
PRATARMĖ 


„Rugonus-Makarus“ turėtų sudaryti apie dvidešimt - romanų. 
Bendrą planą parengiau jau 1869 metais ir griežtai jo laikau- 
si. „Spąstai“ pasirodė tuo laiku, kaip ir buvau numatęs; aš šią 
knygą parašiau, kaip rašysiu ir kitus tomus, nė per plauką ne- 
nukrypdamas nuo savo numatytos linijos. Tai ir yra mano stip- 
rybė. Aš turiu tikslą ir jo siekiu. 

Kai romanas buvo išspausdintas laikraštyje, jį užsipuolė ne- 
girdėtai grubiai, koneveikė, kaltino visomis mirtinomis nuo- 
dėmėmis. Ar verta čia mėginti keliais žodžiais aiškinti savo 
literatūrinį sumanymą? Aš norėjau parodyti, kad darbininkų 
šeima, gyvenanti apnuodytoje mūsų priemiesčių aplinkoje, ne- 
išvengiamai degeneruoja. Girtuokliavimas ir dykavimas veda 
prie šeimos suirimo, šlykštaus ištvirkimo, tolydaus visų žmo- 
giškų jausmų išsigimimo ir galiausiai — prie gėdos ir mirties. 
Tai tiesiog egzistuojanti moralė, parodyta konkrečiu gyveni- 
mu. 

„Spąstai' — neabejotinai pati dorovingiausia, žnano knyga. 
Man jau ne kartą yra tekę liesti kur kas atgrasesnes piktžaiz- 
des. Tačiau visi pasibaisėję šitos knygos stiliumi: skaitytojų 
pasipiktinimą sukėlė tik žodžiai. Ir mano nusikaltimas tas, kad, 
profesinio smalsumo pagautas, surinkau liaudies kalbą ir pa- 
teikiau ją rūpestingai apgalvota forma. Taigi knygos forma — 
štai pats didžiausias mano nusikaltimas! Bet juk yra liaudies 
kalbos žodynai, juos tyrinėja kalbininkai ir mėgaujasi jos sod- 
rumu, savitumu bei nepaprastų vaizdingumu. Liaudies kalba 
domiems lingvistams — tikras lobis. Ir vis dėlto niekas nesu- 
prato, kad aš buvau užsibrėžęs atlikti grynai filologinio po- 
būdžio darbą, kurį manau esant be galo įdomų ir istoriniu, ir 
socialiniu požiūriu. 

Bet aš nė nesirengiu gintis. Šitai už mane padarys pati kny- 
ga. Nes tas kūrinys — gryniausia tiesa, tai pirmas romanas apie 
liaudį, kuriame nėra melo, kuris alsuoja liaudies kvapais. Ta- 
čiau iš jo jokiu būdu negalima daryti išvados, kad visa liau- 

dis bloga: juk mano personažai visai neblogi žmonės, jie tik 
tamsūs, suluošinti sunkaus darbo ir skurdo, t. y. aplinkos, ku- 
rioje gyvena. Dalykas tūs, kad mano romanus pirmiausia rei- 
kia perskaityti, suprasti ir aiškiai suvokti jų vienovę, o ne 
skelbti išankstinę nevykusią ir piktavališką nuomonę, kaip 
daroma apie mane ir mano knygas. Jei žmonės žinotų, kaip 
mano draugai juokiasi iš siaubingų pramanų, apie mane pasako- 
jamų miniai pasmaginti! Jei jie žinotų, kad tas žiaurusis ro- 
manistas, tas klaikus kraugerys iš tikrųjų yra padorus buržua, 
mokslo ir meno žmogus, kad jis kukliai gyvena savo kampe, o 
vienintelis jo troškimas — sukurti tokią plačią ir tikrovišką gy- 
venimo drobę, kokią tik beįstengia! Aš nesiimu neigti tų tauš- 
kalų — tiesiog dirbu ir kliaujuosi laiku bei teisinga publikos 
nuomone, juk ateis metas ir skaitytojai, nubraukę begales kvai- 
liausių pramanų, galiausiai pamatys mano tikrąjį veidą. 


Emilis Zola 


Paryžius, 1877 m. sausio 1 d. 


Žerveza pralaukė Lantjė iki antros valandos nakties. Pas- 
kui, nuo ilgo laukimo prie atviro lango su plona palaidinukė 
galutinai sužvarbusi, paplūdusi ašaromis griuvo kniūpsčia sker- 
sai lovos ir užmigo neramiu miegu. Jau gera savaitė, kai, iš- 
ėjus iš „Dvigalvio jaučio“, kur jie pietaudavo, jis siųsdavo ją 
su vaikais miegoti, o pats kažkur bastydavosi iki vėlyvos nak- 
ties, paskui tikindamas, kad ieškojęs darbo. Šįvakar, kai Žer- 
džiosios galerijos“ šokių salę, kurios visi dešimt langų skais- 
čiai žėrėjo nutvieksdami, nelyginant gaisro pašvaistė, tamsų 
žmonių srautą išoriniuose bulvaruose; už Lantjė ji pastebėjo 
mažąją Adelę, dirbusią metalo poliruotoja, kuri pietaudavo 
tame pačiame restorane. Dabar ji ėjo nuo jo atsilikusi per pen- 
kis šešis žingsnius, negrabiai tabaluojančiomis rankomis, ta- 
rytum ką tik buvo laikiusi jį už parankės, o dabar paleidusi 
vengdama drauge eiti ryškiai žibintų apšviesta aikštele prie 
durų. £ 

Žerveza prabudo apie penktą — sustirusi, sugniužusi — ir 
prapliupo verkti. Lantjė dar nebuvo grįžęs. Pirmąkart jis ne- 
nakvojo namie. Ji atsisėdo ant lovos krašto, po nublukusios 
užuolaidos skarmalu, kuris karojo ant kartelės, pritvirtintos prie 
lubų virvele. Ašarų temdomomis akimis Žerveza lėtai apžvel- 
gė kambarį, apstatytą varganais baldais: riešutmedžio komoda 
be stalčiaus, trys pintos kėdės ir mažas, sučiuręs stalelis su 
ąsočiu ištrupėjusiais kraštais. Vaikams buvo pastatyta geleži- 
nė lova, kuri užgriozdino priėjimą prie komodos ir užėmė du 
trečdalius viso kambario. Kampe žiojėjo atvožta Žervezos ir 
Lantjė skrynia, lyg demonstruodama savo tuščius vidurius; 
ant jos dugno iš po nešvarių marškinių ir kojinių kyšojo se- 
na vyriška skrybėlė; o ant išilgai sienos sustatytų kėdžių ka- 
rojo skylėtas šalikas ir purvais aptaškytos kelnės — paskutinės 
nuodėvos, kuriomis nesusigundė net sendaikčių supirkėjas. Ant 
židinio, tarp dviejų skirtingos poros cinko žvakidžių, gulėjo 

pluoštelis švelniai rausvos spalvos lombardo kvitų. Šis kam- 
barys buvo pats gėriausias viešbutyje: antrame aukšte, langais 
į bulvarą. 

Vienas šalia kito ant tos pačios pagalvės miegojo abu vai- 
kai. Iškėtojęs rankas ant antklodės, ramiai šnopavo aštuon- 
metis Klodas, o ketverių metukų Etjenas per miegus šypso- 
josi apkabinęs rankute brolio kaklą. Vos tik užverktų motinos 
akių žvilgsnis sustojo prie vaikų, ji vėl ėmė raudoti spaus- 
dama prie lūpų nosinę, kad prislopintų besiveržiančius kūk- 
čiojimus. Basa, pamiršusi įsispirti į smukčiojančias, nutremp- 
tas kurpes, Žerveza vėl prišoko prie lango ir, alkūnėmis įsi- 
rėmusi į palangę, sustingo neatitraukdama akių nuo priešais 
ją plytinčių šaligatvių. 

Viešbutis stovėjo Šapelio bulvare, kairėje nuo Puasonjero 
užkardos. Tai buvo apšiuręs trijų aukštų namas, iki pusės nu- 
"dažytas raudonai ruda spalva, lietaus supūdytomis langinėmis. 
Virš suskilinėjusių stiklų gaubiamo žibinto, tarp dviejų langų 
ant sienos su ištrupėjusiais nuo drėgmės tinko gabalais šiaip 
taip galėjai įskaityti užrašą: „Gerosios širdies“ viešbutis, šei- 
mininkas Marsuljė“, išvedžiotą didelėmis geltonomis raidėmis. 
Žibintas Žervezai trukdė, ir ji vis tiesė kaklą, neatitraukdama 
nuo lūpų nosinės. Ji stebeilijo į dešinę, į Rošešuaro bulvaro 
pusę, kur priešais skerdyklą būriavosi mėsininkai su kruvi- 
nomis prijuostėmis; retkarčiais vėsus vėjas atnešdavo šleikštų 
paskerstų galvijų kvapą. Ji žiūrėjo į kairę, atidžiai tyrinėda- 
ma ilgą gatvės juostą, kuri priešais jos namus baigėsi befor- 
miu baltu pastatu — nebaigta statyti Laribuazjero ligonine. Lė- 
tai, nuo vieno galo iki kito, moters akys vėrė miesto sieną, 
už kurios naktimis girdėdavosi pagalbos šauksmai. Ji atkakliai 
-haršė visus nuošaliausius kampus, patamsėjusius nuo drėgmės, 
visus apšnerkštus pašalius, bijodama pamatyti ten Lantjė kū- 
ną su pervarytais peiliu viduriais. Priešais jos akis plytėjo ne- 
sibaigianti pilka siena, nykia juosta juosianti miestą, o virš 
Jos, danguje, ji jau matė ryškų atšvaitą, virpantį ore saulės 
dulkelėmis, ir girdėjo bundančio Paryžiaus gausmą. Tačiau Žer- 
vezos žvilgsnis vis grįždavo prie Puasonjero užkardos — iš- 
tempusi kaklą ji sekė nenutrūkstamą žmonių, arklių, vežimų 
srautą, kuris leidosi nuo Monmartro ir Šapelio kalvų ir tekėjo 
tarp dviejų žemų muitinės priestatų. Iš ten buvo girdėti sa- 
kytum bandos trypimas, o minia, vos tik sustojusi, tuojau pat 
nutekėdavo į visas puses, lyg vanduo nuo grindinio; begalinė 
virtinė traukiančių į darbą žmonių su instrumentais ant pečių 
ir duona po pažastimi; visa šita nesibaigianti lavina smego, 

skendo ją ryjančiame Paryžiuje. Kartais Žervezai pasivaiden- 
davo, kad toje maišalynėje mato Lantjė, ir tada ji dar labiau 
persisverdavo per langą, net rizikuodama išgriūti; paskui dar 
stipriau spausdavo prie lūpų nosinę, tarytum -būtų norėjusi 
savo skausmą įvaryti gilyn. 

Jaunas ir linksmas balsas privertė ją atsisukti. 

— Tai šeimininko taip ir nėra, ponia Lantjė? 

— Dar ne, pone Kupo,— atsakė ji, mėgindama nusišypsoti. 

Kupo dirbo stogdengiu ir už dešimt frankų nuomojo to pa- 
ties viešbučio paskutiniame aukšte mažytį kambariūkštį. Ant 
jo peties kabojo krepšys. Pamatęs, kad duryse kyšo raktas, 
įėjo kaip draugas — net nepasibeldęs. 

— Žinote,— tęsė jis,— aš dabar dirbu čia, šalia. Ligoninė- 
je... Nieko nepasakysi, gražu gegužę! Tik iš ryto dar gana 
vėsu. 

Vaikinas sažeėigė į paraudusį nuo ašarų Žervezos veida: 
Pamatęs, kad patale nemiegota, jis nežymiai pakraipė galvą, 
paskui priėjo prie lovelės, kur ramiai šnopavo rausvi kaip 
angelėliai vaikai, ir, prislopinęs balsą, tarė: 

— Be reikalo! Negi jūs manote, kad šeimininkas įsileido 
lėbauti?.. Nesigraužkite, ponia Lantjė. Jis gi amžiais iki ausų 
pasinėręs į politiką; va, andai, kai balsavom už Eženą Siu, at- 
rodo, visai neblogą vyruką, jis vaikščiojo kaip paklaikęs. Ir 
dabar gal prasėdėjo visą naktį su savo draugeliais, keikdamas 
tą niekšą Bonapartą. 

— Ne, ne,—sutelkusi jėgas, sušnibždėjo Žerveza,— čia vi- 
sai ne tai, ką jūs manote. Aš žinau, kur Lantjė... O Viešpatie, 
kiekvienam savos bėdos! 

Kupo jai mirktelėjo, tarytum parodydamas, kad jo taip 
lengvai neapgausi. Išeidamas pasisiūlė atnešti pieno, jeigu jai 
pačiai nesinorėtų išeiti: girdi, tokia gera, šauni moteris galinti 
juo pasikliauti, jei kada pakliūtų į bėdą. Kai tik jis išėjo, Žer- 
veza vėl atsisėdo prie lango. 

Užkardos pusėje žmonių trypimas nesiliovė ir aidėjo ryto 
vėsoje. Minioje iškart buvo galima atpažinti šaltkalvius iš jų 
mėlynų darbo palaidinių, mūrininkus — iš baltų drobinių kel- 
nių, dažytojus — iš ilgų chalatų, kurie kyšojo iš po trumpų 
paltų. Iš toliau ši minia susiliedavo į vieną purviną, dulsvą 
dėmę, kurioje dominavo blyškiai melsvi ir sodrūs pilki tonai. 
Kartais kuris nors darbininkas sustodavo užsidegti prigesu- 
sios pypkės, o kiti vis ėjo ir ėjo, — nesišypsodami, nesikalbė- 
dami, nukreipę žemės spalvos veidus į Paryžių, kuris rijo juos 
vieną po kito išžiotais Fobūr Puasonjero.gatvės nasrais. Tačiau 

prie abiejų Puasonjė gatvės kampų, prie dviejų smuklių, kur 
jau buvo atidarinėjamos langinės, daugelis sulėtindavo žings- 
nį; prieš įeidami kiek pastoviniuodavo ant šaligatvio glebiai 
nuleidę rankas, niūriai žvelgdami į miestą, sunkiai kovodami 
su pagunda spjauti į viską ir imti ūžauti. Prie bufeto vyrai 
susiburdavo į grupeles, leido aplink butelį, kosėjo, spjaudėsi, 
kazenkštė, valė gerkles versdami vieną stiklinaitę po kitos ir 
palengva užpildydavo visą smuklę. 

Žerveza nenuleido akių nuo tėtušio Kolombo smuklės durų 
kairėje gatvės pusėje: jai pasirodė, kad ten įėjo Lantjė. Stai- 
"ga ją šūktelėjo grindinio vidury sustojusi stora vienplaukė 
su prikyšte moteris: 

— Ponia Lantjė, kas jus taip anksti prikėlė? 

Zerveza iškišo galvą. 

— O, tai jūs, ponia Boš!.. Šiandien turiu galybę reikalų! 

— Ką čia ir kalbėti, darbai patys nepasidaro! 

Jos persimetė dar keliais žodžiais: viena pro langą, kita — 
iš gatvės. Ponia Boš dirbo durininke tame name, kur apatinia- 
me aukšte buvo įsikūręs „Dvigalvis jautis“. Žerveza ne kartą 
laukė Lantjė jos kamarėlėje, kad nereikėtų sėdėti prie stalo 
vienai tarp daugybės pietaujančių vyriškių. Durininkė pasisa- 
kė einanti visai netoli, į Šarbonjero gatvę, kur tikisi dar 10- 
voje užklupti skolininką, iš kurio jos vyrui niekaip nepavyks- 
ta atgauti užmokesčio už surduto pataisymą. Paskui ji papasa- 
kojo, kad vakar naktį vienas iš nuomininkų atsivedė moterį 
ir visiems nedavė miegoti iki pat trijų ryto. Ponia Boš be 
perstojo plepėjo ir kartų smalsiai tyrinėjo Žervezą; atrodė, lyg 
čia, po langu, ji atėjo tik tam, kad ką nors išpeštų. 

— Ponas Lantjė dar neatsikėlė? — staiga paklausė ponia 

— Dar ne, dar miega,— atsakė Žerveza, o raudonis mušė 
jai į veidą. 

Ponia Boš, pamačiusi Žervezos akyse ašaras, apšaukė visus 
vyrus prakeiktais dykaduoniais ir patenkinta nuėjo, bet tuo- 
jau pat grįžo ir šūktelėjo: 

— Jūs, rodos, šįryt rengėtės į skalbyklą?.. Man irgi rei- 
kia šį bei tą išsiskalbti, tai užimsiu jums vietelę šalimais, ta- 
da dar paplepėsime! — Paskui, tarsi pajutusi netikėtą gailestį, 
pridūrė: — Vargšelė. Jau verčiau pasitraukite nuo lango, nes 
dar susirgsite... Jūs gi visa pamėlynavote... 

Tačiau Žerveza atkakliai nesitraukė nuo lango dar dvi kan- 
kinamai ilgas valandas. Aštuntą pradėjo atsidarinėti krautu- 
vės. Darbo palaidinių srautas, besileidžiantis nuo kalvų, išseko, 

tik keletas vėluojančiųjų -dideliais žingsniais kirto užkardą. 
Smuklėse būriavosi vis tie patys žmonės, jie vis taip pat gėrė, 
kosėjo ir spjaudėsi. Gatvėje darbininkus pakeitė darbininkės: 
poliruotojos, modistės, gėlininkės; jos grupelėmis cipeno išil- 
gai išorinių bulvarų; eidamos po tris, po keturias, jos gyvai 
plepėjo, kikeno ir šaudė akimis į šonus. Retkarčiais praeidavo 
vieniša darbininkė — liesa, išblyškusi ir rimta; ji spaudėsi prie 
miesto sienos, aplenkdama dvokiančias srutas. Paskui pasirodė 
tarnautojai; jie pūtė sužvarbusius pirštus ir eidami kramtė 
pigias bandeles; ištįsę, perkarę, per trumpais apsiaustais vyru- 
geltę nuo begalinio sėdėjimo kontorose, skubiai tipeno Vis pa- 
žvelgdami į laikrodžius, kad apskaičiuotų savo laiką sekundės 
tikslumu. Pagaliau bulvaruose įsigalėjo rytinė ramybė; rant- 
jė“ gyvenantys netoliese, išėjo pasivaikščioti ir pasidžiaugti 
saule; moterys, išsidraikiusiais plaukais ir purvinais sijonais, 
sūpavo kūdikius ir keitė jiems vystyklus čia pat ant suolelių; 
aplink stumdėsi ir kuitėsi krūva apiplyšusių, snarglėtų vai- 
kiūkščių — jie vartėsi ant žemės, inkštė, juokėsi ir žliumbė. 
Žerveza pasijuto dūstanti, ją apėmė siaubas, pradėjo svaigti 
galva, ji visai pametė viltį; jai atrodė, kad viskas baigta, kad 
laikas sustojo ir Lantjė niekuomet nebegrįš. Kupinos nevilties, 
jos akys lakstė prie senosios skerdyklos, pajuodavusios nuo 
kraujo, prisigėrusios smarvės, ir prie naujo balto ligoninės 
pastato, kur žiojėjo eilė dar neįdėtų langų angų, pro kurias 
galėjai matyti plikas palatas, kur netrukus savo aukas pradės 
pjauti mirtis. Priešais ją, už muitinės sienos, linksmai tekėjo 
saulė ir nuo jos akinančios šviesos liepsnojo dangus, užlie- 
damas savo šviesa triukšmingą bundantį Paryžių. 

Kai staiga į kambarį ramiai įėjo Lantjė, Žerveza nebever- 
kė; ji sėdėjo ant kėdės, bejėgiškai nukarinusi rankas. 

— Čia tu! Pagaliau! — šūktelėjo ji ir jau norėjo pulti jam 
ant kaklo. 

— Aš, aš. Na ir kas? Liaukis kvailioti! — tarė jis, atstum- 
damas moterį. 

Jis piktai nusviedė ant komodos juodą fetro skrybėlę. Lant- 
jė buvo kokių dvidešimt šešerių metų neaukštas vyrukas, juo- 
daplaukis, tamsaus gymio, gražaus veido, išpuoselėtais siaurais 
ūseliais, kuriuos vis automatiškai pasukdavo. Jis mūvėjo dar- 
bines kelnes ir vilkėjo seną dėmėtą surdutą, pernelyg siaurą 
ties liemeniu; kalbėjo su ryškiu Provanso akcentu. 

Žerveza vėl susmuko ant kėdės ir tyliu, trūkinėjančiu bal- 
su ėmė skųstis: 

— Negalėjau nė bluosto sudėti... Maniau, kad tave jau pa- 
pjovė... Kur tu buvai? Kur nakvojai? Viešpatie! Jeigu taip 
dar kartą, aš išeisiu iš proto... Sakyk, Ogiustai, kur tu bu- 
vai? 

— Kur reikėjo, po velnių, ten ir buvau! — metė jis, trūk- 
telėjęs pečiais.— Aštuntą nuėjau į Glasjero gatvę, pas tą bi- 
čiulį, kuris rengiasi atidaryti skrybėlių dirbtuvę. Užsisėdėjau. 
Na, ir nutariau geriau likti ten nakvoti... O be to, žinai, kad 
nepakenčiu, kai mane sekioja. Atstok nuo manęs! 

Žerveza vėl pravirko. Pakeltas balsas, staigūs Lantjė ju- 
desiai, kliudę kėdę, išbudino vaikus. Jie atsisėdo pusnuogiai, 
sukišę. pirštelius į susivėlusius plaukus; išgirdę, kad verkia 
motina, jie taip pat įsileido sriūbauti, ir ašaros tekėjo iš jų 
pusiau užmerktų akių. 

— Na va, paleido dūdas! — įsiuto Lantjė.— Jei taip, aš vėl 
išeinu!. Ir šįkart visam laikui... Ar neužsičiaupsite? Tai tada 
viso gero! Einu ten, iš kur atėjęs. 

Jis jau čiupo nuo komodos skrybėlę. Tačiau Žerveza pri- 
šoko gailiai vapėdama: 

— Ne! Neišeik! 

Vaikus ji nuramino glamonėmis. Pabučiavo galvutes ir vėl 
paguldė kažką švelniai šnibždėdama. Mažyliai iškart nurimo 
ir, gulėdami ant vienos pagalvės, ėmė linksmai gnaibytis gar- 
siai juokdamiesi. Iškamuotas bemiegės nakties, išblyškęs, tė- 
vas griuvo į lovą net nenusiavęs batų. Tačiau neužmigo ir 
gulėjo plačiai atmerktomis akimis apžiūrinėdamas kambarį. 

— Na ir tvarkelė čia! — sumurmėjo jis. Paskui, atidžiai pa- 
žiūrėjęs į Žervezą, piktai pridūrė: — Tai tu jau nutarei nebe- 
siprausti? 

Žerveza buvo tik dvidešimt dvejų metų. Aukšta, kiek lie- 
soka, subtilių, bet sunkaus gyvenimo jau aptrintų veido bruo- 
žų. Susitaršiusiais plaukais, nukleiptais bateliais, apsivilkusi 
buvusia balta, o dabar užnešiota ir taukina palaidinuke, ji 
visa drebėjo ir atrodė kokia dešimčia metų pasenusi per tas 
baisias valandas, praleistas belaukiant ir beverkiant. Kad ir 
kaip ji buvo prislėgta ir išsigandusi, Lantjė žodžiai ją už- 
gavo. ) 

— Kaip tu gali taip sakyti, — užsiplieskė Žerveza.— Tu gi 
žinai, aš darau viską, ką galiu. Aš nekalta, kad mes atsidūrė- 
me šitokioje skylėje... Pamėgintum tu pats suktis su dviem 
vaikais viename kambaryje, kur -net krosnelės nėra,— vandens, 
ir to nepasišildysi... Kai atsikraustėme į Paryžių, nereikėjo vi- 

sų pinigų pravalgyti, reikėjo pirmiausia įsikurti, kaip tu Ir 
buvai žadėjęs. 

— Žiūrėk tu man! — suriko jis.— O ar ne tu pati su manim 
valgei? Ir nėra ko čia dabar mane ėsti! 

Bet ji, tarytum negirdėdama, varė toliau: 

— Net ir dabar, jei nenuleistume rankų, dar galėtume iš- 
sikapstyti... Vakar vakare kalbėjau su ponia Fokonjė, skal- 
byklos savininke Naujojoje gatvėje; nuo pirmadienio ji mane 
priims į darbą. Jei tu įsitaisysi pas savo draugą, nereikės ir 
pusės metų mums atsistoti ant kojų: nusipirksime ką nors iš 
drabužių, išsinuomosime kokį kampą, na, ir turėsime savo na- 
mus... Reikia tik dirbti, stengtis... 

Lantjė nuobodžiaujančia mina nusisuko į sieną. Tada Žer- 
veza įsikarščiavo: 

— Taip, žinau, dirbti tu nemėgėjas! Ir dediesi dievažin 
kuo: tau tik pasipuošti kaip ponui ir vedžiotis išsičiustiju-. 
sias mergšes! Argi ne? Kai privertei į lombardą nunešti ir 
užstatyti visas sukneles, jau tau nebetinku... Klausyk, Ogius- 
tai, nenorėjau tau sakyti, būčiau.dar palaukusi, bet aš žinau, 
kur tu buvai naktį: mačiau, kaip tu ėjai į „Didžiąją galeriją“ 
su ta šliundra Adele. O! Tu šitokias moki išsirinkti! Nieko 
nepasakysi, gera! Ne veltui nešasi princese... Ji gi permiegojo 
su visu restoranu. 

Vienu šuoliu Lantjė pašoko iš lovos. Akys patamsėjo ir 
degė rag veide. Akimirksniu šis mažas žmogelis pri- 

— Taip, su visu restoranu! — pakartojo Žerveza.— Ponia Boš 
rengiasi jas išvaryti iš namų. Adelę ir jos seserį, tą išdžiū- 
vusią keverzą, nes prie jų durų ant laiptų amžiais grūdasi 
armija vyrų! Ž 

Lantjė pakėlė abu kumščius, bet šiaip taip įveikė pagundą 
primušti žmoną; jis tik sučiupo abi jos rankas, grubiai pa- 
purtė ir nutrenkė ją ant vaikų lovos; berniukai vėl sukliko. 
O Lantjė atsigulė ir, tarytum po ilgų svyravimų pagaliau ap- 
sisprendęs, piktai sumurmėjo: 

— Tu ir pati nesupranti, ką pridarei, Žerveza. Pamatysi, tu 
dar pasigailėsi. | 

Vaikai vis dar verkšnojo. Motina, pasilenkusi virš lovos, 
laikė juos apkabinusi ir monotoniškai kartojo tuos pačius žo- 
džius: š 
— Ak, jei ne jūs, mano vargšai mažyčiai!.. Jei jūsų čia ne- 
būtų! Jei jūsų nebūtų! 

Lantjė patogiau įsitaisė lovoje, įbedė akis į nublukusį už- 

uolaidos skarmalą ir daugiau žmonos nebesiklausė, galvojo 
kažką savo. Šitaip jis pragulėjo apie valandą — nejudėdamas, 
nugalėdamas miegą, nors iš nuovargio lipo akys. Kai jis, pa- 
sirėmęs ant alkūnės, pasisuko į Žervezą, jo veide buvo sustin- 
gusi kažkokio žiauraus ryžtingumo išraiška. Žerveza baigė tvar- 
kyti kambarį. Ji pakėlė ir aprengė vaikus, paklojo jų lovą. 
Lantjė žiūrėjo, kaip ji šluoja grindis ir valo dulkes; tačiau 
kambarys taip ir liko niūrus ir varganas, aprūkusiomis lubo- 
mis, nuo drėgmės atšokusiais apmušalais, su trimis išklerusio- 
mis kėdėmis ir aplūžusia komoda, ant kurios skuduras tik iš- 
gleizojo purvą. Žerveza susikėlė plaukus priešais apvalų 
veidrodėlį, pakabintą ant lango užšovo, Lantjė naudojamą sku- 
timuisi; paskui ji prausėsi, o Lantjė įdėmiai apžiūrinėjo jos 
nuogą kaklą, nuogas rankas, visas kitas apnuogintas kūno da- 
lis, mintyse tarytum su kažkuo lygindamas. Paskui paniekina- 
mai perkreipė lūpas. Žerveza dešine koja kiek šlubčiojo, 
tačiau tai galėdavai pastebėti tik tada, kai ji iš nuovargio ne- 
besilaikydavo ant kojų ir jau nepajėgdavo savęs kontroliuoti. 
Šįryt, visiškai pribaigta bemiegės nakties, ji vilko koją ir 
graibstėsi sienų. 

Stojo tyla, jie daugiau nepratarė nė žodžio. Atrodė, kad 
Lantjė lūkuriuoja. Žervezą graužė skausmas, bet ji apsimetė 
rami ir skubėjo baigti ruošą. Kai ji ėmė rišti nešvarius skal- 
binius, kurie mėtėsi kampe už skrynios, Lantjė pagaliau pra- 
sičiaupė: 

— Ką darai?.. Kur išsiruošei? 

Ji neatsakė. Bet kai jis įsiutęs savo klausimą pakartojo, 
Žerveza nenorom atsakė: 

— Negi pats nematai... Eisiu į skalbyklą... Negali gi vai- 
kai vaikščioti aptekę purvais... 

Jis tylėdamas žiūrėjo, kaip ji renka baltinius. Paskui stai- 
ga paklausė: 

— Ar turi pinigų? 

Ji bemat atsitiesė ir, nepaleisdama iš rankų nešvarių vai- 
kiškų marškinėlių, pažvelgė jam į akis. 

— Kokie pinigai? Gal tu manai, kad aš vagiu?.. Tu gi pats 
žinai, — už savo juodąjį sijoną užvakar tegavau tris frankus. 
Už juos mes jau dukart pietavome, o veltui duonos niekas ne- 
duoda... Žinoma, kad neturiu. Tik keturis su — už skalbyklą... 
Aš neuždarbiauju, kaip kai kurios kitos. 

Lantjė į jos užuominą nieko neatsakė. Išlipęs iš lovos, ap- 
žiūrėjo ant sienų kabančius skarmalus, sugriebė kelnes ir ša- 

liką, paskui atidarė komodą, ištraukė palaidinukę, dvejus mo- 
teriškus marškinius ir sviedė visa tai Žervezai: 

— Nunešk užstatyti! ž. 

— Gal nori, kad kartu ir vaikus užstatyčiau? — paklausė 
ji — Jei už juos mokėtų, tu bemat jų atsikratytum. 

Vis dėlto ji nuėjo į lombardą. Grįžo po pusvalandžio, ant 
židinio padėjo 100 su monetą ir pridėjo dar vieną kvitą prie 
krūvelės kitų, gulėjusių tarp žvakidžių. 

— Viskas, ką jie man davė,— tarė ji— Prašiau šešių fran- 
kų, bet kur tau! Jie tai jau nebankrutuos... O vis dėlto ten 
pilna žmonių! 

Lantjė iškart monetos nepaėmė. Jis norėjo pasiųsti Žerve- 
zą iškeisti pinigų ir dalį palikti jai. Bet, pamatęs ant komodos 
popiergalyje kumpio likučius ir gabalėlį duonos, jis apsigal- 
vojo ir įsikišo pinigą į liemenės kišenėlę. 

— Aš dar nebuvau pas pienininkę, mes jai skolingi už vi- 
są savaitę,— tarė Žerveza.— Aš trumpam išeisiu, o tu tuo tar- 
pu nupirk duonos ir kotletų, visi papietausime... Paimk ir litrą 


vyno. 
Jis nutylėjo. Atrodė, kad vėl taika. Žerveza baigė rišti 


nešvarius skalbinius. Bet kai ji ėmė traukti iš skrynios Lantjė 
marškinius ir kojines, tasai suriko: 

— Neliesk mano daiktų, girdi! Aš nenoriu! 

— Kaip nenori? Negi manai vėl vilktis šituos puvėkus? Juos 
gi būtinai reikia išskalbti! 

Ji nerimastingai tyrinėjo jo gražų įžūlų veidą ir matė tą 
pačią žiaurumo išraišką, tarytum jau niekas nebegalėjo jo pa- 
lenkti. Jis įdūko, išplėšė iš jos rankų marškinius ir sviedė at- 
gal į skrynią. 

— Velniai tave griebtų! Gal nors kartą paklausysi?! Sakau 
gi tau— nenoriu! 

— Bet kodėl? — blykšdama ištarė ji, persmelkta baisios nuo- 
jautos.— Kam tau dabar šitie marškiniai, tu juk nesirengi iš- 
važiuoti... Koks tau skirtumas, jei juos ir išnešiu? 

Jis užsikirto suglumęs nuo jos įdėmaus, nerimastingo žvilgs- 
nio. 

— Kodėl?.. Kodėl?..— sumurmėjo jis.— Eik velniop! Paskui 
tu visiems pliurpsi, kad mane išlaikai, kad mane apskalbi, ap- 
siuvi. O man visa tai šunim pasmirdo. Užsiimk savo reikalais, 
o man duok ramybę... Ubagai skalbėjų neturi... 

Žerveza puolė jį įkalbinėti, tikino, kad niekuomet juo ne- 
siskundė, tačiau Lantjė užtrenkė skrynios dangtį, atsisėdo ant 
viršaus ir šiurkščiai užriko: „Ne!“ Jis esąs savo daiktų šeimi- 

ninkas! Paskui, kad 'išsisuktų nuo maldaujančių žmonos žvilgs- 
nių, jis vėl atsigulė ir pareiškė norįs miego, tegu ji nesukanti 
jam galvos! Šįkart, atrodo, jis iš tiesų užsnūdo. 

Valandėlę Žerveza stovėjo sutrikusi. Jai norėjosi likti na- 
mie, paspirti į kampą skalbinių ryšulį ir verčiau imtis siuvi- 
mo. Netrukus lygus Lantjė kvėpavimas ją nuramino. Ji pa- 
ėmė flakonėlį mėlio ir gabalėlį muilo, likusio nuo ano skal- 
bimo, priėjo prie mažylių, kurie ramiai žaidė prie lango su 
senais kamščiais, pabučiavo juos ir tyliai pasakė: 

— Būkite geri ir netriukšmaukite. Tėtė miega. 

„Kai ji darė duris, kambaryje tvyrojo tyla, girdėjosi tik 
pristopintas Klodo ir Etjeno juokas. Buvo dešimt valandų. Pro 
pravirą langą krito saulės spinduliai. 

Atsidūrusi bulvare, Žerveza pasuko į kairę ir nuėjo Gut 
d'Oro kvartalo Naująja gatve. Praeidama pro ponios Fokonjė 
kontorą, ji galvos linktelėjimu pasisveikino su šeimininke. Skal- 
bykla buvo įsikūrusi vidury gatvės, toje vietoje, kur ji prade- 
da kilti. Ant plokščio pastato stogo, išstatę savo apvalius pil- 
kus šonus, stovėjo trys milžiniški vandens - bakai — galingais 
varžtais sutvirtinti cinko cilindrai, o užpakaly jų kilo džio- 
vykla — dviaukštis. priestatas su plonų, nelyginant žaliuzės, 
skersinių lentelių sienomis. Pro jas praeidavo grynas oras ir 
buvo matyti ant žalvarinių vielų džiūstantys skalbiniai. Šalia 
bakų, dešinėje, lygiai šnopavo siauras garo mašinos vamzdis, 
su kiekvienu dusliu atodūsiu išmesdamas tumulus baltų dūmų. 
Žerveza, pripratusi prie balų, net nepasikaišiusi sijono įėjo 
į skalbyklos pavartę, pristatytą ąsočių su Žavelio vandeniu. 
Ji pažinojo skalbyklos šeimininkę, čiuplutę moterį nesveikomis 
akimis, kuri sėdėjo įstiklintame kambarėlyje ir tvarkė popie- 
rius; aplink ją lentynose buvo prikrauta muilo, stikliniuose 
induose pridėta rutulėlių mėlio ir po svarą sveriančių paketų 
su soda. Praeidama Žerveza pasiėmė savo kultuvę ir šepetį, pa- 
liktus saugoti nuo ano karto, ir, gavusi numerėlį, atsidūrė pa- 
čioje skalbykloje. 

Tai buvo milžiniškas angaras su plačiais langais ir plokš- 
čiomis lubomis, kurių ilgos, išsikišusios sijos rėmėsi į lieto 
ketaus statramsčius. Balzgana dienos šviesa smelkėsi pro karš- 
tus garus, kybančius ore nelyginant pieno spalvos rūkas. Iš 
kampų irgi kilo tiršti garai ir visa aplinkui muturiavo melz- 
gana marška. Nuo lubų kapsėjo sunkūs lašai, 0 ore tvyrojo 
dusinantis muilo kvapas, kurį tarpais permušdavo aštri Žave- 
lio smarvė. Iš abiejų vidurinio tako pusių prie išilgai susta- 
tytų suolų išsirikiavusios moterys — apnuogintomis iki pečių 

rankomis, nuogais kaklais, pasikaišiusios sijonus, iš po kurių 
švysčiojo spalvotos kojinės ir grubūs, raišteliais suvarstyti ba- 
tai. Iki siūlelio permirkusios, įraudusios ir suplukusios, jos su 
įniršiu tvatino skalbinius, kvatojo, atsilošdamos kažką šaukė 
viena kitai ir, negalėdamos to gaudesio peršaukti, vėl lenkėsi 
prie savo geldų — grubios, pasileidusios, begėdės. Aplink jas 
iš visų pusių šniokštė vanduo; pylėsi kibirai karšto vandens, 
iš čiaupų šnypšdamos kliokė srovės šalto vandens, iš po kul- 
tuvių lėkė muilo purslai, nuo išskalautų skalbinių bėgo upe- 
liai, o po kojomis žliugsėjo balos, nutekėdamos nuožulniomis 
plytelių grindimis. O be šitų visų šūkaliojimų, ritmingų kul- 
tuvės dūžių, nuo lubų lietumi krintančių lašų šnaresio, be viso 
dundesio, tvyrančio po drėgnomis lubomis, dešiniajame kam- 
pe nenutildama šnopavo ir kriokė dar ir garo mašina, apsi- 
pylusi balkšvai rausvu prakaitu, ir ritmingas, ją tirtinantis 
smagračio sukimasis, atrodė, vadovavo šiam kurtinančiam gaus- 
mui. 

Žerveza smulkiais žingsneliais ėjo viduriniu taku, vis pa- 
sidairydama į abi puses. Ant klubo užsivertusi ryšulį nešvarių 
skalbinių, šlubuodama stipriau nei paprastai, ji brovėsi į prie- 
kį pro pirmyn atgal zujančias ir ją stumdančias moteris. 

— Ei, čionai, čionai, balandėle! — pažino ji šaižų ponios 
Boš balsą. 

Kai Žerveza prišlepsėjo prie jos, įsitaisiusios kairiajame 
kampe, pačiame gale, durininkė, tūžmingai trynusi kojines, ne- 
pertraukdama savo darbo, ėmė tratėti: 

—-Stokite štai čia, jums išlaikiau vietelę... Aš čia neilgam. 
Bošas beveik nesutepa baltinių... O jūs? Matau, irgi ilgai ne- 
užsibūsite. Jūsų ryšulėlis visai menkas. Iki pusiaudienio susi- 
dorosime ir galėsime eiti valgyti... Seniau žlugtą atiduodavau 
vienai skalbėjai Pulė gatvėje, bet nuo jos chloro ir šepečių 
viskas man vos ne gatavai išskydo. Dabar skalbiu pati. Taip 
kur kas geriau: Ir nieko nekainuoja, tik muilas... Paklausyki- 
te, šituos marškinėlius geriau būtų iš pradžių pamerkti. Jau 
kokie pasiutę tie vaikiūkščiai, rodos, jų užpakaliukai būtų iš 
vienų suodžių! o 

Žerveza atrišo mazgelį ir išdėliojo vaikų marškinėlius; po- 
nia Boš patarė paimti kibirą šarmo, tačiau jaunoji moteris at- 
sisakė: 

— Ne! Užteks ir karšto vandens... Aš jau taip esu skalbu- 
si, šitą darbą moku. 

Ji surūšiavo baltinius, keletą spalvotų atidėjo į šalį. Pas- 
kui iš čiaupo pripylė į geldą keturis kibirus šalto vandens ir 

ten sumerkė visus baltus daiktelius; pasikaišiusi sijoną ir su- 
spaudusi tarp kelių padurkus, įėjo į būdelę, tesiekiančią jai 
iki juosmens. 

— Matyt, tikrai šitą darbą išmanote,— pasakė ponia Boš.— 
Gal buvote skalbėja savo krašte, meilute? 

Žerveza pasiraitojo rankoves, apnuoginusi gražias, dar mer- 
giškas rankas su švelniai rausva alkūnių oda, ir ėmėsi skalbi- 
mo. Ant siauros lentos, nutrintos ir pabalusios nuo karšto van- 
dens, ji ištiesė marškinius, išmuilino, paskui apvertė ir išmui- 
lino kitą pusę. Paskui ėmė daužyti kultuve ir tik tada prakalbo 
garsiai išrėkdama žodžius į taktą stipriems ir ritmingiems smū- 
giams. 

— Na taip, skalbėja... Nuo dešimties... Nuo to praėjo dvi- 
dešimt metų... Mes eidavome prie upės... Ir ten kvepėjo ge- 
riau negu čia... Kad jūs būtumėte mačiusi, koks buvo ten kam- 
pelis po medžiais... O koks švarus tekėjo vanduo... Tai Plasa- 
ne... Jums neteko girdėti apie Plasaną... netoli Marselio? 

— Nieko sau, jūs tik pažiūrėkite! — sušuko ponia Boš, su- 
žavėta kultuvės smūgių jėga.— Na ir pliekia! Taip ir geležį 
suplosite savo gležnomis rankelėmis. 

Rėkdamos visa gerkle, jos kalbėjosi toliau. Kartais duri- 
ninkei tekdavo pasilenkti prie Žervezos, kad išgirstų jos žo- 
džius. O ši išvelėjo visus baltinius, ir. dar kaip išvelėjo! Pas- 
. kui vėl sumetė į geldą ir, vieną po kito išiminėdama, vėl mui- 
lino ir trynė šepečiu. Viena ranka ji spaudė drabužį prie 
lentos, o kita trumpašeriu šepečiu braukė muilinas, nešvarias 
gleives, kurios ilgais skivytais tįso žemyn. Paskui, netylant 
dusliam šepečio gremžimui, jos pasilenkė viena prie kitos ir 
pradėjo intymesnę šneką. 

— Ne, mes nevedę,— tarė Žerveza.— Aš to ir neslepiu. Lant- 
jė ne toks jau stebuklas, kad norėtum būti jo žmona. Ir jei 
ne vaikai! Ką čia ir kalbėti... Man buvo keturiolika, o jam — 
aštuoniolika, kai gimė mūsų pirmasis. O kitas po ketverių 
metų... Viskas atsitiko taip, kaip paprastai atsitinka, pati žino- 
te... Namuose man nebuvo gera. Kas kiek ne taip —ir tėvas 
Makaras jau spiria koja į užpakalį. Garbės žodis, aš nenorėjau 
sėdėti namie, vis traukė kur bėgti ir pasiausti... Mus norėjo 
apvesdinti, o paskui, nežinau kodėl, tėvai persigalvojo. 

Ji nupurtė nuo paraudusių rankų baltas putas. 

— Koks kietas Paryžiaus vanduo,— tarstelėjo ji. 

Ponia Boš skalbti neskubėjo. Ji sustodavo, lėtai muilinda- 
vo, kad tik galėtų ilgiau čia pabūti ir išpešti tą istoriją, kuri 
štai jau dvi savaitės, kaip nedavė jai ramybės. Ji godžiai klau- 

sėsi pasukusi į Žervezą savo stambų veidą pražiota burna; 
jos išsprogusios akys blizgėjo. Patenkinta, kad jos spėlionės 
pasitvirtino, ji galvojo: „Taip, taip, mažytė kažko per daug 
įsiplepėjo. Matyt, jie bus susipykę!" O garsiai tarė: 

— Tai jis nelabai gerai su jumis elgiasi, ką? 

— Žodžių trūksta! —atsakė Žerveza— Ten, namuose, jis 
man buvo labai geras, bet nuo tos dienos, kai atsikėlėme į 
Paryžių, lyg kas būtų jį pakeitęs... Žinote, pernai mirė jo mo- 
tina ir šį bei tą jam paliko, apie tūkstantį septynis šimtus 
frankų. Štai jis ir sumanė keltis į Paryžių. O kadangi tėvas 
Makaras ir toliau už menkiausius niekus nenustojo manęs tva- 
tinti, aš ir sutikau su juo važiuoti... Iškeliavome kartu su vai- 
kais. Lantjė sakė įtaisysiąs mane į skalbyklą, o pats ketino 
rasti vietą skrybėlių dirbtuvėje, jis juk kepurininkas. Mes ga- 
lėjome būti laimingi... Bet, matote, jis per daug ambicingas, 
išlaidūnas, pritingi, jam terūpi viena — kaip pasilinksminti. Ką 
ir kalbėti, nelabai ko jis vertas... Tai štai, iš pradžių apsisto- 
jome „Monmartro“ viešbutyje, Monmartro gatvėje. Ir prasidė- 
jo vakarienės, karietos, teatrai, jam — laikrodis, man — šilkinė 
suknelė; apskritai jis nešykštus, kai turi pinigų. Pati supran- 
tate, taip plačiai gyventi ilgai negalėjome; nepraėjo nė du 
mėnesiai, ir mes jau sėdėjome be su kišenėje. Tada ir teko 
persikelti .į „Gerosios širdies“ viešbutį, tada ir prasidėjo šitas 
šuniškas gyvenimas... 

Ašarų gumulas užspaudė jai gerklę. Kad nepravirktų, Žer- 
veza nutilo. Ji jau buvo pertrynusi šepečiu visus skalbinius. 

— Man reikia atsinešti karšto vandens,— sumurmėjo ji. 

Tačiau ponia Boš, labai nepatenkinta, kad nutrūko tokia 
įdomi istorija, sušuko pro šalį einančiam skalbyklos darbi- 
ninkui: 

— Šarli, vaikeli, būkite toks geras, atneškite karšto van- 
dens mano kaimynei, ji labai skuba. 

Vaikinas paėmė kibirą ir atnešė pilnut pilnutėlį. Žerveza 
užmokėjo: kibiras karšto vandens kainavo vieną su. Ji išpylė 
vandenį į geldą, paskutinį kartą skalbinius išmuilino ir trynė 
juos rankomis; ji žemai pasilenkė prie suolo, apgaubto pilkš- 
vu debesiu garų, kurie smulkiais lašais rinkosi ant šviesių 
moters plaukų. 

— Štai imkite, įberkite vandenin kiek sodos, man dar li- 
ko,— paslaugiai tarė durininkė. 

Ir ponia Boš subėrė į Žervezos geldą likutį sodos iš atsi- 
nešto su savim maišelio. Ji pasiūlė ir Žavelio vandens, tačiau 

Žerveza atsisakė: Žavelis tinka tik riebalų ir vyno dėmėms 
išimti. , 

— Man rodos, jis mergišius,— tarė durininkė, grįždama prie 
Lantjė, bet neminėdama jo vardo. 

Palinkusi virš geldos, rankomis darbuodamasi vandeny, Žer- 
veza nieko nepasakė, tik linktelėjo galvą. 

— Taip, taip — tęsė anoji — aš ir pati šį bei tą pastebė- 
jau. 

Tačiau ji tuojau pat užsičiaupė pamačiusi, kad Žerveza at- 
sitiesė ir išbalusi įsisiurbė į ją akimis. 

— Bet tikro tai aš nieko nežinau! Greičiausiai jam patinka 
pakvailioti, štai ir viskas! Pavyzdžiui, jūs pažįstate dvi mer- 
ginas, na tas, Adelę ir Virginiją, kurios gyvena mūsų name; 
tai va, jis dažnai su jomis kirkinasi, bet aš įsitikinusi, kad nie- 
ko daugiau tarp jų nėra. 

Žerveza stovėjo apsipylusi prakaitu, šlapiomis rankomis ir 
nenuleido nuo jos skvarbaus, tiriamo žvilgsnio. Tada durininkė 
supyko ir, mušdamasi kumščiu į krūtinę, sušuko: | 

— Garbės žodis, nieko nežinau, aš gi jums sakau! 

Paskui, kaipmat nusiraminusi, ji saldžiu balsu, kokiu kal- 
bama su žmogumi, nuo kurio norima nuslėpti tiesą, pridūrė: 

— Man atrodo, jo nuoširdus žvilgsnis... Jis dar ves jus, 
mano pupyte, paminėsite mano žodį. 

Žerveza šlapiu delnu nubraukė nuo kaktos prakaitą. Ji iš- 
traukė iš geldos dar vienus išskalbtus marškinėlius ir vėl pa-. 
lingavo galvą. Abidvi nutilo. Aplink jas viskas nurimo. Išmu- 
šė vienuolika. Skalbėjos prisėdo ant savo geldų krašto, pa- 
sistatė tiesiai ant grindų atkimštus litrinius vyno butelius ir 
užsigerdamos ėmė šveisti storas duonos riekes su įspaustais 
dešros skridiniais. Tik šeimininkės, atėjusios su nedideliais ry- 
šulėliais, skubėjo baigti skalbti, vis užmesdamos akį į virš 
raštinės būdelės kabantį apvalų laikrodį. Vietomis pro duslų 
juoką ir plepėjimą, pertraukiamą garsaus čepsėjimo, prasimuš- 
davo kultuvės smūgiai; tuo tarpu garo mašina nė valandėlę 
nenutraukė savo darbo ir, atrodė, sukosi dar smagiau: ji stau- 
gė ir pūkštė, jos riaumojimo buvo pilna visa didžiulė salė. 
Tačiau nė viena moteris jos negirdėjo, tai buvo sakytum sun- 
kus pačios skalbyklos kvėpavimas, atrodė, kad tai ji pūtė sa- 
vo karštus garus, kurie kilo į viršų kamuoliais ir palengva 
plūduriavo po lubų sijomis. Karštis darėsi nebepakeliamas; kai- 
rėje pro aukštus langus skverbėsi saulės spinduliai, nušviesdami 
tyvuliuojančius pieno spalvos garus švelniais blyškiai rausvais 
ir pilkšvai melsvais tonais. Aplink visos skundėsi karščiu, ir 

Šarlis, eidamas nuo lango prie lango, užtraukinėjo grubaus 
audinio užuolaidas; paskui jis perėjo į kitą pusę, kur nebuvo 
saulės, ir atidarė visas orlaides. Skalbėjos jam dėkojo ploda- 
mos delnais, per skalbyklą nusirito triukšminga linksmumo ban- 
ga. Netrukus nutilo paskutinės kultuvės. Sėdėdamos prikimš- 
tomis burnomis, moterys jau nebeplepėjo, tik mosavo ranko- 
mis, suspaudusios kumščiuose peilius. Stojo tokia tyla, kad net 
buvo girdėti, kaip atokiausiame kampe kūrikas gremžia kas- 
tuvu semdamas akmens anglis ir meta jas į kūryklą. 

„- Likusiame karštame muiluotame vandenyje Žerveza skalbė 
spalvotus drabužius. Baigusi prisitraukė ožį ir sumetė- ant jo 
skalbinius, nuo kurių ant grindų privarvėjo melsva bala. Pas- 
kui ėmė skalauti. Už jos nugaros iš čiaupo šaltas vanduo te- 
kėjo į prie grindų pritvirtintą didžiulį baką, kurio viduje bu- 
vo prikalti du mediniai skersiniai. Virš jų ėjo dvi kartys, ant 
kurių baigdavo varvėti užmesti skalbiniai. 

— Na štai, tuoj bus viskas, ne taip ilgai ir užtrukome,— 
tarė ponia Boš.— O dabar aš padėsiu jums išgręžti. 

— Oi ne, nereikia, labai ačiū, — atsakė Žerveza. Ji kumš- 
čiais mankė spalvotus drabužius, o paskui juos skalavo šva- 
riame vandenyje.— Va, jei Būčiau: atsinešusi paklodes, tada ki- 
tas reikalas. 

Tačiau ' Žervezai teko nusileisti ir priimti ponios Boš p4“ 
galbą. Jos pradėjo nuo vilnonio sijono, kurį begręžiant iš abie- 
jų galų varvėjo rusvas vanduo. -Staiga ponia Boš šūktelėjo: 

— Žiūrėk tu man! Ir dilba Virginija atėjo!.. O jai ko čia? 
Atsivilko su keliais skarmalais nosinėje... 

Žerveza staigiai pakėlė galvą. Virginija buvo jos amžiaus, 
kiek aukštesnė, . tamsiaplaukė ir, nepaisant pernelyg pailgo 
veido, graži mergina. Ji vilkėjo seną juodą suknelę su rau- 
kinukais, ant kaklo raudona skarelė, plaukai labai kruopščiai 
sušukuoti į kuodą, apgaubtą mėlynu šilkiniu tinkleliu. Ji trum- 
pam stabtelėjo viduriniame take ir prisimerkė, tarytum ko 
ieškodama, paskui, pamačiusi Žervezą, praėjo pro ją pakėlusi 
galvą, įžūliai kraipydama klubus, ir įsitaisė toje pačioje ei- 
lėje, už kokių penkių moterų. 

— Kas čia jai šovė į galvą! — pritildžiusi balsą, kalbėjo 
Boš.— Juk niekad nė nosinės nesiskalbia. Tinginė, kokių reta 
visame pasaulyje. Siuvėja, o pati neužsiado net poros kojinių! 
Kaip ir jos sesuo, poliruotoja Adelė: ta dykaduonė irgi darbe 
pasirodo tik kas trečią dieną. Niekas nežino, kas jų tėvas ir 
motina, neaišku, iš ko jos gyvena; jei imtum pasakoti... Ką gi 

ten taip trina? Negi sijoną? Šitoks purvinas! Matyt, per savo 
gyvenimą visko matė tas jos vargšas sijonėlis! 

Ponia Boš aiškiai norėjo suteikti Žervezai malonumo. Tie- 
są sakant, ji dažnai gerdavo kavą su Adele ir Virginija, kai 
tos turėdavo pinigų. Žerveza tylėjo, ji skubėjo, rankos drebė- 
jo. Ji atskiedė mėlį vandeniu nedidelėje, ant trikojo pastaty- 
toje rėčkutėje. Paskui merkė į jį baltinius, teliuškavo žydrame 
lyg perlamutras vandenyje ir, kiek nuspaudusi, kabino ant 
viršutinių skersinių. Visą tą laiką Žerveza stovėjo tyčia atsu- 
kusi į Virginiją nugarą. Tačiau ji girdėjo, kaip toji krizeno, 
ir jautė kreivus Virginijos žvilgsnius. Atrodė, Virginija atėjo 
tik dėl to, kad pridarytų jai nemalonumų. Ir kai Žerveza ne- 
tyčia atsisuko, jų žvilgsniai susikryžiavo. 

— Neprasidėkite su ja,— sukuždėjo ponia Boš.— Tik ir trūk- 
tų, kad kibtumėte viena kitai į plaukus... Dievaž, tarp jų nie- 
ko nebuvo. Aš turėjau galvoje jos seserį! 

Kai Žerveza kabino paskutinius marškinėlius, prie skalbyk- 
los durų pasigirdo juokas. 

— Čia du vaikiukai klausia mamos! — šūktelėjo Šarlis. 

Visos moterys atsigręžė. Žerveza pamatė Klodą ir Etjeną. 
Vos tik vaikai ją išvydo, ėmė bėgti į jos pusę tiesiog per ba- 
las, kaukšėdami nesuvarstytų batukų kulnais! Vyresnysis, Klo- 
das, laikė už rankos mažąjį brolį. Skalbėjos, matydamos jų 
kiek išsigandusius, bet besišypsančius snukučius, švelniais žo- 
džiais juos drąsino. Vaikai sustojo prie motinos, ir nepaleis- 
dami vienas kito rankų, pakėlė baltaplaukes galvutes. 

— Jus tėtė atsiuntė? — paklausė Žerveza. 

Tačiau, pasilenkusi prie Etjeno užrišti batų raištelių, ji 
pamatė ant Klodo piršto tabaluojantį kambario raktą su va- 
riniu numerėliu. 

— Tu man atnešei raktą?! — nustebo ji.— Kodėl? 

Berniukas, pasižiūrėjęs į raktą, kurį jau buvo spėjęs pa- 
miršti, iškart viską atsiminė ir skardžiu balseliu šūktelėjo: 

— Tėtė išvažiavo. 

— Jis nuėjo ko nors nupirkti pusryčiams, o. jus atsiuntė 
čia manęs pakviesti? 

Klodas sutriko, pažvelgė į brolį ir dar kiek dvejojo. Paskui 
vienu gaistu išpoškino: 

— Tėtė išvažiavo... Jis pašoko nuo lovos, susidėjo į skry- 
nią daiktus ir nusinešė viską į karietą... Jis išvažiavo. 

Žerveza lėtai atsitiesė visa išbalusi ir rankomis suspaudė 
smilkinius, tarytum jai būtų sprogusi galva. Ji kartojo tuos 
pačius žodžius — nesumojo, ką sakyti, tik: 

— Ak, Dieve mano!.. Dieve mano!.. Dieve mano! 

Tuo tarpu ponia Boš, alpėdama iš malonumo, kad tapo šios 
istorijos liudytoja, savo ruožtu klausinėjo berniuką: 

— Na, mažiuk, pasakok viską iš eilės... Tėtė užrakino du- 
ris ir liepė jums čia atnešti raktą, ar ne? — Paskui, nuleidusi 
balsą, sušnibždėjo Klodui į ausį: — Ar karietoje sėdėjo mote- 
ris, nematei? 

Klodas vėl sutriko. Kiek pagalvojęs, iškilmingai pakarto- 
jo: 

— Jis šoko iš lovos, susidėjo visus daiktus į skrynią ir... 
išvažiavo! | 

Galiausiai Boš paliko berniuką ramybėje, ir tas nutempė 
brolį prie čiaupo, kur netrukus abu jau linksminosi leisdami 
čiurkšles šalto vandens. 

Žerveza negalėjo verkti. Ji duso nugara atsirėmusi į geldą, 
rankomis vis dar užsidengusi veidą. Ją krėtė drebulys. Kar- 
tais išsiverždavo sunkūs atodūsiai, ir ji dar stipriau spaudė 
rankas prie akių, tarytum norėdama nugrimzti į tamsą, pa- 
miršti, kad ją paliko. Jai atrodė, jog krinta į giliausią be- 
dugnę. 

— Gana, širdele, spjaukite į jį! — šnibždėjo ponia Boš. 

— Jei jūs žinotumėt! Jei tik žinotumėt! — pagaliau tyliai 
pratarė Žerveza.— Jis rytą pasiuntė mane į lombardą užsta- 
tyti mano palaidinukių ir šaliko, kad galėtų užsimokėti už tą 
karietą... 

Ji pravirko... Prisiminusi, kaip Lantjė ją siuntė į lombardą, 
ji suprato slaptą rytinių barnių prasmę ir negalėjo sulaikyti 
ašarų, kurios smaugė gerklę. 

Labiausiai jai gildė širdį šita apgavystė, šita bjauri išda- 
vystė. Ašaros tekėjo šlapiais jos skruostais ir kapsėjo nuo. 
smakro, o ji nė nemanė jų šluostyti. 

— Būkite gi protinga, nurimkite, į jus žiūri, — kalbėjo po- 
nia Boš, tupinėdama aplink ją.— Argi verta taip galuotis dėl 
vyro! Tai jūs vis dar jį mylite? Vargšelė... Juk jūs ką tik iš- 
dėjote jį į šuns dienas. O dabar va, verkiate, širdį draskote... 
Viešpatie, kokios mes visos kvailės! 

Paskui ji prabilo su motiniška užuojauta: 

— Mesti tokią gražutę moterį... na, kaip galima! Dabar jau 
galiu jums viską papasakoti, ar ne? Tai va. Kai aš priėjau 
prie jūsų lango, jau įtariau negera... Įsivaizduokite, vakar va- 
kare, kai Adelė grįžo namo, išgirdau jai iš paskos vyriškus 
žingsnius ir, žinoma, iškišau nosį pro duris: norėjau sužinoti, 
kas ten. Jie jau lipo į trečią aukštą, tačiau aš iškart atpaži- 

nau pono Lantjė švarką. Šiandien rytą Bošas pamatė, kaip Lant- 
jė ramiai sau lipo žemyn... Jis susidėjo su Adele, patikėkite. 
Virginija įsitaisė kitą meilužį, eina pas jį dukart per savaitę. 
Tik vis tiek tai šlykštu, juk jų tik vienas kambarys ir viena 
lova — neįsivaizduoju, kur galėjo miegoti Virginija. 

Ji valandėlę patylėjo, paskui atsisuko ir, kiek tramdydama 
savo šaižų balsą, tęsė: 

— Jai tik juokas iš jūsų ašarų, šitai bjaurybei. Duodu gal- 
vą kirsti, ji šitą skalbimą sugalvojo tik dėl akių... Palydėjo 
aną porelę ir atėjo čia, kad paskui jiems papasakotų, kaip 
jūs reagavote į tą naujieną. 

Žerveza atitraukė nuo veido rankas ir apsidairė. Pamačiu- 
si, kad Virginija stovi būrelyje moterų ir, apžiūrinėdama ją, 
kažką tyliai pasakoja, ji persiuto. Ištiesusi rankas pasilenkė 
ir, sukdamasi vietoje, ėmė kažko grabinėti ant žemės, paskui, 
visa drebėdama, žengtelėjo porą trejetą žingsnių, užkliuvo už 
pilno kibiro, čiupo jį abiem rankom ir vienu užsimojimu iš- 
pylė jį ant Virginijos. 

— Tai bjaurybė! — riktelėjo toji dilba Virginija. 

Ji suspėjo atšokti atgal ir sušlapo tik kojas. Moterys, su- 
jaudintos Žervezos ašarų, jau grūdosi aplink, užuodusios muš- 
tynes. Baigdamos kramtyti duoną, skalbėjos lipo ant geldų. 
O kitos, mosuodamos muilinomis rankomis, atskuodė iš ato- 
kesnių kampų. Susidarė ratas. 

— Na ir bjaurybė! — kartojo Virginija.— Gal iš proto iš- 
sikraustei? 

Žerveza, ištempusi smakrą, iškreiptu veidu sustingo vie- 
toje ir nieko neatsakė — ji dar nebuvo išmokusi nei paryžie- 
čių drąsos, nei jų įžūlumo. O toji šaukė toliau: 

— Tik pažiūrėkit! Šitai bjaurybei nusibodo valkiotis už- 
kampiais. Ji ten .nuo dvylikos metų buvo kareivių paklodė, 
ten ir savo koją supūdė... Greitai visai nudribs ta jos koja... 

Minioje kažkas sukikeno. Virginija, padrąsinta pasisekimo, 
dar garsiau riktelėjo: 

— Na, prieik arčiau — gausi nuo manęs! Nėra čia ko mus 
kvailinti... Pažįstu aš tokias! Jos laimė, kad manęs neapipylė, 
būčiau užvertusi jai padurkus! Tegu pasako, ką aš jai pada- 
Iiau.:. Sakyk, šunsnuke, ką aš tau padariau? 

— Ką čia nesąmones kalbate,— suvapėjo Žerveza,-—- pati ži- 
note... Mano vyrą matė vakar vakare... Nutilkite, nes imsiu ir 
pasmaugsiu. 

— Jos vyrą! Na ir prajuokino!.. Šitos damos vyras! Tary- 
tum tokios šliundros gali turėti vyrus!.. Ne aš kalta, kad jis 

tave pametė. Gal tu manai, kad aš jį pavogiau? Gali mane 
apieškoti!.. Jei nori žinoti — tai tu jam šunimi pasmirdai! Jis 
per daug geras tau. Sakyk, ar jis buvo su antkakliu? Ei, kas 
radot šitos damos vyrą?.. Radusiam bus gerai atsilyginta... 

Vėl pasigirdo juokas. Žerveza beveik pašnibždomis mur- 
mėjo: 

— Jūs pati žinote, pati žinote... Tai jūsų sesuo, aš ją pa- 
smaugsiu... 

— Va, va, eik ir susidorok su mano seserimi — erzino Vir- 
ginija krizendama.— Tai, sakai, mano sesuoį Na ką, nėra ko 
stebėtis! Mano sesuo kitokio kirpimo nei tų... Bet kuo čia aš 
dėta? Ką, jau nebegaliu ramiai ir savo skudurėlių išsiskalb- 
ti? Atstok nuo manęs, girdi? Man jau gana! 

Tačiau neilgai teiškentė: sudavusi kelis kartus kultuve, vėl 
grįžo — įsiaudrinusi, apkvaitusi nuo savo pačios burnojimo. 
Akimirką stovėjo tylėdama, paskui sušuko: 

— Na, taip! Taip, tai mano sesuo! Dabar tu patenkinta?.. 
Jie dievina vienas kitą. Matytum, kaip jie laižosi!.. O tave 
su tavo benkartais jis paliko! Jų visos galvos apgargėjusios 
spuogais! Nieko sau, gražūs mažyliai! Vieną sugyvenai su žan- 
daru, juk taip? O kitus tris numarinai, kad turėtum laisvas 
rankas... Mums viską papasakojo pats Lantjė. Jis tai jau viską 
papasakojo, be jokio gailesčio — tu jam iki gyvo kaulo įgri- 
sai! 

-— Kekšė! Kekšė! — ėmė rėkti Žerveza, drebėdama iš įnir- 
šio. 

Ji pasisuko, vėl pagrabaliojo ant grindų, užkliudė mažą 
rėčkelę su mėliu, čiupo ją ir šniokštelėjo melsvą vandenį Vir- 
ginijai tiesiog į veidą. 

— Šunsnukė! Ji sugadino man suknelę! — sušuko toji: pe- 
čiai buvo šlapi ir kairė ranka visai pamėlynavusi.— Na, palauk, 
šlykštyne! 

Ji sugriebė kibirą ir išpylė ant Žervezos. Tada užvirė tik- 
ros kautynės. Abidvi bėgiojo išilgai suolų, čiupdavo pilnus ki- 
birus, lėkė atgal ir vertė juos viena kitai ant galvos. Ir kiek- 
vieną šliūkštelėjimą lydėjo rinktiniai keiksmai. Šįsyk jau ne- 
atsiliko ir Žerveza: 

— Na štai, šlykštyne!.. Va, dar viena porcija!. Čia tau 
atšaldys užpakalį. | 

— Va tau, gaišena! Nusimazgok! Nors kartą gyvenime nu- 
simazgok savo snukį! 

— Palauk, o aš tavo purvus tuoj atmirkysiu! 


— Dar vienas!.. Prasivalyk dantis, apsitaisyk ir vilkis į nak- 
tinę pamainą ant Beljomo gatvės kampo. 

Dabar joms teko kišti kibirus po čiaupais. Laukdamos, kol 
kibirai prisipildys, jos drabstėsi klaikiausiais keiksmais. Pir- 
muosius kibirus buvo sunku nutaikyti, jie vos kliudydavo tai- 
kinį. Tačiau netrukus abidvi įsimiklino. Pirmoji nukentėjo Vir- 
ginija: vanduo kliūstelėjo tiesiai į veidą, plūdo už kaklo, žliau- 
gė nugara, krūtine ir čiurkšle tekėjo iš po padurkų. Nespėjusią 
atsitokėti, iš kairės ją perliejo nauja srovė, skambiai tėškusi 
į ausį, permerkusi plaukus, kurie ištįso į šlapią virvagalį. Žer- 
vezai pirmiausia kliuvo į kojas; vanduo kliūstelėjo į batus 
ir ant sijono; kiti du kibirai permerkė visą iki pat juosmens. 
Tačiau netrukus nebebuvo įmanoma sekti smūgių taiklumo. 
Abidvi buvo nuo galvos iki kojų permirkusios, nuo jų žliau- 
gė vanduo, palaidinukės prilipusios prie pečių, sijonai ap- 
tempę klubus; abi jos atrodė aplysusios, susigūžusios, dreban- 
piant. 

— Na ir išdūkėlės! — pasigirdo prikimęs vienos skalbėjos 
balsas. 

Visa skalbykla gėrėjosi reginiu. Kad ir jų neaptaškytų, mo- 
terys atsitraukė. Iš visų pusių buvo girdėti plojimai, juokas, 
jį permušdavo vienu kartu užpilamo kibiro klioktelėjimas, pri- 
menantis užtvankos prasiveržimą. Ant grindų žlegsėjo balos, 
ir abi moterys braidė iki kulkšnių vandenyje. Bet štai Virgi- 
nija griebėsi niekšybės: pačiupusi kibirą verdančio vandens, 
kurio ką tik buvo atsinešusi viena iš šalia jos skalbusių mo- 
terų, ūžtelėjo jį ant Žervezos. Moterys aiktelėjo. Jos tikrai 
išsigando, kad Virginija bus apšutinusi priešininkę. Tačiau, 
pasirodo, nuplikino tik kairę koją. Žerveza, paklaikusi iš skaus- 
mo, sugriebė tuščią kibirą, iš visų jėgų paleido jį į Virginiją 
ir ją parmušė. 

Visos sukleketavo. 

— Ji permušė jai koją! 

— Taip jai ir reikia! Pati gi norėjo ją apšutinti! 

— Kai pasvarstai — ta balčkė teisi: iš jos paveržė vyrą. 

Ponia Boš rėkė iškėlusi į dangų rankas. Ji buvo apdairiai 
pasislėpusi tarp dviejų geldų, o mirtinai persigandę Klodas ir 
Etjenas kabinosi už jos sijono ir springdami ašaromis be pers- 
tojo klykė „Mama! Mama!“ Pamačiusi Virginiją parpuolusią 
ant žemės, ji pribėgo prie Žervezos ir ėmė tempti ją už pa- 
durkų įkalbinėdama: 

— Eikite iš čia! Užteks! Atsikvošėkite! Kraujas gyslose 
stingsta, garbės žodis! Čia jau tikros žudynės! 

Bet tuoj pat vėl puolė slėptis už geldų kartu su vaikais. 
Virginija pašoko ir kibo į gerklę Žervezai. Sugriebė už kaklo 
ir pradėjo smaugti. Tačiau Žerveza staigiu judesiu išsprūdo 
iš jos rankų, įsikibo į priešininkės kuodą ir tiesiog pakibo 
laikydamasi už nutįsusių plaukų, tarytum norėdama nutraukti 
galvą. Kautynės atsinaujino — tylios, be šauksmų, be jokio 
keiksmo. Jos ėmėsi ne stengdamosi pargriauti viena kitą, o iš- 
tiestom rankom ir sulenktais pirštais taikėsi prisikasti prie vie- 
na kitos veido — braižė, plėšė ir žnaibė viską, ką tik užčiuop- 
davo. Raudona brunetės skarelė ir melsvas šilko tinklelis bu- 
vo nuplėšti, suknelės priekis plyšęs ir apnuoginęs kaklą bei 
petį: o blondinė atrodė kone visai nurengta, jos baltos palai- 
dinės rankovė nulėkė nežinia kada, marškiniai buvo įplyšę 
ir pro plyšį suboluodavo nuogas kūnas. Aplink lakstė drabužių 
skiautės. Kraujas pirmiausia pasirodė Žervezai — trys ilgi rė- 
žiai leidosi nuo skruosto iki smakro: ji saugojo akis, bijoda- 
ma, kad Virginija jų neiškabintų, ir sulig kiekvienu antpuo- 
liu prisidengdavo. jas ranka. Virginija dar nebuvo sukruvin- 
ta — Žerveza taikėsi į jos ausis, pyko, kad negali jų pasiekti; 
ir štai pagaliau jai pavyko sugriebti už auskaro — mažytės gel- 
tono stiklo kriaušės. Ji trūktelėjo ir perplėšė lezgelį — trykšte- 
lėjo kraujas. 

— Jos viena kitą pribaigs! Begėdės! Išskirkite jas! — pa- 
sigirdo balsai. 

Skalbėjos slinko arčiau. Susidarė dvi stovyklos; vienos kurs- 
tė abi moteris kaip kokias susiriejusias kales, o kitos, ne to- 
kios įžūlios, nusigręžė ir drebėdamos kalbėjo, kad joms jau 
gana, jau ir taip bloga darosi. Ir tada vos neprasidėjo visuo- 
tinės kumštynės; moterys viena kitą apšaukinėjo niekšėmis ir 
nenaudėlėmis, mosavo nuogomis rankomis; kur ne kur jau 
pliauškėjo antausiai. 

Tuo tarpu ponia Boš ieškojo skalbykloje dirbančio vyruko. 

— Šarli! Šarli!.. Kurgi jis prasmego? 

Ir staiga pamatė jį stovintį pirmoje gretoje; sukryžiavęs 
rankas, jis gėrėjosi reginiu. Tai buvo ilgšis tvirtu it jaučio 
sprandu. Jis kvatojo ir džiūgavo vėpsodamas į apnuogintus mo- 
terų kūnus. Blondinė buvo putnutė kaip burbulėlis. Tai bent 
"būtų smagumo, jei sprogtų jos marškiniai! 

— Žiūrėk tu man! — sumurmėjo jis mirktelėjęs.— Po pažas- 
timi jai apgamas! 

— Ką! Jūs čia?! —suriko ponia Boš, pamačiusi vyruką.— 
Padėkite jas perskirti!.. Jums gi tai vienas juokas! 

— Na jau ne! Šito tai ne! Kaip nors jau be manęs, — ra- 
miai atsakė Šarlis. — Gana jau anąkart vos akių neišdraskė. Aš 
čia ne tam paskirtas, man ir be to darbų pakanka... Ko gi 
jūs bijote? Nedidelis kraujo nuleidimas joms išeis tik į gera. 
Nuo to jos pasidarys tik švelnesnės. 

Tada durininkė pasakė eisianti ieškoti policijos. Tačiau skal- 
byklos savininkė — išsekusi moterėlė nesveikomis akimis — tam 
ryžtingai pasipriešino. 

— Ne, ne, aš nenoriu. Tai sukompromituotų mano įstaigą — 
tvirtino ji. 

Kova tęsėsi ant grindų. Staiga Virginija atsiklaupė. Pagrie- 
bė kultuvę ir užsimojo. Pasikeitusiu balsu ji sugargaliavo: 

— Na, palauk, dabar laikykis! Ruošk savo purvinus sku- 
durus! 

Žerveza mitriai ištiesė ranką, irgi sučiupo kultuvę ir iš- 
kėlė ją kaip vėzdą. Ir jos balsas buvo toks pat kimus: 

— Ak! Tu sumanei skalbti... Duokš savo kailį, aš iš jo 
krūvą skarmalų padarysiu! | 

Abidvi klūpėjo ir grasino viena kitai. Išsidraikaliojusiais 
plaukais, uždususios, purvinos, išpurtusios, išsikruvinusios, jos 
abi lūkuriavo sunkiai atgaudamos kvapą. Žerveza smogė pir- 
moji, jos kultuvė nuslydo Virginijos petimi. Ji žaibiškai šoko 
į šalį, stengdamasi išsisukti nuo atsakomojo smūgio, ir Virgi- 
nijos kultuvė vos vos kliudė jos klubą. Tačiau pradžia buvo 
padaryta, ir jos jau tvatino viena kitą kultuvėmis taip, kaip 
skalbėjos velėja savo skalbinius — stipriai ir ritmingai. Po kiek- 
vieno užtvojimo pasigirsdavo duslus garsas, tarytum kas ' delnu 
tekštelėtų į vandenį rėčkoje. 

Skalbėjos nebesijuokė; daugelis pasitraukė sakydamos, kad 
joms jau bloga nuo viso šito, o tos, kurios liko, ištempė kak- 
lus, jų akyse degė žiaurumo ugnelės: joms atrodė, kad šitos 
pasiutmergės puikiai pliekiasi. Ponia Boš pavėdėjo Klodą ir 
Etjeną toliau, ir iš kitos skalbyklos pusės sklindantis vaikų 
verksmas maišėsi su aidžiais kūltuvės dūžiais. 

Staiga Žerveza sukliko. Virginija visu smarkumu užplojo 
Jai per nuogą ranką virš alkūnės; ant odos iššoko raudona dė- 
mė, ranka bemat sutino. Tuomet Žerveza puolė priešininkę. 
Atrodė, kad tikrai ją tuoj nugalabys. ; 

— Gana! Gana! — šaukė aplinkui. 

Žervezos veidas buvo toks; kad nė viena nedrįso artintis. 
Su dviguba jėga ji apglėbė Virginiją per liemenį ir, sulenkusi 

perpus, priplojo veidu prie akmeninių grindų; kad ir kaip toji 
veržėsi ištrūkti, Žerveza užplėšė sijoną jai ant galvos. Pasi- 
matė kelnaitės; Žerveza kyštelėjo ranką į prarėžą, plėštelėjo 
ir apnuogino šlaunis ir užpakalį. Paskui griebė kultuvę ir puo- 
lė velėti priešininkės pasturgalį, kaip Plasane velėdavo bal- 
tinius ant Viornos kranto,-kai jos šeimininkė buvo sutarusi 
apskalbti visas kareivines. Medinė kultuvė plekšėdama minkš- 
tai siurbėsi į nuogą kūną. Sulig kiekvienu smūgiu ant baltos 
odos atsirasdavo nauja raudona juosta. 

— Oho! Oho! — šūkčiojo Šarlis, susižavėjęs ir išpūtęs akis. 

Vėl pasigirdo juokas. Tačiau netrukus pasipylė šauksmai: 
„Gana! Gana!“ Žerveza nieko negirdėjo, pliekė toliau. Ji pasi- 
lenkė pasinėrusi į savo darbą ir stengdamasi nepalikti ant 
Virginijos kūno sveikos vietos. Ji norėjo visą šitą odą suruo- 
žuoti, padengti gėdos randais. Ir, apimta žiauraus džiugesio, 
smūgius lydėjo žodžiais: 

— Taukšt pataukšt! Margo prie upės... Taukšt pataukšt! 
Kultuve velėja... Tykšt patykšt! Atplauna širdį... Tykšt patykšt! 
Skausmą ir vargą... 

Paskui skaičiavo toliau: 

— Čia tau, čia tavo seseriai, o čia Lantjė... Perduok nuo 
manęs, kai juos pamatysi... Tik nepamiršk: čia Lantjė, čia se- 
seriai, čia tau... Taukšt pataukšt! Margo prie upės... Tykšt pa- 
tykšt! Kultuve velėja... 

Virginiją teko jėga išplėšti iš jos rankų. Apsipylusi ašaro- 
mis, degančiu veidu, susigėdusi, dilba susigriebė savo skalbi- 
nius ir išbėgo — ji buvo nugalėta. O Žerveza susirado nuplėštą 
palaidinukės rankovę ir pasitaisė sijoną. Jai skaudėjo ranką, 
todėl paprašė ponios Boš užversti skalbinius jai ant peties. Du- 
rininkė plepėjo, susijaudinusi komentavo visas muštynių smulk- 
menas ir pasisiūlė apžiūrėti Žervezą. 

— Ji galėjo jums ką nors sulaužyti... Aš aiškiai girdėjau 
kažkokį trekštelėjimą.... 

Tačiau Žerveza norėjo kuo greičiau dingti iš čia. Ji neat- 
sakinėjo nei į besigrūdančių aplink ją guodėjų ilgomis pri- 
Juostėmis užuojautos šūksnius, nei į triukšmingas jų ovacijas. 
Su skalbiniais ant peties ji nuskubėjo prie durų, kur jos lau- 
kė vaikai. 

— Iš jūsų už dvi valandas du su,— sustabdė ją skalbyklos 
savininkė, vėl sėdinti savo įstiklintoje būdelėje. 

Kokie su? Žerveza niekaip negalėjo suprasti, kad jos pra- 
šoma sumokėti už skalbimą. Pagaliau suprato ir atidavė du 
su. Stipriai šlubuodama po šlapių skalbinių, slėgusių jai petį, 

svoriu, ji išėjo — šlapia, su mėlyne ant rankos ir sukruvintu 
skruostu; už rankų ji tempė Etjeną ir Klodą, kurie trepeno 
šalia išterliotais nuo ašarų veideliais ir, vis dar negalėdami 
nusiraminti, be perstojo gaikčiojo. | 

O skalbykla vėl sugaudė, tarytum būtų atidaryti užtvankos 
šliuzai. Skalbėjos suvalgė visą duoną, išgėrė vyną ir, sujaud- 
rintos muštynių, prakaituotos, išraudusios, su dviguba jėga 
daužė kultuvėmis. Išilgai suolų vėl pasiutusiai darbavosi ran- 
kos, kampuotos figūros su perkreiptais pečiais ir sulenktomis 
nugaromis pradėjo judėti nelyginant. marionetės, išsitiesdamos 
ir vėl — kaip ant šarnyrų — susilenkdamos pusiau. Moterys vėl 
šūkčiojo viena kitai per visą salę. Klegesys, juokas, riebūs 
žodeliai sproginėjo nenutylančiame vandens gurgėjime. Spjau- 
dėsi čiaupai, statomi kibirai patėkšdavo klanus, po suolais te- 
kėjo upės gleizino vandens. Pats popietinio darbo įkarštis, kul- 
tuvės sutartinai talžė skalbinius. Didžiulėje salėje garai nuo 
saulės parudavo, kadangi spinduliai saulės zuikučiais prasimu- 
šė pro užuolaidų plyšius. Dusinantis oras buvo prisodrintas mui- 
lo garų. Staiga visa patalpa prisipildė baltų tumulų: milžiniš- 
ko katilo, kur virė baltiniai, dangtis automatiškai pasikėlė ant 
dantratinio strypo, ir žiojėjantys varinio katilo, įmūryto į ply- 
tų pamatą, nasrai pradėjo spjaudytis garo sūkuriais, prisigė- 
rusiais gelsvo potašo kvapo. Šalia dirbo skalbinių gręžimo ma- 
šinos: didžiausią krūvą išgręždavo vienu rato apsisukimu,- jos 
duso, kriokė ir drebino visą skalbyklą, be perstojo darbuoda- 
mosi savo plieninėmis rankomis. 

Kai Žerveza įėjo į viešbučio „Geroji širdis“ tarpuvarte, ji 
vėl pravirko. Tarpuvartė buvo neapšviesta, siaura, išilgai sie- 
nos gurgėjo nutekamųjų vandenų kanalas, ir šleikšti iš ten 
einanti smarvė ją vėl grąžino į tas dvi savaites, pragyventas 
kartu su Lantjė,— dvi savaites skurdo ir kivirčų, dėl kurių ji 
dabar karčiai gailėjosi. Niekada dar nesijautė tokia visų pa- 
miršta ir vieniša. 

Ji užlipo į viršų: kambarys tuščias, nutviekstas šviesos, 
langas atviras. Kuokštas saulės su šokančiomis aukso dulkelė- 
mis dar labiau pabrėžė būsto skurdumą — aprūkusios lubos, 
sienos su apiplyšusiais apmušalais. Prie židinio ant vinies ka- 
bojo tik moteriška kaklaskarė, susukta virvele. Vaikų lovelė 
buvo ištempta į vidurį kambario, o už jos riogsojo komoda su 
ištrauktais ir ištuštintais stalčiais. Lantjė prausėsi ir sunaudojo 
visą pomadą — už du su pomados, įvyniotos į lapą; vonelėje 
paliktas nešvarus vanduo. Jis nieko neužmiršo. Kampas, kur 
stovėjo skrynia, Žervezai atrodė kaip žiojėjanti bedugnė. Ne- 

bebuvo nė apvalaus veidrodėlio, kabėjusio ant lango uždorio. 
Žervezą staiga apėmė negera nuojauta, ir ji skubiai pažvelgė 
į židinį: taip, Lantjė paėmė ir lombardo kvitus — švelniai raus- 
va krūvelė, gulėjusi tarp tos poros cinko žvakidžių, buvo din- 
gusi. 

Žerveza persvėrė skalbinius ant kėdės atkaltės; ji stovėjo 
vidury kambario dairydamasi į šalis ir taip sukrėsta, kad net 
negalėjo verkti. Jai tebuvo likęs vienas su „iš tų keturių, ati- 
dėtų skalbimui. Išgirdusi prie lango nerūpestingą Klodo ir Et- 
jeno juoką, ji priėjo prie jų, prispaudė jų galveles prie savęs 
ir akimirkai apmirė įsižiūrėjusi į pilką gatvę, kur rytą matė 
nubudusią darbininkų minią, verdančio Paryžiaus gyvenimo 
pradžią. O dabar virš įkaitusio grindinio, išmindžioto žmonių 
bandos, kilo karšta migla, kuri plaikstėsi virš miesto ir dingo 
už muitinės sienos. Štai čia, ant šito karščiu tvoskiančio grin- 
dinio, ją ir išmetė vieną su dviem mažyliais; jos žvilgsnis klai- 
džiojo išoriniais bulvarais, į dešinę, į kairę, sustodamas viena- 
me ir kitame gale, ir ją apėmė begalinis siaubas, tarytum nuo 
šiolei visas gyvenimas ir turės užsidaryti čia — tarp skerdyk- 
los ir ligoninės. 

Praėjo trys savaitės. Ir vieną gražų, saulėtą rytą, apie pu- 
sę dvyliktos, Žerveza ir stogdengys Kupo sėdėjo tėtušio Ko- 
lombo „Spąstuose“ ir gurkšnojo slyvinę. Kupo su papirosu 
dantyse tykojo Žervezos ant šaligatvio ir pamatęs, kaip ji per- 
eina gatvę grįždama iš užsakovo, vos ne jėga užsitempė ją 
čia: dabar didžiulė keturkampė skalbinių pintinė stovėjo ša- 
lia jos ant grindų, už mažo cinkuoto stalelio. 

Tėtušio Kolombo „Spąstai“ buvo Puasonjė gatvės ir Roše- 
šuaro bulvaro kampe. Ant ilgos iškabos stambiomis raidėmis 
išvedžiotas tik vienas žodis „Distiliacija“. Prie durų perpus 
perpjautos statinės rėčkelėse stirksojo apdulkėję oleandrų krū- 
meliai. Įėjus kairėje kėksojo didžiulis bufetas; ant jo prie 
čiaupo indams plauti rikiavosi stiklinės ir alavo stikleliai, o 
visi erdvios salės pasieniai buvo pristatyti ryškiai geltonai nu- 
dažytų statinių, nulakuotų blizgančiu laku ir šviečiančių savo 
variniais lankais ir čiaupais. Aukščiau įtaisytose lentynose bu- 
vo pristatyta likerių ir užpiltinių, visokiausių dydžių ir spal- 
vų buteliai ir grafinai atsispindėjo veidrodyje už bufeto ryš- 
kiomis dėmėmis — žolės žaluma, blyškiai auksinėmis ir švel- 

niai rausvomis. Tačiau didžiausia smuklės įžymybė buvo satės 
gilumoje, stikliniame priestate, už ąžuolinės pertvaros. Tai — 
spirito varymo aparatas. Lankytojai galėjo matyti, kaip jis 
veikia — keletas indų su ilgais metaliniais straubliais ir gyva- 
tukais, nuvestais į požemį, atrodė kaip tikra pragaro virtuvė; 
čia pakaušę darbininkai ateidavo pagodoti savo girtų godų. 

. Tą ankstyvą metą smuklė dar buvo tuščia. Tėtušis Kolom- 
bas, stambus keturiasdešimties metų vyriškis, be švarko, tik 
su liemene, šnekėjosi su kokių dešimties metų mergaite, kuri 
prašė įpilti į puodelį užpiltinės už keturis su. Pro atviras duris 
skverbėsi saulės spinduliai, šildydami rūkalių apspjaudytas grin- 
dis. Ir po visą salę nuo bufeto, nuo statinių sklido gailus vyno 
kvapas — alkoholio garai, įsigeriantys, atrodė, netgi į dulkeles, 
kurios apsvaigusios sukosi ir skraidė saulėje. 

Kupo susisuko dar vieną papirosą. Jis buvo labai tvarkin- 
gai apsirengęs — trumpa darbinė palaidinė ir nedidelė žydros 
drobės kepurėlė — ir linksmai juokėsi rodydamas baltus dantis. 
Atsikišęs apatinis žandikaulis, kiek priplota nosis ir gražios 
rudos akys priminė linksmą ir geraširdį šunį. Kupeta tankių 
garbanotų plaukų dar labiau pabrėžė švelnią kaip mergaitės 
šio dvidešimt šešerių metų vaikino odą. Žerveza sėdėjo prie- 
šais plona palaidinuke, nepridengta galva ir baigė valgyti sly- 
vą, kurią laikė už kotelio -pirštų galiukais. Jie buvo įsitaisę 
prie pat durų, už pirmo iš keturių stalelių, surikiuotų išilgai 
statinių priešais bufetą. 

Užsirūkęs Kupo alkūnėmis atsirėmė į stalelį, palinko prie- 
kin ir valandėlę tylomis apžiūrinėjo gražutę šviesiaplaukę mo- 
terį, kurios švelnus veidas tądien buvo matinis lyg baltas, plo- 
nas porcelianas. Paskui, turėdamas galvoje reikalą, žinomą 
tik jiems abiem ir, kaip matyti, jau anksčiau aptartą, jis tie- 
siai pusbalsiu paklausė: 

— „Tai, vadinasi, ne? Jūs nesutinkate? 

— Na, žinoma, ne, pone Kupo! — šypsodamasi ramiai at- 
sakė Žerveza.—Ir nėra ko daugiau apie tai kalbėti, ir dar 
čia, tokioje vietoje. Jūs gi pažadėjote man būti protingas... 
Jei būčiau žinojusi, kad jūs vėl pradėsite, nebūčiau priėmusi 
jūsų kvietimo. 

Jis nieko neatsakė ir toliau žvelgė į ją iš visai arti — įžū- 
lokai, bet švelniai, ilgiau sūlaikydamas žvilgsnį prie jos lūpų 
su šviesiai rausvais, vos vos drėgnais kampučiais. Tačiau Žer- 
veza nuo jo nesitraukė, žiūrėjo vis taip pat ramiai ir malo- 
niai. Patylėjusi tarė: 

— Jūs ir pats nesuvokiate, ką kalbate. Juk aš jau senutė, 
mano sūnui aštuoneri metai... Ką gi mes darytume kartu? 

— Velniai griebtų! — sušnibždėjo Kupo mirktelėjęs.— Tą pa- 
tį, ką ir kiti. 

Tačiau ji apmaudžiai mostelėjo ranka. 

— Jūs manote, kad tai visada vien malonumai?! Iškart sup- 
rasi, kad nebuvote vedęs... Ne, pone Kupo, man reikia galvoti 
apie rimtus dalykus. Paikystės prie gero nepriveda! Namuose 
manęs laukia dvi alkanos burnos, jas ne taip lengva išmaitin- 
ti. Kaip aš pastatysiu ant kojų savo vaikus, jei užsiiminėsiu 
visokiomis kvailystėmis?.. Be to, žinote, mano nelaimė man 
įkrėtė proto. Dabar į vyrus ir žiūrėti negaliu. Dar ilgai nepa- 
kliūsiu ant jų meškerės! 

Ji pasakė tai be pykčio, ramiai, išmintingai, tarytum būtų 
kalbama apie darbą, apie tai,' ar verta krakmolyti skarelę. 
Buvo matyti, kad ji viską gerai apgalvojusi ir turi tvirtą nuo- 
monę. š 

Kupo, sujaudintas jos žodžių, kartojo: 

— Jūs mane liūdinate, labai liūdinate... 

— Taip, aš matau, pone Kupo,— tarė ji.— Ir man labai gai- 
la... Aš tikrai nenoriu jūsų skaudinti. Jei man šautų noras pa- 
silinksminti, Dieve mano! Tuomet greičiausiai išsirinkčiau jus, 
o ne kurį kitą! Jūs tikriausiai labai šaunus, mielas jaunikai- 
tis. Mes galėtume sueiti, argi ne? O paskui — tebūnie kas bus. 
Aš nevaizduoju skaistuolės, nesakau, kad šito negalėtų būti... 
Tiktai kuriam galui, jei neturiu jokio noro? Štai jau dvi sa- 
vaitės, kai aš pas ponią Fokonjė. Mažyliai eina į mokyklą. Aš 
dirbu ir patenkinta... Tikrai, geriau tegu būna taip, kaip yra. 

Ir ji pasilenkė pasiimti savo pintinės. 

— Va, užsiplepėjau su jumis, o šeimininkė, ko gero, jau 
laukia... Nesikrimskite, pone Kupo, jūs susirasite kitą, gražes- 

Kupo pasižiūrėjo į apvalų laikrodį, įstatytą į veidrodį, ir 
šūktelėjo: 

— Kur jūs taip skubate? Dar tik penkios.po pusės dvyli- 
kos. Man dar liko dvidešimt penkios minutės... Nebijokite, 
aš į jus nesikėsinsiu, tarp mūsų juk stalelis... Nejaugi aš jums 
toks bjaurus, kad nenorite su manimi net paplepėti? 

Ji vėl pastatė pintinę, kad jo neįžeistų, ir jie, kaip geri 
draugai, ėmė plepėti. Prieš nešdama skalbinius, ji papusryčia- 
vo, o jis tą rytą paskubom prarijo lėkštę sriubos ir gabalėlį 
jautienos, paskui išlėkė į gatvę jos tykoti. Žerveza maloniai 
jam atsakinėjo ir pro vitriną, nustatytą buteliais ir grafinais, 

stebėjo kvartalo gyvenimą; tenai tą pietų metą būvo neįsivaiz- 
duojama grūstis. Abiem siaurais šaligatviais, suspaustais gat- 
vės namų, skubėjo praeiviai, darbuodamiesi alkūnėmis ir lenk- 
dami vienas kitą. Užsibuvę savo dirbtuvėse darbininkai rūška- 
nomis nuo alkio minomis dideliais žingsniais kirto gatvę ir, 
užsukę į priešais esančią duonos krautuvę, tuoj vėl pasirody- 
davo su duonos kepalais po pažastimis, o paskui, praleidę tre- 
jas duris, lįsdavo į smuklę „Dvigalvis jautis“ sudoroti savo 
įprastinio davinio už šešis su. Šalia duoninės esančioje vaisių 
parduotuvėje buvo galima nusipirkti keptų bulvių ir virtų mi- 
dijų su petražolėmis, ir iš ten nepertraukiama srove plūdo il- 
gų prijuosčių nenusirišusios darbininkės, rankose laikydamos 
rageliu susuktus popierinius paketėlius su keptomis bulvėmis 
ir puodelius su midijomis; gražutės vienplaukės merginos buvo 
išrankesnės, jos pirko ryšelius 'ridikėlių. Kai Žerveza pasilenk- 
davo, matydavo ir pilną žmonių dešrininko krautuvėlę, iš ku- 
rios vis išbėgdavo vaikai, rankose laikydami į riebaluotą po- 
pierių įvyniotą keptą kotletą, karštą dešrelę ar gabalą karš- 
tos dešros. Tuo metu į gatvę, aptekusią juodo lipnaus purvo, 
jau pasipylė smuklėse papietavę darbininkai, bučiuodamiesi, 
plekšnodami sau per šlaunis, apsunkę nuo valgio, tingūs, jie 
iš lengvo brovėsi per spūstį: 

Prie „Spąstų“ durų būriavosi keletas vyrų. 

— Klausyk, Didysis Kepsny,— pasigirdo užkimęs balsas, — 
ar pavaišinsi stiklinaite karčiosios? 

Į salę įėjo penki darbininkai ir sustojo prie bufeto. 

— Sveikas, tėtuši Kolombai, sveikas, senasis sukčiau! Įpilk 
mums geros senos degtinės, ir ne į antpirščius, o į normalias 
stiklines! — tarė tas pats balsas. 

Tėtušis Kolombas ramiai pilstė degtinę. Įėjo dar trys dar- 
bininkai. Pamažu pulkelis, besibūriuojantis ant kampo, vis di- 
dėjo;. kiek padelsę prie durų, darbininkai stumtelėdavo vienas 
kitą ir galiausiai pasukdavo į salę tarp dviejų papilkėjusių 
nuo dulkių oleandrų. 

— Ot kvailys! Jums vienos bjaurystės galvoje! — pasakė 
Žerveza.— Žinoma, aš jį mylėjau... Bet po to, kai jis mane 
taip niekšiškai pametė... 

Jie kalbėjosi apie Lantjė. Žerveza nuo tos dienos jo dau- 
giau nebematė; ji buvo įsitikinusi, jog jis gyvena sų Virgini- 
jos seserimi Glasjero gatvėje, pas tą bičiulį, kuris rengėsi ati- 
daryti skrybėlių ateljė. Bet ji nė nemanė lakstyti paskui jį. 
Kas be ko, iš pradžių ji baisiai kamavosi, ketino net skandin- 

tis, bet dabar atėjo į protą ir netgi pradėjo manyti, kad ši- 
taip gal netgi geriau. Kas žino, ar su Lantjė ji būtų įstengusi 
išauginti berniukus — jis taip mėgo švaistyti pinigus. Jei jam 
kiltų noras užsukti pabučiuoti Klodo ir Etjeno, ji jo neišva- 
rytų už durų, bet pati geriau jau leisis sukapojama į gabalus, 
nei sutiks, kad jis nors pirštu prie jos prisiliestų. Ji kalbėjo 
ramiai, kaip moteris, kuri tvirtai apsisprendusi ir atitinkamai 
suplanavusi savo gyvenimą; o Kupo, nepamesdamas vilties ją 
suvilioti, šmaikštavo, laidė nešvankius juokelius, sugalvodavo 
visokiausių dviprasmiškų klausimų apie Lantjė, tačiau tai da- 
rė taip laisvai, taip linksmai šiepė savo baltus dantis, kad Žer- 
veza nė nemanė įsižeisti. 

— Na, jūs pati jį tikriausiai apkuldavote,— galiausiai pasa- 
kė jis.— Oho! Jūs ne tokia jau gera! Žinau, kai ką jūs kaip 
reikiant išvelėjote. 

Zerveza ėmė kvatotis. O juk tada iš tikrųjų ji gerai išva- 
nojo kailį tai kumelei Virginijai. Tą dieną ji bet ką būtų pa- 
smaugusi. Ji ėmė juoktis dar garsiau, kai Kupo papasakojo, 
jog Virginija po to, kai jai prie visų buvo užplėšti padurkai, 
iš gėdos persikėlė gyventi į kitą kvartalą. Žervezos veidas te- 
bebuvo vaikiškai giedras; ji ištiesė savo putnias rankas ir vis 
kartojo, kad nė musės negalėtų nuskriausti: kas jau kas, o ji 
tai labai puikiai žino smūgių skonį! Jų be skaičiaus ragavo 
per savo gyvenimą Plasane. Ir Žerveza ėmė pasakoti apie savo 
vaikystę. Ji niekada nedraugavo su vaikinais — jie Žervezos 
visai nedomino. Kai Lantjė ją suviliojo, jai tebuvo keturioli- 
ka metų: mergaitei patiko, kad jis vadina save jos vyru, pa- 
tiko vaidinti namų šeimininkę. Svarbiausias jos trūkumas, kaip 
tikino Žerveza, kad ji esanti per daug patikli, visus mylinti ir 
prisirišanti prie žmonių, kurie paskui prikrečia jai visokių 
šunybių. Kai ji myli vyriškį, jai visai nerūpi kvailystės, jos 
vienintelė svajonė — visada būti su juo ir laimingai gyventi. 
Po šių žodžių Kupo jai juokais priminė, kad vaikai juk ne po 
kopūsto lapu atrasti, ir Žerveza, plekštelėjusi jam per ranką, 
tarė, jog, žinoma, ji siūta ant to pat kurpalio kaip ir kitos mo- 
terys, bet nereikia manyti, kad jos tik apie tai ir tegalvoja; 
moterys rūpinasi šeima, plėšosi tvarkydamos namų ūkį, o va- 
kare būna taip nusivariusios, kad užtenka atsigulti —ir jau 
miega kaip užmuštos. Beje, ji panaši į savo motiną, o jos mo- 
tina buvo kaip reta darbšti, daugiau nei dvidešimt metų tar- 
navo tėvui Makarui kaip darbinis gyvulys, dirbdama ir mirė. 
Tik Žerveza smulkutė, o jos motinos pečiai buvo tokie platūs, 
kad, eidama per duris, vos neišversdavo staktos! Ir net šlub- 

čiojo ji panašiai kaip motina, kurią tėvas Makaras žvėriškai 
mušdavo. Ir savo prieraišumu ji panaši į motiną. Šimtus kartų 
jai motina pasakojo, kaip tėvas Makaras, grįžęs naktį namo 
girtas, taip suspausdavo ją savo letenomis, kad net kaulai traš- 
kėdavo; greičiausiai vieną tokią naktį ji ir buvo pradėta, todėl 
jos viena koja ir išėjo kiek trumpesnė už kitą. 

— A! Niekai, visai nepastebima,— tarė Kupo, norėdamas 
suteikti jai malonumą. 

Žerveza palingavo galvą; ji žinojo, kad tai labai žymu. Ar- 
tėdama prie keturiasdešimties, ji tikriausiai susiries dvilinka. 

— Keistas jūsų skonis — įsimylėti šlubę,— šyptelėjusi tyliai 
tarė ji. 

Tuomet Kupo, vis dar sėdėdamas įsirėmęs alkūnėmis į sta- 
lą, pasislinko dar arčiau jos ir pradėjo kalbėti visokiausias 
švelnybes; jis negailėjo žodžių, kad tik kaip nors ją sugun- 
dytų. Tačiau Žerveza vis purtė galvą ir jokiu būdu nepasidavė 
sugundoma, nors šitas lipšnus balsas ją ir malonino. Ji klau- 
sėsi žiūrėdama į gatvę, atrodė, tarytum vėl būtų susidomėjusi 
spūstimi. Dabar ištuštėjųsiose krautuvėlėse buvo šluojamos grin- 
dys; vaisių pardavėja nuėmė nuo viryklės paskutinę keptų 
bulvių keptuvę, o dešrininkas rinko lėkštes, išmėtytas ant bu- 
feto. Iš užeigų miniomis plūdo darbininkai; barzdoti žaliūkai 
stumdėsi ir plekšnojo vienas kitam per pečius, kvailiojo kaip 
berniūkščiai, ir jų geležimi kaustyti pusbačiai aidėjo grindi- 
niu, palikdami ant jo akmenų ilgus šviesius metalo įbrėžius; 
kiti, susikišę į kišenes rankas, susimąstę rūkė ir markstėsi nuo 
saulės. Žmonės užtvindė šaligatvius, gatvę, griovius, per visas 
duris tekėjo žmonių upė, stabtelėdama tarp ekipažų; ištisa la- 
vina darbo palaidinių, striukių ir apsiaustų, nusitrynusių ir 
apiblukusių ryškioje saulės šviesoje, užtvenkė gatvę. Toli gir- 
dėjosi gamyklų švilpukai, tačiau darbininkai neskubėjo, rūkė 
savo pypkes, susišūkčiodavo išeidami iš smuklių ir tik paskui 
nenorom suko savo dirbtuvių ir gamyklų link — gunktelėję, 
vilkdami kojas. Žervezai buvo įdomu stebėti tris darbininkus — 
vieną aukštą ir du žemo ūgio; jie vos vos lervojo, vis atsi- 
gręžinėdavo; baigėsi tuo, kad visi trys pasuko atgal ir atsi- 
dūrė tiesiai tėtušio Kolombo „Spąstuose“. 

— Žiūrėkite! — sušnibždėjo ji.— Šita trijulė tikrai nepritrins 
darbe nuospaudų. | 

— Kaipgi! — pritarė Kupo.— O tą išstypėlį aš pažįstu, tai 
Badmaišis, mano draugelis. 

„spąstai“ buvo pilni žmonių. Visi garsiai klegėjo, kartais 
užkimusių balsų gaudesyje pasigirsdavo grubūs rėkalojimai. 

Kartais — kumščio smūgiai į bufetą, ir tada skimbtelėdavo stik- 
linės. Visi stovėjo sukryžiavę ant krūtinės rankas arba susi- 
dėję jas už nugaros; alkoholikai būriavosi po kelis, spausda- 
miesi ir grūsdamiesi; buvo ir tokių, kuriems prie statinių tek- 
davo laukti po ketvirtį valandos, kol pagaliau tėtušis Kolombas 
priimdavo iš jų užsakymą. | 

— Tik pažvelkit! Čiagi mūsų išpuikėlis Serbentėlis! —sušu- 
ko Badmaišis, visu smarkumu plojęs Kupo per petį — Tikras 
ponas — rūko papirosus, vilki baltus marškinius!.. Žiūrėk tu 
man, ir dar savo damai miglas į akis pučia vaišindamas to- 
kiais gardumynais! 

— Eik sau! Baik kvailioti! — apmaudžiai atsakė Kupo. 

Tačiau tasai nesiliovė šaipytis. 

— Tiek to! Dėkis jau šaunuoliu, vyruti, dėkis!.. Tik cha- 
mas ir lieka chamas, taip ir žinok! 

Ir jis, reikšmingai pažvairavęs į Žervezą, atsuko jiems nu- 
garą. Šioji atsitraukė kiek nusigandusi. Tabako dūmai ir stip- 
rus vyriškas kvapas maišėsi su vyno garais; ji duso ir nega- 
lėjo nulaikyti kosulio. 

— „Ak, koks bjaurumas girtuokliauti! — pusbalsiu ištarė 
ji į 
Ir Žerveza papasakojo, kaip anksčiau, Plasane, ji su moti- 
na dažnai pasilepindavo anyžine. Bet kartą ji persigėrė, ir 
dar taip, kad vos galo negavo, ir nuo to laiko nebegali žiūrė- 
ti į alkoholį. 

— Štai — pridūrė ji, rodydama savo stiklą, —slyvą suval- 
giau, o uUžpiltinės negersiu, man nuo jos bloga darosi. 

Kupo irgi nesuprato, kaip galima plempti degtinę pilnomis 
stiklinėmis. Retkarčiais pasigardžiuoti slyvine nepakenkė, bet 
gerti tą velnio pramaną degtinę, absentą ar kokią kitą bjau- 
rastį — nuolankiausiai dėkoju! Kuriam galui? Tegu draugeliai 
iš jo tyčiojasi, tačiau kai tie prasilakėliai atsivelka į smuklę, 
jis suka ienas atgal. Jo tėvas — stogdengys, kaip ir jis, — kar- 
tą pagiriotas nusirito nuo namo Koknaro gatvėje Nr. 25 stogo 
ir susiknežino galvą; jo šeimoje visi tai gerai prisimena ir 
nuo tol visi įgavo proto. Jisai pats, kaskart praeidamas Kokna- 
ro gatve ir matydamas tą vietą, ryžtųsi verčiau išgerti van- 
dens iš nutekamojo griovio nei maktelėti nors taurelę deg- 
tinės, net jei ir veltui kas duotų. O garsiai jis pasakė: 

— Mūsų amatui būtina tvirtai laikytis ant kojų. 

Žerveza vėl pakėlė pintinę. Tačiau dar nestojo, o tik pa- 
sidėjo ją ant kelių; mįslingai žvelgė į tolį, tarytum Kupo žo- 
džiai būtų pažadinę jos galvoje senas mintis ir svajones. Ir ji 


37 


tėtai ištarė žodžius, neturinčius jokio ryšio su prieš tai pasa- 
kytaisiais: 

— Viešpatie! Juk aš ne garbėtroška, man taip nedaug rei- 
kia... Juk man nieko daugiau nereikia, tik ramiai dirbti, kas- 
dien turėti kąsnį duonos ir kokį švarų kampą gyventi... na, 
lovą, stalą, dvi kėdes —ir daugiau nieko... O dar norėčiau 
išauklėti savo vaikus, kad jie užaugtų padorūs žmonės, jei tai 
įmanoma... Ir dar viena svajonė: kad manęs daugiau nebemuš- 
tų, jei kada nors ištekėčiau; ne, aš nenoriu, kad mane muš- 
tų... Štai ir viskas. Suprantate, viskas... | 

Ji susimąstė stengdamasi suvokti, ko dar ji norėtų, tačiau 
nesugalvojo jokio konkretaus, rimto pageidavimo. Kiek pa- 
dvejojusi, pridūrė: 

— Na, o galiausiai žmogus turi teisę norėti mirti savo 10- 
voje... Ir aš, dirbusi visą gyvenimą, greičiausiai norėsiu mir- 
ti savo lovoje, savo namuose... 

Ir ji atsistojo. Kupo karštai pritarė jos pageidavimams. Jis 
taip pat jau kilo nuo stalo, nes bijojo pavėluoti. Tačiau jie 
išėjo ne iš karto: jai parūpo iš arčiau apžiūrėti didžiulį rau- 
dono vario distiliavimo aparatą, veikiantį įstiklintame priesta- 
te; Kupo kartu su ja priėjo prie ąžuolinės pertvaros ir aiški- . 
no, kaip veikia mašina, rodydamas pirštu įvairias aparato da- 
lis ir milžinišką retortą, iš kurios tekėjo skaidri alkoholio sro- 
velė. Spirito varymo aparatas su savo keistų formų indais 
begalinių . vamzdžių raizgalynėje atrodė kažkaip bauginamai; 
niekur nerūko joks dūmelis, tik iš vidaus ėjo vos girdimi ato- 
dūsiai, duslus požeminis gaudesys — sakytum kokia tūžminga 
būtybė, galinga ir nebyli, vidury baltos dienos dirba savo juo- 
dus darbus. 

Badmaišis su savo dviem draugeliais irgi priėjo ir atsirė- 
mė į pertvarą, laukdamas, kada atsilaisvins vietelė prie bufeto. 
Jis juokėsi, gergždamas kaip neteptas ratas, linkčiojo galva ir 
neatitraukė nuo šitos kvaitinimo mašinos savo godaus žvilgs- 
nio. Velniai ją griebtų! Kokia šaunuolė! Jos didžiuliame vari- 
niame pilve tiek skystimo, kad juo galima drėkinti koserę 
visą savaitę. Jei būtų jo valia, jis prisilydytų galą gyvatuko 
prie dantų, kad galėtų jausti, kaip šviežia, dar karšta degtinė 
pripildo jį, kaip sklinda po visą jo kūną iki pat kojų pirštų, 
srovena be perstojo kaip šaltinėlis. Ot velnias! Tuomet nebe- 
reikėtų rūpintis, spjautų jis tada į to niekšo Kolombo antpirš- 
čius! O bičiuliai šaipėsi, sakė, kad šito padūkėlio Badmaišio 
makaulėje košės vis dar yra. Tuo tarpu distiliavimo aparatas 
dusliai, be jokios kibirkšties, be linksmo atšvaito ant matinių 

vario šonų darbavosi toliau, ir iš jo nesustodamas sunkėsi al- 
koholio prakaitas, panašus į neišsenkantį šaltinį, kuris, atrodė, 
pamažu apsems patalpą, išsiverš į bulvarus ir užlies visą mil- 
žinišką duobę — Paryžių. Žerveza krūptelėjo, atsitraukė ir, mė- 
gindama nusišypsoti, sušnibždėjo: 

— Argi nekvaila! Žiūrint į šitą mašiną, ima krėsti šaltis... 
Kai pagalvoju apie alkoholį, taip ir nupurto šaltis... 

Paskui, grįždama prie minčių apie įsivaizduojamą laimę, ji 
paklausė: 

— Sakykite, argi ne mano tiesa: juk kur kas geriau dirb- 
ti, turėti kąsnelį duonos, savo kampą, išauginti vaikus, mirti 
savo lovoje... 

— Ir negauti į kailį — linksmai pridūrė Kupo.— Bet aš gi 
neketinu jūsų mušti. Žerveza, jei jūs sutiktumėt... Jums nėra 
ko bijoti —aš negeriu, be to, aš jus per daug myliu... Na, 
susitikim šiandien vakare, kartu pašildysim savo kaulus per 
naktelę?! 

Jis ėjo iš paskos, pasilenkęs prie pat jos ausies, ir Vis pus- 
balsiu įkalbinėjo. O Žerveza brovėsi pro vyrus, priešais at- 
kišusi pintinę, ir neigiamai purtė galvą. Tačiau retkarčiais vis- 
gi atsisukdavo ir nusišypsodavo jam, matyt, buvo patenkinta, 
kad jis negeria. Be jokios abejonės, ji sutiktų, jei nebūtų da- 
vusi žodžio neprasidėti. Pagaliau jie prisikasė iki durų ir iš 
ėjo į gatvę. O „Spąstuose“ liko daugybė žmonių; užkimusių 
balsų erzelis ir stiprus alkoholio tvaikas veržėsi į gatvę. Dar 
galėjai girdėti, kaip Badmaišis plūsta tėtušį Kolombą, vadina 
jį sukčiumi dėl to, kad tasai jam esą pripylęs nepilną stikli- 
nę. Ir kam? Tokiam šauniam, tokiam linksmam, tokios širdies 
žmogui! Na jau ne! Kad jį perkūnas trenktų, jei dar bent kar- 
tą užeis į šitą senos beždžionės skylę, kuri jam šuniu pasmir- 
do! Ir Badmaišis pasiūlė savo bičiuliams eiti į smuklę „Praska- 
lauk gerklę“ prie Sen Deni užkardos: va ten tai bent gėrimas — 
tikra ugnis. 

— Ak, dabar bent atsikvėpti galima! — tarė Žerveza, atsi- 
stodama ant šaligatvio.— Na ką, likite sveikas ir ačiū, pone 
Kupo!.. Aš skubu. 

Ji pasisuko bulvaro link, tačiau jis paėmė ją už rankos ir 
nepaleisdamas įkalbinėjo: 

— Padarykite nedidelį lankstą, eikime kartu Gut d'Oro gat- 
ve, čia visai arti. Prieš darbą turiu užbėgti pas seserį... Mums 
beveik pakeliui. ' 

„ Pagaliau ji sutiko, ir jie patraukė Puasonjė gatve vienas 
šalia kito, nors ir ne už parankės. Kupo jai pasakojo apie sa- 

vo šeimą. Motušė Kupo anksčiau dirbo liemenių siuvykloje, o 
dabar įsitaisė ateinančia tarnaite, nes labai nusilpo akys. Pra- 
ėjusio mėnesio trečią dieną jai suėjo šešiasdešimt dveji. O 
jis — jaunėlis šeimoje. Viena iš jo seserų — ponia Lera, tris- 
dešimt šešerių metų našlė, dirba gėlininke ir gyvena Muanų 
gatvėje, šalia Batinjolio bulvaro. Antroji, trisdešimtmetė, ište- 
kėjusi už aukso dirbinių meistro, už to godišiaus Lorijė. Pas 
juos dabar ir ėjo — į Gut d'Oro gatvę. Jie gyveno didžiuliame 
name kairėje pusėje. Po darbo jis pas juos valgydavo, taip bu- 
vo visiems trims naudinga. Šiandien jis turėjo užeiti pas juos 
ir perspėti, kad jo nelauktų: jį užkvietė bičiulis. 

Žerveza tylėdama klausė Kupo ir staiga pertraukė jį šypso- 
dama: 

— Tai jus pravardžiuoja Serbentėliu, pone Kupo? 

— Taip, — atsakė jis.— Bičiuliai davė man tokią pravardę 
todėl, kad geriu tik serbentų užpiltinę, jei jie prievarta už- 
tempia mane į smuklę. Jau geriau Serbentėlis negu Badmai- 
šis, ar ne? 

— Na, žinoma, būti pravardžiuojamam Serbentėliu nėra nie- 
ko bloga, — sutiko Žerveza. 

Ir ji pradėjo klausinėti Kupo apie darbą. Jis vis dar dirbo 
šalia, už miesto sienos, naujojoje ligoninėje. Na, darbo ten 
daugybė, užteks visiems metams.. Vien tik stogvamzdžių vos 
ne kilometras. 
 — O žinote, užlipęs ant stogo, matau „Gerosios širdies“ vieš- 
butį... Vakar jūs sėdėjote prie lango, aš pamojau jums ranka, 
bet jūs manęs nepastebėjote. 

Paėjus kokį šimtą žingsnių Gut d'Oro gatve, jis sustojo, 
užvertė galvą ir tarė: 

— Štai ir jų namas... Aš tai gimiau kitame, toliau, dvide- 
šimt antrajame... O šitas, matote, koks gremėzdas, ir reikėjo 
pritempti tokį kalną plytų! O viduje — tikros kareivinės! 

Žerveza irgi pakėlė galvą, ėmė apžiūrinėti fasadą. Į gatvę 
išėjo šeši aukštai, ir kiekviename rikiavosi po penkiolika lan- 
gų, dėl pajuodusių, aplūžinėjusių žaliuzių šis milžiniškas pasta- 
tas darė apleistumo įspūdį. Apatinį aukštą užėmė keturios 
krautuvėlės: į dešinę nuo vartų, didelėje salėje, buvo įsikū- 
rusi lašiniais prasmirdusi valgykla, o kairėje — anglininkas, ba- 
kalėjininkas ir skėčių pardavėja. Namas atrodė itin didelis 
dar ir dėl to, kad prie jo iš abiejų pusių šliejosi du žemi, skur- 
dūs namiūkščiai; panašus į grubiai nudrėbtą keturkampį kalkių 
luitą, trupantį ir išakijusį nuo lietaus, namas stirksojo virš kai- 
nyninių stogų ir giedro dangaus fone riogsojo kaip milžiniš- 

kas grubus kubas su purvinais, apsilaupiusiais šonais, nuogo- 
mis ir niūriomis kaip kalėjimo sienomis; kampuose išsikišę 
plytų kampai buvo panašūs į išžiotus nasrus. Tačiau Žerveza 
visų įdėmiausiai apžiūrinėjo plačius arkos formos vartus; jie 
siekė trečią aukštą ir sudarė gilų tunelį, kurio gale bolavo 
blanki didelio kiemo šviesa. Vidury šito tunelio, išgrįsto kaip 
ir gatvė, sruveno upelis, kurio vanduo buvo šviesiai rausvos 
spalvos. 

— Įeikite,— tarė Kupo,— niekas čia jūsų- nesuvalgys. 

Žerveza nutarė verčiau laukti gatvėje, tačiau neatsispyrė 
pagundai įeiti po arka; atsistojo pačiame gale dešinėje, prie 
durininkės kambarėlio. Ji vėl pakėlė akis. Keturi vienodi sep- 
tynaukščiai korpusai supo kiemą iš visų keturių pusių, suda- 
rydami platų kvadratą. Pilkos sienos su rusvomis dėmėmis, 
tarytum raupų išėstomis, išraižytos ilgų lietaus vandens nuo- 
bėgų, nuo grindinio iki pat šiferio stogo buvo plikos, be jokio 
papuošimo; tik lietaus nutekėjimo vamzdžiai prie kiekvieno 
aukšto darė lankstą, toje vietoje, kur surūdijusio ketaus pa- 
plavų dėžės murzino sieną rūdžių nuobėgomis. Langai be lan- 
ginių blykčiojo savo dulsvai žaliais stiklais. Kai kurie buvo 
atverti, ir ant palangių vėdinosi čiužiniai dideliais mėlynais 
langais; kitur ant ištemptų virvučių džiūvo visos šeimos skal- 
biniai: vyriški marškiniai, moteriškos palaidinukės, vaikų kel- 
naitės; viename ketvirto aukšto lange kabėjo pridergtas vys- 
tyklas. Nuo viršaus iki apačios iš ankštų narvelių kyšojo var- 
ganas gyvenimas, per visus plyšius sunkėsi skurdas. Į kiekvieną 
korpusą vedė aukštos, siauros be staktų durys, prakirstos pli- 
koje tinkuotoje sienoje, o už jų ėjo apšiuręs koridorius, ku- 
ris atsirėmė į apšnerkštus sraigtinius laiptus su metaliniais tu- 
rėklais; šie keturi įėjimai buvo pažymėti keturiomis pirmosio- 
mis abėcėlės raidėmis, įbrėžtomis tiesiog sienoje. Apatiniame 
aukšte buvo įsikūrusios didžiulės dirbtuvės su plačiais, pajuo- 
dusiais nuo dulkių langais; čia liepsnojo šaltkalvio žaizdras, 
tolėliau iš garsų galėjai suprasti, kad obliumi darbuojasi sta- 
lius, o šalia arkos vieną patalpą buvo užėmusi dažykla, iš ku- 
Iios ir tekėjo putotas šviesiai rausvas upelis, sruvenantis pa 
vartais. Purvinas kiemas, kuriame telkšojo įvairiaspalviai kla- 
nai, mėtėsi skiedros, juodavo krūvos šlako, o pašaliuose tarp 
akmenų mėgino prasimušti žolė, ryškioje saulės šviesoje at-. 
rodė perkirstas pusiau griežtos linijos, skiriančios apšviestą 
pusę nuo esančios šešėlyje. Neapšviestoje pusėje, šalia van- 
dentiekio kolonėlės, kur buvo amžinai drėgna nuo nuolat kap- 
sinčio iš čiaupo vandens, trys mažos vištelės snapais rūpestin- 

gai tyrinėjo žemę, ieškodamos sliekų. Žerveza lėtai vedžiojo 
žvilgsnį nuo septinto aukšto iki pirmojo ir vėl grįžo į viršų, 
iki pat stogo, sukrėsta šitokio didumo; ji jautė esanti gyvo 
organizmo viduje, pačioje miesto širdyje, ir stebėjosi šiuo na- 
mu, tarytum būtų susitikusi su gyvu milžinu. 

— Ponia, jūs ko nors ieškote? — pašaukė durininkė, smal- 
siai ją apžiūrinėdama iš savo kamarėlės. 

Žerveza paaiškino, kad laukia vieno žmogaus, ir išėjo į 
gatvę. Tačiau Kupo vis nesirodė, ir ji vėl grįžo į kiemą: šis 
namas ją traukė. Jis visai neatrodė jai bjaurus. Tarp languo- 
se iškabintų skarmalų akys aptikdavo ir linksmų kampelių: 
čia vazonėlis su žydinčia leukonija, ten — narvelis su garsiai 
čirškiančia kanarėle, o kai kur kaip apvalios žvaigždės blizgė- 
jo skutimosi veidrodėliai. Apačioje, tolygiai švilpčiojant ob- 
liui, dainavo stalius, o iš šaltkalvio dirbtuvės sklido ritmingai 
stuksenančių plaktukėlių sidabriškas skambesys. Be to, beveik 
per visus atvirus langus tarp skurdaus šlamšto buvo matyti 
murzini, besijuokiantys vaikų snukučiai ir ramūs prie siuvinių 
palinkusių moterų veidai. Atėjo popiečio metas, kai vyrai iš- 
eina į darbą, į namą vėl grįžta ramybė, kurią tepertraukia mo- 
notoniškas dirbtuvių triukšmas, migdantis, kaip be perstojo 
kartojamas tos pačios dainos motyvas. Tik kiemas jai atrodė 
kiek per drėgnas. Jei Žerveza čia apsigyventų, ji pasirinktų 
kambarį giliau, saulėtoje pusėje. Ji paėjėjo keletą žingsnių, 
įkvėpė sudvisusio vargingų būstų oro, tačiau susigulėjusių dul- 
kių ir užsisenėjusio purvo kvapą permušė gailūs dažyklos ga- 
rai, ir todėl Žervezai atrodė, kad čia dvokia kur kas mažiau 
nei „Gerosios širdies" viešbutyje. Ji net nusižiūrėjo langelį kai- 
rėje, pačiame kampe, kur nedidelėje dėžutėje augo kvapieji 
žirneliai, savo gležnais stiebeliais vyniodamiesi ant ištemptų 
virvučių. 

— Aš priverčiau jus laukti! — visai šalia pasigirdo Kupo 
balsas.— Kai su jais nepietauju, niekaip negaliu išsisukti nuo 
plepėjimo, o šiandien, pasirodo, sesuo pirko veršienos. 

Žerveza, netikėtai pažadinta iš savo minčių, krūptelėjo, o 
jis, pasekęs jos žvilgsnį, irgi dairėsi aplinkui. 

— Matau, kad apžiūrinėjate namą. Čia amžinai viskas iš- 
nuomota, nuo viršaus iki apačios. Gyvena apie trys šimtai šei- 
mų... Jei turėčiau baldų, aš irgi čia išsinuomočiau kambarį. 
Gerai mums čia būtų, argi ne? 

— Taip, čia būtų neblogai, — sušnibždėjo Žerveza.— Pas mus 
Plasane visoje gatvėje gyvena mažiau žmonių... Žiūrėkite, koks 
linksmas ten, šeštame aukšte, langas, tas su žirneliais. 

Tuomet Kupo vėl ėmė ją įkalbinėti su ankstesniu atkaklu- 
mu: reikia tik kur nors gauti lovą, ir tada jiedu čia išsinuomos 
kambarį. Tačiau ji iškart suskubo eiti ir nėrė pro vartus; me- 
tas, girdi, baigti šitas kvailystes. Tegul namas ją užgriūva, jei 
ji atsiguls po viena antklode su Kupo. Tačiau, atsisveikinda- 
mas su Žerveza prie ponios Fokonjė skalbyklos durų, Kupo 
sulaikė jos ranką savojoje, ir ji jam atsakė draugiškų paspau- 
dimu. | 2 

Praėjo mėnuo, o jaunosios moters ir stogdengio santykiai 
vis tebebuvo tokie pat geri. Jis matė, kad ji ištisą dieną su- 
kasi kaip voverė rate: plūkiasi darbe, turškiasi su vaikais, o 
vakare dar randa laiko adyti ir lopyti visokius skudurus; jam 
atrodė, kad Žerveza tiesiog šaunuolė. Tarp moterų nemažai 
suskretėlių, lėbautojų, begėdžių, bet — tegu jį perkūnas tren- 
kia! — ji visai kitokia. Į gyvenimą ji žiūri rimtai! O Žerveza 
tik juokėsi iš tokių jo kalbų ir susidrovėjusi purtė galvą. Sa- 
vo nelaimei, ji ne visada buvo tokia protinga. Ir ji vėl prisi- 
minė, kad dažnai su motina ragaudavo anyžinę, kad jau ke- 
turiolikos metų tapo nėščia. Gyvenimas ją šiek tiek pamokė — 
štai ir viskas. Be reikalo jis mano, kad jos stiprus charakteris, 
priešingai — ji labai silpna, amžiais bijo ką nors įžeisti ir to- 
dėl per daug nuolanki. Jos svajonė — gyventi tarp garbingų 
žmonių, juk patekti tarp blogų — tas pats, kaip patekti į spąs- 
tus: sučiups, pritrėkš, o moterį ir visai pribaigs! Ją prakaitas 
išpila pagalvojus apie ateitį, ji kaip ta moneta — meti į orą ir 
nežinai, kas iškris: erelis ar pinigas, tai lems grynas atsitik- 
tinumas. Ko tik ji nėra iškentėjusi, ko tik nepatyrė nuo pat 
vaikystės! Taigi gyvenimas jai davė gerą pamoką. Tačiau Ku- 
po juokėsi iš jos juodų minčių, stengėsi ją padrąsinti ir vis 
taikėsi įgnybti į šlaunį; ji vaikiną atstumdavo, pliaukšėjo jam 
per rankas, o jis kvatojo ir sakė, kad jos ranka pernelyg jau 
sunki tokiai gležnai moteriai. Štai jisai gyvena sau linksmas ir 
nesuka galvos dėl ateities. Diena praėjo —ir gerai! Ateis kita. 
Kąsnis duonos ir kampas galvai priglausti visada atsiras. O 
jų kvartale žmonės neblogi, žinoma, išskyrus girtuoklius, ku- 
rie voliojasi grioviuose,— tuos būtų neblogai iš čia išmesti. 
Kupo buvo nepiktas, kartais pasirodydavo turįs gyvenimiškos 
išminties, mėgo pasipuikuoti ryškiais kaklaraiščiais, rūpestingai 
šukavo ant šono plaukus ir šventėms įsitaisė lakuotus batus. 
Šis įžūlokas ir vikrus kaip beždžionė vyrukas, linksmų plau- 
čių šaipūnas — tikras Paryžiaus darbininkas — traukė savo jau- 
nyste ir linksmumu. 


„Palengva jie priprato daryti vienas kitam daugybę viso- 
kiausių paslaugų. Kupo ėjo pieno, atlikinėjo smulkius pavedi- 
mus, nešiojo ryšulius skalbinių, dažnai vakarais, grįžęs pirmas 
iš darbo, išvesdavo vaikus pasivaikščioti po bulvarą. O Žer- 
veza, kad neliktų skolinga, ropštėsi po stogu į ankštą Kupo 
kamarėlęe ir tvarkydavo jo drabužius, siuvo ištrūkusias sagas, 
lopė drobinius švarkus. Tarp jų nusistovėjo draugiški, artimi 
santykiai. Ji su juo nenuobodžiavo, ją linksmindavo jo juo- 
kingos dainelės, nuolatiniai, jai dar neįprasti pokštai, tokie 
būdingi visiems Paryžiaus priemiesčių gyventojams. O jisai 
nuolat braižėsi apie jos sijoną ir vis labiau jos geidė. Įklimpo 
iki pat ausų, įklimpo, ką ir sakyti! Galiausiai tai pasidarė ne- 
bepakeliama. Kupo ir toliau pokštavo ir krėtė juokus, o širdis 
buvo taip suspausta, kad jam jau darėsi nebe juokinga. Ta- 
čiau jis elgėsi kaip ir anksčiau — pamatęs Žervezą, jau iš tolo 
jai šaukdavo: „Tai kada?“ Ji suprasdavo, ką jis turi galvoje, 
ir atsakydavo: „Kai gaidžiai kiaušinius pradės dėti!“ Kartais 
jis ateidavo su kambarinėmis šlepetėmis rankose ir erzindavo, 
kad nusprendęs pas ją apsigyventi, o ji tik juokais atsimuši- 
nėdavo ir leido dienas ramiai, jau neberausdama nuo nepado- 
rių užuominų, su kuriomis jis nuolat prie jos kibdavo. Ji viską 
jam atleisdavo, bijojo tik grubumo. Kartą jau buvo užpyku- 
si — kai jis bandė per jėgą ją pabučiuoti ir patraukė už plau- 
kų. 

Į birželio pabaigą Kupo prarado savo linksmumą. Vaikš- 
čiojo kaip nesavas. Žervezai kėlė nerimą jo aistringi žvilgs- 
niai, ir ji nakčiai pradėjo barikaduoti duris. Kartą, nuo sek- 
madienio iki antradienio pūtęsis, netikėtai antradienio vaka- 
re, apie vienuoliktą, jis pasibeldė į Žervezos duris. Iš pradžių 
nenorėjo jo įsileisti, tačiau Kupo balsas buvo toks tylus, toks 
drebantis, kad galiausiai ji atitraukė komodą, kuria buvo už- 
tvėrusi duris. Kai Kupo įėjo, Žerveza pamanė, kad jis susirgo: 
išbalęs, sulysęs, akys paraudusios. Jis stovėjo prieš ją ir pur- 
tydamas galvą kažką murmėjo. Ne, ne, jis sveikas. Dvi va- 
landas raudojęs ten, savo kambarėly: raudojęs kaip vaikas, 
įsikniaubęs į pagalvę, kad neišgirstų kaimynai. Jau trys nak- 
tys, kai jis nebemiegąs. Toliau taip būti nebegali. 

— Klausykite, Žerveza,— ištarė jis suspaustu balsu, pasiren- 
gęs vėl prapliupti ašaromis, — su šituo reikia baigti, argi ne?.. 
Reikia mums susituokti. Aš šito noriu, aš jau apsisprendžiau. 

Žerveza apstulbo. 

— Ak, pone Kupo,— sušnibždėjo ji, iškart surimtėjusi,— ką 
jūs čia dabar sugalvojote! Niekada aš šito neprašiau, jūs pats 

žinote... Tiesiog man kitokie ryšiai netinka, štai ir viskas... 
Ne, ne, tai per daug svarbus reikalas — gerai apsvarstykite. 

Tačiau jis vis purtė galvą, ir jo veide švietė nepajudinamas 
tvirtumas. Jis jau viską apgalvojo. Ir nulipo pas ją, kadangi 
nori pagaliau ramiai užmigti. Nejaugi ji privers jį išeiti ir 
leis vėl raudoti iki ryto? Kai tik ji ištars „taip“, jis daugiau 
nebekibs prie jos, ir ji galės ramiai sau eiti miegoti. Jis te- 
norėjo išgirsti „taip“. O rytoj jie viską aptars. 

— Žinoma, iškart atsakyti „taip“ jums negalėsiu. Nenoriu, 
kad paskui man priekaištautumėt ir sakytumėt, jog aš pastū- 
mėjau jus į kvailystę... Nereikia taip, pone Kupo, be reikalo 
užsispyrėte. Jūs ir pats nežinote, ką iš tikrųjų man jaučiate. 
Jei mes kokią savaitę nesimatytumė, jūs tikrai nurimtumėt ir 
apsigalvotumėt. Dažnai vyrai veda dėl vienos nakties, o juk 
po jos eina daugybė kitų naktų ir dienų, jos trunka visą gy- 
venimą, ir žmonės velniškai nusibosta vienas kitam... Sėskite, 
nieko nelaukę pasikalbėkime. 

Jie prakalbėjo iki pirmos valandos nakties — tamsiame kam- 
baryje, blankioje rūkstančios žvakės šviesoje, užmiršdami nu- 
gnybti nuodagas; jie aptarinėjo tas vedybas pritildę balsus, 
kad nepažadintų vaikų — Klodo ir Etjeno, kurie miegojo ant 
vienos pagalvės ir ramiai šnopavo. Žerveza, kad kiek, vis grįž- 
davo prie jų — nieko sau kraitis! Argi gali ji užkarti jam ant 
sprando du berniūkščius! Be to, jai gėda už jį: ką sakys žmo- 
nės?! Visi matė ją su Lantjė, visi žino jos istoriją, ir štai ne- 
praėjo nė dviejų mėnesių, o jie jau tuokiasi —į ką tai pa- 
našu? 

Į visus šiuos protingus samprotavimus Kupo reagavo tik 
trūktelėdamas pečiais. Jam nusispjaut į žmones! Koks jų rei- 
kalas? Jis nekiša nosies į kitų gyvenimą, nenori teptis. Kas 
čia tokio? Na, gyveno ji anksčiau su Lantjė. Anokia čia ne- 
laimė! Ji ne kokia ištvirkėlė, nepradės vedžiotis į namus mei- 
lužių, kaip daro nemaža turtingesnių už ją moterų. O vaikai? 
Na ką, jie paaugs, juos reikia auklėti, velniai griebtų! Jis nie- 
kur neras tokios geros, darbščios ir pavyzdingos žmonos kaip 
ji! Ir net ne tai svarbiausia. Gali ji būti pati bjauriausia, pas- 
kutinė apskretėlė, su krūva apsisnargliavusių vaikų, gali vo- 
liotis patvory — jam vis vien: jis jos nori. 

— Taip, aš noriu jūsų, — atkakliai kartojo jis, trankydamas 
kumščiu kelį — Girdite, aš jūsų noriu. Ir nieko čia nepada- 
Iysi. 

Žerveza pamažėle suminkštėjo. Ją apėmė silpnumas ir keis- 
tas suglebimas susidūrus su tokių grubiu geismu. Dabar ji tik 

nedrąsiai prieštaravo Kupo, jos rankos bejėgiškai nusviro ant 
kelių, veide švietė švelnumas. Per pravirą langą liejosi šil- 
tas birželio nakties alsavimas, nuo jo vis sukrūpčiodavo raus- 
va žvakės liepsna virš juoduojančio dagčio; įmigusio kvartalo 
tyloje aidėjo graudus kaip vaiko girtuoklio verksmas — žmo- 
gelis tysojo tiesiog vidury bulvaro; o iš toli, iš vieno resto- 
rano, sklido smagus kadrilis, smuiku grojamas susivėlinusioje 
vakaronėje. Matydamas, kad Žerveza neberanda žodžių ir sėdi 
tylėdama, vos vos šypsodamasi, Kupo sugriebė ją už rankų ir 
prisitraukė prie savęs. Ją užvaldė stingulys, silpnumas, kurio 
ji labai bijojo, kadangi tokiomis valandėlėmis būdavo bejėgė: 
atstumti žmogų arba ką nors įžeisti. Tačiau Kupo nesuprato, 
kad Žerveza jau pasiryžusi atsiduoti, jis tik stipriai suspaudė 
jos rankas, kad užtvirtintų savo valdžią, ir abudu, pajutę silp- 
ną skausmą, giliai atsiduso perpildyti švelnumo. 

— Vadinasi, „taip“, ar ne? — paklausė jis. 

— Kaip jūs mane kankinate! — sušnibždėjo Žerveza.— Ir bū- 
tinai šito norite? Tai tada — taip! Dieve mano, gal mes daro- 
me didžiausią kvailystę? 

Kupo atsistojo, apglėbė ją per liemenį ir stipriai pabučia- 
vo į skruostą — kur pakliuvo. Jis pakštelėjo taip garsiai, kad 
pats pirmiausia sunerimęs pažvelgė į Klodą su Etjenu, paskui 
ant pirštų galų nuėjo prie durų ir pusbalsiu tarė: 

— Ts-s-s!.. Nepameskime proto. Nereikia žadinti vaikų... 
Iki rytojaus! 

Ir jis užlipo į savo kambariūkštį. Visu kūnu drebėdama, 
Žerveza beveik valandą sėdėjo ant lovos nenusirengusi. Ji bu- 
vo sujaudinta, jai atrodė, kad Kupo pasielgė labai garbingai: 
juk buvo momentas, kai ji jau manė, kad viskas baigta, kad 
jis jau liks pas ją. Apačioje, po langu, girtuoklis užkimusiu 
balsu tarpais dejavo, tarpais vėl bliovė, kaip nuo bandos at- 
silikęs galvijas. Smuikas, tolumoje griežęs smagų kadrilį, nu- 
tilo. 

Jau nuo kitos dienos Kupo kasdien mėgino įkalbėti Žer- 
vezą užsukti vakare pas jo seserį Gut d'Oro gatvėje. Tačiau 
Žerveza buvo labai drovi, ir tas vizitas pas Lorijė ją tiesiog 
baugino. Ji puikiai suprato, kad Kupo širdies gilumoje ir pats 
prisibijojo savo giminių. Aišku, jis nė kiek nepriklausė nuo 
sesers, kuri net nebuvo šeimoje vyriausia. Motušė Kupo tai 
abiem rankom sutiks, ji niekada sūnui neprieštarauja. Tačiau 
visi žinojo, kad Lorijė per dieną uždirba beveik po dešimt 
frankų, ir tai labai didino jos šeimos autoritetą. Kupo nedrįs- 
tų vesti, jei tie nepripažintų jo būsimos žmonos. 

— Aš jau kalbėjau su jais apie jus, jie žino mūsų planus, — 
tikino jis Žervezą.— Dieve mano! Koks jūs dar vaikas! Eikime 
pas juos šiandien vakare... Aš juos perspėjau. Jums, aišku, pa- 
sirodys, kad mano sesuo kiek sausoka. Lorijė irgi nelabai drau- 
giškas. Širdies gilumoje jie įsižeidę — mat, kai vesiu, pas juos 
jau nebevalgysiu, ir jie turės daugiau išlaidų. Bet visa tai 
juokai, neišvarys gi jūsų lauk... Padarykite tai dėl manęs, šitai 
labai svarbu. 

Jo žodžiai dar labiau išgąsdino Žervezą. Galiausiai jai te- 
ko nusileisti. Šeštadienį pusę devynių Kupo užėjo pas ją. Ji 
pasipuošė: juoda suknelė, muslino šalikas, išmargintas geltono- 
mis palmės šakelėmis, ir balta kepuraitė su nėrinių apvadu. Ji 
jau pusantro mėnesio dirbo ir sutaupė septynis frankus šalikui 
ir du su puse — kepuraitei; suknelė buvo sena, bet išvalyta ir 
persiūta. 

— Lorijė jūsų laukia,— tarė jai Kupo, kai juodu ėjo Puason- 
jė gatve.— Nebijokite, jie jau kiek apsiprato su mintimi, kad 
aš vedu. Šįvakar jie turėtų būti malonesni!.. Be to, jei jūs ne- 
matėte, kaip daromos aukso grandinėlės, jums bus įdomu pa. 
sižiūrėti: Lorijė kaip tik gavo skubų užsakymą pirmadieniui. 

— Jų namuose yra aukso? — paklausė Žerveza. 

— Be abejo, jo ten pilna ant sienų ir ant grindų — visur! 

Jie jau praėjo arką ir žingsniavo per kiemą. Lorijė gyve- 
no septintame aukšte, „B“ laiptai. Kupo juokaudamas šūkte- 
lėjo, kad Žerveza stipriau įsikibtų į turėklus ir jų nepaleistų. 
Ji pakėlė galvą ir prisimerkė apžiūrinėdama aukščiausią laip- 
tų aikštelę, apšviestą trimis dujų rageliais, po vieną dviem 
aukštams; paskutinis ragelis pačiame viršuje buvo panašus į 
žvaigždelę, mirksinčią tamsiame danguje, o du apatiniai metė 
ilgus, keistai laužytus atšvaitus ant begaline spirale kylančių 
laiptų. 

— Užuodžiate? — paklausė Kupo, kai jie priėjo antro aukšto 
aikštelę.— Čia smarkiai kvepia svogūnais! Aišku, pietums virė 
svogūnų sriubą. 

Ir iš tikrųjų, „B“ laiptai — pilki, nešvarūs, riebaluotais tu- 
rėklais, lipniomis pakopomis ir apsilupinėjusiomis sienomis — 
atsidavė stipriu virtuvės dvoku. Nuo kiekvienos laiptų aikšte- 
lės gilyn ėjo ilgi, aidūs koridoriai su daugybe geltonų durų, 
ties užraktais apčiupinėtų purvinomis rankomis; o iš paplavų 
kriauklių, pritaisytų po langais, sklido puvėsių šutas, ir šitas 
šlykštus dvokas maišėsi su gaižiu keptų svogūnų kvapu. Iš 
visų aukštų — nuo pirmo iki aštunto — girdėjosi indų tarškė- 
jimas, keptuvių barškėjimas ir šaukštais gramdomų prikaistu- 

vių džerškesys. Antrame aukšte pro praviras duris, ant kurių 
stambiomis raidėmis buvo užrašyta: „Dailininkas“, Žerveza pa- 
matė du vyriškius, sėdinčius 'su pypkėmis dantyse prie kli- 
juote dengto tuščio stalo ir piktai besiginčijančius tabako dū- 
mų kamuoliuose. Trečiame ir ketvirtame aukštuose buvo kur 
kas tyliau, pro durų plyšius sklido tolygus lopšio girgždėjimas 
arba duslus kūdikio verksmas, arba žemas tyliai dainuojančios 
moters balsas. Žerveza skaitė ant kai kurių durų prikaltas len- 
teles su pavardėmis: „Ponia Godron — čiužinių aptraukėja'; to- 
liau: „Pono Madinjė kartonažo dirbtuvė“. Penktame aukšte vy- 
ko muštynės: nuo trepsėjimo drebėjo grindys, su griausmais 
lakstė kėdės, girdėjosi smūgiai, šauksmai, keiksmai. Tačiau tai 
netrukdė priešais gyvenantiesiems ramiai lošti kortomis atsida- 
rius langus, kad lengviau būtų kvėpuoti. Užlipusi iki šešto 
aukšto, Žerveza sustojo atsipūsti: ji nebuvo pratusi taip aukš- 
tai kopti, nuo tokio sukimosi laiptais, nuo pravirų durų šmės- 
čiojimo jai plyšo galva. Be to, kažkokia šeima buvo užtvėrusi 
praėjimą: vyriškis ant mažos molinės krosnelės prie plautuvės 
„mazgojo indus, o moteris, nugara atsirėmusi į turėklus, prieš 
miegą prausė vaikiūkštį. Kupo drąsino Žervezą: jie jau beveik 
atėję. Pagaliau jie pasiekė septintą aukštą. Kupo atsigręžė ir 
meiliai jai nusišypsojo. O ji žvelgė į viršų ir stengėsi supras- 
ti, iš kur sklinda tas plonytis balselis, prasimušantis net pro 
įvairiausią triukšmą, — ji išgirdo tą balselį jau pirmame aukšte. 
Pasirodo, tai dainavo senučiukė, gyvenanti po pat stogu; ji 
siuvo sukneles pigioms — po trisdešimt su — lėlėms. Paskui 
Žerveza dar suspėjo pamatyti, kaip aukšta mergina su kibiru 
vandens rankoje atidarė duris į savo- kambarį, ir prieš ją šmės- 
telėjo sujaukta lova, kurioje gulėjo pusnuogis vyriškis, įbedęs 
į lubas akis. Kai durys užsidarė, Žerveza pastebėjo prie jų 
prisegtą kortelę, kurioje ranka buvo išvedžiota: „Panelė Kle- 
mansa — drabužių lygintoja“. Uždususi, nejausdama kojų, Žer- 
veza sustojo viršutinėje laiptų aikštelėje ir smalsiai žvilgtelėjo 
žemyn, pro turėklus; dabar apatinis dujų ragelis atrodė kaip 
mirksinti žvaigždė tamsaus, septynaukščio šulinio gilumoje, ir 
visi kvapai, visas verdantis šito namo gyvenimas, susiliejęs į 
vieningą kvėpavimą, tvokstelėjo į jos išsigandusį veidą kaip 
ugnis, ir ji krūptelėjo, tarytum būtų pasilenkusi virš bedug- 
nės. 

— Mes dar neatėjome,— tarė Kupo—tai tikrų tikriausia 
kelionė! 

Jis pasuko ilgu koridoriumi į kairę. Paskui dar pora posū- 
kių: vienas į kairę, kitas — į dešinę. Tamsus koridorius ėjo tie- 

siai, kai kur šakojosi, bet visas buvo siauras, apšnerkštas, ap- 
silupinėjusiomis sienomis, tik vietomis jį apšviesdavo dulsva 
dujų ragelio šviesa, o išsirikiavusios vienodos durys — visai 
kaip kalėjime ar vienuolyne — beveik visos buvo atidarytos, 
rodydamos žemus, rusvos gęstančios birželio dienos šviesos nu- 
šviestus kambariūkščius, kur glaudėsi darbas ir skurdas. Pa- 
galiau jie atsidūrė visiškai tamsiame kampe. 

— Dabar jau atėjom,— tarė Kupo.— Atsargiai. Laikykitės 
sienos, čia dar trys laipteliai. 

Ir Žerveza žengė keletą atsargių žingsnelių tamsoje. Ji klup- 
telėjo, atskaičiavo tris pakopas. Koridoriaus gale Kupo nepa- 
sibeldęs pastūmė kažkokias duris. Ant grindų išsidriekė ryški 
šviesos juosta. Jiedu įėjo. 

Kambarys, ilgas ir siauras kaip žarna, atrodė lyg korido- 
riaus tęsinys. Išblukusi vilnos "užuolaida, šįkart užmesta ant 
virvelės, dalijo jį pusiau. Pirmojoje pusėje stovėjo lova, nu- 
stumta į kampą po nusklembtu stogu, ketaus krosnelė, dar ne- 
atšalusi nuo pietų, dvi kėdės, stalas ir spinta, kuriai teko nu- 
pjauti karnizus, kad tilptų tarp lovos ir durų. Antrojoje pu- 
sėje buvo įrengta dirbtuvė: pačiam gale riogsojo nedidelė pūs- 
tuvė ir žaizdras, prie dešinės sienos buvo prisuktas spaustuvas, 
o virš jo kabėjo lentyna, užversta visokiausiais geležgaliais, 
kairėje, po langu, stovėjo mažas varstotas, užgriozdintas žnyp- 
lėmis, peiliais ir mažytėmis dildėmis — visi instrumentai buvo 
riebaluoti ir apaugę purvais. 2 

— Štai ir mes! — šūktelėjo Kupo, prieidamas prie užuolai- 
dos. 

Tačiau atsakymas pasigirdo ne iš karto. Žerveza labai su- 
sijaudinusi — ją ypač stulbino mintis, kad įeis ten, kur pilna 
aukso,— tipeno paskui Kupo, kažką be ryšio murmlendama ir 
galvos linksėjimu sveikindama šeimininkus. Ryškia šviesa de- 
ganti ant varstoto lempa ir anglių atšvaitai žaizdre dar labiau 
ją trikdė. Pagaliau ji pamatė ponią Lorijė — mažą, storoką ru- 
daplaukę moterį. Savo trumpomis rankomis suspaudusi didžiu- 
les reples, ji iš visų jėgų stengėsi pertempti juodą metalinę 
vielą pro spaustuve įsprausto vielos traukimo prietaiso skylu- 
tes. Prie varstoto sėdėjo Lorijė — toks pat mažaūgis kaip ir 
žmona, tik menkesnis; jis su beždžionės vikrumu darbavosi 
žnyplelėmis, kažką visai mažyčio, beveik nematomo laikyda- 
mas savo gumbuotuose pirštuose. Vyras pirmasis pakėlė galvą 
su praretėjusiais plaukais ir skausmingu pailgu veidu, kuris 
atrodė taip, lyg būtų nulipdytas iš seno vaško. 

— O! Tai jūs! Gerai, gerai! — sumurmėjo jis.— Mes labai 
gi Neikite į dirbtuvę, trukdysite mums. Palaukite kam- 

Ir jis vėl įniko į savo darbą; ant veido krito žalsvas at- 
švaitas nuo stiklinio rutulio, pripilto vandens, pro kurį lem- 
pa skleidė ryškios šviesos ratilą. 

— Paimkite kėdes! — šūktelėjo savo ruožtu ir ponia Lori- 
jė.— Tai ta tavo pažįstama, ar ne? Gerai, gerai! 

Ji suvyniojo vielą, padėjo ją ant žaizdro ir, pūsčiodama 
anglis didžiule medine vėduokle, kaitino ją iki raudonumo, 
kad paskui galėtų pritempti ją prie paskutinės prietaiso sky- 
lutės. 

Kupo patraukė kėdes ir pasodino Žervezą šalia užuolaidos. 
Kambaryje buvo taip ankšta, kad jie netilpo vienas šalia kito. 
Jis įsitaisė už jos ir, pasilenkęs prie pat ausies, ėmė 'aiškinti 
darbo eigą. Tačiau Žerveza, pritrenkta tokio keisto sutikimo, 
pasimetusi nuo kreivų Lorijė žvilgsnių, visai apdujo: ausyse 
zvimbė, ji beveik negirdėjo, ką pasakoja Kupo. Ponia Lorijė 
Žervezai pasirodė kur kas vyresnė nei trisdešimties, iš pirmo 
žvilgsnio atrodė niurzgli ir nevalyva, jos susivėlusi kasa bu- 
vo panaši į karvės uodegą, nutįsusią per susiglamžiusią, nela- 
bai švarią palaidinukę. O vyras — be švarko, basnirčia įsispy- 
Ięs į šlepetes, čiuplutis, piktai suspaustomis lūpomis — jai pa- 
sirodė visiškas senis, nors iš tikrųjų už savo žmoną tik metais 
buvo vyresnis. Tačiau labiausiai Žervezą pritrenkė dirbtuvėlės 
skurdumas, jos aprūkusios sienos, purvini, aprūdiję instrumen- 
tai, visas tas kur pakliūva besimėtantis metalo laužas, nelygi- 
nant sendaiktininko krautuvėlėje. Kambaryje buvo baisiausiai 
tvanku... Žalzganais Lorijė skruostais ritosi prakaito lašai, o 
ponia Lorijė neištvėrusi nusimetė palaidinukę ir toliau dirbo 
vienais marškiniais, prilipusiais prie nukarusių krūtų, nuogo- 
mis iki pečių rankomis. 

— O kur auksas? — tyliai paklausė Žerveza. 

Jos akys lakstė po visus kampus; stengdamosi tarp viso to 
purvo aptikti ryškų švytėjimą, apie kurį ji svajojo. 

Kupo nusikvatojo. 

— Kur auksas? — pakartojo jis.— Ogi ir ten, ir ten, ir čia, 
prie jūsų kojų. 

Ir jis mostelėjo į plonytį siūlą, kurį tempė sesuo, paskui 
į Virš Varstoto kabėjusią sruogą, panašią į gniužulą metalinės 
vielos; keturpėsčias jis suieškojo po medinėmis grotelėmis, ku- 
riomis buvo išklotos visos dirbtuvės grindys, mažytę skeveld- 
rą, panašią į aprūdijusią adatos viršūnėlę. Žerveza iš nuosta- 

bos aiktelėjo. Kaip! Šitas pajuodęs, bjaurus metalas, panašus 
į geležį — auksas? Negali būti! Tačiau Kupo sukando tą ske- 
veldrą dantimis ir parodė jai blizgantį pėdsaką, likusį nuo 
sukandimo. Ir vėl tęsė savo aiškinimą: užsakovas tiekia darbi- 
ninkams auksinę vielą, o šie tempia ją per tempimo aparato 
skylutes, kad gautų norimą storį; tuo tikslu tenka penkis šešis 
kartus įkaitinti vielą, antraip ji gali trūkti. Taip, čia reikia 
miklių ir tvirtų rankų. Ponia Lorijė nė iš tolo neprileisdavo 
vyro prie vielos temptuvo, nes jis kosti. Jos pačios rankos bu- 
vo labai įgudusios: Kupo tekę matyti, kaip ji traukė vielą, ne 
storesnę už plauką. 

Lorijė užėjo kosulio priepuolis, ir jis dvilinkas susirietė 
ant savo taburetės. Dar neatgavęs kvapo, prašvokštė nė ne- 
žvilgtelėjęs į Žervezą: 

— O aš darau kolonėlę. 

Kupo privertė Žervezą atsistoti: tegu ji prieina ir pažiūri. 
Lorijė leido kažką neaiškiai suburbėjęs. Jis vyniojo žmonos 
parengtą aukso siūlelį ant plonyčio plieninio strypelio. Paskui 
atsargiai brūkštelėjo per jį pjūkleliu, perpjovė užsuktą vielelę 
ir iš kiekvienos vijos išėjo žiedelis. Po to ėmėsi lydyti. Žie- 
delius dėjo ant stambaus medžio anglies gabalo, drėkino juos 
borakso skiediniu, stovėjusiu šalia, įtrūkusioje stiklinėje, ir 
skubiai iki raudonumo kaitino ant horizontalios litavimo de- 
giklio liepsnos. Kai susidarė šimtas žiedelių, jis vėl ėmėsi sa- 
vo kruopštaus darbo, atsirėmęs į medinį stovą, kurio kraštas 
nuo nuolatinio zulinimo žibėjo kaip poliruotas. Lorijė spaudė 
kiekvieną žiedelį žnyplelėmis, lenkė jį ir spraudė į jau įdėtą 
grandelę, paskui vėl skėtė jį pleišteliu. Jis darbavosi ramiai, 
ritmingai, nesustodamas ir vėrė grandelę po grandelės taip vik- 
riai, kad grandinėlės ilgėjo Žervezos akyse; ji nepajėgė spėti 
paskui jo rankas ir suprasti, kaip tai daroma. 

— Tai kolonėlė — tarė Kupo.— Yra tiesiog grandinėlės, yra 
gyvatėlės, pynutės arba virvelės. O čia būtent kolonėlė. Lo- 
Iijė daro tik kolonėles. 

Lorijė patenkintas sukrizeno. Nesustodamas verti narelių, 
visiškai nematomų tarp jo purvinų pirštų su juodais nagais, 
šūktelėjo: 

— Klausyk, Serbentėli! Šiandien rytą paskaičiavau. Pradė- 
jau dirbti nuo dvylikos metų — taip? Na, spėk, kokio ilgio gran- 
dinėlę suvėriau iki šiandienos? 

Pakėlęs išblyškusį veidą ir primerkęs paraudusius vokus, 
jis tęsė: 

— Aštuonis tūkstančius metrų, girdi? Du Ijė!.. Įsivaizduoji? 
Dviejų Ijė ilgio grandinėlė! Jos užtektų apvynioti viso kvarta- 
lo bobelių kaklams... O pats žinai, ji vis ilgėja. Tikiuosi nu- 
tiesti ją nuo Paryžiaus iki Versalio. 

Žerveza vėl atsisėdo — labai nusivylusi, nes čia ji neįžvel- 
gė nieko gražaus. Vis dėlto ji nusišypsojo norėdama padaryti 
malonumą Lorijė. Tačiau labiausiai ją glumino tai, kad jie nė 
žodžio neužsiminė apie vedybas, apie tokį svarbų jai reika- 
lą — juk, jei ne jis, ji jokiu būdu nebūtų čia ėjusi. Abu Lorijė 
atsivedęs šiaip kokią įkyrią pažįstamą. Galiausiai pokalbis už- 
simezgė, bet jis sukosi tik apie šio namo gyventojus. Ponia 
Lorijė paklausė brolio, ar tasai negirdėjęs, kai lipo laiptais, 
muštynių penktame aukšte. Tie Bėnarai pliekiasi kasdien: vy- 
ras grįžta namo girtas kaip kiaulė, žmona irgi gera — amžinai 
kažką šlykštaus rėkaloja ir keikiasi. Paskui perėjo prie daili- 
ninko iš antro aukšto — šitas dilba Bodekenas iki ausų prasi- 
skolinęs, bet vis tiek didžiu dedasi, nieko neveikia, tik rūko 
ir plėšo gerklę su draugužiais. O kartonažo meistro Madinjė 
dirbtuvė netrukus bankrutuos: vakar vėl atleido dvi darbinin- 
kes; ogi nieko ir nuostabaus — kiek uždirba, viską pravalgo, 
vaikai laksto nuogais užpakaliais. Įdomu, ką ten ant tų ap- 
trauktų čiužinių veikia ponia Godron: ji vėl vaikšto atsikišusiu 
pilvu, o jos metuose tai tiesiog nepadoru! Kokė šeimai — iš 
šešto. aukšto — šeimininkas liepė išsikraustyti, nes jie įsisko- 
lino net už tris mėnesius, be to, vis nesiliauja į laiptų aikštelę 
tampyti krosneles; aną šeštadienį mažylis Langerlo būtų gyvas 
sudegęs, jei ne panelė Remanžu — toji senė iš septinto,— ji lipo 
žemyn nešdama savo lėles. O jau lygintoja panelė Klemansa 
tai bala žino, kaip elgiasi! Bet nieko nepasakysi, ką ką, o gy- 
vulius tai tikrai ji myli ir širdis jos auksinė! Kaip gaila — to- 
kia gražį mergina, o prasideda su kiekvienu! Kokią naktį tik- 
Iai išeis į gatvę, pamatysite. 

— Imk, štai dar viena, — tarė Lorijė, duodamas žmonai gran- 
dinėlę, prie kurios jis darbavosi nuo pat ryto.— Gali ją ištie- 
sinti.— Ir su buko žmogaus atkaklumu, su atkaklumu žmogaus, 
labai patenkinto savo juokeliais, pridūrė: — Dar keturios su 
puse pėdos... Artėju prie Versalio. 

Ponia Lorijė įkaitino grandinėlę ir ėmėsi tiesinti, tempda- 
ma per vielos traukimo prietaisėlį. Paskui atsargiai įdėjo ją 
į mažą varinį katilėlį su ilga rankena — ten buvo azoto rūgšties 
tirpalas metalui ėsdinti —ir pastatė ant ugnies. Kupo stumte- 
lėjo Žervezą, kad ji pamatytų tą paskutinę operaciją. Nuvaly- 

ta grandinėlė įgijo tamsiai raudoną atspalvį. Dabar ji jau baig- 
ta — galima atiduoti. 

— Paskui jas atiduoda šlifuotojoms,— toliau aiškino Kupo,— 
o tos skudurėliais trina, kol ima blizgėti. 

Tačiau Žerveza jautė, kad ją apleidžia jėgos. Darėsi vis 
karščiau, ir ji duso. Duris laikė aklinai uždarytas, nes Lorijė 
nuo menkiausio skersvėjo persišaldydavo. Kadangi apie vedy- 
bas taip niekas ir neužsiminė, Žerveza nutarė, kad metas eiti, 
ir atsargiai timptelėjo Kupo už švarko. Jis suprato. Jį, beje, 
irgi stebino ir žeidė toks apsimestinis šito reikalo nutylėjimas. 

— Na ką, mums metas,— tarė jis.— Nebetrukdysime jums 
dirbti. 

Jis pamindžikavo vis dar laukdamas, vildamasis išgirsti 
nors žodį, nors kokią užuominą. Galiausiai nutarė pradėti po- 
kalbį pats: 

— Klausykite, mieli bičiuliai, mes turime reikalą. Aš noriu, 
kad jūs būtumėte liudytojais per mūsų vestuves. 

Lorijė pakėlė galvą, apsimesdamas, jog baisiausiai nustebęs, 
ir sukrizeno, o jo žmona, metusi darbą, kaip įbesta atsistojo 
dirbtuvės vidury. 

— Tai, vadinasi, rimtai? — sumurmėjo vyras.— Su šituo vel- 
nio vaiku Serbentėliu niekada nežinai, kada jis rimtai kalba, 
o kada juokus krečia! 

— Tai čia ir yra ta pati ypata,— pasakė jo žmona, apžiūri- 
nėdama Žervezą.—Dieve mano, ne mūsų reikalas jums patari- 
nėti... Bet vis tiek keista — ir šovė gi tau į galvą mintis ves- 
ti! Ką gi, jei jūs taip jau norite... Kai šeimyninis gyvenimas 
nenusiseka, bent jau kaltinti nėra ko — tik save. O jis nedaž- 
nai pasiseka, labai, labai nedažnai... 

Paskutinius žodžius ji tarė lėtai, linguodama galvą ir įdė- 
miai apžiūrinėdama Žervezą: jos veidą, rankas, kojas, tarytum 
išrenhgdama ją iki nuogumo ir ieškodama nors menkiausio trū- 
kumo. Atrodo, poniai Lorijė ji pasirodė kur kas gražesnė nei 
buvo įsivaizdavusi. 

— Žinoma, mano brolis gali vesti ką tik nori — tęsė ji, ir 
jos tonas darėsi vis kandesnis,— net jei jo šeima ir būtų tikė- 
jusis kitko... Gali kažin ką planuoti, o išeina visai kitaip... Aš 
tai jau netrukdysiu. Jis galėtų atvesti man paskutinę iš pas- 
kutinių, ir tai tepasakyčiau: „Vesk, jei taip nori, tik palik ma- 
ne ramybėje...“ O jam pas mus neblogai buvo. Pažiūrėkite, 
koks įmitęs, iškart pasakysi, kad nebadavo. Visada laiku gau- 
davo karštimo — minutė minutėn... Sakyk, Lorijė, ar tau ne- 
atrodo, kad ši Kupo pažįstama panaši į Terezą,— atsimeni, tą 

moterį, gyvenusią priešais, kuri mirė džiova? 

— Taip, tikrai, kažkas bendro yra,— atsakė grandinėlių 
meistras. 

— Tai jūs turite du vaikus, ponia? Neslėpsiu, aš sakiau bro- 
liui: „Nesuprantu, kam tau vesti moterį su dviem vaikais?..“ 
Nereikia įsižeisti, aš tik noriu jam gero, tai visai suprantama. 
Iš pažiūros jūs neatrodote labai sveika... Sakyk ir tu, Lorijė: 
pasižiūrėjus ji tikrai neatrodo tvirta. 

— Ne, ne, tikrai neatrodo. 

Jie nieko neužsiminė apie jos -koją. Tačiau Žerveza iš krei- 
vų žvilgsnių ir suspaustų lūpų suprato, kad jie daro užuominas 
į jos raišumą. Ji stovėjo priešais juos supdamasi į savo plo- 
nytį šaliką su gelsvomis palmės šakelėmis ir atsakinėjo vie- 
nu žodžiu, kaip teisme. Matydamas, kaip jai sunku, Kupo su- 
šuko: 

— Be reikalo jūs čia... Kad ir ką sakytumėte, niekas ne- 
nepasikeis. Vestuvės įvyks liepos dvidešimt devintąją, šeštadie- 
nį. Paskaičiavau pagal kalendorių. Tai sutarta? Ar jums ta 
diena tinka? 

— Mums tai kas! Mums viskas tinka,— atsakė jo sesuo.— 
Be reikalo tu čia su mumis dar tariesi. Tegul Lorijė bus liu- 
dytojas, aš neprieštarauju. O mane palikite ramybėje. 

Žerveza stovėjo nuleidusi galvą ir, visai pasimetusi, nety- 
čia įkišo batelio galą į medinių grotelių tarpą; paskui koją 
ištraukė ir, išsigandusi, ar ko nesugadino, pasilenkė ranka pa- 
čiupinėti grotelių. Lorijė tučtuojau pašoko ir, sugriebęs lem- 
pą, prinešė ją prie Žervezos, įtariai apžiūrinėdamas jos ran- 
kas. 

— Reikia būti labai atsargiems,— tarė jis.— Pačios mažiau- 
sios aukso kruopelės gali prilipti prie padų, jūs jas išsinešite 
nė patys nepajutę. 

Kilo šurmulys. Juk darbdaviai nepakęs, kad dingtų nors 
vienas miligramas. Lorijė parodė kiškio leteną, kuria nuo vars- 
toto buvo šluojamos aukso pjuvenos, ir gabalą odos, kuri klo- 
jama ant kelių, kad neprapultų nė viena aukso dulkelė. Du- 
kart per savaitę jie kuo kruopščiausiai iššluoja dirbtuvę; šiukš- 
les sudegina, o pelenus išsijoja — juose per mėnesį susirenka 
aukso už dvidešimt penkis, o kartais ir už trisdešimt frankų. 

Ponia Lorijė nenuleido akių nuo Žervezos batelių. 

— Čia tikrai nėra dėl ko įsižeisti, ponia,— maloniai šyp- 
ais tarė ji — bet jums reikėtų apžiūrėti savo batų pa- 

us. 

Ir Žerveza, tirštai užraudusi, vėl atsisėdo ir pakėlė kojas: 
tegu įsitikina, kad ten tikrai nieko neprilipo. Kupo atidarė du- 
ris ir išėjo piktai šūktelėjęs: „Likite sveiki!" Žervezą jis pa- 
šaukė iš koridoriaus. Tada išėjo ir ji, išveblenusi keletą man- 
dagumo žodžių: ji tikisi, kad jie netrukus susitiksią ir kad 
jiems pavyksią sutarti... Tačiau Lorijė jau vėl pasinėrė į darbą 
tamsiame dirbtuvės kampe, kur tešvietė žaizdras, kur, nely- 
ginant juodoje, karščiu alsuojančioje krosnyje, blėsčiojo ang- 
lys. Žmona nuslydusiais nuo peties marškiniais, nutvieksta įkai- 
tusių anglių raudono atšvaito, traukė naują siūlą, nuo įtampos 
jai ant kaklo išpampo gyslos ir darėsi panašios į virves. O vy- 
ras vėl linko prie varstoto, šalia liejosi žalsva vandens rutulio 
šviesa; jis pradėjo naują kolonėlę: žnyplelėmis lenkė grande- 
lę, skėtė ją, spraudė į paskutinę ir vėl skėtė pleišteliu — šitaip 
be galo, mechaniškai, be paliovos kartojo vis tuos pačius jude- 
sius, nesustodamas netgi nusibraukti nuo veido prakaito. 

Kai Žerveza perėjo koridorių ir atsidūrė septinto aukšto 
laiptų aikštelėje, ji nesusilaikė ir sušuko su ašaromis balse: 

— Ką ir kalbėti, ši pažintis didelės laimės mums nežada! 

Kupo įsiutęs purtė galvą. Lorijė dar atsirūgs šitas vakaras. 
Būna gi tokių nagų! Bijo, kad nenušvilptų trijų aukso dulke- 
lių! Ir visa tai — iš gryniausio šykštumo. Jo sesuo, matyt, ti- 
kėjosi, kad jis niekada neves, kad jai taip ir liks tie vargani 
keturi su nuo pietų. Tai jau ne! Vestuvės numatytos liepos 
dvidešimt devintąją, ir nieko nepakeisi. Ir jam į juos nusi- 
spjaut! 

Tačiau Žerveza lipo laiptais suspausta širdimi; ją apėmė 
kvaila baimė, ji su nerimu sekė nutįsusius turėklų šešėlius. 
Tą valandą ištuštėjusi laiptinė miegojo, laiptus teapšvietė dujų 
ragelis trečiame aukšte, ir prislopinta jo šviesa jaukiai mirgėjo 
tamsaus šulinio gilybėje kaip naktinė lempelė. Už uždarytų 
durų tvyrojo tyla; po vakarienės darbininkus pakirto miegas. 
Tik iš lygintojos kambario sklido prislopintas juokas, o pro 
panelės Remanžu kambario durų užrakto skylutę skverbėsi 
šviesos siūlelis ir girdėjosi tylus čekšėjimas žirklėmis: ji kir- 
po gazines sukneles savo lėlėms, pigioms — po trylika su už 
kiekvieną. Apačioje, pas ponią Godron, tebeverkė vaikas, ir 
tirštoje nebylioje migloje puvėsių prisisunkęs paplavų oras dar 
labiau dvokė. 

Paskui, stovėdama kieme, kai Kupo savo dainingu balsu 
prašė durininkės atrakinti duris, Žerveza atsisuko ir dar kartą 
apžvelgė namą. Tamsiame, be mėnulio danguje jis atrodė dar 
aukštesnis. O pilkos sienos buvo lyg ir švaresnės, sakytum tuos 

jų raupus nuvalė vakaro sutemos; sienos stiebėsi į viršų ty- 
lios, dar pilkesnės ir plokštesnės be tų džiūvusių saulėje, o 
dabar nuimtų skalbinių. Uždaryti langai miegojo. Tik retsy- 
kiais viename kitame blykstelėdavo žiburėlis — tarytum jie va- 
landėlei atsimerkia ir ima dėbčioti į tamsiausius kampus. Virš 
kiekvienų durų ir visų septynių aukštų „laiptų aikštelėse degė 
blanki šviesa, susiliejanti į vientisą blyškų stulpą. Iš kartonažo 
dirbtuvės trečiame aukšte sklido siauras šviesos pluoštelis; jis 
perrėžė sutemas, kuriose skendėjo pirmo aukšto dirbtuvės, ir 
gelsva juosta gulė ant kiemo grindinio. Kažkur, pačiame šių 
sutemų tirštume, pačiame drėgniausiame kiemo kampe, iš blo- 
gai užsukto čiaupo tolygiai kapsėjo vanduo, ir šis garsas skam- 
biai aidėjo tvyrančioje tyloje. Žervezai vėl pasivaideno, kad 
tas namas svyra ant jos — sunkus, ledinis — ir slegia jai pe- 
čius. Tai buvo vis ta pati kvaila baimė, vaikiškumas, iš kurio 
ji pati netrukus juokėsi. 

— Atsargiai! — šūktelėjo Kupo. 

Tarpuvartėje teko peršokti didelį klaną, pribėgusį iš da- 
žyklos. Šįkart bala buvo žydra, gilaus vasaros dangaus mėly- 
numo, ir joje durininkės lempelė įžiebė žvaigždutes. 

Žerveza vestuvių nenorėjo. Kam tos išlaidos? Be to, buvo 
truputį drovu: nei šis, nei tas visam kvartalui apie tas savo 
vedybas apsiskelbti. Tačiau Kupo užsispyrė: negalima gi taip 
„imti ir pasidaryti vedusiam, netgi nepasėdėjus su draugais prie 

stalo. O ką plaka liežuviai kvartale, jam nė motais! Žinoma, 
viskas bus labai kuklu, jų visa kompanija kiek pasivaikščios, 
o paskui užeis į kokią nors smuklę ir šį bei tą perkąs. Be 
abejo, prie deserto nebus muzikos, nebus jokių klarnetų, kurių 
garsus taip mėgsta moterys ir taip mielai krato savo padur- 
kus į taktą. Ne, tiesiog susirinks draugėn, susidauš stiklais, o 
paskui išsivaikščios po namus ir ramiai nueis miegoti. 

Kupo krėtė juokus, pokštavo ir pagaliau prikalbino Žerve- 
zą, pažadėjęs jai, kad jokio triukšmo nebus. Jis pats pasirū- 
pinsiąs, kad niekas nepersigertų. Nutarė rengti mažą sudėtinę 
iškylą — surinkti po šimtą su nuo galvos ir eiti -pas Ogiustą 
į „Sidabrinį malūną“ Šapelio bulvare. Tai buvo nebrangus res- 
toranas, kurio galinėje patalpoje, išeinančioje į kiemelį su 

trimis akacijomis, buvo rengiamos vakaronės sų šokiais. Ten 
antras aukštas, ir jiems bus tikrai puiku. Dešimt dienų Kupo 
rinko norinčiuosius dalyvauti piknike iš sesers namo Gut d'Oro 
gatvėje gyventojų: pakvietė poną Madinjė, panelę Remanžu, 
ponią 'Godron su vyru. Jam net pavyko įkalbėti Žervezą pa- 
kviesti du jo bičiulius: Didįjį Kepsnį ir Badmaišį; iš teisybės, 
Badmaišis mėgsta padauginti, bet jis toks rajus, kad jį visada 
kviečia į vakarones: be galo linksma matyti šeimininko iš- 
raišką, kai šitas kiauras maišas ryja vieną bandelę po kitos. 
Žerveza pažadėjo atsivesti savo šeimininkę ponią Fokonjė ir 
sutuoktinius Bošus — jie labai šaunūs žmonės. Iš viso susidarė 
penkiolika. Daugiau ir nereikia. Kai svečių per daug, pasisė- 
dėjimas visada baigiasi kivirčais. 

Tačiau Kupo neturėjo nė vieno su. Jis ir nesirengė pūsti 
miglų, o tik norėjo, kad viskas būtų padoriai. Iš savo šeimi- 
ninko jis pasiskolino penkiasdešimt frankų. Pirmiausia nupirko 
vestuvinius žiedus; jie kainavo po dvylika frankų, tačiau Lo- 
Iijė gavo už fabrikinę kainą — po devynis. Paskui pas siuvėją 
Mira gatvėje užsisakė surdutą, kelnes ir liemenę, bet pradžiai 
davė tik dvidešimt penkis frankus rankpinigių; jo lakuoti ba- 
tai ir skrybėlė buvo dar visai pakenčiami. Kai jis atidėjo de- 
šimt frankų piknikui už save ir Žervezą — vaikai nesiskaitė,— 
liko lygiai šeši frankai už sutuokimą pačioje vargingiausioje 
bažnyčioje. Kupo negalėjo pakęsti tų juodaskvernių kunigų, 
jam suko vidurius vien pagalvojus, kad teks atiduoti tuos še- 
šis frankus godiesiems krankliams, kurie ir taip vartosi kaip 
inkstai taukuose. Bet ką ir kalbėti: vestuvės be jungtuvių baž- 
nyčioje — ne vestuvės! Jis pats nuėjo į bažnyčią ir gerą va- 
landą derėjosi su senu, susisukusiu, apgaulingų kaip turgaus 
prekiautoja kunigu nešvaria sutana. Jam taip ir niežėjo del- 
nai užploti kunigėliui per. ausį; paskui jis pradėjo kvailioti ir 
paklausė, ar jų krautuvėje neatsirastų kokių nedidelių, pigių 
mišių, kurios dar galėtų tikti nereikliai porelei. Senas dva- 
sininkas, niurzgėdamas, kad Dievui nebus jokio malonumo pa- 
laiminti tokią sąjungą, sutiko sutuokti ir paaukoti mišias už 
penkis frankus. Na ką gi, sutaupytas vienas frankas. Jam liko 
lygiai dvidešimt su. 

Žerveza irgi norėjo, kad viskas būtų padoriai. Kai tik bu- 
vo numatytos vestuvės, ji pradėjo dirbti vakarais ir vargais 
negalais jai pavyko sutaupyti trisdešimt frankų. Ji labai no- 
Tėjo turėti šilkinę peleriną už trylika frankų, išstatytą Fobūr 
Puasonjero gatvės parduotuvėje, ir ją nusipirko. Paskui iš ne- 
seniai mirusios skalbėjos, anksčiau dirbusios pas ponią Fokon- 

jė, vyro už dešimt frankų nupirko ryškiai mėlyną vilnonę suk- 
nelę ir persisiuvo ją pagal savo figūrą. Už likusius septynis 
frankus ji nusipirko medvilnines pirštinaites, rožę savo išeiginei 
kepuraitei ir batelius savo pirmagimiui — Klodui. Laimei, ma- 
žylių palaidinės dar buvo pakenčiamos. Keturias naktis ji tvar- 
kė savo apatinius baltinius, adė menkiausias skylutes, aptiktas 
kojinėse ir marškiniuose. 

Pagaliau atėjo penktadienio vakaras, iškilmingos dienos iš- 
vakarės, ir Žerveza su Kupo, grįžę iš darbo, prasiplūkė iki 
vienuoliktos valandos. Prieš išsiskirdami ir eidami miegoti, jie 
dar valandžiukę pasėdėjo Žervezos kambaryje — patenkinti, kad 
netrukus šitie rūpesčiai baigsis. Nors jie ir buvo nutarę ne- 
imti į galvą kvartalo apkalbų, galiausiai vis tiek pradėjo dėl 
visų tų reikalų jaudintis ir stengėsi kiek įmanydami. Kai jie 
linkėjo vienas kitam labos nakties, jau vos begalėjo nustovė- 
ti — tiesiog alpo iš nuovargio. Ir vis dėlto su palengvėjimu 
atsikvėpė. Dabar jau viskas sutvarkyta. Kupo susitarė, kad iš 
jo pusės liudytojais bus ponas Madinjė ir Didysis Kepsnys. Žer- 
veza tikėjosi sulaukti Lorijė ir Bošo. Į meriją ir bažnyčią nu- 
tarė eiti paprastai, šešiese, kad nereikėtų tempti iš paskos vi- 
sos uodegos svečių. Jaunikio seserys net pareiškė, kad jos 
apskritai liksiančios namie, jei jų dalyvavimas ceremonijoje 
nebūtinas. Tik vienintelė motušė Kupo pravirko ir pareiškė: 
jei jau taip, tai ji iš anksto nusigaus į bažnyčią ir kur -nors 
kamputy pasislėps; teko pažadėti, kad ją paims kartu. Likusi 
kompanija turėjo rinktis „Sidabriniame malūne“ lygiai pirmą. 
Paskui visi patrauks į Sen Deni slėnį, kad praalktų; į ten va- 
žiuos traukiniu, o atgal grįš didžiuoju keliu pėsčiomis. Pikni- 
kas žadėjo būti labai malonus: ne šiaip koks išgėrimas su snu- 
kių daužymu, o linksma, žavi ir drauge ori vakaronė. 

Šeštadienio rytą rengdamasis Kupo sunerimo: jo kišenėje 
tik dvidešimties su moneta. Jam atrodė, kad po visų ceremo- 
nijų iš mandagumo derėtų pasiūlyti liudytojams nors stiklinaitę 
vyno ir kąsnelį jautienos. Be to, visada gali atsirasti nenuma- 
tytų išlaidų. Kad ir kaip suktumeis, dvidešimt su bus maža. 
Nuvedęs Klodą ir Etjeną pas ponią Boš, kuri turėjo vakare 
pasiimti juos kartu iškilmingų pietų, jis pasileido į Gut d'Oro 
gatvę ir ryžtingai užskuodė laiptais pas Lorijė — pasiskolinti 
dešimt frankų, nors, tiesą sakant, liežuvis jam lipo prie gomu- 
rio įsivaizdavus, kaip išsivieps svainis. Lorijė iš tiesų suurz- 
gė, paskui nusišaipė, žybtelėjo į jaunikį akimis kaip mažas 
piktas žvėriūkštis ir galiausiai ištiesė jam dvi monetas po šim- 

tą su. Išeidamas Kupo dar išgirdo, kaip jo sesuo pro dantis 
iškošė: „Puiki pradžia!“ 

Sutuoktuvės merijoje buvo paskirtos pusę vienuolikos. Oras 
pasitaikė labai gražus, saulė pleškino kaip padūkus, kaitinda- 
ma grindinį vos ne iki raudonumo. Kad išvengtų įkyrių žvilgs- 
nių, jaunikis ir nuotaka, motušė Kupo ir keturi liudytojai su- 
siskirstė į dvi grupes. Priekyje ėjo Žerveza už parankės su 
Lorijė, Madinjė vedė motušę Kupo, o už kokių dvidešimties 
žingsnių kita gatvės puse žygiavo Kupo, Bošas ir Didysis Keps- 
nys. Visi trys, apsitaisę juodais surdutais, ėjo pasipūtę, mo- 
suodami rankomis; Bošas mūvėjo geltonas kelnes, Didysis Keps- 
nys neturėjo liemenės, todėl buvo užsisagstęs iki pat smak- 
IO — matėsi tik kraštelis kaklaraiščio,  susukto į žiužį. 
Vienintelis Madinjė buvo su fraku, tikru juodų frakų ilgais 
stačiakampiais skvernais, ir praeiviai net sustodavo pažiūrėti 
į tą poną, vedantį už parankės apkūnią motušę Kupo, pasi- 
puošusią žaliu šaliku ir juoda kepuraite su raudonais kaspinais. 
Žerveza — drovi, džiugi, su ryškiai mėlyna suknele ir siaurute 
pelerina, aptempiančia jos pečius, — geraširdiškai klausėsi Lorijė 
juokelių; šis, nepaisant karščio, buvo įsupęs savo geibų kūną 
į dukslų apsiaustą; sankryžose Žerveza pasukdavo galvą ir 
meiliai šypsodavosi Kupo, kurį taip varžė naujas kostiumas, 
ryškiai švytintis saulėje. 

Jie ėjo labai iš lėto, tačiau merijoje atsirado vis tiek pus- 
valandžiu anksčiau. O kadangi dar meras vėlavo, jų eilė atėjo 
tik apie vienuoliktą. Jie laukė sėdėdami didžiulės salės kam- 
pe, apžiūrinėjo aukštas lubas ir sienas, kalbėjosi pašnibždomis 
ir su perdėtu paslaugumu atitraukinėjo kėdes kaskart, kai pro 
šalį prašvytruodavo koks kontoros klerkas. O tarp savęs pa- 
tyliukais dergė merą; girdi, paskutinis tinginys, matyt, vėl pas 
savo baltapūkę šildosi, gydo su ja savo podagrą. O gal jis ten 
ir kinkas pakratė? Tačiau kai pasirodė meras, jie pagarbiai at- 
sistojo. Jų paprašė sėsti. Paskui teko laukti, kol sutuoks tris po- 
ras,— stebėti trejas prabangias buržua vestuves; baltai apsitai- 
siusios nuotakos, sugarbanotom galvelėm mergytės; rausvais 
dirželiais pamergės ir nesibaigianti virtinė svečių — vidutinio 
amžiaus orių ponų ir damų. Kai pagaliau atėjo jų eilė, vestu- 
vės vos neiširo, kadangi kažkur prašapo Didysis Kepsnys. Bošas 
jį rado apačioje: stovėjo priešais namą ir rūkė pypkę. Girdi, 
bjauru žiūrėti į tuos pasipūtėlius, susirinkusius į šitą dėžę,— 
jiems nusispjaut ant žmonių, jei nepakiši po jų užriestomis 
nosimis zomšos pirštinių! Ir visi formalumai — Kodekso skai- 
tymas, klausimai jauniesiems ir liudytojams, dokumentų pasi- 

rašymas — buvo taip greitai užbaigti, kad visi suglumę persi- 
metė žvilgsniais: jiems pasirodė, kad gerą pusę ceremonijos 
iš jų nuvogė. Žerveza — sumišusi, spurdančią iš jaudulio širdi- 
mi — spaudė prie lūpų nosinaitę. Motušė Kupo graudžiai ver- 
kė. Visi pasirašė registracijos knygoje, stropiai išvedžioję savo 
pavardes didžiulėmis kreivomis raidėmis, tik jaunikis nemo- 
kėjo rašyti ir padėjo tiesiog kryželį. Kiekvienas ištraukė po 
keturis su vargšams. Kai tik kontoros tarnautojas išdavė Kupo 
santuokos liudijimą, Žerveza stumtelėjo vyrą alkūne, ir jis pri- 
dėjo dar penkis su. 

Nuo merijos iki bažnyčios buvo geras gabalas kelio. Vyrai 
pakeliui išgėrė po bokalą alaus, o motušė Kupo su Žerveza — 
vandens su serbentų sirupu. Jiems teko eiti ilga gatve svili- 
nant saulei, niekur nebuvo nė juostelės šešėlio. Sargas jų laukė 
stovėdamas vidury tuščios bažnyčios; jis įstūmė juos į mažąją 
koplyčią ir piktai paklausė, ar tik jie nesityčioja iš religijos, 
kad atsirado taip vėlai. Plačiai žengdamas pas juos atėjo pa- 
niuręs kunigas, išblyškęs nuo alkio, o priešais jį kiceno pa- 
tarnautojas purvinais bažnytiniais rūbais. Kunigas tuoj puolė 
laikyti mišių; nukąsdamas lotyniškus žodžius, jis mikliai su- 
kosi, lankstėsi, kilnojo rankas ir vis skersakiavo į jaunavedžius 
ir liudytojus. Labai sutrikę, jaunieji stovėjo prieš altorių ne- 
žinodami, kada klauptis, kada sėsti, kada stotis, ir patarnau- 
tojas rodė jiems ženklus, ką daryti. Liudytojai, laikydamiesi 
padorumo, visą laiką stovėjo; tuo tarpu motušė Kupo vėl pra- 
virko, ir ašaros kapnojo ant maldaknygės, kurią jai paskolino 
kaimynė. Išmušė pusiaudienį, buvo atlaikytos paskutinės mišios, 
bažnyčioje pasigirdo zakristijonų trepenimas ir į vietą statomų 
kėdžių stumdymas. Buvo aišku, kad didįjį altorių rengia kažko- 
kioms iškilmėms; girdėjosi plaktukų stuksenimas — kalė kolo- 
nų drapiruotes. O mažosios koplyčios gilumoje, sargo, šlavusio 
bažnyčią, sukeltame dulkių debesyje, pikto veido senas kuni- 
gas skubiai uždėjo savo sausas rankas ant palenktų Žervezos 
ir Kupo galvų; atrodė, kad jis jungia juos paskubomis, per 
pertrauką tarp dviejų mišių, tą valandėlę, kai Viešpats Dievas 
kuriam laikui pasitraukė. Paskui vestuvininkai nuėjo į zakris- 
tiją, vėl pasirašė knygoje; tuoj pat atsidūrę ant priebažnyčio, 
užlieto ryškių saulės spindulių, jie sustojo kaip įbesti, apstulbę, 
sakytum uždusę nuo tokio jungtuvių galopo. | 

— Na, štai ir viskas! — tarė Kupo ir sumišęs šypsojosi. 

Jis mindžikavo vietoje ir, tiesą sakant, nematė čia nieko juo- 
kingo. Tačiau rado jėgų pridurti: 

— Nieko sau! Jie kaipmat susitvarko. Vieus du — ir gata- 
va... Kaip pas dantistą: nespėsi nė surėkti, ir nėra danties. 

-— Taigi, išmanančio darbas, — sumurmėjo Lorijė šaipydama- 
sis.— Sutvarko per penkias minutes, o paskui kentėk visą gy- 
venimą!.. Ek tu, vargšeli Serbentėli, įkliuvai! 

Ir visi keturi liudytojai tapšnojo jaunikiui per petį, o šis 
tik pūtėsi. Tuo tarpu Žerveza apkabino motušę Kupo — šypso- 
damasi, vis dar drėgnomis nuo ašarų akimis. O į beryšius se- 
nutės žodžius atsakinėjo: 

— Nebijokite, aš stengsiuosi kiek galėsiu. Jei nesiseks, tai 
ne dėl mano kaltės. Ne, ne, aš taip noriu būti laiminga... Šiaip 
ar taip, jau po visko, argi ne? Dabar tik. nuo mudviejų pačių 
priklausys, kaip sutarsime ir kaip mums seksis. 

Tada visi pasuko tiesiai į „Sidabrinį malūną“. Kupo vedė 
žmoną už parankės. Jie kaip patrakę juokėsi, ėjo sparčiai, ge- 
Iokai aplenkė kitus, nepastebėdami nei namų, nei karietų, nei 
praeivių. Kurtinantis priemiesčio gausmas aidėjo jų ausyse kaip 
varpų skambesys. Kai jie pasiekė restoraną, Kupo iškart už- 
sakė du litrus vyno, duonos ir jautienos, ir liepė visa tai pa- 
duoti mažame įstiklintame kambarėlyje pirmame aukšte — pap- 
rastai, be staltiesės ir lėkščių, — kirminui numarinti. Tačiau pa- 
matęs, kad Bošas ir Didysis Kepsnys kemša kaip išlindę iš badų, 
jis užsakė dar vieną litrą vyno ir gabalą sūrio bri. Motušė 
Kupo sėdėjo taip susijaudinusi, kad negalėjo valgyti, o Žer- 
veza tiesiog alpo iš troškulio ir dideliais gurkšniais gėrė van- 
denį, kiek padažytą raudonu vynu. 

— Moku aš,— taip taręs, Kupo tuojau pat priėjo prie bufeto 
ir užmokėjo keturis frankus ir penkis su. 

Išmušė pirmą valandą, ir pradėjo rinktis svečiai. Pirmoji 
pasirodė ponia Fokonjė — apkūni, dar graži moteris, vilkinti 
ryškiai gėlėtą drobinę suknelę, su rausvu šalikėliu ir kepurai- 
te, papuošta nemaža gėlių puokšte. Paskui drauge atėjo panelė 
Remanžu — liesutė senikė vis ta pačia juoda suknele, kurios 
ji, atrodė, nenusivilkdavo net nakčiai, ir sutuoktiniai Godro- 
nai — žaliūkas vyras, kurio rusvas švarkas traškėjo per visas 
siūles, ir storulė nėščia žmona, atkišusi didžiulį pilvą — jo ga- 
baritus dar labiau pabrėžė ankštas ryškiai violetinis sijonas. 
Kupo pasakė, kad jiems nėra ko laukti Badmaišio — juos jis 
pasitiksiąs pakeliui į Sen Deni. 

— Ajajai! — šūktelėjo įeidama ponia Lera.— Atrodo, mūsų 
laukia geras dušas. Tai bus linksma! 

Ji pakvietė visą draugiją prie durų ir parodė debesis, juo- 
dus audros debesis, kurie sparčiai artėjo iš pietinės Paryžiaus 

pusės. Ponia Lera, vyresnioji .Kupo sesuo,— prakauli, vyriško 
sudėjimo būtybė — kalbėjo pro nosį ir buvo pasipuošusi labai 
plačia tamsiai raudona suknele su nėrinių apvadais; drabužis 
darė ją panašią į liesą, ką tik iš vandens išsiropštusį pudelį. 
Ji mosavo skėčiu kaip lazda. Pabučiavusi Žervezą, kalbėjo to- 
liau: 

— Jūs ir įsivaizduoti negalite, koks lauke vėjas... Degina 
kaip ugnis! 

Ir visi puolė įtikinėti, kad jau seniai jautė artinantis aud- 
rą. Madinjė, vos išėjęs iš bažnyčios, jau supratęs, kuo viskas 
baigsis. Lorijė skundėsi, kad naktį jau nuo trečios valandos 
nuospaudos jam nedavė miegoti. Kitaip ir būti negalėjo: štai 
jau trys dienos, kai nebeįmanomai šutino. 

— Kas žino, gal lietus šonu praeis,— kartojo Kupo, stovė- 
damas prie durų ir neramiai žvalgydamasis į dangų.— Visi jau 
susirinkę, tik*sesers dar nėra; kai tik ji pasirodys, mes visgi 
eisime. 

Ponia Lorijė iš tiesų vėlavo. Ponia Lera buvo ką tik pas ją 
užėjusi, tačiau, kol toji spraudėsi į korsetą, jos spėjo susirieti. 
Našlė šnipštelėjo broliui į ausį: 

— Spjoviau į ją ir išėjau. Ji tiesiog verda iš įniršio! Greit 
pats pamatysi... 

Svečiams teko laukti dar gerą pusvalandį; jie mindžikavo 
neišeidami iš vyninės; nauji lankytojai stumdė juos, brauda- 
miesi prie bufeto išmesti stiklinaitės vyno. Kartkartėmis Bošas, 
Didysis Kepsnys arba ponia Fokonjė išeidavo į gatvę ir, už- 
vertę galvas, tyrinėjo dangų. Dar nekapnojo, bet darėsi vis 
tamsiau. Visai pažeme nušvilpdavo vėjo gūsiai, keldami sū- 
kurius baltų dulkių. Pasigirdus pirmam griaustiniui, panelė Re- 
manžu persižegnojo. Svečiai neramiai žvilgčiojo į virš veidro- 
džio kabantį laikrodį; buvo be dvidešimt dvi. 

— Na, jau prasidėjo! — sušuko Kupo.— Tai angelai verkia. 

Lietus prapliupo kaip iš kibiro; moterys gatvėje išsilakstė, 
„abiem rankomis prilaikydamos sijonų padurkus. Ir štai, klio- 
kiant lietui, pagaliau atsirado ir ponia Lorijė; ji duso iš pykčio 
ir įnirtingai grūmėsi su nuosavu skėčiu, kuris niekaip nenorėjo 
susiskleisti. 

— Na ir oras! — urzgė ji — Vos spėjau išeiti iš namų, ir 
prasidėjo. Norėjau jau grįžti atgal ir nusirengti. Ir gerai bū- 
čiau padariusi. Tai bent vestuvės, ką ir kalbėti! Aš jam sa- 
kiau — atidėkite iki kito šeštadienio. Manęs nepaklausė — va, 
ir lietus! Na ką, taip ir reikia, tegu pliaupia! 

Kupo mėgino ją nuraminti. Tačiau ji pasiuntė savo brolį 
velniop. Juk ne jis pirks naują suknelę, jei šitą lietus suga- 
dins. Įsispraudusi į savo juodą suknelę, ji tiesiog duso: per 
siauras korsažas jai spaudė krūtinę ir veržė po pažastimis, siau- 
ras kaip futliaras sijonas taip spaudė klubus, kad ji galėjo 
judėti tik smulkiai tipendama. O susirinkusios damos apžiūri- 
nėjo ją suspaudusios lūpas, pritrenktos jos tualeto. Į Žervezą, 
sėdinčią šalia motušės Kupo, ponia Lorijė net nepažvelgė. Ji 
pasišaukė vyrą, paėmė iš jo nosinę ir, pasitraukusi į kampą, 
ėmėsi rūpestingai valyti visus lietaus lašus, užtiškusius ant jos 
suknelės. 

Tuo tarpu liūtis netikėtai baigėsi. Tačiau gatvėje darėsi vis 
tamsiau, atrodė, užėjo naktis, kurią protarpiais perskrosdavo 
žaibų strėlės. Didysis Kepsnys juokėsi ir kartojo, kad greit iš 
dangaus ims dribti velniai. Ir staiga audra užgriuvo su ne- 
matytu nirtuliu. Ištisą pusvalandį kliokė lietus, be paliovos 
trankėsi griaustinis. Vyrai, stovėdami prie durų, žiūrėjo į pilkš- 
vą lietaus maršką, į gatve bėgančius upelius, į vandens dulkes, 
kurios kilo nuo liūtyje putojančių klanų. Sutrikusios moterys 
sėdėjo užsidengusios rankomis akis. Jos nebeplepėjo, buvo 
neramu. Bošas įsidrąsino pajuokauti, kad tai šventasis Petras 
danguje čiaudi, tačiau nė vienas net nenusišypsojo. O kai 
griaustinis kiek praretėjo ir dunduliavo vis tyliau, svečiai ėmė 
nekantrauti; visi puolė paskutiniais žodžiais keikti audrą ir gra- 
sinti debesims kumščiais. Dabar iš pelenų spalvos debesų purš- 
kė smulkus nesibaigiantis lietus. 

— Jau trečia valanda! — sušuko ponia Lorijė— Negi mums 
čia teks ir nakvoti! 

Panelė Remanžu įkalbinėjo vis tiek keliauti į užmiestį ir 
nusigauti bent iki tvirtovės griovio, tačiau svečiai ryžtingai 
užprotestavo: visi keliai paplauti, nėra ko ir galvoti apie at- 
sisėdimą ant žolės, be to, neatrodo, kad audra jau būtų baigu- 
sis. Žiūrėk, ir vėl prapliups lyti. Kupo, sekdamas iki paskutinio 
siūlo permerktą darbininką, per lietų ramiai žingsniuojantį gat- 
ve, sumurmėjo: 

— Nejaugi šitas asilas Badmaišis mūsų dar vis laukia pa- 
keliui į Sen Deni? Jei taip, saulės smūgis jo tikrai neištiks! 

Visi nusijuokė. Tačiau jų nuotaika vis labiau bjuro. Taip 
galima ir nustipti iš nuobodulio. Reikėjo kažką daryti. Negali- 
'ma taip ilgai sėdėti ir nieko neveikiant iki pat vakaro spoksoti 
į viens kitą. Ir ištisą ketvirtį valandos visi laužė galvas, ką veik- 
ti, o užsispyręs lietus vis pylė ir pylė. Didysis Kepsnys pasiū- 
lė sulošti kortomis. Bošas — padauža ir gudreiva — siūlėsi išmo- 

kyti visus įdomų žaidimą „Nuodėmklausys“; ponia Godron jau 
kelintą kartą užsiminė, kad būtų neblogai paėjėti į Klinjankū- 
ro gatvę užvalgyti svogūnų pyrago; ponia Lera pageidavo, kad 
kiekvienas papasakotų kokią nors istoriją, o Godronui ir taip 
buvo gerai, jis visiškai nenuobodžiavo ir buvo įsitikinęs, kad 
visų puikiausia būtų nieko nelaukiant sėsti prie stalo. Kiekvie- 
nas naujas pasiūlymas buvo svarstomas, ginčijamasi ir pikti- 
namasi: vienas buvo kvailas, kitas mirtinai nuobodus — iš tie- 
sų, negi jie kokie vaikai! Tačiau kai Lorijė, iki šiol dar ne- 
taręs savo žodžio, pasiūlė paprasčiausią išeitį — pasivaikščioti 
bulvarais iki Per Lašezo kapinių ir, jei bus laiko, pasigrožėti 
Eloizos ir Abeliaro antkapiu,— pykčio pritvinkusi ponia Lorijė 
staiga pratrūko. Jai esą gana šitų nesąmonių! Ji eina namo! 
Šaiposi jie, ar ką! Ji puošėsi, mirko lietuje, o dabar turi kark- 
soti šitoje karčemoje! Ne, ne, jai jau gana! Ką eiti į tokias 
vestuves, geriau sėdėti namie. 

Kupo ir Lorijė užtvėrė duris, bet ji atkakliai tvirtino: 

— Pasitraukite! Sakau jums — aš išeinu! 

Vyrui pagaliau pavyko ją sutramdyti. Kupo priėjo prie Žer- 
vezos, kurį ramiai sėdėjo kamputyje ir šnekučiavo su anyta 
ir ponia Fokonjė. 

— O ką jūs siūlote? — paklausė jis, vis dar nesiryždamas 
jos tujinti. 

— O! Man tas pat,— nusijuokė ji — aš su viskuo sutinku. 
Eiti vaikščioti ar neiti — man tikrai tas pat. Man ir čia gera — 
aš viskuo patenkinta. 

Iš tiesų, jos veidas švietė ramiu džiaugsmu. Dabar, kai su- 
sirinkę visi svečiai, ji su kiekvienu kalbėjo rimtai, tyliu, su- 
jaudintu balsu ir nesileido į ginčus. Per audrą ji sėdėjo įsmei- 
gusi akis į dangų ir sekė žaibą, tarytum ryškiuose šviesos blyks- 
niuose būtų mačiusi tolimos ateities vaizdus. 

Vien tik ponas Madinjė dar nieko nebuvo siūlęs. Jis atsi- 
rėmė į bufetą išpleikęs ilgus savo frako skvernus ir reikšmin- 
gu žvilgsniu apžiūrinėjo svečius. Paskui lėtai nusispjovė ir 
pavartė savo pelėdiškas akis. 

— Dieve mano! — pagaliau prabilo jis.— O kodėl mums ne- 
nuėjus į muziejų? — Jis pasiglostė smakrą ir klausiamai pa- 
žvelgė į susirinkusiuosius.— Ten visokios senienos, portretai, 
paveikslai, krūvos įdomiausių dalykų. Tai labai pamokoma... 
Jūs niekada ten nebuvote. Reikia pamatyti bent kartą gyve- 
nime. 

Svečiai dvejodami susižvalgė. Ne, Žerveza net supratimo 
neturėjo apie muziejų, ponia Fokonjė irgi, ir Bošas, ir visi 

kiti. Kupo lyg ir buvo ten užėjęs vieną sekmadienį, bet jau 
nieko neatsiminė. Visi svyravo. Tačiau ponia Lorijė, kuriai pa- 
darė įspūdį rimta Madinjė poza, pareiškė, kad toks siūlymas 
labai geras, labai garbingas. Jei jau šita diena nuėjo perniek, 
o jie šventiškai apsirengę, tai verta nueiti pažiūrėti ko nors 
savęs lavinimui. Visi sutiko. O kadangi vis dar lijo, jie pasi- 
skolino iš smuklininko skėčių — senų mėlynų, žalių, rudų lan- 
kytojų pamirštų skėčių — ir patraukė į muziejų. 

Kompanija pasuko į dešinę ir per Sen Deni priemiestį pa- 
siekė miestą. Kupo ir Žerveza vėl visus aplenkė ir žingsniavo 
priekyje. Dabar Madinjė vedė už parankės ponią Lorijė, ka- 
dangi motušė Kupo liko restoranėlyje dėl savo nesveikų Kojų. 
Už jų žingsniavo Lorijė ir ponia Lera, Bošas su ponia Fokon- 
jė, Didysis Kepsnys su panele Remanžu ir galiausiai abu God- 
ronai. Viso labo dvylika žmonių. Eitynės nutįso per šaligatvį 
kaip procesija. 

— O! Mes čia niekuo dėti, garbės žodis.— kalbėjo ponia 
Lorijė savo palydovui.— Mes net nežinome, kur jis ją iškaps- 
tė, ar, tiksliau sakant, per daug gerai žinome. Tačiau ne mums 
kištis į jo reikalus, ar ne?.. Vyrui teko pirkti vestuvinius žie- 
dus. O rytą, dar mums nespėjus išlipti iš lovos, jis jau atlėkė 
skolintis dešimt frankų, — be mūsų ir vestuvių nebūtų buvę... 
O kokia jaunoji, kuri į savo vestuves nepasikviečia giminių! 
Sako, Paryžiuje turinti seserį — dešrininkę. Tai kodėl gi jos 
nepakvietė? 

Ji nutilo, kad parodytų į Žervezą, kuri, eidama nuolaidžiu 
šlaitu, stipriai šlubavo. 

— Tik pažiūrėkite į ją! Kur tai matyta!.. Šlubė, ir tiek. 

Ir šitas žodis „šlubė“ greit aplėkė visą bendriją. Lorijė kri- 
zendamas tarstelėjo, kad ją ir reikėtų taip vadinti. Tačiau po- 
nia Fokonjė užsistojo Žervezą. Kaip ne gėda iš jos tyčiotis, 
ji tyra kaip krištolas ir reto darbštumo. Ponia Lera, dvipras- 
miškų užuominų mėgėja, pavadino Žervezos koją meilės kėg- 
liu ir pridūrė, kad daugeliui vyrų tai patinka, tik nenorėjo 
aiškinti, ką būtent ji turi galvoje. 

Sen Deni gatvėje kompanija perėjo bulvarą. Čia visi stab- 
telėjo laukdami, kol praslinks vežimų srautas, paskui vis dėlto 
įsidrąsino žengti gatvėn, kurią liūtis pavertė skysto purvo upe. 
Vėl prapliupo lyti, teko skleisti skėčius; gremėzdiški, sena- 
madiški skėčiai sūpavosi vyrų rankose, o moterys ėjo pakė- 
lusios padurkus ir šlepsėdamos per pliurzę; procesija išsitęsė 
srutina gatve — nuo šaligatvio iki šaligatvio. Staiga du gatvės 
berniūkščiai pavymui kažką klyktelėjo; pradėjo rinktis žiop- 

liai. Pardavėjai smalsiai dirsčiojo prikišę nosis prie savo krau- 
tuvėlių vitrinų. Besistumdančių žmonių minioje, pilkame šlapio 
bulvaro fone, išsidabinusios poros buvo kaip ryškios dėmės: 
sodriai mėlyna Žervezos suknelė, gėlėtas ponios Fokonjė ap- 
daras, kanarėlės geltonumo Bošo kelnės; Madinjė frakas kvad- 
ratiniais skvernais ir naujutėlaitis Kupo surdutas atrodė taip, 
lyg būtų skirti karnavalui, o šventiniai ponios Lorijė rūbai, 
nėriniai ant ponios Lera suknelės ir apsilamdęs panelės Re- 
manžu sijonas šioje vVarganos neturtėlių prabangos parodoje 
stulbino madų ir stilių įvairove. Tačiau labiausiai žmones links- 
mino vyriškos skrybėlės, išblukusios pačių juokingiausių faso- 
nų skrybėlės, ilgai gulėjusios spintų lentynose, — aukštos, plokš- 
čios ar nusmailintos, juokingais kraštais — užlenktais ar lygiais, 
pernelyg plačiais ar visiškai siauručiukais. Bet užvis plačiau- 
siai žmonės šiepėsi eisenos gale užmatę paskutinį spektaklio 
dalyvį — nėščią ponią Godron ryškiai violetiniu sijonu: ji rim- 
tai žygiavo toli į priekį atkišusi savo didžiulį pilvą. Tačiau 
vestuvininkai neskubėjo, visi buvo patenkinti, kad į juos žiūri, 
ir iš visos širdies kvatojosi atsakydami į juokus. 

— Pažiūrėk! Va ir nuotaka! — šūktelėjo vienas iš padaužų, 
rodydamas į ponią Godron. —Tai bėda! Vargšelė arbūzą pra- 
rijusi! 

Visa kompanija prapliupo juokų: Didysis Kepsnys atsigrę- 
žė ir pasakė, kad vaikis neblogai pajuokavo. Ponia Godron 
kvatojosi už visus garsiausiai; ji išdidžiai nešė savo pilvą ir 
dėl to nė kiek nesigėdijo — ne viena moteris pavydžiai sekė 
ją akimis, norėdama būti tokia kaip ji. 

Jie išėjo į Kleri gatvę. Paskui pasuko Mailio gatve. Perga- 
lės aikštėje stabtelėjo — jaunajai atsirišo batų raištelis; kol 
Žerveza jį rišosi prie Liudviko XIV paminklo, visa kompa- 
nija susigrūdo už jos nugaros ir replikavo, jog ji specialiai 
gerai nesurišo raištelių, kad tik turėtų progą parodyti savo 
blauzdas. Pagaliau, praėję Krua de Pti Šamo gatvę, jie atsidūrė 
prie Luvro. 

Ponas Madinjė mandagiai paprašė leidimo stoti į eisenos 
priekį. Muziejus esą labai didelis, jame galima ir pasiklysti, 
o jis čia gerai orientuojasi ir gali parodyti geriausias vietas, 
nes yra ne kartą lankęsis su vienu dailininku, labai mokytu 
jaunuoliu, kuriam didelis kartonažo fabrikas užsakinėjo dėžu- 
čių eskizus. Kai vestuvininkai įėjo į Asirijos meno skyrių, jų 
nugaromis perbėgo šiurpuliukai. Ajai! Čiagi tikrai ne per karš- 
ta! Šitoje salėje kaip rūsyje. Jie, užvertę galvas ir išpūtę akis, 
lėtai slinko po du pro akmens gigantus, pro juodo marmuro 

dievus, sustingusius nebylioje didybėje, pro keistas pabaisas — 
pusiaų kates, pusiau moteris numirėliškais veidais, aštriomis 
nosimis ir patinusiomis lūpomis. Jiems visa tai pasirodė be 
galo bjauru. Mūsų dienomis akmenį apdoroja kur kas geriau. 
Finikiečių hieroglifai juos galutinai išmušė iš vėžių: negalima 
patikėti, kad kas nors galėtų tą raizgalynę perskaityti. Tačiau 
Madinjė jau išėjo su ponia Lorijė į laiptų aikštelę ir po aidžiais 
skliautais šūktelėjo: 

— Eime greičiau. Visa tai niekai... Žiūrėti reikia antrame 
aukšte. 

Griežtas laiptų paprastumas juos paveikė slegiamai. O pa- 
matę didingą durininką raudona liemene ir auksu išsiuvinėta 
livrėja, sakytum jis būtų vestuvininkų specialiai laukęs, jie 
dar labiau suglumo. Į Prancūzijos galeriją jie įėjo pagarbiai, 
atsargiai žengdami ant pirštų galų. 

Vestuvininkai nesustodami judėjo ilga nedidelių salių an- 
filada ir, apakinti rėmų aukso, žvelgė į marguojančias priešais 
juos virtines paveikslų, nespėdami jų geriau apžiūrėti. Norint 
ką nors suprasti, reikėtų kiekvienam paveikslui skirti gerą va- 
landą. Viešpatie, kiek paveikslų! Jiems ir galo nėra! O kiek 
jiems suplota pinigų! Staiga ponas Madinjė visus sustabdė 
prie „Medūzos plausto“ ir paaiškino paveikslo siužetą. Visi 
sustingo — netekę žado, apstulbę. Kai patraukė toliau, Bošas 
išreiškė bendrą nuomonę: „Kažkas pritrenkiančio“. 

Apolono galerijoje kompaniją ypač sužavėjo parketas; jis 
buvo lygus ir blizgėjo nelyginant veidrodis, jame atsispindėjo 
net minkštasuolių kojelės. Panelė Remanžu užsimerkė — jai vai- 
denosi, kad eina vandens paviršiumi. Visi šaukė poniai God- 
ron, kad ji nepamirštų savo padėties ir tvirčiau statytų kojas. 
Madinjė atkreipė jų dėmesį į lubų ornamentiką ir paauksini- 
mus, tačiau jie, kad ir kaip vertė galvas, taip nieko ir nepa- 
matė. Prieš įvesdamas draugiją į Kvadratinę salę, Madinjė ran- 
ka parodė į langą ir paaiškino: 

— Štai balkonas, iš kurio Karolis IX šaudė į žmones. 

Madinjė visą laiką žiūrėjo, kad nė vienas neatsiliktų. Ran- 
kos mostu jis sustabdė savo publiką vidury Kvadratinės sa- 
lės. 

— Čia surinkti patys žymiausi paveikslai, — pusbalsiu, tary- 
tum bažnyčioje ištarė jis. 

Visi apėjo salę ratu. Žerveza paklausė, ką vaizduoja pa- 
veikslas „„Vestuvės Kane“; nei šis, nei tas, kad po paveikslais 
nėra jokių paaiškinimų. Kupo sustojo priešais Džokondą, kuri 
jam pasirodė panaši į vieną iš jo tetulių. Bošas ir Didysis Keps- 

nys vis žvilgčiojo į nuogas moteris ir kumščiuodamiesi kike- 
no — juos ypač sujaudino Antiopės šlaunys. Eitynių uodegoje 
sustingo sutuoktiniai Godronai: vyras išsižiojo, žmona susidėjo 
rankas ant pilvo, ir abu susijaudinę taip ir apmirė prie Mu- 
riljo ,, Madonos“. 

Kai visi jau buvo apėję salę, Madinjė nusprendė, kad ją 
reikia dar kartą apžiūrėti, — ji šito verta. Madinjė buvo ypač 
galantiškas su ponia Lorijė — vis dėl jos šilkinės suknelės — 
ir kaskart, kai ji pateikdavo kokį nors klausimą, atsakydavo 
labai rimtai, su dideliu aplombu. Ji susidomėjo Ticiano myli- 
mąja ir nutarė, kad geltoni plaukai paveiksle panašūs į jo- 
sios. Madinjė sulygino ją su gražuole Feronjėr — Henriko IV 
meiluže, kurią jis matė dramoje, einančioje „„Ambigiu“ teatre. 

Paskui vestuvininkai pasileido ilga galerija, kur kabėjo ita- 
lų ir flamandų mokyklos kūriniai. Ir vėl paveikslai — be galo, 
be krašto: kažkokie šventieji, vyrai ir moterys svetimais, ne- 
suprantamais veidais, pajuodę peizažai, keisti pageltę žvėrys, 
be jokios tvarkos sugrūsti žmonės ir daiktai; nuo šito vargi- 
nančio spalvų mirgėjimo visiems įsiskaudėjo galvas. Madinjė 
nebekalbėjo, tik lėtai vedė savo kortežą; visi tvarkingai sekė 
paskui jį, pakreipę galvas į šoną ir išpūtę akis. Prieš apstul- 
bintų tamsuolių akis slinko daugelio amžių meno istorija: sub- 
tilus primityvų paprastumas, venecijiečių prabanga, ištaigin- 
ga, pilna šviesos olandų tapyba. Tačiau juos kur kas labiau 
domino gyvi dailininkai, kurie, sustatę savo molbertus vidury 
žiūrovų, nė trupučio nesivaržydami kopijavo paveikslus. Ypač 
visus pritrenkė viena pagyvenusi dailininkė — ji užsiropštė ant 
aukštų kopėčių ir milžiniškoje drobėje storu teptuku tapė duls- 
vai melsvą dangų. Netruko ir čia paeiti gandas, kad po Luvrą 
vaikšto vestuvininkai; ir iš visų pusių prunkštaudami ėmė rink- 
tis dailininkai. Smalsiausieji brovėsi į priekį ir sėdosi ant suo- - 
lelių, kad galėtų patogiai apžiūrėti eiseną; tarnautojai kramtė 
lūpas, stengdamiesi išlaikyti rimtį ir nepaleisti kokio sąmojo. 
Tuo tarpu kompanija, pavargusi ir pametusi pagarbą menui, 
vilko vinimis pakaltais batais apautas kojas ir garsiausiai kauk- 
šėjo kulniukais parketu — nelyginant į švarias, kupinas rim- 
ties sales būtų įsiveržusi pakrikusi galvijų kaimenė. 

Madinjė tylėjo — rengė naują efektą. Jis ėjo tiesiai prie 
Rubenso „Kaimo šventės“. Čia, vis dar tylėdamas, linksmai 
mirktelėjo ir parodė paveikslą. Prikišusios nosis prie pat dro- 
bės, damos spygtelėjo, paraudo ir susidrovėjusios nusisuko. Vy- 
rai jas laikė kvatodami ir ieškodami nepadorių detalių. 

— Žiūrėkite! Žiūrėkite! — kartojo Bošas.— Už šitai negaila 
ir pinigų. Va, dar vienas vemia. O ten kitas laisto pienes. O 
šitas... Žiūrėkite, ką šitas išdarinėja... Och! Geri, nieko nepa- 
sakysi. 

— Dabar eime,— tarė Madinjė, labai išdidus dėl savo pasi- 
sekimo.— Šioje pusėje daugiau nėra ko žiūrėti. 

Vestuvininkai pasuko atgal, vėl perėjo Kvadratinę salę ir 
Apolono galeriją. Ponia Lera ir panelė Remanžu skundėsi, jog 
iš nuovargio linksta kojos. Tačiau Madinjė dar norėjo parody- 
ti sutuoktiniams Lorijė senovinius aukso papuošalus. Jie buvo 
visai šalia, mažame kambarėlyje, jis gali surasti jį užrištomis 
akimis. Ir vis dėlto jis paklydo ir tampė kompaniją išilgai dau- 
gybės tuščių salių su eilėmis ilgų įstiklintų vitrinų, kuriose bu- 
vo pristatyta „begalinė daugybė „sudaužytų puodynių ir „kažko- 
iš nuobodulio. Paskui, ieškodami išėjimo, jie pateko į piešinių 
skyrių. Ir vėl naujas begalinis žygis: piešiniams nebuvo pabai- 
gos, už vienos salės ėjo kita, visos sienos buvo nukabinėtos 
kažkokiomis kvailomis teplionėmis po stiklais, ir nieko jose 
nebuvo įdomaus. Madinjė pametė nuovoką, bet nenorėjo pri- 
sipažinti, kad paklydo, todėl, pamatęs laiptus, privertė visus 
ropštis aukštyn; dar į vieną aukštą. Šįkart atsidūrė jūrų mu- 
ziejuje ir klaidžiojo tarp patrankų bei instrumentų modelių, 
tarp reljefinių žemėlapių, į žaisliukus panašių laivų. Pagaliau 
jie užmatė dar vienus laiptus, bet nuslinko iki jų tik po gero 
ketvirčio valandos. Nulipę žemyn, jie vėl atsidūrė piešinių la- 
birinte. Jau visus apėmė neviltis, vestuvininkai leidosi per sa- 
les ant nuomonės, vis taip pat pora už poros, o Madinjė šlep- 
seno eisenos priekyje, šluostėsi prakaituotą kaktą ir persiutęs 
keikė administraciją — tikriausiai ji bus perstačiusi duris. SaI- 
gai ir lankytojai lydėjo juos nustebusiais žvilgsniais. Per ko- 
kias dvidešimt minučių jie vėl apibėgo ir Kvadratinę salę, ir 
prancūzų meno galeriją, ir kambarius su ilgomis vitrinomis, 
kur miegojo mažyčiai Rytų dievukai. Jie ėmė bijoti, kad jau 
niekad iš čia neišeis. Nebejausdami kojų, apduję, pasimetę 
vestuvininkai yrėsi per sales, o rikiuotės gale pūpsojo didžiulis 
ponios Godron pilvas. “ 

— Muziejus uždaromas! Muziejus uždaromas! — pasigirdo 
sargų balsai. 

Kad kiek, vestuvių kompanija būtų likusi uždaryta mu- 
ją iki pat durų. Pasiėmę iš rūbinės skėčius, jie išėjo į Luvro 
kiemą ir su palengvėjimu atsiduso. Madinjė vėl atgavo pasi- 

tikėjimą savimi: jam reikėjo pasukti į kairę — štai kur jo Klai- 
da, taip, dabar jis atsiminė, kad brangenybės yra kairėje. Ta- 
čiau visi tikino, kad jiems ir taip buvo labai įdomu. 

Išmušė keturias. Reikėjo kaip nors prastumti dar dvi va- 
landas iki pietų. Buvo nutarta pasivaikščioti. Moterys buvo 
labai pavargusios ir norėjo pasėdėti, tačiau vaišių niekas ne- 
siūlė, ir visi patraukė krantine pirmyn. Ten juos vėl užčiupo 
lietus, ir dar toks stiprus, kad, nepaisant skėčių, damų apda- 
rai smarkiai nukentėjo. Ponia Lorijė, kuriai kiekvienas ant 
suknelės nukritęs lietaus lašas buvo kaip aštrus peilis, pasiūlė 
pasislėpti po Karališkuoju tiltu; beje, jei kiti ir nesutiktų, ji 
baudėsi ten eiti viena. Ir kortežui teko traukti po tiltu. O ten, 
pasirodo, labai gera. Iš tiesų, poniai Lorijė šovė išganinga min- 
tis! Damos pasitiesė ant grindinio nosines ir prisėdo pailsėti 
praskėtusios kelius; jos abiem rankom rovė žolę, besikalančią 
iš po akmenų, žiūrėjo, kaip teka tamsi upė, ir joms vaidenosi, 
kad atsidūrė už miesto. Vyrai linksminosi garsiai šaukdami ir 
sukeldami aidą po tilto arkomis. Bošas ir Didysis Kepsnys pa- 
eiliui visa gerkle plyšojo keiksmažodžius ir kaip patrakę kva- 
tojo, kai aidas juos atsiųsdavo atgal. Užkimę bešaukdami, jie 
prisirinko plokščių akmenukų ir ėmė juos laidyti rikošetu van- 
dens paviršiumi. Liovėsi lyti, tačiau kompanijai buvo taip gera, 
kad ji net neketino iš ten lįsti. Riebaluoti Senos vandenys pluk- 
dė senus kamščius, bulvių lupenas, visokiausias šiukšles, ku- 
rias sūkuriai po tiltu verpetavo ir stabdė tamsiame neramiame 
vandenyje skliautų šešėliuose; viršuje, virš jų galvų, dundėjo 
omnibusai ir fiakrai — virė triukšmingas Paryžiaus gyvenimas, 
bet jie kairėje ir dešinėje matė vien stogus, tarytum būtų sė- 
dėję duobėje. Panelė Remanžu dūsavo: jei čia dar būtų me- 
džių, ši vieta labai primintų vieną Marnos kampelį, kur ji apie 
1817-uosius buvo su vienu vaikinu, kurį iki šiol aprauda. 

Bet štai Madinjė davė ženklą judintis. Jie pasuko per Tiuilri 
sodą, kuriame pulkeliai vaikiūkščių, žaidusių sviediniu ar gai- 
niojusių lankus, išardė griežtą jų eitynių tvarką. Pasiekę Van- 
domo aikštę, vestuvininkai sustojo apžiūrėti kolonos. Madinjė 
degė noru daryti malonumus ir pasiūlė damoms užlipti į jos 
viršų pasigrožėti Paryžiumi. Tas pasiūlymas visiems pasirodė 
labai smagus. Taigi, taigi, reikėtų užsikarti, bent bus ką atsi- 
minti! Be to, tai labai įdomu tiems, kurie aukščiau prėslo ne- 
buvo užsilipę. 

— Negi jums atrodo, kad Šlubė užsikabaros ten ant savo 
kėglio! — sumurmėjo ponia Lorijė. 


70 


— Aš tai mielai lipčiau,— tarė ponia Lera, — tik kad užpa- 
kaly manęs joks vyras neitų. 

Ir kompanija ėmė lipti kolonos viduje įtaisytais siauručiais 
įvijais laiptais. Dvylika žmonių ropštėsi žąsele, klupdami ant 
nuzulintų pakopų ir graibstydamiesi sienų. Kai pasidarė vi- 
siškai tamsu, kompaniją apėmė nesulaikomas juokas. Damos 
spiegčiojo. Vyrai kuteno jas ir gnaibiojo į blauzdas. Tačiau 
negi čia dabar kelsi triukšmą: juk gali apie kojas šmirinėti ir 
pelės! Beje, tokie pokštai per toli nenuėjo, vyrai laikėsi pa- 
dorumo ir sugebėjo laiku sustoti. Paskui Bošui šovė į galvą 
nauja išdaiga, kurią visi tuoj pasigriebė: jie vis šaukė ponią 
Godron ir teiravosi, ar ji neužstrigusi, ar pralenda jos pilvas. 
Tik įsivaizduokit! Jei atsitiktų taip, kad ji įstrigtų ir negalėtų 
pajudėti nei pirmyn, nei atgal! Juk ji užkištų praėjimą, ir die- 
vai žino, kaip jiems pavyktų išsigauti laukan! Ir visi taip sma- 
giai kvatojo iš nėščiosios pilvo, kad net kolona virpėjo. Bošas 
visai įsivažiavo: pareiškė, kad, kol lįsi šituo kaminu, gali ir 
pasenti, tai gal vertėtų lipti tiesiai į dangų? Ir dar jis gąsdino 
moteris šūkčiodamas, kad kolona jau svyruoja. O Kupo tylė- 
jo; jis ėjo paskui Žervezą apglėbęs jos liemenį ir jautė, kad 
tai ją jaudina. Kai jie netikėtai išlindo į šviesą, Kupo kaip tik 
bučiavo jos kaklą. 

— Geri, ką čia ir kalbėti! Tai ką jau, nesivaržykite! — įžeis- 
tos nekaltybės tonu šūktelėjo ponia Lorijė. 

Didysis Kepsnys dėjosi persiutęs ir pro dantis iškošė: 

— Ko čia keliate erzelį? Aš net negalėjau suskaičiuoti pa- 
kopų! 

Ponas Madinjė buvo jau aikštelėje ir ėmėsi rodyti architek- 
tūros paminklus. Tačiau ponia Fokonjė ir panelė Remanžu nė 
už ką nenorėjo trauktis nuo laiptų: vien nuo minties apie grin- 
dinį apačioje joms sukosi galva, ačiū, joms užteks pažvelgti 
štai pro tas mažas dureles. Ponia Lera buvo drąsesnė ir ratu 
apėjo siaurą terasą, spausdamasi prie bronzinio. kolonos kupolo. 
Baisu pagalvoti, — tereiktų peržengti turėklus, ir... Ot būtų šuo- 
lis, velniai griebtų! Kiek pablyškę, vyrai žiūrėjo žemyn, į aikš- 
tę. Atrodė, lyg kybotum ore ir būtum nuo visko atskirtas. Ne, 
garbės žodis, nuo tokio aukščio dreba kinkos. Madinjė siūlė 
visiems pakelti akis ir žiūrėti į tolį: tada ne taip sukasi galva. 
Ir jis vėl dūrė pirštu: štai Invalidų namai, štai Panteonas, štai 
ten Dievo Motinos katedra, Šventojo Jokūbo bokštas, Mon- 
martro kalvos... Paskui poniai Lorijė šovė į galvą mintis su- 
žinoti, ar iš čia matyti Šapelio bulvaras ir „Sidabrinio malūno“ 
karčema, -kur jie pietaus. Visi puolė ieškoti, gerą dešimtį mi- 

"nučių prasiginčijo ir net susiginčijo: kiekvienas tikino, kad res- 
toranas ne ten, o visai kitoje pusėje. Aplink juos kiek akys 
užmato driekėsi pilkšvos, bekraštės Paryžiaus tolumos su giliais 
kloniais ir ištisa jūra banguojančių stogų; visas dešinysis Se- 
nos krantas buvo šešėlyje, po didžiule vario raudonumo debe- 
sies marška, o pakrašty iš po aukso juosta apvedžioto debe- 
sies prasimušė platus šviesos pluoštas, kairiajame krante už- 
degęs langus, blykčiojančius tūkstančiais linksmų kibirkščių; vi- 
sas šis miesto kampelis ryškiai tviskėjo švariame, audros nu- 
plautame danguje. 

— Argi vertėjo kartis į viršų, kad paskui išsidraskytume 
akis! — supyko Bošas ir ėmė lipti žemyn. 

Visi lipo tylėdami, suirzę, vieninteliai garsai — daugybės ko- 
jų trepsenimas akmeniniais laiptais. Apačioje Madinjė norėjo 
sumokėti, tačiau Kupo pasiskubino įbrukti sargui dvidešimt ke- 
turis su — po du su už žmogų. Buvo jau beveik pusė šešių, 
pats metas grįžti. Atgal ėjo bulvarais ir Puasonjero priemies- 
čiu. Tačiau Kupo manė, kad pasivaikščiojimo šitaip baigti ne- 
galima, ir nutempė visus į vyno rūselį išgerti po taurelę ver- 
muto. 

Pietūs buvo užsakyti šeštai valandai. „Sidabriniame malū- 
ne“ vestuvininkų laukė jau dvidešimt minučių. Ponia Boš, pati- 
kėjusi durininkės kambarėlį kaimynei, prie padengto stalo ple- 
pėjo su motuše Kupo, o Klodas ir Etjenas, jos atvesti vaikai, 
siautė po stalu tarp virtinės kėdžių. Kai Žerveza įėjo į salę ir 
pamatė mažylius, su kuriais visą dieną nebendravo, ji. susi- 
sodino juos ant kelių ir puolė glamonėti apiberdama karštais 
bučiniais. 

— Ar geri buvo? — paklausė ponios Boš.— Ar nelabai įky- 
rėjo? 

Kai durininkė ėmė kartoti juokingus šitų pajodžargų posa- 
kius, Žerveza paėmė vaikus ant rankų ir, pagauta švelnumo, 
priglaudė juos prie krūtinės. 

— O visgi tai labai kvaila iš Kupo pusės, — pamačiusi tą 
sceną, pasakė ponia Lorijė kitoms damoms. 

Žerveza visą dieną buvo rami ir maloni. Tačiau po pasi- 
vaikščiojimo pasidarė liūdna; susimąsčiusi tarpais pažvelgdavo 
į vyrą ir sutuoktinius Lorijė. Ji pastebėjo, kad Kupo kapitu- 
liavo prieš seserį. Išvakarėse jis dar karščiavosi, šaukė, kad 
pastatys ją į vietą, jei tik mėgins kaišioti savo gyvatišką ge- 
luonį. Tačiau dabar ji matė, kad Lorijė akivaizdoje Kupo ne- 
tenka drąsos: jis —it paklusnus šunelis — paspraudęs uodegą 

gaudo kiekvieną jų žodį ir mirtinai bijo juos supykinti. Ir ši- 
tai jaunajai moteriai kėlė nerimą, ji baiminosi dėl ateities. 

Dabar trūko tik Badmaišio, kuris vis dar nesirodė. 

— Nieko nebus! — sušuko Kupo.— Sėskime prie stalo. Pa- 
matysite — kaipmat atšokuos. Jo velniška uoslė. Išgertuves jis 
iš tolo užuodžia! Ot būtų juoko, jei jis vis dar stypso ant ke- 
lio į Sen Deni! Jam tai, žinoma, nelabai koks užsiėmimas! 

Pralinksmėjusi kompanija sėdosi prie stalo bildėdama kėdė- 
mis. Žerveza atsidūrė tarp Lorijė ir Madinjė, o Kupo — tarp 
ponių Fokonjė- ir Lorijė. Kiti svečiai įsitaisė ten, kur norėjo, 
nes jei vietas paskirstysi iš anksto, neišvengsi ginčų ir įsižei- 
dimų. Bošas įsispraudė prie ponios Lera, Didysis Kepsnys atsi- 
dūrė tarp panelės Remanžu ir ponios Godron. O ponia Boš su 
motušė Kupo atsisėdo pačiame stalo gale; jos prižiūrėjo vaikus, 
pjaustė jiems mėsą ir sekė, kad mažyliai negertų per daug 
vyno. | ž 

— Argi niekas nesukalbės maldos? — paklausė Bošas, kai 
damos po stalu taisėsi savo sijonus ir staltiesės kraštais sten- 
gėsi pridengti juos, kad tik neprimargintų dėmėmis. 

Tačiau ponia Lorijė tokių juokų nemėgo. Vermišelių sriuba 
beveik atšalo, ir ji buvo suvalgyta labai greitai, su pašliurp- 
sėjimais, srebiant pilnais šaukštais. Patarnavo du padavėjai — 
taukuotom trumpom palaidinėm ir abejotino švarumo prijuos- 
tėm. Pro atvirus langus, išeinančius į kiemelį su trimis akaci- 
jomis, į kambarį liejosi švelni dar šilto, lietaus nuplauto vakaro 
šviesa. Medžiai, augę šiame drėgname kampelyje, metė žalsvą 
atšvaitą į prirūkytą salę, ir lapų šešėliai šoko ant drėgnos, 
pelėsiais prądvisusios staltiesės. Abiejuose salės kraštuose ka- 
bėjo musių nutupėti veidrodžiai; juose atsispindintis stalas at- 
rodė begalinis; ant jo eilėmis rikiavosi masyvūs pageltę indai, 
o peilių įbrėžos po sustingusiais taukais buvo juodos. Kai pa- 
sirodydavo padavėjas, virtuvės durys kaskart garsiai. sutrink- 
sėdavo ir į salę plūstelėdavo aštrus pridegusių riebalų kva- 
pas. 

— Visi vienu metu nekalbėkime,— pajuokavo Bošas, maty- 
damas, kad visi nutilo ir subedė nosis į iėkštes. 

Svečiai jau buvo išgėrę po stiklinaitę vyno ir meiliai žvilg- 
čiojo į du padavėjų patiektus pyragus su veršiena, kai paga- 
liau pasirodė Badmaišis. | | 

— Kur tai matyta! Niekšeliai — štai kas jūs! — sušuko jis— 
Aš padus atmušiau tris valandas trypinėdamas gatvėje, žanda- 
ras net pareikalavo iš manęs dokumentų... Argi galėjau pa- 
galvoti, kad sulauksiu tokių kiaulysčių iš savo draugų? Nejau 

negalėjote pasiųsti karietos? Ne, be juokų, tai tiesiog šlykštu. 
O dar lietus taip pylė, kad net kišenės buvo pilnos vandens — 
nors žuvį gaudyk. 

Svečiai kvatojo net susiriesdami. -Šitas paršas Badmaišis aiš- 
kiai jau kauštelėjęs, išmetęs savo įprastus du litrus — juk tu- 
rėjo žmogus kaip nors save pamaloninti sušlapęs kaip ta varlė 
baloje. 

— Ei, grafe Šlapias Gaidy! — šūktelėjo Kupo.— Eik šen, sėsk 
šalia ponios Godron. Matai, ten padėti stalo įrankiai — tavęs 
laukėme. 

Na, dėl šito jaudintis neverta — jis bematant visus pavys; 
ir Badmaišis prarijo iš eilės tris lėkštes vermišelių sriubos, į 
ją pasidažydamas didžiules duonos riekes. O kai ėmėsi py- 
ragų, jis nustebino visą stalą. Kaip šis žmogėnas puto! Apstul- 
bę padavėjai ėmė grandine jam perdavinėti duoną, supjaus- 
tytą plonomis riekelėmis, kurias jis prarydavo vienu kąsniu. 
Galiausiai Badmaišiui trūko kantrybė ir jis pareikalavo, kad 
šalia paguldytų visą kepalą duonos.-Ir štai tarpdury pasirodė 
sunerimęs smuklininkas. Šito. jau buvo laukiama, ir, pamatę 
jo susirūpinusį veidą, visi vėl prapliupo juoktis. Taigi, nepa- 
sisekė jam! Bet kas per tipas šitas Badmaišis! Sako, kartą, kol 
laikrodis dvylika kartų mušė vidurdienį, jis suspėjo praryti 
dvylika kietai virtų kiaušinių ir išgerti dvylika stiklinių vyno. 
Nedažnai sutiksi tokį ėdrūną. Panelė Remanžu susižavėjusi žiū- 
rėjo, kaip jis žiaumoja, o Madinjė, tiesiog nerasdamas žodžių 
savo nuostabai, kone pagarbai išreikšti, pagaliau konstatavo, 
jog tai tikra Dievo dovana. 

Stojo tyla. Padavėjas padėjo ant stalo platų, gilų, į salo- 
tinę panašų indą su triušienos ragu. Aštrialiežuvis Kupo mes- 
telėjo: 

— Klausykite, padavėjau, šitą triušį, matyt, pagavo ant sto- 
go... Jis dar kniaukia! 

Ir iš tiesų pasigirdo tylus miauksėjimas — puikiausiai pa- 
mėgdžiotas, atrodė, lyg sklistų tiesiai iš patiekalo. Kupo leido 
šitą garsą nejudindamas lūpų, ir šis jo pokštas kompanijose 
turėjo tokį pasisekimą, kad, stogdengiui pietaujant restorane, 
visada užsakydavo triušienos ragu. Paskui jis pradėjo murkti. 
Damos nuo nesulaikomo juoko net suprakaitavo ir šluostėsi 
veidą servetėlėmis. 

Ponia Fokonjė paprašė triušio galvos. Ji mėgstanti tik gal- 
vą. Panelė Remanžu dievinanti riebius gabalėlius. Bošas pasa- 
kė, kad labiausiai mėgsta patiekale sužvejoti svogūnėlį, ypač 
gerai paskrudusį, ir ponia Lera, sučiaupusi lūpas, sumurmėjo: 

— Aš jus suprantu. 

Ji buvo sausa kaip kartis, gyveno visai viena savo kam- 
pe, dirbo ištisas dienas, o nuo to laiko, kai tapo našle, pas ją 
neįkišo nosies nė vienas vyriškis; bet jos galvoje amžinai 
sukosi visokios nepadorios mintys, kiekviename žodyje ji įžvelg- 
davo dviprasmybę ir nuolat darė žaismingas ir tokias subti- 
lias užuominas, kad tik pati jas ir tesuprasdavo. Bošas pasi- 
lenkė prie jos ausies ir paklausė, ką ji tuo norėjusi pasakyti. 

— Na, žinoma, svogūnėliai... Manau, viskas aišku. 

Galiausiai prie stalo užsimezgė rimtas pokalbis. Kiekvie- 
nas kalbėjo apie savo amatą. Madinjė gyrė kartonažo specia- 
listus: štai kur pamatysi tikrų menininkų! Ir žavėjosi reto gro- 
žio dovanų dėžutėmis — jis matęs daugybę jų modelių. Tačiau 
Lorijė tik šaipėsi, jis labai pūtėsi, kad dirba su auksu, jam 
vaidenosi, kad auksas meta ypatingą atšvaitą ant jo pirštų ir 
ant viso jo asmens. Lorijė pasakojo, kad anksčiau juvelyrai 
dažnai nešiodavo špagą — jis rėmėsi Bernaru Palisi, nors ir ne- 
žinojo, kas jis toks. O Kupo susižavėjes kalbėjo apie vėjaro- 
dį — tikrą meno stebuklą, kurį padarė jo draugas: ant strypo 
pritvirtintas rugių pėdas, virš jo pintinė su vaisiais, o Viršu- 
je — vėliava; viskas taip gerai padaryta, kad atrodo kaip tik- 
ra; Meistras išpjaustė rugius iš cinkuotos skardos, o paskui 
suvirino. Ponia Lera rodė Didžiajam Kepsniui, kaip susukti ro- 
žės kotelį, ir prieš pat jo nosį savo kaulėtais pirštais sukalio- 
jo peilio kriaunas. Balsai vis garsėjo — tai susiliedami, tai vėl 
vienas kitą permušdami; iš šito klegesio išsiskyrė spigus po- 
nios Fokonjė balsas: ji skundėsi savo darbininkėmis, ypač vie- 
na tokia pempe mokine, kuri dar vakar pradegino porą pa- 
klodžių. 

— Kad ir ką kalbėtumėte,— riktelėjo Lorijė, trenkdamas 
kumščiu į stalą, — o auksas yra auksas. 

Išgirdę tokią akivaizdžią tiesą, visi nutilo, tesigirdėjo tęvas 
panelės Remanžu balselis: 

— Tada aš užverčiu joms sijoną ir prisiuvu tiesiai prie lie- 
mens... Paskui įbedu į galvą segtuką, kad laikytųsi kepuraitė... 
Ir viskas, parduodu jas po trylika su. 

Ji aiškino Badmaišiui, kaip rengia savo lėles, o tasai lėtai 
kramtė, jo žandikauliai darbavosi nelyginant girnos. Jis jos 
neklausė, tik linksėjo galva, o pats budriai sekė padavėjus, 
kad tik jie nenuneštų indų, kurių jis dar neištuštino. Pirmiau- 
sia užbaigė veršieną su padažu, paskui — žaliuosius žirnelius. 
Po to buvo atneštas karštas patiekalas — dvi liesos vištos, su- 
guldytos ant pipirnės salotų, susisukusių ir apdžiūvusių kros- 

nyje. Lauke, akacijų viršūnėse, baigė degti paskutiniai saulės 
spinduliai. Salėje kaupėsi žalsvi šešėliai, jie susiliedavo su ga- 
rais, kurie kilo nuo vynu ir padažu sulaistyto, indais užgrioz- 
dinto stalo; nešvarios lėkštės ir tušti buteliai, padavėjų susta- 
tyti išilgai sienų, atrodė kaip šiukšlės, nubrauktos nuo staltie- 
sės tiesiog ant grindų. Buvo labai karšta. Vyrai nusimetė savo 
surdutus ir toliau valgė vienmarškiniai. 

— Ponia Boš, prašau jus neduoti jiems tiek daug valgy- 
ti, — tarė Žerveza; ji kalbėjo mažai ir iš tolo stebėjo Klodą ir 
"Etjeną. 

Paskui. ji pakilo ir, priėjusi prie sūnų, atsistojo už jų kė- 
džių. Vaikai neturi supratimo, jie gali kimšti ištisą dieną viską 
be atrankos; ir Žerveza pati įdėjo jiems po gabalėlį vištie- 
nos — truputį baltos mėsytės. Bet motušė Kupo pareiškė, kad 
čia ne bėda, kartą gyvenime galima ir persivalgyti. Ponia Boš 
pašnibždomis barė vyrą, tikindama, kad jis žnaibo ponios Lera 
šlaunis. Mat koks niekšas, koks begėdis! Ji gerai mačiusi, kur 
jis pakišo ranką. Jei vėl pradės, Dievas mato, ji nepasidrovės 
ir paleis į jo galvą grafiną. 

Įsigalėjus tylai, Madinjė ėmė kalbėti apie politiką. | 

— Tas jų gegužės trisdešimt pirmosios įstatymas — tikra pra- 
pultis. Dabar reikalaujama, kad žmogus dvejus metus būtų iš- 
gyvenęs vienoje vietoje. Trys milijonai rinkėjų išbraukta iš 
sąrašų... Girdėjau, kad iš tikrųjų Bonapartas labai įsižeidęs: 
juk jis myli liaudį ir ne kartą tai įrodė. 

Pats Madinjė buvo respublikonas, o princu Bonapartu žavė- 
josi dėl to, kad Napoleonas buvo jo dėdė. Tai bent žmogus — 
tokių daugiau nebebus! Didysis Kepsnys supyko: jis dirbo Eli- 
ziejaus rūmuose ir Buvo susidūręs su Bonapartu nosis į nosį — 
kaip dabar kad mato Badmaišį. Ir ką jūs manote? Šitas plačia- 
snukis prezidentas — tikras eržilas, ir daugiau nigko! Sako, jis 
rengiasi vykti į Lioną: būtų gerai, kad ten sprandą nusisuk- 
tų — visi tik apsidžiaugtų! Kadangi ginčas grėsė pereiti į rie- 
tenas, turėjo įsikišti Kupo: 

— Užtenka!. Kokia kvailystė pyktis dėl politikos! Visa ta 
politika — nesąmonė! Kuriam galui ji jums reikalinga? Kad ir 
ką pasodins: karalių, imperatorių arba visai nieko, man tai nė 
kiek netrukdys uždirbti savo penkių frankų, valgyti ir mie- 
goti, argi ne? Baikite, tai kvaila! 

Lorijė palingavo galvą. Jis gimė tą pačią dieną kaip ir 
grafas de Šamboras — 1920 m. rugsėjo 29-ąją. Šis sutapimas 
jį labai jaudino, jo nepaliko kažkokia neaiški nuojauta, jam 
vaidenosi slaptas ryšys tarp Prancūzijos karaliaus grįžimo ir 

jo paties likimo. Jis nebūtų galėjęs pasakyti, ko iš to tikisi, 
tačiau davė suprasti, kad tada jo gyvenime atsitiktų kažkas 
nepaprasta. Ir kaskart, kai jam kildavo koks noras, kur kas di- 
desnis už galimybę jį patenkinti, jis atidėdavo jį ateičiai, tiems 
laikams, kai grįš karalius. 

— Tik įsivaizduokite,— tarė jis,— vieną vakarą Mačiau gra- 
fą de Šamborą... 

Visų galvos pakrypo jo pusėn. 

— Taip, savo akimis. Toks stambus, su paltu, geraširdis... 
Buvau užėjęs pas vieną bičiulį — pas Pekinjo, baldų pardavė- 
ją Šapelio gatvėje. Grafas de Šamboras išvakarėse buvo pas jį 
palikęs savo skėtį. Ir štai jis įeina ir visai paprastai sako: 
„Būkite toks malonus, grąžinkite mano skėtį.“ Viešpatie! Tik- 
rai, ten buvo pats grafas de Šamboras. Pekinjo davė garbės 
žodį. 

Nė vienas iš svečių tuo nė kiek nesuabejojo. Artėjo deser- 
to metas. Tarškindami indais, padavėjai tvarkė stalus. Ir čia 
ponia Lorijė, iki šiol buvusi tokia ori, tokia ponia, staiga klyk- 
telėjo: „Prakeiktas niekše!“ Mat vienas padavėjas, nurinkinė- 
damas indus, užpylė jai kažko už kaklo. Na kaipgi kitaip — 
liks dėmė ant jos šilkinės suknelės! Madinjė apžiūrėjo jos nu- 
garą ir prisiekė, kad ten nieko nematyti. Dabar vidury stalo 
puikavosi salotinės su sniegeliu kiaušinių padaže, o iš kraštų 
stovėjo dvi lėkštės su sūriu ir dvi su vaisiais; perkaitinti plak- 
ti baltymai gabalais plaukiojo geltonoje pliurzoje, tačiau de- 
sertas vis tiek padarė milžinišką įspūdį — tokio nebuvo tikė- 
tasi, todėl visi nutarė, kad išties puiku. Badmaišis ir toliau ri- 
jo. Jis dar paprašė duonos. Baigęs tvarkyti sūrį iš abiejų lėkš- 
čių, paprašė perduoti jam salotinę, kurioje dar buvo likę kre- 
mo, ir ėmė į jį, kaip į sriubą, merkti storas duonos riekes. 

— Iš tikrųjų nepaprastas žmogus, — susižavėjęs tarė Madin- 
jė. 

Pagaliau vyrai pakilo ir išsitraukė savo pypkes. Sustoję už 
Badmaišio nugaros, jie plekšnojo jam per petį ir klausinėjo, 
kaip jaučiasi. Didysis Kepsnys pakėlė jį su visa kėde: velniai 
griebtų, šitas gyvulys pasidarė dvigubai sunkesnis! Kupo juo- 
kaudamas pridūrė, kad Badmaišis dar tik įsivažiavo, dabar jo 
nesustabdysi,— šlamš duoną iki pat ryto. Persigandę padavėjai 
dingo. Bošas valandėlei nulipo žemyn; grįžęs pranėšė, kad šei- 
mininkas stovi už bufeto išblyškęs kaip mirtis, sukrėsta šei- 
mininkė pasiuntė sužinoti, ar dar neuždarytos kaimynystėje 
esančios duonos krautuvės, ir net šeimininkų katinas atrodąs 
gana nusmurgęs. Iš tikrųjų juokinga, už tokius pietus negai- 

la ir pinigų; joks piknikas nebus įdomus be šito ėdrūno Bad- 
maišio. Ir vyrai, čiulpdami savo pypkes, dirsčiojo į jį pavydo 
kupinomis akimis: kad tiek surytum, reikia turėti geležinę 
sveikatą. 

— Nenorėčiau, kad man tektų jus maitinti, — tarė ponia God- 
ron.— Ko ne, tai jau ne. 

— Ak, moterie, nejuokaukite,— atsakė Badmaišis, pašnaira- 
vęs į jos pilvą.— Jūs pati prarijote kur kas daugiau nei aš. 

Visi pradėjo ploti, šūkčiojo: „Bravo, gerai pasakyta!“ Jau 
visai sutemo, salėje uždegė tris dujų ragelius; jų ryškį šviesa 
tabako dūmų debesyse virpėjo ir blausėsi. Padavėjai išnešė 
paskutines krūvas nešvarių lėkščių ir patiekė kavą su konjaku. 
Apačioje, po akacijomis, prasidėjo šokiai — pasigirdo dviejų 
smuikų ir korneto su vožtuvėliais garsai, juos įvairino moters 
juokas; dusliai aidintis šiltame nakties ore. 

— (O dabar paprašysime karšto punšo! — sušuko Badmaišis.— 
Du litrai degtinės, daug citrinų ir nedaug cukraus. 

Tačiau Kupo, pamatęs nerimastingą Žervezos veidą, atsisto- 
jo ir pranešė, kad gėrimų daugiau nebeimsią. Jau išlakta dvi- 
dešimt penki litrai, po pusantro litro kiekvienam, skaičiuojant 
vaikus lygiomis su suaugusiais, — taigi daugiau negu reikia. Jie 
juk susirinko maloniai praleisti laiko ir papietauti paprastai, 
kaip geri draugai, kadangi gerbia vienas kitą ir nori drauge 
atšvęsti šeimos šventę. Viskas buvo. labai miela, visi linksmi, 
ir nėra jokio reikalo kaip kiaulėms prisiryti — kad ir iš pa- 
garbos damoms. Trumpai tariant, svečiai susirinko išgerti į jau- 
nųjų sveikatą, o ne tam, kad prisiluptų ir įsiveltų į kokias 
nors peštynes. 

Šiai neilgai kalbai, kurią Kupo pasakė įtikinamu balsu, po 
kiekvienos frazės mušdamasis kumščiu į krūtinę, labai karštai 
pritarė Lorijė ir Madinjė. Bet kiti — Bošas, Godronas, Didysis 
Kepsnys ir ypač Badmaišis — jau buvo stipriai prisikliukinę ir 
ėmė tyčiotis iš Kupo: vos beversdami liežuvius, tvirtino, kad 
užsidegę jų viduriai ir tą gaisrą verkiant reikią gesinti. 

— Kas nori gerti, tegu geria, o kas nenori, tegu negeria — 
pareiškė Badmaišis.— Mes užsakysim karšto punšo... Nė vieno 
negirdysim. O aristokratai tegu paprašo pasaldyto vandenėlio. 

Kupo dar mėgino pamokslauti, bet Badmaišis atsistojo, 
pliaukštelėjo sau per užpakalį ir riktelėjo: 

— Žinai ką, pabučiuok man va čia! Ei, žmogau, du litrus 
senosios! 

Tada Kupo pasakė: jei taip, tai pirmiausia dera atsiskai- 
tyti už pietus, kad netektų ginčytis. Padorūs žmonės nepriva- 

lo mokėti už girtuoklius. Badmaišis ilgai rausėsi kišenėse, bet 
sukrapštė tik tris frankus ir septynis su. Kam jie privertę jį 
mirkti Sen Deni gatvėje? Jam reikėję susišildyti, tai ir tekę 
savo penkis frankus iškeisti. Patys ir kalti! Galiausiai jis ati- 
davė Kupo tris frankus, sau pasilikęs septynis su rūkalams. 
Persiuteęs Kupo jau būtų jam trenkęs, jei išsigandusi Žerveza 
nebūtų sugriebusi jo už surduto, maldaudama apsiraminti. Jis 
nutarė du frankus pasiskolinti iš Lorijė, kuris iš pradžių atsi- 
sakė, paskui — slapta nuo žmonos — davė: žmona nė už ką ne- 
būtų leidusi. 

Tuo tarpu Madinjė paėmė tuščią lėkštę. Vienišos moterys — 
ponios Lera, Fokonjė ir panelė -Remanžu — užmokėjo pirmos, 
- kukliai ant jos padėjusios šimto su monetas. O vyrai paėjėjo 
į salės pakraštį ir ėmėsi skaičiuoti. Jų buvo penkiolika; reikė- 
jo surinkti septyniasdešimt penkis frankus. Kai septyniasdešimt 
penki frankai gulėjo ant lėkštės, kiekvienas vyras pridėjo po 
penkis su padavėjams arbatpinigių. Kruopštiems skaičiavimams 
prireikė gero ketvirčio valandos; ir štai galiausiai jie buvo 
baigti. 

Madinjė, pasisiūlęs pats sutvarkyti reikalą su šeimininku, 
iškvietė jį į salę; ir visi buvo sukrėsti, kai tasai su šypsenėle 
pareiškė, jog surinktų pinigų sąskaitai apmokėti neužteksią. Pie- 
tums buvę priedų. Kadangi žodis „priedai“ buvo palydėtas 
pasipiktinimo šūksnių, šeimininkas viską smulkiai išaiškino: 
vietoj sutartų dvidešimties litrų vyno išgerta dvidešimt penki 
litrai, sniegelį su kiaušinių padažu jis pridėjęs nuo savęs, nes 
pamatė, kad desertas skurdokas, o kavos su romu mėgėjams 
prie kavos buvo paduotas grafinas romo. Tuomet pasikėlė bai- 
si erzelynė. Visi užsipuolė Kupo; šis gynėsi kaip mokėjo: jis 
nesitaręs dėl jokių dvidešimties litrų; sniegelis įeinąs į desertą, 
o jei šeimininkas pridėjo jį nuo savęs — tai jo reikalas; tas 
grafinas romo — grynas muilo burbulas! Norėdamas padidinti 
sąskaitą, šeimininkas pakišo jiems likerių, kurių jie visai ne- 
prašė. 

— Romas stovėjo ant to paties padėklo kaip ir kava, — šau- 
kė Kupo.— Jis turi būti skaičiuojamas kartu su kava... Duokit 
mums ramybę. Imkite tuos savo pinigus, ir tegul perkūnas 
trenkia, jei mes kada nors įkelsime koją į jūsų sumautą kar- 
čemą! 

— Jūs skolingi dar šešis frankus, — tvirtino smuklininkas,— 
atiduokite man šešis frankus! Aš jums dar nepriskaičiavau tri- 
jų kepalų duonos, kuriuos sutvarkė štai tas ponas. 


Kompanija grūdosi aplink smuklininką, padūkusiai mosuo- 
dama rankomis, visi, dusdami iš pykčio, garsiai kiauksėjo; 
ypač piktinosi moterys ir šaukė visai pametusios kantrybę, 
kad nepridės nė santimo. Nieko sau, geros vestuvės! Panelė 
Remanžu pareiškė, kad jos jokiais pyragais daugiau neprivi- 
liosi eiti į tokius pietus! Ponia Fokonjė burbėjo, kad čia labai 
prastai vaišino: namuose už keturiasdešimt su ji būtų oi kaip 
skaniai pavalgiusi. Ponia Godron skundėsi, kad buvo nukišta 
prie atokiausio stalo kampo, šalia Badmaišio, kuris į ją nekrei- 
pė jokio dėmesio. O ir šiaip tokie susibūrimai visada blogai 
baigiasi. Jei jau kvieti žmones į vestuves, tai ir vaišink savo 
sąskaita, po velniais! Žerveza pasitraukė prie lango, šalia mo- 
tušės Kupo, ir nesakė nė žodžio degdama iš gėdos: ji jautė,. 
kad visi tie kaltinimai skiriami jai. 

Galiausiai ponas Madinjė išėjo drauge sų šeimininku. Buvo 
girdėti, kaip jie ginčijasi apačioje. Po pusvalandžio Madinjė 
grįžo; teko primesti tris frankus, ir viskas susitvarkė. Bet drau- 
gija niekaip negalėjo nurimti, svečiai buvo įsižeidę, susierzinę, 
jie vis grįždavo prie tų priedų. O po pikto ponios Boš išsi- 
šokimo pasikėlė dar didesnis triukšmas. Pavydžiai sekiodama 
vyrą, ji pamatė, kad tasai kirkina ponią Lera, įspraudęs į kam- 
pą. Neilgai galvojusi, ji iš visų jėgų sviedė į jį grafiną, kuris 
pataikė į sieną ir išlakstė į druzgus. | 

— Iškart matyti, kad jūsų vyras siuvėjas, ponia Boš,— ta- 
rė ilgšė našlė, dviprasmiškai patempusi lūpas, — jis prisiekęs 
sijonų mėgėjas... Beje, aš gerokai apspardžiau jį po stalu. 

Vakaras buvo sugadintas. Svečių nuotaika vis labiau bjuro. 
Madinjė pasiūlė padainuoti. Tačiau Didysis Kepsnys, kuris tu- 
rėjo gerą balsą, kažkur dingo; panelė Remanžu, sėdėjusi prie 
lango, pamatė jį apačioje, po akacijomis,— jis šoko kieme su 
kažkokia vienplauke storule. Kornetas su vožtuvėliais ir abu 
smuikai grojo „Garstyčių pardavėją“, visi šoko kaimietiška 
maniera — plodami rankomis. Vestuvininkai ėmė krikti: Bad- 
maišis ir abu Godronai nulipo žemyn, Bošas išsmuko nepaste- 
bėtas. Languose šmėsčiojo besisukančios po medžiais poros, ir 
lapai medžiuose įtaisytų žibintų šviesoje atrodė labai ryškūs, 
lyg nupiešti. Naktis užsnūdo, be menkiausio šnaresio, tarytum 
ją būtų pribaigusi kaitra. Salėje Madinjė ir Lorijė apie kažką 
rimtai kalbėjosi, o ponios, nežinodamos, kaip išlieti susikaupu- 
sį pyktį, apžiūrinėjo savo sukneles, ieškodamos ant jų dėmių. 

Ponios Lera nėriniai aiškiai buvo mirkę kavos puodelyje. 
Gėlėta ponios Fokonjė suknelė buvo aptaškyta padažu. Žalias 
motušės Kupo šalikas nuslydo nuo kėdės, ir jį rado kampe su- 

glamžytą ir sutryptą. Bet visų labiausiai siautėjo ponia Lorijė: 
jai uždėta dėmė ant nugaros, tegu nemeluoja, kad ten nieko 
nėra, ji ją tiesiog jaučianti. Ir, persisukusi priešais veidrodį, 
ji tikrai pamatė dėmę. 

— Na ką, ar nesakiau?! — suriko ji.— Tai vištienos pada- 
žas. Tegu padavėjas man užmoka už suknelę! Aš paduosiu jį 
į teismą! Na, ir dienelė, sakau aš jums. Geriau jau būčiau ra- 
miai sau sėdėjusi namie... O dabar gana, išeinu... Daugiau nė 
girdėti nieko nenoriu apie tas šlykščias vestuves! 

Ir ji išlėkė persiutusi, taip garsiai kaukšėdama kulniukais, 
kad net laiptai drebėjo. Lorijė išbėgo paskui ją. Viena, ką jam 
pavyko padaryti — tai prikalbėti ją pastoviniuoti menką va- 
landėlę ant šaligatvio ir palaukti visų. Jai reikėję grįžti namo 
tuojau pat po audros, kaip ir norėjusi. Ji dar primins Kupo 
šitą dieną! Matydamas seserį tokią įnirtusią, Kupo visai nu- 
liūdo, ir Žerveza, norėdama išgelbėti jį nuo nemalonumų, su- 
tiko eiti namo tuojau pat. Visi paskubomis bučiavosi. Ponas 
Madinjė ėmėsi parlydėti motušę Kupo. Ponia Boš turėjo šią 
pirmąją naktį vestis nakvoti Klodą ir Etjeną; Žerveza dėl jų 
galėjo nesijaudinti — vaikai jau snaudė prie stalo, apsivalgę 
sunkiai virškinamo kiaušinių kremo. Jaunavedžiai išskubėjo 
paskui abudu Lotijė, kitus svečius palikę smuklėje. O kieme 
įsiliepsnojo naujas skandalas tarp jų kompanijos ir kitų lan- 
kytojų. Bošas ir Badmaišis atmušė damą, atėjusią su dviem 
kariškiais, ir nenorėjo jos grąžinti, grasinosi viską aplinkui 
sumaišysią su žeme, o kornetas ir abu smuikai kaip pašėlę rėžė 
polką „Perlai“. 

Buvo vienuolika valandų. Šapelio bulvare ir visame Gut 
d'Oro kvartale siautėjo. girti lėbautojai: dviejų savaičių algų 
mokėjimas pasitaikė kaip tik šeštadienį. Ponia Lorijė laukė po 
dujų žibintu už dvidešimties žingsnių nuo „Sidabrinio malū- 
no“. Ji paėmė vyrą už parankės ir net neatsigręžusi ėmė eiti 
taip greitai, kad Žerveza ir Kupo uždusę vargiai spėjo paskui 
juos. Kartkartėmis jie nulipdavo nuo šaligatvio, kad apeitų 
kokį nors išsikėtojusį leisgyvį girtuoklį. Lorijė atsigręžė ir, 
stengdamasis užglaistyti nesmagumą, pasakė: 

— Mes jus palydėsime iki namų. 

Tačiau ponia Lorijė ant visos gatvės užriko: kokia kvai- 
lystė pirmąją vestuvių naktį praleisti toje susmirdusioje ,„Ge- 
rosios širdies“ viešbučio skylėje. Nejaugi nebuvo galima kiek 
palaukti su tomis vestuvėmis, susitaupyti kiek pinigų, nusi- 
pirkti baldų ir pirmąjį vestuvių vakarą grįžti jau į savo kam- 

pą. Nieko sau dabar pasilinksmins, kai užsikabaros abudu į tą 
dešimtfrankę palėpę, kur ir kvėpuoti nėra kuo! 

— Aš atsisakiau kambario viršuje,— nedrąsiai paprieštara- 
vo Kupo,— mes gyvensime Žervežos kambaryje. Jis kur kas di- 
desnis. " 

Ponia Lorijė staigiai atsigręžė ir, netverdama pykčiu, už- 
riko: 

— Dar gražiau! Tai tu ketini miegoti Šlubės kambaryje?! 

Žerveza išbalo. Ši pravardė, pirmąkart mesta tiesiai į vei- 
dą, nutvilkė ją kaip antausis. Be to, ji suprato ir slaptąją šito 
pasipiktinimo prasmę: Šlubės kambarys buvo tas pats kamba- 
rys, kur ji mėnesį gyveno su Lantjė, kur dar likę jų ankstes- 
nio gyvenimo pėdsakų. Kupo nesuprato. Jį įžeidė tik ta pra- 
vardė. 

— Nėra ko tau pravardžiuoti kitų! — įširdęs pasakė jis.— 
Tu gal ir nežinai, kad dėl tavo plaukų visas kvartalas tave 
vadina Karvės Uodega? Aha, tau nepatinka, ar ne?.. O kodėl 
mums nepasilikti Žervezos kambaryje? Šiandien vaikai nenak- 
voja namie, ir mums bus labai gera. 

Ponia Lorijė nieko neatsakė, užsidarė įžeisto orumo kiaute, 
bet ją baisiausiai užgavo pravardė Karvės Uodega. Norėdamas 
apraminti Žervezą, Kupo švelniai spaudė jai ranką ir net kiek 
pralinksmino ją, pašnibždėjęs į ausį, kad jie pradeda šeimyni- 
nį gyvenimą su apvalia septynių su sumele: jis turįs tris di- 
deles monetas ir vieną mažą; ir, įkišęs ranką į kišenę, pabarš- 
kino jas. Priėję prie „Gerosios širdies“ viešbučio, visi sausai 
atsisveikino. Kupo išvadino moteris kvailėmis ir ėmė stumti 
vieną prie kitos, kad pasibučiuotų, tačiau tą akimirką kažkoks 
girtuoklėlis, mėgindamas apeiti jas iš dešinės, staiga susvir- 
duliavo ir įsispraudė tarp abiejų moterų. 

— Pala, pala, juk čia dėdė Bazūžas,— tarė Lorijė.— Šian- 
dien jis gavo algą! 

Persigandusi Žerveza prisispaudė prie viešbučio durų. Dėdė 
Bazūžas buvo kokių penkiasdešimties metų, tarnavo laidotuvių 
biure. Jo juodos kelnės aptaškytos purvais, juodo apsiausto 
sąsaga nuslydusi ant peties, o juoda odinė skrybėlė, matyt, ne 
kartą pakelta nuo žemės, nes sulamdyta ir suplota. 

— Nebijokite, jis visai nepiktas,— tesė Lorijė— Tai mūsų 
kaimynas, gyvena tame pačiame koridoriuje, per trejas duris 
nuo mūsų... Įkliūtų kaip reikiant, jei jį tokį pamatytų vyres- 
nybė! 

Dėdė Bazūžas, pamatęs išsigandusią moterį, labai įsižeidė. 

— Kas čia dabar?! — sumurmėjo jis, vos apversdamas liežu- 
vį — Aš gi jūsų nesuvalgysiu... Aš ne blogesnis už kitus, pa- 
tikėkite, mažyte... Na taip, aš išgėręs, sutinku! Bet mūsų toks 
darbas, kad tenka sutepti ratus. Nei jūs, nei jūsų kompanija 
nenutemptų iš ketvirto aukšto numirėlio, kuris sveria gerus še- 
šis pūdus. O mes su draugeliu nugabenome jį iki gatvės ir 
net neišdrėbėme... Man, žinote, patinka linksmų plaučių žmo- 
nės. . | 
Tačiau Žerveza vis stipriau spaudėsi prie durų; ją smau- 
gė ašaros, ir visa ši diena, iš ryto nušviesta tykaus džiaugsmo, 
buvo sugadinta. Ji pamiršo pabučiuoti mošą ir maldavo Kupo 
kuo greičiau nuvesti girtuoklį. Tada Bazūžas svyruodamas pa- 
mojo ranka, ir tas gestas buvo kupinas filosofiškos paniekos. 

— Vis tiek visi ten atsidursime, mažyte. Gali taip atsitik- 
ti, kad jūs lauksite nesulaukdama tos dienos... Taip, aš pažįs- 
tu moterų, kurios pasakytų ačiū, jei aš jas ten nugabenčiau. 

Ir kai Lorijė pagaliau ėmė tempti senį namo, jis dar atsi- 
gręžė ir garsiai žagsėdamas suvapėjo: 

— Kai jau esi miręs... patikėkite... kai jau esi miręs, tai jau 
ilgam. 


IV 


Praėjo ketveri metai, ketveri sunkaus darbo metai. Kvar- 
tale Žerveza ir Kupo buvo laikomi pavyzdinga šeima, gyveno 
ramiai, be muštynių, kas sekmadienį eidavo pasivaikščioti Sen 
Ueno keliu. Žmona dirbo po dvylika valandų per dieną pas 
ponią Fokonjė ir vis tiek rasdavo laiko taip iščiustyti namus, 
kad viskas blizgėtų kaip veidrodis, suspėdavo savo šeimą ry- 
tą ir vakare pamaitinti kokiu karštimu. Vyras nenusigerdavo, 
du kartus per mėnesį parnešdavo namo pinigų ir vakarais, prieš 
miegą, kad prasiblaškytų, prie atdaro lango išrūkydavo savo 
pypkę. Juos laikė pavyzdžiu, kaip pačius maloniausius ir tvar- 
kingiausius žmones. Jiedviem pavykdavo uždirbti devynis fran- 
kus per dieną, ir kaimynai paskaičiavo, kad iš jų pasiseka ne- 
mažai atidėti. 

Tačiau, kad sudurtų galą su galu, jiems teko smarkiai dirb- 
ti, ypač pirmaisiais metais. Vestuvės jų kišenę kaip reikiant 
nuplėšė: reikėjo išmokėti dviejų šimtų frankų skolą. Be to, 
šuniu pasmirdo gyvenimas tame viešbutyje; viskas jiems pa- 

sidarė šlykštu, višas tas purvas, visos tos įtartinos žmogystos. 
Ir jie ėmė svajoti apie savo kampą, apie baldus ir namų jau- 
kumą. Dešimtis kartų jie skaičiavo ir perskaičiavo, kiek tam 
reikėtų: išeidavo apvali suma, ne mažiau kaip trys šimtai fran- 
kų, taip, tiek būtinai. reikėjo norint padoriai įsikurti, susitvaI- 
kyti daiktus ir prireikus turėti po ranka puodą ar keptuvę. 
Juos pagavo neviltis: niekaip jie nesutaupys tokios sumos grei- 
čiau kaip per dvejus metus. Bet nelauktai jiems pasisekė: vie- 
nas senas ponas iš Plasano paprašė atsiųsti vyresnįjį berniuką 
Klodą pas jį. Ponas norėjo įtaisyti vaiką į koležą; tai buvo 
kilni seno keistuolio užgaida, užgaida tapybos žinovo ir mė- 
gėjo, kurį kažkada labai sužavėjo to mažylio nuterlioti žmo- 
giūkščiai. Klodui išlaikyti reikėdavo krūvos pinigų, o dabar, 
kai beliko rūpintis mažuoju Etjenu, tuos tris šimtus penkias- 
dešimt frankų jiems pavyko sutaupyti per septynis su puse 
mėnęsio. Kai sutuoktiniai Kupo pagaliau nusipirko baldus ko- 
miso paduotuvėje Beljomo gatvėje, jie nesitvėrė džiaugsmu ir 
leidosi pasivaikščioti bulvarais. Dabar turėjo lovą, tualetinį sta- 
lelį, komodą su marmuriniu viršumi, spintą, apvalų stalą su 
klijuote ir šešias kėdes — viskas iš seno raudonmedžio; o kur 
dar patalynė, baltiniai ir beveik nauji virtuvės rakandai! Ga- 
liausiai jie pradės tikrą gyvenimą; įsitaisę savo ūkį, jie iškart 
įgijo autoritetą tarp garbingų kvartalo gyventojų. 

Štai jau du mėnesiai, kai Kupo ieškojo buto. Iš pradžių jie 
norėjo išsinuomoti kambarį tame dideliame name Gut d'Oro 
gatvėje. Tačiau ten viskas buvo užimta, ir jiems teko atsisa- 
kyti savo senos svajonės. Tiesą sakant, širdies gilumoje Žer- 
veza nelabai šito ir gailėjosi: ją baugino artima kaimynystė su 
Lorijė. Ir jie ieškojo toliau. Kupo buvo įsitikinęs, jog jiems 
reikia apsigyventi arčiau ponios Fokonjė skalbyklos, kad Žer- 
veza, ištaikius valandėlę, galėtų užbėgti namo. Jiems pagaliau 
pasisekė: rado butelį su virtuve ir dviem kambariais — dideliu 
ir mažu — Naujojoje gatvėje, Gut d'Oro kvartale, beveik prie- 
šais skalbyklą. Butas buvo nedideliame dviejų aukštų name- 
lyje su labai stačiais laiptais; ten tebuvo du butai: vienas — 
dešinėje, kitas — kairėje; visą apačią užėmė senis, nuomojęs 
ekipažus, ir dideliame — išilgai visos gatvės — kieme stovėjo 
sandėliai, prigrūsti pakinktų bei .vežimų. Žerveza buvo suža- 
vėta, jai atrodė, jog ji vėl atsidūrė provincijoje: jokių kai- 
mynų, nereikia bijoti apkalbų, tykus kampelis, panašus į gat- 
velę Plasane, už tvirtovės sienos; ir kaip priedas prie tos lai- 
mės buvo tai, kad ji iš skalbyklos galėjo matyti savo buto 

langą — net neatsitraukusi nuo laidynės, tereikėjo kiek ištiesti 
kaklą. 

Persikraustė balandžio pradžioje. Žerveza tuomet jau buvo 
devintame nėštumo mėnesyje. Tačiau laikėsi ji labai šauniai, 
juokaudama sakydavo, kad kūdikis jai padeda dirbti: „tiesiog 
jaučianti, kaip jo mažos rankutės ją stumia, ir tai priduoda 
jėgų. O kai Kupo įkalbinėdavo ją prigulti, atsipūsti, ji vos jo 
neišbardavo. Dar ką sugalvojo! Ji atsiguls, kai prasidės sąrė- 
miai, ne anksčiau! Ne tas dabar rūpi: juk netrukus prisidės 
dar viena burna — reikia dirbti neatitiesiant nugaros. Ir ji pati 
išplovė visą butą, paskui padėjo vyrui sustatyti baldus, į ku- 
riuos žiūrėjo kaip į šventenybę, valė juos su motinišku rū- 
pestingumu, o pamačius kokį įbrėžimą, jos širdis apsipildavo 
kraujais. Jei šluodama kambarį ji netyčia užkliudydavo kokį 
daiktą, tai taip krūptelėdavo, lyg būtų užgavusi pati save. Ypač 
brangi jai buvo komoda; ji Žervezai atrodė tokia graži, solidi 
ir tokia patikima. Ji turėjo dar vieną slaptą svajonę, apie ku- 
Iią net nedrįsdavo užsiminti: įsigyti didelį laikrodį ir jį pasta- 
tyti ant komodos, pačiame jos marmurinio viršaus viduryje. 
Tai bent būtų gražu! Jei ne kūdikis, ji, galimas daiktas, ir bū- 
tų surizikavusi jį pirkti. Dabar Hko tik atsidusti ir atidėti sva- 
jonių pirkinį ateičiai. 

Savo nauju būstu šeima buvo tiesiog sužavėta. Etjeno lovą 
pastatė mažajame kambarėlyje, kur galėjo tilpti dar ir vai- 
kiška lovelė. Virtuvėlė buvo plaštakos didumo ir visiškai tam- 
si, bet juk Žerveza ir nesirengė taisyti pietų trisdešimčiai asme- 
nų, o jų šeima ten laisviausiai tilpo. Užtat didysis kambarys 
buvo tikras jų pasididžiavimas. Rytą jie iškart užtraukdavo ]0- 
vą balta kolenkoro užuolaidėle, ir miegamasis virsdavo valgo- 
muoju: vidury stovėjo apvalus stalas, o iš šonų — spinta ir 
komoda. Kadangi židinyje per dieną sudegdavo akmens ang- 
lių net už penkiolika su, jie jį užkalė, o priešais, ant marmu- 
rinės plokštės, pastatė nedidelę ketaus krosnelę, kuri pačiomis 
šalčiausiomis žiemos dienomis juos gana pakenčiamai šildė už 
septynis su. Paskuį Kupo kaip mokėdamas papuošė sienas ir 
pažadėjo ateityje dar ką nors pridurti. Kadangi veidrodžio ne- 
turėjo, vietoj jo pakabino didelę graviūrą; joje kažkoks Pran- 
cūzijos maršalas, kratydamas barzdą, mūdravo ant arklio. tarp 
patrankos ir krūvos sviedinių. Virš komodos, kairėje ir deši- 
nėje nuo seno paauksuoto porcelianinio indo švęstam vande- 
niui, kuriame dabar laikė degtukus, Kupo iškabino šeimos fo- 
togralfijas, o ant spintos pastatė du gipsinius biustus — Paska- 
lio ir Beranžė: vienas rimto, kitas besišypsančio veido, ir atro- 

dė, kad abu klausosi, kaip tiksi tarp jų kabantis laikrodis su 
gegute. Iš tikrųjų nuostabus kambarys! 

— Spėkite, kiek mes mokame už butą? — klausinėjo Žer- 
veza kiekvieno, kas tik pas juos užsukdavo. 

Ir kai svečias įvertindavo butą kur kas brangiau, ji, trium- 
fuodama, kad jie taip pigiai ir gerai įsitaisė, džiugiai šauk- 
davo: 12 

— Šimtą penkiasdešimt frankų ir nė santimo daugiau! Ar 
ne puiku? Taigi beveik už dyką! 

Netgi pati Gut d'Oro kvartalo Naujoji gatvė sutuoktiniams 
dar labiau didino jų buto privalumus; Žerveza ištisas dienas 
kursavo tarp savo namų ir ponios Fokonjė skalbyklos. Vaka- 
rais Kupo nulipdavo žemyn ir, atsisėdęs ant namo slenksčio, 
papsėdavo pypkutę. Gatvė be šaligatvių, išdaužytu grindiniu, 
kilo į kalną. Aukštutiniame jos gale, išeinančiame į Gut d'Oro 
gatvę, stovėjo tamsios krautuvėlės su apkernojusiais langais: 
batsiuviai, smulkūs bakalėjininkai, bankrutavusi vyninė, kurios 
seniai uždarytos langinės buvo apklijuotos afišomis. Kitame jos 
gale, vedančiame link Paryžiaus centro, stūksojo dangų užsto- 
jantys penkiaaukščiai; apatiniuose jų aukštuose buvo įsikūru- 
sios skalbyklos, susigrūdusios į krūvą viena prie kitos. Šį niū- 
rų kampą gyvino žalia, kaimiškai išdailinta kirpėjo iškaba, įtai- 
syta virš vitrinos, pridėtos įvairiaspalvių fHakonų ir išblizgintų 
vario vonelių; ji čia atrodė vienintelė šviesi dėmė. Kur kas 
"linksmesnė buvo vidurinė gatvės dalis: čia namai retėjo ir da- 
rėsi vis žemesni, užleisdami vietą orui ir saulei. Tarp karietų 
nuomotojo sandėlių, patalpos, kur buvo gaminamas selterio 
vanduo, ir priešais esančios skalbyklos liko daug erdvės; o 
gatvės tylą ir ramybę dar labiau pabrėždavo prislopinti skal- 
bėjų balsai ir tolygūs garo mašinos atodūsiai. Didžiulės dyky- 
nės ir ilgos tarpunamės darė gilaus užkampio įspūdį. Kupo 
pramogavo stebėdamas, kaip reti praeiviai žirglioja per neiš- 
džiūstančius muiluoto vandens upelius, ir tikino, kad visa tai 
primena kaimą, kur jį, penkiametį berniūkštį, buvo nusivežęs 
vienas iš jo dėdžių. O Žervezą ypač džiugino medis, augęs kie- 
me, jų lango kairėje pusėje; tai buvo užkežusi akacija su vie- 
nintele žalia šaka, bet jaunajai moteriai atrodė, kad šitos skur- 
džios žalumos užtenka pagyvinti visą gatvę. 

Žerveza pagimdė paskutinę balandžio dieną. Sąrėmiai pra- 
sidėjo po pietų, apie ketvirtą valandą, jai belyginant pas po- 
nią Fokonjė užuolaidas. Bet ji nenorėjo iškart viską mesti, to- 
dėl susirietusi pasėdėdavo ant kėdės, o vos skausmai atleis- 
davo, vėl imdavosi laidynės; užsakymas buvo skubus, ir ji 


86 


užsispyrė kaip nors baigti lyginti. Gal tai paprasčiausias skran- 
džio sutrikimas, negalima gi iškart bėgti namo vos tik tau 
suskausta viduriai! Ir ji jau norėjo imti tvarkyti vyriškus marš- 
kinius, bet staiga visa išbalo. Vis dėlto teko mesti darbą; ir ji 
nuslinko namo susirietusi dvilinka, graibstydamasi sienų. Vie- 
na iš darbininkių siūlėsi palydėti, tačiau Žerveza nesutiko, tik 
paprašė užeiti pas pribuvėją, gyvenusią netoliese, Šarbonjero 
"gatvėje. Reikalas kol kas nedega. Grįžusi namo, ji dar ketino 
virti pietus Kupo, o paskui prigulti ant lovos — šiaip pailsėti, 
net nenusirengus. Tačiau ant laiptų ją taip surietė, kad teko 
atsisėsti tiesiog ant pakopų; ji stipriai užspaudė burną delnais, 
kad neimtų rėkti: sudegtų iš gėdos, jei čia ją rastų koks nors 
vyriškis. Bet štai skausmai aprimo, ji atsistojo, atidarė duris ir 
lengviau atsikvėpė — šįkart dar bus apsirikusi. Šiandien ji pla- 
navo pietums paruošti avies šonkaulių ragu. Kol skuto bulves, 
jautėsi visai neblogai, bet vos spėjo užkaisti katiliuką su avie- 
na ant ugnies, skausmai vėl atsinaujino. Tupinėdama apie kros- 
nelę, ji maišė padažą, o veidu ritosi stambios ašaros. Na ir kas, 
gal ji ir gimdo, bet argi dėl to jos vyras turėtų likti be pietų?! 
Pagaliau ragu buvo gatavas ir palengva pliupėjo, pastatytas 
ant vėstančių žarijų. Žerveza grįžo į kambarį, tikėdamasi spėti 
padengti kraštą stalo. Ji tepajėgė pastatyti litrą vyno, o nu- 
sigauti iki lovos jau nebeįstengė — nukrito ir pagimdė ten pat, 
ant šiaudinio kilimėlio. Po ketvirčio valandos atėjusi pribuvėja 
ir priėmė kūdikį. 

Stogdengys vis dar dirbo ligoninės statyboje. Žerveza už- 
draudė eiti jo pakviesti. Kai septintą valandą jis grįžo, ji gu- 
lėjo lovoje labai išblyškusi, šiltai apmuturiuota. Susuktas į ša- 
liką, prie motinos kojų verkė kūdikis. 

— Vargšelė tu mano! — šūktelėjo Kupo, bučiuodamas žmo- 
ną.— Kol aš ten maliau liežuviu, tu čia kankinaisi ir rėkei!.. 
Bet ir greitai tu sukiesi, sakytum pyragėlius kepi... Nesuspėji 
nusičiaudėti, o viskas jau baigta! 

Ji mėgino nusišypsoti ir sušnibždėjo: 

— Duktė... | 

— Kaip gerai! — pasičiupo stogdengys, taukšdamas bet ką, 
kad tik pakeltų žmonai ūpą.— Aš dukterį ir užsakiau! Ir ką 
tu pasakysi — ją ir gavau! Ar tu visada darysi tai, ko aš pa- 
norėsiu? | 

Ir, paėmęs kūdikį ant rankų, tęsė: 

— Šiek tiek į jus pažiūrėsime, panele Murze!.. Oho, jūsų 
snukelis kiek per raudonas! Tai nieko, nesibijokite, greit pa- 

bals. Būk gerutė, ne kokia pajodžarga, auk didelė ir protinga, 
kaip mama ir tėtė. 

Žerveza žiūrėjo į dukterį plačiai atvertomis, liūdesio ap- 
temdytomis akimis. Ji purtė galvą: jai geriau būtų buvęs ber- 
niukas, kadangi berniukui kur kas lengviau prasimušti, be to, 
jam šitame baisiame Paryžiuje kur kas mažiau pavojų. Pribu- 
vėjai teko atimti mažylę iš Kupo rankų. Ji uždraudė Žervezai 
kalbėti — ir taip čia per daug triukšmo. Tada stogdengys pasa- 
kė, kad reikėtų pranešti naujieną motušei Kupo ir Lorijė, bet jis 
mirštąs iš bado ir pirmiausia norėtų papietauti. Gimdyvė ne- 
galėjo ramiai žiūrėti, kaip Kupo pats dengiasi stalą, pats bėga 
į virtuvę ieškoti ragu, viską valgo iš gilios lėkštės ir niekaip 
negali rasti duonos. Nepaisydama pribuvėjos draudimo, ji gar- 
siai aimanavo ir vartėsi tarp antklodžių: kaip gaila, kad ji ne- 
spėjo padėti įrankių — iš skausmo kaipmat nuslydo ant žemės, 
tarytum kas būtų trenkęs lazda; jos vargšas vyras gal ir pyks- 
ta ant jos, kad negali normaliai papietauti, o ji lepinasi išsi- 
plėikusi lovoje. Ar bulvės išvirusios? Ji jau net nebeatsimena, 
ar jas pasūdė. 

— Nutilkite gi pagaliau! — subarė pribuvėja. 

— Argi ją suvaldysi,— tarstelėjo pilna burna Kupo.— Jei 
jūsų čia nebūtų, garbės žodis, ji atsikeltų atpjauti man duo- 
nos... Gulėk ramiai, kvailele! Jei labai šokinėsi, teks pratysoti 
dvi savaites. .Ragu labai skanus, nesijaudink. Ponia, gal ir. jūs 
neatsisakysite su manimi pavalgyti?.. 

Pribuvėja atsisakė, bet prisipažino, kad mielai išgertų bo- 
kalą vyno: labai jau susijaudino radusi vargšę moterį su kū- 
dikiu tiesiog ant grindų. Paskui Kupo išėjo pranešti naujienos 
giminėms. Po pusvalandžio grįžo su visais: motuše Kupo, su- 
tuoktiniais Lorijė ir ponia Lera, kurią kaip tik užtiko pas se- 
serį. Matydami, kad Kupo šeima gerai laikosi, Lorijė pasidarė 
labai malonūs; vis gyrė Žervezą, tačiau dažnai kažkokia keis- 
ta mina traukė pečiais, mirkčiojo ir kraipė galvas, tarytum 
kažko iki galo nepasakydami. Atseit jie žino, ką žino, tačiau 
nenori prieštarauti viso kvartalo nuomonei. 

— Aš tau atvedžiau visą pulką! — sušuko Kupo.— Nieko ne- 
padarysi, jie visi nori tave pamatyti... O tu gulėk ir neaušink 
nasrų, tau uždrausta. Jie ramiai pasėdės ir pažiūrės į tave, be 
jokių ceremonijų, sutarta? O aš eisiu virti kavos, ir dar ko- 
kios! 

Ir jis dingo virtuvėje. Motušė Kupo išbučiavo Žervezą ir 
puolė žavėtis mažyle: ai, kokia storulė! Abi kitos moteriškės 
irgi garsiai pakštelėjo gimdyvei į skruostus. Paskui, stovėda- 

mos šalia lovos, jos pradėjo aikčioti, su visomis smulkmenomis 
komentuodamos gimdymą. Tai bent gimdymas! Viens du — ir 
baigta! Tarytum dantį išrovė. Ponia Lera iš visų pusių apžiū- 
rėjo kūdikį ir, pranešusi, kad mergaitė gerai sudėta, reikšmin- 
gai pridūrė, jog iš mažylės išeisianti šauni moteris; paskui 
vis dėlto aptiko, kad jos per smaila galvutė, ir, nekreipdama 
dėmesio į naujagimės klyksmą, ėmė palengva ją spaudyti, kad 
suapvalintų. Ponia Lorijė užpyko ir išplėšė mergytę iš jos ran- 
kų: argi galima taip maigyti tokią gležną galvytę, nuo tokio 
maigymo dar atsiras bala žino kokių ydų! Paskui pati ėmėsi 
apžiūrinėti mažylę ir tyrinėti, į ką ji panaši. Kad kiek — visi 
būtų susipykę; Lorijė stovėjo ištiesęs kaklą už moterų nu- 
garų ir tvirtino, kad mergytė jokio panašumo į Kupo neturi, 
nebent jo nosis, ir tai dar klausimas. Ji — kaip iš akies trauk- 
ta motina: žiūrėkite, kokios akys; tokių akių šeimoje nė vienas 
neturėjo. 

O Kupo vis nesirodė. Buvo girdėti, kaip jis kariauja viI- 
tuvėje su virykle ir kavinuku. Žerveza gulėjo kaip nesava: 
ne vyro čia darbas virti kavą! Ir ji jam šūkčiojo, ką ir kaip 
daryti, visai nepaisydama energingų pribuvėjos tramdymų. 

— Užsičiaupk gi tu pagaliau! — šūktelėjo Kupo, įeidamas 
su kavinuku rankose.— Na ir įkyrumas! Niekaip negali nuši- 
raminti. Gersime iš stiklinių, gerai? Mat puodukai liko krau- 
tuvėje. 

Visi susėdo aplink stalą, ir Kupo pasišovė pats išpilstyti 
kavą. Koks puikus kvapas, tai jums ne koks užkandinės tar- 
malas. Pribuvėja išgurkšnojo savo stiklinę ir išėjo: viskas ge- 
rai, dabar ji čia nebereikalinga; jei gimdyvei naktį pasidarytų 
blogiau, tegu rytą ją iškviečia. Dar nėspėjo moteriškė nulipti 
laiptais, o ponia Lorijė jau apšaukė ją begėde ir dykaduone. 
Tik pamanykit, į stiklinę krauna keturis gabalėlius cukraus, 
nuplėšia penkiolika frankų, o paskui palieka gimdyvę vieną! 
Tačiau Kupo užsistojo pribuvėją: jis mielai paklos jai tuos 
penkiolika frankų, juk akušerės visą savo jaunystę džiūsta mo- 
kydamosi ir ne veltui taip brangiai užsiprašo. Paskui Lorijė 
susiginčijo su ponia Lera: jis tikino, kad, jei nori turėti ber- 
niuką, lovą reikia pastatyti galvūgaliu į šiaurę, o ji traukė pe- 
čiais tvirtindama, kad tai vieni niekai, kad esanti kita prie- 
monė — reikia slapta nuo žmonos pakišti jai po čiužiniu pluoš- 
telį šviežių dilgėlių, nuskintų saulės atokaitoje. Paskui stalą 
patraukė prie lovos, ir iki dešimtos vakaro visi sėdėjo šalia 
Žervezos. O ji, apimta neapsakomo nuovargio, gulėjo bukai 
šypsodama, atmetusi ant pagalvės apkvaitusią galvą. Ji viską 


matė ir girdėjo, tačiau neturėjo jėgų nei pajudėti, ne1 ištarti 
kokio žodžio; jai atrodė, kad ji mirė, tačiau ta mirtis lengva 
ir. maloni; iš to kito pasaulio jai buvo džiugu žiūrėti į savo 
artimųjų gyvenimą. Kartais pasigirsdavo naujagimės knerkte- 
lėjimas, įsiterpdamas į storus suaugusiųjų balsus — jie vis ne- 
siliovė aptarinėti žmogžudystės Bon Piuji gatvėje, kitame Ša- 
pelio kvartalo gale. 

Kai svečiai jau rengėsi išeiti, pokalbis pakrypo apie krikš- 
tynas. Lorijė sutiko būti krikštatėviai; tiesa, jie atrodė gana 
surūgę, bet būtų tikrai įsižeidę, jei su šituo prašymu būtų kreip- 
tasi į kitus. Kupo visai neturėjo noro krikštyti mažytę: šitai 
"dešimties tūkstančių svarų rentos jai tikrai neduos, o va per- 
šalti gali. Kuo mažiau reikalų su kunigais, tuo geriau. Bet mo- 
tušė Kupo apšaukė jį bedieviu. Lorijė, nors ir nelabai dažnai 
eidavo į bažnyčią, vis tiek gyrėsi savo dievotumu. 

— Jei jūs nieko prieš, tegu bus sekmadienį — tarė grandi- 
nėlių meistras. 

: Žerveza- linktelėjo sutikimo ženklan, ir visi atsisveikindami 
ją išbučiavo, linkėdami kuo greičiau pasveikti. Atsisveikino ir 
su kūdikiu. Kiekvienas ėjo, lenkėsi prie mažylės virpančio, 
raukšlėto kūnelio ir kalbėjo švelnius žodžius, tarytum ta būtų 
galėjusi juos suprasti. Pavadino ją Nana — tai mažybinė Anos, 
jos krikštamotės, vardo forma. | 

— Labanakt, Nana... Būk gerutė, Nana, auk graži mergai- 
tė... . 

Kai -pagaliau visi išėjo, Kupo prisitraukė kėdę visai prie 
lovos ir baigė rūkyti pypkę, laikydamas Žervezos ranką savo- 
joje. Stogdengys buvo labai susijaudinęs; lėtai papsėdamas ir 
pūsdamas dūmų kamuolius, jis trateno: 

— Na kaip, senute? Jie labai iškvaršino tau galvą? Supran- 
ti, aš negalėjau uždrausti jiems ateiti. Šiaip ar taip, tai rodo 
jų draugingumą... Bet mums geriau vieniems. Aš labai norė- 
jau pabūti nors kiek taip, dviese su tavimi. Vakaras man pa- 
sirodė toks ilgas!.. Vargšė mano vištelė! Jai taip turėjo skau- 
dėti! Kai šitie varliūkščiai lenda į pasaulį, jiems nerūpi, kad 
dėl -jų taip kenčiama. Tikriausiai tau turėtų atrodyti, kad per- 
rėžė pilvą... Kur tau skauda? Leisk, aš pabučiuosiu. 

Jis atsargiai pakišo po žmonos nugara savo stiprią ranką, 
kilstelėjo ir pabučiavo per paklodę į pilvą, apimtas grubaus 
vyriško gailesčio šitam kenčiančiam pagimdžiusiam kūnui. Jis 
klausinėjo, ar jai neskauda, ir siūlėsi papūsti — gal bus leng- 
viau. Žerveza buvo labai laiminga. Ji prisiekinėjo, kad jai 
tikrai jau nebeskauda. Ji tik norėtų kuo greičiau keltis, nes 

dabar tai jau tikrai nebebus kada sėdėti sudėjus rankas. Tačiau 
jis ją ramino. Nejaugi pats neišmaitins mažylės? Jis būtų tik- 
ras niekšas, jei visus rūpesčius dėl dukters užkrautų ant Žer- 
vezos pečių. Padaryti vaiką — anoks čia nuopelnas, svarbiau- 
sia jį išmaitinti, tiesa? 

Tą naktį Kupo nesudėjo bluosto: žiūrėjo, kad neužgestų 
krosnelė, kas valandą kėlėsi ir girdė mažytę iš šaukštelio pa- 
saldintu vandeniu. O rytą, kaip visada, išėjo į darbą. Per pietų 
pertrauką jis net įsigudrino nulėkti į meriją ir užregistruoti 
kūdikį. Tuo tarpu kaimynės pranešė poniai Boš, ir ji atbėgo 
dieną pasėdėti prie Žervezos. Tačiau ligonė, išmiegojusi ištisas 
dešimt valandų, verkšleno, kad nuo gulėjimo laužia nugarą iIr 
ilgiau voliotis lovoje nebegalinti. Jeigu jai neleis keltis, ji su- 
sirgs. Vakare, kai Kupo grįžo namo, ji išliejo jam savo ne- 
rimą: aišku, ji pasitiki ponia Boš, tačiau negali žiūrėti, kaip 
kažkas šeimininkauja jos kambaryje, rausiasi stalčiuose, liečia 
jos daiktus. Kitą dieną durininkė, grįžusi iš krautuvės, rado 
Žervezą apsirengusią ir jau ant kojų: ji šlavė kambarį ir virė 
vyrui pietus. Ir niekas negalėjo priversti ją atsigulti. Ką, jie 
šaiposi iš jos? Visi tie gulinėjimai tinka tik ponioms, o kai 
nesi turtingas, nėra laiko sirginėti. Ketvirtą dieną po gimdymo 
Žerveza jau lygino pas ponią Fokonjė sijonus ir, apsipylusi 
prakaitu, rikiavo laidynes ant įkaitusios viryklės. 

Šeštadienio vakare ponia Lorijė atnešė krikšto dukteriai 
dovanų: kepurėlę už trisdešimt penkis su ir plisuotus, siaurais 
mezginėliais apvedžiotus krikšto marškinius — jie nebuvo nau- 
ji, nupirkti už šešis frankus. Rytojaus dieną Lorijė, kaip krikš- 
tatėvis, atnešė naujagimei šešis svarus cukraus. Taigi tikrai 
neapsikiaulino. Net į iškilmingus pietus, kuriuos Kupo suruošė 
tą vakarą, jie atėjo ne tuščiomis rankomis: vyras po pažastimi 
laikė paspraudęs du butelius vyno, o žmona nešė tortą, pirktą 
pas labai žinomą konditerį iš Klinjankūro gatvės. Bet paaiškė- 
jo, kad apie savo dosnumą Lorijė išskalambijo po visą kvar- 
talą: jie, girdi, išleidę beveik dvidešimt frankų! Žerveza, iš- 
girdusi tas kalbas, vos neužduso iš pasipiktinimo, nuo tol ji 
nebetikėjo jų ketinimų nuoširdumu. 

Per krikštynas Kupo labai suartėjo su kaimynais. Priešais 
juos gyveno motina ir sūnus Gužė. Iki tos dienos jie, susitikę 
laiptuose ar gatvėje, tik pasisveikindavo ir nieko daugiau — 
kaimynai atrodė gana uždaro būdo. Tačiau antrą dieną po gim- 
dymo ponia Gužė atnešė Žervezai kibirą vandens, ir toji nu- 
tarė, kad pietums reikia pakviesti ir kaimynus, juo labiau kad 

tai buvo tikrai simpatingi žmonės. Ir čia, žinoma, susipažino 
artimiau. 

Gužė atsikraustė iš Šiaurės departamento. Motina taisė nė- 
rinius, o sūnus dirbo kalviu vinių fabrike. Šitame name jie 
gyveno jau penkerius metus. Už jų ramaus, taikaus gyvenimo 
slėpėsi senas skausmas: kai jie gyveno Lilyje, tėvas Gužė, nu- 
sigėręs iki proto užtemimo, geležine dalba užmušė savo bi- 
čiulį ir, atsidūręs kalėjime, pasikorė ant nuosavos kaklaskarės. 
Po šitos nelaimės našlė ir sūnus persikėlė į Paryžių, tačiau tas 
nusikaltimas nenustojo slėgęs, jie stengėsi jį išpirkti neprie- 
kaištingai garbingu elgesiu, kantrybe ir gerumu. Ilgainiui, kai 
įsitikino, kad yra už kai kuriuos. doresni, jie net pradėjo šiek 
tiek tuo didžiuotis. Ponia Gužė niekada nenusivilkdavo juodų 
drabužių, vienuolės kykas rėmino jos ramų, blyškų veidą; at- 
rodė, lyg nėrinių baltumas ir kruopštus darbas būtų uždėjęs 
ant jos išvaizdos giedrumo antspaudą. Jos sūnus — dvidešimt 
trejų metų milžinas — buvo puikiai sudėtas, raudonskruostis, 
mėlynakis ir stiprus kaip Heraklis. Dirbtuvėse bičiuliai jį pra- 
minė Auksine Barzda — dėl jo gražios, šviesios barzdos. 

Žerveza. iškart pajuto šiems žmonėms didelę simpatiją. Kai 
ji pirmą kartą užėjo pas juos, buvo sužavėta buto švara: vis- 
kas taip ir švietė, niekur nė dulkelės, o grindys blizgėjo kaip 
veidrodis. Ponia Gužė parodė Žervezai ir sūnaus kambarį. Bal- 
tas, puošnus kambarys, tarytum čia gyventų mergaitė: siaura 
geležinė lovelė su muslino užuolaidom, tualetinis stalelis, virš 
jo knygų lentyna, o visos sienos nukabinėtos paveikslėliais, iš- 
karpytais iš popieriaus žmogučiais, spalvotomis graviūromis ir 
visokiausių žmonių portretais iš iliustruotų žurnalų. Ponia Gu- 
žė šypsodama tarė, kad jos sūnus — didelis vaikas: vakare, pa- 
vargęs nuo skaitymo, jis linksminasi žiūrinėdamas paveikslė- 
lius. Žerveza nė nepamatė, kad pas kaimynę užsibuvo visą va- 
landą, kol toji sėdėjo prie savo spręstuvų šalia lango. Žerveza 
apžiūrinėjo nėrinius, susmaigstytus šimtais smeigtukų, ir jautė 
palaimą čia, kur taip švaru ir ramu; jai patiko tas susikaupi- 
mas ir tyla, kurie buvo būtini šiam kruopščiam darbui. 

Kuo dažniau Žerveza lankėsi pas Gužė, tuo labiau juos ver- 
tino. Jie plušo nuo ryto iki vakaro ir atidėdavo daugiau nei 
ketvirtį savo uždarbio į taupomąją knygelę. Kaimynai pagarbiai 
su jais sveikindavosi, gyrė jų taupumą. Gužė visada švariai 
apsirengęs, jo darbinėje palaidinėje nerastum jokios dėmelės. 
Jis buvo labai mandagus ir, nepaisant plačių pečių, net kiek 
drovus. Gatvės gale skalbėjos kikeno žiūrėdamos, kaip jis ei- 
na pro jas nuleidęs akis. Jis negalėjo pakęsti nešvankybių iš 

moterų lūpų, jam buvo bjauru, kad jos be perstojo kalba vi- 
sokias šlykštybes. Tačiau vieną dieną jis grįžo girtas. Tada mo- 
tina, neištarusi jokio priekaišto, pastatė priešais jį tėvo port- 
retą — prastai nutapytą portretą, kurį ji laikė komodos dugne. 
Ir po tos pamokos Gužė gėrė labai saikingai, nors ir nejautė 
priešiškumo vynui — be jo darbininkui sunku. Sekmadieniais 
jis eidavo su motina už parankės pasivaikščioti; dažniausiai 
traukdavo į Venseno mišką, retsykiais sūnus vesdavo motiną 
į teatrą. Gužė ją tiesiog dievino ir klausė jos, lyg vis dar būtų 
buvęs mažas berniukas. Atkaklus, sunkiasvoris, lėtų kūjo mo- 
juotojo judesių, jis panėšėjo į didelį gyvūną — menkai išlavin- 
to proto, bet geraširdį. 

Iš pradžių jis drovėjosi Žervezos; bet praėjo kelios savai- 
tės, ir jis prie jos priprato. Netgi palūkuriuodavo, kad padėtų 
užtempti skalbinių ryšulius, elgėsi su ja familiariai, kaip su 
tikra seserim, ir karpė jai paveikslėlius. Tačiau vieną rytą jis 
„užėjo pas Kupo nepasibeldęs ir užtiko ją pusnuogę besiprau- 
siančią. Po to ištisą savaitę nežiūrėjo jai į akis; galiausiai ir 
pati Žerveza, pamačiusi jaunuolį, ėmė raudonuoti. 

Kupo —tas šmaikštuolis paryžietis — laikė Gužė tikru mul- 
kiu. Žinoma, gerai, kad jis ne latras, nekimba gatvėje prie mer- 
ginų, bet vis tiek vyras turi būti vyras, o jei ne — tegu vilki 
sijoną! Jis šaipėsi iš jo prie Žervezos, sakė, kad jis kirkinąs 
viso kvartalo gražuoles; o tas „širdžių ėdikas“ Gužė atkakliai 
gynėsi. Bet tai netrukdė abiem darbininkams būti gerais drau- 
gais. Jie laukdavo vienas antro rytais, kartu eidavo į darbą, 
o pakeliui į namus kartais išgerdavo po bokalą alaus. Po krikš- 
tynų jie pradėjo tujintis, nes sakyti „jūs“ pernelyg sudėtinga. 
Tačiau tuo-jų bendravimas ir apsiribojo, kol kartą Auksinė 
Barzda padarė Serbentėliui stambią paslaugą — tokią paslaugą, 
kuri atsimenama visą gyvenimą. Buvo gruodžio antroji. Stog- 
dengys dėl juoko sumanė paspoksoti į sukilimą; teisybę sa- 
kant, jam buvo nusispjaut ir į Bonapartą, ir į Respubliką, ir 
apskritai į visą šitą šurmulį — tiesiog patiko parako kvapas, 
linksmino ir šūviai. Ir Kupo prie barikadų greičiausiai būtų 
sučiupę, jei ne kalvis, savo didžiulių kūnu jį užstojęs ir padė- 
jęs pasprukti. Grįždamas Fobūr Puasonjero gatve, Gužė žengė 
skubiai, 0 jo veidas buvo apsiniaukęs. Jis domėjosi politika, 
buvo respublikonas, 'nors ir nuosaikus: norėjo teisingumo ir 
laimės visiems. Tačiau susišaudyme nedalyvavo. Ir paaiškino 
kodėl: nėra ko liaudžiai degintis pirštų traukiant iš ugnies kaš- 
tonus buržuazijai, kuri paskui vis tiek užsikars ant sprando; 
vasaris ir birželis davė geriausią pamoką; nuo šiol priemies- 

čiai nebesikiš, tegul miestas pats susitvarko, kaip mano esant 
geriausia. Paskui, palipęs Puasonjė gatve į kalną, Gužė atsigręžė 
ir pažvelgė į Paryžių: šiaip ar taip, ten, apačioje, rezgami ne- 
švarūs reikalai; vieną gražią dieną darbo žmonėms teks ap- 
gailestauti, kad sėdėjo sudėję rankas. Tačiau Kupo pasišaipė 
apšaukdamas asilais tuos, kurie rizikuoja savo kailiu vien dėl 
to, kad prakeikti dykaduoniai, posėdžiaujantys rūmuose, gautų 
savo dvidešimt penkis frankus. Vakare Kupo pakvietė motiną 
ir sūnų kartu pavakarieniauti. Valgant desertą, Serbentėlis ir 
Auksinė Barzda išsibučiavo į abu skruostus. Dabar jie tapo drau- 
gais iki karsto lentos. 

Trejus metus abiejų šeimų gyvenimas tekėjo ramiai, be jo- 
kių įvykių. Žerveza augino dukterį ir įsigudrino per savaitę 
prarasti ne daugiau kaip dvi darbo dienas. Ji įgudo gerai dirb- 
ti, gaudavo beveik tris frankus per dieną. Dabar ji nutarė ati- 
duoti Etjeną, kuriam ėjo aštunti metai, į nedidelį pensioną 
Šartro gatvėje, kur už mokslą ėmė šimtą su. Nors Kupo šeima 
augino du vaikus, jie kas mėnesį nunešdavo į taupomąjį ban- 
ką dvidešimt, o kartais net trisdešimt frankų. Kai sukaupė še- 
šis šimtus, Žerveza pametė ramybe — ją persekiojo ambicinga 
svajonė išsinuomoti kokią nedidelę patalpą, pasamdyti darbi- 
ninkių ir atidaryti nuosavą skalbyklą. Ji jau viską apskaičiavo. 
Jei sektųsi, per dvidešimt metų jie sukauptų kapitalo ir už 
rentą apsigyventų kur nors kaime. Bet ji vis nedrįso rizikuoti. 
Sakė, kad neskubėdama ieško patalpos, o iš tikrųjų stengėsi 
viską gerai apgalvoti: juk pinigai guli sau banke ir valgyti 
neprašo, priešingai — net duoda prieaugį. Per trejus metus Žer- 
veza realizavo tik vieną svajonę: pirko išsimokėtinai didelį 
palisandro laikrodį su įvijomis kolonėlėmis ir blizgančia vari- 
ne švytuokle; už jį jai teko ištisus metus kas pirmadienį įmo- 
kėti po dvidešimt su. Ji piktinosi, kai Kupo norėjo jį užves- 
ti — ji viena teturinti teisę nuimti nuo jo stiklinį gaubtą; Žer- 
veza valė kolonėles su tokia šventa pagarba, tarytum komoda 
su marmuriniu paviršiumi būtų virtusi altoriumi. Po gaubtu, 
už laikrodžio, ji slėpė taupomąją knygelę. Dažnai, svajodama 
apie savo skalbyklą, ji mintimis nukeliaudavo toli toli, įdėmiai 
sekdama rodyklių slinkimą, lyg laukdama ypatingos, iškilmin- 
gos minutės galutinai apsispręsti. 

Beveik kiekvieną . sekmadienį sutuoktiniai Kupo drauge su 
kaimynais Gužė eidavo pasivaikščioti. Jie labai maloniai leis- 
davo laiką: Sent Uene užeidavo pavalgyti keptos žuvies arba 
Vensene — triušienos, pasėdėti smuklininko sodelyje — šiaip, 
be jokių sumanymų. Vyrai gėrė tik tiek, kad numalšintų troš- 

kulį, ir grįždavo namo blaivut blaivutėliai, vesdami už paran- 
kės moteris. Vakare, prieš miegą, jie kartu suskaičiuodavo iš- 
laidas, dalijo jas pusiau ir dėl kokio su niekada nesiderėdavo. 
Lorijė pavyduliavo Gužė šeimai. Dievaž, keista, kad Serbentėlis 
ir Šlubė vis valkiojasi su svetimais, tarytum savo giminių ne- 
turėtų. Na, ką darysi, jei jiems nusispjaut ant saviškių. Ati- 
dėjo keletą su ir jau riečia nosį! Ponia Lorijė, užsigavusi, kad 
brolis slysta iš jos rankų, vėl ėmė drabstyti Žervezą purvais. 
Ponia Lera, priešingai, stojo Žervezos pusėn ir jai ginti prigal- 
vodavo neįtikėčiausių istorijų: esą vieną vakarą bulvare Šlubę 
bandė suvilioti kažkokie niekšai, o ji elgėsi kaip romano he- 
Iojė ir savo garbę išgelbėjo trenkusi užpuolikams porą gerų 
antausių. O motušė Kupo stengėsi visus sutaikinti ir gyventi 
santaikoje su visais vaikais; jos akys vis prastėjo, tvarkytis ji 
padėdavo jau tik vienoje šeimoje, todėl buvo patenkinta nu- 
tvėrus keletą frankų ir iš vienų, ir iš kitų. , 

Tą dieną, kai Nanai sukako treji metai, Kupo, parėjęs iš 
darbo, rado Žervezą labai susijaudinusią. Ji nenorėjo nieko 
aiškinti ir tikino, kad nieko neatsitiko. Tačiau matydamas, kad 
Žerveza net stalą dengia bet -kaip, sustingsta su lėkštėmis ran- 
kose kažką galvodama, Kupo ryžtingai pareikalavo, kad ji pa- 
sakytų, kas yra. 

— Na, gerai, pasakysiu, — pagaliau ištarė ji— Išnuomojama 
smulkių prekių krautuvėlė Gut d'Oro gatvėje... Prieš valandą 
ėjau pietų ir pati mačiau... Man ta žinia ir atėmė ramybę. 

Buvo turima galvoje maža, labai švari krautuvėlė tame pa- 
čiame didžiuliame name, kuriame kažkada jie svajojo apsigy- 
venti. Nuomojama visa patalpa: krautuvė, kambarys už krau- 
tuvės ir dar du kambarėliai dešinėje ir kairėje; žodžiu, kaip 
tik tai, ko jiems reikėjo; žinoma, kambarėliai mažoki, bet ge- 
rai išdėstyti. Žervezą bauginanti tik kaina: šeimininkas prašo 
penkių šimtų frankų per metus... 

— Vadinasi, tu ten jau buvai ir sužinojai kainą? — paklau-“ 
sė Kupo. 

— Šiaip, iš smalsumo, — atsakė ji, apsimesdama abejinga.— 
Kai pamatai, kad kabo skelbimas, ir užeini... Juk tai nieko ne- 
įpareigoja... Bet čia, aišku, per daug brangu. Be to, gal ir kvai- 
la būtų įsivelti į šitą reikalą... 

O po pietų Žerveza vėl prašneko apie galanterininko krau- 
tuvę. Laikraščio paraštėse ji net nupiešė jos planą. Ir pamažu 
taip įsileido, kad net suplanavo, kaip reikėtų tuose kamba- 
riuose įsikurti, sakytum jau rytoj teks keltis ir statyti ten bal- 
dus. Tada Kupo, matydamas, kaip žmona užsidegė, ėmė įkal- 

binėti ją nuomotis tą patalpą; mažiau kaip už penkis šimtus 
frankų ji nieko tinkamo ir nerasianti, be to, galima dar pasi- 
derėti — gal šeimininkas ir nuleistų. Viena apmaudu — tada tek- 
tų gyventi viename name su Lorijė, o juk ji negalinti jų pa- 
kęsti. Žerveza taip troško išsinuomoti tą krautuvę, kad net 
puolė girti Lorijė: girdi, iš esmės jie visai neblogi žmonės, ir 
ji kuo puikiausiai su jais sutartų. O kai jie atsigulė ir Kupo 
jau miegojo, ji dar ilgai planavo, kaip viduje susitvarkys, nors 
galutinio sprendimo ir nebuvo priėmusi. 

Kitą rytą, likusi viena, ji negalėjo susilaikyti nuo pagun- 
dos — nuėmė laikrodžio gaubtą ir atsivertė taupomąją knygelę. 
Tik pamanykit, visa jos skalbykla telpa čia, ant šitų nešvarių, 
prikraigliotų lapelių! Prieš išeidama iš namų, ji pasitarė su po- 
nia Gužė, ir toji jos planams organizuoti savo įmonę karštai 
pritarė; Su tokiu vyru kaip jos, žmogumi ištikimu ir negerian- 
čių, ji netruks atsistoti ant kojų ir, žinoma, nesužlugs. Per 
pietų pertrauką Žerveza nutarė užeiti pas Lorijė ir paklausti 
jų nuomonės: ji nenorėjo, kad šie paskui kalbėtų, jog ji kažką 
daranti slapta nuo giminės. Ponia Lorijė buvo priblokšta. Kaip?! 
Šlubė sugalvojo atidaryti savo skalbyklą? Ji vos nesprogo iš 
pykčio, tačiau apsimetė patenkinta ir sumurmėjo, kad krautu- 
vė patogi, Žerveza gerai padarytų, jei ją išsinuomotų. Tačiau 
kiek atsigodėjusi, ponia Lorijė prakalbo apie tai, kad kiemas 
labai drėgnas, o apatiniame aukšte visada tamsu. O! Ten. ne- 
sunku susigauti ir reumatizmą. Žinoma, jei ji jau nutarusi nuo- 
moti, tai jų nuomonė nebeturi jokios reikšmės. 

Vakare Žerveza juokdamasi prisipažino vyrui, kad jeigu jai 
nepasiseks išsinuomoti tos krautuvės, ji "tiesiog susirgs. Tačiau 
prieš sakant „viskas“, ji paprašė vyro kartu viską apžiūrėti ir 
pasiderėti dėl nuomos mokesčio. 

— Na, šitai galime padaryti kad ir rytoj — tarė Kupo— 
Užeik pas mane apie šeštą valandą į Nacijų gatvę, grįždami ir 
užsuksime tenai. 

Kupo dirbo ant naujo keturaukščio namo stogo. Tą dieną 
Jis jau tvirtino paskutinius cinko lakštus. Stogas buvo beveik 
plokščias, ir jis, padėjęs ant dviejų ožių plačią lentą, įsitaisė 
ant jo darbo stalą. Skaisti gegužės saulė leidosi auksindama 
namų kaminus. Įsibrėžęs ryškiame danguje, pasilenkęs prie sta- 
lo, stogdengys ramiai karpė lakštus didelėmis žirklėmis ir bu- 
vo panašus į siuvėją, kerpantį savo dirbtuvėje kelnes. Čia pat 
ant stogo, šalia kaimyninio namo sienos, jo padėjėjas — liesu- 
tis, baltapūkis, kokių septyniolikos metų vaikinukas — didžiu- 

lėmis dumplėmis pūtė gorėje ugnį, ir po kiekvieno pūstelėjimo 
pakildavo spragsinčių kibirkščių debesis. 

— Ei, Zidori, paruošk lituoklį! — šūktelėjo Kupo. 

Zidoris įkišo lituoklį į karštas anglis, dienos šviesoje blyš- 
kiai rausvas, ir vėl ėmė pūsti. Kupo laikė paskutinį lakštą. Jį 
reikėjo pritvirtinti prie pat karnizo, šalia vandens nutekamojo 
vamzdžio; čia prasidėjo staigus nuolydis ir žiojėjo skylė, pro 
kurią buvo matyti gatvė. Stogdengys dirbo apsiavęs virveliniais 
batais ir, jausdamasis visai saugus, priėjo prie pat stogo kraš- 
to švilpaudamas ,„O-ė-ė, mano avinėliai!“ Pasiekęs skylę, jis 
čiūžtelėjo ir keliu įsirėmė į plytų kaminą; viena jo koja ka- 
balavo ore. Pasisukęs ėmė šaukti šitą žaltį Zidorį, o kad ne- 
nusiristų žemyn, ant šaligatvio, įsikibo į nutekamąjį vamzdį. 

— Ei tu, stuvory! Duok lituoklį! Na, ko čia įsistebeilijai 
į dangų, kvėša tu! Manai, kepti karveliai ims lėkti tiesiai į 
burną? 

Tačiau Zidoris neskubėjo. Žvalgydamasis į šalis, tolumoje, 
aname Paryžiaus gale, Grenelio pusėje, jis pamatė tirštus dū- 
mus. O gal ten gaisras? Paskui priėjo, išsitiesė ant pilvo, pasi- 
lenkė virš skylės ir perdavė Kupo lituoklį. Stogdengys pradėjo 
lituoti lakštą. Jis tai išsitiesdavo, tai vėl susiriesdavo į kamuo- 
lį, tai atsitūpdavo ant vieno kelio, tai pasistiebdavo, tai lai- 
kydavosi įsikibęs tik vienu pirštu... Kupo dirbo pasiutusiai pa- 
sitikėdamas savimi, įžūliai ramiai, judėjo nerūpestingai, nepai- 
sydamas pavojaus. Jis savo darbą moka ir nieko nebijo. Stog- 
dengys nesiskyrė su pypke ir kartkartėmis, ramiai pasisukęs, 
nusispjaudavo apačion. 

— Žiūrėk tu man! Juk tai ponia Boš! — staiga šūktelėjo 
jis.— Ei! Ponia Boš! 

Jis matė, kad durininkė eina per gatvę. Ji pakėlė galvą ir 
pažino Kupo. Tarp stogo ir šaligatvio prasidėjo pokalbis. Du- 
rininkė stovėjo užvertusi galvą, pakišusi rankas po prijuoste, 
o Kupo pasilenkė kaire ranka apkabinęs vamzdį. 

— Ar kartais nematėte mano žmonos? — paklausė jis. 

— Ne, nemačiau, — atsakė Boš.— Ar ji turi čia ateiti? 

— Žadėjo... Kaip ten pas jus, visi sveiki? 

— Ačiū, sveiki, tik aš sirguliuoju... Va, susiruošiau į Klin- 
jankūro gatvę, noriu nusipirkti avies kulšį Mėsininkas prie 
Mulen Ružo užsiprašė šešiolika su. 

Ji stengėsi perrėkti vežimo, dardančio plačia ir tuščia Na- 
cijų gatve, bildesį; jų garsūs balsai patraukė kažkokios seni- 
kės dėmesį, ir ji persisvėrė per langą; įsirėmusi į palange, ji 
įsmeigė akis į vyriškį, įsitaisiusį priešais ją ant stogo, ir tarsi. 

laukė kvapą gniaužiančio reginio, kai tas žmogus po valandė- 
lės kitos nusiris žemyn. 

— Na gerai, iki pasimatymo! — šūktelėjo ponia Boš.— Ne- 
betrukdysiu. 

Kupo pasisuko ir paėmė lituoklį iš Zidorio rankų. Ponia 
Boš nespėjo toli nueiti, kai kitoje gatvės pusėje pamatė Žer- 
vezą, laikančią už rankos Naną. Durininkė jau kėlė galvą, reng- 
damasi tą žinią pranešti stogdengiui, bet Žerveza, energingai 
sumosavusi ranka, ją sulaikė. Ir pusbalsiu, kad neišgirstų vyras, 
ji pasakė durininkei, jog bijo taip staigiai pasirodyti Kupo: 
tasai iš netikėtumo gali krūptelėti ir nusiristi. Per ketverius 
metus ji tik vieną kartą buvo atėjusi pas jį į darbą. Šiandien 
antras kartas. Ji negalėtų į jį žiūrėti, kraujas stingsta gyslose, 
kai mato, kaip jis dirba tarp dangaus ir žemės, ten, kur net 
žvirbliai nebeužskrenda. 

— Žinoma, menkas malonumas,— sumurmėjo ponia Boš.— 
Maniškis tai siuvėjas, man nėra ko bijoti. 

— Jei jūs žinotumėt,— tęsė Žerveza,— iš pradžių nuo ryto 
iki vakaro nerasdavau ramybės. Man vis vaidendavosi, kad jis 
neštuvuose perskelta galva... Dabar jau rečiau apie tai gal- 
voju. Prie visko pripranti... Reikia kažkaip užsidirbti duoną...- 
- Bet jam duona brangiai atsieina, kiekvieną minutę gali už ją 
sumokėti gyvybe. 

Ji nutilo ir uždengė Naną sijono padurkais, bijodama, kad 
toji gali užklykti. Žerveza stovėjo išbalusi, negalėdama atitrauk- 
ti akių nuo stogo. Kupo kaip tik litavo apatinę lakšto pusę 
prie vandens nutekamojo vamzdžio; persisvėrė kiek tik galė- 
damas, tačiau pasiekti karnizo nepavyko. Tada surizikavo at- 
gniaužti ranką ir su įgudusiam darbininkui būdingu pasitikėji- 
mu. savimi lėtai pasistūmė į priekį. Akimirką jis pakibo virš 
gatvės už nieko nesilaikydamas ir ramiai dirbo savo darbą. Iš 
apačios buvo matyti, kaip rūpestingai jis vedžioja lituokliu, iš 
kurio sruvena balta liepsnelė. Siaubo suspausta gerkle Žerve- 
za sugniaužė rankas ir nesąmoningai pakėlė jas, tarytum mal- 
daudama. Bet štai ji galį nusiraminti: Kupo neskubėdamas dar 
kartą nusispjovė ir ramiai pakilo ant stogo. 

— Ak, pasirodo, esu šnipinėjamas! — linksmai šūktelėjo jis, 
pamatęs žmoną.— Ką, ponia Boš, matyt, maniškė kaip reikiant 
išsigando? Ji net bijojo mane šaukti... Palauk, aš tuoj baigsiu, 
darbo liko kokiai dešimčiai minučių. 

Jam tebuvo likę uždėti ant kamino stogelį — vieni juokai! 
Žerveza ir ponia Boš stovėjo ant šaligatvio, plepėjo apie šį 
bei tą ir prižiūrėjo Naną, kuri vis veržėsi į griovį gaudyti žu- 

velių; abiejų moterų žvilgsniai vis krypdavo į stogą, šypso- 
damosi jos linkčiojo galvas Kupo, tarytum norėdamos pasaky- 
ti, kad jos jo neskubinančios. Senikė iš priešais stovinčio na- 
mo vis dar nesitraukė nuo lango, žiūrėjo į stogdengį ir laukė. 

— Ko čia spokso šita ragana? — tarė ponia Boš.— Koks 
šlykštus snukis! - 

Iš viršaus sklido stiprus stogdengio balsas, traukiantis „Kaip 
gera rinkti žemuoges“. Dabar, palinkęs prie stalo, su tikro 
meistro mMitrumu jis karpė cinkuotą skardą. Skriestuvu apibrė- 
žęs apskritimą, didžiulėmis kreivomis žirklėmis jis kirpo pla- 
čią vėduoklę; paskui, tykiai stuksendamas plaktuku, išlenkė ją, 
suteikdamas smailos grybo kepuraitės formą. Tuo tarpų Zido- 
"Iis vėl pūtė gorėje žarijas. Už namo leidosi saulė, jos skaisčiai 
Iausva šviesa, pamažu blykšdama, virto švelniai alyvine. Tą 
tylų vakaro metą dviejų darbininkų siluetai atrodė nenatūra- 
liai ilgi, labai ryškūs skaidraus dangaus fone šalia tamsios sta- 
lo juostos. 

Kai stogelis buvo baigtas, Kupo vėl riktelėjo: 

— Zidori! Duok lituoklį! 

Tačiau Zidoris kažin kur dingo. Keikdamasis stogdengys 
žvilgsniu ėmė jo ieškoti, paskui pašaukė per atvirą palėpės 
langą. Pagaliau užmatė jį ant kito stogo, per du namus nuo 
jų. Nenaudėlis kaip niekur nieko vaikštinėjo gėrėdamasis at- 
sivėrusia Paryžiaus didybe, o vėjas kedeno jo šviesius retus 
plaukus. 

— Ei tu, šalaputri! Gal įsivaizduoji esąs kaime? — riktelėjo 
netekęs kantrybės Kupo.— O gal kuri eilėraščius? Irgi mat Be- 
ranžė! Duok šen greičiau lituoklį! Kur tai matyta — valkiotis 
po stogus! Tik ir trūksta, kad atsivestum čia savo draugužę ir 
pradėtum... Ar atneši tu man pagaliau lituoklį, prakeiktas 
mulkį! 

Jis baigė lituoti ir šūktelėjo Žervezai: 

— Štai ir viskas! Jau leidžiuosi. 

Kaminas, prie kurio jis tvirtino stogelį, buvo stogo vidu- 
ryje. Žerveza apsiramino ir šypsodama sekė jo judesius. Nana 
staiga pamatė tėvą ir iš džiaugsmo suplojo rankutėmis. Ji at- 
sisėdo ant šaligatvio, kad būtų patogiau žiūrėti į viršų. 

— Tėte! Tėte! — sušuko ji visa gerkle— Tėte! Pažvelk į 
mane! 

Stogdengys norėjo pasilenkti, tačiau koja slystelėjo... Ir 
staiga jis ėmė riedėti žemyn — negrabiai, kvailai, kaip katė, 
kuriai permuštos letenos, Kupo ritosi stogu žemyn, veltui steng- 
damasis ko nors įsitverti. 

— Velniai griebtų! — dusliai ištarė jis. 

Ir nukrito. Jo kūnas nubrėžė lanką, du kartus - persivertė 
ore ir dusliai žnektelėjo vidury gatvės, tarytum kas iš viršaus 
būtų numetęs ryšulį skalbinių. | 

Žerveza klaikiai suriko ir, iškėlusi rankas, apmirė. Subė- 
go praeiviai, aplink gulintįjį susirinko minia. Ponia Boš buvo 
taip priblokšta, kad net kojos jai linko, tačiau ji apglobė Naną 
rankomis, kad ši negalėtų matyti kūno. O priešais gyvenanti 
senė, užganėdinta reginio, ramiai uždarė langą. 

Keturi vyrai pernešė Kupo į vaistinę ant Puasonjė gatvės 
kampo; ir ten jis pragulėjo kone visą valandą ant antklodės, 
kol kiti sulakstė į Laribuazjero ligoninę neštuvų. Jis dar kvė- 
pavo, tačiau, žiūrėdamas į jį, vaistininkas abejodamas lingavo 
galvą. Dabar Žerveza klūpėjo šalia vyro ir nenumaldomai rau- 
dojo, nieko pro ašaras nematydama, priblokšta, apkvaitusi. Ji 
ištiesė rankas ir švelniai, labai atsargiai palietė jį, paskui vėl 
jas atitraukė ir klausiamai žvelgė į vaistininką, kuris uždraudė 
liesti nukentėjusįjį; po kelių akimirkų, negalėdama susilaikyti, 
ji vėl tiesė į jį rankas įsitikinti, kad, jis dar šiltas, nežinodama, 
kaip jam padėti. Kai pagaliau atnešė neštuvus ir ėmė kalbėti 
apie ligoninę, ji pašoko ir kupinu nevilties balsu suriko: 

— Ne, ne! Tik ne į ligoninę!.. Mes gyvename Naujojoje 
gatvėje, Gut d'Oro kvartale. | 

Žmonės mėgino ją atkalbėti: jeigu ji pasiims ligonį į na- 
mus, gydymas atsieis labai brangiai. Ji atkakliai kartojo: 

— -Naujoji gatvė Gut d'Oro kvartale, Naujoji gatvė... Aš 
parodysiu, kur nešti... O koks jūsų reikalas? Aš turiu pinigų... 
Tai mano vyras. Aš noriu, kad jis būtų su manimi. 

Ir jiems teko nešti Kupo namo. Kai neštuvai su kūnu ke- 
liavo per minią, prie vaistinės susigrūdusios moterys gyvai 
aptarinėjo Žervezą: tai bent moteriškė! Kas kad šluba, o žiū- 
rėk, šaunuolė, savo pasieks, dievaž. Ji išgelbės savo vyrą, o 
ligoninėje argi kas terliotųsi su tokiais sunkiais ligoniais?! Aiš- 
- ku kaip dukart du — daktarai nuo tokių lekia kuo toliau, kam 
jiems tokie suniokoti? Nuvedusi Naną namo, ponia Boš grįžo 
ir, drebėdama iš susijaudinimo, pasakojo susirinkusiems visas 
įvykio smulkmenas. | 

— Aš išėjau nusipirkti avies kulšies, stovėjau štai čia ir 
savo akimis mačiau, kaip jis krito,— kartojo ji.— Tai atsitiko 
„dėl mažylės, jis norėjo ją pamatyti ir — blinkt! Ak tu *Vieš- 
patie! Neduok Dieve, dar kartą tai pamatyti... Na, bet ką pa- 
darysi, reikia eiti į krautuvę. 

Visą savaitę -Kupo vadavosi mirtimi. Savieji, kaimynai ir 
visi aplinkui laukė, kad jis kiekvieną akimirką išleis pasku- 
tinį kvapą. Daktaras — didelis brangininkas, ėmęs už vizitą 
penkis frankus, — būgštavo dėl vidinių pažeidimų; šis žodis vi- 
sus šiurpino, kaimynai kalbėjo, kad stogdengiui nuo sutren- 
kimo nutrūko širdis. Tik Žerveza, nuo bemiegių naktų išblyš- 
kusi, susikaupusi ir kupina ryžto, traukiojo pečiais. Jos vyro 
sulaužyta dešinė koja — tai tiesa, visi tą žino; na ką gi, koją 
jam sugydys, štai ir viskas. O kad širdis nutrūkusi — grynos 
nesąmonės. Ji ją pataisys! Ji žino, kaip tai daroma: reikia tik 
Iūpestingai slaugyti, reikia švaros ir pasiaukojimo. Ji tvirtai 
tuo tikėjo ir buvo įsitikinusi, kad pastatys vyrą ant kojų, jei 
tik neatsitraukdama sėdės prie jo, slaugys, o kai jį kamuos 
karštis, dės ant kaktos vėsias rankas. Ji nė valandėlę neabejojo, 
kad jį išgelbės. Visą savaitę Žerveza beveik negulė, ji mažai 
kalbėjo, paskendusi savo pasiryžime išgelbėti vyrą. Užmiršo 
vaikus, kaimynus, gimines — viską pasaulyje. Devintos dienos 
vakare, kai gydytojas pagaliau pasakė, kad dėl ligonio gyvy- 
bės garantuoja, Žerveza, netekusi jėgų, kaip pakirsta krito ant 
kėdės ir apsipylė ašaromis. Tą naktį ji sutiko porą valandų 
pamiegoti, padėjusi galvą ant ligonio lovos kojūgalio. 

Nelaimė visą giminę sukėlė ant kojų. Motušė Kupo visas 
naktis būdavo su Žerveza, tačiau devintą valandą jau užmig- 
davo sėdėdama. Kas vakarą, grįždama iš darbo, ponia Lera 
darydavo nedidelį lankstą, kad sužinotų apie brolio sveikatą. 
Lorijė iš pradžių užbėgdavo po du tris kartus per dieną, siūly- 
damiesi pabudėti prie Kupo, ir net atitempė Žervezai krėslą. 
Bet netruko prasidėti ginčai dėl ligonių slaugymo. Ponia Lo- 
rijė tikino, kad per savo amžių ji išslaugė ne vieną ligonį, ir 
kas kas, o ji tai jau žino, ko reikia imtis. Ji kaltino Žervezą, 
kad toji atstumia ją nuo brolio lovos. Aišku, Šlubė žūtbūt nori 
išgelbėti Kupo — šiaip ar taip, jei ji nebūtų atklibikščiavusi į 
Nacijų gatvę ir nebūtų jam trukdžiusi dirbti, jis nebūtų nu- 
kritęs. Tik jei ji taip, kaip dabar, gydys vyrą, tai, be jokios 
abejonės, jį pribaigs. 

Kai Žerveza pamatė, kad, pavojus Kupo gyvybei nebegresia, 
nustojo taip pavydžiai jį sergėti. Dabar ji be baimės leisdavo 
žmonėms prieiti prie ligonio lovos. Ir giminės užplūdo kam- 
barį. Sveikimas turėjo būti gana ilgas, daktaras sakė, kad tai 
truks kokius keturis mėnesius. Kol nusilpęs stogdengys būdavo 
nugrimzdęs į ilgą liguistą miegą, abu Lorijė pliekė Žervezą, 
vadino ją kvaiša. Kokia nauda, kad ji pasiėmė vyrą namo? 
Ligoninėje jį būtų pastatę ant kojų dukart greičiau! Lorijė 

pats mielai sutiktų kuo nors susirgti, kad tik jai įrodytų, jog 
nė valandėlės nedvejodamas gulasi į Laribuazjero ligoninę; 
o ponia Lorijė pažįstanti ponią, kuri neseniai iš ten išėjo; na 
ir ką jūs manote? Ją rytą ir vakare maitino vištiena! Ir abu 
jau dvidešimtą kartą puolė skaičiuoti, kiek atsieis šeimai ke- 
turių mėnesių gydymas: pirmiausia, praleistos darbo dienos 
ir prarastas uždarbis, paskui — gydytojas ir vaistai, o vėliau — 
geras vynas ir šviežia mėsa. Jei Kupo užteks santaupų, dar bus 
pigiai atsipirkę, bet jiems teks lįsti į skolas — tai aišku kaip 
dieną. Na ką gi, jų reikalas. Tik tegu jie nesitiki iš giminių — 
mes ne tokie turtingi, kad išlaikytume ligonį. Juo blogiau Šlu- 
bei, štai ir viskas! Reikėjo daryti kaip visi — gabenti vyrą į 
ligoninę. Be visa kita, pasirodo, ji dar ir išdidėlė. 

Vieną vakarą ponia Lorijė staiga piktai paklausė: 

— O kaip jūsų krautuvė? Greitai ją išsinuomosite? 

— Teisybė,— sukrizeno Lorijė,— durininkas vis dar jūsų lau- 
kia. 

Žervezai užgniaužė gerklę. Ji buvo visiškai pamiršusi krau- 
tuvę. O dabar pamatė, kaip džiaugiasi šie žmonės, kad jos pla- 
nai žlugo. Nuo to vakaro Lorijė naudojosi menkiausia proga 
pasišaipyti iš jos neišsipildžiusios svajonės. Jei užeidavo kalba 
apie kokį neįgyvendinamą norą, jie siūlydavo tai atidėti iki to 
laiko, kai ji taps gražios krautuvės su vitrina į gatvę savinin- 
kė. O jai negirdint, jie tyčiojosi kaip tik išmanė. Žerveza ne- 
norėjo taip blogai apie juos manyti, tačiau dievaž buvo pa- 
našu, kad Lorijė džiaugiasi Kupo nelaime, sutrukdžiusia jai ati- 
daryti nuosavą skalbyklą Gut d'Oro gatvėje. 

Tada ji pati pradėjo šaipytis iš savęs, kad parodytų jiems, 
kaip mielai aukoja pinigus savo vyrui gelbėti. Kaskart, kai 
jai tekdavo prie jų traukti iš po laikrodžio gaubto taupomąją 
knygelę, ji linksmai sakydavo: 

— Na, einu išsinuomoti krautuvės. 

Ji nenorėjo vienu kartu paimti visų santaupų, kad komo- 
doje nereikėtų laikyti tokios krūvos pinigų. Imdavo po šimtą 
frankų. Be to, ji vis dar slapta vylėsi, kad įvyks stebuklas, 
Kupo staiga pasveiks, ir jai pavyks išsaugoti bent dalį atidėtos 
sumos. Grįžusi iš taupomojo banko, ant popieriaus skiautelės 
ji kruopščiai užrašinėjo, kiek pinigų dar likę. Žerveza tai darė 
tik dėl tvarkos. Taip, jų santaupos vis tirpo, tačiau ji visada 
giedru veidu ir ramia šypsena vedė savo tolydaus ėjimo į kra- 
chą sąskaitybą. Argi ne paguoda, kad tie pinigai panaudoti 
tokiam reikalui, kad jie tokią sunkią valandą yra po ranka? Ir 

be jokių apgailestavimų ji rūpestingai slėpė knygelę už laikro- 
džio, po stikliniu gaubtu. 

Kupo ligos laikotarpiu motina ir sūnus Gužė buvo labai 
geri Žervezai. Ponia Gužė siūlė jai visokiausias paslaugas; ne- 
buvo taip, kad, eidama į miestą, neužsuktų pas Žervezą pa- 
klausti, gal jai reikia atnešti cukraus, sviesto ar druskos; tomis 
dienomis, kai ji virdavo sriubą, nepamiršdavo užnešti kaimynei 
šviežio sultinio, o matydama, kad Žerveza nebespėja suktis, 
padėdavo jai virtuvėje, suplaudavo indus. Gužė rytais paim- 
davo iš Žervezos kibirus ir atnešdavo vandens iš kolonėlės 
Puasonjė gatvėje — taip ji sutaupydavo du su. Po vakarienės, 
jei giminaičiai neužgrobdavo ligonio kambario, Gužė ateidavo 
čia vakaroti. Porą valandų — nuo aštuonių iki dešimtos — kal- 
vis sėdėdavo papsėdamas pypkę ir žiūrėdamas, kaip Žerveza 
tupinėja prie ligonio lovos. Kartais per visą vakarą jis nepra- 
tardavo nė dešimties žodžių: tik sėdi įtraukęs šviesią galvą į 
milžino pečius ir susigraudinęs seka, kaip Žerveza į puodelį 
pila vaistažolių nuoviro, kaip atsargiai maišo cukrų, stengda- 
masi neskimbtelėti šaukšteliu. Jį iki sielos gelmių jaudindavo 
tos akimirkos, kai ji prieidavo prie lovos ir švelniai drąsin- 
davo Kupo. Niekada gyvenime jis nebuvo sutikęs tokios nar- 
sios moters. Jos nė kiek negadino šlubumas, priešingai — nuo 
to Žervezos vertė tik padidėjo: juk su nesveika koja jai dar 
sunkiau diena po dienos suktis slaugant vyrą. Nuo ryto iki 
vakaro ji nė valandėlei neprisėsdavo, netgi pavalgyti. Vis bėg- 
davo į vaistinę, švarindavo ligonį, negailėdama jėgų palaikė 
tvarką kambaryje, kur gulėjo ligonis ir be perstojo grūdosi 
žmonės; nepaisant viso šito, ji niekada nesiskundė, visuomet 
buvo maloni, nors vakarais iš nuovargio tiesiog griuvinėdavo 
ir užsnūsdavo stovėdama. Šitame vaistų pristatytame kamba- 
ryje, kambaryje, alsuojančiame pasiaukojimu, kalvis, maty- 
damas, kaip Žerveza myli ir kaip ištikimai slaugo Kupo, pa- 
juto jai begalinę pagarbą. 

— Na, seni! Štai ir atsigavai! — kartą pasakė jis sveikstan- 
čiam Kupo.— Aš dėl tavęs ir nebijojau: su tokia žmona kaip 
taviškė — neprapulsi. 

Gužė ir pats rengėsi vesti. Motina surado jam padorią mer- 
gaitę, mezginių nėrėją, kaip ir ji pati, ir iš visos širdies no- 
rėjo juos apvesdinti. Kad neįskaudintų motinos, jis sutiko, bu- 
vo net paskirta vestuvių diena rugsėjo pradžioje. Pinigai gy- 
venimo pradžiai jau seniai buvo atidėti ir gulėjo taupomajame 
banke. Tačiau kai Žerveza užsiminė Gužė apie būsimas vedy- 
bas, jis purtė galvą ir, tęsdamas žodžius, tyliai pasakė: 

— Kitos moterys nepanašios į jus, ponia Kupo. Jei kitos 
būtų tokios kaip jūs, būtų galima vesti kad ir dešimt iš kar- 
to. 

Praėjo du mėnesiai, ir Kupo jau galėjo atsikelti iš patalo. 
Jis dar sunkiai vaikščiojo — nueidavo tik nuo lovos iki lango, 
ir tai palaikomas Žervezos. Čia jis sėsdavosi į Lorijė krėslą, 
ištiesęs dešine koją ant taburetės. Šitas smailaliežuvis, dar taip 
neseniai šaipęsis iš žmogėnų, laužančių ant plikledžio savo ka- 
nopas, niekaip negalėjo susitaikyti su savo nelaime. Jis nesu- 
gebėjo mąstyti filosofiškai. Tuos du mėnesius, praleistus lovo- 
je, jis nieko neveikė, tik keikėsi, kaltino viską pasaulyje ir 
vedė iš proto aplinkinius. Argi tai gyvenimas drybsoti ant nu- 
garos su šita koja, nelanksčia tarytum koks baslys ir dar per- 
raišiota, nelyginant kokia dešrelė?! Ką jau ką, o lubas dabar 
jis žino kaip savo penkis pirštus, o tą plyšį kampe mokėtų nu- 
piešti ir užmerktomis akimis. Paskui, kai persikraustė į krėslą 
prie lango, prasidėjo naujos giesmės. Ar ilgai jis čia kėksos 
vienoje vietoje tarytum mumija? Ne taip jau ir įdomu nuo 
ryto iki pat vakaro žiopsoti į gatvę, kur nepamatysi nė gyvos 
dvasios ir iš kur amžinai dvokia Žaveliu? Garbės žodis, taip 
netruksi ir pasenti; jis atiduotų dešimt savo gyvenimo metų, 
kad tik kokį kartelį dar galėtų pažiūrėti, kaip laikosi tvirtovės 
pylimas. Ir jis vėl imdavo keikti savo likimą. Dievaž, tai per 
daug neteisinga, jam to neturėjo atsitikti; jis geras darbinin- 
kas, ne tinginys, ne girtuoklis. Jei taip kitam, jis dar suprastų. 

— Tėtušis Kupo,— kalbėjo jis,— nusisuko sprandą, kai buvo 
prisilakęs. Nesakau, kad taip jam ir reikėjo; bet čia nėra nie- 
ko stebėtino. O aš buvau nė kamščio neuostęs, buvau blaivus 
kaip kūdikis, nė vieno lašelio nebuvau paėmęs, ir va tau — 
kūlversčiais rituosi vien todėl, kad panorau pajuokauti su 
Nana!.. Šito jau per daug! Jei danguje yra Dievas, jis blogai 
tvarkosi. Niekada su tuo nesusitaikysiu! 

Ir kai Kupo jau tvirtai atsistojo ant kojų, jis vis dar gie- 
žė sunkiai slopinamą apmaudą ant savo amato. Niekam tikęs 
toks darbas, kai tenka visą dieną kaip katei laipioti stogais! 
Tie buržua ne tokie kvailiai! Jie jus siunčia į mirtį, o patys 
bijo net arčiau kopėčių prieiti — sėdi sau kampe prie židinio, 
spjauti jiems į darbo liaudį. Ir Kupo nusišnekėjo iki to, esą 
kiekvienas turi pats uždengti savo namo stogą. Velniai grieb- 
tų! Juk tai būtų labai teisinga: nenori mirkti ir šalti — lipk ant 
stogo ir denkis. Jis graudenosi, kam neišmoko kito, malones- 
nio ir ne tokio pavojingo amato, pavyzdžiui, staliaus. Čia jau 

tėtušio Kupo kaltė: visi tėvai turi kvailą įprotį kinkyti į savo 
vežimą ir vaikus — nori jie to ar ne. 

Dar du mėnesius Kupo vaikščiojo su ramentais. Iš pradžių 
nulipdavo tik išrūkyti ant laiptų savo pypkės. Paskui jau įsteng- 
davo nuklibikštuoti iki bulvaro ir ištisas valandas sėdėdavo ten 
ant suolelio, šildydamasis saulėje. Palengva jam grįžo buvęs 
linksmumas, ir per ilgas dykinėjimo valandas šitas velnio neš- 
tas ir pamestas šaipūnas jau sėkmingai galando savo liežuvį. 
Tačiau kartu su gyvenimo džiaugsmu į jį įslinko ir pomėgis 
dykinėti, jam patikdavo sėdėti nusvarinus rankas, atpalaidavus 
raumenis, atsidavus saldžiam snauduliui; atrodė, kad tingumas 
palengva jį užkariauja ir, pasinaudojęs lėtu sveikimu, vis gi- 
liau braunasi į kūną, silpnindamas jį ir užliūliuodamas. Kupo 
grįždavo namo linksmas, dantingas, sakydavo, kad gyvenimas 
puikus, ir nesuprato, kad taip ilgai trukti negali. Kaį jau galėjo 
paeiti be ramentų, leisdavosi į tolimesnes keliones; užsukdavo 
į statybas pasimatyti su senais draugais. Jis stovėdavo sukry- 
žiavęs rankas po namo pastoliais, krėtė juokus, šaipėsi iš nu- 
sikamavusių darbininkų ir, ištiesęs koją, sakydavo: va, prie 
ko priveda šitas idiotiškas darbas. Pasityčiojęs iš svetimo triū- 
so, jis patenkintas nueidavo, tarytum atkeršijęs už savo skriau- 
dą. Žinoma, teks vėl imtis darbo, bet kiek įmanoma vėliau. O! 
Jis brangiai už savo darbštumą sumokėjo, ir jam jau nebe- 
liko jokio noro dirbti. Be to, kaip gera padykinėti! 

Kai po pietų Kupo darydavosi nuobodu, jis slinkdavo pas 
Lorijė. Jie labai jo gailėjo ir, stengdamiesi prisivilioti, buvo 
malonūs ir dėmesingi. Pirmaisiais vedybų metais jis nuo jų 
nutolo — vis veikiamas Žervezos. Dabar jie stengėsi jį susigrą- 
žinti, šaipėsi iš jo tikindami, kad jis bijąs savo žmonos. Kas jis 
per vyras! Bet abu Lorijė buvo be galo atsargūs ir veidmai- 
niškai gyrė Žervezos nuopelnus. Kupo kol kas su žmona ne- 
sivaidijo, bet ne kartą prisiekinėjo, kad jo sesuo ją dievinanti, 
ir prašė būti su ja meilesnę. Vieną vakarą tarp jų kilo pirma- 
sis vaidas — dėl Etjeno. Stogdengys visą popietę prasėdėjo pas 
Lorijė. Kai grįžo, pietūs dar nebuvo išvirti, ir vaikai zyzė pra- 
šydami valgyti; čia Kupo staiga pripuolė prie Etjeno ir trenkė 
jam du skambius antausius. O paskui dar visą valandą niurz- 
gė: šitas berniūkštis ne jo, ir jis pats nesuprantąs, kaip jį savo 
namuoše pakenčia; baigsis tuo, kad ištrenks vienąkart tą snarg- 
lių į gatvę. Iki tol Kupo dėl Etjeno jokių priekaištų nedarė. 
Rytojaus dieną jis ėmė šnekėti, kad berniūkštis žeminąs jo 
orumą. Praėjo trys dienos, ir Kupo jau nuo ryto iki vakaro 
spardė vaiką į užpakalį, ir Etjenas, išgirdęs ant laiptų patėvio 

žingsnius, lėkdavo pas Gužė, kur senoji mezginių nėrėja at- 
laisvindavo jam stalo kampelį, kad berniukas galėtų ruošti pa- 
mokas. 

Žerveza jau senokai vėl dirbo. Dabar jai nebeliko jokio 
reikalo nuiminėti laikrodžio dangtį: visos santaupos buvo pra- 
valgytos, liko tik dirbti, dirbti sunkiai, iki devinto prakaito, 
už keturis,— juk reikėjo maitinti keturias burnas. Ir ji viena 
maitino visus. Kai kaimynai imdavo jos gailėti, ji tuojau pat 
puldavo ginti Kupo: nepamirškit, kiek jis prisikentėjo, tad nie- 
ko keisto, jei jo charakteris kiek ir sugedo; kai pasitaisys. svei- 
kata, viskas praeis. O jeigu jai sakydavo, kad Kupo jau svei- 
kas ir galėtų grįžti į statybas, ji ryžtingai prieštaraudavo. Ne, 
ne, dar anksti! Ji nenorinti, kad jis vėl atgultų. Ji geriau už 
visus žinanti, ką sakė daktaras! Juk ji pati neleidžianti Kupo 
dirbti, kasryt prašanti jį dar pailsėti, dar nesiveržti į darbą. 
Žerveza slapta netgi įkišdavo į jo liemenės kišenę keletą mo- 
netų. O Kupo priimdavo tai kaip visiškai suprantamą dalyką; 
jis skundėsi skausmais tai vienoje, tai kitoje vietoje, kad tik 
žmona jį dar pasargintų; praėjo pusmetis, o jis vis dar sveiko“ 
ir negalėjo pasveikti. Dabar, kai išsirengdavo pažiopsoti, kaip 
kiti dirba, jis noriai užsukdavo į karčemą kartu su kitais iš- 
mesti kokio stiklelio. Teisybę sakant, ten visai neblogai: ga- 
lima pasijuokti, kiek paplepėti. Čia nėra nieko negarbingo. 
Tik veidmainiai tikina, kad geriau mirti iš troškulio negu užei- 
ti į vyninę. Anksčiau draugai tyčiodavosi iš jo, ir buvo už ką: 
argi gali vyrui pakenkti stiklinaitė vyno? Kupo mušėsi į krū- 
tinę ir prisiekinėjo gersiąs tik vyną, jokiu būdu ne degtinę, 
tik vyną; vynas ilgina gyvenimą, nekenkia sveikatai, nesvaigi- 
na. Tačiau neretai, ištisą dieną prasitrainiojęs tai vienoje sta- 
tyboje, tai kitoje, tai vienoje smuklėje, tai kitoje, Kupo grįž- 
davo gerokai įkaušęs. Tokiomis dienomis Žerveza sakydavo, 
kad jai įsiskaudėję galvą, ir užrakindavo duris, kad Gužė ne- 
išgirstų, kokias kvailystes išdarinėja jos vyras. 

Tačiau palengva jaunąją moterį užvaldė liūdesys. Rytą ir 
vakare ji užsukdavo į Gut d'Oro gatvę žvilgtelėti į krautuvę, 
kurios iki šiol dar niekas nebuvo išsinuomojęs; ji slėpdavosi, 
kad nepamatytų pažįstami, tarytum tai būtų buvęs vaikiškas ir 
suaugusio žmogaus nevertas noras. Krautuvė nedavė jai ramy- 
bės: vakare, užgesinusi šviesą, ji gulėdavo plačiai atmerktomis 
akimis, ir ši neišsipildžiusi svajonė ją traukė kaip uždraustas 
vaisius. Ji vėl imdavo skaičiuoti: du šimtai penkiasdešimt fran- 
kų už nuomą, šimtas penkiasdešimt — už įrangą ir įrengimą, 
šimtas frankų pragyvenimui pirmas dvi savaites; iš viso — ma- 

žiausiai penki šimtai frankų. Ji apie tai nekalbėjo garsiai tik 
todėl, kad bijojo pasirodyti gailinti pinigų, išleistų Kupo gy- 
dymui. Kartais ji staiga išblykšdavo, vos susitvardydavo balsu 
neišsakiųsi savo norų, nutildavo užsikirtusi per pusę žodžio ir 
susigėsdavo, tarytum slėpdama kokią blogą mintį. Dabar teks 
paplušėti dar kokius ketverius, gal ir visus penkerius metus — 
greičiau šitokios stambios sumos jiems niekaip nepavyks su- 
taupyti. Ji puolė į neviltį kaip tik dėl to, kad negalėjo atidaryti 
skalbyklos tuoj pat: juk tada ji galėtų verstis be Kupo pa- 
galbos, ir jis turėtų galimybę dar keletą mėnesių ilsėtis, kol 
atgis noras dirbti; tada ji nusiramintų ir nusikratytų slaptos 
baimės dėl ateities, kuri graužė jai širdį, kai Kupo grįždavo 
įkaušęs, rėklodamas dainuškas ir pasakodamas, kokį pokštą iš- 
krėtė tas gyvulys Badmaišis, kuriam jis pastatęs litrą vyno. 

Kartą, kai Žerveza sėdėjo namie, pas ją užsuko Gužė ir, 
užtikęs ją vieną, namo iškart neišbėgo. Atsisėdo ir, žiūrėdamas 
į ją, užsirūkė. Matyt, jis taikėsi pasakyti kažką itin rimto: 
žodžiai sukosi ir brendo jo galvoje, niekaip negalėdami įgyti 
tinkamos formos. Ir štai po ilgos tylos jis pagaliau ryžosi. Iš- 
traukęs iš dantų pypkę, vienu atsikvėpimu išpylė: 

— Žerveza, ar leisite paskolinti jums pinigų? 

Žerveza stovėjo prie komodos ir dėliojo į stalčių kažkokius 
skudurus. Tirštai paraudusi, ji staigiai atsitiesė. Vadinasi, jis 
matė, kaip ji rytą lyg užburta stypsojo geras dešimt minučių 
priešais krautuvę, negalėdama atitraukti akių? O jis sumišęs 
šypsojosi, tarytum būtų pasiūlęs kokį įžeidžiamą dalyką. Ta- 
čiau ji ryžtingai atsisakė: niekuomet ji nesiskolins pinigų, ne- 
žinodama, kada galės juos grąžinti. Be to, jai reikia labai di- 
delės sumos. Bet jis taip primygtinai prašė sutikti, buvo toks 
prislėgtas ir įžeistas, kad ji pagaliau sušuko: 

— O kaip jūsų vestuvės? Negaliu gi aš imti pinigų, kurie 
atidėti vestuvėms! 

— Dėl to nesijaudinkite,— atsakė jis, savo ruožtu paraus- 
damas.— Aš persigalvojau. Žinote, aš nutariau... Patikėkite, man 
maloniau tuos pinigus paskolinti jums... 

Tada abudu staiga nuleido akis. Jie nieko nepasakė, tačiau 
tarp jų kažkas tyliai prasklendė — kažkas labai švelnu. Ir Žer- 
veza sutiko. Gužė jau buvo pakalbėjęs apie tai su motina. Jie 
tuojau pat užsuko pas ją. Nėrėja sėdėjo rimta, kiek liūdna, 
ramiai palenkusi galvą prie spręstuvų. Ji nenorėjo priešgy- 
niauti sūnui, tačiau Žervezos planams nepritarė ir jai tiesiai 
išsakė kodėl: Kupo blogame kelyje, jis pragers visą jos skal- 
byklą. Be to, ji labai nusivylė, kad gydamas ir turėdamas lai- 

ko Kupo atsisakė mokytis rašto; kalvis siūlėsi jam padėti, ta- 
čiau stogdengys pasiuntė jį velniop, pareikšdamas, kad nuo 
mokslo žmonės tik džiūsta. Jie vos nesusipyko ir nuo tol vie- 
nas nuo kito vis labiau tolo. Tačiau matydama maldaujančias 
savo didelio vaiko akis, ponia Gužė labai maloniai kalbėjosi su 
Žerveza. Ji sutiko paskolinti kaimynams. penkis šimtus frankų: 
jie turėsią kas mėnesį išmokėti Gužė po dvidešimt frankų, o 
kiek laiko tai truks — nesvarbu. 

— Žiūrėk tu man! O juk kalvis tave mergina, — juokavo 
Kupo, sužinojęs apie paskolą.— Na, aš ramus, jis toks mėmė!.. 
Jam pinigai, aišku, bus -grąžinti. Tačiau jei jis turėtų reikalų 
su kokiais sukčiais, jį kuo gražiausiai apmulkintų! 

Kitą dieną Kupo išsinuomojo krautuvę. Nuo -ryto iki va- 
karo Žerveza siuvo iš Naujosios gatvės į Gut d'Orą. Matydami, 
kaip ji bėgioja — lengva, šviečianti, sakytum sparnuota ir vi- 
sai nešlubuojanti — kaimynai kalbėjo, kad jai, matyt, padarė 
operaciją. 


Vv 


Kaip tik balandį Bošai atsisakė senosios vietos Puasonjė 
gatvėje ir atėjo dirbti durininkais į didįjį namą Gut d'Oro 
gatvėje. Ir kur tik žmonės nesusitinka! Žerveza, taip ramiai, 
be jokių durininkų gyvenusi butelyje Naujojoje gatvėje, bijo- 
jo atsidurti priklausoma nuo kokios raganos, su kuria reikės 
vaidytis dėl kiekvieno ištiškusio vandens lašo ar dėl vakare 
per garsiai daromų durų. Tokia jau, šlykšti tų durininkų pa- 
dermė! Tačiau su Bošais gyventi bus vienas malonumas. Jie — 
seni pažįstami, su jais visada ras bendrą kalbą. Ir santykiai bus 
šeimyniškį. | 

Tą dieną, kai sutuoktiniai Kupo atėjo pasirašyti nuomos 
sutarties ir Žerveza atsidūrė po vartų arka, jos širdis apmirė. 
Tai ji vis dėlto apsigyvens šitame didžiuliame kaip ištisas 
miestas name su ilgais laiptais ir nesibaigiančių koridorių la- 
birintais. Pilki fasadai, iškabinti languose džiūti skudurai, tam- 
sus akmenimis grįstas kiemas, visas išmaltas ir panašus į aikš- 
tę, iš dirbtuvių sklindantis duslus ūžesys,— visa tai kėlė jos 
sieloje nerimą; Žerveza džiaugėsi, kad netrukus išsipildys slap- 
ta jos svajonė, ir kartų baiminosi, kad jai nepasiseks, kad bus 
sutriuškinta nelygioje kovoje su badu, kurio kvėpavimą jau 

juto. Iš apatinio aukšto, iš šaltkalvio ir staliaus dirbtuvių, skli- 
do plaktukų dūžiai, oblių švilpesys, ir moteriai vaidenosi, kad 
ji daro kažką tiesiog beprotiško: stačia galva puola į visu grei- 
čiu paleistą mašiną. Tą dieną ištekantis iš dažyklos upelis buvo 
švelniai žalsvos spalvos. Žerveza peržengė jį ir nusišypsojo: 
ši spalva jai pasirodė geras ženklas. 

Su šeimininku kalbėjosi durininko kamarėlėje pas Bošus. 
Ponas Maresko, stambus peilių pirklys iš Taikos gatvės, ka- 
daise buvo klajojantis peilių galandytojas. Žmonės sakė, kad 
nuo tų laikų jis susikrovė ne vieną milijoną. Tai buvo tvirtai 
sudėtas, stambių kaulų, galingų darbininkiškų rankų penkias- 
dešimt penkerių metų vyriškis su ordinu švarko kilpelėje; jam 
būdavo didžiausias malonumas rinkti iš nuomininkų žirkles, 
peilius ir galąsti juos savo rankomis. Jis laikomas neišpuiku- 
siu žmogumi; valandų valandas šeimininkas išsėdėdavo tamsiose 
durininkų kamarėlėse ir kartu tikrindavo sąskaitas. Ten jis 
tvarkydavo ir kitus reikalus. Kupo rado jį sėdintį prie apšnerkš- 
to ponios Boš stalo ir klausantį durininkės skundo, kad siu- 
vėja iš trečio aukšto „A“ laiptų atsisakė mokėti už butą ir dar 
apšaukė ją nepadoriu žodžiu. Kai sutartis buvo pasirašyta, šei- 
mininkas paspaudė stogdengiui ranką: jisai gerbiąs darbinin- 
kus, seniau ir jam tekę kaip reikiant paprakaituoti, darbu vis- 
ką galima pasiekti. Perskaičiavęs du šimtus penkiasdešimt fran- 
kų — mokestį už pirmąjį pusmetį, — šeimininkas įmurkdė pini- 
gus į savo plačią kišenę ir papasakojo kai ką iš savo gyveni- 
mo, su pasididžiavimų rodydamas į ordiną. 

Tuo tarpu Žervezą kiek sutrikdė Bošų elgesys. Jie apsime- 
tė, kad su ja visai nepažįstami. Abudu tūpčiojo aplink šeimi- 
ninką, meilikaudami rietėsi dvilinki, gaudė kiekvieną jo žodį 
ir pritardami vis linkčiojo galvomis. Staiga ponia Boš vikriai 
iššoko pro duris, nuginė gaują vaikiūkščių, kurie teškenosi 
purvynėje prie kolonėlės: iš atsukto jos čiaupo mušė vandens 
srovė, užtvindydama grįstą kiemą. Grįždama atgal — tiesi ir 
griežta, šlaminanti sijonais, ji iš lėto apžvelgė langus, tarytum 
tikrindama, ar viskas gerai, ir autoritetingai suspaudė lūpas — 
juk dabar jai pavesta tvarkyti visų trijų šimtų gyventojų liki- 
mus. Bošas vėl užvedė kalbą apie siuvėją iš trečio aukšto, 
siūlė ją išvaryti ir paskaičiavo nesumokėtas sumas su tokia 
išraiška, tarytum pats būtų valdytojas ir gintų šeimininko in- 
teresus. Ponas Maresko pritarė siūlymui iškeldinti siuvėją, bet 
sakė dar palauksiąš iki pusmečio pabaigos. Šiaip ar taip, žiau- 
ru išvaryti žmones į gatvę, juo labiau kad šeimininkas nė su 
iš to neišlošia. Ir Žerveza virptelėjo nuo minties, kad ją irgi 

gali štai taip išmesti į gatvę, jeigu kokia nelaimė sutrukdys 
laiku užsimokėti. Ašinkušioje durininko kamarėlėje, apstaty- 
toje nešvariais baldais, buvo tamsu ir drėgna kaip rūsyje; švie- 
sa pro vienintelį langelį krito ant siuvėjo stalo ir apšvietė seną 
surdutą, paruoštą versti į kitą pusę. Bošų dukrelė Polina, rusva- 
plaukė ketverių metukų mergytė, sėdėjo ant plikų grindų, kant- 
riai stebėjo, kaip kepa veršiena, ir su pasigardžiavimu traukė 
stiprius virtuvės kvapus. 

Ponas Maresko vėl paspaudė Kupo ranką, o tasai jam pri- 
minė, kad patalpoje reikėtų padaryti remontą, juk šeimininkas 
pats žadėjęs tuos reikalus aptarti vėliau. Maresko pyktelėjo: 
nieko jis nežadėjęs, kur tai matyta, kad šeimininkas įrengtų 
skalbyklą! Bet vis dėlto sutiko nueiti kartu su Kupo ir Bošu 
apžiūrėti patalpos. Buvęs nuomininkas — galanterininkas — 
kraustydamasis pasiėmė lentynas, dėžes, prekystalį; liko tušti 
kambariai, pajuodusios lubos, o ant suskilinėjusių sienų karojo 
skivytai senų, pageltusių apmušalų. Ir čia, aidžioje kambarių 
tuštumoje, įsiliepsnojo karštas ginčas. Ponas Maresko šaukė, 
kad komersantai privalą patys susiremontuoti įmonę; jie galį 
įsigeisti ištaisyti ją auksu — ir ką, negi šeimininkas privalės jo 
ieškoti? Paskui, kaip pavyzdį, nurodė nuosavą parduotuvę Tai- 
kos gatvėje: jis į ją įdėjo daugiau nei dvidešimt tūkstančių 
frankų. O Žerveza su grynai moteriškų užsispyrimu kartojo vis 
tą patį argumentą, kuris jai atrodė nenuginčijamas: juk butą 
prieš išnuomodamas jis apmušalais išklijuotų, tiesa? O kuo šita 
patalpa skiriasi nuo buto? Ji prašanti tik išbaltinti lubas ir 
perklijuoti sienų apmušalus — daugiau nieko. 

Visą tą laiką Bošas stovėjo abejingas ir orus; jis gręžiojosi 
į šalis, žvelgė į viršų ir atkakliai tylėjo. Veltui Kupo jam mirk- 
čiojo — Bošas laikėsi taip, sakytum nenorėtų piktnaudžiauti sa- 
vo įtaka šeimininkui. Pagaliau Bošo fizionomija kiek pagyvėjo, 
jis kreivai šyptelėjo ir nežymiai linktelėjo galva. Kaip tik tą 
valandėlę Maresko, susierzinęs, nelaiminga veido išraiška, iš- 
skėtęs abiejų rankų pirštus, tarytum koks šykštuolis, iš kurio 
nagų ką tik išplėšė auksą, nusileido Žervezai pažadėjęs. išbal- 
tinti lubas ir apklijuoti sienas, bet su sąlyga — už apmušalus 
mokės perpus! Ir tuojau pat išbėgo nebenorėdamas daugiau 
nieko girdėti. 

Kai Bošas liko vienas su Kupo ir Žerveza, jis iškart pasi- 
keitė, draugiškai paplekšnojo Kupo per petį. Štai kaip! Rei- 
kalas sutvarkytas! Jei ne jis, jiems nė už ką nebūtų pavykę 
pramušti nei apmušalų, neį baltinimo. Ar jie pastebėję, kaip 
šeimininkas žvilgčiojo į jį klausdamas patarimo ir iškart su- 

tiko, kai tik jis šyptelėjo ir linktelėjo galva. Ir Bošas konfi- 
„dencialiai pasakė, kad iš esmės tikrasis namo šeimininkas esąs 
jis: tik jis sprendžia, ką reikia iškeldinti, nuomoja kambarius 
tiems, kurie jam patiko, ima nuomos mokestį už butą ir savai- 
tėmis. laiko pinigus savo komodoje. Vakare, norėdami atsidė- 
koti Bošams, Kupo nutarė būsiant mandagu nusiųsti jiems porą 
litrų vyno. Už tokią paslaugą negaila ir dovanos. 

Nuo kito pirmadienio darbininkai pradėjo tvarkyti patal- 
pą. Pats svarbiausias dalykas pasirodė apmušalų pirkimas. Žer- 
veza norėjo šviesių, pilkšvų su žydromis gėlytėmis — nuo jų 
sienos pašviesėtų ir pralinksmėtų. Bošas pasiūlė į parduotuvę 
eiti kartu ir išsirinkti pačiai. Tačiau jis turėjo griežtą šeimi- 
ninko prišakymą: apmušalai neturi būti brangesni kaip pen- 
kiolika su už ruloną. Parduotuvėje jie išbuvo visą valandą: 
Žerveza vis grįždavo prie labai į akį kritusių apmušalų po 
aštuoniolika su, visi kiti jai atrodė klaikūs, ir ji puolė į ne- 
viltį. Galiausiai durininkas nusileido: tiek to, jis sutvarkysiąs 
šitą reikalą, paskaičiuosiąs vienu ritinėliu daugiau, jei prireiks. 
Ir Žerveza, grįžtant namo, nupirko Polinai pyragaičių. Ji ne- 
mėgo likti skolinga, ir tas, kuris suteikia jai paslaugą, nelieka 


Patalpą turėjo sutvarkyti per keturias dienas. Tačiau darbai 
truko ištisas tris savaites. Iš pradžių buvo manyta fasadą tie- 
siog nuplauti vandeniu. Tačiau seni vyno raudonumo dažai 
buvo tokie purvini ir niūrūs, kad Žerveza nesusilaikė ir nutarė 
perdažyti visą priekį žydra spalva su geltonais dryželiais. Žo- 
džiu, remontui nebuvo galo. Kupo vis dar nedirbo ir ateidavo 
iš ryto pasižiūrėti, Kaip viskas vyksta. Bošas atidėdavo sur- 
dutą ar kelnes, kurioms siuvo naujas ąseles, ir taip pat prisi- 
statydavo prižiūrėti darbininkų. Taip abudu visą mielą dieną 
stypsodavo užvertę galvas, sudėję rankas už nugaros, aptari- 
nėjo kiekvieną dažytojų teptuko brūkštelėjimą, rūkė, spjau- 
dėsi. Tereikdavo įkalti vinį, ir prasidėdavo giliamintiški sam- 
protavimai, begaliniai ginčai. Dažytojai, du sveiki geraširdžiai 
vaikiai, dažnai lipdavo nuo kopėčių, eidavo prie jų ir taip pat 
įsitraukdavo į diskusiją arba, linguodami galvas, ilgai apžiū- 
rinėdavo savo pradėtą darbą. Lubas jie nubaltino gana greitai, 
tačiau sienų dažymas, atrodė, niekad nesibaigs. Dažai niekaip 
nenorėjo džiūti. Dažytojai ateidavo devintą valandą ryto, sta- 
tydavo dažų kibirėlius į kampą, apmesdavo akimis sieną ir 
dingdavo — tiek juos ir tematydavai. Jie eidavo pusryčiauti 
arba baigdavo kokį nors darbelį šalia. O kartais ir pats Kupo 
vesdavo į karčemą visą kompaniją: Bošą, dažytojus ir pakeliui 

pasitaikiusius bičiulius; taip tuščiai praeidavo visa diena. Zer- 
veza tiesiog nerado sau vietos. Ir staiga per dvi dienas viskas 
buvo baigta: dažai padengti laku, sienos išklijuotos apmušalais, 
visos šiukšlės išneštos. Darbininkai baigė dirbti lyg išdykau- 
dami — pasilipę ant savo kopėčių švilpavo arba visa gerkle 
plėšė dainas. 

Kupo persikraustė nedelsdami. Pirmosiomis dienomis, grįž- 
dama iš parduotuvių namo, Žerveza džiaugėsi kaip vaikas. Per- 
eidama gatvę, ji lėtindavo žingsnį ir gėrėjosi savo namais. 
Tamsioje tamsių fasadų eilėje jos skalbykla iš toli švietė nau- 
jutėlaite linksma iškaba, kur šviesiai melsvame fone stambio- 
mis geltonomis raidėmis buvo išvedžiota: „Plonų baltinių skal- 
-bykla“. Vitrinoje, uždengtoje muslino užuolaidėle ir apklijuo- 
toje mėlynu popieriumi, kad geriau išryškėtų skalbinių baltumas, 
buvo išstatyti vyriški marškiniai, o ant plonos žalvario vielos 
sūpavosi moteriškos kepuraitės. Žervezai jos dangiškai žydra 
skalbykla atrodė labai gražutė.- Viduje irgi vėrėsi žydra ka- 
ralystė: ant Pompadur stiliaus apmušalų buvo išbarstytos pa- 
-vėsinės, apaugusios žydrais vijokliais; du trečdalius kambario 
užėmė didžiulis lyginimo stalas, apmuštas storu veltiniu; jo 
šonus slėpė kretono drapiruotė su stambiais žydrais gėlių raš- 
tais. Žerveza prisėsdavo ant taburetės ir apmirdavo iš laimės 
gėrėdamasi gražia, švara dvelkiančia: patalpa, žvilgsniu glos- 
tydama kiekvieną naują daiktą. Bet visų labiausiai ją džiugino 
ketinė krosnis, ant kurios vienų metu galėjo kaisti dešimt lai- 
dynių, stovinčių aplink ugnį ant nuožulnių padėklėlių. Žerveza 
vis klaupdavosi ant kelių ir žiūrėdavo į krosnį, bijodama, kad 
jos kvaišelė mokinė, prigrūdusi per daug kokso, nesusprogdintų 
ketaus. 

Patalpa už skalbyklos buvo gana nebloga. Kupo miegojo 
pirmame kambaryje, kur virdavo valgyti ir valgydavo; durys 
gilumoje buvo tiesiai į kiemą. Nanos lovelę pastatė kambaryje 
dešinėje — didelėje kamaroje, kur šviesa patekdavo pro apva- 
lų langą, iškirstą prie pat lubų. O Etjeną įtaisė kambarėlyje 
kairėje, kartu su nešvariais baltiniais, kurių didžiausios krūvos 
kūpsojo ant grindų. Tačiau butas turėjo vieną didelį trūkumą, 
nors Kupo iš karto ir nenorėjo to pripažinti — nuo sienų sun- 
kėsi drėgmė ir jau nuo trečios valandos galinėje patalpoje bu- 
vo visai tamsu. 

Naujoji skalbykla labai sujaudino kvartalą. Kupo buvo kal- 
tinami, kad per daug užsimoję — tikrai neišvengsią bėdos. Ir 
iš tiesų jie jau išleido visus penkis šimtus skolintų frankų, 
nepasilikę nieko pirmoms dviem savaitėms, kaip buvo iš pra- 

džių tvirtai nutarę. Žerveza tą rytą, kai pirmą kartą atvėrė 
savo skalbyklos langines, kišenėje teturėjo lygiai šešis frankus. 
Tačiau ji nesikrimto — pas ją tuojau ėmė eiti užsakovai, ir 
buvo vilčių, kad reikalai netrukus pasitaisys. Po savaitės, šeš- 
tadienio vakare, Žerveza liko sėdėti su pieštuku rankoje ir 
kokią porą valandų ant popieriaus skiautės rašė skaičius, o 
paskui pažadino Kupo ir švytinčiu veidu jam pranešė, kad jie 
gali uždirbti šimtus ir tūkstančius, jei tik protingai tvarky- 
sis. 

— Na, jūs tik pamanykit! — šaukė ant visos Gut d'Oro gat- 
vės ponia Lorijė. — Mano brolis, matyt, visai kvanktelėjo! Da- 
bar betrūksta, kad Šlubė užsiveistų meilužį. Jai kaip tik šitas 
tiktų. Argi ne? 

Lorijė mirtinai susiriejo su Žerveza. Dar per remontą jie 
vos nesprogo iš pavydo: užtekdavo iš tolo pamatyti dažytojus, 
ir jie pereidavo į kitą gatvės pusę, o ropšdamiesi į savo bu- 
tą įsiutę griežė dantimis. Tokia netikša turi žydrą skalbyklą — 
tai tiesiog antausis garbingiems žmonėms! Ir tuojau pat, kitą 
dieną, kai mergaitė padėjėja šliūkštelėjo už durų stiklinę krak- 
molo, ponia Lorijė, kuri kaip tik ėjo pro skalbyklą, pakėlė 
triukšmą ant visos gatvės, tikindama, kad Žerveza siundo prieš 
ją savo darbuotojas. Dabar visi santykiai tarp jų buvo nu- 
traukti, susitikusios jos pasikeisdavo kupinais neapykantos 
žvilgsniais. 

— Na ir gyvenimas, nieko nepasakysi! — tvirtino ponia Lo- 
rijė— Visi žino, iš kur ji ėmė pinigus skalbyklai! Aišku, su- 
sidėjo su tuo kalviu... Irgi geras tylenis! Jo tėvas, atrodo, per- 
sirėžė peiliu sau gerklę — išsigando giljotinos ar dar ko pa- 
našaus. Žodžiu, kažkokia ganėtinai šlykšti istorija! 

Ponia Lorijė stačiai apkaltino Žervezą sanguliavimu su Gu- 
žė. Ji įžūliausiai melavo tikindama, kad vieną vakarą juos ne- 
tikėtai užklupo ant suolelio bulvare. Ir mintis apie slaptą ryšį, 
apie meilės džiaugsmus, kuriais mėgaujasi jos brolienė, dar 
labiau kaitino šitą labai negražią moterį, dėl to savo bjaurumo 
neturinčią galimybių būti nedorybingą. Kasdien iš jos širdies 
tiesiog išsiverždavo klyksmas: 

— Ką ji tokio turi, šita nelaiminga luošė? Kodėl vyrai taip 
ir limpa prie jos? Juk manęs tai niekas neįsimyli! 

Ir prasidėjo nesiliaujančios paskalos ir plakimas liežuviais. 
Ji pasakodavo kaimynėms visą istoriją nuo pat pradžių. Pati- 
kėkite, brolio vestuvių dieną ji vaikščiojusi kaip trenkta! Jos 
gera uoslė, ji iš karto pajuto, kuo čia viskas baigsis. O pas- 
kui... Dieve mano! Šita Šlubė vaizdavo tokią švelnią, tokią 

tykią, kad dėl savo brolio ji su vyru net sutikusi būti Naros 
krikšto tėvais; taigi už krikštynas jiems tekę suploti nemažai 
pinigo. Bet dabar baigta! Net jei Šlubė stiptų ir maldautų stik- 
linės vandens, ji nė piršto nepajudintų jai padėti, tegu laukia 
pagalbos iš kitų! Ne, ji negalinti pakęsti nei akiplėšų, nei niek- 
šų, nei pasileidėlių. Kitas reikalas, jei Nana sumanytų aplan- 
kyti savo krikštatėvius, jie mielai ją priimtų: ką ir kalbėti, 
mažylė juk negali atsakyti už savo motinos nuodėmes! O štai 
Kupo, matyt, nereikia patarimų, tačiau jo vietoje kiekvienas 
vyras prispaustų žmonai uodegą ir duotų geros pylos; aišku, 
tai jo reikalas, tačiau vis dėlto jis neturėtų leisti užtraukti ne- 
šlovę visai giminei. Dieve mano! Jeigu Lorijė ją, savo žmoną, 
taip užtiktų kito glėbyje, tai ramiai nepraeitų, galite neabejo- 
ti: jis, nieko nelaukęs, persmeigtų jai vidurius žirklėmis! 

Tačiau Bošai, griežti visų namo ginčų teisėjai, smerkė vyrą 
ir žmoną Lorijė. Žinoma, Lorijė padorūs žmonės, ramūs, dirba 
kiekvieną mielą dieną ir laiku moka nuomą. Bet dabar jie tie- 
siog pasiuto iš pavydo. Be to, jie nežmoniškai šykštūs. Tikri 
nagai! Užsuki pas juos, tai tuoj puola slėpti butelį, kad tik ne- 
reikėtų pavaišinti stikline vyno. Žodžiu, netikusi porelė. Kar- 
tą Žerveza užėjo pas Bošus ir pavaišino selteriu su serbentų 
sirupų; tą valandėlę pro šalį kaip tik ėjo ponia Lorijė; pama- 
čiusi juos besivaišinančius, ji išdidžiai iškėlė galvą ir demonstra- 
tyviai nusispjovė prie durininkės durų. Nuo to laiko ponia 
Boš, šluodama koridorių ir laiptus, palikdavo piežais Lorijė 
Eu krūvą šiukšlių. 

— Po velnių! Taigi Šlubė tiesiog stengiasi prisivilioti tuos 
A Visi jie geri! Tegu tik duoda man ramybę, jei ne — 
pasiskųsiu šeimininkui. Vakar mačiau, kaip tas veidmainys Bo- 
šas trynėsi aplink ponią Godron. Argi ne akiplėša? Tik pama- 
nykit — suktis apie tokio amžiaus moterį, be to, turinčią beveik 
pusę tuzino vaikų! Gryna kiaulystė!.. Jei dar kartą pamatysiu 
tokią šlykštynę, nueisiu ir papasakosiu Bošo žmonai. Tegu duos 
jam geros pylos. Ot tai bus juoko! 

Motušė Kupo, kaip ir anksčiau, lankydavo ir sūnų, ir duk- 
terį, su visais gerai sutarė ir dėl to, galima sakyti, išlošė: da- 
bar ją dažniau kviesdavo pietų; vieną vakarą ji būdavo pas 
dukterį, kitą — pas marčią, abi išklausydavo ir abiem pritaI- 
davo. Ponia Lera pastaruoju metu liovėsi užeidinėti pas Kupo, 
kadangi susipyko su Šlube dėl pasakojimo apie zuavą, kuris 
skustuvų nurėžė nosį savo mylimajai; ponia Lera karštai gynė 
zuavą, tikino, kad jis pasielgė kaip tikras įsimylėjėlis, tačiau 
nepanoro paaiškinti, kodėl jai taip atrodo. Ji dar labiau pakurs- 

tė ponios Lorijė pyktį apskųsdama, esą Šlubė, pliurpdama su 
kaimynėmis, nė kiek nesivaržydama vadino ją Karvės Uodega. 
Viešpatie, taigi dabar, be abejo, ir Bošai, ir visi kiti name va- 
dina ją Karvės Uodega! 

Į visas tas apkalbas Žerveza nereagavo: ji rami, patenkin- 
ta šypsojosi nuo savo skalbyklos slenksčio, linkčiojo galva 
praeinantiems pro šalį pažįstamiems. Jai patikdavo išlįsti per 
duris, valandžiukei atsitraukus nuo laidynių, ir linksmai, su 
tuščiagarbišku šeimininkės išdidumuų apsižvalgyti aplinkui, pa- 
stovėti ant nuosavo gabalėlio šaligatvio. Dabar jai priklausė ir 
Gut d'Oro gatvė, ir kaimyninės gatvelės, ir visas kvartalas. 
Stovėdama tarpdury balta palaidinuke, apnuogintomis rankomis 
ir darbo įkaršty išsidraikiusiais šviesiais plaukais, ji skubiai 
mesdavo žvilgsnį į kairę, į dešinę, kad iš karto aprėptų visą 
gatvę, praeivius, namus, grindinį ir dangų. Kairėje tiesėsi ra- 
mi, tuščia Gut d'Oro gatvė, atrodė, lyg ji vestų į provincijos 
kampelį, kur moterys tyliai šnekučiuojasi stovėdamos ant prie- 
bučių; dešinėje, per kelis žingsnius, prasidėjo Puasonjė gatvė, 
ten dundėjo karietos, sruvo tirštas minios srautas, sankryžose 
pamažu išsisklaidantis į šalis. Žerveza mėgo miestą, vežimų 
trinksėjimą duobėtu grindiniu, žmonių grūstį siaurose gatvelė- 
se, stačius akmenuotus nutekamųjų vandenų griovių šlaitus; 
upelis priešais skalbyklą įgijo jai didžiausios svarbos, virto jai 
plačiausia upe, ir Žerveza norėjo, kad ji būtų labai švari — 
šita keista, sakytum gyva upė, srovenanti per juodą purvyną, 
upė, kurią dažykla nuspalvina fantastiškais, švelniais tonais. 
Žervezą domino krautuvės: didelė bakalėjos parduotuvė su len- 
tynose išdėstytais džiovintais vaisiais, pridengtais plonyčiu tink- 
leliu; gatavų drabužių ir trikotažo darbininkams krautuvė, kur 
nuo menkiausio vėjelio sūpavosi mėlynos kelnės išskėstomis 
klešnėmis ir palaidinės rūpestingai ištiestomis rankovėmis. Žer- 
vezai buvo gerai matyti vaisių ir žarnokų pardavėjų stalas, ku- 
rio kampe murkė ramūs, orūs katinai. Viena Kupo kaimynė, 
anglių .pardavėja ponia Viguru — mažytė tamsaus gymio, spin- 
dinčių akių storulė — maloniai su ja sveikindavosi; anglininkė 
mėgo paplepėti ir pajuokauti su vyriškiais prie savo krautu- 
vėlės durų, po tamsiai raudona iškaba, kurioje buvo nuteplio- 
tas nevykęs pliauskų statinys, primenantis sodo pavėsinę. Ki-. 
tos dvi kaimynės — motina ir duktė Kiudorž, skėčių pardavė- 
jos — niekada nesirodydavo gatvėje, jų vitrina patamsėjo, o 
durys, papuoštos dviem nedideliais ryškiai raudonai dažytais 
cinko skėčiais, visada buvo sandariai uždarytos. Prieš grįždama 
prie laidynių, Žerveza kaskart mesdavo žvilgsnį į kitą gatvės 

pusę, į didelę baltą sieną be jokio lango, su didžiuliais vartais; 
jie vedė į erdvų kiemą, užgriozdintą daugybe vežimų ir vežė- 
čių su užverstomis aukštyn ienomis, kurio gilumoje matėsi 
liepsnojantis žaizdras. Ant sienos stambiomis raidėmis buvo 
išvedžiotas žodis „,Kalvė“, įrėmintas pasagų vėduokle. Visą die- 
ną priekalą daužė kūjai, blyškioje kiemo prietemoje žaižaravo 
spiečiai kibirkščių. O sienos apačioje, spintos didumo būdelėje, 
tarp dviejų krautuvėlių, prekiaujančių gelžgaliais ir keptomis 
bulvėmis, dirbo laikrodininkas, labai garbus, surdutu vilkintis 
ponas; jis sėdėjo priešais darbastalį, ant kurio po stikliniais 
gaubtais buvo sudėtos miniatiūrinės detalės, ir ištisas dienas 
mažyčiais instrumentais knebinėjosi laikrodžiuose, o už jo ka- 
bojo kelios dešimtys nedidelių sieninių laikrodžių; jų švytuoklės 
linksmai tiksėjo niūrioje gatvės skurdybėje visos iš karto, ir 
šitas garsas švelniai antrino tolygų kalvės kūjų trinksėjimą. 
Kaimynams Žerveza atrodė labai miela moteris. Žinoma, jos 
adresu netrūko paskalų, tačiau visi vienu balsu pripažino, kad 
jos didelės akys, mažytė burna ir puikūs balti dantys. Žodžiu, 
gražutė blondinė, ir jei ne luošumas, galėtų būti laikoma tik- 
ra gražuole. Jai ėjo dvidešimt devinti metai, ji kiek pastorė- 
jo, liesas veidas suapvalėjo, judesiai įgavo gracingumo, būdin- 
go laimingai moteriai. Dabar, laukdama, kol įkais laidynė, ji 
kartais užsimiršdavo prisėdusi ant kėdės kraštelio, ir jos so- 
čiu, patenkintu veidu slinko mįslinga šypsėna. Sakydavo, kad 
ji smaližė; teisybė, Žerveza mėgo skaniai pavalgyti, bet juk 
tai ne kokia bjauri yda, greičiau priešingai. Jei uždirbi tiek, 
kad gali sau leisti skaniai pavalgyti, būtų tiesiog kvaila čep- 
loti bulvių lupenas, argi ne? Juo labiau kad ji, kaip ir anks- 
čiau, dirbo neištiesdama nugaros, darydama viską, kad tik įtik- 
tų užsakovams, o kai gaudavo skubų darbą, aklinai uždarydavo 
langines ir plušėdavo ištisą naktį. Kvartale buvo sakoma, kad 
jos lengva ranka ir viskas jai sekasi. Moteris apskalbdavo vi- 
są namą, jai nešdavo skalbti ir ponas Madinjė, ir panelė Re- 
manžu, ir Bošai; pas ją perėjo net kai kurios jos buvusios šei- 
mininkės, ponios Fokonjė klientės, garbios Paryžiaus damos iš 
Fobūr Puasonjero gatvės. Nepraėjo ir mėnuo, ir jai teko sam- 
dyti dvi darbuotojas: ponią Piutua ir išstypėlę Klemansą, anks- 
čiau gyvenusią septintame aukšte; dabar Žerveza turėjo tris 
"padėjėjas — su žvairele mokine Ogiustina, bjauria kaip bež- 
džionė mergiote. Kitas Žervezos vietoje nuo tokios sėkmės 
greičiausiai būtų pametęs galvą. Ir todėl nieko smerktino, jei, 
visą savaitę triūsusi, ji leisdavo sau pirmadieniais pasmagu- 
riauti. Beje, tai Žervezai buvo tiesiog būtina: jei ji kartkartė- 

mis nepamalonintų savo kūno skanėstais, nuo kurių iš anksto 
tįsdavo seilės, tai nusilptų ir nebeturėtų jėgų sudoroti tas krū- 
vas marškinių, kurie patys, kaip žinoma, neišsilygina. 

Niekada dar Žerveza nebuvo tokia maloni žmonėms. Ji pa- 
sidarė romi kaip avelė ir minkšta kaip vaškas. Išskyrus ponią 
Lorijė, kurią atsikeršydama už išpuolius tikrai vadino Karvės 
Uodega, Žerveza niekam nejautė neapykantos ir visiems at- 
leido. Kiek apsunkusi nuo sočių pusryčių ir puodelio kavos, ji 
tapdavo itin atlaidi. Ji dažnai kartodavo: „Jei nenorime gy- 
venti kaip kokie laukiniai, turime vienas kitam viską atleisti“. 
Kai Žervezą girdavo už gerumą, ji tik juokdavosi. Kas iš to, 
jeigu ji būtų pikta? Anoks čia nuopelnas -būti gerai! Argi ne- 
išsipildė visos jos svajonės? Argi jos gyvenime dar ko nors 
trūksta? Žerveza prisiminė, ko ji troško tada, kai atsidūrė vos 
ne gatvėje: dirbti, turėti kąsnį duonos, turėti savo kampą, ap- 
Iūpinti vaikus, nebūti mušamai, mirti savo lovoje. Dabar jos 
svajonės su kaupu išsipildė — ji turėjo viską ir net daugiau 
nei svajojo. O numirti savo lovoje, juokaudama pridurdavo 
jaunoji moteris, ji irgi viliasi, tik norėtų kuo vėliau. 

Žerveza ypač atlaidi buvo Kupo. Niekada nė vieno blogo 
žodžio jam į akis, niekada jokio skundo jam negirdint. Stog- 
dengys pagaliau ėmėsi darbo, o kadangi jo statybos dabar bu- 
vo kitame miesto gale, Žerveza kasryt jam įduodavo keturias- 
dešimt su pusryčiams, vynui ir tabakui. Tačiau kokią porą 
kartų per savaitę Kupo užgaišdavo pakeliui su kokiu nors bi- 
čiuliu, pragerdavo keturiasdešimt su ir grįždavo pusryčių na- 
mo, prikūręs visokiausių nebūtų istorijų. Kartą, vos spėjęs kiek 
paėjėti nuo namų, jis sutiko Badmaišį su trimis draugeliais ir 
surengė jiems tikrą puotą ,Kapucine“, prie Šapelio užkardos: 
sraigės, vynas antspauduotuose buteliuose, kepsniai; keturias- 
dešimt su jam neužteko, ir jis su pasiuntinuku nusiuntė sąs- 
kaitą Žmonai, paprašęs pasakyti, kad jį ten laiką kaip užstatą. 
Žerveza juokėsi ir gūžčiojo pečiais: kas čia bloga, jei jos žmo- 
gus mažumėlę pasiaus? Vyrų esą negalima laikyti trumpai pri- 
rištų, jei nori, kad namuose būtų taika ir ramybė, antraip žo- 
dis po žodžio, ir prasideda muštynės. Neduok Dieve! Juk reikia 
suprasti: Kupo vis dar skauda koją, be to, į karčemą jį tempia 
draugai, juos irgi tenka vaišinti, nes pagarsėsi kaip šykštūnas. 
Ir apskritai neverta į tai kreipti dėmesio — jei Kupo grįžta įkau- 
šęs, tuoj eina miegoti, o po poros valandų jo girtumo nė ženk- 
lo nebelieka. 

Tuo metu stojo nepakeliamai karštos dienos. Vieną birže- 
lio šeštadienio popietę, kai buvo daug skubaus darbo, Žerveza 

pati prigrūdo kokso į krosnelę, ant kurios kaito dešimt Iaidy-. 
nių, ir kamine suūžė, suvaitojo liepsna. Tą valandą saulės spin- 
duliai plieskė beveik statmenai ir, atsimušdami nuo įkaitusio 
šaligatvio, kilo karšto oro bangomis, kurios siūbavo skalbyklos 
palubėje; nuo mėlyno popieriaus, kuriuo buvo apklijuota vit- 
rina ir lentynos, ryški šviesa atrodė žydra; ir akinanti, o virš 
lyginimo stalo mirgėjo aukso dulkelės, tarytum prasimušusios 
pro ploną užuolaidų audinį. Kambaryje taip nepakenčiamai šu- 
tino, kad galėjai uždusti. Atidarė į gatvę duris, tačiau nesi- 
jautė jokio oro dvelkimo; nuo kabančių ant žalvario vielų skal- 
kieti kaip skiedros. Buvo karšta lyg krosnyje, visos tylėjo, te- 
sigirdėjo prislopintas laidynių dunksenimas į storu kolenkoru 
apmuštą stalą. 

— O Viešpatie! — atsiduso Žerveza.— Man rodos, šiandien 
ištirpsime. Nusivelkam marškinius! 

Ji buvo atsitūpusi prie vonelės ir krakmolijo skalbinius. 
Vilkėjo baltą sijoną, palaidinukę atviru kaklu ir užraitotomis 
rankovėmis, tačiau, nepaisant nuogų -rankų ir apnuogintų pe- 
čių, ji smarkiai įraudo ir taip suprakaitavo, kad mažytės gels- 
vos jos išsidraikiusių plaukų garbanėlės prilipo prie odos. Į 
pieno baltumo vandenį ji rūpestingai merkė kepuraites, vyriš- 
kų marškinių krūtines, apatinius sijonus, moteriškų pantalonų. 
raukinukus. Paskui, įkišusi ranką į kibirą vandens, ji taškė 
nesukrakmolytas drabužių vietas, vyniojo baltinius ir dėjo juos 
į ketvirtainę pintinę. 

— Ši pintinė jums, ponia Piutua,— tarė ji.— Žiūrėkite, ne- 
gaiškite, šiandien džiūsta bematant, po valandos teks vėl drė- 
kinti. 
tų moterėlė, lygino su iki viršaus susagstyta sena rudos spal- 
vos palaidine, bet nė kiek neprakaitavo, ji nęt nenusiėmė ky- 
ko — senos rudos kepuraitės, apvedžiotos apiblukusiais žalsvais 
kaspinais. Prie per aukšto jos ūgiui stalo, tiesi ir iškėlusi alkū- 
nes, moteris stumdė savo laidynę kampuotais marionetės ju- 
desiais. Staiga ji riktelėjo: 

— Na jau ne, panele Klemansa, apsirenkite palaidinę. Ži- 
note, aš negaliu pakęsti nepadorumo. Nėra ko rodyti visų savo 
grožybių! Antai jau trys vyrai įsispitrijo į langą! 

Klemansa tyliai pavadino ją sena kvaiša. Čia galima uždus- 
ti, ir ji dirbs išsirengusi. Negi visų oda kaip kempė! Tegul žiū- 
Ii, ką jau čia tokio pamatys? Ir ji pakėlė rankas: jos galinga 
sveikos merginos krūtinė veržėsi iš po marškinių, o trumpų 

rankovių siūlės traškėjo. Klemansa begėdiškai smaginosi, ta- 
rytum skubėjo iki trisdešimties metų išsidūkti; po siautulingos 
nakties ji vos nevirto nuo kojų, dirbdama knapsėjo nosimi, 
eidama lygintuvo, rėpliojo kaip rudeninė musė. Tačiau jos ne- 
vijo, kadangi nė viena nemokėjo taip puikiai išlaidyti vyriškų 
marškinių. Lyginti vyriškus marškinius buvo jos mėgstamas 
dalykas. 

— Atstokite, tai mano reikalas! — garsiai pasakė ji, plek- 
šendama sau per krūtinę.— Tegu žiūri, negi įkąs? Nuo to vaikų 
nebūna. 

— „Klemansa, apsirenkite— tarė  Žerveza.— Ponia Piutua 
teisi, tai nepadoru... Žmonės gali pamanyti, kad čia ne skalbyk- 
la, o visai kita įstaiga. 

Tada ilgšė Klemansa, piktai burbėdama, apsivilko palaidi- 
nukę. Irgi mat atsirado padoruolės! Tarytum praeiviai niekuo- 
met nėra matę nuogų krūtinių! Ir ji išliėjo pyktį ant mo- 
kinės, ant tos žvairelės Ogiustinos, kuri šalia jos lygino pa- 
prastesnius daiktus — rankšluosčius, kojines, nosines; Klemansa 
stuktelėjo jai alkūne į šoną. O Ogiustina, amžinas atpirkimo 
ožys, kerštinga kaip visos likimo nuskriaustos būtybės, nema- 
čiom iš užpakalio apspjovė jos sijoną. 

Tuo tarpu Žerveza ėmėsi ponios Boš kyko, kurį norėjo labai 
gražiai sutvarkyti. Ji užvirė krakmolo, kad kepuraitė atrodytų 
kaip nauja, ir atsargiai laidė jos vidų mažyte, lenkiuke vadi- 
nama laidyne suapvalintais galais. Tuo metu į skalbyklą įėjo 
kaulėta moteris su kiaurai permirkusiais sijonais, raudonomis 
dėmėmis išpiltu veidu. Tai buvo prityrusi skalbėja, laikiusi tris 
padėjėjas Gut d'Oro gatvės skalbykloje. 

— Jūs atėjote per anksti, ponia Bižar!l — sušuko Žerve- 
za.— Juk aš jūsų prašiau užeiti vakare... Aš labai užsiėmusi. 

Tačiau skalbėja pradėjo prašyti, nes bijojo, kad nesuspės 
laiku išskalbti, ir Žerveza sutiko tuojau pat išduoti jai ne- 
švarius skalbinius. Jos Ruėjo į kambarėlį kairėje, kur miego- 
davo Etjenas, ir grįžo su didžiuliais ryšuliais, kuriuos suvertė 
ant grindų, nuošalesnėje skalbyklos kertėje. Skalbinių rūšia- 
vimas truko gerą pusvalandį. Žerveza dėliojo juos aplink save 
į krūvas: čia vyriški marškiniai, ten nosinės, skudurai... Kai 
į rankas pakliūdavo naujo kliento daiktas, ji pažymėdavo jį 
raudonu siūlu išsiūdama kryželį. Nuo pajudintų nešvarių skal- 
binių tvankiame ore tvyrojo stiprus dvokas. 

— O-lia-lia, na ir kvapelis! — šūktelėjo Klemansa, pirštais 
užsiimdama nosį. 

— O kaipgi! Jei būtų švarūs, niekas mums neneštų,— ra- 
miai paaiškino Žerveza.— Todėl ir dvokia, kad nešvarūs... 
Mudvi suskaičiavome keturiolika moteriškų baltinių, ar ne, po- 
nia Bižar?.. Penkiolika, šešiolika, septyniolika... 

Žerveza garsiai skaičiavo toliau. Ji nejautė jokio pasišlykš- 
tėjimo, seniai buvo pripratusi prie viso šito purvo; jaunoji mo- 
teris ramiai kišo apnuogintas rausvas rankas į krūvą pageltu- 
sių įnešiotų marškinių, sustirusių nuo indų šluostymo pašluos- 
čių, sukietėjusių ir sušvinkusių nuo prakaito vyriškų kojinių. 
Ji ritmingai lankstėsi prie skalbinių, aštri smarvė tvoskė tiesiai 
į nosį, ir palengva ją apėmė silpnumas. Ji prisėdo ant tabu- 
retės kraštelio ir pasilenkusi tiesė rankas į kairę ir į dešinę, 
nesąmoningai lėtindama judesius, tarytum apkvaitusi nuo 
tirštų žmogaus kvapų; jos akys apsitraukė migla, o veide su- 
stingo ilgesinga šypsena. Atrodė, lyg ją pirmąkart įveikė tin- 
gulys, įsibrovęs į kūną kartu su orą nuodijančiais kvapais, 
sklindančiais nuo apskretusių skalbinių krūvų. 

Tuo metu, kai Žerveza kėlė vaiko vystyklą — tiek apderg- 
tą, kad ne iš karto suprato, kas tai per daiktas, įėjo Kupo. 

— Kad jį bala! — šūktelėjo jis.— Saulė taip ir duoda į ma- 
kaulę! 

Kad nepargriūtų, stogdengys įsikibo į stalą. Pirmąkart jis 
buvo taip prisilupęs. Iki tol pasitaikydavo pareiti su kvape- 
liu, bet kojos būdavo tvirtos. Šįkart po akimi jam švietė mė- 
lynė: matyt, netyčia bus užvožęs koks įsisiautėjęs sugėrovas. 
Savo garbanotais plaukais, kuriuose jau švietėsi žiluma, jis, 
matyt, buvo valęs kokios nors purvinos vyninės sieną — ant 
susivėlusio pakaušio karojo voratinklis. Kupo, kaip ir anksčiau,. 
buvo linksmuolis, save laikantis šauniu vaikinu, tačiau jo vei- 
do bruožai jau apsitrynė ir paseno, apatinis žandikaulis stip- 
riau išsikišo į priekį; tokia pat šviežia liko tik oda, kurios būtų 
galėjusi pavydėti net ir hercogienė. 

— Paklausyk, kaip viskas buvo,— aiškino jis Žervezai— 
Tai vis tas Salieras, tu jį pažįsti: tas, su medine koja. Tai va, 
jis visam laikui išvažiuoja į savo kraštus, tad sumanė mus pa- 
„vaišinti... Supranti, mes buvome blaivutėliai, bet šita prakeikta 
saulė... Gatvėje visi ir nuslopo! Garbės žodis! Visi žmonės 
gatvėje svirduliuoja. 

Klemansa nusikvatojo: žiūrėk tu man, visa gatvė jam atro- 
do girta; jį ir patį apėmė girtas linksmumas, juoko smaugia- 
mas, jis klykė: 

— Na taip, prakeikti apsilakėliai! Juokas, daugiau nieko!.. 
Bet čia ne jų kaltė, vis ta saulė... 

Kvatojosi visa skalbykla; net ir ponia Piutua, Kuri šiaip 
nepakentė girtuoklių. Žvairelė Ogiustina, išsižiojusi ir gaudy- 
dama orą, kudakavo nelyginant višta. Tačiau Žerveza įtarė, kad 
Kupo ėjo ne tiesiai namo, kad dar buvo užsukęs valandėlei 
pas Lorijė, kurie jį kurstė daryti visokiausias“ kiaulystes. Bet 
kai jis prisiekė nė minties neturėjęs pas juos eiti, ji irgi ėmė 
juoktis — romi, atlaidi, netgi neprikišusi jam dar vienos pra- 
švilptos darbo dienos. 

— Dieve mano, kokias kvailystes jis kalba! — sumurmėjo 
ji — Kokie niekai! 

Paskui, pasisukusi į jį, motinišku balsu pridūrė: 

— Eitum verčiau miegoti. Matai, mes užsiėmusios; tu mums 
trukdai... Ten buvo trisdešimt dvi nošinės, ponia Bižar, o štai 
dar dvi — iš viso bus trisdešimt keturios... 

Tačiau Kupo visai nenorėjo miego. Jis vis dar mindžikavo 
linguodamas kaip laikrodžio švytuoklė ir mėgino šmaikštauti. 
Žerveza norėjo kuo greičiau atsikratyti ponios Bižar, ji liepė 
Klemansai skaičiuoti baltinius, o pati ėmė užrašinėti. Bet šita 
begėdė Klemansa, imdama kiekvieną daiktą, mėtė vis kokį rie- 
bų žodį ar nepadorų juokelį; ji dėstė užsakovų ydas, jų lovos 
paslaptis, su giliu išmanymu aptardavo kiekvieną skylę, kiek- 
vieną dėmę, pastebėtą jos akių. Žvairelė Ogiustina dėjosi, kad 
nieko nesupranta, tačiau iš tikrųjų su pagedusios mergiūkštės 
smalsumu gaudė kiekvieną žodį. Ponia Piutua klausėsi suspau- 
dusi lūpas, jai atrodė, jog netinka kalbėti tokius dalykus prie 
Kupo, vyrui nėra ko kaišioti nosies į purvinus baltinius, pado- 
rūs žmonės šitaip nedaro. O Žerveza, sukaupusi visą dėmesį į - 
savo darbą, atrodė, nieko negirdi. Užrašinėdama ji atidžiai se- 
kė kiekvieną daiktą ir nesuklysdama galėjo pasakyti, kam jis 
priklauso: ir niekada neapsirikdavo, tiksliai atspėdavo šeimi- 
ninkę iš skalbinių kvapo bei spalvos. Šitos servetėlės tikrai 
priklauso Gužė, iškart matyti, kad jomis aprūkę puodai ne- 
valomi. Šitą pomada suteptą užvalkalą, be abejo, atnešė ponia 
Boš, amžiais jos patalynė išterliota pomada. O į šitas flanelės 
liemenes nėra ko ir žiūrėti, iškart pasakysi, kad jas nešiojo 
ponas Madinjė: jo tokia riebi oda, kad riebalai prasimuša net 
per vilną. Žerveza žinojo daugybę savo klientų ypatumų ir in- 
tymių paslapčių; žinojo, kokius baltinius slepia gatvę perei- 
nančios kaimynės šilkiniai sijonai, kiek kartų per savaitę koks 
užsakovas keičia kojines, nosines, marškinius; kas kaip plėšia 
baltinius ir keliose vietose juos pratrina. Ir pripasakodavo dau- 
gybę visokiausių smulkmenų. Štai panelės Remanžu apatiniai 
buvo nepabaigiamų sąmojų šaltinis: matyt, senos panos pečiai 

be galo aštrūs — jos marškiniai visada prasitrindavo viršuje, 
bet jie būdavo visiškai švarūs, dievaž ji juos galėtų nešioti 
dar dvi savaites. Matyt, šitokio amžiaus žmogus išdžiūsta -kaip 
pliauska, iš jo neišspausi nė lašo prakaito. Ir kaskart, rūšiuo- 
jant „skalbinius, tokiu būdu buvo išnarstoma visa Gut d'Oro 
gatvė. 

— Prašom dovanėlę! — šūktelėjo Klemansa, atrišdama naują 
ryšulį. 

Žerveza staiga pajuto šleikštulį ir nusisuko. 

— Tai ponios Godron,— tarė ji — Nebenoriu daugiau nieko 
jai skalbti, reikia sugalvoti kokią nors dingstį... Aš tikrai ne- 
su išranki, dažnai tekdavo knaisiotis pačiuose šlykščiausiuose 
skarmaluose, bet šito jau per daug. Mane verčia vemti... Ne- 
suprantu, ką šita moteris daro su baltiniais, kaip ji įsigudrina 
taip juos suteršti! 

Ji paprašė Klemansą paskubėti. Tačiau toji toliau varinėjo 
savo juokelius, kaišiojo pirštą į kiekvieną skylę, darė nešvan- 
kias užuominas ir mosavo kiekvienu skarmalu tarytum kokia 
triumfuojančios šlykštybės vėliava. O krūvos skalbinių aplink 
Žervezą vis augo. Sėdinčią ant taburetės kraštelio, ją jau vos 
galėjai matyti marškinių ir sijonų krūvoje; iš visų pusių ją 
spaudė kalnai paklodžių, pantalonų, staltiesių, rausvutė, iškai- 
tusi, apnuogintu kaklu, plikomis rankomis ir prilipusiomis prie 
smilkinių šviesių plaukų sruogomis, ji skendo šitoje dvokian- 
čioje smarvėje. Netrukus Žerveza vėl atgavo savo įprastą rū- 
pestingos šeimininkės išraišką, vėl šypsojosi užmiršusi ponios 
Godron. skarmalus, jau nebejautė jų kvapo; ji atsidėjusi rūšia- 
vo daiktus, kad neįvyktų klaidos. Žvairė Ogiustina be galo 
mėgo kišti į krosnį koksą ir netyčia taip ją prigrūdo, kad ke- 
tus įkaito iki raudonumo. Įstriži saulės spinduliai krito tiesiai 
į langą, atrodė, visa skalbykla liepsnoja karščiu. Čia Kupo, 
kuris tame pragare visai apkiauto, staiga susigraudino. Neti- 
kėto švelnumo pagautas, slinko prie Žervezos ir tiesė ran- 
kas. 

— Kokia tu šauni, žmonele— vebleno jis,— leisk, aš tave 
pabučiuosiu! 

Tačiau įstrigo sijonuose, užtvėrusiuose jam kelią, ir vos ne- 
parpuolė. 

— Ak, tu nevėkšla! — geraširdiškai subarė jį Žerveza.— Ap- 
siramink, mes jau baigiam. 

Ne, jis norįs ją pabučiuoti tuojau pat, ir baigta — juk jis 
taip ją mylįs. Toliau kažką vapėdamas, šiaip taip aplenkė 
krūvą sijonų, bet čia pat susidūrė su kalnu marškinių; nieko 


122 


nepaisydamas, Kupo atkakliai yrėsi pirmyn, bet kojos susipai- 
niojo, ir jis išsitiesė ant purvinų skudurų. Žerveza, baigianti 
paskutinę kantrybę, pastūmė jį šaukdama, kad tasai viską su- 
maišysiąs. Tačiau Klemansa ir net ponia Piutua užsistojo Ku- 
po. Šiaip ar taip, jis šaunus vyras. Juk jis nori ją pabučiuoti. 
Na ir tegu bučiuoja į sveikatą! 

— Jūs laiminga, ponia Kupo, garbės žodis,— tarė ponia Bi- 
žar, kurią jos girtuoklis vyras, dirbantis šaltkalviu, kas va- 
karą žvėriškai mušdavo.— Jei mano vyras pasigėręs taip elg- 
tųsi, būčiau labai laiminga!. 

Žerveza jau nusiramino ir gailėjosi pasikarščiavusi. Ji pa- 
dėjo Kupo atsistoti. Paskui šypsodama atkišo jam skruostą. 
Tačiau stogdengys, nesigėdydamas pašalinių, sugriebė ją už 
krūtų. | 

— Nėr ko sakyti, tavo drabužiai ne itin gardžiai kvepia! 
Bet aš vis tiek tave myliu! 

— Leisk, tu mane kuteni,— šaukė ji kvatodama.— Tai kvai- 
lys! Ir būk tu man tokiam kvailiui! 

Jis apglėbė ją ir nepaleido. Žerveza pasidavė, galva jai 
kvaito nuo sunkaus skalbinių tvaiko, ji jau nebesišlykštėjo 
vyno tvaiku iš Kupo burnos. O ilgas bučinys į lūpas, kuriuo 
jie apsikeitė stovėdami vidury visos šitos dvokiančios nešva- 
rybės, buvo tarytum pirmas žingsnis į jų nuopuolį, į lėtą jų 
gyvenimo žlugimą. 

Tuo tarpu ponia Bižar raišiojo baltinius ir pasakojo apie 
savo dvejų metų dukrelę Eulaliją, kurios protas jau visai kaip 
suaugusios. Ją galima ramiausiai palikti vieną: niekada ne- 
verkia ir nežaidžia su degtukais. Galiausiai ponia Bižar vieną 
po kito išnešė ryšulius, jos ilgas kūnas linko po jų našta, o 
raudonos dėmės veide nuo įtampos pasidarė violetinės. 

— Nebeįmanoma kentėti, taip galime ir iškepti, — tarstelėjo 
Žerveza, nubraukusi nuo veido prakaitą, ir vėl griebėsi ponios 
Boš kyko. 

Čia visos pamatė, kad krosnis įkaitusi iki raudonumo, ir 
pradėjo šaukti, kad reikia tą varlę Ogiustiną gerai prilupti. 
Net laidynės —ir tos pradėjo rausti. Tai velnio sėkla, amžiais 
nenurimsta! Nespėji nusisukti, o ji jau krečia kokią kiaulystę. 
Dabar lauk ketvirtį valandos, iki laidynės pravės. Žerveza už- 
pylė anglis dviem žiupsniais pelenų. Paskui jai atėjo į galvą 
prie pat lubų vietoj užuolaidų ant vielos pakabinti porą paklo- 
džių, kad nors taip prisidengtų nuo saulės. Ir skalbykloje pa- 
sidarė labai jauku. Tiesa, oras tebebuvo smarkiai įkaitęs, ta- 
čiau visos pasijuto kaip miegamajame su nuleistomis užuolai- 

domis, pro kurias skverbiasi balkšva šviesa; moterims atrodė, 
kad dabar jos atskirtos nuo pasaulio, ir, nors iš gatvės ataidė- 
davo skubrūs praeivių žingsniai, kambary buvo galima jaustis 
laisviau. Klemansa tuojau pat nusimetė palaidinę. Kupo nė už 
ką nesutiko eiti miegoti, ir jam buvo leista ramiai sėdėti kam- 
pe ir niekam netrukdyti — jos neturinčios laiko su juo tingi- 
niauti. 

— Kur ta netikša užkišo lenkiukę? — murmėjo Žerveza, vėl 
įtardama Ogiustiną. 

Mažoji laidynė vis kažkur dingdavo, ją rasdavo pačiose ne- 
tikėčiausiose vietose, ir buvo manoma, kad Ogiustina ją sle- 
pia tyčia. Žerveza pagaliau baigė lyginti ponios Boš kyko dug- 
nelį ir ėmėsi mezginių. Ji dailino ir lygino juos pirštais, pas- 
kui atsargiai spaudė laidyne. Tai buvo puošni kepuraitė su 
siauru kripučiu ir nėrinėlių apdaila. Žerveza tylėdama rūpes- 
tingai lygino apsiuvus ir nėrinius vadinamuoju gaideliu — ke- 
taus kiaušiniu, pritaisytu ant strypo ir įtvirtintu į medinį sto- 
vą. 

Stojo tyla. Keletą minučių tesigirdėjo laidynių dunksėjimas, 
prislopintas storo stalo audeklo. Prie didžiulio kvadratinio sta- 
lo stovėjo šeimininkė, dvi darbininkės ir mokinė — pasinėru- 
sios į darbą, net susikūprinusios, atkišusios alkūnes, jos ne- 
sustodamos braukė laidynėmis pirmyn. ir atgal. Kiekvienos de- 
šinėje gulėjo padėklas — plokščia plyta, išdegusi nuo per karštų 
laidynių. Stalo vidury, gilioje lėkštėje su švariu vandeniu, mir-- 
ko skudurėliai ir šepetėlis. Šalia, butelyje nuo vyšnių trauk- 
tinės, buvo pamerktos kelios lelijos ilgais kotais, jų stambūs 
sniego baltumo žiedai išsiskleidė nelyginant kokiame praban- 
giame parke. Ponia Piutua ryžtingai griebėsi Žervezos paruoš- 
tos pintinės su skalbiniais ir lygino viską iš eilės — servetėles, 
pantalonus, palaidines, antrankovius. Ogiustina atžagariom ran- 
kom braukė laidyne pašluostes ir kojines ir, užvertusi galvą, 
akimis sekiojo palubėje skraidančią didžiulę musę. O ilgšė 
Klemansa nuo ryto jau spėjo išlyginti trisdešimt ketverius vy- 
Iiškus marškinius. 

— Geriu tik vyną, degtinės nė į burną neimu! — staiga iš- 
pylė Kupo: jis, matyt, juto pareigą šitai pareikšti — Nuo tų 
velnio lašų man bloga, kam man jie! 

Klemansa nuėmė nuo krosnies laidynę ir prinešė prie skruos- 
to įsitikinti, ar pakankamai karšta. Ji patrynė ją į plytą, nu- 
valė užkištu už diržo skudurėliu ir ėmėsi trisdešimt penktųjų 
marškinių — pirmiausia išlygino nugarą, paskui rankoves. 

— Ką jūs, pone Kupo,— patylėjusi ištarė ji — Taurelė bal- 
takės niekad nepakenks. Mane tai ji velniškai uždega... Be to, 
žinote, kuo greičiau įkaušti, tuo linksmiau. O man jau nėra ko 
prarasti, vis tiek greit galą gausiu. 

— Kokia jūs nuobodi su savo laidotuvių mintimis,— per- 
traukė ją ponia Piutua, kuri nemėgo liūdnų kalbų. 

Kupo atsistojo. Jis supyko, nes pamanė, kad jį kaltina gė- 
rus degtinę. Jis prisiekinėjo savo galva, savo žmonos ir sa- 
vo vaiko galvomis, kad neėmė į burną nė lašo degtinės. Pri- 
sikišęs prie Klemansos, jis papūtė jai į veidą. Paskui jo akys 
užkliuvo už nuogų pečių, jis sukrizeno. Reikia pažiūrėti iš 
arčiau... Klemansa jau išlygino marškinių nugarą ir, perleidu- 
si laidyne per šonus, ėmėsi apykaklės ir rankogalių. Tačiau 
Kupo vis trynėsi apie ją, ir mergina prastai išlygino klostę; 
jai teko iš gilios lėkštės imti šepetį ir vėl drėkinti medžiagą 
krakmolu. 

— Ponia Kupo,— pasiskundė ji, — ko jis čia garkso prie ma- 
nęs, jis man trukdo! 

— Palik tu ją ramybėje, nekvailiok,— ramiai tramdė vyrą 
Žerveza.— Mes labai skubame, supranti? 

Jos labai skuba, tik pamanykit! Na, o kas jam! Jis nieko 
blogo nedaro. Jos gi neliečia, tik žiūri. Ar jau nebegalima 
žiūrėti į gražius daiktelius, kuriuos sukūrė pats ponas Dievas? 
O į šitą velniūkštį Klemansą yra ko žiūrėti! Ji galėtų už du 
su šį bei tą parodyti ir leisti pačiupinėti — niekas pinigų ne- 
gailėtų. Klemansa jau nebesigynė nuo Kupo, tik kvatojo iš 
riebių įkaušusio šeimininko komplimentų. Ir ji ėmė juokais 
atsikirtinėti. O jis nesiliovė iš jos šaipytis dėl vyriškų marš- 
kinių. Tai, vadinasi, taip ir kuičiasi po vyriškus marškinius? 
Tiesiog iš jų neišlenda! Ak! Velniai griebtų! Tai ji, matyt, 
tikrai nesupainios, kas ir kur. Kiek jų perėjo per jos rankas — 
šimtų šimtai! Visi kvartalo blondinai ir brunetai nešioja ant sa- 
vo kūnų jos darbo pėdsakus. Klemansa tirtėjo iš juoko, ta- 
čiau dirbo toliau; ji nužymėjo ant marškinių nugaros penkias 
gilias klostes ir užlygino jas, prakišusi laidynę pro antkrūtinio 
prorėžą; paskui ištiesė priekį ir, nužymėjusi naujas klostes, 
jas taip pat užlygino. 

-— O štai ir vėliava, — tarė ji ir dar garsiau nusikvatojo. 

Žvairelė Ogiustina net kvyktelėjo, taip ją prajuokino šitas 
žodis. Ir tuoj buvo subarta: irgi mat atsirado snarglė, juokiasi 
iš to, ko dar neturėtų nė suprasti. Klemansa ištiesė jai. savo 
kiek per vėsią krakmolytam daiktui laidynę; mergaitei lyginti 
skudurus ir kojines ne tokia karšta laidyne buvo pats tas. Ta- 

čiau Ogiustina paėmė ją taip negrabiai, kad apsidegino: ant 
rankos liko ilgas rausvas ruožas. Ji užbliovė ir kaltino Kle- 
mansą, kad toji tyčia ją nudeginusi. Klemansa buvo ką tik nu- 
ėmusi nuo ugnies įkaitusią laidynę marškinių priekiui lyginti 
ir bematant nuramino mergaitę, pagrasinusi perleisti laidyne 
abi jos ausis, jei tuojau pat neužsičiaups. Pakišusi po marški- 
nių antkrūtiniu gabalą vilnonės medžiagos, Klemansa lėtai brau- 
kė laidyne, kad gražiai sukietėtų ir išdžiūtų krakmolas. Marš- 
kinių krūtinė sukietėjo ir įgavo kartono blizgesį. 

— Ot velnio merga! — burbėjo Kupo, trypinėdamas už jos 
su girtuoklio atkaklumu. : 

Jis stiepėsi ant pirštų galų ir juokėsi girgždėdamas kaip 
netepti ratai. Klemansa palinko virš stalo plačiai atstačiusi al- 
kūnes ir palenkusi kaklą; visas jos kūnas nuo įtampos įsiręžė, 
ant pakeltų pečių, po plona oda, lėtai krutėjo persistumdami 
raumenys, o marškinių iškirptėje kilnojosi rausvos, drėgnos 
nuo prakaito krūtys. Ir Kupo davė valią rankoms — jis norėjo 
pačiupinėti. | 

— Ponia! Ponia! — sušuko Klemansa.— Nuraminkite jį pa- 
galiau!.. Jei jis neatstos, aš išeinu. Nepakęsiu, kad mane įžei- 
dinėtų. 

Žerveza, užmovusi ponios Boš kepuraitę ant audeklu ap- 
tempto medinio grybo, atsargiai mažiuke laidyne klosčiavo mez- 
ginius. Ji pakėlė akis kaip tik tuo momentu, kai Kupo kišo 
ranką darbininkei į užantį. 

— Tikrai, Kupo, tu visai sukvailėjai — — tarė ji nepatenkintų 
tonu, nelyginant būtų barusi vaiką už tai, kad tasai griebia val- 
gyti uogienę be duonos.— Geriau eik gult. 

— Taip, eikite gulti, pone Kupo, taip bus geriau, — patvirtino 
ir ponia Piutua. 

— Mat kaip! — bambėjo Kupo, nesiliaudamas kvailai kri- 
zenti.— Jums visoms trūksta vieno šulo... Jau nebegalima su 
jumis ir pajuokauti! Nebijokit, žinau, kaip glamonėti moterį: 
dar nieko aš joms nesulaužiau. Gnybtelėti poniai ar panelei aš 
galiu, bet daugiau nieko, aš gerbiu silpnąją lytį... Bet jei ji 
štai taip išstato savo prekes, kodėl gi ir nepačiupinėti? Kiek- 
vienas išsirenka, kas jam patinka, ar ne taip? Kodėl šita ilgšė 
iškėlė visas savo grožybes? Ne, taip negarbinga... 

Ir vėl pasisuko į Klemansą: 

— Žinai, meilute, nėra čia ko vaizduoti neliečiamą... Jei tu 
nenori prie žmonių... 

Bet jis nesuspėjo baigti. Žerveza ramiai viena ranka suėmė 
Jį į glėbį, o kita užspaudė burną. Jis juokais gynėsi, bet ji 

stūmė jį į skalbyklos gilumą, kambario durų link. Tarpdury 
jis išsilaisvino ir pareiškė, kad sutinka eiti gulti, jei Kleman- 
sa ateis pašildyti jo lovos. Paskui buvo girdėti, kaip Žerveza 
mauna. jam batus. Ji nurenginėjo jį, tarpais moteriškai plekš- 
telėdama. Kai pradėjo traukti kelnes, jis pasiuto kvatoti ir, 
netekęs jėgų, griuvo aukštielninkas į vidurį lovos; jis spar- 
dėsi ir šaukė, kad jį kutena. Pagaliau ji paguldė savo vyrą ir 
apkamšė rūpestingai, kaip vaiką. Na ką, taip gerai? Bet jis 
jai nieko neatsakė, o sušuko Klemansai: 

— Pupyte, ateik čia! Aš esu čia ir laukiu tavęs. 

Kai Žerveza grįžo į skalbyklą, Klemansa buvo ką tik skė- 
lusi žvairei Ogiustinai antausį. Ir štai dėl ko: ant krosnies 
stovėjo nešvari laidynė, ir ponia Piutua nepastebėjusi sutepė 
švarią palaidinukę; Klemansa, kuri buvo pastačiusi nenuvaly- 
tą laidynę, nenorėjo to prisipažinti ir suvertė kaltę Ogiustinai, 
prisiekinėdama visais dievais, kad laidynė ne jos, nors ant 
dugno buvo ryškūs priskrudusio krakmolo pėdsakai; Ogiusti- 
na, įskaudinta tokios neteisybės, prie visų spjovė jai tiesiai 
ant sijono. Už tai ir gavo skambų antausį. Mergaitė, rydama 
ašaras, gramdė laidynę, jau švarią išvaškavo žvakigaliu ir 
nuvalė skudurėliu; tačiau kaskart, kai tik eidavo pro Kleman- 
są iš užpakalio, surinkusi seilių, spjaudavo jai ant sijono ir 
tyliai juokėsi žiūrėdama, kaip spjaudalai varva išilgai dra- 
bužio. 

Žerveza vėl ėmė klostuoti kepuraitės mezginius. Netikėtai 
įsigalėjusioje tyloje buvo girdėti tik duslus Kupo balsas, ei- 
nantis iš galinio kambario. Jis, vis dar geraširdiškai nusitei- 
keęs, juokėsi kalbėdamas pats su savimi: 

— Na ir kvaišelė mano žmona!.. Kokia kvaišelė, nusprendė 
mane paguldyti!.. Argi nekvaila gulti vidury baltos dienos, kai 

Ir staiga užknarkė. Tada Žerveza lengviau atsiduso, apsi- 
džiaugė, kad jis galiausiai nurimo ir, pamiegojęs porą valan- 
dų ant minkštų čiužinių, prablaivės. Visiškoje tyloje ji pra- 
kalbo ramiai ir lėtai, neatitraukdama akių nuo žnyplių, kurios 
greitai švysčiojo jos vikriose rankose. 

— Na, ką su juo padarysi! Jis dar vis kaip nesavas, negi 
gali ant jo pykti? Jei būčiau jį aprėkusi, nieko gero iš to ne- 
būtų išėję. Geriau jau jam neprieštarauti ir kuo greičiau pa- 
guldyti; tada jis kaipmat užmiega, ir man ramu... Šiaip jis 
nepiktas ir mane labai myli. Jūs pačios matėte — vos neišdūko, 
taip norėjo mane pabučiuoti. Čia dar gerai, kiti vyrai, kai 
nusilaka, tai ir laksto paskui moteris... O jis grįžta tiesiai na- 

mo. Taip, jis pakvailioja su darbininkėmis,. bet toliau neina. 
Paklausykite, Klemansa, tikrai nėra ko ant jo pykti. Jūs gi 
žinote, kokie būna girti vyrai: užmuš tėvą, motiną, o paskui 
neatsimins, ką iškrėtę... Ir aš jam atleidžiu iš visos širdies, 
Garbės žodis, jis ne blogesnis už kitus! 

Žerveza tuos žodžius išsakė droviai, ramiai, jau spėjusi 
priprasti prie girtų Kupo išsišokimų; tiesa, stengėsi pateisinti 
savo atlaidumą jam, bet iš tikrųjų jai visai neatrodė nuodėmė, 
kad vyras prie jos akių žnaibo merginas. Kai ji nutilo, vėl 
stojo tyla, kurios daugiau niekas nebetrikdė. Ponia Piutua vis 
ištraukdavo pintinę iš po kretonu mušto stalo, imdavo skalbinį 
ir vėl pastumdavo pintinę atgal; kiekvieną išlygintą daiktą ji 
dėjo ant lentynos, aukštai keldama savo trumputes rankas. 
Klemansa baigė klostuoti trisdešimt penktuosius marškinius. 
Darbo dar buvo per akis: jos paskaičiavo, kad anksčiau kaip 
vienuoliktą niekaip nepavyks užbaigti. Dabar linksmybės bai- 
gėsi, moterys darbavosi išsijuosusios, nepakeldamos galvų. Nuo- 
gos Iankos taip ir švysčiojo pirmyn atgal, šmėžuodamos kaip 
rausvos dėmės ant sniego baltumo skalbinių. Į krosnį dar mes- 
telėjo kokso; saulės spinduliai, prasimušantys per paklodes, 
krito tiesiai ant krosnies, ir buvo matyti, kaip įkaitęs oras 
srovena ir virpa Kildamas aukštyn nematomos liepsnos liežu- 
viais. Po staltiesėmis ir sijonais, karančiais nuo lubų, pasidarė 
taip tvanku, kad Ogiustinai išdžiūvo burna ir pritrūko seilių 
drėkinti sukepusias lūpas, tai ji iškišo liežuvio galiuką. Atsi- 
davė įkaitusiu ketumi, prarūgusiu krakmolu, laidynių prade- 
ginta medžiaga, o šį sunkų pirties tvaiką papildė aštrus ke- 
turių moterų — jų drėgnos odos ir sulipusių plaukų — prakaito 
kvapas; tik baltų lelijų puokštė pažaliavusiame vandenyje vy- 
to skleisdama labai švarų kvapą. Kartais pro laidynių trinksė- 
jimą ir žarsteklio, kuriuo krosnyje buvo kapstomos žarijos, 
džerškėjimą prasimušdavo tolygus Kupo knarkimas, ir atrodė, 
kad tai didžiulio laikrodžio švytuoklė, skaičiuojanti sunkaus 
skalbyklos darbo laiką. | 

Kitą dieną po išgertuvių Kupo visada plyšdavo galva, ir 
dar taip klaikiai, kad, atrodė, skauda net plaukus; vaikščio- 
davo kaip nesavas — susivėlęs, išpurtęs, arklidėmis dvokian- 
čia burna, perkreiptu veidu. Keldavosi vėlai, iš patalo išsi- 
krapštydavo apie aštuntą, paskui šlaistydavosi po skalbyklą, 
kosėjo, spjaudėsi ir niekaip negalėdavo prisiversti eiti į dar- 
bą. Taip dingdavo dar viena diena. Rytą jis skundėsi, kad vir- 
pa raumenys, pripažino, kad tiesiog kiaulystė taip prisilakti — 
juk nuo to viskas žmogaus viduje sudega. Tik kaip tyčia su- 

tinki tuntą raudonanosių, kurie limpa prie tavęs lyg piktša- 
šiai, ir nori nenori turi kliuktelėti su jais kokią stiklinaitę, o 
paskui tampo tave iš vienos karčemos į. kitą, ir nespėji apsi- 
dairyti, kai tu jau nusikliukinęs. Ir dar iki žemės graibymo! 
Baigta! Daugiau taip nebus. Jis nesirengia pas kokį nors nu- 
sususį smuklininką pakratyti kojas pačiame metų gražume. 
Tačiau -po pusryčių jis apsitvarkydavo, kelis kartus bosu su- 
kosčiodavo, kad parodytų, jog vėl jaučiasi kuo puikiausiai. 
Jis jau nenorėjo sutikti, kad vakar buvo siaubingai nusila- 
kęs,— jokiu būdu, šiaip, girdi, gal truputį, dėl linksmumo. Kito 
tokio stipraus vaikino ir su žiburiu nerasi — ištvermingas, vel- 
niškos sveikatos, išgers visą statinaitę ir nė akimi nemirktels. 
Po pietų jis vėl garglinėjo be jokio reikalo pirmyn atgal. Kai 
visoms darbininkėms mirtinai įkyrėjo, žmona davė jam dvi- 
dešimt su, kad nesipainiotų po: kojomis. Ir jis tuojau pat dingo: 
ėjo į „Svogūnėlį“ Puasonjė gatvėje pirkti tabako, bet sutikęs 
ten bičiulį, išgėrė porciją slyvinės; paskui baigė prapilti tuos 
dvidešimt su pas Fransua — toje vyninėje ant Gut d'Oro gat- 
vės kampo duodavo labai jauną vyną, kuris maloniai kuteno 
gerklę. Tai buvo seno kirpimo vyninė: tamsi, žemom lubom, 
o šalia, aprūkusioje salėje, galima buvo ir papietauti. Kupo 
ten prakiurksojo iki vakaro, žaisdamas su draugais rulete iš 
vyno stiklinių; Fransua duodavo stogdengiui vyno skolon ir 
buvo pažadėjęs niekada nerodyti sąskaitų žmonai. Ką padary- 
siė! Juk reikia praskalauti burną ir nuplauti visą vakarykštį 
dvoką. O po vieno bokalo prašosi ir antras. Šiaip ar taip, jis 
šaunus vyrukas, nelaksto paskui bobas, mėgsta tik palaidyti 
liežuvį, o jei ir pasitaiko daugiau siurbtelėti, vis tiek viskas 
būna ramiai, be kiaulysčių; jis ir pats nekenčia nepataisomų 
davo namo linksmas, lyg būtų kregždės lizde gimęs. 

— Na, gal buvo atėjęs tavo gerbėjas? — klausdavo jis kar- 
tais Žervezą, norėdamas paerzinti.— Senokai jau nemačiau, rei- 
kės kada pas jį užsukti. 

Gerbėju jis vadino Gužė. O tasai iš tiesų stengėsi čia Io- 
dytis kuo rečiau, nes bijojo juos supykdyti ar sukelti nerei- 
kalingų paskalų. Ir kartu jis ieškodavo progų pamatyti Žerve- 
-zą: pats atnešdavo skalbinius ir kokius dvidešimt du kartus 
per dieną eidavo pro skalbyklą. Jis buvo nusižiūrėjęs kampelį 
pačioje skalbyklos gilumoje, kur galėjo valandų valandas sė- 
dėti nejudėdamas, papsėdamas savo trumpą pypkutę. Kartą 
per dešimt dienų jis įsidrąsindavo užsukti ten po vakarienės; 
sėdėdavo tylėdamas, tarytum užrišta burna, nenuleisdamas nuo 

Žervezos akių, ir tik kartkartėm ištraukdavo iš bu:nos pyp- 
kę— kad pasijuoktų iš kokio nors jos sąmojaus. Šeštadieniais, 
kai skalbykla dirbdavo ilgiau, jis užsimiršdavo, užsisėdėdavo 
iki vėlumos ir, atrodė, linksminosi ne mažiau kaip teatre. Kar- 
tais darbininkės iygindavo skalbinius iki trijų valandų ryto. 
Nuo lubų ant laido kabojo lempa; platus jos gaubtas brėžė 
didelį šviesos ratą, kuriame skalbiniai tviskėjo kaip sniegas. 
Ogiustina uždarydavo langines, bet liepos naktys buvo tvan- 
kios, todėl duris į gatvę palikdavo atdaras. Vėlai vakare dar- 
bininkės- atsisegiodavo, o vėliau ir visai nusimesdavo palaidi- 
nes, kad jų niekas nebevaržytų. Ryškioje lempos šviesoje jų 
plona oda atrodydavo auksinė, ypač Žervezos; ji pariebėjo, ir 
jos balti pečiai buvo glotnūs kaip šilkas, o ant kaklo — kaip 
kūdikiui —susimetė gili raukšlelė, kurią Gužė buvo įsiminęs 
taip gerai, kad galėtų nupiešti užmerktomis akimis. Ir paleng- 
va karštis nuo įkaitusios krosnies, po laidynėmis garuojančių 
skalbinių kvapas imdavo marinti jį miegu; jis pasiduodavo 
lengvam snauduliui, jo mintys lėtai sklandydavo po aptemu- 
sią sąmonę, bet jis nenuleisdavo akių nuo moterų, vikriai švyt- 
ruojančių plikomis rankomis, kad per vieną naktį paruoštų 
baltinių pamainą šventėms visam kvartalui. Gretimuose na- 
muose vienas po kito gesdavo langai, „palengva įsiviešpatau- 
davo gili nakties tyla. Išmušdavo vidurnaktį, - paskui pirmą, o 
paskui ir antrą valandą. Jau nebesigirdėdavo nei ekipažų, nei 
praeivių. Tuščią ir tamsią gatvę apšviesdavo tik pro skalbyk- 
los duris sklindantis ryškios šviesos ruožas — sakytum kas ant 
žemės būtų ištiesęs gabalą balto audeklo. Kartkartėmis sukauk- 
šėdavo žingsniai, ir pro atviras duris šmėstelėdavo praeivis. Pa- 
tekęs į šviesos ruožą ir išgirdęs laidynių bildėjimą, jis su nuo- 
staba pasukdavo galvą, o paskui dingdavo nusinešdamas aki- 
mirką matytą pusnuogių darbininkių vaizdą. 

Pamatęs, kad Žerveza nežino, kur įtaisyti Etjeną, kaip iš- 
gelbėti jį nuo patėvio spyrių ir antausių, Gužė priėmė jį į sa- 
vo dirbtuvę parankiniu pūsti dumplių. Tiesa, viniakalio ama- 
tas galėjo pasirodyti nepatrauklus — tenka stypsoti suodinoj 
kalvėj ir kiekvieną mielą dieną dundinti kūju į tą patį prie- 
kalą, tačiau už tai gerai moka, gali uždirbti dešimt ir net dvy- 
lika frankų per dieną. Etjenui jau ėjo trylikti metai, ir jei tik 
darbas jam tiktų, kad ir šiandien galėtų jo imtis. Dabar Et- 
jenas tapo nauja jungiamąja grandimi tarp Žervezos ir Gužė. 
Kalvis pats parvesdavo berniuką namo ir papasakodavo, kaip 
jam sekasi. Kaimynai šaipėsi ir sakė Žervezai, kad Gužė dėl 
jos džiūsta. Ji šitai ir pati gerai žinojo, todėl nuo tų kalbų 

rausdavo kaip mergaitė, apsipildama tirštu raudoniu. Vargšas 
vaikinas, ir toks geraširdis! Jis prie jos niekada nekimba. Nie- 
kada apie tai nei žodžiu neužsimena, nei kokiu nepadoriu ges- 
tu. Nedažnai sutiksi tokį padorų jauną vyrą. Nė pati sau ne- 
prisipažindama, Žerveza širdyje džiaugėsi, kad jis ją myli to- 
kia nekalta meile, tarytum Švenčiausiąją Mergelę. Kai ją 
užgriūdavo kokie nemalonumai, ji galvodavo apie Gužė, ir tai 
ją ramino. Likę vieni, jie nė kiek nesivaržydavo: žiūrėjo vie- 
nas kitam į akis, šypsojosi ir niekada apie savo jausmus ne- 
kalbėjo. Jie jautė ramų švelnumą vienas kitam, čia nebuvo 
vietos nešvarioms mintims; o jei draugystė teikia ramybę ir 
laimę, geriau likti tik draugais. 

Į vasaros pabaigą Nana taip išdyko, kad varė iš proto vi- 
sus namus. Mergiūkštei suėjo tik šešeri, bet ji buvo jau pe- 
viltiškai sugadinta. Kad nesipainiotų po. kojomis, Žerveza kas 
rytą vesdavo ją į nedidelį panelės Žos pensioną Polonso gat- 
vėje. Ten Nana surišdavo nemačiom savo draugių padurkus, 
įpildavo pelenų į auklėtojos tabokinę, o kartais sugalvodavo 
tokių šlykštybių, kad apie jas ir kalbėti gėda. Du kartus pa- 
"nelė Žos ją buvo išvijusi, bet paskui vėl priimdavo, nes gai- 
lėjo kas mėnesį prarasti šešis frankus, kuriuos gaudavo už 
mergiūkštę. Grįžusi iš pensiono, Nana, lyg atsikeršydama už 
tai, kad ją laikė uždarytą, keldavo pragarišką triukšmą kieme, 
kur lygintojos, nebegalėdamos kentėti, išsiųsdavo ją žaisti. Ten 
ji susirasdavo Bošų dukterį Poliną ir Žervezos buvusios šei- 
mininkės ponios Fokonjė sūnų — dešimtmetį išstypėlį Viktorą, 
kuris mėgo zylioti kartu su mažomis mergaitėmis. Ponia Fo- 
konjė vis dar draugavo su Kupo ir pati siųsdavo pas juos sa- 
vo sūnų. Beje, ir be jo name knibždėte knibždėjo kokio tik 
nori amžiaus vaikų; jie nuo ryto iki vakaro lakstė pulkais po 
visus ketverius laiptus, užtvindydavo kiemą kaip debesis įžū- 
lių čirškiančių žvirblių. Vien ponia Godron išleisdavo į kiemą 
iš karto devynis — šviesiaplaukius ir juočkius, susivėlusius, 
snargliuotus, iki ausų užtemptomis kelnėmis, nusmukusiomis 
kojinėmis, suplyšusiomis palaidinukėmis, pro kurių skyles ga- 
lėjai matyti nuogą, vietomis purvais apsk:ctusį kūną. Kita gy- 
ventoja, duonos išnešiotoja iš šešto aukšto, išleisdavo septy- 
netą. Vaikiūkščiai biro pro duris nelyginant žirniai. Šitame 
knibždėlyne mažų žmogučių, kurių snukučiai vandenį maty- 
davo tik tada, kai lydavo, buvo ir išstypėlių, plonų kaip deg- 
tukai, ir storų, su pilvais, ir mažylių, ką tik išvirtusių iš lop- 
šio, dar netvirtai stovinčių ant kojų, visai kvailučių, kurie im- 
davo kuduliuoti keturiom, kai tik reikėdavo greičiau bėgti. Ir 

visam šitam tuntui vadovavo Nana; ji komanduodavo dukart 
vyresnėms už save mergaitėms ir dalį valdžios perleisdavo tik 
Polinai ir Viktorui, savo draugams ir patikėtiniams, kurie pil- 
dė visas jos užgaidas. Ši pasiutusi mergiūkštė amžinai žaidė 
mamą, nuvilkinėjo ir vėl apvilkinėjo mažylius, iš visų pusių 
juos apžiūrinėjo, pešiojo, gnaibė su neįtikėtinu ydingo suau- 
gusiojo despotizmu. Ji prigalvodavo tokių šlykščių žaidimų, 
už kuriuos būtų tiesiog nuodėmė neiškaršti vaikams kailio. Vi- 
sa ši gauja braidžiodavo po iš dažyklos pritekėjusias spalvo- 
tas balas ir lakstydavo iki kelių mėlynomis arba raudonomis 
kojomis; paskui lėkdavo tiesiai pas šaltkalvius nukniaukti vi- 
nių ir metalo drožlių, po -to beregint išdygdavo stalių dirbtu- 
vėje, kur gulėjo suverstos krūvos drožlių, ir ten jie raičiojosi 
ir krykštaudami iš džiaugsmo vartėsi kūliais. Kiemas priklausė 
tik jiems, jis gaudė nuo mažyčių batelių trepsenimo ir skam- 
bėjo nuo spigių balsų, kurie aidėdavo dar skardžiau, kai pul- 
kas leisdavosi į naują žygį. Pasitaikydavo dienų, kai kiemo 
jiems nebeužtekdavo. Tuomet visa gauja risdavosi į rūsį, ropš- 
davosi laiptais į viršų, įsiverždavo į koridorių, vėl strimgalviais 
puldavo žemyn, vėl lėkdavo į viršų ir, praskridę kitą kori- 
dorių, dumdavo toliau — nepavargdami, nesustodami, ištisas 
valandas klykdami, pyškėdami, ir visas didžiulis namas nuo 
šitų lendančių iš visų kampų mažų godžių žvėriūkščių drebėjo 
ir vaitojo. 

— Jie gatavai padūko, šitie velniūkščiai! — šaukė ponia 
Boš.— Matyt, žmonėms nėra ką veikti, kad tiek daug gimdo 
vaikų... Ir dar skundžiasi, kad neturi ko valgyti! 

O Bošas sakė, kad vaikai veisiasi skurde, kaip šampinionai 
mėšle. Durininkė rėkė ant vaikiūkščių nuo ryto iki: vakaro, 
grasino jiems šluotražiu. Baigėsi tuo, kad ji užrakino rūsio 
duris, nes iš Polinos, kai jai davė geros pylos, sužinojo, jog 
Nana sumanė ten žaisti daktarą: bjauri mergiūkštė rūsio tam- 
soje gydė mažylius lazdomis. 

Vieną popietę įsiplieskė tikras skandalas. Nieko nuosta- 
baus, to jau seniai reikėjo laukti. Nana susigalvojo naują, ga- 
na keistą žaidimą. Ji nutempė ponios Boš klumpę, paliktą prie 
durininkės kambarėlio slenksčio. Pririšusi prie klumpės vir- 
vutę, ji pradėjo ją tampyti paskui save kaip vežimą. Viktoras 
nenusileido ir privertė į klumpę obuolių žievelių. Tada išsi- 
Iikiavo visas kortežas, kurio prieky žygiavo Nana, tempdama 
už virvutės klumpę. Polina ir Viktoras ėjo iš abiejų jos šonų. 
Už jų, tvarkingai išsirikiavę, žingsniavo vaikiūkščiai: prieky 
didesni, paskui juos visoks mailius; pačioj uodegoj kuldeno 

bamblys — ne didesnis už aulinį batą, ilgais marškiniais, ant 
ausies nusmaukta suskarusia kepurše. Ši procesija traukė kaž- 
ką labai liūdna, kažkokius ochus ir achus. Nana pareiškė, kad 
jie žaidžia laidotuves, o obuolių žievelės — lavonas. Apsukę 
kieme vieną ratą, nutarė pradėti kitą. Šitas žaidimas jiems 
patiko. 

— Ką jie ten veikia? — murmėjo ponia Boš, iškišusi nosį 
per durininko kamarėlės duris; ji buvo be galo įtari ir am- 
žinai laukdavo, kad kas nors iškrės jai kiaulystę. 

Ir staiga ji suprato. 

— Betgi ten mano klumpė! — suspiegė ji, netverdama pyk- 
čiu.— Tai šėtono veislė! 

Ji puolė vaikus, dalydama antausius į kairę ir į dešinę, 
tėškė per nosį Nanai, koja į užpakalį teko ir Polinai: šita kur- 
kė mato, kad vaikiūkščiai tampo jos motinos apavą, o jai nė 
motais! Tuo metu Žerveza kieme iš kolonėlės leido į kibirą 
vandenį. Kai pamatė dukterį kruvina nosimi, plūstančią aša- 
romis, ji vos neįsisegė į durininkės gaurus. Argi galima iki 
kraujo mušti kūdikį? Visai širdies neturi šita gyvatė! Ponia 
Boš, be abejo, netylėjo. Jei jau turi tokią bjaurią mergiūkštę, 
tai laikyk ją užrakinus! Bet štai ant slenksčio pasirodė pats 
Bošas ir užriko žmonai, kad eitų namo ir neprasidėtų su vi- 
sokiom atmatom. Taip jie galutinai susivaidijo. 

Tiesą sakant, ir taip jau kokį mėnesį tarp Bošų ir Kupo 
buvo perbėgusi katė. Žerveza, iš prigimties labai dosni, vis 
užnešdavo jiems tai butelį vyno, tai puodelį sultinio, tai apel- 
siną ar gabalą pyrago. Vieną vakarą ji nunešė durininkei li- 
kutį burokėlių salotų, nes žinojo, kad ponia Boš be galo jas 
mėgsta. Tačiau xytojaus dieną panelė Remanžu papasakojo 
Žervezai, jog durininkė visiems matant išdrėbė salotas kieman 
ir pareiškė, kad ji, ačiū Dievui, ne elgeta ir nerankioja sve- 
timų išėdų. Žerveza net perbalo iš nuoskaudos, ir nuo to lai- 
ko visos dovanos baigėsi: nei vyno, nei sultinio, nei apelsinų, 
nei pyragaičių — nieko. Reikėjo tik pamatyti rūgščias Bošų 
minas. Jiems atrodė, kad Kupo juos apvagia. Žerveza suprato, 
kad pati kalta: jei nebūtų pripratinusi prie nesibaigiančių lauk- 
tuvių, jie nebūtų įpratę jų tikėtis ir būtų likę, kaip ir anks- 
čiau, malonūs. O dabar durininkė pliurpė apie ją tokių da- 
lykų, kad nors eik ir pasikark. Spalį ponia Boš priplepėjo vi- 
sokių nesąmonių namo šeimininkui ponui Maresko: esą Žer- 
veza visus savo pinigus išleidžianti gardėsiams, todėl ir 
užlaikiusi vieną dieną nuomos mokestį; tuomet ponas Mares- 
ko, irgi nepasižymintis mandagumu, įgriuvo skalbyklon net ke- 

purės nenusiėmęs ir pareikalavo savo pinigų; beje, jie jam 
čia pat ir buvo pakloti. Be abejo, dabar Bošai vėl susidrauga- 
vo su Lorijė. Lorijė nuolat trynėsi durininkės kamarėlėje ir 
gėrinėjo su Bošais, švęsdami susitaikymą. Jie niekada ir ne- 
būtų susipykę, jei ne ta Šlubė: šita bjaurybė ką nori perskirs! 
Taip, dabar Bošai ją iki galo perprato, jie supranta, kiek nuo 
jos prisikentėjo Lorijė. Ir kai Žerveza ėjo pro jų duris, jie 
tyčia jai pavymui kikeno. 

Kartą Žerveza vis dėlto užlipo pas Lorijė. Reikėjo: pasišne- 
kėti apie motušę Kupo, kuriai jau suėjo šešiasdešimt septyneri 
metai. Jai pasidarė visiškai prastai su akimis. O ir kojos jau 
nebeklausė. Senikė buvo priversta atsisakyti uždarbiavimo, ir, 
jeigu jai niekas nepadės, ji tiesiog mirs iš bado. Žerveza lai- 
kė didžiausia gėda, kad tokio, amžiaus moteris, turinti tris su- 
augusius vaikus, pasijuto palikta likimo valiai. Kadangi Kupo 
nenorėjo apie tai kalbėti su Lorijė ir pasiūlė Žervezai pačiai 
pas juos nueiti, ji ir užlipo į jų butą pasipiktinusi. 

Pas juos ji įsiveržė kaip uraganas, net nepasibeldus. Lori- 
jė kambaryje niekas nepasikeitė nuo to laiko, kai ji pirmą 
kartą atėjo čia ir buvo taip nesvetingai priimta. Ta pati nu- 
blukusi, apskarusi užuolaida skyrė gyvenamąjį kampą nuo dirb- 
tuvės, ir šita ilga kaip žarna patalpa, kaip ir anksčiau, primi- 
nė gyvatės landą. Gilumoje, pasilenkęs prie savo varstoto, Lo- 
rijė žnyplėmis vieną po kitos gnybo grandeles ir rinko kolonėlę, 
o jo žmona stovėjo priešais spaustuvą ir pro vielos tempimo 
prietaisą tempė auksinį siūlą. Mažytis žaizdras dienos švieso- 
je metė rausvą atšvaitą. 

— Taip, čia aš —tarė Žerveza— Jus tai stebina? Supran- 
tama. Juk mes ant peilių! Bet aš atėjau ne dėl savęs, aš atėjau 
dėl motušės Kupo. Taip, aš noriu žinoti, ar tik nelaukiate, kad 
svetimi paduotų jai kąsnį duonos? 

— Na ir įsibrovėlė! — sumurmėjo ponia Lorijė— Turi Ei 
žmonės kiaulės akis! 

Ji atsuko Žervezai nugarą ir vėl ėmėsi savo auksinio siū- 
lo, lyg brolienės ir visai nebūtų. Bet Lorijė pakėlė mirtinai iš- 
blyškusį veidą ir suriko: 

— Ką? Ką jūs sakote? — Ir kadangi viską kuo puikiausiai 
buvo girdėjęs, tai tęsė: — Vėl kokios nors apkalbos? Motušė 
Kupo irgi gera, vaikščioja pakampėmis ir visiems skundžiasi, 
amžinai verkšlena!.. Šiaip ar taip, užvakar ji pas mus pieta- 
vo. Mes darome jai viską, ką galime. Bet aukso gyslos mes dar 
nesuradome. O jei senė visur landžios ir pliurps visokius nie- 

kus apie mus kaimynams, tegu pas juos ir lieka — mums šni- 
pų nareikia. 

Jis vėl įniko dirbti ir taip pat- atsuko Žervezai nugarą; 
paskui nenorom pridūrė: 

— Jei visi duos kas mėnesį po šimtą su, mes irgi duo- 
sime. 2 

Žerveza jau apsiramino, jos įkarštis atvėso vos pažvelgus 
į jų tulžingus veidus. Pas Lorijė jai visada buvo nejauku. Nu- 
leidusi akis ir apžiūrinėdama medines groteles, po kuriomis 
krito aukso dulkelės, ji prabilo ramiai ir šaltakraujiškai. Mo- 
tušė Kupo turinti tris vaikus. Jei kiekvienas duotų po šimtą 
su, išeitų tik penkiolika frankų — šito pernelyg mažai, už to- 
kius pinigus nepragyvensi; reikia duoti bent tris kartus dau- 
giau. Bet Lorijė pradėjo šaukti. Dar ko! Iš kur jam kas mė- 
nesį traukti tuos penkiolika frankų, gal vogti? Keisti tie žŽmo- 
nės, jie mano, kad jei jau dirbi su auksu, tai esi turčiūs. 
Paskui puolė peikti motušę Kupo: rytais ji negalinti be puo- 
delio kavos, vakare jai duok stiklelį vyno, — žodžiu, moteriškės 
reikalavimai tokie, tarytum būtų kokia turtuolė. Po velnių! 
Kiekvienam patiktų pasilepinti. Bet ką padarysi? Jei nemo- 
kėjai nė su atidėti juodai dienai — imk pavyzdį iš kitų ir verž- 
kis diržą. Atvirai kalbant, motušė Kupo visai ne tokia sena, 
dar galėtų dirbti; jei reikėtų iš puodo susimeškerioti riebiau- 
sią kąsnelį, akys tikriausiai greitai jį įžiūrėtų; paprasčiausiai 
ji gudri seniokė ir taikosi iš svetimo gero pasilepinti. Jei jis 
ir turėtų pinigų, laikytų nuodėme padėti tinginiams. 

Žerveza kantriai ir ramiai prieštaravo. Ji stengėsi suminkš- 
tinti Lorijė. Tačiau netrukus vyras nustojo jai atsakinėti. O 
žmona pasilenkė prie žaizdro ir valė grandinėlę nedideliame 
vario katilėlyje su rūgštimi, laikydama jį virš ugnies už ilgos 
rankenos. Ji vis dar stovėjo atsukusi brolienei nugarą, tary- 
tum jos čia nė nebūtų. O Žerveza kalbėjo toliau, dairydamasi 
po aprūkusią, apleistą dirbtuvę, kur Lorijė tiek metų dirbo 
neatitiesdami nugaros, sulopytais, riebaluotais drabužiais ir pa- 
mažu nuo ilgo bukinamo darbo ir patys darėsi tokie pat be- 
jausmiai kaip jų seni, aprūdiję instrumentai. Staiga ją vėl 
suėmė pyktis, ir ji sušuko: 

— Na ir žinokitės! Pasiuskite jūs su savo pinigais!.. O aš 
paimsiu motušę Kupo pas save. Girdite? Aną vakarą priglo- 
biau benamę katę, juo labiau galiu priglobti jūsų motiną. Jai 
pas mane nieko netrūks, būkite ramūs, atsiras jai ir puodelis 
kavos, ir taurelė vyno!.. Viešpatie! Kokia baisi šeimynėlė! 

Ponia Lorijė iškart atsigręžė. Ji užsimojo Katilėliu, tary- 
tum norėdama šliūkštelėti Žervezai į veidą rūgštimi. Paskui 
dusdama suurzgė: 

— Dinkite iš čia, kol aš dar galiu tramdytis! Ir nemėgin- 
kite tykoti šimto su, negausite nė santimo! Dar ko, šimtas su! 
Jums mama bus už tarnaite, o mano šimtą su pramėtysite sal- 
dumynams. Jeigu ji gyvens pas jus, tegul stimpa badu, aš 
jai nė stiklinės vandens nepasiųsiu. O dabar kraustykitės iš 
čia! Lauk! 

— Na ir ragana! —riktelėjo Žerveza ir išėjo iš visų jėgų 
trinktelėjusi duris. 

Kitą dieną Žerveza pasiėmė motušę Kupo. Lovą pastatė di- 
džiajame kambaryje, kur miegojo. Nana ir kur dieną šviesa 
įeidavo pro apvalų Iangelį pačioje palubėje. Persikraustymas 
ilgai netruko, nes, be lovos, senutė teturėjo seną riešutmedžio 
spintą, stalą ir dvi kėdes; spintą pastatė į kamarėlę su nešva- 
riais skalbiniais, stalą pardavė, o kėdes atidavė pataisyti. Va- 
kare motušė Kupo, stengdamasi būti naudinga, jau pašlavė 
skalbyklą, suplovė indus, labai patenkinta, kad išsisuko iš bė- 
dos. Lorijė vos nesprogo iš pykčio, juo labiau kad ponia Lera 
vėl susitaikė su Kupo. Prieš tai seserys buvo susiriejusios dėl. 
Žervezos: gėlininkė išdrįso pagirti brolienę už rūpinimąsi jų 
motina, o paskui, pamačiusi, kad sesuo pyksta, ir norėdama 
dar kiek ją paerzinti, ėmė girti skalbėjos akis, girdi, tiesiog 
nuostabios, kaip žiburiai; na, netrukus priėjo ir iki antausių, 
o paskui prisiekė niekada daugiau nesusitikti. Dabar ponia 
Lera vakarais dažnai ateidavo į skalbyklą atsipalaiduoti klau- 
sydamasi ilgosios Klemansos nešvankybių. 

Praėjo treji metai. Per tą laiką visi ne kartą riejosi ir vėl 
taikėsi. Žerveza nekreipė dėmesio nei į Lorijė, nei į Bošus, 
nei į visus kitus, ją smerkusius. Jei ji jiems neįtinka, ką gi, 
tegu pasiieško kitos! Ji uždirba, kiek jai reikia, o tai svar- 
biausia. Kvartale Žerveza pamažu užsikariavo visų pagarbą, 
kadangi retai su kuo buvo taip malonu turėti reikalų, kaip su 
ja — nesmulkmeniška, nepriekabi ir laiku moka. Žerveza duo- 
ną pirkdavo iš ponios Kudlu Puasonjė gatvėje, mėsą — iš sto- 
rulio Šarlio, mėsininko iš Polonso gatvės, o bakalėją — iš Leong- 
ro Gut d'Oro gatvėje, beveik priešais savo skalbyklą. Fransua, 
vyninės gatvės kampe šeimininkas, nešdavo jai vyną į namus 
pintinėmis po penkiasdešimt butelių. Jos kaimynas Viguru, 
kurio žmonos šlaunys tikriausiai vienų mėlynių, kadangi ją 
amžinai žnaibė vyrai, parduodavo Žervezai anglis dujų kom- 
panijos kaina. Ir tiekėjai, reikia pasakyti, ją aptarnaudavo 

sąžiningai: jie gerai žinojo, kad neapsigaus, jei bus dėmesin- 
gi. Kai ji trumpam išeidavo iš skalbyklos — vienplaukė, įsi- 
spyrusi į šlepetes,— visi vienas per kitą su ja sveikindavosi, 
o ji gatvėje jautėsi kaip namie; gretimos gatvės jai buvo tar- 
si natūralus jos buto tesinys, su plačiai atidarytomis durimis. 
Dabar jai tekdavo dažniau išeiti savo reikalais, ir ji neskubė- 
davo grįžti namo, jautėsi laiminga aplink matydama tiek pa- 
žįstamų. Tomis dienomis, kai Žerveza nespėdavo paruošti pie- 
tų, ji imdavo gatavas porcijas iš valgyklos, įsikūrusios kitoje 
jų namo pusėje, ir paplepėdavo su šeimininku, stovėdama di- 
džiulėje salėje su plačiais, dulkėmis apneštais langais, pro ku- 
riuos sklido blandi kiemo šviesa. O grįždama namo su lėkš- 
tėmis ir dubenimis rankose, ji dažnai stabtelėdavo prie atdaro 
lango pirmame aukšte šmšktelėti su kaimyne arba užsukdavo 
į skurdų kokio nors batsiuvio būstą su nepaklota lova, ant 
grindų išmėtytais skudurais, šlubom vaikiškom lovytėm ir mo- 
liniu dubeniu dervai. Tačiau iš visų kaimynų ji labiausiai ger- 
bė laikrodininką, švarų poną, apsivilkusį surdutu, kuris be 
perstojo knebinėjo laikrodžius su savo mažyčiais instrumentais; 
ji dažnai pereidavo gatvę, kad galėtų su juo pasisveikinti, ir 
susižavėjusi stoviniuodavo prie siauros kaip spinta dirbtuvė- 
lės, kur linksmai tiksėjo maži sieniniai laikrodžiai, kurių švy- 
tuoklės skubėdamos, permušdamos viena kitą, skaičiavo laiką. 

Vieną rudens popietę Žerveza nunešė skalbinius užsakovei 
į Port Blanšo gatvę; prietemoje grįždama namo, išėjo į Puason- 
jė gatvę. Rytą buvo liję, ir minkštas, šiltas oras nuo purvino 
grindinio atsidavė drėgme. Didžiulė pintinė buvo nepatogi neš- 
ti, ir Žerveza ėjo lėtai, nesąmoningai paklusdama kažkokiam 
nesuprantamam troškimui, kuris didėjo kartu su nuovargiu. Ji 
mielai suvalgytų ką nors gardaus. Pakėlusi akis, perskaitė 
lentelėje užrašą „Markadė gatvė“, ir jai staiga toptelėjo min- 
tis užsukti į kalvę pas Gužė. Jis jau kokį dvidešimt kartų bu- 
vo ją kvietęs užeiti ir pasižiūrėti, kaip apdorojama geležis. 
O kad darbininkai ko nors nepamanytų, ji ramiausiai gali 
klausti Etjeno ir dėtis, kad čia atėjusi tik dėl sūnaus. 

Varžtų ir vinių fabrikas turėjo būti labai netoli, Markadė 
gatvėje, tačiau Žerveza tiksliai nežinojo, kur, juo labiau kad 

rių. Už jokius Dažaniio pinigus ji nesutiktų gyventi šioje 
plačioje gatvėje, juodoje nuo fabrikų kaminų suodžių ir. ang- 
lių dulkių, su išdaužytu grindiniu, kurio provėžose telkšo gli- 
taus purvo klanai. Abiejose gatvės pusėse dunksojo ilgi san- 
dėliai, dirbtuvės su dideliais langais, kažkokios pilkos, tarytum 
nebaigtos statyti patalpos, visiems rodančios savo nuogas ply- 
tas ir sijas,— ištisa virtinė apgriuvusių užeigų apskretusiais 
langeliais ir įtartinų lindynių, išsipleikusių dykynėje, už kurios 
jau plytėjo laukai. Žerveza atsiminė, kad Gužė fabrikas yra 
netoli skudurų ir geležies laužo sandėlio, panašaus į sąvarty- 
ną, kur, kalvio žodžiais tariant, buvo suversta visokių gėry- 
bių už šimtus tūkstančių frankų. Ji sustojo apkvaišusi, niekaip 
negalėdama susiorientuoti ją užliejggiame triukšme ir gaudi- 
me: ilgi gamyklų kaminai pūškavo su švilpesiu išmesdami ga- 
rų tumulus; tolygus mechaninio pjūklo džeržgimas priminė 
draskomo audeklo garsą; nuo sagų dirbtuvės mašinų bildėjimo 
drebėjo grindinys, lyg kas būtų įjungęs galingą grunto plūk- 
tuvą. Moteris neryžtingai atsisuko į Monmartrą, nežinodama, 
kur eiti, bet staiga vėjo gūsis numušė žemyn tirštų dūmų stul- 
pą, virstantį iš aukšto kamino, ir bloškė jį tiesiai į Žervezą; 
dusdama ji užsimerkė ir tada išgirdo tolygius kūjų dūžius: 
visai atsitiktinai ji buvo atsistojusi priešais kalvę; čia pat pa- 
stebėjo ir pilną skudurų duobę. 

Tačiau Žerveza nežinojo, per kur įeiti. Pro tvoros plyšį ma- 
tėsi takelis, dingstantis tarp apgriuvusių sienų ir statybinių 
šiukšlių krūvos. Kelią pastojo klanas gličios pliurzės, per ku- 
rią buvo permestos dvi lentos. Pagaliau moteris ryžosi, perėjo 
lentas, pasuko į kairę ir atsidūrė keistame miške, kuriame vie- 
toj medžių gulėjo seni, užvertę ienas vežimai, ir iš apgriu- 
vusių lūšnų kyšantys sienojai. Gilumoje, tirštėjančioje purvi- 
noje prieblandoje švytėjo raudona šviesa. Kūjų dunksėjimas 
tilo, Žerveza, atsargiai žengdama, jau artėjo į tą šviesą, kai 
pro ją praėjo kažkoks darbininkas suodžiais išterliotu veidu 
ir ožio barzdele; jis skersomis dėbtelėjo į ją savo išblukusio- 
mis akimis. 

— Pone, prašau pasakyti — paklausė Žerveza—ar čia dir- 
ba berniukas, vardu Etjenas?.. Jis mano sūnus... 

— Etjenas, Etjenas,— prikimusiu balsu pakartojo darbinin- 
kas, mindžikuodamas vietoje.— Etjenas... Ne, tokio nepažįstu. 

Kai prasižiojo, iš jo burnos tvokstelėjo alkoholio dvokas — 
kaip iš senos degtinės statinaitės, iš kurios ištraukė kamštį. Su- 

tikes moterį tokiame tamsiame kampe, jis įžūliai vyptelėjo, 
ir Žerveza, žengusi kelis žingsnius atatupsta, sumurmėjo: 

—-Na, o ponas Gužė čia dirba? 

—-Gužė — kitas reikalas! Gužė aš pažįstu. Jei jums reikia 
Gužė, eikite tiesiai... 

Ir pasisukęs blerbiančiu balsu riktelėjo: 

— Ei, Auksine Barzda, čia pas tave atėjo ponia! 

Tačiau jo balsą užslopino geležies džeržgesys. Žerveza ėjo 
toliau. Pasiekusi vienas duris, ji užmetė akį į vidų. Didelėje 
patalpoje iš pradžių nieko negalėjo įžiūrėti. Tolimame kampe 
kaip blyški žvaigždė mirgėjo vos žioruojantis žaizdras. Šmė- 
žavo beformiai šešėliai, retkarčiais priešais ugnį praslinkdavo 
tamsūs, be galo ištįsę siluetai su milžinų rankomis. Žerveza 
nedrįso įeiti ir pusbalsiu nuo. durų pašaukė: 

— Pone Gužė... Pone Gužė... | 

Staiga viskas nušvito. Dumplės užkriokė, ir į viršų šovė 
balti liepsnos liežuviai. Iš tamsos išniro didžiulis sandėlis — 
lentinės pertvaros, kampai, sutvirtinti plytų mūriniu su at- 
mestinai užmūrytomis skylėmis. Viskas nuklota anglių dulkių“ 
sluoksniu. Nuo sijų karojo sunkūs, suodžiais aplipę voratink- 
liai, nelyginant džiūti pakabinti skarmalai. Išilgai sienų ant 
lentynų, užkabinti ant vinių ar tiesiog numesti ant grindų tam- 
siuose kampuose gulėjo senį gelžgaliai, sugedusios mašinų da- 
lys, kažkokie gremėzdiški instrumentai, metantys keistus, lau- 
žytus šešėlius. O balta liepsna vis stiprėjo, ir akinanti šviesa 
užliejo plūktą aslą ir keturis į kalades įtaisytus priekalus, ku- 
rių šlifuotas plienas švietė sidabru ir žybčiojo aukso kibirkš- 

Priešais žaizdrą Žerveza pamatė Gužė; ji iškart pažino jį 
iš tankios rusvos barzdos. Etjenas pūtė dumples. Šalia stovėjo 
dar du darbininkai. Tačiau Žerveza tematė Gužė, ji priėjo ar- 
čiau ir atsistojo šalia jo. 

— Kaip, tai jūs, ponia Žerveza! — sušuko Gužė, ir jo vei- 
das nušvito.— Koks malonus siurprizas! 

„ Pamatęs, kad bičiuliai pašaipiai susižvalgė, jis stumtelėjo 
Etjeną prie motinos: 

— Atėjote aplankyti sūnelio?.. Jis šaunuolis, stengiasi, be- 
mat išmiklins ranką. 

— Na, ir gerai — tarė Žerveza.— Bet jus ne taip paprasta 
rasti... Aš jau maniau, kad patekau į pasaulio kraštą... 

Ir ji papasakojo, kaip ieškojo kelio. Paskui paklausė, ko- 
dėl čia niekas nežino Etjeno vardo. Gužė nusijuokė; jis pa- 
aiškino, kad berniuką visi vadina Zuzu — mat jis trumpai ap- 

kirptas ir dėl to panašus į zuavą. Tuo tarpu Etjenas nustojo 
pūtęs dumples, liepsna žaizdre nusileido mesdama rausvus at- 
švaitus, ir netrukus sandėlis vėl paskendo tamsoje. Kalvis švel- 
niai žvelgė į jauną besišypsančią moterį, kurios veidas šioje 
blandžioje šviesoje atrodė kone vaikiškas. Abu nutilo žiūrė- 
dami vienas į kitą tirštėjančioje prieblandoje; Gužė atsitokėjo 
pirmas ir pertraukė tylą: 

— Atleiskite, Žerveza, aš turiu užbaigti vieną darbą. Jūs 
juk palauksite? Pabūkite čia, jūs niekam netrukdysite. 

Ji liko. Etjenas vėl nusitvėrė dumplių rankenos. Žaizdras 
liepsnojo, į šalis lakstė spiečiai kibirkščių, berniukas, steng- 
damasis pasipuikuoti prieš motiną, dumplėmis sukėlė tikrą 
uraganą. Gužė stebėjo, kaip kaista geležinė sija, ir stovėjo 
laikydamas reples. Žaizdro šviesa ryškiai, be jokio šešėlio ap- 
švietė kalvį. Jo marškinių rankovės buvo atraitotos, apykak- 
lė atsagstyta; nuogos rankos, kaklas ir krūtinė buvo rausvi 
kaip mergaitės, o ant švelnios odos sukosi šviesūs plaukai; jis 
„stovėjo nuleidęs galvą, įręžęs pečius, ant kurių išsivertė kie- 

ti raumenys, ir atidžiai, nė nemirksėdamas, žiūrėjo savo švie- 
siomis akimis į liepsną, lyg koks galingas milžinas, ramiai su- 
vokiantis savo jėgą. Kai sija įkaito iki baltumo, Gužė sučiupo 
ją replėmis ir, užmetęs ant priekalo, sukapojo į lygias dalis, 
atsargiai stuksendamas kūju — sakytum būtų smulkinęs stiklą. 
Paskui jis yėl metė tuos gabalus į ugnį, o išiminėjo po vieną. 
Jis kalė šešiakampes pasagvines. Įstatęs gabalėlį geležies į įtva- 
rą, vieną jo galą suplodavo į kepurėlę, o paskui darydavo 
šešias briaunas; tada jau gatavas, dar raudonas vinis jis mes- 
davo ant juodos aslos, kur ir jos imdavo juosvėti; jis dirbo 
ramiai, tarytum žaistų penkių svarų kūju, suspaustu dešinėje 
rankoje; Gužė sukiojo ir dorojo geležį taip mitriai, kad dirb- 
"damas dar galėjo ir kalbėti, ir žiūrėti į pašnekovę. Jis net ne- 
suprakaitavo, dirbo taip lengvai ir linksmai, tarytum mojuoti 
kūju jam būtų ne sunkiau kaip vakarais namuose karpyti pa 
veikslėlius. | 

— Tai mažos pasagvinės, dvidešimtmilimetrės,— atsakė jis 
į Žervezos klausimą.— Tokių per dieną galima pridaryti iki 
trijų šimtų... Tik reikia įpratimo, antraip kaipmat ranką at- 
muši... 

Kai Žerveza paklausė, ar į dienos pabaigą jam nėužtirpsta 
ranka, Gužė tik geraširdiškai nusijuokė. Argi jis kokia. pane- 
lė, iš tiesų! Per penkiolika metų suspėjo įgusti. Tiek prisižai- 
dė su instrumentais, kad rankos pasidarė kietos kaip geležis. 
Beje, ji teisi: jei šituo kūju sumanytų pamosuoti koks balta- 

rankis, per savo gyvenimą nenukalęs nė vienos vinies, jis po 
dviejų valandų nebeatsitiestų. Iš pirmo žvilgsnio šitas darbas 
tarytum ir nesunkus, bet jis pažinojo sveikų jaunų vyrų, ku- 
rie per keletą metų gatavai nusivarė. Tuo tarpu darbininkai 
bupsėjo visi sutartinai. Jų gigantiški šešėliai šoko liepsnojan- 
čio žaizdro šviesoje, raudoni įkaitusios geležies gabalai švietė 
tamsioje kalvės gilumoje, kūjai taškė purslus kibirkščių, ku- 
rios spinduliavo aplink priekalus nelyginant saulės. Žervezą 
užvaldė kalvės gausmas, jai patiko čia ir nesinorėjo išeiti.. Ji 
atsargiai apėjo žaizdrą, bijodama nusideginti, ir atsistojo ša- 
lia Etjeno. Tą akimirką į kalvę įvirto tas pats apskretęs barz- 
dotas darbininkas, kurį ji buvo sutikusi kieme. 

— Na kaip, ponia, radote? — paklausė jis su girtuokliui bū- 
dinga pašaipėle.— Ei, Auksine Barzda, tai aš padėjau poniai 
tave surasti... 

Šis darbininkas, pravarde Alkanoji Koserė, arba Plačiagerk- 
lis, buvo puikus viniakalys, vikruolis kokių maža, tačiau gėrė 
kaip arklys — kasdien į savo gerklę supildavo ne mažiau kaip 
litrą baltakės. Ir dabar jis buvo išėjęs išmesti burnelės, ka- 
dangi jautė — iki šeštos tikrai neištvers. Kai sužinojo, kad Zu- 
zu ir yra Etjenas, jam tai pasirodė be galo juokinga ir jis ilgai 
juokėsi rodydamas juodus dantis. Paskui jis staiga atpažino 
Žervezą. Kaipgi! Jis dar vakar su Kupo buvo užėjęs išmesti 
stiklinaitės karčiosios. Jūs tik paklauskite Kupo apie Alkaną- 
ją Koserę, arba Plačiagerklį, ir tasai iškart pasakys: „Savas 
žmogus!“ Šitas velnio vaikis Kupo yra patikimas, jis visada 
pastatys bičiuliui — kas kas, o jis nepradės skaičiuoti. 

— Man malonu, kad jūs jo žmona, — tvirtino girtuoklėlis,— 
Kupo vertas tokios gražios moters... Ar teisybę sakau, Auksi- 
ne Barzda, kad Kupo žmona tikra gražuolė? 

Jis ėmė vaidinti galantišką kavalierių, sukosi aplink skal- 
bėją, o ta- pakėlė pintinę ir laikė ją priešais save neprisileis- 
dama jo pernelyg arti. Gužė suprato, kad tasai šaiposi iš jo 
simpatiją Žervezai, ir riktelėjo: 

— Ei tu, tinginy! Kada imsiesi keturiasdešimtmilimetrių?.. 
Jau pasikrovei, amžinas prasilakėli, gal pagaliau įsisiūbuo- 
si? 

Kalvis kalbėjo apie stambių varžtų užsakymą; juos. papras- 
tai kaldavo dviese. 

— Kad ir dabar, jei taip nori, kūdikėli tu mano! — atsakė 
Alkanoji Koserė, dar vadinamas ir Plačiagerkliu— Dar pienas 
nuo lūpų nenudžiūvo, o vaizduoja vyrą. Nors tu ir dičkis, bet 
iki manęs tau toli! 

— Tai gerai, pradėkim. Pažiūrėsim, katras katrą. 

— Pradėkim, tu sukčiau! 

Įkaitinti moters buvimo, jiedu, atrodė, stojo į tikrą dviko- 
vą. Gužė įmetė į ugnį iš anksto supjaustytus geležies strype- 
lius ir ant priekalo pritvirtino didelių matmenų įtvarą. Jo drau- 
gas paėmė du sunkius kūjus, sveriančius po dvidešimt svarų — 
juos kalvėje pakrikštijo Fifina ir Dedela. Alkanoji Koserė 
nepaliovė pūstis, prisiminė, kaip jis iškalė pusę groso varžtų 
Diunkerko švyturiui — ne varžtai, o tiesiog meno šedevrai, 
jiems vieta muziejuje — ne kitaip. Ne, velniai griebtų! Jis ne- 
bijo konkurencijos, pamėginkite, jei norite, rasti kitą. tokį 
meistrą — tektų aplakstyti visą sostinę! Ką čia ir kalbėti, tuoj 
patys pamatysite. Tai bent bus skanaus juoko! 

— O jūs, ponia, būsite teisėja,— pareiškė jis, atsisukdamas 
į Žervezą. 

— Gana plepėti! — šūktelėjo Gužė.— O tu, Zuzu, pasispausk! 
Duok kaip reikiant ugnies, sūneli! 

Tada Alkanoji Koserė paklausė: 

— Kalsime kartu? 

— Tai jau ne, seni! Kiekvienas kals savo varžtą! 

Toks „pasiūlymas atšaldė Alkanosios Koserės, arba Plačia- 
tyta! Vienam kalti keturiasdešimtmilimetrius varžtus, juk jų 
galvutės turi būti apvalios, o tai velniškai sunku padaryti, 
reikia nukalti tikrą šedevrą! Kiti dirbtuvės darbininkai metė 
darbą ir atėjo pažiūrėti; vienas iš jų — ištįsęs išdžiūvėlis — 
pasiūlė susilažinti iš litro vyno, kad Gužė pralaimės. Tuo tar- 
pu abu priešininkai užsimerkę išsirinko po kūjį. Plačiagerkliui 
pasisekė — jis nučiupo Dedelą, kuris buvo puse svaro leng- 
vesnis už Fifiną. Auksinei Barzdai kliuvo Fifina. Pagyrūnas 
vėl pažvalėjo ir, laukdamas, kol įkais iki baltumo geležis, at- 
sistojo prie priekalo, mėtė į skalbėją švelnius žvilgsnius, darė 
įtūpstus, trypė. vietoje kaip fechtuotojas prieš kovą, mojavo 
rankomis virš galvos, tarytum jau laikytų kūjį. Tegu trenkia 
perkūnas! Jėgų jam užteks — galėtų suploti į blyną net Van- 
domo koloną! 

— Gerai, pradėk! — tarė Gužė ir įstatė į įtvarą įkaitusį ge- 
ležinį strypą storumo sulig moters rankos riešu. 

Alkanoji Koserė, arba Plačiagerklis, abiem rankomis su- 
griebė Dedelą ir atsilošė, kad smarkiau užsimotų. Mažas, iš- 
džiūvęs, ožio barzdele ir vilko akimis, žybsinčiomis iš po su- 
sivėlusių plaukų kupetos, sulig kiekvienu kūjo smūgiu jis su- 
linkdavo dvilinkas, o užsimodamas šokteldavo, tarytum . kieno 

pamėtėtas. Jis kaip pasiutęs daužė geležį — galėjai pamanyti, 
jog keršija jai už tai, kad ji tokia kieta, o kai pasisekdavo 
užtvoti ypač sėkmingai, net urgzdavo iš pasitenkinimo. Gal 
kitiems degtinė ir suminkština raumenis, o jam jausti ją krau- 
juje buvo būtina; ką tik išgerta stiklinaitė šildė vidurius kaip 
krosnelė, jėgos juto turįs tiek, kiek garo mašina! Matyt, ir 
geležis šiandien jo bijojo — plojosi po kūju nelyginant vaškas. 
O Dedela taip ir šoko jo rankose — gražu žiūrėti! Ji išdarinė- 
jo įmantriausius antreša, kaip Monmartro smuklės šokėja, taip 
aukštai kilnojanti kojas, kad visi sijonai lekia aukštyn. Taip, 
su geležimi menki juokai, prakeiktoji bežiūrint atšąla — tik 
bent kiek užsižiopsok. Savo varžto cvalvutę Alkanoji Koserė 
iškalė per trisdešimt užsimojimų. Tačiau jis ėmė dusti, akys 
lindo iš orbitų, todėl baisiausiai niršo jausdamas, kad rankos 
jo nebeklauso. Iš bejėgio įsiūčio šokinėdamas ir urgzdamas, 
jis užplojo dar du kartus — tik dėl to, kad atsikeršytų už savo 
silpnumą. Kai ištraukė varžtą iš įtvaro, kepurėlė buvo pakry- 
pusi į-šoną ir atrodė kaip kuprio galva. 

— Na kaip? Švariai padaryta? — paklausė jis su taip jam 
įprastu įžūlumu ir parodė varžtą Žervezai. 

— Aš šituos reikaluos nieko nenusimanau, pone,— santū- 
riai atsakė moteris. 

Tačiau ji aiškiai matė ant varžto dviejų paskutinių Dede- 
los smūgių pėdsakus ir džiaugėsi jo nesėkme; ji kandžiojo lū- 
pas, kad tik nesusijuoktų: juk dabar Gužė įgijo visus šansus. 

Atėjo Auksinės Barzdos eilė. Prieš pradėdamas jis metė į 
Žervezą meilų, pasitikėjimo kupiną žvilgsnį. Paskui neskubė- 
damas priėjo prie priekalo ir; aukštai užsimojęs kūju, ėmė 
tolygiai bambinti. Tai buvo profesionalo darbas — ramus, tiks- 
lus, meistriškas. Fifina jo rankose neišdarinėjo jokių įmant- 
rių figūrų, neraitė kaip kokia baro mergšė kojų virš galvos, 
ne, ji kilo ir leidosi ritmingai, kaip kilminga dama, santūriai 
šokanti senovinį menuetą. Fifinos pėda tvirtai mušė taktą ir 
racionaliai plojo įkaitusią geležį; iš pradžių vidury, paskui 
tiksliais smūgiais plakė ją iš kraštų, formuodama kepurėlę. 
Nieko nepasakysi, Auksinės Barzdos gyslose tekėjo ne deg- 
tinė, o kraujas, grynas kraujas, ir jis karšta srove galingai 
mušė į ritmingai dirbantį kūjį. Koks jis nuostabus, kai dirba, 
šitas milžinas! Skaisti žaizdro liepsna plieskė jam tiesiai į vei- 
dą. Trumpi, susiraitę virš žemos kaktos plaukai ir vešli rusva 
barzda, žiedais krintanti ant krūtinės, degė kaip ugnis ir metė 
ant veido ryškius atšvaitus, nuo to veidas atrodė lyg nulietas 
iš gryno aukso. Jo kaklas buvo lygus it kolona ir baltas kaip 

kūdikio; krūtinė galinga ir tokia plati, kad ant jos lengvai 
būtų tilpusi moteris; pečiai ir rankos buvo tiksliai tokie kaip 
to galingo titano muziejuje. Kai jis užsimodavo kūju, stamant- 
rūs raumenys išsipūsdavo gūburiais ir judėjo po oda; jo pečiai, 
kaklas, krūtinė buvo pritvinkę jėgos, atrodė, lyg iš jo sklistų 
spinduliai — buvo gražus ir galingas kaip dievaitis. Jis jau 
dvidešimt kartų kirto savo Fišina per geležį, po kiekvieno už- 
simojimo giliai įkvėpdamas ir neatitraukdamas akių nuo varžto 
galvutės, tik nuo smilkinių riedėjo sunkūs prakaito lašai. Jis 
skaičiavo: dvidešimt vienas, dvidešimt du, dvidešimt trys... O 
Fifina ir toliau ramiai ir išdidžiai darė kilmingos damos re- 
veransus. 

— Atsirado mat artistas! — pašaipiai burbėjo Alkanoji Ko- 
serė. 

O Žerveza, stovėdama priešais Gužė, žiūrėjo į jį meiliai 
šypsodama. Dieve mano! Kokie kvaili tie vyrai! Kad ir šitie: 
argi jie neplumpina geležies vien dėl to, kad pasipuikuotų 
prieš ją. Ji puikiausiai supranta, kad, manipuliuodami savo 
kūjais, jie nori paveržti ją vienas iš kito, todėl ir pučiasi ne- 
lyginant du didžiuliai raudoni gaidžiai prieš baltą vištelę. Di- 
desnės kvailystės nė neprigalvosi! Kaip keistai kartais žmonės 
Iodo savo jausmus! Taip, tai dėl jos Fifina ir Dedela daužo 
priekalą, dėl jos plojama įkaitusi geležis, dėl jos gaisru lieps- 
noja žaizdras, taškydamas žėrinčių kibirkščių purslus. Jie ka- 
la savo meilę, jie varžosi dėl jos, tarytum ji iš tiesų tektų 
tam, katras geriau nukals. Bet širdies gilumoje jai šitai buvo 
malonu — juk kiekvienai moteriai malonu, kai jos siekia vy- 
Iai. Auksinės Barzdos smūgiai jos širdyje atsiliepė labai gi- 
liai; pati jos širdis skambėjo kaip priekalas, ir šitie skardūs 
dūžiai susiliejo su jos kraujo tvinksniais. Žinoma, visa tai 
kvailystė, tačiau jai atrodė, kad tie dūžiai tarytum varo jai 
kažką karšto štai čia, tiesiai į širdį, ir tas kažkas darosi kietas 
kaip geležinis varžtas. Kai ji ėjo prietėmiu purvina gatve pas 
Gužė, ją buvo užvaldęs neaiškus noras, poreikis suvalgyti ką 
nors gardaus; ir štai dabar tas noras praėjo, nelyginant Auk- 
sinės Barzdos kūjo dūžiai būtų ją pasotine. Ji nė kiek neabe- 
Jojo, kad Gužė nugalės. Ir jis laimės ją. Alkanoji Koserė, arba 
Plačiagerklis, toksai bjaurus: vaikšto purvinom kelnėm, ap- 
skretusia palaidine, dar ir vaiposi kaip kokia beždžionė. Ir Žer- 
veza laukė — išraudusi, patenkinta, kad į ją tvoskia troškus 
karštis, visu kūnu virpėdama nuo paskutinių galingų Fifinos 
dūžių. 

Gužė vis skaičiavo. 

— Dvidešimt aštuoni! — pagaliau sušuko jis ir nuleido kūjį 
ant žemės.— Viskas. Galite pažiūrėti. . 

Varžto galvutė buvo apvali, taisyklinga, be jokio įdubimo, 
tarytum išimta iš liejimo formos — tikras juvelyrinis dirbinys. 
Kalviai įvertino varžtą pritariamai linkčiodami galvas: nieko 
nepasakysi — prieš tokį meistrą galima nusiimtį kepurę. Al- 
kanoji Koserė, arba Plačiagerklis, buvo bepradedąs kažką 
taukšti, bet greitai užsiraukė ir, nuleidęs nosį, nusivilko prie 
savo priekalo. Tada Žerveza prisispaudė prie Gužė, lyg no- 
rIėdama geriau pamatyti jo darbą. Etjenas atleido dumples; ug- 
nis žaizdre pamažu blėso, dar švytėjo raudonais gaisais it be- 
sileidžianti saulė, bet staiga užgeso; viskas paskendo tam- 
soje. Skalbėja ir kalvis stovėjo šalimais sklidini švelnumo, 
džiaugdamiesi, kad šitoje juodoje, suodžių ir rūdžių prisigė- 
rusioje patalpoje juos gaubia tamsa: jei jie būtų susitike pa- 
čiame nuošaliausiame Venseno miško kampelyje, vis tiek ne- 
būtų jautęsi labiau vieni negu čia. Gužė paėmė Žervezą už 
rankos, lyg iš tiesų būtų ją užkariavęs. 

Išėję į kiemą, jie nepratarė vienas kitam nė žodžio. Jis 
nežinojo, apie ką kalbėti, pasakė tik, kad ji galėtų vestis Et- 
jeną, bet iki darbo pabaigos dar likę pusė valandos. Kiek pa- 
lūkuriavus, Žerveza rengėsi eiti, tačiau Gužė vėl ją pašaukė 
norėdamas sulaikyti dar bent valandėlei. 

— Palaukite, jūs dar ne viską apžiūrėjote... Tikrai, čia yra 
daug ko įdomaus. 

Jis nusivedė ją į dešinę, į kitą patalpą, kur šeimininkas 
buvo įrengęs mechanines dirbtuves. Ant slenksčio moteris su- 
trikusi sustojo staiga pagauta instinktyvios baimės. Didžiulė 
salė drebėjo nuo mašinų griausmo; tarp raudonų ugnių blaš- 
kėsi milžiniški šešėliai. Tačiau Gužė šypsodamasis ją ramino 
ir prisiekinėjo, jog nėra ko bijoti, reikia tik iš toliau apeiti 
mašinas, kad krumpliaratis neįtrauktų sijono. Jis ėjo pirmas, 
Žerveza — paskui jį; juos supo kurtinantis triukšmas, į kurį 
susiliejo ir bildesys, ir džeržgesys, ir kriokimas. Aplink, dūmų 
kamuoliuose, šmėsčiojo neaiškūs šešėliai, šmirinėjo juodos fi- 
gūros, mašinos judino savo rankas, ir Žerveza nebegalėjo at- 
skirti, kur darbininkai, o kur staklės. Takai buvo labai siauri, 
teko lipti per kliūtis, apeiti duobes ir spaustis prie sienos, kad 
nepakliūtum po vežimėliu, nes įspėjimo neišgirsi — nebuvo gir- 
dėti net savo balso. Žerveza nieko negalėjo įžiūrėti: viskas 
šoko priešais jos akis. Paskuį jai pasivaideno, lyg viršuje šna- 
rėtų sunkūs sparnai; ji pakėlė galvą ir sustingo įbedusi akis 
į visaip išsiraizgiusius pavarų diržus: jie pleikėsi per visas lu- 

bas, susiausdami į milžinišką voratinklį, ir kiekviena jo gija 
vyniojosi be jokios pabaigos; garo variklis stovėjo kampe, 
pasislėpęs už neaukštos mūro sienelės, ir atrodė, jog diržai 
juda patys, išnirdami iš tamsios gilumos, šliaužia nesustodami, 
ramiai, vienodu greičiu, lyg sklęstų pulkas nakties paukščių. 
Žerveza vos nepargriuvo užkliuvusi už ventiliatoriaus vamz- 
džio — šitie vamzdžiai plūkta asla šakojosi į visas puses ir 
pūtė savo aštrų kvapą daugybei nedidelių žaizdrų, įtaisytų ša- 
lia staklių. Gužė pradėjo jai viską rodyti: paleido vieną oro 
pūstuvą ir nukreipė oro srovę į žaizdrą, kur iš keturių pusių 
vėduokle įsiplieskė liepsnos liežuviai, sudarydami dantytą, 
akinamai rausvą vainikėlį; ugnis plieskė tokia ryški, kad dar- 
bininkų žibintuvėliai atrodė lyg tamsios dėmės saulėje. Paskui 
Gužė, kiek galėdamas garsiau ėmė aiškinti mašinų įrangą: štai 
mechaninės žirklės, kurios karpo geležines sijas, kąsdamos ga- 
balą po gabalo vienu plieno žandikaulių krustelėjimu; štai ma- 
šinos varžtams ir vinims gaminti — didelės ir sudėtingos, jos 
suploja galvutę vienu smūgiu, nuleisdamos ant ruošinio galingą 
presą; štai šlifavimo staklės su ketaus smagračiu ir ketaus ve- 
lenu, kuris, pašėlusiai sukdamasis, valo gaminius; štai varžtų 
sriegimo staklės — jas valdo moterys; mašinos sriegė varžtus 
ir veržles, stuksendamos blizgančio plieno krumpliaračiais, tirš- 
tai išteptais alyva. Dabar Žerveza matė viską —ir metalinius 
strypus, atremtus. į sieną, ir pagamintus varžtus beį pasagvines, 
kurių pilnos dėžės buvo užgriozdusios visas kertes. Galiausiai 
ji suprato, kas ir kaip čia daroma, ir šypsodamasi linktelėjo 
galvą; bet neaiškus nerimas spaudė širdį: tarp šitų galingų 
metalo milžinų ji jautėsi visai maža ir bejėgė, kaskart krūpte- 
lėdavo ir apmirdavo iš siaubo, kai tik išgirsdavo duslų šlifa- 
vimo staklių stuksenimą. Jos akys tamsoje apsiprato, jau ga- 
lėjo įžiūrėti ir žmones, valdančius padūkusį smagračių šokį, 
kai žaizdras, įrėmintas ugnies vainikėlio, staiga švystelėdavo 
-ryškia liepsna. Tačiau ji“ nesąmoningai vis mesdavo žvilgsnį 
į lubas, ten, kur sruveno gyvas mašinų kraujas, kur lengvai 
ir grakščiai sklendė pavarų diržai; pakėlusi akis, ji matė, kaip 
galinga nebyli jėga virpa po tamsiais lubų skliautais. 

Tuo tarpų Gužė stabtelėjo priešais vieną pasagvinių ga- 
mybos mašiną. Jis stovėjo susimąstęs, panarinęs galvą, įbedęs 
į ją akis. Mašina kalė keturiasdešimties milimetrų pasagvines 
su ramiu milžino pasitikėjimu savo jėgomis. Atrodė, nieko nė- 
Ia paprastesnio! Kūrikas traukė iš žaizdro gabalą geležies, kal- 
vis statė jį į įtvarą, ant kurio ištisai tekėjo srovelė vandens, 
paskui sraigtas nuleisdavo presą, ir gatavas varžtas su apvalia, 

lygia, tarytum nulieta galvute ritosi ant žemės. Per dvylika 
valandų ši velnio mašina padarydavo šimtus kilogramų vinių. 
Gužė iš prigimties nebuvo piktas, tačiau retsykiais jam kilda- 
vo noras sugriebti Fifiną, užsimoti ir sudaužyti visas šitas ma- 
šinas — jį baisiausiai siutino tai, kad jų plieninės rankos stip- 
resnės negu jo paties. Dėl to jis jautė gilią nuoskaudą, nors 
ir įtikinėjo save, kad žmogaus kūnas negali galynėtis su ge- 
ležimi. Aišku, vieną dieną mašina išstums žmogų. Jau dabar 
kalvis gauna --ne dvylika, o tik devynis frankus per dieną, 
kalbama, kad greitai uždarbis dar kris; ką ir sakyti, iš šitų 
metalo žvėrių nieko gero nelauk, jie varžtus ir pasagvines 
spjaudo taip lengvai, lyg tai būtų paprasčiausios dešrelės. Ge- 
Ias tris minutes Gužė tylėdamas akimis rijo mašiną, jo antakiai 
raukėsi, vešli rusva barzda grasinamai šiaušėsi. Bet palengva 
bruožai vėl sušvelnėjo, veidas atgavo įprastą mielą romumą. 
Jis pasisuko į Žervezą, kuri stovėjo visai arti jo, ir liūdnai 
šypsodamas tarė: 

— Taip, šitos mašinos mus žiauriai stumia į šoną! Užtat 
gal paskui jos prisidės prie visų gerovės. jo 

Tačiau Žervezai buvo nusispjaut į visą tą gerovę. Ji nu- 
statė, kad mašina daryti varžtai blogesni už nukaltus ranko- 


— Žiūrėkite, jie padaryti per daug gerai...— karščiavosi 
Žerveza.— Jūsų man labiau patinka. Iš karto jaučiasi meistro 
ranka. 

Šitie žodžiai labai pradžiugino Gužė, kadangi jis jau buvo 
bepradedąs bijoti, kad Žerveza, pamačiusi, kaip dirba maši- 
nos, ims jį niekinti. Velniai griebtų, tai kas, kad jis pasirodė 
stipresnis už Alkanąją Koserę, arba Plačiagerklį, bet mašinos 
vis tiek stipresnės už jį! Išlydėjęs Žervezą į kiemą, Gužė 
atsisveikindamas vos nesutrupino jai rankos — tai vis iš lai- 
mės... 

Kiekvieną šeštadienį Žerveza nešdavo Gužė švarius skal- 
binius. Jie tebegyveno tame pačiame Naujosios gatvės name- 
lyje Gut d'Oro kvartale. Pirmus metus Žerveza savo penkių 
šimtų frankų skolai padengti jiems mokėdavo kruopščiai po 
dvidešimt frankų kas mėnesį; kad nesusipainiotų, jie viską su- 
muodavo kiekvieno mėnesio gale, ir Žerveza pridėdavo tiek, 
kiek trūkdavo iki dvidešimties frankų: Gužė duodavo skalbti 
ne daugiau kaip už septynis aštuonis frankus per mėnesį. Ši- 
taip ji išmokėjo beveik pusę skolos, tačiau kartą, neturėdama 
iš ko mokėti už butą, nes ją buvo apgavę klientai, ji vėl buvo 
priversta bėgti pas Gužė ir skolintis reikiamą sumą. Be šito, 


147 


ji dar porą kartų skolinosi iš jų pinigų užmokėti darbinin- 
kams, ir skola nejučiom vėl išaugo iki keturių šimtų dvide- 
šimt penkių frankų. Dabar Gužė ji jau neduodavo nė su, sko- 
lą mažino tik skalbimu. Ne todėl, kad būtų mažiau dirbusi 
ar kad reikalai būtų pradėję blogiau klotis. Ne! Priešingai. 
Tačiau pinigai kažkaip išslysdavo, jie tiesiog tirpte tirpo jos 
rankose, ir ji būdavo laiminga, jei pavykdavo sudurti galą su 
galu. Dieve mano! Kad tik užtektų pragyvenimui, dėl kitko 
nėra ko skųstis, argi ne? Ji vis storėjo, pasidavė savo apsun- 
kusio kūno silpnybėms ir nebeturėjo energijos jaudintis dėl 
ateities. Pinigai vis tiek išslysta, neverta jų ir laikyti! Tačiau 
ponia Gužė, kaip ir anksčiau, jautė Žervezai motinišką švel- 
numą. Kartais ji šiek tiek ją pabardavo — ne dėl pinigų, o 
todėl, kad mylėjo tą moterį ir baiminosi dėl jos ateities. Apie 
skolą ji niekada neužsimindavo. Žodžiu, buvo labai delikati. 

Kita diena po Žervezos apsilankymo kalvėje kaip tik buvo 
paskutinis mėnesio šeštadienis. Žerveza patraukė pas Gužė, 
ji visada eidavo ten pati; šįkart pintinė taip nutraukė rankas, 
kad kokias dvi minutes turėjo pastovėti ir atgauti kvapą. Ba- 
la žino, kiek tie skalbiniai ir sveria, ypač paklodės. 

— Jūs viską atnešėte? — paklausė ponia Gužė. 

Šiuo atžvilgiu ji buvo labai griežta. Reikalaudavo, kad jai 
atneštų visus skalbinius iš karto, kad nė vienas daiktas ne- 
pasimestų ir nevėluotų — dėl tvarkos, sakydavo moteris. Ant- 
ras jos reikalavimas — kad skalbėja ateitų nustatytą dieną ly- 
giai tuo pačiu laiku: tada, girdi, neleidi veltui laiko. 

— Viskas, galite būti rami,— šypsodama atsakė Žerveza.— 
Jūs jau žinote, aš nieko neužlaikau. 

— Teisybė, — patvirtino ponia Gužė,— jūs įgijote kai kurių 
trūkumų, bet šito dar ne. 

Ir, kol skalbėja tuštino savo pintinę ir dėjo skalbinius ant 
lovos, ponia Gužė gyrė jos darbą: ji nepradeginanti baltinių, 
neplėšanti, kaip kitose skalbyklose, laidyne netraukanti sagų; 
gal tik pernelyg daug ji dedanti mėlio ir per stipriai iškrak- 
molijanti vyriškų marškinių priekį. 

— Žiūrėkite, juk tai tiesiog kartonas, — pasakė ponia Gu- 
žė, stuksendama į marškinių krūtinę— Sūnus skundžiasi, kad 
apykaklė jam pjauna kaklą.. Rytoj, kai grįšime iš Venseno, 
visas jo kaklas bus kruvinas. 

— Ką jūs sakote! — susikrimtusi šūktelėjo Žerveza.— Visą- 
laik maniau, kad vyrų marškiniai turi būti kiek pakietinti, 
kitaip jie iškart atrodys kaip skuduras. Pažiūrėkite, kaip ren- 
giasi ponai... Aš juk pati lyginu jūsų skalbinius. Niekada ne- 

patikiu jų darbininkėms ir stengiuosi kiek galiu. Aš geriau 
dešimt kartų perdarysiu, kad tik viskas būtų gerai, todėl, kad 
tai jums, suprantate?.. 

Po paskutinių žodžių Žerveza raustelėjo. Ji bijojo parody- 
ti, koks malonumas jai pačiai lyginti Gužė marškinius. Žino- 
ma, ji neturėjo blogų minčių, tačiau vis tiek truputį susigėdo. 

— Ką jūs! Aš jūsų darbo nepeikiu, jūs dirbate puikiai, aš 
žinau, — atsakė ponia Gužė.— Imkime kad ir šitą kepuraitę, ji 
nuostabiai išlyginta. Niekas kitas nemokėtų taip išryškinti iš- 
siuvinėjimų. O kokios lygios klostelės! Ką jūs, aš visada at- 
pažįstu jūsų ranką! Net jei jūs duodate darbininkei išlyginti 
kokį skudurą, tas iškart matyti... Jūs tik dėkite kiek mažiau 
krakmolo, štai ir viskas! Gužė nesigviešia būti panašus į kokį 
poną. 

Ponia Gužė paėmė sąsiuvinį ir pradėjo išbraukinėti skalbi- 
nius — vieną po kito. Viskas buvo gerai. Paskui ėmė skaičiuo- 
ti. Ponia Gužė pamatė, kad Žerveza už kyką nori šešių su, ir 
mėgino prieštarauti, tačiau tuojau pat buvo priversta sutikti, 
kad dabartinėmis kainomis tai nebrangu; ne, tikrai, vyriški 
marškiniai penki su, moteriški pantalonai — keturi su, užval- 
kalas — pusantro su, prijuostė — vienas, taip, tikrai nebrangu, 
juk beveik visose kitose skalbyklose už kiekvieną daiktą ima 
dviem liarais arba net visu su brangiau. Paskui Žerveza per- 
skaičiavo ir sukišo į pintinę nešvarius baltinius, o ponia Gužė 
viską surašė; bet skalbėja vis nėjo, sutrikusi ji mindžikavo 
nedrįsdama ištarti savo prašymo. 

— Ponia Gužė,— ryžosi ji pagaliau — jei jūsų labai neap- 
sunkintų, šįkart norėčiau gauti už skalbimą pinigų. 

Tą mėnesį suma buvo didelė — jos ką tik suskaičiavo dau- 
giau kaip dešimt frankų. Ponia Gužė susirūpinusi pažvelgė į 
Žervezą ir patylėjusi pasakė: 

— Tegu bus kaip jūs norite, mano vaike. Aš neatsisakysiu 
duoti, jei jums taip reikia pinigų... Tačiau šitaip jūs niekad 
neišsimokėsite skolos... Aš tai sakau tik norėdama jums gero, 
suprantate? Žiūrėkite, būkite atsargi. 

Žerveza išklausė pamokslą nuleidusi galvą ir murmėdama 
pasiteisinimus. Jai reikia dešimt frankų sumokėti anglininkui, 
iš kurio buvo ėmusi anglių skolon. Tačiau išgirdusi žodį „sko- 
lon“, ponia Gužė prakalbo dar griežčiau. Kaip pavyzdį ji pa- 
pasakojo savo atvejį: nuo to laiko, kai sūnui vietoj dvylikos 
irankų moka tik devynis, jį sumažino visas ūkio išlaidas. Jei 
pritrūksta proto jaunystėje, senatvėje laukia badmirystė. Ji 
šįkart dar susilaikė nepasakiusi Žervezai, jog duoda jai bal- 

tinius skalbti tik dėl to, kad -nori padėti išlįsti iš skolų. — 
anksčiau ji skalbė pati ir vėl pradės skalbti viską pati, jei 
teks mokėti skalbėjai tokius pinigus. Gavusi savo dešimt fran- 
kų, Žerveza padėkojo ir tuojau išlėkė. Laiptų aikštelėje ji 
lengviau atsiduso, iš džiaugsmo norėjosi šokti; ji jau buvo ap- 
davosi apie juos negalvoti; todėl buvo laiminga, kad šįkar pa- 
vyko išsisukti. 

Kai Žerveza lipo iš -Gužė laiptais, jai teko prisispausti su 
savo pintine prie turėklų, kad galėtų praleisti aukštą vien- 
plaukę moterį, lipančią priešais su šviežia, dar kraujuojančio- 
mis žiaunomis makrele rankoje. Ir netikėtai Žerveza atpažino, 
kad tai Virginija, kuriai ji kadaise skalbykloje buvo užplėšusi 
sijonus ir kaip reikiant įkrėtusi į kailį. Jos įdėmiai pažvelgė 
viena į kitą. Žerveza net užsimerkė išsigandusi, kad Virginija 
tėkš makrele jai per veidą. Bet ne, Virginija tik ironiškai šyp- 
telėjo. Tada skalbėja, užtvėrusi savo pintine kelią, norėjo pa- 
sirodyti mandagi. 

— Atleiskite,— ištarė ji. 

— Nesijaudinkite, jūs man netrukdote,— atsakė ilgšė Vir- 
ginija. 

Ir, sustojusios vidury laiptų, jos ėmė kaip niekur nieko 
plepėti, net neužsimindamos apie praeitį. Virginijai suėjo dvi- 
dešimt devyneri metai, ji pražydo, pasidarė stotinga moteris, 
gal-kiek per ilgo veido, kurį rėmino juodi kaip smala plau- 
kai. Norėdama pasipuikuoti, ji tuojau pat išdėstė savo isto- 
riją: dabar ji ištekėjusi, šį pavasarį susituokė su buvusiu dar- 
bininku dailide — jis neseniai grįžo iš armijos ir netrukus gaus 
vietą policijoje, nes būti policininkų ir naudingiau, ir garbin- 
giau. Jam ji ir nešanti šitą makrelę. | 

— Jis dievina makrelę,— tarė ji.— Kartais tenka pataikauti 
tiems bjaurybėms vyrams, tiesa? Bet užeikim, pažiūrėsit, kaip 
gyvename... Ko čia stovėti skersvėjy. 

Savo ruožtu Žerveza papasakojo Virginijai apie savo vyrą, 
pasakė, kad ir ji tame pačiame bute gyveno, kad čia pagimdė 
dukterį; tada Virginija pradėjo dar atkakliau kviesti ją už- 
eiti. Visada malonu pamatyti tas vietas, kur buvai laimingas. 
Virginija ištisus penkerius metus gyveno aname upės krante, 
Gro Kaju. Ten ji ir susipažino su savo vyru, jis tuomet tar- 
navo armijoje. Jai ten buvo nuobodu ir nyku, ji visada sva- 
jojo grįžti į Gut d'Oro kvartalą, kur jai pažįstamas kiekvienas 
sutiktasis. Ir štai jau dvi savaitės, kai jie atsikraustė į šitą 

butelį priešais Gužė. Pas juos kol kas baisi netvarka, bet pa- 
mažu viskas susitvarkys. 

Paskui laiptų aikštelėje jos pagaliau viena kitai prisista- 
tė: 

— Ponia Kupo. 

— Ponia Puason. 

Nuo tol, reikia ar nereikia, vis kartojo kreipinius „ponia 
Kupo“, „ponia Puason" — joms labai patiko būti poniomis, juk 
jos pažinojo viena kitą tais laikais, kai abiejų padėtis visuo- 
menėje buvo gana abejotina. Tačiau širdies gilumoje Žerveza 
kiek prisibijojo Virginijos. Ką gali žinoti, gal šita ilgšė drau- 
giškai su ja kalbasi tik dėl to, kad geriau prisitaikytų atker- 
šyti už tą apkūlimą skalbykloje, ir slapta rezga kokį keršto 
planą? Žerveza nutarė laikytis atsargumo. Tačiau kol kas Vir- 
ginija buvo be galo maloni, ir Žervezai teko atsakyti tuo pa- 
čiu. 

Kambaryje jos rado Virginijos vyrą Puasoną — trisdešimt 
penkerių metų vyriškį, žemės spalvos veidu, rudais ūsais ir 
smailia barzdele; jis sėdėjo prie stalo šalia lango ir darė ma- 
žas dėžutes. Iš instrumentų jis teturėjo kišeninį peiliuką, pjūk- 
lelį sulig dilde nagams dildyti ir dar stiklainėlį klijams. Iš- 
ardęs senas cigarų dėžes, prisirinkdavo plonyčių raudonmedžio 
lentelių ir pjaustinėjo jose sudėtingus ornamentus ir įmant- 
rius papuošimus. Paskutiniu metu jis ištisas dienas meistrau- 
davo vienodo dydžio dėžutes: aštuonių centimetrų ilgio ir še- 
šių — pločio. Jis kaitaliojo jų apdailą, sugalvodavo vis kitokią 
dangtelio formą ar kitaip išdėstydavo pertvaras. Tai darė sa- 
vo malonumui, kad prastumtų laiką, kol gaus paskyrimą po- 
licininku. Iš savo senojo — dailidės — amato jis išsaugojo tik 
šitą aistrą mažoms dėžutėms. Savo gaminių jis neparduodavo — 
dovanodavo pažįstamiems. 

Puasonas atsistojo ir mandagiai nusilenkė Žervezai, kurią 
žmona pristatė kaip savo seną bičiulę. Tačiau jis buvo nekal- 
bus ir tuojau pat ėmėsi pjūklelio. Tik kartkartėmis mesdavo 
žvilgsnį į makrelę, gulėjusią ant komodos krašto. Žervezai bu- 
vo malonu vėl pamatyti senąjį butą; ji papasakojo, kaip buvo 
sustatyti jos baldai, ir parodė vietą, kur pagimdė dukterį — 
va čia, tiesiog ant grindų. Ir susitinka gi žmonės! Ar galėjo 
jos prieš keletą metų, kai pametė viena kitą iš akių, pagal- 
voti, kad susitiks štai taip ant laiptų ir gyvens viena po kitos 
tame pačiame bute! Virginija pridūrė dar keletą savo ir vyro 
gyvenimo smulkmenų: vyras neseniai gavo nedidelį savo te- 
tos palikimą, kurį vėliau, žinoma, įdės į kokį tinkamą biznį; 

o kol kas ji uždarbiauja siūdama, gauna užsakymų tai šen, 
tai ten. Gerą pusvalandį paplepėjusi, Žerveza susirengė eiti. 
Puasonas atsisveikindamas vos pasuko nugarą. Virginija iš- 
ėjo viešnios palydėti ir pažadėjo būtinai kada nors pas ją Už- 
sukti; be to, nuo šiol ji neš jai skalbti — dalykas jau nuspręs- 
tas. Kai jos sustojo laiptų aikštelėje, Žervezai pasirodė, kad 
Virginija nori jai papasakoti apie Lantjė ir savo seserį, poli- 
ruotoją Adelę. Ir viskas jos viduje apmirė. Tačiau Virginija 
nė žodžiu neužsiminė apie tuos senus dalykus, ir jos išsi- 
skyrė labai maloniai atsisveikinusios. 

— Iki pasimatymo, ponia Kupo. 

— Iki pasimatymo, ponia Puason. 

Taip prasidėjo neperskiriama jų draugystė. Po savaitės Vir- 
ginija jau nebegalėdavo praeiti pro skalbyklą neužsukusi pas 
Žervezą; ji čia tarškėdavo be sustojimo dvi tris valandas, kar- 
tais net Puasonas, susirūpinęs, ar tik jo žmonos nebus sutraiš- 
kę gatvėje, ateidavo jos ieškoti, kaip visada, tylus, panašus 
į ateivį iš ano pasaulio. Susitikusi su Virginija, Žerveza ne- 
galėdavo atsikratyti keisto jausmo: tereikdavo siuvėjai išsi- 
žioti, o ji jau manydavo, kad toji prašneks apie Lantjė, ir, 
kol jos būdavo kartu, Žerveza be perstojo galvodavo apie jį. 
Tai buvo labai kvaila, juk jai visai nerūpėjo nei Lantjė, nei 
Adelė, nei tai, kaip jie dabar gyvena; ji niekada apie juos 
neklausinėjo, jai net nebuvo įdomu apie juos ką sužinoti. Ta- 
čiau tai, kas dėjosi jos viduje, buvo ne jos valioje. Mintys 
apie juos sukosi galvoje kaip įkyrus motyvas, kurio neįmano- 
ma nusikratyti. Žinoma, dėl to ji nė kiek nepyko ant Virgini- 
jos, juk tai ne jos kaltė. Priešingai, Žervezai patiko su ja bend- 
rauti, ir ji stengdavosi ją kuo ilgiau sulaikyti. 

Taip atėjo žiema, ketvirtoji žiema, kurią Kupo leido Gut 
d'Oro gatvėje. Tais metais gruodis ir sausis buvo ypač atšiau- 
Iūs. Stojo žvėriški šalčiai. Po Naujųjų metų gatvėse tris sa- 
vaites laikėsi sniegas. Tačiau tai nė kiek netrukdė skalbėjoms 
dirbti, priešingai, žiema — puikus metas lygintojoms. Skalbyk- 
loje per šalčius nuostabu! Jos langai niekada neužšąla, kaip 
bakalėjos ar trikotažo krautuvėlės priešais. Prikimšta anglių, 
krosnelė įkaista iki raudonumo, ir kambaryje karšta kaip pir- 
tyje; nuo skalbinių kyla garai, tarsi lauke visai ir ne žiema, 
o pats vidurvasaris; už gerai uždarytų durų visiems jauku; 
šiluma supa ir leipina, atsitikdavo, kad lygintojos imdavo knap- 
sėti. Žerveza juokdavosi ir sakydavo, kad ji jaučiasi taip, lyg 
gyventų kaime. Ir iš tikrųjų sniegu užklotu grindiniu negir- 
dimai riedėjo vežimai, tyliai nutapsėdavo praeiviai; šitoje su- 

stingusioje žiemos tyloje skambėjo tik vaikų balsai: ištisas 
tuntas berniūkščių ant užšalusio upelio prie kalvės įsitaisė 
čiuožyklą ir klykaudami siautėjo po ledą. Kartais Žerveza pri- 
eidavo prie durų, nuvalydavo užrasojusį stiklą ir žiūrėdavo, 
kas dedasi per tokį pragarišką šaltį gatvėje; tačiau iš kaimy- 
ninių krautuvėlių niekas nekišo nė nosies, kvartalas, apsiaus- 
tas sniego, atrodė giliai įmigęs; Žerveza tik iš tolo linkčiojo 
kaimynei anglininkei, kuri per patį šaltį vaikščiojo vienplau- 
kė ir iki pat ausų šypsojosi. 

" Tokiu šuniškų oru ypač gera vidurdienį išgerti karštos ka- 
vos. Darbininkės negalėjo skųstis: šeimininkė plikydavo labai 
stiprią kavą ir beveik be cikorijos — nepalyginsi su ponios 
Fokonjė kava, kurios ir kava nepavadinsi — grynos pamazgos. 
Tačiau kai kavą virti imdavosi motušė Kupo, tada jau lauk 
nelaukęs — ji paprasčiausiai užsnūsdavo prie virdulio. Ir dar- 
bininkės, baigusios pusryčiauti, vėl imdavosi laidynių. 

Kitą dieną po Trijų Karalių išmušė pusę pirmos, o kavos 
vis dar nebuvo. Vanduo kažkodėl nenorėjo kilti pro tirščius. 
Motušė Kupo beldė šaukšteliu į kavinuko filtrą; buvo girdėti, 
kaip sunkūs lašai lėtai kapsi ant indo dugno. 

— Nelieskite,— tarė ilgšė Klemansa.— Tik sudrumsite... Mes 
dar spėsime šiandien ir pagerti, ir pavalgyti. 

Klemansa lygino vyriškus marškinius ir nago galu žymėjo 
klostes. Ji buvo mirtinai persišaldžiusi, akys paraudusios, krū- 
tinę draskė kosulio priepuoliai — tuomet ji rietėsi dvilinka, 
griebdamasi už stalo krašto. O kaklas buvo nuogas, be jokio 
šalikėlio, ji drebėjo apsivilkusi skurdų nertinį už aštuoniolika 
su. Greta jos ponia Piutua, apsitūlojusi iki pat ausų flanele, 
lygino sijoną, sukiodama jį aplink lentą, kurios vienas galas 
buvo uždėtas ant kėdės atkaltės; kad neišteptų sijonų padur- 
kų, ant grindų patiesė paklodę. Žerveza viena užėmė pusę sta- 
lo: lygino siuvinėtas muslino užuolaidas ir atsargiai braukė 
laidyne, tiesdama rankas į priekį, kad nepridarytų raukšlių. 
Staiga ji išgirdo, kaip sušnypštė kava, ir pakėlė galvą. Tai 
žvairė Ogiustina įbruko į tirščius šaukštelį, ir kava pradėjo 
bėgti. 

— Nurimsi tu pagaliau! —sušuko Žerveza.— Kas. tu per 
žmogus? Per tave dabar teks gerti šlerpalą. 

Ant laisvo stalo krašto motušė Kupo išrikiavo penkias stik- 
lines. Lygintojos metė darbą. Kavą visuomet pilstė pati šeimi- 
ninkė, į kiekvieną stiklinę ji dėdavo po du gabalėlius cuk- 
raus. Atėjo lauktoji valanda. Vos moterys, paėmusios po stik- 

linę, spėjo susėsti ant žemo suolelio priešais krosnį, atsidarė 
durys ir pasirodė mirtinai sustirusi Virginija. 

— Na ir speigas, kad žinotumėt! — šūktelėjo ji.— Kiaurai 
skrodžia! Atrodo, būsiu nušalusi ausis! 

— A! Štai ir ponia Puason! — nudžiugo Žerveza.— Kaip tik 
laiku. Išgersite kartu su mumis kavos. 

— Ačiū, tikrai neatsisakysiu... Nespėji žmogus net gatvės 
pereiti, o šaltis jau persmelkia iki pat kaulų. 

Laimė, kavos dar buvo likę. Motušė Kupo atnešė "šeštą stik- 
linę, ir Žerveza iš mandagumo pasiūlė Virginijai pačiai įsi- 
dėti cukraus. Moterys susispaudė ir leido viešniai atsisėsti aI- 
čiau krosnies. Virginija tebedrebėjo, nosis buvo raudona, ir 
ji šildėsi sugrubusias rankas spausdama karštą stiklinę. Užbė- 
gusi tiesiai iš bakalėjininko, mat, kol tas svėrė jai ketvirtį 
svaro šveicariško sūrio, gatavai sustipo; Virginija džiaugėsi, 
kad skalbykloje taip karšta,— atsiduri kaip pirtyje, čia pabu- 
vęs net mirusysis galėtų prisikelti — šiluma taip ir plūsta į kū- 
ną! Kiek atšilusi, ji ištiesė savo ilgas kojas. Ir visos šešios 
pradėjo lėtai sriūbčioti kavą tvankiuose džiūstančių skalbinių 
garuose, šalia nebaigtų lyginti daiktų. Ant kėdžių sėdėjo tik 
motušė Kupo ir Virginija, visos kitos buvo įsitaisiusios ant 
žemučių suolelių ir atrodė, lyg sėdėtų ant žemės, o žvairė 
Ogiustina išsitraukė kraštą paklodės iš po ant lentos karojusio 
sijono ir ant jo išsitiesė. Valandžiukę visos tylėjo sukišusios 
nosis į stiklines, skanaudamos gėrimą. 

— Gera kava, nieko nepasakysi — pagyrė Klemansa, 

Ir vos neužspringo nuo kosulio. Galynėdamasi su priepuo- 
Tiu, įrėmė galvą į sieną. 

— Gražiai gi jus surietė— tarė Virginija — Kur jūs taip 
peršalote? 

— Kas čia žino! — atsakė Klemansa, braukdama per veidą 
rankove.— Greičiausiai vakar vakare. Išėję iš „Didžiosios ga- 
lerijos“, pamatėme dvi besimušančias bobeles. Likau pažiopso- 
ti, o sniegą taip ir vertė. Tai bent plumpinosi! Galėjai sprogti 
iš juoko! Viena iš jų, tokia pat dilba kaip ir aš, vos nenuplėšė 
kitai nosies, ir kai ant sniego pliūptelėjo kraujas, persigan- 
dusi nunešė kudašių — tik kulnai sumirgėjo. O naktį užpuolė 
kosulys. Tiesą sakant, tie vyrai tiesiog nepakenčiami: kai mie- 
ga su moterimi, visą naktį tempia nuo jos antklodę... 

— Kokia gėda! — sumurmėjo ponia Piutua.— Taip jūs ir ga- 
lą gausite, mano miela. 
= O jei man patinka galo ieškoti? Ne toks jau linksmas 
šitas gyvenimas. Kiekvieną mielą dieną lenkti nugarą, nuo ry- 

to iki vakaro kepti kaip pragare prie krosnies, ir vis už tuos 
pačius penkiasdešimt penkis su! Ne, man jau gana! Tik nuo 
peršalimo vis tiek nenumirsi. Kaip nesveikata įsimetė, taip ir 
išeis. 

Stojo tyla. Ta nedorėlė Klemansa naktimis valkiojasi po 
smukles ir begėdiškai ištvirkauja, o darbe visas veda į nevil- 
tį, be paliovos pranašaudama, kad tuoj atsisveikinsianti su šiuo 
pasauliu. Žerveza, gerai ją pažindama, mestelėjo: 

— Kitą dieną po linksmybių jūs niekada džiaugsmu ne- 
trykštate! į 

Tiesą sakant, Žerveza nemėgo kalbų apie moterų muštynes, 
ypač Virginijai girdint; tačiau Virginija žvelgė į ją šypsoda- 
masi. 

— O! Vakar ir aš mačiau, kaip dvi moterys kibo viena ki- 
tai į plaukus, — tyliai tarė“ji,— tik plunksnos lakstė... 

— Kas jos tokios? — pasidomėjo ponia Piutua. 

— Pribuvėja iš ano gatvės galo ir jos tarnaitė, žinote, to- 
kia maža baltapūkė... Tikra bjaurybė ta mergiotė! Rėkia savo 
šeimininkei: „Taip, taip, aš žinau, tu nugalabijai daržovių par- 
davėjos kūdikį, ir jei man neužmokėsi, nueisiu ir viską išdė- 
siu komisarui!"“ Ko tik ji neprišnekėjo! Pribuvėja ir užplojo 
jai tiesiai į marmūzę! Bet ta prakeikta merga kad šoks šei- 
mininkei į akis — draskė jai veidą, vos nenurovė visų plau- 
Teko įsikišti dešrininkui, bet ir jam vos pavyko jas iš- 
s 

Darbininkės pritariamai nusijuokė. Paskui pasigardžiuodamos 
sriūbtelėjo po gurkšnelį kavos. 

— O ką, ar ji tikrai nužudė vaiką? — netvėrė smalsumu 
Klemansa. 

— Ką gali žinoti, bet taip kalbėjo,— atsakė Virginija.— 
Aš ten nebuvau, paci5 suprantate. Jau toks jos amatas. Jos 
visos tą daro. 

— Viešpatie! — atsiduso ponia Piutua.— Reikia būti pasku- 
tinei kvailei, kad jomis pasitikėtum. Labai čia reikia, kad ta- 
ve sumaitotų!.. O juk yra garantuotas būdas. Reikia kas vakarą 
gerti po stiklinę švęsto vandens ir tris kartus nykščiu peržeg- 
noti pilvą. Neliks nė ženklo — kaip vėjas nupūs. | 

Motušė Kupo, kuri, atrodė, miegojo, staiga subruzdo ir lyg 
protestuodama pradėjo purtyti galvą. Ji žinanti kitą patikimą 
būdą: reikia kas dvi valandas valgyti po kietai virtą kiaušinį 
ir ant juosmens dėti špinatų lapelius. Moterys jos klausėsi 
rimtai ir atidžiai. Tik žvairė Ogiustina, kurią amžiais nei iš 
šio, nei iš to suimdavo kvailas juokas, taip ir krito iš padų, 

kvakšėdama kaip višta. Ją visos buvo užmiršusios; Žerveza 
pakėlė ant lentos kabaliuojantį sijoną ir pamatė, kad mergiūkš- 
tė raičiojasi ant grindų užvertusi aukštyn kojas. Skalbėja už- 
drožė delnu per užpakalį, ir toji pašoko kaip įkirpta. Kas čia 
taip smarkiai šitą nevidonę prajuokino? Nėra ko klausytis, 
kai kalba suaugusieji! Juo labiau kad ji turinti nunešti skal- 
binius ponios Lera draugei į Batinjolio gatvę. Sulig tais Žo- 
džiais šeimininkė užkabino mergiūkštei ant rankos pintinę su 
skalbiniais ir stumtelėjo prie durų. Ogiustina išėjo burbėda- 
ma ir verkšlendama, vos vilkdama per sniegą kojas. 

Kol motušė Kupo, ponia Piutua ir Klemansa ginčijosi dėl 
kietų kiaušinių ir špinatų lapelių naudos, Virginija sėdėjo su- 
simąsčiusi su stikline rankoje. Staiga ji tyliai ištarė: 

— Viešpatie! Žmonės pliekiasi, paskui taikosi ir... viską 
pamiršta...— Pasilenkusi prie Žervezos, šypsodamasi tęsė: — Ne, 
tikrai aš ant jūsų nė kiek nepykstu... Ar atsimenate skalbyklos 
"istoriją? 
 Žerveza baisiausiai sumišo. Na va, šito ji ir bijojo. Supra- 
to, kad dabar Virginija ims kalbėti apie Lantjė ir Adelę. Kros- 
nis kriokė, iki raudonumo įkaitęs vamzdis spinduliavo šilumą. 
Aptingusios moterys sriūbčiojo kavą lėtai, kad kuo ilgiau ne- 
reikėtų grįžti prie darbo, ir mieguistos, mėgaudamosi ramybe, 
žvelgė pro langą į sniegu apneštą gatvę. Moterys ėmė balsu 
svajoti, ką jos veiktų, jei turėtų dešimt tūkstančių frankų ren- 
tos: ogi nieko neveiktų, visiškai nieko; sėdėtų va šitaip kiau- 
ras dienas šilumoje ir švęstų tinginį. Virginija prisitraukė kė- 
dę prie Žervezos ir ėmė visai tyliai, kad negirdėtų kitos, kal- 
bėti. O Žerveza jautėsi tokia suglebusi, tokia apsilpusi nuo 
to šutinančio karščio, kad neturėjo jėgų pakreipti kalbą kitur; 
ji netgi godžiai gaudė Virginijos žodžius, klausėsi jų apmiru- 
sia širdimi, nors ir nenorėjo šito prisipažinti. 

— Gal jums nemalonu šito klausytis? — tęsė siuvėja.— Ko- 
kį dvidešimt kartų jie sukosi man ant liežuvio. O dabar, jei 
jau prisiminėm... Kodėl ir nepasikalbėjus, tiesa? Ne, ne, bū- 
kite rami, už tai, kas buvo skalbykloje, aš visiškai nepykstu! 
Garbės žodis! Nejaučiu nė menkiausios nuoskaudos, tikrai! 

Ji pamakalavo šaukšteliu stiklinėje ir tyliai sriuobdama 
gurkštelėjo kavos. Žerveza klausė tylėdama, suspausta širdimi, 
ir nežinojo, ar tikėti, kad Virginija tikrai nepyksta už tą lu- 
pimą, juk ji matė, kaip jos juodose akyse užsidegė geltonos 
kibirkštys. Gali būti, kad ši ragana slapta giežia apmaudą... 

— Jūsų ir kaltinti nėra už ką, — tęsė Virginija — jums ta- 

da iškrėtė tokią šunybę, su jumis taip šlykščiai pasielgė... O! 
Aš mėgstu teisybę. Jumis dėta, būčiau pasigriebusi peilį. 

Ji vėl tyliai šliurptelėdama nugėrė gurkšnelį. Ir staiga pa- 
gyvėjusi, vienu atsikvėpimu išpyškino: 

— Ir žinote, tai jiems laimės neatnešė. Tikrai ne! Kokia 
jau ten laimė, Dieve mano!.. Jie apsigyveno pačioje velnių 
kemsynėje, Glasjero pusėje, pačioje šlykščiausioje gatvėje — 
ten ir dabar purvo iki kelių. Po dviejų dienų jie pasikvietė 
mane kartu papusryčiauti. Na ir kelionė buvo! Teko trenktis 
omnibusu į patį pasaulio kraštą! Ir ką, jūsų manymu, jie vei- 
kė, kai aš įėjau? Ogi pjovėsi kaip kokie paskutiniai šunys! 
„Garbės žodis, jie jau buvo spėję apsiniuksuoti. Nieko sau įsi- 
mylėjėliai!.. Pati žinote, ko verta Adelė: tai tokia kekšė, kad 
gaila būtų ir virvagalio jai pakarti. Nors ji mano sesuo, bet 
bjaurybė, turiu pasakyti, kokių reta. Adelė man tiek prikrė- 
tusi kiaulysčių, kad reikėtų ilgai pasakoti. Bet dabar kalbame 
ne apie tai, su ja aš dar atsiskaitysiu.. O Lantjė irgi geras! 
Na, bet jūs jį pažįstate! Toksai baltarankis, tiesa? O jei kas 
ne pagal jį, tuoj trenkia į dantis. Jo ranka sunki, ir trenkia, 
kur pakliuvo... Taip jie talžydavo vienas kitam snukius, ne- 
paisydami jokių taisyklių. Žiūrėk, lipi laiptais ir jau girdi, kad 
jie mušasi. Kartą net policija buvo atėjusi. Lantjė pareikala- 
vo, kad Adelė išvirtų jam sriubos su alyvų aliejumi — tai tokia 
šlykštynė, kurią valgo tik pietuose; Adelė atsisakė virti šitą 
bjaurastį, ir jis paleido jai į galvą butelį su aliejumi; paskui. 
Jau abu svaidėsi puodais, dubenimis, lėkštėmis — žodžiu, sukė- 
lė skandalą visame kvartale. 

Virginija papasakojo ir apie kitas muštynes, jos žinių atsar- 
gos apie šitą porelę buvo neišsenkamos, ji žinojo tokių daly- 
kų, kad tiesiog plaukai ant galvos piestu stojosi. Žerveza klau- 
sėsi visų šitų istorijų netardama nė žodžio, išblyškusiu veidu, 
jos lūpų kampeliuose buvo susimetusios raukšlelės, ir atrodė, 
kad ji nežymiai šypsosi. Štai jau tuoj septyneri metai, kai ji 
nieko nėra girdėjusi apie Lantjė. Niekuomet nebūtų patikėjusi, 
kad Lantjė vardas, pašnibždėtas į ausį, gali ją taip sujaudinti. 
Ji sėdėjo tiesiog apmirusia širdimi, pati negalėdama atsistebė- 
ti, kodėl su tokiu godžiu smalsumu klausosi pasakojimo apiė 
žmogų, kuris taip bjauriai su ja pasielgė. Ji jau nebepavydėjo 
jo Adelei, bet vis tiek džiaugėsi, kad jie nesutaria; jai buvo 
malonu įsivaizduoti tą mergšę visą išmargintą mėlynėmis: at- 
rodė, kad dabar už ją jau atkeršyta. Žerveza galėjo taip sėdėti 
visą naktį, iki pat ryto, ir klausytis Virginijos pasakojimų. Ta- 
čiau ji nenorėjo rodyti smalsumo ir nieko neklausinėjo. Jai 

pasirodė, kad dabar visai netikėtai užsipildė kažkokia juoda 
duobė jos atmintyje, ir praeitis susiliejo su dabartimi. 

O Virginija nutilo ir vėl atsiminė savo kavą: ji prisimer- 
kusi ėmė čiulpti cukrų. Tada Žerveza, jausdama, jog kažką rei- 
kia sakyti, dirbtinai abejingu tonu paklausė: 

— Ar jie tebegyvena Glasjere? 

— Ne, ką jūs! —atsakė Virginija — Argi nesakiau?.. Jau 
savaitė, kai jie išsiskyrę. Vieną gražų rytą Adelė išsinešė savo 
skarmalus, o Lantjė, žinoma, nepyolė jos vytis. 

Žerveza tylutėliai aiktelėjo. 

— Vadinasi, jie išsiskyrė!..— susimąsčiusi kartojo ji. 

— Kas išsiskyrė? — paklausė Klemansa, pertraukusi savo 
plepėjimą su motuše Kupo ir ponia Piutua. 

— Niekas, — atsakė Virginija. — Jūs jų vis tiek nepažįsta- 
te. 

Ji visą laiką stebėjo Žervezą ir matė, kad toji Iabai susi- 
jaudinusi. Tada ji prisislinko prie jos dar arčiau ir su slap- 
ta piktdžiuga tęsė savo istorijas. Paskui staiga tiesiai paklau- 
sė, ką Žerveza darytų, jei Lantjė vėl pradėtų suktis apie ją; 
tie vyrai tokie keisti, ir Lantjė gali grįžti prie savo senos mei- 
lės. Žerveza išsitiesė ir ryžtingai, oriai atsakė: ji dabar ište- 
kėjusi ir paprasčiausiai išgrūstų jį už durų, štai ir viskas! Tarp 
jų viskas baigta, ji net rankos jam nepaduosianti. Save laikytų 
jau nieko verta, jei dabar į jį žiūrėtų. 

— Žinoma, aš suprantu, jis Etjeno tėvas, ir aš negaliu ši- 
to ryšio nutraukti — kalbėjo Žerveza.— Jei Lantjė panorėtų jį 
pamatyti, pasiųsčiau berniuką pas jį: juk negalima drausti 
tėvui mylėti savo sūnų... O aš, aš, ponia Puason... geriau su- 
tiksiu, kad mane sukapotų į smulkius gabalus, negu leisiuosi, 
kad jis mane nors pirštu paliestų. Tarp mūsų viskas baigta. 

Sulig tais žodžiais Žerveza nubrėžė ore kryžių, lyg amžiams 
sutvirtindama savo priesaiką. Paskui, norėdama nutraukti po- 
kalbį, ji pašoko, lyg staiga atsibudusi, ir šūktelėjo darbinin- 
kėms: 

— Ei, gražuolės, ką jūs sau galvojate? Kad skalbiniai pa- 
tys išsilygins?.. Užtenka mušti dinderį! Na, pirmyn, prie dar- 
bo! 
Tačiau moterys neskubėjo. Apimtos tingulio, jos tebesėdėjo 
apleipusios, nuleidusios ant kelių rankas su tuščiomis stikli- 
nėmis ir plepėjo toliau. 

— Buvo tokia Selestina— pasakojo Klemansa,— aš ją pa- 
žinojau. Ji išsikraustė iš proto ir mirtinai bijojo katės plaukų. 
Suprantate, jai visur vaidenosi katės plaukai; ji be perstojo 

malė po burną liežuviu — va taip, nes jai atrodė, kad ir ten 
pilna tų plaukų. 

— O aš turėjau vieną draugę, kurios viduriuose įsiveisė 
kirmėlė...— antrino ponia Piutua.— Ak, jau tų bjaurybių kap- 
rizai! Jei ji tos kirmėlės nepripenėdavo vištiena, toji pervers- 
davo vargšei moteriškei visus vidurius. Jūs tik įsivaizduokit: 
vyras uždirbdavo po septynis frankus, ir visi jie išeidavo kir- 
mėlės skanėstui!.. . 

— Aš ją būčiau bematant išgydžiusi. Garbės žodis! — įsiki- 
šo motušė Kupo.— Tereikia suvalgyti keptą pelę. Kirmėlė ap- 
sinuodytų ir nustiptų. 

Žerveza vėl atsisėdo pasidavusi saldžiam snauduliui. Bet 
tuoj pat pasipurtė ir atsistojo. Užteks dykinėti! Visa popietė 
perniek nuėjo! Šitaip nieko neuždirbsi! Ir ji pirmoji grįžo prie 
užuolaidų; tačiau ant jų pamatė kavos dėmę, ir teko ją valyti 
drėgnu skuduru. Darbininkės rąžėsi prieš krosnį ir burbėda- 
mos ieškojo savo laidynių. Kai tik Klemansa atsistojo, ją vėl 
užpuolė klaikus kosulys; paskui ji baigė lyginti vyriškus marš- 
kinius ir prismeigė segtukais rankogalius bei apykaklę. Ponia 
Piutua vėl ėmėsi apatinio sijono. 

— Na, gerai, iki pasimatymo,— tarė Virginija — Juk aš iš- 
lėkiau iš namų tik nupirkti sūrio. Puasonas, ko gero, jau ma- 
no, kad aš kelyje sušalau. 

Ji išėjo, bet tuoj pat, nežengusi nė trijų žingsnių, grįžo 
ir pravėrusi duris riktelėjo, kad Ogiustina gatvės gale čiuži- 
nėja ant ledo su berniūkščiais. Ši bjauri mergiūkštė buvo din- 
gusi ištisas dvi valandas. Netrukus ji atidūmė mosuodama tuš- 
čia pintine, įraudusi, "uždususi, su sniego gniužulu plaukuose. 
Paniurusi išklausė barimo ir ėmė tikinti, kad dėl plikledžio 
neįmanoma paeiti. Kažkokie padaužos, matyt, bus prigrūdę jai 
į kišenes ledo, nes po kelių minučių iš jų pasruvo vanduo. 

Dabar taip slinkdavo visos popietės. Skalbykla pasidarė vi- 
so kvartalo sužvarbusių žmonių priebėga. Visa Gut d'Oro gat- 
vė žinojo, kad ten šilta. Čia amžinai karksojo kokios dvi trys 
pleputės: jos šildėsi prie krosnies atsiplėšusios aukščiau ke- 
lių sijonus ir liežuviais skalbė visus kvartalo pažįstamus. Žer- 
veza didžiavosi, kad pas ją taip šilta ir gera, ir visus kvietė 
pasišildyti; „atidarė saloną“,— netverdami pykčiu, šaipėsi Lo- 
rijė ir Bošai. O iš tikrųjų geraširdė Žerveza norėjo padėti varg- 
šams, kurie šalo gatvėje, todėl ir kviesdavo juos vidun. Ypač 
ji gailėjo vieno septyniasdešimtmečio dažytojo: senukas gy- 
veno jų namo palėpėje ir buvo leisgyvis nuo bado ir šalčio; 
vargšelis per Krymo karą neteko trijų sūnų ir štai jau dveji 

metai vos vertėsi, nes nebegalėjo rankoje nulaikyti teptuko. 
Kai tik Žerveza pamatydavo, kad senukas trepsi po sniegą 
mėgindamas sušilti, ji tuojau kviesdavo jį vidun ir atlaisvin- 
davo vietelę prie ugnies; dažnai net įkalbėdavo jį suvalgyti 
gabalėlį duonos su sūriu. Ir tėtušis Briu — sulinkęs, žilabarz- 
dis, susiraukšlėjusiu tarsi keptas obuolys veidu — valandų va- 
landas tylėdamas sėdėdavo šalia krosnelės, klausydamasis de- 
gančių anglių traškėjimo. Galbūt jis prisimindavo savo gyve- 
nimą, savo penkiasdešimt metų, prastovėtų ant kopėčių, pusę 
amžiaus, praleistą dažant duris ir baltinant lubas visuose Pa- 
ryžiaus kampuose. | 

— Tėtuši Briu! — kartais kreipdavosi į jį Žerveza.— Apie 
ką jūs galvojate? 

— Ogi apie nieką... Apie viską pasaulyje, — sutrikęs atsa- 
kydavo jis. ž 

Darbininkės nepiktai šaipėsi, paistė visokius niekus apie 
jo meilės reikalus. Tačiau senukas jų neklausydavo, sėdėjo 
pasinėręs į savo tylą niūrus ir susimąstęs. 

Nuo to laiko Virginija neretai užvesdavo kalbą apie Lant- 
jė, lyg būtų jautusi malonumą priminti Žervezai jos senąją 
meilę. Kartą ji pasakė, kad buvo jį sutikusi, bet Žerveza nu- 
tylėjo, ir Virginija nieko daugiau nebesakė; tačiau kitą dieną 
ji pranešė, esą Lantjė ilgai kalbėjęs apie ją ir atsiliepęs su 
begaliniu švelnumu. Žervezą tie pašmnibždom į ausį tariami žo- 
džiai labai trikdė. Vien tik išgirdusi Lantjė vardą, ji nukais- 
davo, tartum tas žmogus būtų palikęs jos viduje dalelę savęs. 
Žinoma, ji neabejojo savo tvirtumu, nes visą laiką norėjo gy- 
venti garbingos moters gyvenimą: juk garbė — tai pusė laimės. 
Žerveza jaudinosi ne dėl Kupo — vyrui ji nebuvo nusikaltusi 
net mintyse. Ji jaudinosi dėl kalvio, dėl jo skaudžiai nerima- 
vo jos širdis. Žervezai atrodė, kad prisiminimai apie Lantjė, 
tos nepaliekančios ramybėje mintys apie jį išduoda Gužė, iš- 
duoda jų slaptą meilę, jų švelnią draugystę. Ir jai buvo liūd- 
na, ji jautėsi nusikaltusi savo artimam draugui. Be savo aI- 
timųjų, ji norėjo mylėti tiktai jį. vieną. Tai buvo labai kilnus 
Jausmas, visai nepanašus į tas žemas aistras, kurių Virginija 
taip godžiai ieškojo Žervezos veide. 

Kai atėjo pavasaris, Žerveza pradėjo ieškoti atramos pas 
Gužė. Namie ji apie nieką negalėjo galvoti, tik apie Lantjė, 
vos kiek atsitraukdavo nuo darbo, ją tuojau užplūsdavo min- 
tys apie pirmąjį mylimąjį; ji įsivaizduodavo, kaip jis palieka 
Adelę, kaip kraunasi daiktus į jų senąją skrynią, kaip grįžta 
pas ją su skrynia ant ekipažo viršaus. Kai išeidavo gatvėn, ją 

staiga apnikdavo kvaila baimė: už nugaros vaidendavosi Lant- 
jė žingsniai, ji drebėjo nedrįsdama atsigręžti, laukdama, kol 
jo rankos sugriebs ją už liemens... Greičiausiai jis iš kur nors 
seka ją, ir vieną dieną teks su juo susidurti; vien apie tai pa- 
galvojus : ją išpildavo šaltas prakaitas; jis būtinai tyliai pri- 
slinks ir pabučiuos jos ausį — taip kadaise ją kibindavo. Šito 
bučinio ji visų labiausiai ir bijojo: ausyse iš anksto imdavo 
ūžti, ji nieko nebegirdėjo, tik smarkų savo širdies plakimą. 
Kaskart, kai ją apnikdavo tokia baimė, kalvė tapdavo jos vie- 
nintelė priebėga; ten jai grįždavo ramybė, šalia Gužė ji jau- 
tėsi saugi ir šypsojosi, o skambūs jo kūjo dūžiai vijo šalin 
visas blogas mintis. 

Koks tai buvo laimingas metas! Žerveza ypač daug dėme- 
sio rodė užsakovei iš Port Blanšo gatvės: kas penktadienį ji 
pati nešdavo jai skalbinius; tai buvo puikus pretekstas sukti 
į Markadė gatvę ir užeiti į kalvę. Vos tik ji pasukdavo už 
kampo ir atsidurdavo niūrioje dykynėje tarp pilkšvų fabrikų 
pastatų, iškart pasijusdavo linksma ir nerūpestinga, tarsi vaikš- 
tinėtų gamtoje; nuo anglių juodas grindinys ir dūmų tumulai 
virš stogų ją džiugino ne mažiau kaip samanom apaugęs miš- 
ko takelis, vingiuojantis tarp žalių užmiesčio medžių. Ji mėgo 
miglotą horizontą, išraižytą aukštų fabriko kaminų, ir Mon- 
martro kalvą, užgriozdinusią dangų, ir baltus namukus sų ly- 
giomis langų eilėmis. Arčiau kalvės ji sulėtindavo žingsnį, šo- 
kinėdavo per balas ir su malonumu skynėsi kelią pro žvyro 
ir šiukšlių krūvas tuščiame kieme. Jo gilumoje net ir dieną 
švietė žaizdras. Žervezos širdis daužėsi, tarytum būtų šokusi 
sulig kūjų dūžiais. Ji įeidavo į kalvę išraudusi, su išsidraikiu- 
siom smulkutėm šviesiom garbanėlėm — kaip moteris, skuban- 
ti į pasimatymą. Gužė tomis dienomis jos laukdavo stovėda- 
mas prie priekalo nuoga krūtine, nuogomis rankomis ir iš vi- 
sų jėgų daužydamas kūju — kad Žerveza jį iš tolo išgirstų. Jis 
nuspėdavo jos atėjimą ir sutikdavo ją juokdamasis į barzdą 
savo geru, romiu juoku. Tačiau ji nenorėdavo ,jo atitraukti 
nuo darbo, prašydavo vėl imtis kūjo: jai patikdavo žiūrėti, 
kaip Gužė juo mojuoja, o ant jo galingų rankų šokinėja kieti 
raumenys. Patapšnojusi kabančiam ant dumplių Etjenui skruos- 
tą, ji išbūdavo kalvėje gerą valandą, tyliai stebėdama, kaip da- 
Iomi Varžtai. Jie nepersimesdavo nė dešimčia žodžių. Tačiau 
net ir likę vieni užrakintame kambaryje jie vargu ar būtų jau- 
tę didesnį švelnumo antplūdį vienas kitam. Alkanosios Kose- 
rIės, arba Plačiagerklio, patyčios jų nė kiek netrikdė — jie jo 
net negirdėdavo. Po kokio ketvirčio valandos Žervezai dary- 

davosi sunku kvėpuoti, nuo karščio, slogios smarvės ir tirštų 
dūmų jai svaigdavo galva, o nuo kiekvieno kūjo smūgio im- 
davo visa drebėti. Čia ji jautėsi laiminga ir daugiau nieko jai 
netrūko. Ji nebūtų patyrusi didesnio jaudulio, net jei Gužė 
būtų suspaudęs ją savo glėbyje. Ji prieidavo arčiau, kad ant 
savo veido pajustų kūjo sukeltą vėją, kad būtų arčiau kalvio 
darbo. Kai kibirkštys imdavo žirti ant rankų ir badyti švelnią 
odą, Žerveza jų neatitraukdavo — priešingai, džiaugėsi degi- 
nančiu ugnies lietumi: O Gužė, be abejonės, jautė, kad jai tai 
labai malonu; jis penktadieniui atidėdavo pačius sunkiausius 
darbus, kad galėtų pasipuikuoti jėga ir vikrumu; netausodamas 
saves, jis daužė kūju iš visų jėgų, rizikuodamas perpus per- 
skelti priekalą, sunkiai kvėpuodamas, džiaugdamasis dėl to, 
kad džiaugiasi Žerveza. Visą pavasarį jų meilė buvo užpil- 
džiusi kalvę audros šėlsmu. Tai buvo titaniško darbo pagim- 
dyta idilija, idilija priešais liepsnojantį žaizdrą, tamsioje, suo- 
džiais apneštoje daržinėje, kurios gegnės girgždėjo virpinamos 
nuolatinio trenksmo. Šita kaip raudonas vaškas plojama geležis 
saugojo gilius jų švelnumo pėdsakus. Kiekvieną penktadienį, 
eidama iš kalvės, Žerveza lėtai kildavo Puasonjė gatve — pa- 
tenkinta, nurimusi siela ir kūnu. 

Pamažu jos baimė sutikti Lantjė aprimo, jai vėl grįžo blai- 
vus protas. Tuo metu ji būtų galėjusi jaustis laiminga, jei ne 
Kupo, kuris beviltiškai krypo iš tiesaus kelio. Kartą, grįžtant 
iš kalvės, jai pasirodė, kad tėtušio Kolombo „Spąstuose“ kiurk- 
so Kupo; kartu su juo buvo Badmaišis, Didysis Kepsnys ir 
Plačiagerklis, ir visi jie kažką lakė. Žerveza skubiai praėjo 
pro šalį, kad nepamanytų, jog ji sekioja paskui vyrą. Tačiau 
neiškentusi atsigręžė: taip, ten tikrai Kupo; jis įprastu gir- 
tuoklio mostu pylė gerklėn stiklelį baltosios. Vadinasi, jis me- 
lavo, jis jau perėjo prie degtinės! Grįžo namo užplūsta nevil- 
ties, vėl apėmė siaubas, kurį jai visada kėlė degtinė. Vyną ji 
jam atleisdavo, kadangi vynas stiprina darbininką, o spiritas 
priešingai — šlykštynė, nuodas, jis bukina žmogų. Dievaži, vy- 
riausybė turėtų uždrausti šitos bjaurasties gamybą! 

Grįžusi į Gut d'Oro gatvę, Žerveza užtiko namuose tikrą 
sujudimą. Darbininkės, pametusios laidynes, išlėkė į kiemą ir 
užvertusios galvas spoksojo į viršų. Žervezaą paklausė Kleman- 
sos, kas čia darosi. 

— Ten, viršuje, dėdė Bižaras pliekia savo pačią,— paaiški- 
no lygintoja.— Jis stovėjo tarpuvartėje girtas kaip dūmas ir 
tykojo, kada ji eis iš skalbyklos... Pradėjo tvatinti ją dar ant 

laiptų, o dabar daužo ten, savo kambaryje... Girdite, kaip kly- 
kia? 

Žerveza puolė laiptais aukštyn. Ji mėgo ponią Bižar, labai 
ištvermingą moterį, dirbančią pas ją skalbėja. Septintame aukš- 
te prie atvirų durų grūdosi keletas kaimynų, o ant slenksčio 
ponia Boš šaukė: 

— Baikite jūs pagaliau!.. Iškviesiu „policiją, girdite? 

Į kambarį niekas nedrįso eiti, kadangi visi pažinojo Biža- 
Ią — girtas jis būdavo tikras žvėris. Beje, niekada ir neišblai- 
vėdavo. Tomis retomis dienomis, kai šaltkalvis eidavo į darbą, 
jis statydavosi litrą degtinės šalia spaustuvų ir kas pusvalan- 
dį truktelėdavo iš butelio kaklelio. Kitaip jau negalėdavo dirb- 
ti; jei prie jo burnos prineštum degtuką, tikriausiai užsilieps- 
notų kaip koks fakelas. 

— Na, ko gi visi stovite, juk jis ją užmuš! — drebančiu 
balsu tarė Žerveza. 

Ir įėjo. Mansardoje buvo labai švaru, bet šalta ir tuščia: 
girtuoklis vyras ištempė iš namų viską, net paklodes, ir pra- 
gėrė. Per muštynes stalas buvo nulėkęs iki pat lango, o ap- 
verstos kėdės kėpsojo ant grindų kojomis į viršų. Partrenkta 
vidury kambario gulėjo ką tik iš skalbyklos grįžusi „ponia Bi- 
kai išsitaršę, visa kruvina; ji sunkiai kvėpavo ir nuo kiekvieno 
Bižaro kojos spyrio tik dusliai sudejuodavo. Vyras ant žemės 
ją parmušė kumščiu, o dabar trypė kojomis. 

— O-o, kekšė!.. O-o, kekšė!.. O-o, kekšė! — kriokė jis, pa- 
lydėdamas kiekvieną smūgį, ir, vis labiau žvėrėdamas, talžė ją 
dar nežmoniškiau, net dusdamas iš įsiūčio. 

Galiausiai jam pritrūko balso, ir toliau daužė tylėdamas, 
aklai, atkakliai, jo kelnės ir palaidinė buvo suplyšusios, suli- 
pusi barzda pasišiaušusi, veidas pamėlynavęs, nuplikusi kakta 
išmarginta didelių rausvų dėmių. Susirinkę kaimynai vienas 
kitam pasakojo, jog Bižaras mušąs žmoną dėl to, kam ši atsi- 
sakiusi rytą duoti jam dvidešimt su. Nuo laiptų apačios pasi- 
girdo Bošo balsas. Jis šaukė savo žmoną: 

— Lipk žemyn, tegu jie ten užsimuša vienas kitą! Mažiau 
bus niekšų pasaulyje! 

O tėtušis Briu įsekė paskui Žervezą į kambarį. Jie dviese 
mėgino atvesti šaltkalvį į protą, stengėsi nutempti jį prie du- 
rų, tačiau tasai gynėsi sų įsiūčio putomis ant lūpų; jo balsvo- 
se akyse degė girta ugnis, laukinis troškimas žudyti. Jis vos 
nesulaužė Žervezai rankos, o senuką nušveitė ant stalo. Ponia 
Bižar gulėjo ant grindų užsimerkusi ir sunkiai kvėpavo plačiai 

pražiojusi burną. Bižaras ją tebespardė, tačiau vis nepataiky- 
davo: trypinėjo aplink, o kai smūgis prašvilpdavo pro šalį, 
baisiausiai siuto, daužė aklai ir svirduliuodamas kliuvinėjo 
už kėdžių. Per visą tą kruviną daužymą kambario kamputyje 
stovėjo keturmetė Bižarų dukrelė Lali ir stebėjo, kaip tėvas 
muša motiną. Mergytė laikė ant rankų Anrietę, ką tik nuo 
krūties nujunkytą sesutę, ir tarytum saugojo ją. Lali stovėjo 
lyg sustingusi, labai išblyškusi, labai rimta. Ji neverkė, jos 
plačiai atmerktos juodos akutės žvelgė įdėmiai ir rūsčiai. 

Galiausiai Bižaras užkliuvo už kėdės, išsitiesė ant grindų 
ir tuojau pat užknarkė; senelis Briu padėjo Žervezai pakelti 
ponią Bižar. Vargšė moteris graudžiai raudojo, o priėjusi Lali 
tylėdama žiūrėjo į motiną; mergaitė jau apsiprato su šitais 
dalykais ir pasidavė likimui. Lipdama nurimusio namo laip- 
tais, Žerveza negalėjo pamiršti keturmečio vaiko žvilgsnio, rūs- 
taus ir tiesaus — taip žiūri suaugusi moteris. 

— Ana ponas Kupo, ten, kitoje gatvės pusėje! — šūktelėjo 
Klemansa, vos tik užmačiusi Žervezą.— Matyt, smarkiai prisi- 
kliukines! 

Kupo kaip tik ėjo per gatvę. Nepataikė į duris ir vos neiš- 
mušė stiklo. Jis buvo visiškai girtas, ėjo susiraukęs ir sukan- 
dęs dantis. Pamačiusi jo išbalusį veidą, Žerveza iškart atpa- 
žino tą „Spąstų“ bjaurybę — tai ji užnuodijo jo kraują. Skal- 
bėja norėjo pasijuokti ir paguldyti vyrą kaip tomis dienomis, 
kai jis įkaušdavo nuo gero raudono vyno. Bet jis grubiai at- 
stūmė ją, praėjo neatčiaupęs lūpų, o kai pasiekė savo lovą, 
pirmąsyk pagrūmojo žmonai kumščiu. Jis buvo panašus į aną 
girtuoklį, į tą, kuris žiauriai primušė savo moterį ir dabar ten, 
viršuje, knarkia. Žerveza sustingo persmelkta šalčio; ji galvo- 
jo apie vyrus: apie savo vyrą, apie Gužė, Lantjė, ir širdis 
plyšo iš nevilties — ji jau netikėjo, kad kada nors bus lai- 
minga. 


VII 


Birželio devynioliktąją buvo Žervezos vardinės. Per šeimos 
šventes abu Kupo iš paskutiniųjų stengdavosi, kad vaišės būtų 
kaip reikiant; svečiai prisivalgydavo visai savaitei ir išsiris- 
davo iš užstalės kaip kokie balionai. Visos santaupos išgaruo- 
davo per vieną dieną. Vos tik namuose užsiveisdavo vienas 

kitas su, jis tuojau būdavo pravalgomas. Kad rastų pretekstą 
skaniai pavalgyti, knisdavosi po kalendorių ir ieškodavo kokių 
nors šventųjų. Virginija karštai pritarė Žervezos pomėgiui sma- 
guriauti. Jei vyras girtuoklis, nėra ko laukti, kol viską pra- 
gers, — pirmiausia reikia pačiai gerai prisikimšti skrandį. Kai 
pinigai slysta iš rankų, verčiau tegu uždirba mėsininkas, o ne 
vyno pardavėjas. Ir Žerveza, tapusi tikra smagure, su tokiais 
svarstymais mielai sutiko. Nieko nepadarysi, Kupo pats kaltas, 
kad jie nieko negali atidėti! Ji vėl gerokai pastorėjo ir dabar 
kur kas labiau šlubavo: jos koja, išpampusi nuo riebalų, tary- 
tum sutrumpėjo. 

Šiais metais apie vardines pradėjo kalbėti prieš mėnesį. 
Viena per kitą stengėsi sugalvoti patiekalų ir iš anksto laižė- 
si — visoms skalbykloje norėjosi paužauti. Troško kokių ne- 
paprastų linksmybių, ko nors ypatingo. Viešpatie! Juk ne kas- 
dien būna šventė! Žervezai didžiausias rūpestis buvo — ką 
kviesti; ji norėjo, kad prie stalo susirinktų lygiai dvylika žmo- 
nių — nei daugiau, nei mažiau. Ji pati, jos vyras, motušė Ku- 
po, ponia Lera — štai jau keturi saviškiai. Paskui Gužė su mo- 
tina ir Puasonai. Iš pradžių Žerveza buvo tvirtai nutarusi ne- 
kviesti darbininkių — ponios Piutua ir Klemansos. Nėra ko 
taip artimai su jomis bendrauti. Bet kai abi moterys, klausy- 
damos nesibaigiančių kalbų apie vardines, nukabino nosis, 
Žervezai jų pagailo ir pakvietė. Keturi ir keturi — aštuoni, dar 
dvi — dešimt. Tačiau Žerveza užsispyrė, kad būtinai būtų dvy- 
lika, tad nutarė susitaikyti su Lorijė, kurie pastaruoju metų 
taip ir sukosi apie ją; šiaip ar taip, Lorijė nulips pietauti ir 
prie stiklo vyno jie susitaikys: negalima gi giminėms visą gy- 
venimą pyktis. Be to, laukiant šventės, visų širdys atsileidžia. 
Tačiau kai tik Bošai sužinojo apie susitaikymo galimybę, jie 
pradėjo gretintis prie Žervezos su visokiomis mandagumo ap- 
raiškomis, šypsenomis; teko pakviesti ir juos. Ir štai! Susirinks 
keturiolika, neskaičiuojant vaikų. Žerveza niekuomet dar ne- 
buvo ruošusi tokio pokylio, tas ją ir trikdė, ir vertė didžiuo- 
tis. 

Vardinės pasitaikė kaip tik pirmadienį. Tiesiog pasisekė: 
Žerveza planavo pradėti virimus ir kepimus sekmadienį po 
pietų. Šeštadienį, kai darbuotojos skubėjo baigti lyginti, kaž- 
kas užvedė kalbą apie tai, kas konkrečiai bus paduota į sta- 
lą. Tik dėl vienintelio patiekalo buvo sutarta jau geros trys 
savaitės — riebi kepta žąsis. Apie ją visos kalbėjo mėgauda- 
mosi. Juo labiau kad žąsis jau buvo nupirkta. Motušė Kupo 
atnešė ją poniai Piutua ir Klemansai įvertinti. Tos pasvėrė 


165 


žąsį ranka ir puolė aikčioti — paukštis pasirodė toks didžiulis, 
prisirpęs gelsvų riebalų. 

— Prieš žąsį tiks sriuba, ar ne? — paklausė Žerveza.— Su- 
valgyti lėkštę sultinio su gabalėliu virtos mėsos visada ma- 
lonu... Paskui ką nors mėsiško su padažu. 

Dilba Klemansa pasiūlė triušį, bet triušiena ir taip visiems 
įgrisusi iki gyvo kaulo; Žerveza svajojo apie ką nors prašmat- 
nesnio. Ponia Piutua užsiminė apie veršienos ragu su baltuoju 
padažu, ir visos patenkintos susižvalgė. Nebloga mintis! Niekas 
nepadarys didesnio įspūdžio už veršieną su baltuoju padažu. 

— Po veršienos,— tęsė Žerveza— reikėtų dar vieno patie- 
kalo su padažu. 

Motušė Kupo pasiūlė žuvį. Tačiau kitos moterys susiraukė 
ir pradėjo smarkiau darbuotis laidynėmis. Žuvies niekas ne- 
mėgo: ji nesilaiko skrandyje, be to, pilna ašakų. Žvairelė Ogius- 
tina buvo beišdrįstanti pasakyti, kad ji mėgsta plekšnę, bet 
Klemansa netruko užčiaupti jai snapą, davusi gerą niuksą. Pa- 
galiau pati šeimininkė pasiūlė kiaulieną su keptomis bulvė- 
mis, ir Moterų veidai vėl nušvito; tą akimirką į skalbyklą kaip 
"uraganas įskrido įraudusi Virginija. 

— Kaip tiktai laiku! — sušuko Žerveza.— Motuše, parodyki- 
te jai Žąsį. | 

Ir motušė Kupo vėl atitempė riebiąją žąsį, kurią Virgini- 
jai teko paimti į rankas. Ji aiktelėjo. Viešpatie! Na ir žąsis, 
šitokio sunkumo! Tačiau tuoj padėjo ją ant stalo tarp apati- 
nio sijono ir krūvelės marškinių. Jos galva buvo užimta kit- 
kuo, ir ji nusivedė Žervezą į galinį kambarį. 

— Paklausykite, mieloji, — greitakalbe sušnibždėjo ji.—- Aš 
užbėgau pasakyti... Nė už ką neįspėsite, ką aš sutikau gatvė- 
je! Lantjė, mano brangioji! Jis čia valkiojasi netoliese ir kaž- 
ką seka... Tai ir užbėgau. Išsigandau dėl jūsų, suprantate? 

Skalbėja išblyško. Ko jam čia reikia, šitam niekšui? Ir pa- 
sirodyk tu man kaip tik per šventės ruošimo įkarštį! Amžiais 
jai nesiseka: neduoda ramiai nė pasilinksminti. Bet Virginija 
nuramino, kad dėl niekų nėra ko sukti galvos. Po velnių! Jei 
Lantjė sumanytų prie jos kibti, ji turinti iškviesti policininką, 
ir tas netruks jį sutramdyti. Jau mėnuo, kai Puasonas gavo 
policininko vietą, ir ilgšė Virginija nuo tada buvo nusiteikusi 
itin karingai, grasino visus susodinti į kalėjimą. Galiausiai, 
pakėlusi balsą, ji pareiškė, kad -būtų net patenkinta, jei kas 
kabintųsi prie jos gatvėje — ji pati nuvestų tą įžūlėlį į poli- 
cijos nuovadą ir atiduotų tiesiai į Puasono rankas; tačiau Žer- 
veza maldaujamai pakėlė ranką ir paprašė nutilti — juk viską 

girdi darbininkės. Ji pirmoji grįžo į skalbyklą ir dirbtinai ra- 
mi tesė: 

— Reikia dar kažko su daržovėmis? 

— O gal žirnelių su lašinukais? — pasiūlė Virginija — Aš 
juos galėčiau valgyti nuo ryto iki vakaro. 

— Taip, taip, žirnelių su lašiniais! — pritarė visos moterys, 
o Ogiustina taip įsiaudrino, kad puolė iš visų jėgų maišyti 
krosnį žarstekliu. 

Kitą dieną, sekmadienį, motušė Kupo nuo trečios valandos 
kūreno abi namuose buvusias krosnis ir dar trečią, kilnojamą- 
ją, pasiskolintą iš Bošų. Pusę keturių sultinys jau klegėjo di- 
džiuliame puode, atsineštame iš kaimyninio restorano, nes įpras- 
tas virtuvinis puodas šeimininkėms pasirodė pernelyg mažas; 
veršieną ir kiaulieną buvo nutarta paruošti iš vakaro, mat ši- 
tie patiekalai skanesni pašildyti; tik padažą pagamins prieš 
sėdant prie stalo. Pirmadieniui ir taip liks daug darbo: nu- 
skaidrinti sultinį, išvirti žirnelius ir iškepti žąsį. Galinis kam- 
barys buvo ryškiai apšviestas trijų krosnių; keptuvėje čirškė 
riebalai, kvepėjo skrudintais miltais; didžiulis puodas, drebė- 
damas ir dusliai kunkuliuodamas, leido tumulus garų. Motušė 
Kupo ir Žerveza, apsijuosusios baltas prikyštes, dirbo proteki- 
niais: valė petražoles, bėginėjo pipirų ir druskos, medinėmis 
mentelėmis vartė mėsą. Jos išprašė Kupo iš namų, kad šis ne- 
sipainiotų po kojomis. Ir vis dėlto ištisą dieną po butą slan- 
kiojo svetimi žmonės. Namuose taip skaniai kvepėjo, kad kai- 
mynės viena po kitos, sugalvojusios kokį nors pretekstą, vis 
užeidavo pas Žervezą, o iš tikrųjų jos netvėrė smalsumu su- 
žinoti, kas čia verdama. Moterys ilgai trypinėjo vietoje lauk- 
damos, kada pagaliau skalbėja nuims kokio puodo dangtį. Apie 
penktą valandą pasirodė Virginija; ji vėl mačiusi Lantjė, tik- 
rai, dabar nė nosies į gatvę neiškiši jo nesutikusi. Ponia Boš 
irgi matė Lantjė: stovėdamas ant kampo, jis kažką iš pasalų 
apžiūrinėjo. Žerveza, susirengusi į krautuvę keptų svogūnų 
sriubai, pradėjo drebėti ir nebedrįso išeiti; be to, durininkė 
ir siuvėja ją dar labiau prigąsdino pasakodamos kraupias isto- 
Iijas apie vyrus, tykančius moterų su kinžalais ir pistoletais 
užantyje. O kaipgi! Apie tai kasdien rašo laikraščiai. Kai toks 
niekšas sužino, kad jo buvusi meilužė gyvena laimingai, jis 
pasiunta ir gali kažin ką jai padaryti. Ir Virginija maloniai 
pasisiūlė nubėgti svogūnų. Moterys privalančios viena kitai pa- 
dėti, negalima leisti, kad vargšelę Žervezą nugalabytų. Grįžusi 
Virginija pasakė, kad Lantjė jau nebuvo: jis, matyt, suprato, 
kad jį pastebėjo, ir išnešė iš ten kudašių. Ir pokalbis prie vi- 

ryklės iki pat vakaro sukosi apie Lantjė. Ponia Boš patarė vis- 
ką papasakoti Kupo, bet Žerveza labai išsigando ir priprašė 
ją niekada jos vyrui apie tuos dalykus neužsiminti. Dieve 
gink! Kas čia pasikeltų! Kupo, matyt, ir taip bus kažką suuo- 
dęs, nes jau kelios dienos eidamas gulti keikiasi ir daužo kumš- 
čiu sieną. Žerveza šiurpo vien nuo minties, kad vyrai gali dėl 
jos susikibti; ji pažįsta Kupo, jis toks pavydus, kad gali Lant- 
jė užpulti ir persmeigti jį žirklėmis! Ir, kol keturios moterys, 
pasinėrusios į tą dramą, plepėjo, padažai tyliai šnypštė ant 
blėstančios ugnies; veršiena ir kiauliena troškinosi ir, kai mo- 
tušė Kupo pakeldavo dangčius, tylutėliai prunkščiojo, o sriu- 
ba didžiuliame puode kažką sau burbleno tarsi koks senis, už- 
snūdęs saulės atokaitoje. Galiausiai visos įsipylė po puodelį 
sultinio paragauti, koks skonis. 

Ir štai atėjo pirmadienis. Dabar Žerveza ėmė būgštauti, kad 
gali nesusodinti visų keturiolikos kviestinių svečių. Štai ko--. 
dėl ji nutarė stalą dengti skalbykloje ir nuo pat ryto matavo 
kambarį, kad žinotų, kaip geriau viską sustatyti. Paskui teko 
išnešti skalbinius ir išardyti didįjį lyginimo stalą; jo viršų 
pastatė ant kitų ožių, ir išėjo visai tinkamas stalas puotai. 
Tačiau pačiame ruošos įkarštyje pasirodė klientė ir pakėlė 
skandalą: girdi, jai žadėta skalbinius išlyginti penktadieniui, 
o jie dar ir dabar nebaigti, tai tiesiog pasityčiojimas, ji rei- 
kalaujanti savo skalbinių tuojau pat. Tada Žerveza atsiprašė 
ir pradėjo tiesiog į akis meluoti: visa tai atsitikę ne dėl jos 
kaltės, ji užsiėmusi skalbyklos tvarkymu, o padėjėjos ateis tik 
rytoj; ir ji nuramino klientę, pažadėjusi jos baltinių imtis pir- 
miausia. Bet vos tik toji išėjo pro duris, Žerveza pasiuto bur- 
noti. Dievaži, jei amžinai pataikausi užsakovams, nebus kada 
„nė pavalgyti — visą gyvenimą pražudysi dėl jų! Juk ji ne ko- 
kia katorgininkė! Tegu dabar pas ją ateina pats turkų sulto- 
nas ir paprašo išlyginti apykaklę, ji ir už šimtą tūkstančių 
frankų nepaims į rankas laidynės: šiandien jos diena, atėjo 
metas ir jai kiek pasilinksminti. 

Visas rytas buvo paskirtas pirkimui. Žerveza tris kartus 
ėjo iš namų ir kiekvienąsyk grįždavo apsikrovusi kaip nešuli- 
nis mulas. Tačiau kai išsiruošė eiti vyno, apsižiūrėjo, kad ne- 
užteks pinigų. Žinoma, galėtų imti vyną skolon, bet likti be 
su vis tiek negalima: tokią dieną visada atsiranda šimtai ne- 
numatytų išlaidų. Asisėdusios galiniame kambaryje, moterys 
paskaičiavo, kad trūksta mažiausiai dvidešimt frankų. Ir susi- 
krimto. Kur gauti tas keturias monetas po šimtą su? Motušė 
Kupo, kadaise tarnavusi pas kažkokią artistę iš Batinjolio teat- 

ro, pirmoji užsiminė apie lombardą. Žerveza su palengvėjimu 
atsiduso ir net nusijuokė. Kokia ji kvailė! Visai buvo pamir- 
šusi. Ji skubiai suvyniojo savo juodą šilkinę suknelę į rank- 
šluostį ir susegė segtukais, paskui paslėpė ryšulėlį po motušės 
Kupo prijuoste ir liepė senutei nešti jį prispaudus prie pilvo, 
kad kaimynės nieko nejtartų. Tarpdury Žerveza sustojo pa- 
žiūrėti, ar kas nesigretina prie anytos. Bet, tai dar nespėjus 
nušlepsenti iki anglininko, Žerveza šūktelėjo: 

— Motuše! Motuše! 

Ji sugrąžino senikę į skalbyklą, nusimovė nuo piršto su- 
tuoktuvių žiedą ir tarė: 

— Imkite dar ir žiedą. Daugiau gausime. 

O kai motušė Kupo parnešė dvidešimt penkis frankus, jau- 
noji moteris nesitvėrė džiaugsmu. Dabar prie karšto patiekalo 
ji užsakys puskapį antspauduotų butelių vyno. Lorijė bus su- 
gėdinti. 

Kupo šeima jau dvi savaites svajojo, kaip sugėdinti Lori- 
jė. Šitie gobšuoliai verti vienas kito! Argi jie neužsidaro savo 
kambaryje slapta sušlemšti kokio skanesnio kąsnio, tarsi būtų 
pavogę? Jie net langą uždengdavo antklode, kad nesimatytų 
šviesos ir kaimynai manytų, jog jie jau miega. Aišku, niekas 
pas juos ir neužeina, punta jie vieni, skuba prisikimšti pilvus 
ir net žodį bijo balsu ištarti. Net kitą dieną jie nedrįsta išmesti 
į šiukšlių kibirą kaulų, kad tik niekas nesužinotų, ką jie val- 
gė: ponia Lorijė velkasi į kitą gatvės galą ir mėto išėdas į 
kanalizacijos griovį. Vieną rytą Žerveza užtiko ją bekratančią 
ten iš pintinės austrių kriaukles. Ką jūs, šitie gobšai niekada 
nė vieno nepavaišins, ir visos tos jų gudrybės tik iš noro dė- 
tis vargšais. Tai va! Jie gaus gerą pamoką, jiems bus paro- 
dyta, kad ne visi tokie nagai kaip jie. Jei tik galėtų, Žerveza 
mielai pastatytų stalą vidury gatvės ir vaišintų visus praei- 
nančius. Juk pinigai sugalvoti ne tam, kad gulėtų ir pelytų! 
Monetos gražios tik naujutėlės, kai žiba saulutėje. Žerveza vi- 
sai nepanaši į juos; kai ji turėdavo dvidešimt su, elgdavosi 
taip, jog visiems atrodė, kad jos piniginėje ne mažiau kaip 
keturiasdešimt. 

Motušė Kupo ir Žerveza jau trečią valandą pradėjo dengti 
stalą ir be jokio gailesčio dergė Lorijė. Jos uždengė vitriną 
plačiomis užuolaidomis, tačiau, kadangi buvo karšta, duris į 
skalbyklą laikė atidarytas, ir visiems praeiviams buvo matyti 
šventinis stalas. Kad ir ką ant jo dėjo— grafiną, butelį ar 
druskinę,— viskas buvo daroma su slapta intencija įkąsti Lo- 
rijė. Ir pasodinti juos nusprendė taip, kad pritrenktų serviruo- 

tės puikumu, be to, jiems specialiai pataikė pačius geriausius 
indus: abi moteriškės puikiausiai žinojo, kad porceliano lėkš- 
tės pribaigs Lorijė. | 

— Ne, ne, mama! —šūktelėjo Žerveza— Šitų servetėlių 
jiems nedėkite! Aš turiu kitas — damastines. 

— Kaip gerai, — sumurmėjo senė, — pamatysite, Lorijė sprogs 
iš pavydo. 

Jos dar kartą apžvelgė baltą kaip sniegas staltiesę, ketu- 
riolika išrikiuotų stalo įrankių ir labai didžiuodamosi nusi- 
šypsojo viena kitai. Stalas viduryje skalbyklos atrodė nelygi- 
nant altorius. 

— Jie patys kalti, kad tokie godūnai!..— tęsė Žerveza.— O 
kaip aną mėnesį jie prisimelavo: atsimenate, ponia Lorijė vi- 
siems pasakojo, kad pametė auksinę grandinėlę, kurią nešė 
užsakovui. Kur tau! Argi tokia gobšuolė gali ką nors pames- 
ti?! Tyčia apsimetinėja skurdžiais, kad tik neduotų jums ža- 
dėtųjų šimto su. | | 

— Aš juos temačiau vos du kartus, tuos jų šimtą su,— tars- 
telėjo motušė Kupo. 

— "Galime lažintis, kad po mėnesio jie sukurps naują is- 
toriją... Ne veltui jie dangsto langą, kai valgo triušį... Mat 
kiekvienas galėtų jiems pasakyti: „Jei valgote triušį, tai tikrai 
galite duoti šimtą su savo motinai". Ar ne taip? Negeri jie 
žmonės, ką čia ir kalbėti!.. Ką jūs būtumėt dariusi, jei nebū- 
čiau jūsų priėmusi? | 

Motušė Kupo linktelėjo galva. Tą dieną ji buvo aiškiai nu- 
siteikusi prieš Lorijė — vis dėl tų prašmatnių pietų, kuriuos 
ruošė Kupo. Jai patiko gaminti, plepėti prie kunkuliuojančių 
puodų, patiko šventinė sumaištis, kai viskas namuose verčia- 
ma aukštyn kojomis. Apskritai ji ir šiaip gerai sutarė su Žer- 
veza. Jei ir pasitaikydavo susipykti, kaip atsitinka kiekvienoje 
šeimoje, senikė tik bambėdavo skųsdamasi savo karčia dalia ir 
tikindavo, kad gyvena po marčios padu. Širdies gilumoje ji, 
be abejonės, jautė švelnumą poniai Lorijė: juk, ką ir sakyti, 
toji buvo jos tikra duktė. 

— Na, prisipažinkite— tęsė Žerveza— ar jūs būtumėt pas 
juos tokia riebulė? Ten ir akyse nematytumėt nei kavos, nei 
tabako, nei kokio saldumyno!.. Sakykite, ar jie būtų jums į 
lovą pakloję du čiužinius? " 

— Ne, kur ten! — atsakė motušė Kupo.— Aš tyčia atsisto- 
siu prie durų ir pažiūrėsiu, kaip jie surauks nosis, kai įeis. 

Lorijė nosys jas iš anksto linksmino. Tik joms nebuvo ka- 


da stypsoti šalia stalo ir gėrėtis serviruote. Tą dieną Kupo 

papusryčiavo labai vėlai, apie pirmą valandą ir tai tik sausai, 
nes visos trys viryklės buvo užimtos; be to, jie nenorėjo ter- 
lioti indų, išblizgintų vakarui. Ketvirtą valandą abi moterys 
plušėjo net išsijuosusios. Žąsis kepė ant iešmo priešais gorę, 
pastatytą ant žemės prie atviro lango; ji buvo tokia didžiulė, 
kad vos tilpo į keptuvą, Žvairė Ogiustina sėdėjo ant žemo 
suolelio prie karščiu tvoskiančios krosnelės ir reikšmingu vei- 
du šlakstė žąsį semdama riebalus specialiu ilgakočiu šaukštu. 
Žerveza ruošė žirnelius su lašiniais. Nuo tokio valgių gausumo 
motušė Kupo visai pametė galvą ir blaškėsi po kambarį lauk- 
dama valandėlės, kai galės dėti ant ugnies kiaulieną ir veršie- 
ną. Apie penktą valandą pradėjo rinktis svečiai. Pirmosios 
atėjo Klemansa ir ponia Piutua — abi šventiškai pasipuošusios: 
viena žydra suknele, kita — juoda; Klemansa laikė vazonėlį 
su pelargonija, ponia Piutua — vazonėlį su raukšliu. Kadangi 
Žervezos rankos buvo miltuotos, ji sudėjo jas už nugaros ir 
tik tuomet išbučiavo abi savo darbininkes. Iš paskos įėjo Vir- 
ginija, apsirengusi kaip tikra ponia: gėlėto muslino suknelė, 
šalikas ir net skrybėlaitė, nors gyveno tik per gatvę. Šitoji at- 
nešė raudonų gvazdikų. Ji apkabino draugę savo ilgomis ran- 
komis ir stipriai prispaudė prie krūtinės. Paskui pasirodė Bošas 
su vazonėliu našlaičių, jo pati —su razetomis ir ponia Lera — 
su citrinmedžių, kurio žemėmis išsitepė savo alyvinę vilnonę 
suknelę. Visi bučiavosi grūsdamiesi nepakeliamai tvankiame 
kambaryje tarp krosnių ir gorės. Keptuvėse čirškianti mėsa 
slopino balsus. Vienos ponios suknelė užsikabino už keptuvo, 
kilo baisus sąmyšis. Nuo žąsies sklido tokie gardūs kvapai, 
kad svečiams tekėjo seilės. Žerveza kiekvienam maloniai dė- 
kojo už gėles ir toliau maišė gilioje lėkštėje miltus padažui. 
Ji sustatė vazonėlius ant stalo krašto, nenuimdama nuo jų gra- 
žaus, balto popieriaus.. Švelnus gėlių aromatas maišėsi su vir- 
-tuvės kvapais. | 

— Gal jums padėti? — pasisiūlė Virginija.— Baisu ir pagal- 
voti: jūs čia tris dienas verdate, kepate, o mes viską suval- 
gysime vienu prisėdimu!.. 

— Na tai kas! — prieštaravo Žerveza.— Niekas savaime ne- 
pasidaro... Ne, ne, nesitepkite rankų. Matote, viskas jau ga- 
tava. Teliko sultinys. 

Tuomet svečiai liovėsi varžęsi. Sudėjusios ant lovos šali- 
kus ir kepuraites, ponios, kad nesusipurvintų padurkų, sijonų 
apačias prismeigė segtukais. Bošas, pasiuntęs žmoną iki pietų 
pasėdėti durininko kambarėlyje, kampe už krosnies jau mankė 
Klemansą ir prisispyręs klausinėjo, ar ji bijanti kutenimo. Kle- 

mansa duso, gūžėsi, mėgino išsisukti ir taip įtempė krūtinę, 
kad suknelės korsažas, atrodė, tuoj plyš — vien nuo minties 
apie kutenimą visas jos kūnas ėjo pagaugais. Kitos ponios, kad 
netrukdytų šeimininkėms, irgi perėjo į skalbyklą ir sustojo prie 
sienų, priešais stalą; bet kalbėtis pro atviras duris nebuvo taip 
paprasta, ir jos vis lėkdavo į miegamąjį, klegėdamos apsup- 
davo Žervezą, kuri, joms atsakinėdama, sustingdavo su garuo- 
jančiu šaukštu rankoje. Svečiai kvatojo, laidė nekuklius juo- 
kelius. Virginija tikino dvi dienas nevalgiusi, kad į varduvių 
balių ateitų tuščiu skrandžiu, o toji begėdė Klemansa visai 
paleido liežuvį ir pareiškė išsivaliusi vidurius kaip anglės — 
rytą pasidariusi klizmą. Čia į pokalbį įsitraukė Bošas ir pa- 
siūlė puikų būdą, kaip padaryti, kad maistas tuojau pat susi- 
virškintų — po kiekvieno patiekalo reikia suspausti pilvą tarp 
durų; tai irgi anglės sugalvojusios; šitaip esą galima valgyti 
dvylika valandų iš eilės ir neperkrauti skrandžio. O ką dary- 
ti? Juk nemandagu atsisakyti vaišių, kai esi pakviestas pietų. 
Veršiena, kiauliena ir žąsis — ne juokai, katėms neišmesi. Be- 
je, šeimininkė gali nesirūpinti: viskas bus tiesiog išlaižyta, ne- 
reikės nė indų plauti. Ir svečiai lenkėsi prie puodų ir keptu- 
vių, uosdami patiekalų kvapus, lyg stengdamiesi dar labiau 
susižadinti apetitą. Galiausiai ponios įsisiautėjo kaip mergiūkš- 
tės; jos stumdėsi, lakstė iš vieno kambario į kitą, drebindamos 
grindis ir sijonais keldamos vėją, nuo kurio virtuvės kvapai 
sklido po visą patalpą; moterų juoko pliūpsniai maišėsi su 
motušės Kupo kapoklės stuksenimu — ji pjaustė lašinius. 

Gužė įėjo, kai įsilinksminę svečiai tiesiog spygavo. Jis 
sustojo ant slenksčio sumišęs, negrabiai spausdamas prie krū- 
tinės nuostabų baltų rožių krūmą, kuris beveik dengė jo vei- 
dą ir prie žiedų kibo jo gelsva barzda. Žerveza degančiais 
skruostais atsitraukė nuo puodų ir pribėgo prie jo. Jis neži- 
nojo, kur dėti rožes; kai ji paėmė vazoną, Gužė kažką neaiš- 
kiai sumurmėjo nedrįsdamas jos pabučiuoti. Žervezai teko pa- 
sistiebti ir prikišti skruostą beveik prie pat jo lūpų; Gužė dar 
labiau sutriko ir nevykusiai pakštelėjo jai tiesiai į akį. Ir tada 
sumišo abudu. 

— Ak! Kokios neapsakomai gražios gėlės, pone Gužė! — 
atitoko Žerveza, statydama rožių krūmą šalia kitų gėlių, ku- 
Iios nuo tokios puošnios kaimynystės bemat nublanko. 

i — Ką jūs, ką jūs..— kartojo kalvis, nežinodamas, ką sa- 
yti. 

Paskui jis kiek aprimo ir, giliai atsidusęs, pranešė, kad 
motina negalinti. ateiti: jai vėl paaštrėjo išijas. Žerveza labai 

susikrimto; ji vis tiek atidėsianti gabalėlį žąsienos, ir ponia Gu- 
žė turės jos paragauti. Jau beveik visi buvo susirinkę. Kupo 
greičiausiai bastosi kur nors kartu su Puasonu, kurio parsives- 
ti išėjo tuoj po pusryčių; jie žadėjo prisistatyti lygiai šeštą, 
tikriausiai nevers savęs laukti. Tada, pamačiusi, kad sriuba 
beveik išvirė, Žerveza pasikvietė ponią Lera: gal jau reikėtų 
atsivesti Lorijė. Ponia Lera tuojau pat surimtėjo: tai ji vedė 
derybas su priešiškomis pusėmis ir derino susitaikymo rei- 
kalus. Ji užsimetė šaliką, skubiai užsidėjo kepuraitę ir išėjo 
šlamindama sijonais — ryžtinga ir ori. Skalbėja, netarusi nė žo- 
džio, toliau maišė sultinį su vermišeliais. Svečiai taip pat su- 
rimtėjo įtemptai laukdami. | 

Pirmoji pasirodė ponia Lera. Ji padarė lankstą ir įėjo iš 
gatvės, kad suteiktų susitaikinimui kuo daugiau iškilmingumo. 
Paskui ji plačiai atvėrė duris šilkine suknele apsitempusiai 
poniai Lorijė; ši sustojo tarpdury. Visi svečiai atsistojo, Žer- 
veza priėjo prie svainės ir, kaip buvo sutarta, pabučiavo ją 
tardama: 

— Prašom įeiti. Mes daugiau nesipyksime, ar ne?.. Mums 
nėra dėl ko pyktis. Pamirškim, kas buvo. 

Į tai ponia Lorijė atsakė: 

— Nieko daugiau ir nenorėčiau. Duok Dieve, kad taip būtų 
visada. 

Iš paskos įėjo Lorijė ir taip pat sustojo ant slenksčio, lauk- 
damas, kol jį pabučiuos ir pakvies į vidų. Nei vienas, nei ki- 
tas neatnešė gėlių: jie šito ryžtingai atsisakė aiškindami, kad 
jiems nedera jau patį pirmą kartą eiti pas Šlubę su puokšte. 
Tuo tarpu Žerveza liepė Ogiustinai atnešti du litrus vyno, 
paskui pripylė stiklus ir pakvietė visus prie stalo. Svečiai su- 
sidaužė ir palinkėjo šeimai santarvės. Stojo tyla, visi gėrė iki 
paskutinio lašo, moterys dar kažkodėl atstačiusios toli į šalį 
alkūnę. 

— Prieš sriubą nėra nieko geriau,— pareiškė Bošas, pliauk- 
šėdamas liežuviu.— Tai kur kas geriau nei gauti per spran- 
dą. | 

Motušė Kupo įsitaisė prie durų, kad matytų susuktas Lo- 
rijė nosis. Neilgai trukus ji timptelėjo Žervezą už sijono ir 
įsivedė į gretimą kambarį. Pasilenkusios prie sriubos puodo, 
abi moterys ėmė gyvai šnibždėtis. 

— Na ir smagybė! — kalbėjo senikė— Jūs tai negalėjote 
matyti, o aš tyčia laukiau prie durų... Kai tik pamatė stalą, 
jos veidas taip ir persikreipė, o akys iššoko ant kaktos. O ji- 
sai net užspringo ir pradėjo kosėti... Tik pažiūrėkite į juos: 

— Kokia nelaimė būti šitokiems pavydiems! — pasakė Žer- 
veza. 

Ir iš tikrųjų abu Lorijė keistai atrodė. Ką čia ir sakyti, kam 
gi malonu gauti sprigtų? Kai iš giminių kuris nors prasimuša, 
kiti pyksta — tai įprastas dalykas. Bet reikia bent kiek tvar- 
dytis, ar ne? Kad nebūtum kitų pajuokos objektu. Na, o Lo- 
rijė susivaldyti negalėjo. Pavydas buvo už juos stipresnis, jų 
veidai persimainė ir pasidarė keistai skiausti. Tai buvo taip 
aiškiai matyti, kad svečiai ėmė klausinėti, ar tik jie nesusirgę. 
Ne, Lorijė niekada negalės nuryti tokios piliulės — stalas su 
keturiolika įrankių, baltutėlės staltiesės, plonom riekelėm. su- 
pjaustyta duona! Dievaž, kaip geriausiame restorane. Ponia Lo- 
rijė apėjo stalą, tarpais nusisukdama, kad nematytų gėlių, ir 
slapčiom pačiupinėjo staltiesę, kankinama minties, jog šį nau- 
a. - | 
| — Na, viskas jau gatava! — šūktelėjo Žerveza, su šypsena 
įėjusi pas svečius; jos rankos buvo nuogos, šviesių plaukų gar- 
banėlės žaviai krito ant smilkinių. 

Svečiai trypinėjo apie stalą. Visi buvo alkani ir tyliai Žio- 
vavo nežinodami, kuo užsiimti. 

— Kai tik pareis šeimininkas,— tęsė skalbėja—ir pradė- 
sim. 

— O per tą laiką atšals sriuba,— suburbėjo ponia PalĖ=— 
Kupo amžinai vėluoja. Nereikėjo leisti išeiti. 

Buvo jau pusė septynių. Valgiams toks delsimas ne į nau- 
dą, o žąsis gali perkepti. Susirūpinusi Žerveza pasakė, kad rei- 
kėtų pasiųsti ką nors į artimiausias kvartalo smukles pažiū- 
rėti, ar tik Kupo nejįstrigęs kur nors. Pasisiūlė Gužė, ir jie nu- 
tarė eiti kartu; Virginija, sunerimusi dėl savo vyro, irgi at- 
sistojo. Išėjo kaip buvo, be skrybėlių, ir išsirikiavo per visą 
šaligatvį. Gužė, apsirengęs paradiniu surdutu, vedė abi ponias 
už parankių — Žervezą iš kairės, o Virginiją iš dešinės ir pa- 
juokavo, kad jis tikriausiai panašus į pintinę su dviem ran- 
kenom. Šitie žodžiai jiems pasirodė tokie juokingi, kad visi 
ėmė kvatoti net susiriesdami. Pamatę save dešrininko krautu- 
vėlės veidrodyje, prapliupo juoktis dar smarkiau. Šalia juodai 
apsirengusio Gužė abi moterys atrodė kaip raibos vištelės; siu- 
vėja buvo pasipuošusi rožių puokštelėmis išmarginta muslino 
suknele, o skalbėja vilkėjo žydrų taškelių pribarstytą balto 
perkelio suknelę trumpomis rankovėmis, ant kaklo plaikstėsi 
pilkšvo šilko šalikėlis. Žmonės atsisukdavo dar kartą į juos 
pažiūrėti — šią paprastą savaitės dieną jie buvo tokie neįpras- 

tai linksmi, taip išsipuošę, kad labai skyrėsi iš minios, tą šiltą 
birželio vakarą užplūdusios Puasonjė gatvę. Tačiau juokų krės- 
ti nebuvo kada. Ir jie, priėję kokios nors smuklės duris, ap- 
žiūrėdavo salę, ieškodami prie bufeto stovinčio Kupo. Nejaugi 
šitas niekšas nusivilko girtuokliauti prie Triumfo arkos? Jie 
apėjo visą viršutinę gatvės dalį, apžiūrėjo visas landynes — 
„svogūnėlį“, garsėjantį puikia slyvine, motušės Bekė restora- 
nėlį, kur duoda Orleano vyno už aštuonis su, „Drugelį“, mėgs- 
tamiausią vežikų užeigą, o šie klientai, kaip žinoma, labai 
reiklūs. Kupo niekur nebuvo. Tada jie pasuko bulvaro link; 
einant pro Fransua karčemą ant gatvės kampo, Žerveza tyliai 
šūktelėjo: 

— Kas atsitiko? — paklausė Gužė. 

Skalbėja nebesijuokė. Ji išbalo ir taip susijaudino, kad vos 
laikėsi ant kojų. Virginija iškart viską suprato, kai pamatė 
Lantjė, kuris sėdėjo prie staliuko pas Fransua ir ramiai pieta- 
vo. Abi moterys nutempė Gužė toliau. 

— Nikstelėjau koją,—tarė Žerveza, kai pagaliau atgavo 
žadą. | ; 

Pagaliau jie surado Kupo ir Puasoną tėtušio Kolombo „Spąs- 
tuose" — pačiame gatvės gale. Abu stovėjo būryje kitų vyrų: 
Kupo, kažko įsiutęs, mojavo rankomis ir šaukė daužydamas 
kumščiu į bufetą; Puasonas, kuris tą dieną nedirbo, vietoj mun- 
duro buvo įsispraudęs į gerokai padėvėtą rudą paltą; jis ra- 
miai klausėsi Kupo, kartkartėmis peštelėdamas savo rudus 
ūsus ir espanjolę. Gužė paliko moteris gatvėje, o pats įėjo į 
smuklę ir palietė stogdengio petį. Tačiau Kupo, pamatęs lauke 
Žervezą ir Virginiją, baisiausiai persiuto. Ko čia reikia šitoms 
vištoms? Tik ir trūksta, kad ant kulnų pradėtų lipti bobos! Jei 
taip, jis nepajudėsiąs nė iš vietos, tegul pačios ėda tuos savo 
šlykščius pietus. Kad apsiramintų, Gužė teko išgerti su juo, 
bet Kupo vis dar širdo ir geras penkias minutes prasitrynė prie 
bufeto. Išėjęs į gatvę, pareiškė žmonai: 

— Atsikabink nuo manęs... Aš darau tai, kas man patinka, 
aišku? 

Žerveza nieko neatsakė. Ji visa drebėjo. Matyt, buvo kal- 
bėjusi su drauge apie Lantjė; Virginija paleido savo vyrą ir 
Gužė eiti priekyje, o stogdengį abi paėmė už parankių: jos 
stengėsi jį sudominti, kad tik jis nesidairytų į šalis. Kupo bu- 
vo išgėręs nedaug, jis apsvaigo ne tiek nuo vyno, kiek nuo 
savo rėkimo. Matydamas, kad moterys taikosi eiti kaire gat- 
vės puse, jis jas atstūmė ir perėjo į dešinę. Jos pasileido pas- 
kui ir mėgino užtverti duris į Fransua karčemą. Tačiau Kupo, 

matyt, jau žinojo, kad Lantjė čia pietauja. Žerveza apstulbo, 
kai išgirdo jį murmant: 

— Žinau, pupyte, ten sėdi tavo senas draugužis. Nemanyk, 
kad aš toks mulkis... Gausi pipirų, jei tik užmatysiu, kad čia 
valkiojiesi ir akimis šaudai! 

Ir Kupo riebiai nusikeikė. Aišku, ji ieškojusi ne vyro, ne 
dėl jo taip išsikvarkvaliavusi ir miltais išsiterliojusi snukelį, 
o dėl savo senojo sugulovo. Staiga Kupo apėmė žvėriškas pyk- 
tis ant Lantjė. Niekšas! Piratas! Jis išversiąs jam vidurius kaip 
triušiui! Vienam iš jų vis tiek galas. Tuo tarpu Lantjė ramiau- 
siai kramtė veršieną su rūgštynėmis, tarytum šitie šauksmai 
jo visai neliestų. Pradėjo rinktis žiopliai. Virginijai šiaip taip 
pavyko nutempti Kupo; vos tik jie pasuko už kampo, jis iš- 
kart nurimo. Tačiau trijulė į skalbyklą grįžo jau ne tokia links- 
ma kaip išėjo. 

Svečiai, susėdę aplink stalą, laukė šeimininkų nekantrau- 
dami. Stogdengys paspaudė rankas vyrams ir šauniai nusilenkė 
ponioms. Žerveza, praradusi nuotaiką, kalbėjo pusbalsiu ir so- 
dino svečius. Staiga ji pastebėjo, kad vieta šalia ponios Lo- 
rijė taip ir liko tuščia — juk ponia Gužė neatėjo. 

— Prie stalo mūsų bus trylika! — susijaudinusi ištarė Žer- 
veza ir čia įžvelgusi jos tykančios nelaimės ženklą. 

Ponios tarsi pamėtėtos pašoko iš savo vietų. Ponia Piutua 
sakė tuojau išeisianti — su tokiais dalykais nejuokaujama, ji 
vis tiek prie nieko negalėsianti prisiliesti: pirmas kąsnis atsi- 
stos skersai gerklės. O Bošas tik šaipėsi: trylika žmonių ge- 
riau nei keturiolika — juk kiekvienam daugiau teks. Kas čia 
blogo? 

— Palaukite! — šūktelėjo Žerveza.— Aš tuoj viską sutvarky- 
siu. 

Ir, išbėgusi į gatvę, ji pakvietė tėtušį Briu, kuris kaip tik 
tą valandėlę šlepseno pro šalį. Senasis darbininkas įslinko su- 
sikūprinęs, nerangus, netardamas nė žodžio. 

— Sėskite, mielasis,— tarė skalbėja.— Tikiuosi, neatsisaky- 
site su mumis papietauti? 

Jis tik linktelėjo galvą. Kodėl ne, jam vis vien. 

— Jau geriau jis, o ne kitas, — tęsė ji tylesniu balsu.— Jam 
nedažnai tenka iki soties pavalgyti. Nors kartelį prisivaišins 
kiek telpa... O ir mūsų dabar nebegrauš sąžinė, kad puotau- 
jame. 

Gužė akys pritvinko ašarų — taip jis buvo sujaudintas. Ki- 
ti irgi susigraudino ir įvertino šį Žervezos poelgį labai pa- 
lankiai; be abejo, šitai visiems atnešią laimę. Tačiau ponia Lo- 

rijė neatrodė patenkinta senio kaimynyste; ji traukėsi nuo jo, 
su pasibjaurėjimu žvilgčiodama į sugrubusias rankas, sulopytą 
išblukusią palaidinę. Senukas Briu sėdėjo panarinęs galvą, jį 
ypač trikdė servetėlė, gulėjusi jam skirtoje lėkštelėje. Galiau- 
siai jis nuėmė ją ir atsargiai padėjo ant stalo krašto — jam ir 
į galvą neatėjo pasitiesti servetėlę ant kelių. 

Pagaliau Žerveza atnešė vermišelių sriubą, ir svečiai jau 
ėmė šaukštus, bet Virginija pastebėjo, kad Kupo vėl dingęs. 
Matyt, bus grįžęs pas tėtušį Kolombą. Kompanija pasipiktino. 
Juo blogiau jam! Šįkart niekas paskui jį nelėks, tegul sau lie- 
ka gatvėje, jei nealkanas. Kai šaukštai pradėjo barškėti į lėkš- 
čių dugną, pasirodė Kupo: rankose jis nešė du gėlių vazonė- 
lius — su leukonijomis ir balzaminu. Visi ėmė ploti, Kupo ga- 
lantiškai pastatė gėles iš dešinės ir iš kairės nuo Žervezos 
stiklinės, paskui pasilenkė, pabučiavo ją ir pasakė: 

— Aš tave buvau visai pamiršęs, mano katyte... Bet tai 
nesvarbu, mes vis tiek vienas kitą mylime, ypač tokią dieną 
kaip šiandien. 

— Šiandien jis tiesiog nuostabus, tas mūsų ponas Kupo,— 
sušnibždėjo Klemansa Bošui į ausį.— Jis šįkart nepadaugino, 
tik meilesnis pasidarė. 

Malonus šeimininko elgesys grąžino linksmą nuotaiką. Nu- 
siraminusi Žerveza vėl šypsojo. Svečiai baigė sriubą. Po to 
aplink stalą pradėjo keliauti litriniai buteliai vyno ir — kad 
vermišeliai geriau nuslystų — visi išgėrė po pirmąją stiklinai- 
tę. Iš gretimo kambario sklido besiginčijančių vaikų balsai. 
Ten pietavo Etjenas, Nana, Polina ir mažasis Viktoras Fokon- 
jė. Vaikus susodino prie atskiro stalo ir prisakė būti geru- 
čiams. Žvairelė Ogiustina kūreno krosnį ir valgė pasidėjusi ant 
kelių lėkštę. 

— Mama! Mama! — staiga suriko Nana.— Ogiustina rieba- 
luose mirko duoną! | 

Atbėgusi skalbėja rado Ogiustiną ryjančią didžiulę riekę 
duonos, permirkusios verdančiais žąsies taukais, ir vos nNeišsi- 
plikinusią gerklės. Žerveza jai kelis kartus plekštelėjo, kadan- 
gi ta velnio mergiūkštė dar rėkė, kad taip nebuvo. 

Kai po jautienos buvo paduotas veršienos ragu, sudėtas į 
salotinę, nes didesnio indo namuose jau nebuvo, svečių veidai 
nušvito šypsenomis. 

— Dalykas rimtas,— pratarė paprastai mažakalbis Puasonas. 

Buvo apie pusė aštuonių. Kad nežiopsotų svetimi, skalbyk- 
los duris teko uždaryti; ypač visiems įkyrėjo smulkutis laik- 
rodininkas iš priešais įsikūrusios taisyklos: jis, išvertęs akis 

kaip kokius dubenis, taip godžiai stebeilijo į svečius, kad, at- 
rodė, tuoj atlėks ir ištrauks iš burnos kąsnį. Pro nuleistas užuo- 
laidas liejosi lygi matinė šviesa; be jokio šešėlio ji krito ant 
vaišių stalo, ant vis dar simetriškai išdėstytų lėkščių ir įrankių, 
ant gėlių vazonėlių, apvyniotų baltu popieriumi; ta blyški prie- 
blanda teikė susirinkusiai bendrijai kilnumo. Virginija, apžvel- 
gusi jaukų kambarį su muslino užuolaidomis, išreiškė visų nuo- 
monę: čia labai miela. Kai gatve važiuodavo ekipažas, stikli- 
nės ant stalo šokčiojo skimbčiodamos, ir damoms tekdavo 
rėkti lygiai taip garsiai kaip ir vyrams. Beje, svečiai kalbėjo 
nedaug, laikėsi oriai ir maloniai siūlė kaimynams tai vieno, 
tai kito. Iš visų sėdinčiųjų prie stalo vienintelis Kupo buvo 
su palaidine: draugų, girdi, nėra ko varžytis, be to, palaidinė 
esanti garbingas darbo žmogaus drabužis. Ponios sėdėjo su- 
veržtais korsetais, o jų plaukai buvo taip ištepti pomada, kad 
blizgėjo kaip nulakuoti; vyrai atsitraukė kuo toliau nuo stalo, 
išpūtė krūtines ir atstatė alkūnes, kad neišteptų savo šventinių 
surdutų. 

Stebuklas! Veršienos ragu tirpo tiesiog akyse. Prie stalo 
kalbų nebuvo girdėti, tas tiesa, užtat žandikauliai darbavosi 
nesustodami. Salotinė bemat ištuštėjo, o puikusis šiek tiek gels- 
vas padažas virpėjo kaip želė ir buvo toks tirštas, kad įbestas 
šaukštas stovėjo stačias. Svečiai gaudė paskutinius veršienos 
gabalėlius: salotinė keliavo iš rankų į rankas, visi prie jos 
lenkėsi ir ieškojo šampinionų. Didžiuliai duonos kepalai, su- 
dėti prie sienos, už svečių nugarų, irgi tirpte tirpo; buvo gir- 
dėti tik garsus čepsėjimas ir stiklinių skimbčiojimas. Padažas 
buvo kiek persūdytas, ir keturių litrų vyno prireikė užpilti tai 
klastingai veršienai, kuri pati prašėsi į burną, o viduriuose įsi- 
degė tikru gaisru. Nespėjo svečiai atsipūsti, kai, apsuptas ga- 
rų debesio, atkeliavo gilus dubuo su kepta kiauliena, apdėta 
stambiomis, apvaliomis bulvėmis. Ją pasitiko šauksmais. Garbės 
žodis! Tai bent sugalvota! Nieko nėra skanesnio už kiaulieną! 
Kur čia neatsiras apetitas! Kiekvienas godžiomis akimis sekė 
patiekalą ir šluostė peilį duonos plutele — kad būtų pasiren- 
gęs. Kai lėkštės buvo prikrautos, svečiai ėmė baksnoti vienas 
kitą alkūnėmis ir kalbinti pilnomis burnomis. Kaip skanu! Ne 
kiauliena, o gryniausias sviestas! Švelni, soti, tiesiog glosto 
gerklę ir slysta viduriais iki pat kulnų. O bulvės tokios su- 
kritusios, kad tirpte tirpo burnoje. Kiauliena, tiesa, nepersūdy- 
ta, tačiau nieko, bulvėms vis tiek reikia atskiedimo. Ir teko 
ištuštinti dar keturis litrus. Lėkštes svečiai taip iššvarino, kad 
nereikėjo jų nė keisti — žirnelius su lašiniais buvo galima val- 

gyti iš tų pačių. Ak! Daržovės vietos neužima! Zirnelius rijo 
pilnais šaukštais, tarsi žaisdami. Juk tai ne valgis, šiaip, vienas 
juokas, moterų skanėstas. Skaniausia šiame patiekale buvo ne- 
perkepinti spirgučiai, kurie kvepėjo svilintais šeriais. Šitam 
valgiui užteko dviejų litrų vyno. 

— Mama! Mama! — staiga užriko Nana.— Ogiustina kiša 
rankas į mano lėkštę! 

“ — Atstok nuo manęs! Duok jai per nagus! — patarė Žer- 
veza, kimšdama žirnelius. 

Gretimame kambaryje, prie vaikų stalo, Nana jautėsi šei- 
mininkė. Ji atsisėdo šalia Viktoro, o savo brolį Etjeną paso- 
dino su Polina; vaikai žaidė sutuoktinius, susirinkusius pasi- 
linksminti. Iš pradžių Nana maloniai vaišino savo svečius, šyp- 
sojosi jiems kaip suaugusi; tačiau, pamačiusi taip mėgstamus 
spirgučius, plaukiojančius žirneliuose, metė visus mandagumus 
ir viską susigrobė sau. Žvairė Ogiustina, kuri taip ir sukosi 
aplink vaikus, tuo pasinaudojo ir pasėmė iš jos lėkštės pilną 
saują spirgučių, lyg norėdama juos išdalyti visiems vaikams. 
Persiutusi Nana įkando jai į ranką. 

— Sulauksi tu iš manęs, — sušnypštė Ogiustina,— va, pasa- 
kysiu motinai, kad po veršienos liepei Viktorui tave pabu- 
čiuoti. 

Tačiau netrukus viskas buvo pamiršta, kadangi kambaryje 
pasirodė Žerveza ir motušė Kupo, kad nuimtų nuo iešmo žą- 
sį. Už didžiojo stalo svečiai pūkštė atsilošę ant kėdžių atkalčių. 
Vyrai atsisagstė liemenes, ponios servetėlėmis valėsi prakai- 
tuotus veidus. Atėjo atokvėpio valandėlė, tik keletas svečių 
niekaip negalėjo nustoti darbavęsi žandikauliais ir toliau kram- 
tė duoną, patys to nepastebėdami. Visi laukė kito patiekalo, 
duodami maistui susigulėti. Leidosi naktis; už užuolaidų tirš- 
tėjo purvinos, pilkšvų pelenų spalvos sutemos. Kai tik Ogius- 
tina pastatė dvi lempas — po vieną ant abiejų stalo galų, vi- 
siems į akis krito be tvarkos išmėtyti stalo įrankiai, riebaluo- 
tos lėkštės ir duonos trupiniai ant vynu aplaistytos staltiesės. 
Nuo stalo kilo stiprus tvaikas, ir buvo sunku kvėpuoti. Tačiau 
veidai vis sukosi į virtuvę, iš kur ėjo itin malonūs kvaps- 
niai. 

— Gal jums padėti? — šūktelėjo Virginija. 

Ji pakilo iš savo vietos ir nuėjo į gretimą kambarį. Paskui 
ją viena po kitos išslinko visos kitos moterys. Jos apsupo kep- 
tuvą ir su godžiu smalsumu žvilgsniais sekiojo, kaip Žerveza 
ir motušė Kupo doroja žąsį. Paskui pasigirdo entuziastingų vai- 
kiškų balsų erzelynė ir linksmas trepsenimas kojomis. Netrukus 

pasirodė iškilminga eisena: Žerveza nešė žąsį — ištiesusi įtemp- 
tas rankas, prakaituotu, bet pasitenkinimo šypsena šviečiančiu 
veidu; kitos moterys žygiavo paskui ją, irgi šypsodamosi, o 
paskutinė tipeno Nana; išplėtusi akis ir pasistiebusi, mergaitė 
stengėsi viską gerai apžiūrėti. Kai didžiulė, auksaspalvė, tvis- 
kanti riebalais žąsis atsidūrė ant stalo, jos niekas nepuolė — 
kompanija be žodžių sustingo ir jų veidai rodė pagarbią nuo- 
stabą. Svečiai mirkčiojo vienas kitam ir susižavėję kraipė gal- 
vas. Na ir gražuolė! Kokios šlaunys, koks pilvas! 

— Matyt, kad badu nemarinta! — šūktelėjo Bošas. 

Tada žąsį ėmė aptarinėti iš pagrindų. Žerveza patikslino 
faktus: tai buvusi pati puikiausia žąsis, kokią tik radusi pas 
Puasonjero priemiesčio turgaus prekiautoją paukščiais. Pasvė- 
rus anglininko svarstyklėmis, paaiškėjo, kad ji tempia netoli 
dvylikos su puse svaro; teko išdeginti visą saiką anglių, kol 
iškepė, o riebalų prilydė tris dubenis. Virginija ją pertraukė 
ir pasigyrė, kad matė paukštį dar neiškeptą, rodos, imtum ir 
suvalgytum jį žalią, kalbėjo siuvėja, žąsiės oda buvo tokia 
plonytė ir balta kaip jaunos, gražios blondinės! Vyrai nusi- 
juokė, su rajūniškuų goslumu pačepsėdami lūpomis. Tik Lorijė 
ir jo Žmona sučiaupė burnas, juos dusino pyktis matant tokią 
nuostabią žąsį ant Šlubės stalo. 

— Bet jos tokios mes vis tiek neprarysim,— pagaliau iš- 
tarė Žerveza.— Kas ją supjaustys?.. Oi ne, tik ne aš! Ji per 
daug didelė, aš bijausi jos imtis. 

Pasisiūlė Kupo. Viešpatie! Taigi nieko nėra paprasčiau: 
čiumpi koją ar sparną ir trauki į save; kaip nepjaustyk, vis 
tiek bus skanu. Visi užprotestavo ir atėmė iš jo peilį: kai jis 
imdavosi kokio nors pjaustymo, lėkštėje telikdavo graudžios 
griuvenos. Pradėjo svarstyti, kam patikėti tokį atsakingą dar- 
bą. Galiausiai ponia Lera koketiškai ištarė: 

— Paklausykite, tokia garbė priklauso ponui Puasonui, nie- 
kam kitam, tik ponui Puasonui... 

Kadangi draugija atrodė nesupratusi jos minties, ji pridūrė 
su pataikavimo gaidele: | 

— O kaip kitaip, juk ponas Puasonas puikiai valdo gink- 
lą! 

Ji perdavė jam virtuvinį peilį. Visi buvo patenkinti ir pri- 
tariamai šypsojosi. Puasonas kariškai linktelėjo ir prisitraukė 
žąsį. Žerveza ir ponia Boš, sėdėjusios šalia jo, pasitvarkė, kad 
jam netrukdytų. Jis pjaustė lėtai, atitraukęs alkūnes, ir taip 
žiūrėjo į žąsį, tarytum būtų norėjęs ją prikalti prie lėkštės. 

Kai po peiliu sutraškėjo kaulai, Lorijė, pagautas patriotizmo, 
šūktelėjo: 

— Ak! Jei tai būtų kazokas! 

— Ar jums teko kautis su kazokais, pone Puasonait — pa- 
klausė ponia Boš. 

— Ne, tik su beduinais— atsakė policininkas, atskirdamas 
sparną.— Kazokų jau seniai nebėr. 

Stojo mirtina tyla. Kaklai ištįso, žvilgsniai sekė peilį. Puaso- 
nas ruošė siurprizą. Staigiu judesiu jis paskutinį kartą moste- 
lėjo peiliu, užpakalinė paukščio dalis atsiskyrė ir atsistojo 
piestu, stuburgaliu į viršų — išėjo panašu į vyskupo mitrą. Pa- 
sigirdo džiaugsmingi šūkčiojimai. Dievaž, tik seni kariūnai ga- 
li pralinksminti bendriją. Tuo tarpu iš žąsies užpakalio plūs- 
telėjo padažo srovė; Bošas paleido liežuvį. 

— Užsiimu eilę pirmas! — tarė jis.— Tegul žąsis daro pi-pi 
tiesiai man į burną. 

— Oi koks blevyzga! — sušuko ponios.— Ir reikia gi būti 
tokiam blevyzgai! 

— Ne, kiauliškesnio žmogaus už jį nerasi! — pareiškė per- 
siutusi ponia Boš.— Nutilk, girdi! Tokių žodžių ir kareivinėse 
neišgirsi... Žinote, jis ne šiaip sau, nori pats viską supusti! 

Pakilus šurmuliui, Klemansa atkakliai kartojo: 

— Pone Puasonai, paklausykite, pone Puasonai... Palikite. 
man užpakaliuką, gerai? 

— Mano brangute, užpakaliukas jums priklauso teisėtai — 
sukikeno ponia Lera, kaip visada, darydama tik jai vienai su- 
pIrantamą užuominą. 

Tuo tarpu žąsis buvo supjaustyta. Leidęs pasidžiaugti vys- 
kupo mitra, Puasonas sudorojo ir ją ir sudėliojo gabaliukus ant 
lėkštės. Dabar jau buvo galima valgyti. Bet ponios skundėsi, 
jog karšta, ir ėmė atsiseginėti sukneles. Kupo šūktelėjo, kad 
Jis esąs savo namuose, kaimynai jam nerūpi, ir iki galo ati- 
darė duris į gatvę; puota tęsėsi trinksint vežimams, besistum- 
dančių praeivių akivaizdoje. Svečių žandikauliai spėjo pailsėti, 
skrandžiuose atsirado vietos, galima buvo pietauti toliau, ir 
visi kaip patrakę puolė žąsį. Šaipūnas Bošas tikino, jog; užtekę 
jam pažvelgti į šitą paukštį, pamatyti, kaip jį pjausto, ir jis taip 
išalkęs, tarytum jokios kiaulienos nė veršienos ir kvapo nėra 
buvę. 

Tokį įnirtingą darbavimąsi šakutėmis retai kur galėjai pa- 
matyti, niekas iš susirinkusiųjų neprisiminė, kada turėjo pro- 
gą taip apsivalgyti. Apsunkusi, užsigulusi ant stalo, Žerveza 
tylėdama kimšo didžiulius baltos mėsos gabalus, bijodama at- 

silikti nuo kitų; jai buvo kiek: gėda Gužė: dabar jis mato, ko- 
kia ji rajūnė. Beje, Gužė pats šveitė, kad net ausys lapsėjo, o 
įraudęs nuo valgymo Žervezos veidas jį tik drąsino. Be to, ji 
tokia miela ir tokia gera! Ji nekalbėjo, tačiau nepamiršdavo 
pasirūpinti tėtušiu Briu ir įdėti į jo lėkštę ką nors skanesnio. 
Buvo graudu žiūrėti, kaip šita smagurė dėl to vargšelio atsisa- 
ko žąsies sparnelio; o senukas rijo nesirinkdamas, viską iš 
eilės, ir sėdėjo panarinęs galvą, atbukęs nuo tiekos valgių — 
juk varguolis tikriausiai buvo pamiršęs mėsos skonį. Lorijė 
vis dar siuto; savo pyktį jie, matyt, nutarė išlieti ant žąsies: 
atrodė, gatavi praryti visą lėkštę, stalą, skalbyklą; kad tik pa- 
vyktų nuskurdinti Šlubę. Ponios norėjo kauliukų: juk čiulpti 
kauliukus — ponių užsiėmimas. Ponia Lera, ponia Boš ir ponia 
Piutua dorojo šonkauliukus, o motušė Kupo, dievinanti kaklą, 
pašė nuo jo mėsą savo dviem paskutiniais dantimis. Virginija 
mėgo apskrudusią odą, ir svečiai mielai ją perleido jai, nulupę 
nuo savo porcijų. Tačiau Puasonas pradėjo svaidyti į žmoną 
griežtus žvilgsnius ir liepė liautis: gana, ji ir taip daug suval- 
gė — juk kartą, persivalgiusi keptos žąsienos, ji prasivartė 10- 
voje dvi savaites kentėdama. dėl skrandžio! Kupo supyko ir 
pats įdėjo Virginijai viršutinę šlaunies dalį — kokia gi ji, po 
velniais, moteris, jei neįveiktų tokio gabalėlio! Argi žąsiena 
gali kam nors pakenkti? Priešingai, žąsiena gydo blužnies ligas. 
Ją galima valgyti net be duonos, vietoj deserto. Pats jis ga- 
lėtų visą naktį kimšti žąsieną ir neturėtų jokių nemalonumų; 
toliau: maldamas liežuviu, jis sugurkė visą koją. Tuo tarpu Kle- 
mansa čepsėdama čiulpė sturplį ir raitėsi iš juoko, nes Bošas 
šnabždėjo jai visokias nešvankybes. Ak! Prisikirto visi iš tik- 
rųjų tiek, kiek lindo. Argi atsirastų toks kvailys, kuris atsisa- 
kytų valgių, jei pasitaikė tinkama proga? Pilvai pūste pūtėsi. 
Moterys atrodė tarsi nėščios. O tie besaikiai apsirijėliai vos 
nesprogo. Sėdėjo, išsižioję, nuo smakrų varvėjo riebalai, veidai 
labiau panėšėjo į užpakalius ir buvo tokie raudoni kaip nu- 
tukusių turčių snukiai. 

O vynas, mano vaikai! Jis tekėjo upe, tekėjo kaip vanduo 
Senos upe. Tekėjo ir tuoj pat dingdavo, tarytum lietaus upe- 
liai, kai juos sugeria sausros iškankinta žemė. Pilstydamas vy- 
ną, Kupo aukštai kėlė butelį, kad visi matytų, kaip raudona 
srovė putodama pripildo stiklines, ir kai butelyje nieko nelik- 
davo, jis apversdavo jį kakleliu žemyn ir kvailiodavo tarsi 
išgręždamas paskutinius lašus. Štai dar vieną pribaigė! Skal- 
byklos kertėje augo krūva tokių „lavonų“, ir ant šitų butelių 
„Kapinių“ mėtė nuo stalo visas išėdas. Ponia Piutua paprašė van- 

dens, bet stogdengys įsižeidė ir iškart nurinko visus grafinus. 
Argi padorūs žmonės geria vandenį? Nejaugi ji nori, kad jos 
pilve įsiveistų varlės? Ir stiklinės vėl vienu mauku buvo iš- 
tuštintos, galėjai girdėti, kaip vynas nugurga gerklėmis nely- 
ginant vanduo nutekamuoju vamzdžiu per liūtį. Taip, čia lijo 
tikras vyno lietus; gėrimas atsidavė sena statine, tačiau prie 
šito kvapo visi greitai priprato ir net pradėjo jausti riešutų 
kvapą. Ak, Viešpatie: Kad ir ką tie jėzuitai sakytų, o vynuogių 
sultys — puikus išradimas! Visi juokėsi ir pritarė Kupo: darbo 
žmogus neišsivers be vyno, ir tėtušis Nojus užveisė vynuogy- 
ną ne kam kitam, o stogdengiams, siuvėjams ir kalviams. Vy- 
nas valo kraują, kelia nuotaiką, nugena nuovargį, išjudina tin- 
ginius, o jei makteli daugiau — ir jūra tau iki kelių, ir po kojų 
tau visas Paryžius. Juk darbininkui nėra ko labai džiaugtis: 
jis nustekentas, buržujų niekinamas, kišenėje nė su. Kas išdrįs 
tokiam žmogui priekaištauti, jei jis kiek ir trukteli. Juk ir jam 
norisi matyti pasaulį gražesnį. Cha! Argi jiems dabar nenusi- 
spjaut į imperatorių! Gal ir pats imperatorius dabar nusitašęs! 
Na, ir kas, jiems vis vien nusispjaut į jį: kad ir kaip steng- 
tųsi, jų nepralenks, ir jam nebus linksmiau kaip čia. Velniop 
aristokratus! Kupo siuntė visus po velnių! Visas moteris jis 
vadino gražuolėmis, plojo sau per kišenę, kur skambėjo keli 
su, ir juokėsi taip, tarsi būtų turėjęs šimtinėmis pasipurtantį 
avinėlį. Netgi Gužė, paprastai toks santūrus, šįkart irgi nukau- 
šo. Bošo akys susiaurėjo, Lorijė — išbluko. Įdegęs kariūno vei- 
das dar labiau paraudo, ir jis rūsčiai vartė akis. Taigi vyrai 
galutinai išvirto iš klumpių. Ir ponios buvo įsilinksminusios, 
bet ne per daug, saikingai; joms darėsi karšta, norėjosi išsi- 
rengti, bet nusirišo tik kaklaskares, tiesa, Klemansa apsinuo- 
gino beveik nepadoriai. Žerveza staiga atsiminė šešis antšpau- 
duotus butelius, kuriuos ruošėsi paduoti prie žąsies; ji tuojau 
pat juos atnešė, ir stiklinės vėl buvo pilnos. Tada Puasonas 
atsistojo ir, pakėlęs stiklinę, pasiūlė tostą: 

— Į šeimininkės sveikatą! 

Svečiai atsistojo triukšmingai stumdydami kėdes; iš visų 
pusių į Žervezą tiesėsi rankos, visi lietėsi stiklais ir vienas per 
kitą ko nors linkėjo. 

— Šimtą metų be šių metų! — sušuko Virginija. 

— Ne, ne, nereikia — atsakė sujaudinta Žerveza.— Nenorė- 
čiau gyventi iki tokios senatvės. Žinokite, ateina metas, kai 
pats žmogus nori palikti šitą pasaulį. 

O pro plačiai atvertas duris Gut d'Oro gatvė stebėjo išger- 
tuves ir pati jose dalyvavo. Praeiviai sustodavo ryškioje švie- 

sos juostoje, nusidriekusioje ant grindinio, ir geraširdiškai ki- 
keno matydami įkaušusią bendriją. Vežikai, susikūprinę ant 
pasostės, čaižė botagu savo kumelšes, žvilgčiojo į svečius ir 
laidė liežuvius: „Ei jūs! Gal ir man taurelę gerklei sudrėkin- 
ti!“ „Na ir išsipūtusi moterėlė!.. Palauk, tuoj atvešiu pribuvė- 
ją!" Keptos žąsies kvapas sklido po visą gatvę ir erzino kai- 
mynų šnerves; bakalėjininko parankiniams, susigrūdusiems prie- 
šais, ant šaligatvio, atrodė, kad jie irgi švenčia varduves; 
vaisių pardavėja ir moteriškė, prekiaujanti žarnomis bei ko- 
galviais, vis išeidavo, sustodavo ant savo krautuvėlių slenksčių 
ir laižydamosi uosdavo apetitą žadinančius kvapus. Ką ir sa- 
kyti, visa gatvė netvėrė noru ko nors užkrimsti. Motina ir duk- 
tė Kiudorž, prekiavusios kaimynystėje skėčiais, slampinėjo ap- 
link skalbyklą, nors paprastai ir nosies iš savo skylės neiškiš- 
davo; jos šnairavo į puotautojus, o skruostai liepsnojo, tarytum 
ką tik būtų kepusios blynus. Smulkutis laikrodininkas sėdėjo 
prie savo darbo stalo, bet negalėjo nieko veikti: jis apgirto 
žiūrėdamas į ištuštintus butelius ir nenustygo vietoje tarp sa- 
vo linksmai tiksinčių laikrodžių. Aha, kaimynai kaip reikiant 
įkaušo, šaukė stogdengys. Bet mums nėra ko slėptis! Kompa- 
nija visai atsipalaidavo ir nebesivaržydama linksminosi visų aki- 
vaizdoje; godūs sulėkusių žmonių žvilgsniai tik kaitino ir kurs- 
tė puotaujančiuosius: jie buvo gatavi išdaužti vitriną, išnešti 
į gatvę stalą ir valgyti desertą po pat praeivių nosimis, vidury 
gatvės spūsties. Negi kam nemalonu žiūrėti į besilinksminan- 
čius žmones?! Taigi nėra ko užsidaryti kaip kokiems godi- 
šiams! Matydamas, kad nupeipėlis laikrodininkas netveria savo 
kaily iš troškulio, Kupo parodė jam butelį, ir kai tasai linkte- 
lėjo galva, stogdengys nūnešė jam vyno ir stiklinę. Su gatve 
užsimezgė broliški ryšiai. Kėlė tostus į praeivių sveikatą. Drau- 
gais vadino visus simpatiškus pažiūrėti vaikinus. Puota plė- 
tėsi, visas Gut d'Oro kvartalas kvatojosi susiėmęs už pilvų, 
ir visi nuo šitos velniškos bakchanalijos vis labiau kaušo. 

Jau keletą minučių ponia Viguru, anglininkė, siuvo pirmyn 
atgal priešais skalbyklos duris. 

— Ponia Viguru! Ei, ponia Viguru! — suriaumojo kompani- 
ja. 

Ji įėjo kvailai krizendama, švarutė ir tokia stora, kad jos 
suknelė, atrodė, tuoj tuoj sprogs. Vyrai nepaprastai mėgo gnai- 
byti anglininkę, nes, kur tik čiupsi, niekur neužgriebsi jokio 
kaulelio. Bošas pasisodino ją šalimais ir, nieko nelaukęs, su- 
spaudė po stalu jos kelį. Tačiau ponia Viguru buvo prie to 
pripratusi, todėl kuo ramiausiai gurkšnojo vyną ir pasakojo, 

kad kaimynai priskretę prie langų, o namo gyventojai pradeda 
piktintis. 

— Na, čia jau mūsų reikalas, — tarė ponia Boš.— Mes su vy- 
ru durininkai, mes atsakom už tvarką... Tegu tik ateina skųs- 
tis, žinosime, ką pasakyti. 

Galiniame kambaryje tarp Nanos ir Ogiustinos įsiliepsno- 
jo žiauri kova dėl keptuvo, mat abi norėjo jį išgramdyti. Gerą 
ketvirtį valandos keptuvas plytelių grindimis tarškėjo ir bil- 
dėjo nelyginant senas skardinis prikaistuvis. Dabar Nana slau- 
gė mažąjį Viktorą, kuris užspringo žąsies kauleliu; ji daužė 
vaikelį per nugarą ir vietoj vaistų liepė ryti cukrų. Bet tai 
netrukdė jai stebėti suaugusiuosius. Ji vis ateidavo paprašyti 
vyno, duonos ar mėsos Etjenui ir Polinai. 

— Kad tu nusprogtum,— pyko Žerveza.— Še, imk ir duok 
vieną kartą man ramybę. 

Vaikai nebegalėjo praryti nė kąsnio, tačiau vis dar kramtė 
ir daužė į taktą šakutėmis, kad išsijudintų. 

Kurtinančiame klegesyje tarp tėtušio Briu ir motušės Kupo 
užsimezgė pašnekesys. Senukas, kuris, nepaisant sotaus valgio 
„ir gėrimo, vis dar buvo išblyškęs, papasakojo apie savo sū- 
nus, žuvusius Krymo kare. O! Jei jo berniukai būtų gyvi, jam 
netektų senatvėje badauti. O motušė Kupo, vos versdama lie- 
žuvį, šnibždėjo jam į ausį: 

— Žinote, su vaikais irgi daug bėdos! Va, aš lyg ir turė- 
čiau būti laiminga, ar ne? O verkti tenka ne kartą per dieną... 
Ne, geriau neverkšlenkite, kad neturite vaikų. 

Tėtušis Briu palingavo galvą. 

— Manęs niekas nenori priimti į darbą, — murmėjo jis,— aš 
per senas. Kai įeinu į dirbtuvę, jauni pradeda juoktis, klausia, 
ar tik ne aš valęs Henriko IV batus... Pernai aš dar dažiau til- 
tą ir uždirbdavau per dieną trisdešimt su; tekdavo gulėti drėg- 
mėje ant nugaros. Nuo to laiko ir kosčiu... Dabar baigta, mane 
iš visur veja.— Jis pažvelgė į savo sugrubusias rankas ir pri- 
dūrė: — Aš suprantu, kad jau niekam nebetinku. Jie teisūs, 
jais dėtas irgi tą patį sakyčiau... Žinote, visa bėda, kad aš nie- 
kaip nemirštu. Taip, aš kaltas. Jei nebegali dirbti, gulk ir nu- 
sibaik. 

— Tiesiog nesuprantu — įsiterpė jo klausęs Lorijė,— kodėl 
vyriausybė neteikia pagalbos darbo invalidams... Anądien net 
skaičiau apie tai laikraštyje... 

Tačiau Puasonas laikė savo pareiga apginti vyriausybę. 

— Darbininkai ne kareiviai, — pareiškė jis.— Invalidų namai 
tik kareiviams... Negalima reikalauti neįmanomų dalykų! 

Padavė desertą. Stalo vidury padėjo Savojos pyragą, . vaiz- 
duojantį šventyklą su į melioną panašiu kupolu; pačiame jo 
viršuje buvo įbesta dirbtinė rožė, o šalia jos ant vielos sūpa- 
vosi drugelis, padarytas iš pasidabruoto popieriaus. Du klijų 
lašai ant žiedlapių turėjo reikšti rasos lašus. Pyrago kairėje, 
plokščioje lėkštėje, gulėjo gabalas balto sūrio, o dešinėje, ki- 
toje lėkštėje— apmaigytos braškės. Tačiau dar nebuvo suval- 
gytos salotos, apšlakstytos Provanso alyva. 

— Prašau, ponia Boš,— maloniai siūlė Žerveza,— dar trupu- 
tį salotų. Aš žinau, jūs jas dievinate. | 

— Ne, ne, ačiū! Aš soti iki kaklo, — atsisakinėjo durinin- 
kė. 

Skalbėja pasisuko į Virginiją, tačiau toji įkišo pirštą į bur- 
ną, juokais rodydama, kad viskas jau eina atgal. 

— Tikrai, aš nebegaliu — šnibždėjo siuvėja.— Nebėra vie- 
tos. Nė kąsnis nebetilptų. 

— O! Jei kiek pasistengtumėt,— tęsė šypsodamasi Žerve- 
za, — vietelės visuomet atsirastų... Salotas galima valgyti ir pil- 
nu skrandžiu... Negi leisime joms pražūti. 

— Pabaigsite jas rytoj, — tarė ponia Lera.— Kai pastovi, jos 
dar skanesnės. 

Ponios sunkiai kvėpavo su gailesčiu žvelgdamos į salotinę. 
Klemansa papasakojo, kaip kartą per pusryčius ji sutvarkė 
tris didžiulius ryšelius pipirnės. Ponia Piutua ją pralenkė: o 
ji valgiusi salotų gūželes be nieko, pasidažydama į druską. 
Visos jos galėjo būti gyvos vien tik salotomis, valgyti jas nuo 
ryto iki nakties. Taip besišnekučiuodamos, ponios ištuštino sa- 
lotinę. 

— Aš tai galėčiau ir keturpėsčia skabyti salotas tiesiog iš 
lysvės, — pilna burna kalbėjo durininkė. 

Žvilgčiodami į desertą, svečiai ėmė juokauti: girdi, deser- 
tas — ne valgis. Tiesa, jis kiek pavėlavo, bet nieko, jie vis 
vien jį pagerbsią. Tegu sprogsta pilvai, bet braškių ir torto 
neatsisakysią! Be to, jie ir laiko dar turį sočiai — visa naktis 
prieš akis. O kol kas krovėsi į lėkštes braškių ir sūrio. Vyrai 
užsidegė pypkes; antspauduotieji vyno buteliai buvo jau išger- 
ti, ir jie vėl grįžo prie pilstomo vyno; gėrė neskubėdami, trauk- 
dami dūmą. Paskui svečiai įsigeidė, kad Žerveza pradėtų pjaus- 
tyti tortą. Puasonas atsistojo, nuėmė nuo jo rožę ir galantiškai 
įteikė šeimininkei, visai užstalei plojant. Žerveza prisisegė rožę 
kairėje, arčiau širdies. Užtekdavo moteriai kiek sujudėti, ir 
drugelis imdavo plazdenti sparneliais. 

— Tik pamanykite! — šūktelėjo Lorijė, padaręs nelauktą at- 
radimą.— O mes juk valgom už jūsų lyginimo stalo!.. Dievaž, 
niekada prie jo dar nebuvo taip stropiai ir; noriai dirbama! 

Šitas piktas juokas turėjo didelį pasisekimą. Pasipylė užuo- 
minos; sąmojingi juokeliai: rydama braškę, Klemansa nepa- 
miršdavo pridurti, kad įmetė į kūryklą anglių; ponia Lera ti- 
kino, kad sūris atsiduoda krakmolu; o ponia Lorijė pro dantis 
iškošė: na ir protelis praryti visus pinigus prie to paties stalo, 
prie kurio taip sunku buvo juos uždirbti! Ausyse spengė nuo 
juoko ir triukšmo. 

Staiga skardus balsas privertė visus nutilti. Bošas atsisto- 
jo, atstatė krūtinę ir užtraukė „Meilės vulkaną, arba Neprilygs- 
tamąjį kareivį ': 


Aš, Blavenas, visas gražuoles suvedžioju... 


Pirmąjį kupletą palydėjo plojimų griaustinis. Taip, taip, 
reikia padainuoti! Tegu kiekvienas padainuos savo mėgsta- 
miausią. Linksmiau nieko nesugalvosi. Vieni atsirėmė į stalą, 
kiti atsilošė ant kėdžių atkalčių, smagiausiose vietose lingavo 
į taktą galvomis ir po priedainio išmesdavo burnelę. Šitas ple- 
vėsa Bošas meistriškai dainavo humoristines daineles. Jis būtų 
prajuokinęs ką tik nori — tikrai puikiai vaidino šaunųjį ka- 
reivį išskėtęs pirštus ir atsmaukęs ant pakaušio skrybėlę. Tuoj 
po „Meilės vulkano“ jis ėmėsi „„Baronienės de Folbiš“ — daine- 
lės, kurią visi labai mėgo. Atėjęs iki trečio kupleto, jis atsisu- 
ko į Klemansą ir, geidulingai į ją žiūrėdamas, užmurkė: 


Pas baronienę ant kušetės 
Sėdėjo kartą sesės jos. 

Viena blondinė, trys brunetės — 
Ak, kiek ten vyliaus ir aistros! 


Ir kompanija įsiaudrinusi pagavo priedainį. Vyrai kulnimis 
mušė taktą. Damos čiupo peilius ir tarškino jais į stiklines. Vi- 
si choru bliovė: 

Ak, po velnių! Kas pavaišins 
Šaunųjį pa..., šaunųjį pa... 

Ak, po velnių! Kas pavaišins 
Šaunųjį pa..., šaunųjį pa... tru... Iį! 


Skalbyklos stiklai skambėjo, muslino užuolaidos nuo daina- 
vimo siūbavo. Virginija jau porą kartų buvo trumpai dingusi, 
o paskui apie kažką gyvai šnibždėjosi su Žerveza. Trečią kartą 

ji grįžo linksmybių įkarštyje ir, pasilenkusi prie draugės au- 
sies, pasakė: 

— Mano brangute, jis vis dar pas Fransua, apsimeta, kad 
skaito laikraštį... Tikriausiai rengia kokį nors piktą pokštą. 

Virginija kalbėjo apie Lantjė. Tai jį taip atkakliai sekė. Po 
kiekvieno naujo pranešimo Žerveza vis labiau niaukėsi. 

— Jis girtas? — paklausė ji Virginijos. 

— Ne,— atsakė siuvėja.— Atrodo blaivus. Dėl to ir neramu. 
Kurių galų sėdėti smuklėje, jei negeri?.. Dieve mano! Dieve 
mano! Kad tik nieko neatsitiktų! 

Labai sunerimusi, Žerveza paprašė jos nutilti. Nelauktai sto- 
jo tyla. Ponia Piutua pašoko ir užtraukė „„Abordažą“. Svečiai 
žiūrėjo į ją tylėdami. Puasonas, kad geriau girdėtų, net lio- 
vėsi rūkęs ir padėjo pypkę ant stalo krašto. Dainininkė sto- 
vėjo įsitempusi, tiesi, mažytė ir pikta: iš po juodos kepuraitės 
bolavo blyškus veidas; ji ryžtingai kapojo orą kairiąja ranka 
ir dainavo tokiu žemu balsu, kuris stebėtinai nesiderino su jos 
trapia figūrėle: 

Mums padeda ir vėjas, 
Jums galas, flibustjerai! 
Kai mes jus nugalėsim, 
Nė vieno negailėsim! 
Vaikinai, romo duokit, 
Piratų drąsiai laukit — 
Patrankos jų jau tyko 
Ir kartuvės dar dykos! 


Čia tai bent daina. Velniai griebtų, kaip gerai viskas pa- 
sakyta! Puasonas, plaukiojęs jūra, linkčiojo galvą pritardamas. 
Beje, iškart galėjai pajusti, kad daina lietė pačias jautriausias 
ponios Piutua sielos stygas. Kupo, palinkęs prie stalo, pusbal- 
siu papasakojo, kad kartą vakare Pulė gatvėje ponia Piutua 
apskaldė ausis keturiems vyrams, kurie gviešėsi kėsintis į jos 
dorybę. | 

Tuo tarpu Žerveza, padedama motušės Kupo, pilstė kavą, 
nors svečiai dar nebuvo sudoroję Savojos pyrago. Sėsti jai ne- 
leido; visi ėmė šaukti, kad atėjo jos eilė dainuoti. Žerveza 
visaip gynėsi, buvo tokia išbalusi ir sutrikusi, kad net ėmė 
jos klausinėti, ar gerai jaučiasi, ar tik nebus apsivalgiusi žą- 
sienos. Galiausiai ji vis dėlto užtraukė tyliu, švelniu balseliu 
„Ak, leiskite man miegoti!“ Kai priėjo priedainį, kur linkima 
saldžiai miegoti ir sapnuoti pačius gražiausius sapnus, jos blaks- 
tienos prisimerkė, o miglos aptrauktas žvilgsnis klaidžiojo po 

gatvės juodumą. Tuoj po jos atsistojo Puasonas; jis nusilenkė, 
staigiai krestelėjo galvą ir užtraukė užstalės dainą „Prancūzijos 
vynai“. Jo balsas gergždė kaip netepti ratai, tik paskutinis 
patriotinis posmelis turėjo pasisekimą — ir tai tik dėl to, kad, 
šlovindamas trispalvę, policininkas aukštai pakėlė stiklinę, mos- 
telėjo ir susipylė visą į savo plačiai išžiotą burną. Paskui per- 
ėjo prie romansų. Ponia Boš atliko barkarolę, kurioje pasako- 
jama apie Veneciją ir gondoljerus, ponia Lorijė — bolero apie 
Seviliją ir andalūzus, o Lorijė apdainavo šokėjos Fatmos meilę 
ir net išgarbino Arabijos kvepalus. Virš apšnerkšto stalo, ore, 
prisigėrusiame nesuvirškinto maisto . tvaiko, vėrėsi auksiniai 
horizontai, ir persivalgiusiems svečiams vaidenosi dramblio 
kaulo baltumo kaklai, juodi kaip derva plaukai, bučiniai mė- 
nesienoje, skambant gitaroms, šokančios bajaderės, žėrinčios 
perlais ir briliantais; vyrai palaimingai čiulpė pypkes, o ant 
ponių lūpų klaidžiojo ilgesingos šypsenos; visiems atrodė, kad 
jie ne čia, o kažkur toli toli ir traukia giliai į krūtinę nuosta- 
biausius aromatus. Klemansa virpančiu balsu išburkavo daine- 
lę „Sukite lizdelį“, kuri visiems be galo patiko: visi prisiminė 
kaimą, paukščių plazdėjimą, šokius po medžiais, gėles su me- 
dumi kvepiančiais žiedlapiais, žodžiu, viską, ką galima matyti 
Venseno miške, kai užeini į kokią priemiesčio užeigėlę paska- 
nauti kepto triušio. Bet Virginija vėl visus pralinksmino dai- 
nele „Užpiltinė“: ji viena ranka šauniai įsirėmė į šoną, kitą 
suko, tarytumį pilstydama degtinę, ir atrodė kaip iš akies trauk- 
ta markitantė. Visi taip įsismagino, kad ėmė įkalbinėti motušę 
Kupo padainuoti „Peliuką“. Ta atsisakinėjo, visais šventaisiais 
prisiekinėjo, kad nemoka šitos valiūkiškos dainelės, bet ga- 
liausiai sutiko ir užtraukė ją tevu, trūkinėjančiu balseliu; jos 
raukšlėtas gyvų akių veidas atgijo, pabrėždamas žaismingas 
užuominas ir jaunosios Lizos baimę, kai ji, vos pamačiusi pe- 
liuką, keldavo aukštyn padurkus. Visa užstalė kvatojo net su- 
siriesdama; moterys negalėjo sušilaikyti nesijuokusios ir bliz- 
gančiomis akimis žvilgčiojo į kaimynus. Beje, dainelė buvo 
gana padori, be jokio grubesnio žodžio. Bet Bošas nesnaudė ir 
iliustravo dainelės žodžius pirštais, nelyginant pelės letenėlė- 
mis, bėgiodamas putnia anglininkės šlaunimi. Tai galėjo blogai 
baigtis, jei, atsakydamas į maldaujamą Žervezos žvilgsnį, Gužė 
nebūtų bosu užtraukęs „„Abd-el-Kadiro atsisveikinimo“ įr kam- 
baryje nebūtų įsigalėjusi pagarbi tyla. Tai bent balsą turėjo 
kalvis! Jis griaudėjo kaip vario triūba, o garsai, atrodė, liejasi 
tiesiai iš jo gražiosios rusvos barzdos. Kai jis suriaumojo: „O 
mano prakilnioji drauge!“ — buvo kreipiamasi į juodą kario 

kumelę,— visų širdys suvirpėjo, ir plojimai nuvilnijo nesulau- 
„kus dainos pabaigos: jau velniškai puikiai griaudėjo Gužė. 

— Dabar jūsų eilė, tėtuši Briu! — tarė senoji Kupo.— Pa- 
dainuokite mums kokią nors iš senų dainų. Tos kur kas gra- 
žesnės. 

Visi atsisuko į senuką, ėmė įkalbinėti, drąsinti. Tačiau jo 
nugairintas veidas liko toks pat nejudrus, o akys bukai lakstė 
į šalis, tarsi jis nebūtų įstengęs suprasti, ko iš jo norima. Gal 
jis moka dainelę „Penki balsiai“? Tačiau tėtušis Briu nuleido 
galvą: ne, nieko jis neatsimenąs, visos senų, gerų laikų dai- 
nos susimaišė jo galvoje. Kai jį pagaliau nutarė: palikti ramy- 
bėje, jis staiga kažką prisiminė ir lyg iš po žemių suvapėjo: 

Tru lia-lia, tru lia-lia, 
Tru lia, tru lia, tru lia-lia! 


Senioko veidas pagyvėjo — šitas priedainis, matyt, sužadi- 
no jam malonius tolimos praeities prisiminimus, ir jis vienas 
jais mėgavosi vaikiškai džiugiai įsiklausydamas į savo trūk- 
čiojantį balsą: 

Tru lia-lia, tru lia-lia, 
Tru lia, tru lia, tru lia-lia! 

— Žinote, širdele,— staiga Virginija šnipštelėjo į ausį Žer- 
vezai.— Aš ką tik iš ten. Negalėjau nusėdėti vietoje... Tai va, 
Lantjė iš Fransua kažkur dingo. 

— O lauke jo nesutikote? — paklausė skalbėja. 

— Ne, aš labai skubėjau, man ir į galvą neatėjo dairy- 
tis. 

Tačiau, pakėlusi akis, Virginija tyliai aiktelėjo: 

— Dieve mano!.. Jis čia, gatvėje. Ir žiūri į mus. 

Persigandusi Žerveza žvilgtelėjo į gatvę. Šalia skalbyklos 
grūdosi žmonės — klausėsi dainų. Bakalėjininkas kartu su sa- 
vo parankiniais, žarnų ir kogalvių pardavėja, nupiepėlis laik- 
rodininkas — visi susirinko kaip į spektaklį. Buvo ir kariškių, 
ir surdutais apsitempusių buržua; trys penkerių šešerių metų 
mergaitės rimtais veidais laikėsi už rankų ir susižavėjusios 
sprogino akis. Priekyje iš tikrųjų stovėjo Lantjė ir ramiausiai 
klausėsi žvelgdamas vidun. Na ir akiplėša! Žerveza sustingo 
ir nedrįsą pajudėti. O tėtušis Briu tęsė: 

Tru lia-lia, tru lia-lia, 
Tru lia, tru lia, tru lia-lia! 


— Na, gerai, tėtuši, užteks! — tarė Kupo— Jūs greičiau- 

siai būsite primiršęs šią dainą? Nieko, kitą kartą padainuosite, 
kai mums užeis noras paverkti. 

Pasigirdo juokas. Senio balsas nutrūko, jis apvedė užstalę 
blankių žvilgsniu ir vėl pasinėrė į save. Kai kava buvo išgeI- 
ta, stogdengys pareikalavo vyno. Klemansa vėl ėmėsi braškių. 
Kurį laiką norinčių dainuoti nebuvo; kompanija pakalbėjo apie 
kaimyninio namo gyventoją, kuri šįryt pasikorė. Dabar dainuo- 
ti būtų turėjusi ponia Lera, tačiau jai reikėjo pasiruošti. Ji 
įmerkė į stiklinę su vandeniu kampą servetėlės ir pridėjo prie 
smilkinių — kad bent kiek atvėstų. Paskui paprašė degtinės, 
išgėrė ir ilgai šluostėsi lūpas. 

— „Našlaitę“, gerai? — sušnibždėjo ji— Tai ir bus ,„Našlai- 
tė“! 

Ir ponia Lera, aukšta, panaši į vyrą, didele nosimi ir pla- 
čiais žandaro pečiais, užtraukė: 

Našlaitei, motinos apleistai, 

Dievulis prieglobstį tikrai suras. 

Ir tėvo rūpesčiu apgaubs ją, 

Ir pro nelaimes ją praves... 

Jos balsas tai suvirpėdavo, tai gailiai apmirdavo; ji užver- 
tė akis aukštyn, dešinę ranką ištiesė į priekį, paskui — įsijau- 
tusi — spaudė ją prie širdies. Žerveza, sujaudinta Lantjė pasi- 
rodymo, neįstengė sulaikyti ašarų; jai dingojosi, kad tai dai- 
na apie jos kančias, kad ji ir yra tas nelaimingas, pamestas 
vaikas, kuris pagalbos gali tikėtis tik iš gerojo Dievo. Visiš- 
kai girta, Klemansa nelauktai pravirko; nuleidusi ant stalo gal- 
vą; ji žagsėjo spausdama prie lūpų suglamžytą staltiesės kraš- 
tą. Stojo įtempta tyla. Ponios išsitraukė nosinaites ir šluostėsi 
ašaras, didžiuodamosi savo jautrumu. Vyrai panarino galvas 
ir, tankiai mirkčiodami, žiūrėjo į grindis. Puasonui užgniaužė 
kvapą, jis taip stipriai sukando dantis, kad net atskilo galiu- 
kas pypkės, bet, išspjovęs jį, rūkė toliau. 

Bošas apmirė; padėjęs ranką ant anglininkės kelio, jis stai- 
ga kažko susigėdo, liovėsi ją žnaibyti, ir dvi stambios ašaros 
nusirito jo skruostais. Šitie puotautojai pasijuto esantys kieti 
kaip teisingumas ir švelnūs kaip avinėliai. Ir kai ponia Lerą 
ėmė kartoti priedainį dar lėčiau, dar graudžiau nei anksčiau, 
jie davė laisvę apgirtusiems jausmams ir pasileido šniurkštauti 
užsikvempę ant savo lėkščių, atleidę diržus ir silpdami iš grau- 
dulio. 

Bet Žerveza ir Virginija, kad ir kaip stengėsi, nepajėgė 
atitraukti akių nuo kitos gatvės pusės. Ponia Boš irgi pastebė- 

jo Lantjė ir iš nuostabos aiktelėjo toliau liedama ašaras. Ir vi- 
sos trys moterys neramiai susižvalgė linguodamos galvas. Ne- 
duok Dieve, jei Kupo atsigręžtų ir pamatytų Lantjė! Prasidėtų 
muštynės! Ką čia muštynės — tiesiog skerdynės! Jos taip spro- 
gino akis, kad stogdengys paklausė: 

— Ką jūs ten pamatėte? 

Jis pasuko galvą ir atpažino Lantjė. 

— Po velnių, šito jau per daug, — sumurmėjo jis.— Na, ir 
šlykštus tipas, na, ir niekšas... Ne, šito jau per daug, tu man pa- 
lauk... 

Matydama, kad Kupo keliasi murmėdamas žiauriausius gra- 
sinimus, Žerveza pradėjo tyliai maldauti: 

— Klausyk, maldauju tavęs... Mesk peilį... Neik ten, prida- 
rysi bėdos. 

Virginija atėmė iš stogdengio peilį, kurį tasai buvo paėmęs 
nuo stalo. Tačiau jai pritrūko jėgų sulaikyti Kupo, ir šis puo- 
lė prie Lantjė. Svečiai, ir toliau graudindamiesi, nieko pro vis 
gausiau plūstančias girtas ašaras nematė, nes ponia Lera su 
širdį draskančiu jausmingumu dainavo: 


Liūdna dalia našlaitės laukė; 
Tik vėjas glostė jos galvutę šviesiaplaukę, 
Tik medžiams ji galėjo pasiguost... 


Paskutiniai žodžiai praūžė kaip gūdus audros stūgavimas. 
Ponia Piutua, tą minutę gėrusi vyną, taip susigraudino, kad 
išmetė stiklinę, ir vynas išsiliejo ant staltiesės. O Žerveza, su- 
stingusi iš siaubo, prispaudė ranką prie lūpų, kad nesuriktų, 
ir plačiai išplėstomis akimis žiūrėjo į abu vyrus laukdama, ka- 
da vienas iš jų kris negyvas vidury gatvės. Virginija ir ponia 
Boš sekė šitą sceną su godžiu smalsumu. Gryname ore Kupo 
visai nukeipo ir, kai pamėgino pulti Lantjė, vos neįgriuvo į 
griovį. O šis tik paėjėjo kiek atokiau, net rankų iš kišenių 
neištraukęs. Dabar abu keikėsi kaip vežikai, ypač plūdosi Ku- 
po, vadino Lantjė suskretusia kiaule ir grasino paleisti žarnas. 
Abiejų balsai buvo persiutę, lydimi tokių tūžmingų gestų, sa- 
kytum priešininkai ketintų perkąsti vienas kitam gerklę. Žer- 
veza, nebežinodama, ką daryti, iš siaubo užsimerkė; viskas per 
ilgai užtruko, jai atrodė, kad vyrai tuoj tuoj susiims — taip pa- 
šėlusiai jie drabstėsi. Paskui, kai, nieko nebegirdėdama, atsi- 
merkė, ji nustėro: Kupo ir Lantjė stovėjo ir ramiausiai šneku- 
čiavo. 

Ponios Lera balsas, kai pradėjo paskutinį kupletą, vis plo- 
nėjo ir vis labiau virpčiojo: 

O kitą rytą pusiau gyvą 
Našlaitę rado patvory... 

— Ir būna gi pasauly tokių niekšų! — pratarė ponia Lori- 
jė, ir visi aplink jai pritarė. 

Žerveza persimetė žvilgsniais su ponia Boš ir Virginija. 
Nejaugi viskas gerai baigsis? Kupo ir Lantjė kalbėjosi toliau, 
stovėdami ant šaligatvio krašto. Jie dar keiksnojosi, bet jau 
visai draugiškai, kone švelniai vadindami vienas kitą kalės 
vaiku. Pastebėję, kad į juos sužiuro žmonės, ėmė vaikštinėti 
pirmyn atgal. Tarp jų, matyt, užsimezgė karštas ginčas. Staiga 
Kupo vėl persiuto: greičiausiai Lantjė atsisakė kvietimo arba 
labai prašydinosi. Galiausiai stogdengys stumtelėjo jį ir vos ne 
jėga įsitempė į skalbyklą. 

— Sakau jums, kad iš visos širdies! — šaukė jis.— Išgersite 
stiklą vyno... Juk mes vyrai, ar ne? Visuomet susitarsime.., 

Ponia Lera pakartojo priedainį paskutinį kartą. Ponios pa- 
gavo dainuoti kartu, glamžydamos savo nosinaites: 


Dievulis prieglobstį tikrai suras... 


Dainininkę be galo gyrė, ir ji pagaliau atsisėdo dėdamasi 
visiškai be jėgų. Ponia Lera paprašė ko nors išgerti: į šitą dai- 
ną ji įdėjusi labai daug jausmo ir būgštaujanti, kad gali trūk- 
ti koks nervas. Tačiau visų žvilgsniai buvo prikaustyti prie 
Lantjė, kuris taikiai sėdėjo šalia Kupo ir raitė paskutinį gabalą 
Savojos pyrago, pasimirkydamas jį vyne. Išskyrus Virginiją 
ir ponią Boš, niekas jo nepažinojo. Sutuoktiniai Lorijė užuodė 
kažką negero, bet nieko dorai nesuprato ir tik dėl viso pikto 
savo veidams suteikė įsižeidusių išraišką. Gužė, pastebėjęs Žer- 
vezos sutrikimą, vis pašnairuodavo į ką tik atėjusįjį. Nejaukią 
tylą nutraukė Kupo, paprastai pasakęs: 

— Tai mano draugas.— Ir pridūrė kreipdamasis į žmoną: — 
Na, pasijudink!.. Įpilk jam karštos kavos. 

Žerveza nedrąsiai stebėjo tai vieną, tai kitą. Iš pradžių, kai 
vyras įstūmė į kambarį jos buvusį mylimąjį, ji susiėmė už gal- 
vos, tarsi per audrą, kai trankosi perkūnas. Jai atrodė, kad 
įvyks kažkas baisaus: grius sienos ir visus sutraiškys. Paskui, 
kai vyrai susėdo šalia ir neatsitiko nieko, net užuolaidos ne- 
sujudėjo, Žervezai staiga viskas pasirodė labai natūralu. Nuo 
žąsies jai buvo kiek negera: matyt, bus persivalgiusi, ir tai 
trukdė jai protauti. Ją užvaldė palaimingas tingulys, ji sėdėjo 
atsirėmusi į stalo kraštą ir tenorėjo vieno — kad duotų jai šven- 
tą ramybę. Dievuli mano, kuriam galui gadinti sau kraują, jei. 

kitiems nė motais, ir nemalonumai susitvarko patys savaime? 
Ji nuėjo pažiūrėti, ar dar liko kavos. | 

Galiniame kambaryje vaikai buvo nutykę. Toji žvairelė 
Ogiustina ilgai šiurpino juos visokiom siaubingom istorijom, 
o pati tylutėliai kniaukė iš jų braškes. Dabar ją vertė vemti, 
ji sėdėjo tylėdama, išbalusi kaip kreida, susirietusi ant suole- 
lio. Storulė Polina užsnūdo ant Etjeno peties, kuris giliai mie- 
gojo padėjęs galvą ant stalo. Nana įsitaisė ant kilimėlio šalia 
lovos, ' rankele stipriai apkabinusi Viktoro kaklą, ir per miegus 
graudžiu balseliu kartojo: 

— Oi! Mamyte, man popa! Oi! Mamyte, man popa. 

— O kaipgi! — murmėjo Ogiustina, kurios galva bejėgiškai 
sviro ant peties. | 

Visi vaikai buvo pakaušę, be to, ir dainuškas jie plėšė ne 
prasčiau už suaugusius. 

Pamačius Etjeną, Žervezai vėl dilgtelėjo širdį; ašaros su- 
gniaužė gerklę, kai prisiminė, kad berniuko tėvas sėdi greti- 
mame kambaryje, ramiai valgo pyragą ir nerodo jokio noro 
pabučiuoti savo vaiką. Mažai trūko, ir ji būtų pažadinusi Etje- 
ną ir ant rankų nunešusi tėvui. Bet paskui nutarė, kad viskas 
susiklostė labai gerai. Nepadoru trukdyti žmonių, ir dar bai- 
giantis pietums. Ji grįžo sų kavinuku ir pripylė stiklinę kavos 
Lantjė, kuris, beje, neatrodė, kad būtų labai ja domėjęsis. 

— Na, dabar mano eilė, — suvebleno Kupo besipinančiu lie- 
žuviu.— Mat kaip! Mane palikot pasiskanauti. Laikykitės, da- 
bar aš jums padainuosiu „Tikrą kiaulę“. 

— Gerai, gerai, prašom „Tikrą kiaulę“! — šaukė visa už- 
stalė. 

Vėl pasikėlė lalesys, ir Lantjė buvo pamirštas. Ponios pa- 
siruošė peilius ir stiklines, kad galėtų barškinti į priedainio 
taktą. Visi iš anksto juokėsi žiūrėdami į stogdengį, kuris, šel- 
miškai įsisprendęs į šonus, gergždžiančiu senės balsu užtrau- 
kė: 

Pagiriom galuojuos vėlei, 
Pajudėt sunku. 

Aš vaikaitį karčemėlėn 
Palėkėt siunčiu. 

Gerą valandą pralaukiau, 
Grįžta tas bamblys 
Pusę butelio išmaukęs; 
Tikras kiaulė jis! 

Ir ponios, griaudžiant visuotiniam juokui, barškindamos pei- 

liais ir šakutėmis, pagavo priedainį plėšti choru: 
Tikras kiaulė jis! 
Tikras kiaulė jis! 

Dabar jau dainavo visa Gut d'Oro gatvė. Visas kvartalas 
plyšojo „Tikras kiaulė jis!“ Priešais skalbyklą stoviniavo nu- 
keipėlis laikrodininkas, bakalėjininko parankiniai ir prekiau- 
toja žarnokais; visi mokėjo šitą dainą ir, priėję priedainį, juo- 
kais vieni kitus kumščiojo. Dievaži, visa gatvė buvo įkaušusi, 
praeiviai, pastovėję ant šaligatvio, imdavo svyrinėti vien nuo 
to, kad kvėpavo alkoholio garais, sklindančiais iš skalbyklos. 
Taip, reikia pripažinti, kad visi svečiai buvo kaip reikiant nu- 
sitvoję. Po pirmos stiklinaitės, išgertos prie sriubos, kompanija 
vis labiau kaušo. Dabar jie gatavai nusilesė ir, vos nesprog- 
dami nuo valgių ir gėrimų, iki užkimimo laidė gerkles blankiai 
rusvoje dviejų rūkstančių lempų šviesoje. Tokių linksmybių 
gaudesys užgožė vėlyvų ekipažų trinksėjimą. Atskubėjo netgi 
du policininkai, nes jiems pasirodė, kad mieste prasidėjo ko- 
kia suirutė, bet, pamatę Puasoną, supratingai linktelėjo jam 
galva ir iš lėto nužingsniavo vienas šalia kito išilgai juodų 
namų. 

O Kupo perėjo prie naujo kupleto: 


Šventą dieną Ptit Vijete 
Buvome svečiuos. 

Kvietė mus Tinetas — dėdė — 
Nori pasiguost. 

O ką daro anūkėlis — 

Ak, kas apsakys?! 

Srutų bačkoj ieško vyšnių. 
Tikras kiaulė jis! 

Tikras kiaulė jis! 

Ir tuomet ėmė atrodyti, kad dar valandėlė kita — ir įgrius 
lubos: šiltą vasaros nakties ramybę skrodė baisus staugimas, be 
to, tie gerkliūgai dar ir ploti ėmė patys sau, nes garsiau bliauti 
nebepajėgė. 

Vėliau niekas iš kompanijos negalėjo tiksliai prisiminti, ka- 
da išgertuvės baigėsi. Tikriausiai labai vėlai, nes gatvėje ne- 
bebuvo nė gyvos dvasios — štai ir viskas, kas išplaukė iš at- 
minties. Rodos, susiėmę už rankų dar šoko aplink stalą. Pa- 
baigoje dar išgėrė karšto vyno, tik kažkoks pokštininkas įbėrė 
į stiklines „druskos. Vaikai greičiausiai patys nusirengė ir at- 

sigulė. Rytą ponia Boš gyrėsi tėškusi Bošui du gerus antausius, 
kadangi užčiupo jį kampe burkuojantį su anglininke. Bet Bošas 
nieko neprisiminė ir dievagojosi, kad čia grynas pramanas. Už- 
tat visi vienu balsu pasmerkė Klemansos elgesį. Dievaž, šitos 
mergšės niekur negalima kviesti: sėdėjo išstačiusi visas savo 
grožybes, o paskui jai pasidarė bloga, tai ir išsivėmė tiesiai 
ant muslino užuolaidų. Vyrai bent jau išeidavo į gatvę. Lorijė 
ir Puasonas, jausdami, kad gali susivemti, bemat pasileido nu- 
silengvinti prie dešrininko krautuvės. Išauklėtą žmogų iškart 
atpažinsi: antai, kai poniai Piutua, poniai Lera ir Virginijai 
pasidarė negera, jos paprasčiausiai nuėjo į gretimą kambarį ir 
'nusitraukė korsetus, o Virginija net turėjo valandėlę išsitiesti 
ant lovos, kad užbėgtų už akių nemaloniems dalykams. Paskui 
svečiai palengva ėmė skirstytis, slinko vienas paskui kitą, vie- 
ni kitus lydėdami, ir visi jie skendo tirštoje gatvės migloje, 
o paskui juos skrido paskutiniai girtos puotos atgarsiai: sutuok- 
tinių Lorijė piktas kivirčas, įkyrus ir nykus tėtušio Briu „tru 
lia-lia, tru lia-lia“. Žervezai pasirodė, kad Gužė prieš išeidamas 
apsiverkė: Kupo: vis dar dainavo, o Lantjė greičiausiai išbuvo 
iki galo; ji iki šiol jautė ant savo plaukų karštą kvėpavimą, 
bet negalėjo tvirtinti, ar tai buvo Lantjė kvėpavimas, ar šiltas 
nakties vėjo gūsis. 

Ponia Lera tokį vėlyvą metą bijojo grįžti į .Batinjolį — te- 
ko nuimti nuo lovos čiužinį, atitraukti stalą ir pataisyti jai pa- 
talą skalbykloje ant grindų. Ten ji ir užmigo tarp varduvių 
pietų išėdų. Ir ištisą naktį, kol nusitašę Kupo miegojo kaip 
užmušti, kaimynų katė, įšokusi per langą į kambarį, treškino 
žąsies kaulelius, dorojo paukščio likučius savo smulkiais, ašt- 
riais dantukais. | 

Kitą šeštadienį Kupo namie nepietavo, atsirado vėlai, apie 
dešimtą valandą vakaro, ir ne vienas — atsivedė Lantjė, Pasi- 
L“ jie Monmartre pas Tomą drauge valgė avino šlaunė- 
es. 

— Nesibark, šeimininke, — tarė stogdengys,— mes labai ma- 
žai paėmę, pati matai... Su juo neįsivažiuosi, tuoj primena, kas 
nedera. 

Ir Kupo papasakojo, kaip jie susitiko Rošešuaro gatvėje. 

O po pietų „Juodojo rutulio“ kavinėje Lantjė išgerti atsisa- 
kė — girdi, tavo tokia šauni, padori žmona, nėra ko po visokias 
smukles valkiotis. Žerveza klausėsi vyro, mechaniškai šypsoda- 
masi. Ne, ji nė nemanė jo barti, buvo pernelyg sutrikusi. Po 
varduvių ji, aišku, tikėjosi vėl kada nors pamatysianti savo 
buvusį mylimąjį, bet dabar, šitokį vėlų metą, kai jau ruošėsi 
gulti, nelauktas jo atėjimas išmušė moterį iš vėžių; virpančiais 
pirštais Žerveza tvarkė išsidraikiusius plaukus. 

— Žinai ką, — tęsė Kupo,— jei jis buvo toks rūpestingas ir 
atsisakė su manimį išgerti kavinėje, tai teks mudviem įpilti po 
taurelę čia... Neatsisakyk, taip reikia! 

Darbininkės buvo jau seniai išėjusios. Motušė Kupo ir Na- 
na ką tik atsigulė. Žerveza buvo bepradedanti uždarinėti skal- 
byklos langines, bet, pamačiusi vyrus, viską metė, tik pastatė 
ant stalo stiklus ir pradėtą konjako butelį. Lantjė net nesėdo 
ir vengė tiesiai kreiptis į Žervezą. Tačiau kai ji pylė jam kon- 
jako, jis šūktelėjo: 

— Tik lašą, ponia, tik lašą, prašau jūsų! 

Kupo pažvelgė į juos-ir nutarė atvirai pasikalbėti. Ko gi 
jiems it kokiems kalakutams pūstis vienam prieš kitą? Kas bu- 
vo, tas buvo, nėra ko ir prisiminti, tiesa? Jei po dešimtį metų 
nešiosi senas nuoskaudas, gali tekti susirieti su visu pasauliu. 
Ne, ne, jis ne toks, jo širdis atvira. Svarbiausia, jis žinąs, su 
kuo turi reikalą — su šaunia moterimi ir su šauniu vyru,— žo- 
džiu, su dviem draugais. Jis ramus, nes neabejojąs, kad jie gar- 
bingi žmonės. 

— Be abejo, žinoma, žinoma...— kartojo Žerveza, panarinu- 
si galvą ir pati nesuprasdama, ką murmlena. 

— Jį man dabar tik sesuo, ir daugiau nieko,— savo ruožtu 
pralemeno Lantjė. 

— Tai paduokite vienas kitam ranką, kad jus bala! — su- 
šuko Kupo.— Ir nusispjaut mums, ką pliurpsės buržua! Kai žmo- 
gaus smegeninė dirba, jis nusimano apie gyvenimą geriau už 
visokį milijonierių. Pirmiausia draugystė, nes draugystė — tai 
draugystė, ir svarbiau už ją nieko nebegali būti. 

Jis taip karštai daužė kumščiais sau į krūtinę, taip susi- 
graudino, kad net teko jį raminti. Visi trys tylėdami susidaužė 
ir išgėrė. Žerveza dabar galėjo gerai apžiūrėti Lantjė: per var- 
duvių šventę ji matė jį kaip per rūką. Jis pastorėjo, užsiau- 
gino pilvuką, rankos ir kojos apsitraukė riebalais ir atrodė ne 
pagal ūgį storos. Tačiau veido bruožai liko gražūs, nors nuo 
veltėdiško gyvenimo ir paburkę; jis vis dar labai rūpinosi sa- 
vo išvaizda, puoselėjo savo plonus ūsus, todėl atrodė ne vy- 

resnis kaip trisdešimt penkerių. Mūvėjo pilkas kelnes, buvo 
apsivilkęs tamsiai mėlyną paltą, užsivožęs apvalią skrybėlę; 
jis turėjo net laikrodį su sidabrine grandinėle, ant kurios ky- 
buriavo žiedelis — greičiausiai kieno nors dovana. 

— Na, man metas,— tarė jis — juk aš gyvenu kone pasau- 
lio krašte. 

Lantjė jau buvo ant šaligatvio, kai stogdengys pašaukė jį 
ir liepė pasižadėti užeiti, kai tik pasitaikys būti šitame miesto 
gale. Žerveza nepastebimai išėjo iš kambario, paskui grįžo 
stumdama priešais save vienmarškinį užsimiegojusį Etjeną. 
Berniukas šypsojosi ir trynė akis. Bet, pamatęs Lantjė, jis su- 
mišęs sustojo ir, visu kūnu drebėdamas, ėmė neramiai žvalgytis 
į motiną ir į Kupo. 

— Ar pažįsti šitą poną? — paklausė Kupo. 

Berniukas tylėdamas „nuleido galvą. Paskui nedrąsiai link- 
telėjo duodamas suprasti, kad šitą poną jis pažįstąs. 

— Tai nekvailiok ir pabučiuok jį! 

Lantjė laukė — orus ir ramus. Kai Etjenas pasiryžo prieiti, 
jis pasilenkė, atstatė berniukui vieną skruostą, paskui kitą, po 
to ir pats garsiai pakštelėjo vaikui į kaktą. Etjenas nedrąsiai 
pažvelgė tėvui į veidą, bet netikėtai prapliupo verkti ir kaip 
patrakęs išbėgo iš kambario, o Kupo pavymui barė jį, vadin- 
damas laukiniu. 

— Jis iš netikėtumo, — teisino vaiką Žerveza, pati išblyškusi 
ir susijaudinusi. - 

.— O apskritai jis labai klusnus, labai mielas, — pridūrė Ku- 
po.— Aš jį šauniai išauklėjau, pamatysite... Jis pripras prie 
jūsų. Vien dėl berniuko negalime pyktis, ar ne? Mums seniai 
metas susitaikyti. Aš greičiau duosiu nukirsti galvą negu truk- 
dysiu tėvui matytis su savo vaiku. 

Tokia proga jis pasiūlė baigti konjaką. Vėl susidaužė. Lant- 
jė niekuo nesistebėjo ir buvo pavydėtinai ramus. Stengdama- 
sis atsilyginti stogdengiui už svetingumą, padėjo jam uždaryti 
skalbyklos langines. Paskui papliauškinęs ranką į ranką, kad 
nusivalytų dulkes, jis atsisveikino su sutuoktiniais. 

— Labos nakties. Gal dar pagausiu autobusą... Netrukus bū- 
tinai pas jus užsuksiu. 

Nuo to vakaro Lantjė pasidarė dažnas svečias Gut d'Oro 
gatvėje. Jis ateidavo, kai stogdengys būdavo namie, ir jau nuo 
durų klausdavo jo, duodamas suprasti, kad užsukęs tik dėl 
draugo. Visada švariai nusiskutęs ir gražiai susišukavęs, jis 
sėsdavosi priešais vitriną ir, nenusivilkdamas palto, mandagiai 
šnekučiuodavo, kaip ir dera išauklėtam žmogui. Pamažu su- 

tuoktiniai Kupo sužinojo kai kurias jo gyvenimo smulkmenas. 
Per paskutinius aštuonerius metus Lantjė vienu tarpu buvo 
net skrybėlių dirbtuvės bendrasavininkis; paklaustas, kodėl pa- 
sitraukė, jis užsiminė apie kompaniono, savo kraštiečio, niek- 
šiškumą: tas šlykštus tipas prašvilpė su moterimis visus pini- 
gus, įdėtus į biznį. Tai, kad jis, Lantjė, yra buvęs šeimininkas, 
teikė jam orumo savo paties akyse. Jis be perstojo kartojo 
turįs pasidaryti stambios skrybėlių firmos pajininku, o tai atei- 
tyje žada didžiulį pelną; belaukdamas tokio praturtėjimo, jis 
tinginiavo ir vaikštinėjo susikišęs rankas į kišenes, ir kaip koks 
buržua šildėsi saulutėje. Kartais jis imdavo skųstis savo gy- 
venimu, tačiau, kai jam pasakydavo, jog štai tame fabrike 
reikia darbininkų, jis tik niekinamai nusišaipydavo: dievaž jis 
neturįs jokio noro badmiriauti liedamas prakaitą ir kraudamas 
turtą kitiems. Ir visgi šitas vaikinas, sakė Kupo, ne vien oru 
gyvas. O! Jis moka tvarkytis, greičiausiai bus radęs pelningą 
užsiėmimą, iš visko matyt, kad gyvena neblogai: juk reikia 
daug pinigų, kad galėtum nešioti krakmolytus marškinius ir 
puošnius kaklaraiščius, kokius ryši tik išlepinti sūneliai. Vie- 
ną rytą stogdengys matė, kaip Monmartro bulvare batų valyto- 
jas blizgino Lantjė batus. Tiesą sakant, Lantjė, taip mėgstantis 
pašnekėti apie kitus, tuoj pat nutildavo arba imdavo meluoti, 
kai tik kalba užeidavo apie jį. Jis net nenorėjo sakyti savo 
adreso. Ne, kur ten, jis gyvenąs toli, pas vieną bičiulį, laikinai, 
žinoma, kol gaus gerą darbą, ir nekviečiąs pažįstamų užeiti 
pas jį — vis tiek jo niekada nebūna namie. 

— Iš dešimt vietų vargu ar atsiras viena vertinga! — daž- 
nai aiškindavo jis.— O įsidarbinti vienai dienai, garbės žodis, 
neverta... Štai aš, pavyzdžiui, nuėjau pirmadienį į Monružą, 
pas Šampijoną. Tą patį vakarą jis prikibo prie manęs su kal- 
bom apie politiką. Mūsų pažiūros nesutapo. Na, o antradienio 
rytą išmoviau: vergų, ačiū Dievui, dabar nėra, ir aš nenoriu 
parsiduoti už septynis frankus per dieną. 

Ėjo pirmosios lapkričio dienos. Lantjė pasirodė skalbykloje 
su puokštelėmis žibuoklių, kurias galantiškai įteikė Žervezai ir 
dviem darbininkėms. Jo vizitai vis dažnėjo; galiausiai jis pra- 
dėjo užeidinėti beveik kasdien. Atrodė, jog Lantjė nori užka- 
riauti viso namo, viso kvartalo meilę ir pradėjo nuo to, kad 

visiškai pavergė Klemansą ir ponią Piutua, kurioms jis mei- 
linosi su vienodu įkarščiu, nepaisydamas didelio abiejų ponių 
amžiaus skirtumo. Po mėnesio abi moteriškės dėl jo tiesiog 
ėjo iš proto. Bošų savimeilę ypač glostė tai, kad jis kiekvie- 
nąkart užeina į durininko kambarėlį pasisveikinti, ir tie į pa- 

debesius kėlė jo mandagumą. Lorijė, kai tik sužinojo, kas bu- 
vo tas ponas, atėjęs į varduvių baliaus pabaigą, tuoj pradėjo 
Žervezą pilti purvais už tai; kad ji išdrįso įsileisti į namus bu- 
vusį meilužį. Tačiau kartą Lantjė užėjo pas juos užsakyti savo 
pažįstamai grandinėlės ir taip jiems patiko, kad jie pasodino 
jį ir gerą valandą neišleido pakerėti jo kalbų; jie negalėjo 
suprasti, kaip toks padorus vyriškis galėjo gyventi su Šlube. 
Galiausiai kasdieniai kepurininko vizitai pas Kupo jau nieko 
nebepiktino, visi laikė tai natūraliu dalyku,— taip jis sugebėjo 
palenkti savo pusėn visą Gut d'Oro gatvę. Vienintelis žmogus, 
kuriam jis iš pat pradžių nepatiko,— tai Gužė. Jei jam esant 
skalbykloje užeidavo Lantjė, kalvis tuojau pat išeidavo, kad 
nereikėtų su tuo tipu susipažinti. 

Nepaisant visuotinio susižavėjimo kepurininku, Žerveza bu- 
vo apimta gilaus nerimo. Jai darėsi tai karšta, tai šalta, kaip 
tada, per aną atvirą pokalbį su Virginija. Ji su siaubu jautė, 
kad jai neužtektų jėgų atstumti Lantjė, jei jis užtiktų ją va- 
kare vieną ir mėgintų pabučiuoti. Tačiau palengva ji ėmė rim- 
ti matydama, kaip padoriai elgiasi Lantjė: jis niekada nežiūrė- 
jo jai tiesiai į akis, niekada ir pirštu prie jos neprisilietė, netgi 
už kitų nugarų. Be to, ir Virginija, kuri, atrodė, skaitė bičiu- 
lės mintis, gėdijo ją nedorai galvojant. Ko gi jai bijoti? Malo- 
nesnį žmogų būtų sunku ir rasti. Dievaži nėra ko jai baimin- 
tis! Ir ilgšė Virginija taip gudriai viską patvarkė, kad vieną 
vakarą, užvedusi pokalbį apie jausmus, paliko draugę vienudu 
su Lantjė. Kepurininkas rimčiausiu tonu, rūpestingai rinkdamas 
žodžius, pasakė, kad širdis jo mirusi ir nuo šiol jis atsidėsiąs 
tik sūnaus laimei. Jis nė karto neužsiminė apie Klodą, kuris 
vis dar gyveno Pietuose. Etjeną jis kas vakarą bučiuodavo į 
kaktą, bet, jei berniukas likdavo kambary, nežinodavo, ką jam 
sakyti, ir tuoj jį pamiršdavo flirtuodamas su Klemansa. Ir nu- 
siraminusi Žerveza pajuto, kad praeitis joje miršta. Nuo Lantjė 
buvimo blanko prisiminimai apie Plasaną ir „(Gerosios širdies“ 
viešbutį. Ji taip dažnai matydavo Lantjė, kad liovėsi apie jį 
svajoti. Jai buvo netgi šlykštu prisiminti jų buvusius santy- 
kius. Su tuo baigta, baigta visiems laikams. Jei jis išdrįstų prie 
jos kibti, ji rėžtų jam porą gerų antausių arba — greičiausiai — 
pasiskųstų savo vyrui. Ir ji vėl su nepaprastu švelnumu ėmė 
galvoti apie ištikimą Gužė draugystę, ir sąžinės priekaištai jos 
nebekamavo. 

Vieną rytą, atėjusi į darbą, Klemansa papasakojo, kad va- 
kar, apie vienuoliktą, sutikusi Lantjė, einantį už parankės su 
kažkokia moterimi. Ji pasakojo apie tai nešvankiais žodžiais 

ir slapta piktdžiugaudama, iš anksto mėgaudamasi, kaip susi- 
rauks šeimininkė. Taip, ponas Lantjė kilo Notr Dam de Loret 
gatve; ta moteris šviesiais plaukais, aiškiai matyti, kad viena 
iš tų nuvalkiotų bulvaro kumelšių, viena iš tų, kurių vienas 
galas dega, kitas rūksta. Dėl juoko ji juos „pasekusi. Mergšė 
užlėkė pas dešrininką ir pirko ten krevečių bei kumpio. Pas- 
kui Larošfuko gatvėje mažytė įėjo į vienus namus, o Lorijė 
pasiliko stovėti ant šaligatvio; užvertęs galvą, jis laukė, kol 
ji duos pro langą ženklą įeiti. Tačiau veltui Klemansa stengėsi 
gražinti savo pasakojimą riebiais komentarais — Žerveza kuo 
ramiausiai lygino baltą suknelę. Kartais ant jos lūpų užklysda- 
vo atlaidi šypsena. Ką tie provansiečiai, pratarė ji, amžiais jie 
limpa prie moterų, jiems gera visokia, kad ir gatavai nusival- 
kiojusi. Ir vakare, kai atėjo Lantjė, ji iš visos širdies juokėsi 
iš Klemansos žodžių, kuri erzino skrybėlininką dėl jo blon- 
dinės. Beje, jam, atrodo, patiko, kad juos pamatė. Dieve ma- 
no! Taip, tai jo sena bičiulė, jie retkarčiais matosi, jei kokia 
patogi proga pasitaiko. Prabangi moteris. O kokie jos baldai — 
vien palisandras! Ir jis išvardijo jos buvusius meilužius: toks 
grafas, stambus fajanso pirklys, notaro sūnus... O jam patinka, 
kai nuo moters dvelkia kvepalais. Jis kaip tik kišo Klemansai 
po nosimi savo nosinę, kurią jam buvo iškvėpinusi draugužė, 
kai įėjo Etjenas; Lantjė iškart surimtėjo, pabučiavo berniuką 
ir tarė: juokai ir lieka juokais, o iš tikrųjų tai jo širdis seniai 
mirusi. Žerveza, palinkusi prie savo darbo, pritardama linkte- 
lėjo galva. Ir Klemansos piktas išsišokimas atsisuko prieš ją 
pačią, — kadangi Lantjė kartą kitą jai slapčiom gnybtelėjo, da- 
bar ji stipo iš pavydo šitai bulvaro mergšei, kuri gali taip kvė- 
pintis muskusu. | 

Kai atėjo pavasaris, Lantjė, jau tapęs savu žmogum Kupo 
namuose, užsiminė, kad norėtų persikelti arčiau draugų. Jis 
buvo sumanęs išsinuomoti kambarį su visu apstatymu pado- 
riame name. Ponia Boš ir pati Žerveza aplakstė visą kvartalą, 
ieškodamos ko nors tinkamo. Bet Lantjė pasirodė pernelyg iš- 
rankus, jis reikalavo, kad būtų didelis kiemas, kad kambarys 
būtų pirmame aukšte,— žodžiu, jam reikėjo visokių neįsivaiz- 
duojamų patogumų. Ir dabar, kasvakar sėdėdamas pas Kupo, 
jisai, regis, matuodavo lubų aukštį, tyrinėdavo kambarių išsidės- 
tymą, tarsi geidaudamas panašaus butelio. Taip, geresnio jam ir 
nereikėtų, jis mielai apsistotų tokiame ramiame ir jaukiame 
kampelyje. Paskui savo apžiūrą baigdavo vis tais pačiais žo- 
džiais: 

— Nieko nepasakysi, jūs velniškai gerai įsitaisėte! 

Vieną kartą, kai po vakarienės Kupo namuose jis vėl pa- 
kartojo šituos žodžius, stogdengys, pradėjęs jį tujinti, nelauktai 
šūktelėjo: | | 

— Na, jei jau taip, brolyti, tai Ar lik čia... Kaip nors su- 
tilpsime... 

Ir jis ėmė dėstyti, kad galima atlaisvinti sandėliuką, kur 
suversti nešvarūs skalbiniai, ir būtų puikiausias kambarys. O 
Etjenas galėtų miegoti skalbykloje: nakčiai patiestų ant grin- 
dų čiužinį, ir gerai. 

— Ne, ne,— prieštaravo Lantjė,— aš jokiu būdu negaliu su- 
tikti. Per daug jus varžysiu. Žinau, jūs tai man siūlote iš 
visos širdies, tačiau mums bus per ankšta taip susikimšus... Be 
to, žinote, visi mes turime savo gyvenimą. Man tektų vaikščio- 
ti per jūsų miegamąjį, o tai tikrai nepatogu. 

„— Ot šmikis! — kvyktelėjo stogdengys; jis duso iš juoko 
ir kosėdamas daužė kumščiais į stalą.— Jam tik kvailystės gal- 
voje!.. Reikia tik pasukti smegeninę, vištos tu galva! Kam- 
baryje juk du langai, taip? Mes pailginsime langą iki grindų 
ir padarysime iš jo duris. Supranti? Įeiti galėsi tiesiai iš kie- 
mo. Jei taip nori, vidines duris galima užtaisyti. Tu sau, mes 
sau, viskas kaip reikiant 

Stojo tyla. Pagaliau Lantjė išniurneno: 

— Na, jei taip, tada, ko gero... Bet ne, aš jus vis tiek per 
daug varžysiu. 

Jis vengė žiūrėti į Žervezą, tačiau, atrodo, laukė, kad ir ji 
pakviestų. O jai šita vyro idėja labai nepatiko; ne dėl to, kad 
mintis gyventi po vienu stogu su Lantjė žeistų ją ar labai kel- 
tų nerimą, — ne, Žerveza paprasčiausiai nežinojo, kur dėti ne- 
švarius skalbinius. Stogdengys vis pabrėžė šito sandėrio nau- 
dą. Mokėti penkis šimtus frankų už butą visada būdavo sun- 
koka. Tai: va, Lantjė kas mėnesį duotų dvidešimt frankų už 
kambarį su baldais; jam tai nebrangu, o jie iškart pajustų 
pastiprinimą, kai reikės mokėti nuomą. Kupo pažadėjo po jų 
lova įtaisyti didelę dėžę — ten sutilpsią viso kvartalo skudu- 
rai. Žerveza dvejojo, klausiamai žiūrėjo į senąją Kupo, kurios 
širdį Lantjė.jau seniai buvo užkariavęs lepindamas senutę le- 
dinukais nuo kosulio. 

— Ne,.jūs mūsų nevaržysite,— galiausiai ištarė Žerveza.— 
Nieko, kaip nors susitvarkysime... 

— Ne, ne,— pakartojo Lantjė,— ačiū, jūs labai malonūs, ta- 
čiau tai būtų per daug įžūlu iš mano pusės. 

Tada Kupo persiuto. Ar dar ilgai jis čia spyriosis? Sako 

gi jam, kad iš visos širdies! Jis jiems padarys paslaugą, alšku? 
Ir stogdengys piktai subliovė: 

—-Etjenai! Etjenai! | 

Berniukas snaudė užsikvempęs ant stalo. Išsigandęs jis pa- 
kėlė galvą. 

— Paklausyk, sakyk jam, kad tu nori... Taip, taip, štai ši- 
tam ponui... Sakyk tu jam garsiai: „Aš noriu.“ 

— Aš noriu — mieguistu balsu išlemeno Etjenas. 

Visi nusijuokė. O Lantjė tuojau pat surimtėjo, peržvelgė 
visus skvarbiu žvilgsniu, paskui pasilenkė per stalą, paspaudė 
Kupo ranką ir reikšmingai ištarė: 

— Aš sutinku... Sutinku dėl vaiko. 

Kitą dieną, kai tik namo savininkas Maresko užėjo pas Bo- 
šus, Žerveza užsiminė apie pertvarkymus. Iš pradžių jis nė 
girdėti nenorėjo, ėmė baisiausiai piktintis tarytum ji būtų 
paprašiusi leisti nugriauti visą namo sparną. Paskui, po kruopš- 
čios buto apžiūros, kai Maresko pakėlė galvą ir įsitikino, kad 
viršutiniai aukštai nuo to nenukentės, leidimą davė, tačiau su 
sąlyga, kad pats neturės jokių išlaidų, o sutuoktiniams Kupo 
teko pasirašyti popierių, kuriuo jie įsipareigojo, nuomos sutar- 
ties laikui pasibaigus, palikti butą tokį, koks buvo. Tą pačią 
dieną. stogdengys atsivedė draugų: mūrininką, dailidę ir da- 
žytoją, kurie sutiko sutvarkyti šitą reikalą vakarais, po dar- 
bo — reikia gi padaryti paslaugą bičiuliui. Naujos durys ir kam- 
bario remontas atsiėjo ne mažiau kaip šimtą frankų, žinoma, 
neskaičiuojant vyno, kuriuo buvo laistomas darbas. Kupo su 
draugais pažadėjo atsiskaityti vėliau, kai gaus pinigų iš savo 
nuomininko. Paskui susirūpinta baldais. Žerveza kambaryje 
paliko motušės Kupo spintą ir iš savo miegamojo atnešė stalą 
ir dvi kėdes; dar teko nupirkti tualetinį stalelį ir lovą su visa 
patalyne — viskas kainavo šimtą trisdešimt frankų, kuriuos su- 
tarė atiduoti dalimis — po dešimt frankų per mėnesį; ką gi, 
iš pradžių tie Lantjė dvidešimt frankų išeis skolai padengti, 
užtat paskui jie gaus gražaus pelno. 

Lantjė atsikraustė pirmosiomis birželio dienomis. Išvakarė- 
se Kupo pasisiūlė bičiuliui eiti kartu ir paimti skrynelę, kad ne- 
reikėtų išmesti trisdešimt su vežikui. Tačiau tasai sutriko ir 
pasakė, kad jo skrynelė per sunki; atrodė, jis iki paskutinės 
akimirkos nori nuslėpti, kur gyvena. Lantjė atsirado apie tre- 
čią valandą po pietų. Kupo nebuvo namie. Žerveza, stovėjusi 
ant skalbyklos slenksčio, išbalo pažinusi tą pačią kelioninę 
skrynią. Taip, tai buvo jų senoji skrynia, ta pati, su kuria at- 
važiavo iš Plasano į Paryžių, tik dar labiau apsilaupiusi, įlū- 

žusi, perrišta virvėmis. Ir štai dabar skrynia grįžo atgal, kaip 
ji dažnai sapnuodavo; gali būti, kad ją atvežė netgi tas pats 
fiakras, kuriuo kažkada su Lantjė išdardėjo ta šliurė poliruoto- 
ja. Tuo tarpu Bošas padėjo Lantjė įnešti bagažą. Žerveza sekė 
paskui juos — suglumusi, tylėdama. Kai vyrai pastatė skrynią 
vidury kambario, ji pasakė, kad tik nereikėtų tylėti: 

— Na, štai ir sutvarkytas reikalas. 

Paskui, matydama, kad Lantjė krapštosi prie skrynios ir į ją 
nekreipia jokio dėmesio, ji susitvardė ir paklausė: 

— Gal išgertume vyno, pone Bošai? 

Ir ji atnešė butelį su stiklinaitėmis. Kaip tik tuo momentu 
šaligatviu ėjo uniformuotas Puasonas. Ji jam linktelėjo pri- 
merkusi akis. Policininkas puikiai ją suprato. Kai jis būdavo 
tarnyboje ir kas nors iš kvartalo gyventojų jam pamerkdavo, 
tai reiškė, kad jis kviečiamas praskalauti burną stiklinaite vy- 
no. Ir jis valandų valandas slampinėdavo priešais skalbyklą, 
laukdamas — gal Žerveza duos jam sutartinį ženklą. Gavęs 
ženklą, jis įeidavo iš kiemo pusės ir maktelėdavo stiklinaitę, 
tačiau taip, kad iš gatvės niekas nematytų. 

— A, tai jūs, Badengai *! — pasveikino jį kepurininkas. 

Jis vadino policininką Badengu, norėdamas pasišaipyti iš 
imperatoriaus. Puasonas šią pravardę priėmė su vis tokia pat 
neįžvelgiama mina, įr nebuvo galima suprasti, ar jis įsižeidęs, 
ar didžiuojasi ja. Beje, Lantjė ir Puasonas, nepaisant jų skir- 
tingų politinių įsitikinimų, buvo tapę gerais draugais. 

— Ar jūs žinote, kad imperatorius Londone tarnavo poli- 
cininku? — savo ruožtu paklausė Bošas.— Ir rankiodavo gatvė- 
je nusilesusias moteriškutes, garbės žodis. 

Tuo metu Žerveza pripylė tris stiklines. Ji pati gerti ne- 
norėjo, jautė, kad širdis ne visai vietoje. Tačiau ji neišėjo, 
vis stebėjo, kaip Lantjė baigia narplioti paskutinį virvagalį, ir 
degė smalsumu pamatyti, kas tos skrynios viduje. Ji prisiminė, 
kad viename šone turi gulėti krūva puskoj inių, dveji nešvarūs 
daiktus? Nejaugi vėl sugrįžo tie praeities skarmalai? Lantjė, 
prieš atkeldamas dangtį, paėmė stiklinaitę ir susidaužė: 

— Į jūsų sveikatą! 

— Į jūsų! — atkartojo Bošas ir Puasonas. 

Skalbėja vėl pripylė stiklines. Vyrai ranka nusišluostė lū- 
pas. Pagaliau Lantjė atidarė skrynią. Joje buvo be tvarkos su- 
versti laikraščiai ir knygos, seni drabužiai, skalbiniai. Dar jis 


* Badengas — niekinama imperatoriaus Napoleono. III pravardė. 

ištraukė puodą, porą batų, Ledriu-Roleno biustą su - numušta 
nosimi, išsiuvinėtus marškinius, darbines kelnes. Pasilenkusi 
prie skrynios, Žerveza pajuto nuo visų šitų daiktų einantį ta- 
bako, nevalyvo vyro kvapą, rodantį, kad jis tesirūpina išoriniu 
blizgesiu, tik tuo, kas matyti. Ne, senosios skrybėlės kairiaja- 
me kampe nebebuvo. Ten gulėjo jai nematytas priegalvėlis 
segtukams, matyt, kokios nors moters dovana. Tada Žerveza 
nusiramino; ji žiūrėjo į daiktus, kuriuos jis vieną po kito trau- 
kė, ir su nepaaiškinamu liūdesiu stengėsi prisiminti, ar jie bu- 
vo tada, kai buvo' ji, ar atsirado vėliau, jau kitų moterų lai- 
kais. | 

— Tik pažvelkit, Badengai, ką aš turiu, — tarė Lantjė. 

Ir jis pakišo Puasonui po nosimi „Napoleono III meilės nuo- 
tykius“ — Briuselyje išleistą knygelę su graviūromis. Tarp ki- 
tų žaismingų istorijų ten pasakojama, kaip imperatorius su- 
viliojo trylikametę virėjo dukterį; piešinėlyje pavaizduotas Na- 
poleonas III nuogomis blauzdomis su Garbės legiono kaspinėliu 
vietoj drabužio; jis persekiojo mergaitę, mėginančią išvengti 
gašlių jo glamonių. | 

— Tai bent! — šūktelėjo Bošas, įbedęs akis į paveikslėlį, 
kuris žadino jo slepiamus geidulių instinktus.— Va taip ir at- 
sitinka! 

Puasonas buvo sukrėstas, apstulbintas; jis nerado žodžių, 
kaip apginti imperatorių. Kas parašyta knygoje, to juk nepa- 
neigsi! Ir kai šaipokas Lantjė vis kaišiojo tą paveikslėlį jam 
po nosimi, jis tik skėstelėjo rankomis ir šūktelėjo: 

— Kas čia tokio? Ar maža ko gyvenime būna? 

Lantjė nerado ką į tai atsakyti, ir, nukabinęs nosį, ėmė 
tylomis dėlioti knygas bei laikraščius į spintos lentyną; jis 
labai apmaudavo, kad virš stalo nėra knygų lentynos, ir Žer- 
veza pažadėjo parūpinti jam lentynėlę. Lantjė atsivežė keletą 
knygų: Luji Blano „Dešimties metų istoriją“ — be pirmojo to- 
mo, kurio, beje, ir anksčiau jis neturėjo, Lamartino „Žirondi- 
ninkus“, išleistus knygelėmis po du su, Eženo Siu „Paryžiaus 
paslaptis“ ir „„Amžinąjį žydą“ ir dar krūvą filosofinių ir poli- 
tinių brošiūrėlių, atsitiktinai įsigytų iš visokio seno šlamšto 
prekijų. Tačiau labiausiai jis didžiavosi laikraščiais, žvelgė į 
tą savo kolekciją su meila ir pagarba. Jis rinko ją daugybę 
metų. Kai pasitaikydavo kavinėje perskaityti kokį nors aštres- 
nį straipsnį, atitinkantį jo pažiūras, jis laikraštį nusipirkdavo 
ir saugodavo. Tokiu būdu jis sukaupė galybę pačių įvairiausių 
laikraščių, suverstų į krūvą be jokios tvarkos. Ištraukęs laik- 

raščius iš skrynios apačios, Lantjė meiliai paplekšnojo juos ran- 
ka ir tarė bičiuliams: 

— Tik pažvelkit! Drąsiai galiu tvirtinti, kad daugiau nie- 
kas neturi tokio puikaus dalyko... Jūs nė neįsivaizduojate, kiek 
daug“ čia visko prirašyta! Ir jei būtų pritaikyta bent pusė čia 
siūlomų idėjų, visuomenė bemat apsivalytų. Taip, taip, tas jūsų 
imperatorius kūlvirsčiom nusiristų nuo sosto kartu su savo pad- 
laižiais... 

Tačiau jį pertraukė staiga išblyškęs policininkas, kurio rus- 
vi ūsai ir espanjolė net pasišiaušė iš pasipiktinimo: . 

— Na, o kaip armija? Ką su ja manote daryti? 

Ir tada Lantjė užvirė. Jis šaukė daužydamas kumščių savo 
laikraščius. 

— Aš reikalauju uždrausti militarizmą, aš — už tautų bro- 
liavimąsi... Aš reikalauju panaikinti privilegijas, titulus ir mo- 
nopolijas... Aš reikalauju teisingo atlygio už darbą, pelno de- 
ramo paskirstymo, proletariato viešpatavimo!.. Ir visų laisvių, 
girdite? Visų be išimties!.. Ir skyrybų teisės taip pat! 

— Taip, taip, ir skyrybų teisės — moralei palaikyti! — entu- 
ziastingai pritarė Bošas. 

Puasonas pasitempė, net ūgtelėjo, ir ėmė prieštarauti: 

— O jei aš nenoriu tų jūsų laisvių? Turiu aš į tai teisę ar 
ne? 

— Nenorite... nenorite...— vapėjo Lantjė, dusdamas iš įtū- 
žio.— Ne, jūs neturite tokios teisės! Jei jūs nenorite laisvių, 
aš pats jus uždarysiu Kaene, taip, aš pats, Kaene, kartu su 
jūsų imperatoriumi ir visa jo karališka šunauja. 

Taip jie riedavosi kaskart, vos tik visi sueidavo. Žerveza, 
nemėgusi tokių ginčų, paprastai įsiterpdavo mėgindama juos 
apraminti. Ir šįkart, nuvijusi savo sutryptos meilės prisimini- 
mus, kurie atgijo pamačius senąją skrynią, ji subruzdo ir pa- 
rodė trims vyriškiams stiklines. 

— Teisybė,— bemat apsiraminęs, ištarė Lantjė ir paėmė sa- 
vo stiklinaitę.— Į jūsų sveikatą! 

— Į jūsų! — atsakė Bošas ir Puasonas, susidauždami su 
juo. 

Tuo tarpu Bošas vis nenustygo vietoje ir neramiai žvilg- 
čiojo į policininką. 

— Tikiuosi, viskas liks tarp mūsų, pone Puasonai? — ga- 
liausiai išmurmleno jis.— Maža ką matai ir. girdi... 

Tačiau Puasonas neleido jam nė baigti. Jis pridėjo -prie 
krūtinės ranką, tarsi pasižadėdamas, kad viskas liks jo širdyje. 
Negi eisiąs skųsti savo draugų, kur tai matyta! Grįžo Kupo, ir 

jie ištuštino dar vieną butelį. Paskui policininkas per kiemą 
ištykino į gatvę ir vėl oriai nupėdino šaligatviu — griežtas ir 
rimtas. 

Iš pradžių, kai Kupo šeimoje apsigyveno nuomininkas, čia 
viskas apvirto aukštyn kojomis. Lantjė, žinoma, turėjo savo 
kambarį, atskirą įėjimą, raktą, bet jie sutarė neužmūryti durų 
tarp abiejų kambarių ir paprastai jis eidavo per skalbyklą. Krū- 
vos nešvarių skalbinių Žervezai labai trukdė, nes pažadėtąją 
dėžę Kupo užmiršo; jai tekdavo iškaišioti skalbinius po kam- 
pus — kur pakliuvo, o dažniausiai laikydavo juos po lova; tai 
buvo ne taip jau malonu, ypač karštomis vasaros naktimis. Be 
to, jai be galo įgriso kasvakar guldyti Etjeną vidury skalbyk- 
los; jei darbininkės užsibūdavo, vaikas užmigdavo ant kėdės. 
Ir kai Gužė pasiūlė siųsti Etjeną į Lilį, kur jo senasis šeiminin- 
kas, šaltkalvis, rinko mokinius, Žerveza su džiaugsmų sutiko, 
juo labiau kad berniukas pats norėjo išvažiuoti: namie jo gy- 
venimas nebuvo saldus, ir jis svajojo išsiveržti į laisvę. Bet 
ji baiminosi, kad gali griežtai pasipriešinti Lantjė: juk jis per- 
sikėlė pas juos tik tam, kad būtų arčiau sūnaus, ir vargu ar 
sutiks išsiskirti su juo praėjus vos porai savaičių po atsikraus- 
tymo. Tačiau kai Žerveza nedrąsiai užsiminė Lantjė apie šį pla- 
ną, tas karštai jam pritarė sakydamas, kad kiekvienas jaunas 
žmogus turėtų pamatyti pasaulio. Tą rytą, kai Etjenas susi- 
rengė išvažiuoti, Lantjė išrėžė ištisą kalbą apie jo teises, pas- 
kui, pabučiavęs sūnų, pamokomai pareiškė: 

— Atsimink, gamintojas — ne vergas, o tasai, kuris nieko 
negamina, — tiesiog tranas. 

Paskui gyvenimas lyg ir įėjo į vėžes, viskas aprimo, na- 
muose įsigalėjo nauji įpročiai. Žerveza priprato prie visur be- 
simėtančių nešvarių skalbinių, prie to, kad Lantjė pareina ir 
iseina kada panorėjęs. Jis nesiliovė kalbėti apie būsimą pel- 
ningą darbą; kartais išeidavo rūpestingai susišukavęs, iškrak- 
molytais marškiniais, ilgai negrįždavo, net nenakvodavo, paskui 
parsirasdavo dėdamasis labai nusikamavęs, tarytum ištisą parą 
būtų tvarkęs valstybinės svarbos reikalus. Tiesą sakant, gyve- 
no jis kaip inkstas taukuose. Ką ir kalbėti, nebuvo jokio pa- 
vojaus, kad jis prisitrins ant delnų nuospaudas! Paprastai jis 
keldavosi apie dešimtą, po pusryčių, jeigu patikdavo oras, ei- 
davo pasivaikščioti, o lietingomis dienomis likdavo skalbyklo- 
je ir skaitydavo laikraščius. Jis čia jautėsi kaip žuvis vande- 
ny, leipo iš malonumo galėdamas būti darbininkių draugijoje, 
trainiojosi aplink jų sijonus, gyrė jų riebius žodelius ir kurstė 
jas kalbėti nešvankybes, tiesa, pats stengdavosi vartoti tik rink- 

tinius žodžius; jis taip ir lipo prie skalbėjų: juk kas kas, o 
jos žodžių kišenėje neieško. Kai Klemansa bėrė savo neišsen- 
kamas nešvankybių atsargas, jis meiliai šypsojosi ir suko savo 
siaurus ūselius. Troškus, drėgnas skalbyklos oras, prakaituo- 
tos pusnuogės darbininkės, pirmyn atgal stumdančios karštas 
laidynes, kalnai visur besimėtančių moteriškų baltinių — visas 
šis kampelis, toks panašus į alkovą, Lantjė buvo išsvajotoji 
vietelė, taip ilgai ieškotas tinginystės ir malonumų uostas. 

Iš pradžių Lantjė maitinosi pas Fransua, užeigoje ant Puason- 
jė gatvės kampo. Tačiau kokius tris ar keturis kartus per sa- 
vaitę jis pietaudavo pas Kupo ir galiausiai pasiprašė duoti jam 
visą išlaikymą: jis jiems mokėsiąs kiekvieną šeštadienį po pen- 
kiolika frankų. Ir taip jis galutinai įsitaisė jų namuose. Dabar 
nuo ryto iki vakaro jis trainiojosi vienmarškinis po skalbyklą 
ir galinį kambarį, įsakinėjo, darė savo tvarką ir net pats tar- 
davosi su užsakovais. Fransua vynas jam pradėjo nebepatikti, 
ir jis įkalbėjo Žervezą pirkti vyną pas anglininką Viguru, o 
ten nuėjęs, jis drauge su Bošu kirkindavo anglininko žmoną. 
Paskui jam pasidarė neskani Kudlu duona, atseit prastai iš- 
kepta, ir jis pradėjo siuntinėti Ogiūstiną į duoninę Puasonjero 
priemiestyje — pas Mejerį. Jis atsisakė ir bakalėjininko Leong- 
ro prekių, nepakeitė tik storojo Šarlio — Polonso gatvės mė- 
sininko, mat jam patiko ano politinės pažiūros. Po mėnesio 
Lantjė pareikalavo, kad viskas būtų. kepama ant alyvų alie- 
jaus. Ne veltui Klemansa šaipydavosi, kad tie prakeikti pro- 
vansiečiai mėgsta riebiai gyventi. Omletą jis ruošdavo pats — 
apkepdavo iš abiejų pusių kaip blynelį, ir tada jis traškėjo 
tarp dantų kaip džiūvėsėlis. Kai motušė Kupo kepdavo bifštek- 
sus, jis nenuleisdavo nuo jos akių, reikalavo, kad jie būtų ge- 
rai iškepti, ir tuomet jie pasidarydavo kieti kaip puspadis; be 
to, visur kaišiojo česnakų, piktinosi, jei salotose rasdavo pet- 
ražolių ar kitų žalumynų, šaukė, kad tai piktžolės, kad tokia 
bjaurastimi netrukt ir apsinuodyti. Jo mėgstamiausias patieka- 
las buvo vandenyje virta tiršta vermišelių sriuba, į kurią jis 
sukliukindavo pusę butelio aliejaus. Šitą srėbalą galėjo val- 
gyti tik jis ir Žerveza, o kai jo surizikavo paragauti ir kiti šei- 
mos nariai, tikri paryžiečiai, jie vos neišvėmė visų vidurių. 

Pamažu Lantjė pradėjo kištis ir į šeimos reikalus. Kadangi 
Lorijė vis suko uodegas, kad tik nereikėtų mokėti penkių fran- 
kų už motušės Kupo išlaikymą, jis pareiškė, kad galima jiems 
iškelti bylą. Tyčiojasi jie, ar ką! Iš tikrųjų jie turį mokėti ne 
penkis, o dešimt frankų, ir reikalavo jų taip atkakliai ir drau- 
ge taip maloniai, kad grandinėlių meistras nedrįso jam atsa- 

kyti. Dabar ir ponia Lera duodavo dvi šimto su monetas. Mo- 
tušė Kupo buvo gatava išbučiuoti jam rankas; Lantjė, be kita 
ko, atlikdavo didžiojo arbitro vaidmenį jos kivirčuose su mar- 
čia. Kai, netekusi kantrybės, Žerveza imdavo savo anytą bur- 
noti ir šioji, įsikniaubusi į pagalvę, šniurkščiojo, Lantjė jėga 
stumdavo jas vieną prie kitos, aiškindavo, kad nėra ko savo 
kvailystėmis juokinti žmonių, ir versdavo jas pasibučiuoti. Ne- 
paliko ramybėje ir Nanos: jam atrodė, kad mergaitė prastai 
auklėjama. Čia jis buvo teisus; kai mergaitę lupdavo tėvas, ją 
gindavo motina, o kai šleptelėdavo motina, sceną keldavo tė- 
vas. Nana tiesiog džiūgavo matydama, kad tėvai dėl jos pjau- 
nasi; ji iš anksto žinojo, kad liks nenubausta, ir tiesiog eidavo 
galva. Ji įjunko eiti žaisti į priešais esančią kalvę; čia ji šlais- 
tėsi ištisomis dienomis, suposi ant ienų, ėjo slėpynių su gauja 
nutrūktgalvių niūriame kieme, iš kurio netikėtai iššokdavo į 
gatvę, klaikiai rėkdama, išsiterliojusi ir susitaršiusi, o paskui 
tuos snarglėtus vaikiščius būtų išbaidę kūjo smūgiai. Tik Lant- 
jė pavykdavo su ja susikalbėti, bet ir jį tai mergiūkštei pasi- 
sekdavo pergudrauti. Šita dešimtmetė bamblė eidavo pro jį 
kaip suaugusi — kraipydama klubus ir įsmeigusi jau pasileidu- 
sių akių žvilgsnį. Galiausiai jis ėmėsi ją auklėti: mokė Naną 
šokti ir kalbėti Provanso tarme. 

Taip praėjo metai. Kaimynai buvo įsitikinę, kad Lantjė tu- 
ri pajamų, antraip sunku būtų paaiškinti, iš ko stogdengio šei- 
ma taip plačiai gyvena. Be abejonės, Žerveza ir toliau uždirb- 
davo, tačiau dabar, kai jai teko maitinti du veltėdžius, pelno 
iš skalbyklos, žinoma, neužteko, juo labiau kad reikalai ėjo 
prastyn, klientų buvo vis mažiau, o darbininkės nuo ryto iki 
vakaro mušė dinderį. Teisybės dėlei reikia pasakyti, kad Lant- 
jė nemokėjo nei už butą, nei už maistą. Pirmus mėnesius jis 
dar šiek tiek duodavo, o paskui teko tenkintis kalbomis apie 
tai, kad netrukus jis gausiąs stambią sumą ir jau tada iškart 
atsiskaitysiąs už viską. Žerveza nedrįso net užsiminti apie pi- 
nigus. Duoną, vyną, mėsą ji imdavo skolon. Sąskaitos vis au- 
go, skola kasdien padidėdavo trim keturiais frankais. Ji dar 
nieko nebuvo davusi nei baldžiui, nei trims vyro draugams — 
mūrininkui, dailidei ir dažytojui. Kreditoriai pradėjo burbėti, 
krautuvėse su ja kalbėdavo jau ne taip maloniai kaip anks- 
čiau. Tačiau Žervezai tartum protas aptemo: kad ir neišgalė- 
dama mokėti, ji ėmė viską, kas brangiausia, galutinai klimpda- 
ma į skolas;. tačiau širdies gilumoje ji liko garbinga, svajojo 
uždirbti krūvą pinigų, tiesa, pati nežinodama, kokiu būdu, ir 

saujomis dalyti penkiafrankes monetas savo skolintojams. Žo- 
džiu, ji ritosi vis žemyn, o jausdama, kad žūsta, vis dažniau 
kalbėdavo apie skalbyklos išplėtimą. Vidurvasarį išėjo ilgšė 
Klemansa: darbo neužteko ir dviem darbininkėms, o algos tek- 
davo laukti ištisas savaites. Artėjo katastrofa, o Kupo ir Lantjė 
auginosi pilvukus. Draugužiai rijo už keturis, ėdė ir gėrė skal- 
byklą, tuko iš jos žlugimo; jie ragino vienas kitą doroti dvi- 
gubą porciją, o šlemšdami desertą plekšnojosi pilvus ir krėtė 
visokiausius juokus, kad maistas greičiau susivirškintų. 

Kvartale visiems smarkiai rūpėjo, ar tikrai Lantjė vėl. su- 
ėjo su Žerveza. Čia nuomonės išsiskyrė. Lorijė žodžiais, Šlubė 
iš kailio nėrėsi, kad tik susigrąžintų kepurininką, tačiau šis net 
į tą pusę žiūrėti nenorėjęs; be to, ji per daug susinešiojusi, 
mieste jisturįs kur kas jaunesnių panelių. Bošai priešingai — 
buvo įsitikinę, kad skalbėja pačią pirmąją naktį nuslinko pas 
savo buvusį meilužį, vos tik tas mulkis Kupo spėjo užknarkti. 
Šiaip ari taip, visa tai atrodė gana nepadoru, tačiau gyvenime 
apskritai tiek kiaulysčių, ir dar didesnių, kaip šitoji, kad žmo- 
nės pradėjo laikyti tokį gyvenimą trise natūraliu ir net mielu 
dalyku: Kupo namuose niekad negirdėti muštynių ir šiaip iš 
pirmo žvilgsnio viskas padoru. Jei imtum kaišioti nosį į kitas 
šeimas, ko gero, visai uždustum nuo smarvės. O šita trijulė — 
šaunūs žmonės. Gyvena sau ramiai, valgo ir geria kiek lenda, 
na, o jei ir miega visi kartu, tai bent netrukdo kaimynams. 
Be to, kvartalą užkariavo geros Lantjė manieros: Šitas gud- 
ruolis sugebėjo užkimšti burną patiems smarkiausiems liežu- 
vautojams: Beje, iš tikrųjų niekas ir nežinojo, kokie jo santy- 
kiai su Žerveza, ir kai vaisių pardavėja ėmėsi tikinti prekiau- 
toją Žarnokais, kad tarp jų nė iš tolo nėra jokio meilės ry- 
šio, pastaroji net apgailestavo — tada, girdi, Kupo šeima visai 
neįdomi. 

O Žerveza gyveno sau ramiai ir nereagavo į visą tą purvą. 
Prieita iki to, kad ją pradėjo kaltinti beširdyste. Niekas ne- 
įstengė suprasti jos apmaudo kepurininkui. Ponia Lera, -die- 
vinusi kištis į svetimas meilės istorijas, kas vakarą užeidavo 
pas Kupo; Lantjė ji laikė žaviu vyriškių, kuriam negalėtų at- 
sispirti net pačios prabangiausios moterys. Ponia Boš tikino, 
kad jei aplinkybės būtų šitaip susiklosčiusios prieš dešimt me- 
tų, ji už save kažin ar būtų galėjusi garantuoti. Nebylus są- 
mokslas prieš Žervezą, užuot nuslopęs, vis plėtėsi stumdamas 
ją į Lantjė glėbį, tarytum tos kūmutės didesnio malonumo kaip 
įtaisyti jai meilužį ir įsivaizduoti nebūtų galėjusios. Tačiau Žer- 
vezą jos stebino: jai pačiai Lantjė neatrodė toks jau viliojan- 

tis. Be abejo, jis pasikeitė į gera, pradėjo padoriai rengtis ir 
šiaip apsitrynė besėdinėdamas kavinėse ir politiniuose susirin- 
kimuose. Tik ji tai jau pažįsta jį iki kaulų smegenų ir, pa- 
žvelgusi į jo akis, mato jose tai, kas ją trikdo. Na, o jeigu jis 
taip anoms patinka, kodėl gi pačioms to pono nepakibinusė 
Tai kartą ji davė suprasti ir Virginijai, pačiai karščiausiai ke- 
purininko gerbėjai. Tada ponia Lera ir Virginija, norėdamos 
pasišaipyti iš Žervezos, papasakojo jai, kad Lantjė tamposi su 
ta žalga Klemansa. Žinoma, Žerveza nieko nepastebinti, ta- 
čiau, vos tik ji išeinanti, Lantjė jau ir vedasi Klemansą į savo 
kambarį. Dabar jau juos kartu. matą ir gatvėje — tikriausiai jis 
eina pas ją.. 

— Na ir kas? — paklausė Žerveza kiek virptelėjusiu bal- 
su.— O kas man rūpi?! 

Ir ji atidžiai pažvelgė į Virginiją: jos geltonose kaip katės 
akyse įsižiebė auksinės kibirkštys. Vadinasi, šita moteris vis 
dėlto jos nekenčia, jei tyčia kursto 165 pavydą? Tačiau siuvėja 
apsimetė kvailute. 

— Suprantama, kad jums nerūpi,— ištarė ji — Tik reikėtų 
jam patarti mesti tą mergšę, su ja jis prisidarys nemalonu- 
mų. 

Blogiausia buvo tai, kad, jausdamas aplinkinių paramą, Lant- 
jė pradėjo kitaip elgtis su Žerveza. Dabar, sveikindamasis arba 
atsisveikindamas su ja, jis sulaikydavo jos ranką savojoje, trik- 
dė ją savo atidžiu įžūliu žvilgsniu, kuriame buvo aiškiai maty- 
ti, ko jis iš jos geidžia. Eidamas pro nusisukusią Žervezą, jis 
stengdavosi paliesti ją keliu ir, tarytum norėdamas apsvaiginti, 
pūstelėdavo į kaklą savo karštą kvapą. Tačiau jis vis dar lū- 
kuriavo nesiryždamas pereiti į atvirą puolimą. Kartą vakare, 
kai liko su ja skalbykloje vienudu, jis, netaręs nė žodžio, pri- 
rėmė drebančią moterį prie sienos ir norėjo pabučiuoti. Tą aki- 
mirką atsitiktinai užėjo Gužė. Žerveza muistėsi ir šiaip taip iš- 
siplėšė iš Lantjė plėbio. Visi trys ėmė kalbėti apie šį bei tą, 
tarsi nieko ir nebuvo atsitikę. Gužė sėdėjo išblyškęs, panarinęs 
galvą, niūrus: jis nusprendė, kad sutrukdė jiems ir Žerveza 
gynėsi tik taip sau, gėdydamasi bučiuotis prie pašalinių žmo- 
nių. 

Kitą dieną Žerveza jautėsi labai nelaiminga ir slampinėjo 
po skalbyklą, nepajėgdama išlyginti nė nosinėš; ji troško pa- 
matyti Gužė, paaiškinti, kad be jos pritarimo Lantjė ją spaudė 
prie sienos. Tačiau Etjenas buvo Lilyje, ir dabar ji nedrįsdavo 
eiti į kalvę, kur Aikanoji Koserė, arba Plačiagerklis, -žiūrėda- 
vo į ją pašaipiai išsiviepęs. Bet pavakariop ji neištvėrė, pasi- 

ėmė tuščią pintinę ir išėjo pasakiusi, kad reikia Port Blanš 
gatvėje užeiti pas vieną klientę paimti skalbinių. Atsidūrusi 
Markadė gatvėje, ji ėmė lėtai vaikštinėti priešais kalvę, vilda- 
masi atsitiktinai pamatyti Gužė. O šis, matyt, irgi jos laukė, 
kadangi, nepraėjus nė penkioms minutėms, tarsi atsitiktinai iš- 
ėjo į gatvę. 

— Tai jūs? Buvote su reikalais? — paklausė jis, stengdama- 
sis nusišypsoti. — O dabar namo? 

Jis šitai pasakė tik dėl to, kad nereikėtų tylėti: juk Žer- 
veza buvo pasukusi ne į namų, o kaip tik į priešingą pusę. Ir 
net nesusiėmę už rankų jie pasuko Monmartro link. Jų gal- 
vose stukseno vienintelė mintis: nueiti kuo toliau nuo paša- 
linių akių, nes žmonės, ko gero, dar gali pamanyti, kad jie 
prie kalvės paskyrė pasimatymą. Nuleidę galvas, jie sliūkino 
duobėtu grindiniu, o ausyse gaudė aplinkinių dirbtuvių ūžesys. 
Paskui, nuėję porą šimtų žingsnių, jiedu lyg susitarę pasuko 
į kairę ir, vis dar tylėdami, atsidūrė dykynėje. Tarp lentpjūvės 
ir sagų fabriko žaliavo pievos juosta, lyg pribarstyta rudų sau- 
lės išdegintos žolės dėmių; aplink kuolą mekendama suko ra- 
tus ožka. Dar toliau kėpsojo nudžiūvęs medis, tartum apang- 
lėjęs nuo saulės kaitros. 

— Tikrai visai kaip kaime...— sušnibždėjo Žerveza. 

Jie atsisėdo po nudžiūvusiu medžiu. Skalbėja savo pintinę 
pasistatė šalia. Priešais Monmartro kalvą rikiavosi eilės aukštų 
pilkų namų, pamargintų skurdžios medžių žalumos. Užvertę 
galvas, jie stebėjo virš miesto atsivėrusią plačią švaraus dan- 
gaus mėlynę, kurią tik šiaurės pusėje kirto mažų baltų debesė- 
lių virtinė. Ryški šviesa žlibino akis, ir abudu nukreipė žvilgs- 
nius į padūmavusius tolimų priemiesčių kontūrus, įsistebeiliję 
į garų srovę, su triukšmu besiveržiančią iš plono garinės lent- 
pjūvės vamzdžio. Jo sunkūs atodūsiai tarytam apramino jų 
suspaustas krūtines. 

— Taip, aš ėjau su reikalais..— norėdama sulaužyti nejau- 
kią tylą, pralemeno Žerveza.— Man reikėjo... 

"Ji taip troško pasiaiškinti, o štai dabar nedrįsta ištarti nė 
žodžio. Jai buvo labai gėda. Bet ji suvokė, jog jie čia atėjo 
kaip tik dėl to, kad pakalbėtų apie vakardieną, ir jie jau šne- 
kasi apie tai, tik be žodžių. Vakarykštis nutikimass juodu la- 
bai slėgė ir varžė. 

Tada, kankinamo liūdesio pagauta, su ašaromis akyse, Žer- 
veza ėmė pasakoti apie savo skalbėjos ponios Bižar agoniją; 
ji mirė šį rytą klaikiose kančiose. 

— Viskas prasidėjo nuo suspardymo — jos vyras spyrė jai 
kelis kartus į pilvą, — kalbėjo ji tyliai ir monotoniškai.— Pil- 
vas smarkiai išsipūtė. Greičiausiai kažkas buvo pažeista viduje. 
Dieve mano, per tris dienas ji buvo pribaigta... Ir tarp kator- 
gininkų nerasi tokio niekšo. Teisėjai ir taip turi begales rū- 
pesčių, negi pradės dar domėtis kiekviena moterėle, mirtinai 
vyro užspardyta. Spyriu daugiau ar mažiau — anoks čia svaI- 
bumas, kai spardoma kasdien. Be to, ir pati vargšė moteris 
norėjo išgelbėti savo vyrą nuo ešafoto: vis tikino, kad susimu- 
šė pilvą, kai griuvo kniūpsčia ant rėčkos... Ji klykė visą naktį, 
kol išleido paskutinį kvapą. 

Kalvis tylėjo ir mėšlungiškai kuokštais rovė žolę. 

— Dar nėra nė dviejų savaičių — tęsė Žerveza,— kai ji at- 
junkė nuo krūties savo mažiausiąjį, Žiulį; gerai dar, kad spė- 
jo išmaitinti... Dabar ant Lali rankų liko du mažyliai. Mer- 
gytei nėra nė aštuonerių metukų, o ji jau tokia rimta ir pro- 
tinga — tikra motinėlė. Bet Bižaras ir ją tranko.. Viešpatie, 
kiek daug žmonių gimsta vien tik kančioms. 

Gužė pakėlė į ją akis ir drebančiomis lūpomis sušnibž- 
dėjo: 

— Vakar jūs mane įskaudinote, ak, kaip įskaudinote... 

Žerveza išbalo ir maldaujamai sudėjo rankas. Jis tęsė: 

— Aš žinau, taip turėjo atsitikti... Tik reikėjo viską pa- 
sisakyti man, yasEĄ prisipažinti, kad aš be reikalo nesitikėčiau, 
jog jus... 

Jis nebaigė sakyti. Žerveza pašoko šūpratusi, kad Gužė, 
kaip ir visi kvartale, laiko ją Lantjė meiluže. Ir, ištiesusi ran- 
kas, sušuko: 

-— Ne, ne, prisiekiu... Jis prispaudė mane, norėjo pabu- 
čiuoti — tai tiesa, tačiau jis netį neprisilietė prie mano veido, ir 
tai buvo pirmas kartas, kai jis mėgino... Prisiekiu jums savo 
gyvybe, savo vaikų gyvybe, prisiekiu viskuo, ką turiu paties 
švenčiausio! 

Tačiau kalvis lingavo galvą. Jis netikėjo: moterys visada 
neigia savo kaltę. Žerveza staiga surimtėjo ir, rinkdama žo- 
džius, lėtai ištarė: 

— Jūs mane pažįstate, pone Gužė, aš nesu melagė... Gar- 
bės žodis, šito nebuvo!.. Ir šito niekada nebus, girdite? Nieka- 
da! Jei taip atsitiktų, aš laikyčiau save paskutine niekše, nė 
iš tolo neverta tokio žmogaus kaip jūs draugystės! 

Kai tarė tuos žodžius, jos veidas buvo toks! gražus ir švietė 
tokiu nuoširdumu, kad jis paėmė ją už rankos ir vėl pasodino. 
Dabar jis vėl kvėpavo visa krūtine, o viduje viskas tarytum 

dainavo iš džiaugsmo. Pirmą kartą jis taip spaudė jos ranką 
savojoje. Abu tylėjo. Dangumi lėtai plaukė balti debesys. Ož- 
ka, kuri ganėsi netoliese, žiūrėjo į jų pusę ir kartas nuo karto 
tyliai sumekendavo. Neatgniauždami pirštų, labai susijaudinę, 
jie klaidžiojo akimis po balkšvus Monmartro šlaitus, po fabri- 
kų kaminų, iškilusių horizonte, tankynę, po visą tą dulkėtą ir 
niūrų priemiestį. 

— Jūsų motina pyksta ant manęs, aš žinau...— tyliai išta- 
rė Žerveza.— Ne, neprieštaraukit.. Mes jums skolingi tiek pi- 
nigų! 

S Tačiau Gužė vos ne jėga privertė ją nutilti, iki skausmo 
suspausdamas jos ranką. Jis nenorėjo, kad ji kalbėtų apie pini- 
gus. Paskui užsikirsdamas sumurmėjo: 

— Klausykite, aš jau seniai noriu jums pasiūlyti vieną da- 
lyką... Jūs nelaiminga. Motina tikina, kad jūsų reikalai pras- 
t 

Jis patylėjo, kol atgavo kvapą, ir išpyškino: 

— Štai kas! Imkime ir išvažiuokime kartu iš čia! 

Žerveza žvelgė į jį ne visai suprasdama, ką jis nori pasa- 
kyti, nustebinta šito netikėto prisipažinimo — juk iki šiol apie 
savo meilę nebuvo net užsiminęs. 

— Kaip išvažiuokime? — paklausė ji. 

— Taip, — tęsė jis, nuleidęs galvą.— Mudu galėtume išva- 
žiuoti bet kur, kad ir į Belgiją... Tai beveik mano tėvynė... Abu 
dirbsime ir netruksime prasigyventi. 

Ji tirštai nuraudo. Jei jis būtų ją apkabinęs ir pabučiavęs, 
jai nebūtų buvę taip gėda kaip dabar. Na ir keistuolis, siūlo ją 
išsivežti — lyg koks romano herojus ar aukštuomenės kavalie- 
rius! Ką čia! Aplink ją darbininkai dažnai meilinasi ištekėju- 
sioms moterims, tačiau niekur jų neveža, net į Sen Deni, vis- 
kas vyksta čia pat, vietoje, be jokių triukų. 

— Ką jūs, pone Gužė, ką jūs...— lemeno ji, nerasdama, ką 
atsakyti. 

.  — Ir dar štai kas! Mes gyventume tik dviese. Tie kiti man 
trukdo, suprantate? Kai aš simpatizuoju moteriai, negaliu ma- 
tyti jos su kitais. 

Ji, jau spėjusi atitokti, tarė: 

— Tai neįmanoma, pone Gužė. Tai būtų labai negražu. Aš 
gi ištekėjusi, turiu vaikų... Žinau, jūs man simpatizuojate, su- 
prantu, kad jus skaudinu. Bet mes vis tiek! nebūtume laimingi, 
mus užgraužtų sąžinė. Aš taip pat prisirišusi prie jūsų, jūs man 
daug reiškiate, ir aš jums neleisiu daryti kvailysčių. Taip, tai 
būtų kvailystė... Tegu jau viskas lieka kaip buvę. Mes ger- 

biame vienas kitą, mums kartu gera. Tai labai daug reiškia iI 
tai man ne kartą padėjo. Mūsų padėtyje geriau jau gyventi 
garbingai, ir paskui mums bus atlyginta. 

Klausydamasis jos, Gužė lingavo galvą. Jis sutiko, jis ne- 
galėjo prieštarauti. Ir staiga vidury baltos dienos jis ją apka- 
bino, vos neuždusindamas glėbyje, ir aistringai pabučiavo į 
kaklą, tarytum norėdamas praryti. Paskui jis ją paleido nieko 
daugiau nereikalaudamas ir nė žodžiu nebeužsimindamas apie 
savo meilę. Žerveza pasitaisė suknelę, ji nepyko, nes suprato, 
kad jie abu yra nusipelnę šito mažučio džiaugsmo. 

Kalvis, visu kūnu drebėdamas, traukėsi tolyn nuo Žervezos, 
kad vėl nepasiduotų pagundai; jis šliaužiojo keliais ir, neži- 
čia, šioje saulės išdegintoje pievoje, geltonavo puikiausios pie- 
nės. Palengva šis žaidimas jį apramino. Savo sugrubusiais nuo 
darbo pirštais jis atsargiai skynė gėles ir po vieną mėtė pinti- 
nėn; jo geros, šuniškai ištikimos akys juokėsi, kai pataikydavo. 
Žerveza atsirėmė į sausąjį medį. Ir jau nurimusi, linksma kal- 
bėjo pakėlusi balsą, kad permuštų garsų garinės lentpjūvės 
pūškavimą. Atgal jie ėjo šalia vienas kito, Žerveza nešėsi pilną 
pintinę pienių; jie šnekėjosi apie Etjeną, kuriam labai patiko 
Lilyje. 

Širdies gilumoje Žerveza prisibijojo Lantjė ir nebuvo tokia 
jau garantuota dėl savęs, kaip kalbėjo. Žinoma, ji tvirtai nu- 
tarė neleisti jam nė prisiartinti, tačiau jai kėlė nerimą jos am- 
žinas silpnumas — juk ji tokia nuolaidi, taip lengvai perkal- 
bama, jai būna sunku atsakyti, kai jos prašo. Tačiau Lantjė 
daugiau nemėgino prie jos lįsti. Jis ne kartą buvo likęs vienas 
su Žerveza, bet net arčiau neprieidavo. Dabar jis buvo užsiėmęs 
žarnokų pardavėja, dar puikiai atrodančia keturiasdešimt pen- 
kerių metų moterimi. Prie Gužė Žerveza dažnai užsimindavo 
apie tą prekiautoją, kad tik jį nuramintų. O Virginijai ir poniai 
Lera, taip besižavinčioms Lantjė, ji atsakydavo, kad kepurinin- 
kas apsieisiąs ir be jos pagyrimų, — ir taip visos kaimynės dėl 
jo einančios iš proto. 

Kupo po visą kvartalą laidė gerklę, kad Lantjė jo draugas, 
jo tikras draugas. Tegu bobelės pliurpia kiek nori, jam nusi- 
spjaut, jis geriau žino, kaip yra, kai turi reikalą su garbingu 
žmogumi. Kai sekmadieniais jie trise išsirengdavo pasivaikš- 
čioti, Kupo vertė žmoną ir bičiulį eiti už parankės prieky jo, 
tiesiog šiaip, kad paerzintų žmones, o pats įžūliai spindakiuo- 
davo į sutiktuosius, pasiryžęs duoti į dantis kiekvienam, kuris 
išdrįstų pasišaipyti. Kas be ko, Kupo atrodė, jog Lantjė perne- 

lyg riečia nosį, dedasi blaivininku, ir šaipėsi iš jo, kad jis mo- 
ka skaityti, ir kalba kaip koks advokatas. Tačiau šiaip 
kepurininkas — vyras su galva, kito tokio visoj parapijoj ne- 
rasi. Ir jie puikiausiai sutaria, tiesiog sukurti vienas kitam. 
Vyrų draugystė kur kas patvaresnė nei moters meilė. 

Tiesą sakant, Kupo ir Lantjė pašėlusiai lėbavo. Kai namuo- 
se atsirasdavo pinigų, Lantjė skolindavo iš Žervezos po de- 
šimt, o kartais ir po dvidešimt frankų. Tikindavo, kad jų jam 
reikia svarbiems reikalams. Gavęs pinigų, jis visaip kurstė Ku- 
po eiti pasivaikščioti, o kai išeidavo, vesdavosi jį į artimiau- 
sią restoraną: susėdę vienas priešais kitą, jie užsakinėdavo po 
keletą patiekalų, rinkdamiesi tokius, kokių negausi namuose, ir 
užsigerdavo brangvyniu. Stogdengiui būtų buvę mieliau išmes- 
ti stiklinaitę kitą linksmoje draugužių kompanijoje, tačiau jam 
darė įspūdį aristokratiški Lantjė įgeidžiai, ypač kai šis iškaps- 
tydavo valgiaraštyje nepaprastų pavadinimų padažus. O jau 
koks jo išrankumas, koks priekabumas! Atrodo, visi jie ten, 
Pietuose, panašūs. Jis nenorėjo nieko aštraus, kiekvieną pa- 
tiekalą aptarinėjo bijodamas, kad maistas nepakenktų sveika- 
tai, įsakydavo išnešti kepsnį, jei tas jam pasirodydavo persū- 
dytas ar per daug priberta pipirų. Jis buvo itin jautrus skers- 
vėjams, mirtinai bijojo net menkiausio dvelktelėjimo ir laidė 
gerklę per visą restoraną, jei užmatydavo praviras duris. Kar- 
tu jis buvo tikras nagas ir už septynių aštuonių frankų pietus 
tepalikdavo padavėjui kokius du su arbatpinigių. Šiaip ar taip, 
jo buvo bijomasi, jis buvo žinomas visuose aplinkiniuose bul- 
varuose — nuo Batinjolio iki Belvilio. Į centrinę Batinjolio gat- 
vę bičiuliai eidavo valgyti normandiškai paruoštų žarnokų, 
kuriuos jiems patiekdavo tiesiog nedideliuose kaitintuvuose. 
Monmartro papėdėje, „Bar le Diuk“ smuklėje, jie rydavo pui- 
kiausias kvartale austres. Užsiropštę į kalvos viršūnę, restorane 
„Galeto malūnas“, vaišindavosi keptu triušiu. Kankinių gatvė- 
je „Alyvų“ smuklė garsėjo patiekalu iš veršiuko galvos, o 
Klinjankūro prospekte restoranėliuose „Auksinis liūtas“ ir „Du 
kaštonai“ jiems patiekdavo keptų inkstų — tokių skanių, kad 
liežuvį galėjai praryti. Tačiau dažniausiai bičiuliai pasukdavo 
į kairę, Belvilio link, ir užsisėdėdavo arba „Burgundijos vyn- 
uogyne“, arba „Žydrajame ciferblate“, arba „Kapucine“ — pui- 
kiose užeigose, kur galima užsisakyti visko, ko tik užsigeidi. 
Apie savo slaptas puotas kitą rytą jie kalbėdavosi užuomino- 
mis, lyg nesava burna čiaumodami Žervezos bulves. Kartą į 
„Galeto malūno“ restorano sodelį Lantjė pasikvietė kažkokią 
moterį, su kuria Kupo jį ir paliko po deserto. 

Be abejonės, vienu metu ir ūžauti, ir dirbti neįmanoma. Ir 
nuo tos dienos, kai Lantjė apsigyveno stogdengio šeimoje, Ku- 
po, ir šiaip labai mėgęs mušti dinderį, visai aptingo. Kai nusi- 
bosdavo dykam slankioti, įsidarbindavo statybose; kepurininkas 
jį visur susiieškodavo, šaipydavosi iš jo sakydamas, kad tasai 
kybo ant virvės nelyginant koks rūkytas kumpis, ir šaukdavo 
jam, kad tasai greičiau liptų žemyn numalšinti troškulio. O to- 
liau viskas eidavo kaip sviestu patepta: stogdengys mesdavo 
darbą, ir prasidėdavo lėbavimas, trunkąs ištisas dienas, o kar- 
tais ir savaites. O! Nieko sau, tai būdavo garsios puotos, -per 
kurias draugai apeidavo visas aplinkines smukles, girtaudavo 
nuo pat mielo ryto, vidurdienį pagiriodavosi, o vakare ir visai 
prarasdavo saiką: kai gesdavo paskutinė žvakė, jie nebežino- 
davo, kiek išgėrę butelių, dingstančių nakties tamsoje nelygi- 
nant šventinės iliuminacijos žibintai. Tačiau tas pašlemėkas 
Lantjė žinodavo, kada reikia baigti. Jis leisdavo savo bičiuliui 
nusilakti, paskui jį pamesdavo ir grįždavo namo kaip visada — 
maloniai šypsodamas. Jis sugebėdavo gerti taip, kad jo gir- 
tumo niekas nė neįtardavo. Tik tie, kurie jį gerai pažinojo, 
matydavo, kad jis jau gatavas: išduodavo jo primerktos akys 
ir pernelyg laisvas elgesys su moterimis. Stogdengys priešin- 
gai — įkaušęs buvo šlykštus ir, kartą pradėjęs gerti, negalė- 
davo sustoti, kol nenusilakdavo kaip paskutinis kiaulė. 

Pirmosiomis lapkričio dienomis Kupo vėl užgėrė, ir tai bai- 
gėsi be galo bjauriai ir jam, ir visiems kitiems. Išvakarėse jis 
buvo radęs darbą. Lantjė tąkart atrodė kupinas geranoriškumo; 
jis dėstė darbo naudą: šiaip ar taip, darbas taurina žmogų. Ry- 
tą jis pats atsikėlė dar su žiburiu, norėdamas kaip pridera pa- 
lydėti į statybas savo draugą, tikrai vertą vadintis darbininku. 
Tačiau, atsidūrę priešais ,Svogūnėlį“, kurio durys ką tik atsi- 
darė, bičiuliai užsuko išgerti slyvinės — po vieną taurelę, ne 
daugiau, tik aplaistyti tvirtą Kupo apsisprendimą dirbti. Prie- 
šais bufetą, atsirėmęs į sieną, sėdėjo Didysis Kepsnys ir niūriai 
rūkė pypkę. 

— Žiūrėk tu man! Didysis Kepsnys vėl ėmė ūžti! — šūkte- 
lėjo Kupo.— Tai ką, drauguži, tinginys užpuolė? 

— Ne,—rąžydamasis atsakė tas.— Tiesiog nusibodo šeimi- 
ninkai, skersai gerklės atsistojo... Vakar su savuoju susipykau... 
Visi jie gyvatės, visi niekšai... 

Ir Didysis Kepsnys sutiko išgerti slyvinės. Jis greičiausiai 
čia ir sėdėjo laukdamas, kad kas pavaišintų. Tačiau Lantjė sto- 
jo ginti šeimininkų: kartais jiems irgi būna nesaldu; jis tai 
jau šį bei tą apie tai išmanąs, pats tvarkęs reikalus. Darbinin- 

kai — velnio nešti ir pamesti! Amžiais girtuokliauja, išsisuki- 
nėja nuo darbo; duosi jam kokį užsakymą — išeis neužbaigęs 
ir pasirodys tik tada, kai bus prapylęs paskutinį su. Kartą pas 
jį dirbęs vienas pikardietis, jaunas vaikinukas, tai jam neduok 
valgyti, o leisk pasivažinėti karietoje; vos tik savaitgaly gau- 
davo atlyginimą, tuojau pat samdydavosi fiakrą ir kiauras die- 
nas važinėdavosi. Argi tai tinka darbo žmogui? Paskui nelauk- 
tai Lantjė užsipuolė ir šeimininkus. Taip, jis visus kiaurai ma- 
tąs ir nepabijosiąs kiekvienam išdėti į akis teisybę. Šlykštūs 
tipai tie šeimininkai — begėdiški eksploatatoriai, prakeikti krau- 
geriai. Jo sąžinė, ačiū Dievui, švari; jis visuomet elgėsi su sa- 
vo žmonėmis draugiškai ir niekada nesiveržė užgyventi mi- 
lijonų, kaip kiti. | 

— Na, mums metas, brolau, — tarė jis, kreipdamasis į Ku- 
po.— Reikia baigti, nes galim pavėluoti. 

Didysis Kepsnys nenorom išsivilko kartu su jais. Gatvėje 
jau švito, brėško pilka diena, atrodanti ypač niūri nuo purvy- 
nės, kuri žliurgsojo gatvėse; iš vakaro buvo paliję, oras alsavo 
šiluma. Ką tik užgesino dujų ragelius; nakties miglos dar ne- 
buvo išsisklaidžiusios ir plaukiojo tarp namų, o gatvė gaudė 
nuo darbininkų, traukiančių į miesto centrą, duslių žingsnių. 
Persimetęs per petį savo krepšį, stogdengys ėjo tokia trium- 
fuojančia poza, tarytum būtų priėmęs netikėtai drąsų sprendi- 
mą. Jis atsisuko ir paklausė: | 

— Drauguži, o gal nori įsidarbinti? Šeimininkas man sakė 
atsivesti parankinį, jei toks atsirastų. 

— Tai jau ačiū, — atsakė Didysis Kepsnys.— Sotus iki kaklo, 
gana... Reikia pasiūlyti Badmaišiui, jis dar vakar ieškojo kokios 
vietos... Palauk, jis greičiausiai kur nors čia. 

Ir iš tiesų, atėję į gatvės galą, jie rado Badmaišį pas tėtušį 
Kolombą. Nepaisant ankstyvo meto, „Spąstai“ ryškiai švietė, 
langinės buvo atidarytos, visi dujiniai žibintai uždegti. Lantjė 
liko stovėti prie durų, liepęs Kupo paskubėti: jiems teliko de- 
šimt minučių. 

— Ką! Nejaugi tu įsidarbinai pas tą rudį burgundą?! — su- 
šuko Badmaišis, atsakydamas į stogdengio pasiūlymą.— Ne, vel- 
niai griebtų, manęs į jo skylę ir varu neįvarysi! Jau geriau 
likti be nieko iki kitų metų... Tu pas jį ir trijų dienų neišlai- 
kysi, drauguži, paminėsi mano žodį! 

— Ar tikrai pas jį taip jau blogai? — sunerimo Kupo. 

— Blogiau ir būti negali... Šeimininkas neleidžia nė paju- 
dėti. Kaip kokia beždžionė — taip ir seka kiekvieną tavo judesį. 
O jau pūtimasis! Šeimininkė apšaukinėja tave girtuokliu, dirb- 


218 


tuvėje net nusispjaut uždrausta!.. Supranti, aš juos jau pirmą- 
jį vakarą pasiunčiau po velnių. 

— Gerai, ačiū, kad perspėjai. Aiškiai matyt, kad su tuo 
burgundu bendros kalbos nerasi... Pabūsiu šį rytą, o jei šei- 
mininkas mėgins su manim nederamai elgtis, tuojau pat at- 
vesiu jį į protą, jis su savo pačia manęs per amžius neuž- 
mirš. 

Stogdengys, atsidėkodamas už gerą patarimą, stipriai pa- 
spaudė bičiulio ranką ir jau rengėsi išeiti, tačiau Badmaišis 
užpyko. Kad jį perkūnas trenktų! Argi dėl šito prakeikto bur- 
gundo jie nebegali nė lašo išgerti? Vyrai jau nebe vyrai, ar 
ką? Tas beždžionė palauks penkias minutes — nieko jam neat- 
sitiks. Tada Lantjė taip pat užėjo į vidų drauge išgerti, ir visi 
keturi įsitaisė prie bufeto. Tuo tarpų Badmaišis — numintais 
batais, sulipusia palaidine ir ant pakaušio nusmaukta suplota 
kepure — visa gerkle rėklojo ir šeimininko žvilgsniu apžiūri- 
nėjo „Spąstus“. Pasirodo, jis neseniai buvo paskelbtas girtuok- 
lių ir ėdrūnų karaliumi už tai, kad suėdė gyvų karkvabalių 
salotas ir nesišlykštėjo paragauti pastipusios katės. 

— Ei tu, nuodytojau! — šaukė jis tėtušiui Kolombui.— Duok 
mums savo EEUEBoIE tos savo garsiosios, panašios į asilės 
šlapimą! 

Ir kai ramus, išblyškęs tėtušis Kolombas pripylė keturias 
stiklines, bičiuliai vienu gaistu išmaukė, kad skystimas neišsi- 
garuotų. 

— Neblogas daiktas, gerai šildo vidurius,— sumurmėjo Di- 
dysis Kepsnys. 

Tada tas šunsnukis Badmaišis papasakojo juokingą istoriją. 
Penktadienį jis taip nusitašė, kad draugužiai įkišo jam pypkę 
į dantis ir užmūrijo burną kalkių skiediniu. Kitas būtų galą 
gavęs, o jam — visai nieko! 

— Ar ponai nenorėtų pakartoti? — sodriu bosu paklausė tė- 
tušis Kolombas. 

— Aha, įpilkite,— tarė Lantjė.— Dabar aš moku. 

Ėmė kalbėti apie moteris. Praėjusį sekmadienį Didysis Keps- 
nys buvęs su savo žmona pas tetulę Monruže. Kupo užklausė, 
kaip gyvena skalbėja iš Šaijo, pravarde Barža, gerai žinoma 
„spąstuose“. Jie rengėsi vėl išgerti, bet staiga Badmaišis pašau- 
kė pro šalį einančius Gužė ir Lorijė. Šie priėjo prie durų, bet 
eiti vidun atsisakė. Kalvis gerti nenorėjo. Grandinėlių meistras 
buvo perbalęs, kosėjo ir drebėjo; jis mėšlungiškai spaudė kiše- 
nėje auksinę grandinėlę, kurią nešė užsakovui, ir atsiprašinė- 
jo sakydamas, kad net ir lašas degtinės jį išverstų. iš koto. 

— Na ir veidmainiai! — suniurzgė Badmaišis.— O patys ko- 
kiame kampe ne prošal slapta prisiplempti. 

Paskui, kyštelėjęs nosį į savo stiklinę, jis užsipuolė tėtušį 
Kolombą: 

— Ak tu senas kriene, tu mums įpylei iš kito butelio! Ma- 
nęs neapgausi, aš iškart jaučiu, kai tu savo naminę atskiedi! 

Įdienojo, balsva šviesa prasimušė pro „Spąstų“ langus, ir 
šeimininkas užgesino dujas. Kupo užsistojo savo svainį: jei žmo-- 
gus negali gerti, ne jo kaltė. O Gužė net pagyrė — juk tikra 
laimė niekada neištrokšti. Vėl užsiminė, .kad reikėtų eiti į dar- 
bą, tačiau Lantjė gero elgesio žinovo tonu pradėjo jį gėdyti: 
prieš nusiplaunant reikia pavaišinti bičiulius, kad ir kaip sku- 
bėtum į darbą, negalima, kaip paskutiniam niekšui, pamesti 
draugų. 

— Ar tu dar ilgai suksi mums galvas su tuo savo darbu! — 
pasipiktino Badmaišis. 

— Tai mokate jūs, pone? — pasiteiravo tėtušis Kolombas Ku- 


Stogdengys užmokėjo. Kai atėjo Didžiojo Kepsnio eilė, jis 
pasilenkė ir kažką šnipštelėjo šeimininkui, tačiau tas neigiamai 
papurtė galvą. Badmaišis suprato, koks čia reikalas, ir ėmė 
Kolombą gėdyti. Tai velnio išpera, drįsta nepasitikėti jų drau- 
gu! Visi smuklininkai duoda skolon! Tik jo prakeiktoj skylėj 
nepagarbiai elgiamasi su žmonėmis! Šeimininkas, atsirėmęs sa- 
vo galingomis rankomis į bufeto kraštą, ramiai sūpavosi ir 
mandagiai kalbėjo: 

— Patys paskolinkite jam pinigų. Taip bus paprasčiau. 

— Ir paskolinsim, velniai tave griebtų! — suriaumojo Bad- 
maišis.— Še, imk, drauguži, ir šveisk pinigus jam į snukį, tam 
parsidavėliui! 

Jo akys užkliuvo už instrumentų krepšio, vis dar kabojusio 
ant Kupo peties. Badmaišis galutinai įsiuto ir riktelėjo: 

— Ko tu čia tampaisi su tuo krepšiu, kaip katė su kačiu- 
kais? Mesk šalin tą bjaurybę, nes dar kuprotas pasidarysi! 

Kupo valandėlę dvejojo, paskui ramiai, tarytum po įtemptų 
apmąstymų, paguldė krepšį ant grindų ir tarė: 

— Ir tikrai, dabar jau vis tiek per vėlu. Nueisiu pas bur- 
gundą po pietų. Pameluosiu, kad mano pačiai pilvą suskau- 
do... Klausykit, tėtuši Kolombai, aš paliksiu instrumentus va 
čia, po suolu, vidurdienį užeisiu jų paimti. 

Tokį sprendimą Lantjė įvertino galvos linktelėjimu. Dirbti 
reikia, dėl šito negali kilti jokių abejonių, tačiau kai esi su 
draugais, mandagumas — svarbiausia. Visi keturi sėdėjo surūgę, 

nuleidę apsunkusias rankas, neryžtingai žvalgydamies1 vienas 
į kitą: jiems knietėjo atsakančiai nusigerti. Ir kai tik jie su- 
vokė, kad lėbavimams turi ištisas penkias valandas, puolė 
triukšmingai džiūgauti: plojo vienas kitam per nugarą, šūk- 
čiodami visokiausius švelnius žodelius. Ypač švytėjo Kupo, jis 
iškart atsigavo ir į visus iš eilės kreipėsi: „Mano brolau“. Iš- 
maukė dar po vieną; paskui visi patraukė į „Girtą blusą“ — ne- 
didelę užeigėlę su biliardu. Kepurininkas jau taikėsi suraukti 
nosį, nes ši įstaigėlė buvo ne iš puikiųjų: litras degtinės čia 
kainavo tik vieną franką — dešimt su už dvi stiklines, o lan- 
kytojai taip apšnerkštė biliardą, kad rutuliai lipo prie audeklo. 
Bet, kai pradėjo lošti, Lantjė, kurio smūgiai buvo itin i 
vėl atgavo gerą nuotaiką ir pasidarė malonus. 

Kai atėjo pietų metas, Kupo kilo puiki idėja. Jis treptelėjo 
kojomis ir sušuko: 

— Reikia pasiimti Alkanąją Koserę. Aš žinau, kur jis dir- 
ba... Mes jį užsivesime pas motušę Luji ir užsakysime avino 
kojų su baltuoju padažu! 

Pasiūlymas buvo entuziastingai priimtas. Na, žinoma, Alka- 
noji Koserė, arba Plačiagerklis, tik ir svajoja apie avino kojas 
su baltuoju padažu. Visi išvirto į gatvę. Buvo purvina, dulkė 
smulkus lietus, tačiau įkaitę bičiuliai nė nepastebėjo, kad iš 
viršaus ant jų purškia vanduo. Kupo atvedė kompaniją į Mar- 
kadė gatvę, prie vinių ir varžtų fabriko. Kadangi iki pietų 
pertraukos buvo likęs geras pusvalandis, stogdengys davė du 
su pirmam pasitaikiusiam berniūkščiui ir liepė iššaukti Plačia- 
gerklį: girdi, jo žmona sunegalavusi, prašo tuojau pat pareiti 
namo. Kalvis pasirodė netrukus — ėjo neskubėdamas, matyt, 
iš tolo užuodė, kad kvepia palėbavimu. 

— Ak, jūs laidokai! — šūktelėjo jis, pamatęs bičiulius, pasi- 
slėpusius tarpuvartėje.— Aš taip ir pamaniau... Na, tai ką švei- 
sime? 

Pas motušę Luji visi penki susėdo prie stalo ir, grauždami 
avienos kauliukus, vėl ėmė burnoti šeimininkus. Alkanoji Ko- 
serė, arba Plačiagerklis, papasakojo, kad fabrikas gavo skubų 
užsakymą. Ir tas beždžionė šeimininkas iškart pasidarė šilki- 
nis: gali vėluoti — jis net prasižioti neprasižios, dar džiaugsis, 
kad apskritai atėjai. O ir šiaip, koks šeimininkas drįstų išva- 
ryti Plačiagerklį — tokių darbininkų kaip jis mūsų laikais ir 
su žiburiu nerasi. Po avies kojelių griebėsi omleto, be to, kiek- 
vienas išgėrė po litrą vyno. Motušė Luji vyną užsakinėdavo iš 
Overnės —ir kokį vyną! Kraujo raudonumo, tirštą, nors pjaus- 
tyk peiliu. Bičiuliai įkaušo, visiems pasidarė linksma. 


221 


-— Jūs tik paklausykit, kas atėjo į galvą mano šeiminin- 
kui! — šaukė valgant desertą Alkanoji Koserė, arba Plačiagerk- 
lis.— Šitas mulkis sumanė pakabinti savo dirbtuvėje varpą! Var- 
pą — tarytum mes būtume kokie vergai! Na, ir tegu sau skam- 
bina! Štai jau penkios dienos, kai aš plėšausi, dabar galiu ir 
spjauti... O jei gausiu pylos,- pasiųsiu šeimininką po velnių. 

— Teks man su jumis atsisveikinti — rimtu tonu ištarė Ku- 
po.— Eisiu į darbą. Taip, aš daviau žodį žmonai... Linksmin- 
kitės, mano bičiuliai, širdimi aš su jumis, jūs gi žinote. 

Pasipylė patyčios. Bet Kupo atrodė toks ryžtingas, kad vi- 
sa šutvė patraukė drauge palydėti, o pakeliui užsuko pas tė- 
tušį Kolombą, kur stogdengys buvo palikęs savo įrankius. Iš- 
traukęs iš po suolo krepšį, jis padėjo jį priešais save, nutaręs 
„išmaukti paskutinę stiklinaitę. Išmušė pirmą valandą, o bičiu- 
liai vis dar vaišinosi. Tada Kupo, numojęs į viską ranka, vėl 
pakišo savo įrankius po suolu, nes jie trukdė: kai tik eidavo 
prie bufeto, taip ir užkliūdavo. Ak, ką čia padarysi, pas tą 
burgundą jis nueisiąs rytoj. Kiti keturi buvo taip įsitraukę į 
ginčus apie uždarbį, kad visai nenustebo, kai stogdengys ne- 
tikėtai pasiūlė pasivaikščioti bulvaru, pamiklinti nutirpusias ko- 
jas. Lietus buvo nurimęs. Tačiau pasivaikščiojimas džiaugsmo 
neteikė: išsirikiavę vorele, draugai nenorom nuvėžlino kokius 
dų šimtus žingsnių; gryname ore jie apkvaito, kalbėti nesino- 
rėjo, visiems pasidarė nuobodu. Tarytum be žodžių susitarę, 
jie lėtai patraukė į Puasonjė gatvę ir užėjo į Fransua karčemą 
išmesti po burnelę. Iš tikrųjų — jiems reikėjo atsigauti, nes 
gatvėje buva pasidarę labai liūdna, juk tokiu oru geras šeimi- 
ninkas ir šuns į lauką nevaro. Lantjė užtempė sugėrovus į ats- 
kirą kabinetą — siaurą kambarėlį, atskirtą nuo salės matine 
įstiklinta pertvara. Paprastai jis išmetąs vieną kitą taurelę 
kaip tik tokiuose kabinetuose, tai tinkamiausia vieta. Argi bi- 
čiuliams čia nepatinka? Bet juk čia jautiesi kaip namie, gali 
nesivaržydamas netgi snustelėti kamputyje. Jis paprašė atnešti 
laikraštį, atsivertė jį, suraukęs antakius, perbėgo eilutes aki- 
mis. Kupo ir Badmaišis pradėjo piketo partiją. Ant stalo sto- 
vėjo du litrai vyno ir penkios stiklinės. 

— Na, ir ką jie meluoja šitame popieriuje? — paklausė ke- 
purininko Didysis Kepsnys. 

Šis atsakė ne iškart.. 

— Aš skaitau Rūmų posėdžio ataskaitą, — pagaliau sumur- 
mėjo jis, nepakeldamas akių.— Jau tie respublikonai tai tikrai 
niekam tikę žmogeliai, veltėdžiai, daugiau nieko! Nejaugi liau- 
dis kairiuosius renka tik dėl jų saldžių kalbų? Va šitas tiki 

Dievą ir padlaižiauja tiems niekšams ministrams! Jei mane iš- 
rinktų deputatu, aš užlipčiau į tribūną ir ištarčiau vieną vie- 
nintelį žodį: šūdas! Ir tai būtų mano nuomonė. 

— O jūs girdėjote, kas atsitiko vakar? — paklausė Alkano- 
ji Koserė, arba Plačiagerklis. — Badengė susimušė su pačia. Gar- 
bės žodis! Ir susiniovė jie dėl niekų. Badengė buvo užmynęs 
ant kamščio. 

— Atstokit nuo mūsų su ta savo politika! — riktelėjo ir 
stogdengys.— Paskaitykit verčiau apie žmogžudystes, tai kur kas 
įdomiau: 

Ir, apžiūrėjęs savo kortas, jis paskelbė: 

— Turiu menką trijulę ir tris panas... Sijonai taip ir limpa 
prie manęs! 

Ištuštino stiklines. Lantjė ėmė skaityti balsiai: 

— Šiurpus nusikaltimas sukrėtė Gajono komunos (Senos ir 
Marnos departamentas) gyventojus. Sūnus kastuvu užmušė sa- 
vą tėvą, kad iš jo paimtų trisdešimt su... 

Visi iš siaubo aiktelėjo. Tokį niekšą reikia nieko nelau- 
kiant bausti, jie mielai pažiūrėtų, kaip jam kerta galvą! Ne, 
giljotinos jam neužtenka, jį reikėtų sukapoti į smulkius ga- 
balėlius. ,Pranešimas apie vaiko nužudymą jiems irgi sukėlė 
siaubą. Tačiau kepurininkas pamokomai pareiškė, kad visa kal- 
tė tenkanti ne motinai, o jos suvedžiotojui: jei tas niekšas ne- 
būtų padaręs vargšei moteriškeį vaiko, jai nebūtų tekę išmesti 
naujagimio -į išvietę. Paskui visi baisiausiai susižavėjo markizo 
de T... žygdarbiu: antrą valandą nakties jis ėjo iš pokylio na-. 
mo, ir staiga Invalidų bulvare jį užpuolė trys pašlemėkai; net 
nenusimovęs pirštinių, markizas susidorojo su dviem niekše- 
liais, smogęs jiems galva į pilvą, o trečiąjį už ausies nuvedė 
į policiją. Na, ką jūs pasakysite? Tai šaunuolis! Gaila, kad jis 
iš kilmingųjų. 

— Dabar paklausykite aukštuomenės kronikos, — tęsė Lan- 
'Jė.— Grafienės de Bretinji vyresnioji duktė išteka už jaunojo 
barono de Valansėjaus, Jo Didenybės adjutanto. Kaip vestuvi- 
nę dovaną, jis įteikė nuotakai mezginių daugiau nei už tris 
šimtus tūkstančių frankų... 

— O kas mums rūpi! — nutraukė jį Didysis Kepsnys.— Mes 
neklausinėjam panelių, kokios spalvos jų apatiniai... Kad ir 
kiek mezginių užkartų ant tos mažytės, gulėti jai vis tiek teks 
ant nugaros, kaip ir visoms kitoms. 

Matydamas, kad Lantjė vėl rengiasi skaityti, Plačiagerklis 
ištraukė iš jo rankų laikraštį ir pasikišo po užpakaliu... Po- 
pierius tik tam ir tinkąs! 


Tuo tarpu Badmaišis, pažvelgęs į savo kortas, pergalingai 
trenkė kumščiu į stalą. Jis jau buvo surinkęs devyniasdešimt 
tris taškus. 

— Pas mane revoliucija,— pareiškė jis— Mažorinė kryžių 
kvinta — jų pilna kaip šieno!.. Bus dvidešimt, taip?.. Paskui 
mažorinė būgnų tercija — jau dvidešimt trys; trys karaliai — 
dvidešimt šeši; trys valetai — dvidešimt devyni; dar trys tū- 
zai — devyniasdešimt du... Tegyvuoja devyniasdešimt tretieji 
metai — pirmieji Respublikos metai! 

— Gavai į kailį, drauguži! — suklegėjo kiti, kreipdamiesi į 
Kupo. 

Užsakė dar du litrus. Stiklinės, nespėjusios ištuštėti, vėl 
prisipildydavo, girtumas dar smarkiau trenkė į galvas. Apie 
penktą valandą visi persigėrė iki koktumo, ir Lantjė, sėdėjęs 
tylomis, ėmė planuoti, kaip čia nusiplovus; jis nemėgo, kai be 
reikalo plėšomos gerklės ir ant žemės laistomas vynas. Kupo 
kaip tik, atsistojo peržegnoti girtuoklių. Jis pridėjo du pirštus 
prie kaktos, prie dešinio peties, po to prie kairio, paskui prie 
bambos, tardamas: ,„Monparnasas, Menilmontanas, Kurtilis, Ban- 
jolė“,— ir triskart bakstelėjo į skrandžio duobutę Kepto Triušio 
garbei. Ir kepurininkas, pasinaudojęs kurtinamu staugimu, ku- 
riuo buvo sutiktas šitas pokštas, nepastebimai dingo už durų. 
Draugai net nepastebėjo, kad jo nebėra. Lantjė ir pats per daug 
prisilaižė. Tačiau gatvėje jis pasipurtė, atgavo įprastą pasiti- 
kėjimą savimi ir ramiai grįžo į skalbyklą; namie pranešė Žer- 
vezai, kad Kupo užtruko su draugais... 

Praėjo dvi dienos. Stogdengys nesirodė. Jis šlaistėsi kaž- 
kur netoliese, o kur, niekas tikrai nežinojo. Žmonės sakė matę 
Jį pas motušę Bakė, užeigose „Drugelis“ ir „Praskalauk gerk- 
lę“. Vieni tikino jį matę vieną, o kiti — septynių ar aštuonių 
tokių pat kaip ir jis girtuoklių kompanijoje. Žerveza traukė 
pečiais, iš anksto susitaikiusi su likimu. Dieve mano, jau me- 
tas prie visko priprasti. Ji ne iš tų moterų, kurios laksto pas- 
kui vyrus; jei ir pastebėdavo jį smuklėje, apeidavo tą įstaigą 
kuo toliau, kad nepykintų vyro, ir laukdavo jo namie, naktimis 
įsiklausydama, ar tik jis neknarkia prie durų. Yra buvę, kad 
užmigdavo persigėręs ant suolelio, ant šiukšlių krūvos, nugriū- 
davo kokioje dykynėje ar tiesiog griovyje. Paryčiui, dar ne- 
išsiblaivęs, jis bėgdavo, kiek kojos neša, į smuklę, belsdavo 
į dar uždarytas vyninių langines, ir vėl prasidėdavo pasiutęs. 
šėlsmas: po taurelių ėjo stiklinės, o po stiklinių — buteliai; jis 
pamesdavo ir vėl susirasdavo bičiulius, trankėsi neaišku kur: 
naktį keitė diena, paskui vėl ateidavo naktis, o galvą gręžė 

vienintelė mintis: gerti, išsipagirioti ir vėl gerti iki sąmonės 
netekimo. O kai jis šitaip pradėdavo, su juo jau nieko ne- 
bebuvo galima padaryti. Tačiau antrą dieną Žerveza vis dėlto 
užsuko į „Spąstus“ pas tėtušį Kolombą pasiteirauti apie vyrą. 
Taip, Kupo buvo čia užėjęs kokius penkis kartus, o kur jis 
dabar, niekas nežino. Jai teko grįžti namo tik su įrankiais, Kupo 
paliktais po suolu. 

Vakare, matydamas, kad Žerveza prislėgta, Lantjė pakvietė 
ją nueiti į kafešantaną ir truputį prasiblaškyti. Iš pradžių ji 
atsisakė — jai ne linksmybės galvoje. Kitu metu, ji, ko gero, 
ir būtų priėmusi kvietimą: kepurininkas laikėsi taip oriai, kad 
sunku buvo įtarti jį rezgant kokią šunybę. Atrodė, jog jis su- 
pranta moters skausmą ir elgiasi kaip tikras tėvas. Niekada 
dar Kupo nebuvo pradingęs dvi paras. Žerveza kas dešimt mi- 
nučių eidavo iš skalbyklos ir, neišleisdama iš rankų karštos 
laidynės, dairėsi, ar nepasirodys iš kur nors vyras. Negaliu 
nustygti vietoje, sakė ji, taip ir knieti žvalgytis į gatvę. Jei 
Kupo pakliuvo po vežimo ratais, nusilaužė koją ar — dar ge- 
riau — nusisuko sprandą, taip jam ir reikia: ji tik džiaugtųsi iš- 
sivadavusi — jos širdyje nebeliko jokio šiltesnio jausmo šitam 
mėšlui. Tačiau buvo tiesiog nepakeliama visą laiką galvoti, 
grįš jis ar negrįš. Štai kodėl, kai gatvėse užsižiebė žibintai, o 
Lantjė vėl užsiminė apie kafešantaną, Žerveza sutiko. Būtų per- 
nelyg kvaila atsisakyti tokio malonumo tada, kai jos vyrelis 
jau trečia diena kažkur lėbauja. Jo nėra, ir jai nėra ko čia sė- 
dėti kaip prikaltai. Tegu viskas eina vėjais — šitas prakeiktas 
gyvenimas jai jau spėjo pasmirsti šunimi. 

Pietavo paskubom. Aštuntą valandą vakaro, išeidama už pa- 
rankės su kepurininku, Žerveza liepė motušei Kupo ir Nanai 
kuo greičiau eiti miegoti. Skalbyklą uždarė. Žerveza išėjo per 
kiemo duris ir atidavė buto raktą poniai Boš, paprašiusi jos 
paguldyti Kupo, jei tas kiaulė kartais grįžtų. Kepurininkas jos 
laukė pavartėje — pasipuošęs, švilpaudamas kažkokį motyvą. 
Žerveza buvo apsirengusi šilkinę suknelę. Jiedu lėtai žingsnia- 
vo gatve, prisiglaudę vienas prie kito, ir kai eidavo pro ap- 
šviestas vitrinas, buvo matyti, kad pusbalsiu kalbasi ir šyp- 
sosi. 

Kafešantanas, įsikūręs Rošešuaro gatvėje, buvo nedidelė ka- 
vinė, kurią išplėtė pristatę prie jos lentinį baraką. Virš durų 
degė apvalūs stiklo žibintėliai, išryškinantys spindinčią portiko 
formos arką. Mediniai skydai su milžiniškomis afišomis stovėjo 
tiesiog ant šaligatvio, šalia vandens nutekėjimo griovio. 

— Štai ir atėjome, — tarė Lantjė.— Šį vakarą debiutuoja dai- 
nininkė panelė Amanda. 

Staiga jis pastebėjo Didįjį Kepsnį, kuris stovėjo netoliese 
ir taip pat skaitė skelbimą. Jo paakį puošė mėlynė, matyt, va- 
kar kas nors buvo užtvojęs kumščiu. 

— O kur Kupo? — paklausė kepurininkas, dairydamasis ap- 
link.— Tai tu pasimetei su Kupot 

— O! Jau seniai, jau vakar, — atsakė tasai.— Išeidami iš mo- 
tušės Bakė, jie įsigeidė pasimušti. Aš tai nemėgstu, kai palei- 
džia rankas... Žinote, viskas prasidėjo nuo padavėjo: jis no- 
rėjo dukart gauti už tą patį butelį... Tada nusiploviau ir nuėjau 
miegoti. 

Jis vis dar žiovavo, nors buvo išmiegojęs dešimt valandų. 
Beje, Didysis Kepsnys buvo visiškai išsiblaivęs, tačiau atrodė 
kiek apdujęs, o jo sena palaidinė buvo visa aplipusi pūkais: 
matyt, nudribo į patalą su visais drabužiais. 

— Tai jūs žinote, kur mano vyras? — paklausė skalbėja. 

— Ne, neturiu supratimo... Kai išėjome iš motušės Bakė, 
buvo penkios. Taigi!.. Greičiausiai jis nuėjo gatve žemyn. Taip, 
man rodos, aš mačiau jį einantį į „Drugelį“ su vienu vežiku... 
Ech! Kokie mes kvailiai! Užmušti mus maža! | 

Lantjė ir Žerveza puikiai leido laiką kafešantane. Vienuo- 
liktą valandą, kai koncertas baigėsi, jie neskubėdami patraukė 
namo. Gatvėje buvo gaivu, žmonės skirstėsi būreliais; tamsoje, 
po medžiais, iš juoko leipo merginos — matyt, vyrai jas labai 
uoliai linksmino. Lantjė puse lūpų dainavo panelės Amandos 
dainelę „Kaip kutena man nosį“. Susijaudinusi, kiek apsvaigu- 
si Žerveza pagavo priedainį. Jai buvo karšta. Be to, dvi stik- 
linės vyno, kurias ji išgėrė kavinėje, tabako dūmai ir.žmonių 
prakaito kvapas ją apkvaitino. Ypač didelį įspūdį jai padarė 
panelė Amanda. Niekuomet gyvenime Žerveza nebūtų išdrįsusi 
apsinuoginti prieš publiką. Reikia pripažinti, kad ta dama pui- 
kiai sudėta, tiesiog pavydas ima. Ir Žerveza su jausmingu smal- 
sumu klausė Lantjė, kuris pasakojo apie dainininkę tokias 
smulkmenas, tarytum būtų buvęs artimai su ją pažįstamas. 

— Visi jau miega, — tarė Žerveza, paskambinusi tris kar- 
tus. Bošai nė nekrustelėjo. 

Vartai atsidarė, tačiau po arka buvo tamsu. Kai Žerveza 
pabeldė į durininkės langą ir paprašė rakto, ponia Boš mieguis- 
tu balsu papasakojo jai ilgiausią istoriją, kurioje skalbėja iš 
pradžių nieko nesusigaudė. Galiausiai ji suprato, kad polici- 
ninkas Puasonas atvedė Kupo klaikiai atrodantį ir kad raktas 
greičiausiai duryse. 

— Nieko sau! — sumurmėjo Lantjė, kai jie įėjo į kamba- 
Iį. — Ką jis čia iškrėtė? Kas čia per bjaurastis? 

Iš tikrųjų bute nepakeliamai dvokė. Žerveza, ieškodama deg- 
tukų, šlerkšėjo per kažką šlapia. Kai uždegė žvakę, pamatė 
siaubingą vaizdą. Kupo, matyt, pasidarė bloga, ir jis apvėmė 
visą kambarį, sudergė patalynę, kilimą, vėmalais buvo aptaš- 
kęs net komodą. O pats, iškritęs iš lovos, ant kurios Puasonas 
buvo jį nugriovęs, knarkė ant grindų, išsikėtojęs savo vėma- 
luose. Jis gulėjo išsivoliojęs juose kaip kiaulė, vienas skruostas 
mirko šitoje bjaurastyje, iš praviros burnos ėjo klaikus dvokas, 
pradedantys žilti plaukai styrojo plačiai nutekėjusiame klane. 

— Na, ir kiaulė! Koks kiaulė! — kartojo persiutusi, pasi- 
piktinusi Žerveza.— Viską apdergė... Baisiau už paskutinį šu- 
nį! Pastipęs šuo, ir tas ne taip dvokia. 

Abudu nedrįso nė pajudėti, nežinojo, kur dėti koją. Nie- 
kada stogdengys nebuvo toks girtas ir niekada nebuvo taip 
pridergęs kambario. Ką ir sakyti, toks vaizdas gali ilgam ap- 
nuodyti visus jausmus, kuriuos žmona turi savo vyrui. Anks- 
čiau, kai jis grįždavo įkaušęs, ji būdavo jam atlaidi, nesišlykš- 
tėdavo juo. Tačiau dabar jau per daug, jau bloga darosi. Ji 
neprisiliestų prie jo net pincetu. Ir nuo minties, kad vis dėlto 
teks prie šito šlykštynės prisiliesti, ji pasijuto taip, lyg kas 
jai būtų pasiūlęs atsigulti šalia pūvančio lavono. 

— Reikia ir man kažkaip įsitaisyti pamiegoti, — sušnibždė- 
jo ji.— Nejaugi nakvosiu gatvėje... Aš kaip nors per jį per- 
lipsiu. 

Ji mėgino peržengti girtuoklį, tačiau paslydo glitėje ir 
vos spėjo nusitverti komodos kampo. Kupo drybsojo užtvėręs 
priėjimą prie lovos. Tada Lantjė, mintyse suplanavęs, kad jai 
šiąnakt neteks miegoti savo patale, nusišypsojo ir, spausdamas 
Žervezos ranką, aistringai sukuždėjo: 

— Žerveza... Klausyk, Žerveza... 

Ji suprato, išsiplėšė iš jo rankų, visai sutriko ir pati, kaip 
kadaise, ėmė jį tujinti: 

— Ne, ne, palik mane... Maldauju, Ogiustai, eik į savo kam- 
barį. Aš įsitaisysiu, įlipsiu į lovą per kojūgalį. į 

— Žerveza, nekvailiok,— tikino jis.— Čia tokia smarvė, kaip 
tu čia gali būti... Eime, ko tu bijai? Jis mūsų neišgirs, pa- 
tikėk. 

Ji energingai kovojo, neigiamai kratė galvą. Norėdama pa- 
rodyti, kad niekur neis, Žerveza ėmė nusirenginėti, nusviedė 
savo šilkinę suknelę ant kėdės ir liko vienmarškinė — balta- 
odė, apnuogintu kaklu ir rankomis. Juk tai jos lova, tiesa? Ji 

nori miegoti savo lovoje. Porą kartų ji mėgino rasti švarią 
vietelę ir prisikasti iki lovos. Tačiau Lantjė neatstojo — jis ap- 
kabino ją per liemenį ir kažką šnibždėjo stengdamasis uždeg. 
ti. Nieko sau! Iš vienos pusės — bjaurybė vyras, kuris nelei- 
džia jai įlįsti į nuosavą patalą, o iš kitos — tas niekšelis, kuris 
tik ir laukia, kaip pasinaudoti jos nelaime ir vėl ją turėti. Ke- 
purininkas kėlė balsą. Jaunoji. moteris maldavo jį nutilti. Įtem- 
pusi ausis, ji įsiklausė, ar nepabudo Nana ir motušė Kupo. 
Tačiau „mergaitė ir senė aiškiai miegojo: girdėjosi jų lygus 
kvėpavimas. 

— Ogiustai, išeik, tu jas prikelsi — kalbėjo ji, maldaujamai 
sudėjusi rankas.— Būk protingas. Kitąkart, kitur... Ne čia... Ne 
prie dukters... 

Jis nutilo nesiliaudamas šypsotis; paskui lėtai pasilenkė ir 
pabučiavo Žervezą į ausį, kaip darydavo kadaise, kai siekdavo 
ją įkaitinti, kad pamestų protą. Tuomet jėgos ją paliko, galva 
ėmė svaigti, kūną perbėgo drebulys. Ji dar mėgino žengti vie- 
ną žingsnį, bet tuojau pat pasišlykštėjusi atšoko. Dvokas buvo 
toks baisus, kad dar kiek, ir ji būtų apvėmusi paklodes. Mir- 
tinai girtas Kupo kiečiausiai miegojo — burna perkreipta, kūnas 
sustingęs kaip lavono. Tegu čia žmonos kirkinti susirenka kad 
ir visa gatvė — jis nė nekrustelėtų. 

— Juo blogiau jam,— lemeno ji.— Jis pats kaltas, aš ne- 
galiu... O! Dieve mano! Dieve mano! Jis manęs neleidžia į 
nuosavą lovą, aš nebeturiu kur dėtis. Ne, aš negaliu, jis pats 
kaltas. ) 

Ji virpėjo, ėmė prarasti savikontrolę. O tuo metu, kai Lant- 
jė stūmė ją į savo kambarį, už įstiklintų durų pasirodė užsi- 
miegojusi Nanos galvutė. Mažylė buvo ką tik prabudusi ir ty- 
liai išlindusi iš lovos. Ji pažiūrėjo į tėvą, drybsantį savo vė- 
maluose, paskui prispaudė nosį prie stiklo ir taip stovėjo, kol 
motinos apatinis sijonas dingo kito vyro kambaryje. Nanos 
veidas buvo rimtas. Jos plačiai išplėstos ištvirkusio vaiko akys 
švietė nesveiku smalsumu. 


IX 


Tą žiemą motušę Kupo taip kamavo dusulys, kad vargšelė 
vos neiškeliavo į aną pasaulį. Kasmet gruodžio mėnesį astmos 
priepuolis išversdavo ją iš kojų, ir dvi tris savaites ji būdavo 

priversta drybsoti. Ką padarysi, jai jau ne dvidešimt — per 
šventą Antaną sueis septyniasdešimt treji. Senikė visai sugriu- 
vo ir, nors buvo kūninga ir riebi, dėl kiekvieno nieko bam- 
bėjo. Daktaras pranešė, kad ją uždusins kosulys, ji mirs iš 
karto, nespės nė žodžio ištarti. 

Kai senajai tekdavo gulėti patale, ji darydavosi bjauri kaip 
žiežula. Reikia pripažinti, kad kambarėlis, kur ji gyveno su 
Nana, buvo ne iš linksmųjų. Tarp jos ir mažylės lovų vos 
tilpo dvi kėdės. Skivytais kabojo pilki, išblukę apmušalai. Pro 
apvalų langelį palubėje patekdavo tik blandi, liūdna priete- 
mos šviesa. Kaip tokiam maiše nepasenti, ypač jei žmogus ne- 
gali kvėpuoti. Naktį dar šiaip taip: jei ją kankindavo nemiga, 
ji klausydavosi lygaus Nanos alsavimo, ir tai ją apramindavo. 
O dieną niekas su ja nuo ryto iki vakaro nesėdėjo, ir ji blaš- 
kydavosi ant pagalvės jausdamasi be galo vieniša, niurzgėjo, 
verkė ir vis kartojo: 

— Dieve mano! Kokia aš nelaiminga!.. Dieve mano, kokia 
aš nelaiminga!.. Kalėjime, aš čia kaip tikrame kalėjime, ir nu- 
marins jie mane čia, oi numarins! 

Kai tik kas nors užeidavo jos aplankyti — Virginija ar po- 
nia Boš, senutė į klausimus apie sveikatą neatsakydavo, o pra- 
dėdavo savo skundų repertuarą: 

— Oi karti duona, kurią aš čia valgau. Jau pas svetimus 
man būtų geriau! Nepatikėsite, paprašiau puodelio liepžiedžių 
arbatos, o jie ką? Atnešė pilną ąsotį, ir ne šiaip, o kaip prie-. 
kaištą, kad per daug geriu. Arba Nana — šitą vaiką aš auginau, 
o ji rytą kaip išlekia basom kojom —tiek ją ir matai. Galima 
pamanyti, kad nuo manęs dvokia. O naktį parpia kaip užmuš- 
ta. Ir kad nors kartelį pabustų ir paklausių, ar man ko nerei- 
kia... Matyt, aš jiems našta, jie laukia, kada aš kojas ištiesiu. 
Ak, nebeilgai teks laukti. Nebeturiu sūnaus: šita bjaurybė at- 
ėmė jį iš manęs. Ji mane mirtinai užtvatytų, tik teismo bijo. 

Tiesa, Žerveza kartais būdavo gruboka. Skalbyklos reikalai 
buvo prasti, ir visi namuose darėsi irzlūs, dėl kiekvieno menk- 
niekio siuntė vienas kitą velniop. Vieną rytą, kai Kupo galva 
plyšo nuo pagirių, jis šūktelėjo: 

— Senė vis šneka šneka, kad mirs, ir vis nemiršta! 

Šitie žodžiai senąją Kupo užgavo iki širdies gelmių. Ji nuo- 
lat girdėjo priekaištus, namiškiai ramiausiai kalbėdavo, kad be 
jos visiems būtų kur kas erdviau, lengviau gyventi, išeitų ne- 
maža ekonomija. Reikėtų pasakyti, kad ir senikė elgėsi ne taip, 
kaip derėtų. Vyresniajai dukteriai ji skųsdavosi savo gyveni- 
mu, sakė, kad sūnus ir marti ją marina badu; taip iškaulijusi 

iš ponios Lera dvidešimt su, išleisdavo juos saldumynams. Abiem 
Lorijė ji skiedė baisiausias nesąmones, pasakojo, esą jų dešimt 
frankų išleidžiami visokiems skalbėjos kaprizams tenkinti — 
naujiems kykams, pyragėliams, kuriuos Šlubė ėdanti slapta nuo 
visų, ir dar tokioms šlykštynėms, apie kurias gėda ir kalbėti. 
Porą ar net trejetą kartų giminaičiai vos dėl jos nesusimušė. 
Ji būdavo tai vienų, tai kitų pusėje ir amžinai vienus su kitais 
kiršino. Žodžiu, ne gyvenimas, o tikra kankynė. 

Vieną tos žiemos vakarą, kai motušei Kupo buvo ypač ries- 
ta, ponios Lorijė ir Lera užsuko jos aplankyti. Senutė mirkte- 
lėjimu davė ženklą, kad jos pasilenktų: ji vargiai galėjo kal- 
bėti. | 
— Tik pamanykit! — tyliai sušvokštė ji.— Aš juos šiąnakt 
girdėjau. Taip, taip, Šlubę ir kepurininką... Ir tąsėsi gi jie ten! 
Kupo tikras mulkis. Tik pamanykit, tokie bjaurybės! 

Kosėdama ir dusdama ji papasakojo, kad vakare sūnus grį- 
žo greičiausiai mirtinai girtas. Ji nemiegojo ir girdėjo men- 
kiausią šlamesį: kaip Šlubė šlepseno basomis kojomis po kam- 
barį, kaip kepurininkas ją pakuždomis kvietė, kaip sugirgždė- 
jo Lantjė durys ir visa kita. Jie aprimę tik paryčiui, kurią tiks- 
liai valandą, ji nežinanti: kad ir kaip stengusis laikytis, galiau- 
siai vis tiek užsnūdusi. 

— Bjauriausia, kad Nana galėjo juos išgirsti — tęsė senė.— 
Paprastai ji kietai miega, o šiąnakt šokinėjo ir vartėsi, tary- 
tum kas būtų į jos lovą pribėręs žarijų. 

Abi moterys neatrodė nustebusios. 

— Po velnių! — sumurmėjo ponia Lorijė— Jie bus susiuos- 
tę nuo pat pirmos dienos... Jei Kupo į tai nusispjaut, mums 
nėra ko kištis. Bet tai užtraukia gėdą visai giminei. 

— Jumis dėta,— patarė ponia Lera, sučiaupdama lūpas, — aš 
ją išgąsdinčiau, surikčiau ką nors, pavyzdžiui: „Matau, viską 
matau!“ arba: „Policija!“ Vieno daktaro tarnaitė girdėjusi, kad 
tokią valandėlę išgąstis gali užmušti moterį. Jei Šlubė numirtų 
toje vietoje, kur nusidėjo,— tai bent būtų bausmė! 

Netrukus visa gatvė jau žinoje, kad Žerveza kiekvieną nak- 
tį šliaužia pas Lantjė. Plepėdama su kaimynėmis, ponia Lorijė 
tiesiog putojo iš pasipiktinimo; jai esą be galo gaila brolio, 
šito avino, kuriam žmona be jokio sąžinės graužimo sega ra- 
gus; ji pati į tą ištvirkavimo landynę einanti tik dėl savo varg- 
šės motinos, kuriai tenka gyventi tokiame bjaurume. Ir visa 
gatvė puolė smerkti Žervezą. Tiktai ji galėjo ištvirkinti kepu- 
rininką. Tai matyti iš jos akių. Taip tas plevėsa Lantjė ir šįsyk, 
kad ir apkalbėtas, išnešė sveiką kailį, o vis dėl to, kad elgėsi 

kaip padorus žmogus — oriai vaikštinėjo gatvėmis, skaitė laik- 
raščius, buvo malonus ir paslaugus ponioms, vaišindavo jas 1e- 
dinukais, įteikdavo gėlių. Dieve mano! Vyras yra vyras. Jis 
kaip tas gaidys; iš jo negali reikalauti, kad vytų nuo savęs 
bobas, kurios pačios kabinasi jam ant kaklo. Kitas reikalas Žer- 
veza — jai nėra jokio pateisinimo, ji užtraukė nešlovę visai 
Gut d'Oro gatvei. Ir sutuoktiniai Lorijė viliodavosi Naną į sa- 
vo namus, tikėdamiesi iš jos sužinoti kokių nors smulkmenų. 
Kai krikštatėviai aplinkiniais keliais imdavo kamantinėti, mer- 
gaitė apsimesdavo kvailele ir nuleisdavo ilgas blakstienas, kad 
paslėptų vylingą ugnelę, įsižiebusią jos gudriose akyse. 

Žerveza nepaisė visuotinio pasipiktinimo, gyveno ramiai, 
tik atrodė kiek pavargusi ir tarytum mieguista. Iš pradžių ji 
jautė didžiulę kaltę, laikė save tikra bjaurybe ir net šlykštė- 
josi savimi. Išėjusi iš kepurininko kambario, ji plaudavosi ran- 
kas ir, sudrėkinusi skudurėlį, iki skausmo trindavosi pečius, 
tarsi norėdama nusivalyti purvą. Jei tą valandėlę Kupo užei- 
davo noras paišdykauti, ji pykdavo ir, drebėdama nuo šalčio, 
bėgdavo į skalbyklą apsirengti. Lygiai taip pat ji nepakęsdavo, 
kad Lantjė liestųsi prie jos po to, kai ją buvo mylavęs vyras. 
Keisdama vyrus, ji mielai būtų keitusi ir odą. Tačiau palengva 
Žerveza apsiprato. Kaskart plautis buvo pernelyg varginantis 
darbas. Tingumas silpnino jos valią, laimės troškimas vertė ją 
visur ieškoti bent lašo džiaugsmo. Ji tapo atlaidi sau ir kitiems, 
viską mėgino sutvarkyti taip, kad nė vienas neliktų nuskriaus- 
tas. Jei vyras ir meilužis nesipyksta, jei namuose viskas eina 
įprasta sena vaga, jei nuo ryto iki vakaro sklinda juokas ir 
pokštai, jei visi sotūs ir gyvena patenkinti, tai nėra ko skųstis. 
Matyt, jos kaltė ne tokia jau ir didelė, jei viskas taip gerai 
susitvarkė: juk paprastai esi baudžiamas už tai, kad darai ki- 
tam bloga. Ir po truputį paleistuvystė tapo įpročiu. Dabar 
tai pasidarė toks pat įprastas dalykas kaip gėrimas ir valgy- 
mas. Kai Kupo grįždavo girtas, ji eidavo pas Lantjė, o pasiger- 
davo jis mažų mažiausiai tris kartus per savaitę — pirmadienį, 
antradienį ir trečiadienį. Žerveza dalijo savo naktis abiem vy- 
rams. Netrukus ji ėmė palikinėti savo vyrą ir tada, kai tasai 
pernelyg garsiai knarkdavo,— ji išeidavo ir ramiausiai užmig- 
davo ant kaimyno pagalvės. Negalėtum sakyti, kad kepurinin- 
kas jai labai patiko. Ne, tiesiog jis tvarkingesnis, jo kamba- 
ryje ji geriau pailsėdavo ir jausdavosi kaip po pirties. Žodžiu, 
ji buvo panaši į katę, kuri mėgsta miegoti susirietusi į ka- 
muoliuką švariuose pataluose. 


Senoji Kupo nė karto neišdrįso apie tai atvirai pakalbėti su 
Žerveza. Tačiau kai jos susibardavo ir marti dėl ko nors prie- 
kaištaudavo anytai, senė užuominų negailėjo. Ji šnypštė: ir bū- 
na gi margame pasaulyje kvailių vyrų ir ištvirkėlių žmonų, 
paskui pridurdavo riebesnių žodelių — šito gero ji turėjo ne- 
išsenkamas atsargas. Iš pradžių Žerveza tik atidžiai į ją pa- 
žvelgdavo ir nieko nesakydavo. Paskui, irgi vengdama kalbėti 
tiesiai, ėmė teisintis pateikdama apibendrintus argumentus. Jei- 
gu moters vyras girtuoklis, toks, kuris kaip kiaulė voliojasi 
mėšle, dovanotina, kad ji ieško ko nors švaresnio iš šalies. Ji 
netgi davė suprasti, kad Lantjė toks pat jos vyras kaip Kupo, 
jis netgi daugiau turįs į ją teisių. Argi ji su juo nesuėjo, kai 
jai buvo keturiolika? Argi su juo neprigyveno dviejų vaikų? 
O jei taip, jai viską galima atleisti, niekas neišdrįs mesti į ją 
akmens. Ji gyvena kaip liepia gamta. Ir tegu duoda jai ramy- 
be, jei ne, ji kiekvieną gali išvilkti į dienos šviesą. O apie 
Gut d'Oro gatvę yra ką papasakoti! Putnioji poniutė Viguru 
kiauras dienas ištvirkauja savo anglių krautuvėlėje. Ponia Le- 
ongr, bakalėjininko žmona, miega su savo dieveriu, tuo niekam 
tikusiu išstypėliu, prie kurio ir prisiliesti būtų šlykštu. Arba 
laikrodininkas iš dirbtuvės priešais mus: toks iš pažiūros pa- 
dorus ponas, o juk vos nepakliuvo į cypę už tikrą niekšybę — 
jis tampėsi su nuosava dukterimi, tikra begėde, kuri šlaistosi 
po bulvarus. Ir Žerveza plačiu mostu nurodė visą Gut d'Oro 
kvartalą: jai ir dienos neužtektų, jei sumanytų pasirausti kai- 
mynų nešvariuose baltiniuose! Visi miega suvirtę kaip gyvu- 
liai — tėvai, motinos, vaikai, — visi voliojasi nuosavame mėšle. 
O! Kas kas, o ji tai puikiausiai žino! Šlykštybės iš visur taip 
ir lenda ir viską aplink nuodija! Taip, taip, nėra ko kalbėti, 
geri ir vyrai, ir moterys šitame Paryžiaus užkampyje — iš skur- 
do jie gyvena suvirtę vieni ant-kitų!.. Jei juos sugrūstum vie- 
noje grūstuvėje, nieko doro neišeitų, užtat mėšlo būtų sočiai — 
užtektų visiems Sen Deni vyšnių sodams. 

— Nespjauk į vandenį, gali tekti pačiam jį gerti! — šauk- 
davo Žerveza, kai ją privesdavo iki paskutiniosios.— Kiekvie- 
nas gyvena kaip jam išeina, ar ne? Jei nenorite, .kad jums 
trukdytų, patys nekaišiokite nosies į kitų reikalus... Man visi 
geri, tačiau nepakęsiu, kad mane maišytų su purvais tokie, 
kurie patys iki ausų sėdi purvynėje. 

Kartą, kai motušė Kupo papriekaištavo Žervezai aiškiau nei 
iki tol, ši pro dantis iškošė: 

— Jūs ligonė ir tuo naudojatės... Tik nereikėtų taip daryti. 
Klausykit, aš jums nieko lig šiol nesakiau, nė karto nepriki- 

šau jūsų praeities. O pasakyti turėčiau ką. Dar tebesant gyvam 
tėvui Kupo, jūs turėjote meilužių — du ar tris. Ir nėra ko čia 
krankščioti — daugiau nieko nebesakysiu. Tik verčiau palikite 
mane ramybėje, ir tiek! 

Senė vos neužduso. Kitą dieną, motinos siųstas, Gužė atėjo 
skalbinių, kai Žervezos nebuvo namie. Motušė Kupo užsikvietė 
jį ir ilgai neatleido nuo savo lovos. Ji žinojo kalvio jausmus, 
matė, kad pastaruoju metu jis vaikšto prislėgtas ir nelaimin- 
gas, matyt, įtaria, kas vyksta šiuose namuose. Ir, kad į valias 
išsilietų, kad atkeršytų už vakarykštę nuoskaudą, senė be jokių 
užuolankų jam viską išdėjo verkdama ir skųsdamasi, tarsi ne- 
geras Žervezos elgesys ją būtų itin skaudinęs. Išeidamas iš jos 
kamarėlės, Gužė graibėsi sienų: sielvartas užtemdė jam akis. 
Žervezai vos tik grįžus, motušė Kupo šūktelėjo, jog ponia Gu- 
žė reikalaujanti tuojau pat atnešti jos skalbinius, kad ir neiš- 
lygintus. Senė buvo tokia susijaudinusi, kad Žerveza įtarė kaž- 
ką negera, nujautė, kas atsitiko, ir suprato, koks pažeminimas 
jos laukia. 

Perbalusi, pakirstomis kojomis Žerveza paskubom sudėjo į 
pintinę skalbinius ir išėjo. Per visus šituos metus ji nebuvo 
grąžinusi Gužė nė su. Tebebuvo skolinga keturis šimtus dvi- 
dešimt penkis frankus. Ir kiekvieną kartą, pasiteisinusi gyveni- 
mo sunkumu, ji imdavo iš ponios Gužė pinigus už skalbimą. 
Jai buvo be galo gėda: galėjo atrodyti, kad ji, naudodamasi 
kalvio jausmais, laiko jį tiesiog kvailiu. Kupo, jau ne toks 
skrupulingas kaip anksčiau, tik krizeno: girdi, kalvis bus ne 
kartą kokiame kampe ją kirkinęs, o jei taip, tai jie ir atsiskai- 
tę. Nors Žerveza ir buvo susitepusi ryšiu su Lantjė, vis dėlto 
ji visa širdimi piktinosi tais vyro žodžiais ir klausė: nejaugi jis 
sutinka valgyti duoną, uždirbtą šitokiu būdu?! Žerveza neleis- 
davo, jai girdint, blogai kalbėti apie Gužė: švelnūs jausmai 
kalviui buvo tarytum paskutinė jos padorumo“ atrama. Todėl 
kaskart, kai nešdavo šitiems geriėsiems žmonėms skalbinius, 
jos širdis apmirdavo vos uždėjus koją ant jų laiptų pirmosios 
pakopos. 

— Tai jūs? Pagaliau! — sausai ištarė ponia Gužė, atidary- 
dama jai duris.— Jus tik mirties marškinių gali pasiųsti. 

Žerveza įėjo tokia sutrikusi, kad net nemėgino regzti kokio 
atsiprašymo. Kas tiesa, tai tiesa, ji jau ne tokia pareiginga 
kaip anksčiau, jau beveik niekad neatneša skalbinių laiku, o 
kartais verčia laukti visą savaitę. Taigi palengva ji ganėtinai 
apsileido. 

— Aš jūsų laukiu jau visą savaitę — tęsė mezginių nėrė- 
ja— O jūs dar meluojate, siunčiate man savo mokinę, o ta 
pliurpia visokius niekus, girdi, mano skalbiniai jau beveik su- 
tvarkyti ir juos atneš pavakare arba kad atsitiko nemalonu- 
mas — ryšulėlis su skalbiniais įkrito į vandenį. O aš veltui gaiš- 
tu laiką — laukiu, nervinuosi. Ne, šitaip negalima... Na, ką jūs 
turite pintinėje? Tikiuosi, čia viskas? Ir dvi paklodės, kurias jūs 
laikote jau visą mėnesį, ir marškiniai, likę nuo ano skalbi- 
mo? 

— Taip, taip,— sumurmėjo Žerveza— marškiniai čia. Štai 
jie. 

. Tačiau ponia Gužė pasipiktino. Tai ne jos marškiniai, ji 
tokių neimsianti! Dar ir baltinius pradės keisti! Aną savaitę 
jai įkišo dvi nosines be jos žymių. Jai nereikia svetimų skal- 
binių. Žodžiu, ji reikalauja savo daiktų. 

— O kur paklodės? — paklausė ji.— Pasimetė, ar ne? Ži- 
note, mieloji, kaip norite, o ryt rytą jos turi būti čia, gir- 
dite? 

Stojo tyla. Žerveza visai sutriko, juo labiau kad už nugaros 
ji jautė praviras Gužė kambario duris. Kalvis, matyt, namie. 
Ir kaip liūdna, jei jis girdi visus šiuos pelnytus priekaištus, į 
kuriuos ji negali net atsikirsti! Žerveza stengėsi būti kuo nuo- 
lankesnė, meilesnė ir, nuleidusi galvą, skubiai dėliojo skalbi- 
nius ant lovos. Tačiau situacija pasidarė dar keblesnė, kai po- 
nia Gužė ėmė atidžiai apžiūrinėti kiekvieną daiktą ir iškalbi- 
nėti: 

— Jūs jau visai nebemokate skalbti! Dabar nebėra už ką 
jūsų girti... Jūs tiesiog gadinate, įjuodinate skalbinius... Tik 
pasigrožėkite šitais marškiniais: visas priekis surudintas, ma- 
tyti laidynės žymės. O sagos? Visos tiesiog išplėštos su audiniu. 
Nesuprantu, ką jūs darote, bet po kiekvieno skalbimo nebelieka 
nė vienos sagos... Na, o už šitą palaidinę aš jums nemokėsiu, 
ir nelaukite. Matote? Purvas taip ir liko — jūs tik perdėjote ją 
iš vienos vietos į kitą. Nuolankiai dėkoju! Jei jau nesugebate 
švariai išskalbti... | 

Ji nutilo ir ėmė skaičiuoti daiktus. 

— Kaip! Ir čia viskas? — šūktelėjo ji— Trūksta dviejų po- 
rų kojinių, šešių servetėlių, staltiesės, pašluosčių... Jūs tiesiog 
tyčiojatės iš manęs! Aš liepiau jums grąžinti visus mano skal- 
binius, net ir nelygintus. Jei po valandos jūsų mokinė neat- 
neš man likusių daiktų, mes susipyksime, ponia Kupo, per- 
spėju jus. 

Tą valandėlę iš Gužė kambario pasigirdo kosulys. Žerveza 
krūptelėjo. Dieve mano! Kaip ją pažemino prieš jį! Susigėdusi, 
susikrimtusi Žerveza liko stovėti vidury kambario, laukdama 
nešvarių skalbinių. Bet, baigusi skaičiuoti, ponia Gužė atsisėdo 
prie lango ir vėl ėmėsi taisyti nėrinių šaliką. 

— O skalbiniai? — droviai paklausė Žerveza. 

— Tai jau ne, ačiū, — atsakė ponia Gužė.— Šią savaitę ne- 
bus nieko. | 

Žerveza išbalo. Vadinasi, atsisako jos darbo: Tada jai pa- 
sidarė silpna, kojos susipainiojo, ir ji turėjo prisėsti ant kė- 
dės. Ji nenorėjo teisintis ir tik paklausė: 

—" Tai gal ponas Gužė serga? 

— Taip, jis nesveikuoja, grįžo iš fabriko ir atsigulė pail- 
sėti. 

Ponia Gužė kalbėjo oriai. Apsirengusi, kaip visada, juoda 
suknele, vienuoliškas kykas rėmino jos išblyškusį veidą. Vinių 
dirbėjų uždarbis vėl sumažėjo: jie gauna jau ne devynis, o tik 
septynis frankus per dieną, kadangi dabar beveik viską daro 
mašinos. Ir senutė pridūrė, kad jai tenka labai taupyti: nuo 
šiol ji vėl skalbs pati. Žinoma, būtų pats tas, jei Kupo grąžintų 
pinigus, pasiskolintus iš jos sūnaus. Bet jei jie negali užmo- 
kėti, nieko nepadarysi, ji nesirengia duoti jų į teismą. Kai tik 
ponia Gužė prakalbo apie skolą, Žerveza panarino galvą ir, 
atrodė, įniko labai atidžiai sekti, kaip vikriai laksto vąšelis, 
kabindamas nubėgusias akis. 

— O juk užtektų kiek apmažinti išlaidas, ir jūs galėtumėt 
išsimokėti, — tęsė mezginių nėrėja.— Sutikite, jūs per gerai val- 
gote, daug be reikalo išleidžiate, aš tuo įsitikinusi... Galėtumėt 
mums duoti nors po dešimt frankų kas mėnesį... 

Ją pertraukė Gužė. 

— Mama! Mama! — pašaukė jis iš savo kambario. 

Ji išėjo, beveik tuojau pat grįžo ir, vėl atsisėdusi prie lan- 
go, pakeitė pokalbio temą. Kalvis greičiausiai paprašė jos ne- 
reikalauti iš Žervezos pinigų. Bet nepraėjo nė penkios minutės, 
ir moteriškė neištvėrė vėl neužsiminusi apie skolą. Taip, ji se- 
niai numačiusi, kad stogdengys.pragers skalbyklą ir įvels savo 
žmoną į bėdą. Jei sūnus būtų jos paklausęs, jis nė už ką ne- 
būtų skolinęs jiems penkių šimtų frankų. Jau būtų vedęs, ir 
sielvartas negraužtų jo širdies. Dabar gal taip ir liks pasmerk- 
tas visą gyvenimą kentėti. Ji karščiavosi, kalbėjo vis pikčiau, 
aiškiai kaltindama Žervezą kartu su vyru apkvailinus jos leng- 
vatikį vaiką. Taigi, yra moterų, kurios meluoja ir apsimetinėja 

metų metus, tačiau jų nedoras elgesys vieną dieną ima ir iš- 
lenda į dienos šviesą. 

— Mama! Mama! — vėl pašaukė Gužė, šįkart jau pikčiau. 

Ji pakilo. Grįžusi vėl paėmė rankdarbį ir tarė: 

— Užeikite pas jį, jis nori jus pamatyti. 

Žerveza neuždarė durų. Ji virpėjo iš susijaudinimo: juk 
tai buvo nelyginant meilės prisipažinimas ponios Gužė akivaiz- 
doje. Jaukus kambarėlis su siaura lova ir daugybe paveikslė- 
lių ant sienos priminė penkiolikmečio paauglio kambarį. Mo- 
tušės Kupo pasakojimo pritrenktas didžiulis kūnas bejėgiškai 
gulėjo lovoje, akys paraudusios, graži šviesi barzda dar drėg- 
na nuo ašarų. Matyt, įsiūčio pagautas, jis daužė savo sunkiais 
kumščiais pagalvę, kadangi iš praplyšusio audinio lindo plunks- 
nos. 

— Klausykite, mama neteisi — vos girdimai ištarė jis.— Jūs 
man nieko neskolingi, aš nenoriu apie tai nė girdėti. 

Kiek kilstelėjęs, jis pažvelgė į Žervezą. Ir vėl jo akys pri- 
tvinko ašarų. 

— Jūs sergate, pone Gužė? — sušnibždėjo ji— Kas jums, 
sakykite? 

— Ačiū, nieko. Vakar labai pavargau. Truputį pamiegosiu, 
ir praeis. 

Bet jo širdis neišlaikė, ir jis sudejavo. į 

— Dieve mano! Dieve mano! Kaip šitaip galėjo atsitikti, 
kodėl? Juk jūs man prisiekėte. Ir vis dėlto tai atsitiko, atsi- 
tiko!.. Dieve mano! Man per daug skaudu, išeikite! 

Ir jis ranka davė ženklą, droviai maldaudamas ją išeiti. 
Žerveza nesiartino prie lovos, ji klusniai išėjo apdujusi, ne- 
žinodama, kokiais žodžiais jį paguosti. Gretimame kambaryje 
pasiėmė pintinę, tačiau vis delsė išeiti, veltui ieškodama kokių 
nors žodžių. Ponia Gužė, nepakeldama galvos, dirbo. Galiausiai 
ji nutraukė tylą: 

— Na tai iki pasimatymo, atsiųskite man skalbinius. Atsi- 
skaitysime vėliau. 

— Taip, taip, iki pasimatymo, — sumurmėjo Žerveza. 

Ji lėtai uždarė duris, metusi paskutinį žvilgsnį į šitą švarų, 
kruopščiai sutvarkytą butuką, kur tarytum paliko dalelę savo 
padorumo. Ji grįžo namo; kaip ta karvė, kuri iš įpročio, ne- 
galvodama apie kelią, grįžta prie savo ėdžių. Motušė Kupo 
- sėdėjo ant kėdės prie krosnies: tądien ji pirmą kartą atsikėlė 
iš patalo. Tačiau Žerveza neištarė jai nė vieno priekaišto žo- 
džio; ji jautėsi baisiai nuvargusi, skaudėjo visus kaulus, lyg 
būtų buvusi primušta; gyvenimas jai atrodė toks sunkus, kad 

gerai būtų tuojau pat nusibaigti, tačiau širdies pats sau juk 
neišsirausi. 

Dabar Žervezai buvo nusispjaut į viską. Kad ir kas atsitik- 
davo, ji tik numodavo ranka. Ištikus kokiam naujam nemalo- 
numui, ji su dar didesniu goduliu kimšo tris kartus per die- 
ną — tai buvo vienintelis jos malonumas. Tegu griūva ta skal- 
bykla, jai tas pats, kad tik pati neliktų po griuvėsiais; ji su 
džiaugsmu išeitų, kur akys veda, net be marškinių. Ir iš tik- 
rųjų jos įmonėlė ėmė griūti, ne iš karto, o pamažu — diena po 
dienos. Klientai neteko kantrybės ir vienas po kito pereidavo 
pas kitas skalbėjas. Ponas Madinjė, panelė Remanžu ir net Bo- 
šai grįžo pas ponią Fokonjė, kuri buvo kur kas pavyzdinges- 
nė už Žervezą. Visiems nusibodo po tris savaites reikalauti 
poros kojinių arba gauti marškinius su riebalų dėmėmis, liku- 
siomis nuo praėjusio sekmadienio. Žerveza nesiteisindavo, prie- 
šingai — ji dėjo užsakovus į šuns dienas ir šaukė jiems pavy- 
mui: „Keliaukit sau sveiki!“ Ji, girdi, negalinti atsidžiaugti, kad - 
nebereikės knaisiotis po jų purvus. Tegu visi neša kitoms skal- 
bėjoms — mažiau bjaurasties bus namie ir darbo sumažės. O 
kol kas jai dar buvo likę niekad laiku nesumokantys klientai — 
tai prostitutės ir tokios apsileidėlės kaip ponia Godron, kurių 
skudurus visos kitos Naujosios gatvės skalbėjos atsisakydavo 
imti — taip jie dvokė. Žervezos skalbykla žlugo, jai teko at- 
leisti savo paskutinę darbininkę ponią Piutua; dabar ji liko vie- 
na su mokine, žvairele Ogiustina, kuri metams bėgant tik kvai- 
lėjo; tačiau darbo dažnai ir joms pritrūkdavo, juodvi ištisas 
popietes sėdėdavo sudėjusios rankas. Artyn tykino skurdas. 

Visiškai natūralu, kad su tinginyste ir skurdu atėjo ir ne- 
valyvumas. Nieko neliko iš tos puošnios dangaus žydrumo 
skalbyklos, kuria Žerveza kadaise taip didžiavosi. Vitrina nuo. 
viršaus iki apačios buvo apdrabstyta pravažiuojančių vežimų 
purvais, nes nei rėmų, nei stiklų niekas nebeplovė. Ant žal- 
varinės vielos kabaliavo kažkokie pilki skarmalai — klienčių, 
mirusių ligoninėje, daiktai. Tačiau dar apverktiniau skalbykla 
atrodė viduje: nuo džiūstančių skalbinių Pompadur stiliaus ap- 
mušalai palubėje atsiklijavo ir karojo draiskalais, lyg dulkėti 
voratinkliai; ketaus krosnis, vietomis žarsteklio įlenkta ir pra- 
kiurdyta, kėksojo kampe nelyginant metalo laužo krūva sen- 
daikčių prekiautojo krautuvėje. Prie lyginimo stalo sakytum 
buvo puotavęs visas pulkas kareivių: aplietas kava ir vynu, 
išterliotas uogiene, riebaluotas. Patalpoje tvyrojo surūgusio 
krakmolo kvapas, sumišęs su pelėsių, perkepintų lašinių ir ne- 
švarių skudurų tvaiku. Tačiau Žervezai čia buvo jauku. Ji 

nepastebėjo, kad viskas sunyko, ji prie visko prisitaikė, pri- 
prato prie sudriskusių apmušalų ir purvinų vitrinos rėmų, pri- 
prato ir prie to, kad vaikšto suplyšusiu sijonu ir nebesiprausia 
kaklo. Šitas purvynas jai atrodė šiltas lizdelis, kuriame ji su 
malonumu lepinosi. Tegu viskas eina vėjais, tegu dulkės už- 
klijuoja visus plyšius ir padengia skalbyklą aksomo kilimu, 
tegu gyvenimas namie apmiršta nuo migdančio nieko neveiki- 
mo —tai buvo savotiška palaima, kuri ją svaigino. Svarbiau- 
sia, ramybė, o visa kita — nusispjaut! Skolos negailestingai 
augo, tačiau tai jos nebejaudino. Pamažu ji prarado ir gėdą; 
užmokės ar neužmokės — geriau apie tai negalvoti. Kai jai at- 
sisakydavo duoti skolon vienoje krautuvėje, ji eidavo į kitą. 
Žerveza buvo skolinga visam kvartalui, kiekviename žingsny- 
je susidurdavo su kreditoriais, nuo kurių bėgdavo, kiek kojos 
įkabina. Vien tik Gut d'Oro gatvėje ji nebegalėjo eiti pro ang- 
lininką, pro bakalėjininką ir daržovių pardavėją; jeigu eidavo 
skalbti, darydavo lankstą Puasonjė gatve,— tai trukdavo geras 
dešimt minučių. Krautuvininkai dažnai ją burnojo, vadino ap- 
gavike. Vieną vakarą krautuvininkas, pardavęs Lantjė baldus, 
pakėlė tokį triukšmą, kad subėgo kaimynai; jis grasino Žerve- 
zai užversti sijoną ir savo skolą atsiimti natūra, jei ji neketi- 
nanti pakrapštyti savo piniginės. Po tokių scenų ji drebėdavo 
iš susijaudinimo, tačiau tuoj pat pasipurtydavo kaip -primuštas 
šunelis ir užmiršdavo visus nemalonumus, o vakare tikrai ne- 
siskųsdavo apetitu — kirsdavo už tris. Na, ir ko tie ąakiplėšos 
prie jos kimba? Pinigų ji neturi, ir baigta — negi eis jų padir- 
binėti? Prekybininkai ir taip pakankamai prisivagia, nieko ne- 
atsitiks, jei teks kiek ir palaukti. Ir ji vėl pasinerdavo į snau- 
dulį, stengdamasi negalvoti, apie tai, kas neišvengiamai vieną 
gražią dieną atsitiks. Štai tada ir sugalvos, ką daryti, o dabar, 
tegu duoda jai ramybę. 

Motušė Kupo atsigavo. Skalbykla dar metus kažkokiais bū- 
dais išsilaikė. Vasarą paprastai daugiau darbo: patvirkusios 
mergšės iš aplinkinių bulvarų nešė skalbti baltus apatinius si- 
jonus ir perkelio sukneles. Tačiau apskritai reikalai ėjo vis 
prastyn, ir šeima klimpo į liūną; tiesa, diena dienai nelygų — 
būdavo vakarų, kai pilvai urgzdavo iš alkio, o kitąkart, žiūrėk, 
apsirydavo keptos veršienos. Dabar dažnai galėdavai matyti 
gatve šlepsenančią motušę Kupo: slėpdama po prijuoste kokį 
nors ryšulėlį, ji dėjosi šiaip sau vaikštinėjanti, o iš tikrųjų sku- 
bėjo į Polonso gatvės lombardą. Ji ėjo susikūprinusi, su sal- 
džia ir nuolankia šventeivos, tursuojančios į mišias, veido iš- 
raiška. Iš tikrųjų jai patiko tokie reikalai, jai patikdavo de- 

rėtis, senų skarmalų pardavinėjimas senajai liežuvautojai teik- 
davo pasitenkinimo. Lombardo tarnautojai ją gerai- pažinojo ir 
praminė „„Motušė Keturi Frankai“: kai tik jai pasiūlydavo tris 
frankus už kumščio dydžio ryšulėlį, ji tuojau pat užsiprašyda- 
vo keturių. Žerveza buvo -pasirengusi išdraskyti visus namus, 
ją užvaldė užstatymo aistra, ji būtų nusikirpusi plikai, jei tik 
sužinotų, kad už užstatą priimami plaukai. Juk taip patogu 
nulėkti į Polonso gatvę ir tokiu būdu prasimanyti smulkių, 
kai nėra už ką nusipirkti nė kepalo duonos. Pamažu visa namų 
manta nukeliavo į lombardą — baltiniai, drabužiai, net baldai ir 
darbo įrankiai. Iš pradžių Žerveza griebdavosi visokio pasipai- 
niojusio uždarbio ir daiktus išpirkdavo; po savaitės, deja, juos 
vėl užstatydavo. Paskui ji spjovė į visą tą šlamštą ir net par- 
davė įkaitinius raštus. Tik kartą jai vos nesprogo iš skausmo 
širdis: kai reikėjo atiduoti židinio laikrodį, kad galėtų sumokėti 
dvidešimt frankų antstoliui, atėjusiam aprašyti jų turto. Juk ji 
buvo prisiekusi sau, kad veikiau mirs badu nei skirsis su savo 
laikrodžiu. Kai senoji Kupo išnešė jį kartoninėje skrybėlių 
dėželėje, Žerveza krito ant kėdės, bejėgiškai nuleido rankas 
ir pravirko, tarytum būtų netekusi viso savo turto. Tačiau vos 
tik senė vietoj planuotų dvidešimties frankų atnešė dvidešimt 
penkis, ji pralinksmėjo ir tuojau pat pasiuntė motušę nupirkti 
degtinės už keturis su: juk reikia aplaistyti šimto su monetą. 
Dabar, kai abi moterys dažniausiai gyveno taikiai, jos neretai 
truktelėdavo likerio ar degtinės, įsitaisiusios ant lyginimo sta- 
lo kraštelio. Motušė Kupo sugebėdavo parnešti po prikyšte iki 
kraštų sklidiną stiklinę degtinės taip, kad pakeliui nenutikš- 
davo nė lašas. Nėra čia ko kaimynams viską žinoti! Tačiau kai- 
mynai viską puikiausiai žinojo. Daržovių pardavėja, prekiau- 
toja žarnokais ir bakalėjininko parankiniai sakydavo: „Antai 
seniokė jau maklena į lombardą“ arba: „Žiūrėk, seniokė vėl 
nešasi porciją kišenėje.“ Ir, be abejo, tai dar labiau nuteikdavo 
visą kvartalą prieš Žervezą: ji nieko kito nedaranti, tik lakan- 
ti, netruks ir savo baraką pralakti; taip, taip, dar kiek, ir skal- 
byklos — kaip nebuvę. 

Nepaisant visiško kracho, Kupo gyveno geras dienas. Šitas 
latras jautėsi kuo puikiausiai. Nuo visokiausių gėrimų jis tik 
kad degtinė žudo žmogų; atsakydamas į tokias kvailystes, jis 
plojo sau per pilvą, vos nesprogstantį nuo riebalų ir standų 
nelyginant būgnas. Kupo išbelsdavo ant savo pilvo padaužų ir 
girtuoklių maršą, ir taip šauniai, kad jam galėjo pavydėti kiek- 
vienas turgaus šarlatanas. Tačiau Lorijė, niekaip neįstengiantis 

užsiauginti pilvuko, įsižeidęs sakydavo, kad Kupo riebalai gel- 
toni, nesveiki. Na, ir kas! Ir stogdengys sveikatos pataisymui 
dar daugiau gėrė. Jo beveik žili plaukai styrojo kuokštais, vei- 
das su beždžionės žandikauliu paraudo, tarsi būtų prisigėręs 
pigiausio vyno. Bet jis, kaip ir anksčiau, buvo nerūpestingas 
linksmuolis, ir vos tik žmona užsimindavo apie gresiančius ne- 
malonumus, jis tuojau užkimšdavo jai burną. Argi vyrų rei- 
kalas rūpintis visokiomis kvailystėmis? Namie nėra duonos? 
Na, ir kas?! Jam turi duoti ėdalo rytą ir vakare, o iš kur, jam 
nerūpi. Kai stogdengys savaitėmis valkiodavosi be darbo, da- 
rydavosi dar reiklesnis. Beje, jis ir dabar draugiškai tapšnojo 
Lantjė per petį. Veikiausiai nė nenujautė apie savo žmonos 
neištikimybę; bent jau Bošai, Puasonai ir kiti kaimynai pri- 
siekinėjo visais šventaisiais, kad jis nieko nejtaria,— antraip 
kiltų baisus skandalas. Tačiau tikra jo sesuo, ponia Lera abe- 
jodama lingavo galva ir aiškino, kad kai kuriems vyrams net 
patinka, jei jų žmona turi kitą. Kartą naktį, grįždama iš kepu- 
rininko kambario, Žerveza tamsoje staiga pajuto šleptelėjimą 
per minkštą vietą; ji sustingo iš siaubo, bet paskui nusiramino 
nutarusi, kad netyčia užkliudė lovagalį. Negalėjo gi vyras taip 
juokauti, taip ją erzinti — tai būtų siaubinga! 

Lantjė taip pat vargo nebrido. Jis labai save puoselėjo, 
nuolat matuodavosi taliją, baimindamasis, kad netektų atleisti 
ar suveržti diržo: jis buvo visiškai patenkintas savo išvaizda 
ir nenorėjo nei storėti, nei plonėti. Ir maistui toks išrankus jis 
buvo tik dėl to, kad amžinai skaičiavo, kiek vienas ar kitas 
patiekalas turės įtakos jo pilvo apimčiai. Net kai namie ne- 
buvo pinigų, jis reikalaudavo kiaušinių, kotletų, taip sakant, 
maistingų ir lengvų produktų. Nuo to laiko, kai Lantjė dalijosi 
Žervezą su jos vyru, jis laikė save visateisiu šeimos nariu, su- 
siberdavo į kišenę netyčia ant stalo likusias smulkias monetas, 
komandavo Žervezai, burbėjo, ūdijo ir, atrodė, jautėsi didesnis 
šeimininkas nei stogdengys... Žodžiu, čia dabar buvo du šei- 
mininkai. Ir apsišaukėlis vyras, suktesnis už tikrąjį, pirmasis 
kišą lėkštę, griebė riebesnį kąsnelį ir netrukus susiglemžė vis- 
ką — žmoną, uošvę, skalbyklą. Ką ir sakyti, nugriebė nuo Kupo 
šeimos visą grietinėlę! Ir net nebesivaržė pašalinių. Nana taip 
ir liko jo numylėtinė, kadangi jam patiko gražutės mergaitės. 
Jis vis mažiau ir mažiau rūpinosi Etjenu, berniukai, sakė jis, 
turi mokėti patys susitvarkyti gyvenimą. Kai koks žmogus už- 
sukdavo pas stogdengį, iš galinio kambario pasirodydavo Lant- 
jė — apsiavęs šlepetes, be švarko, nepatenkinta vyro, kurį ati- 

traukė nuo darbo, poza; ir jis šnekėdavosi su svečiu vietoj 
Kupo, tikindamas, kad tai; vienas ir tas pat. 

Žervezai buvo riesta su tais dviem dykaduoniais. Dar ačiū 
Dievui, nesiskundė sveikata! Ji taip pat sustambėjo. Tačiau vilk- 
ti ant nugaros abudu vyrus, rūpintis jais ir tenkinti jų norus 
dažnai pritrūkdavo jėgų. Viešpatie, ir vienas vyras ištampo 
visas gyslas, o čia du! Blogiausia, kad šitie pašlemėkai puikiai 
sutarė, niekada nesipyko, o vakarais, pavalgę, žvingavo, laidė 
juokelius, pasirėmę alkūnėmis į stalo kraštą, ir ištisomis die- 
nomis trynėsi vienas į kitą kaip tie katinai, pasiruošę murkti 
iš malonumo. Grįžę namo be nuotaikos, jie abu užsipuldavo 
Žervezą. Ji šiokia ir anokia! Versk ant jos kiek nori, viską iš- 
turės. Dėl to, kad abu rėklojo ant šeimininkės, jų draugystė 
tik stiprėjo. Ir, neduok Dieve, išdrįsi atsikirsti! Iš pradžių, kai 
vienas imdavo rėkti, ji žvilgsniu maldaudavo kitą užtarti ją. 
Tik nieko iš to neišeidavo. Galiausiai ji su viskuo susitaikė ir 
nuolankiai lenkė savo galingas strėnas, suprasdama, kad vy- 
rams smagu ją uiti — tokia ji riebi ir apvali, tikras sviedinys. 
Keikūnas Kupo plūsdavo ją paskutiniais žodžiais. Lantjė prie- 
šingai — užgauliojo iškapstydamas tokius posakius, kurių nie- 
kur ir neišgirsi, tačiau jie dar labiau žeidė. Laimei, prie visko 
galima priprasti; burnojimai, neteisingi priekaištai jos jau ne- 
beskaudino — nuslysdavo jos plona oda nelyginant vanduo kli- 
juotės paviršiumi. Jai net patikdavo, kai jie pykdavo, nes, bū- 
dami gerai nusiteikę, jie įgrisdavo visą laiką trindamiesi aplink 
ir neleisdami ramiai išlyginti net kokio kyko. Pristodavo su 
savo prašymais: duok jiems ko nors skanaus, pasūdyk, pasal- 
dink, sakyk „juoda“ ir sakyk „balta“, myluok juos ir migdyk 
kaip kokius kačiukus. Savaitės pabaigoje Žerveza tiesiog griū- 
davo nuo kojų, kvaisdavo galva, akys virsdavo ant kaktos. Toks 
gyvenimas gali visiškai išsekinti moterį. 

Taip, Kupo ir Lantjė ją sekino, taip, taip, sekino; jie degi- 
no ją lyg žvakę, ir dar iš abiejų galų. Aišku, stogdengys buvo 
netašytas bernas, jam trūko išsilavinimo, užtat kepurininkas 
jo turėjo per akis, arba, tiksliau sakant, savo išsilavinimu pui- 
kavosi taip, kaip nevalyvi žmonės puikuojasi baltais marški- 
niais, užsivilktais ant nešvaraus kūno; Vieną naktį Žerveza sap- 
navo, jog ji stovi ant šulinio krašto ir Kupo ją iš užpakalio 
grubiai stumia, o Lantjė kutena, kad ji kuo greičiau kristų že- 
myn. Dievaži! Kaip ir gyvenime. Na, ir įkliuvo! Nieko stebė- 
tina, kad ji slysta vis žemyn ir žemyn. Kaimynai neteisūs kal- 
tindami ją dėl to, kad nuėjo blogu keliu; ne ji čia kalta, o ki- 
ti. Kartais, kai pagalvodavo apie savo gyvenimą, ją nukrėsdavo 

šaltis. Paskui ji imdavo guostis tikindama save, kad galėjo bū- 
ti dar blogiau. Geriau turėti du vyrus negu, pavyzdžiui, netekti 
abiejų rankų. Žervezai atrodė, kad visa tai gana įprasta: kiek 
moterų gyvena taip pat kaip ji. —ir net stengėsi šitoje padė- 
tyje patirti nors kiek džiaugsmo. Ji nejautė pagiežos nei Kupo, 
nei Lantjė, ir tai rodė, kokia ji pasidarė geraširdė ir nuolanki: 
Gėtės teatre kartą Žerveza matė pjesę, kurioje viena bjaurybė 
ėmė neapkęsti savo vyro ir nunuodijo jį dėl meilužio; ji bai- 
siausiai pasipiktino: tokie jausmai jai buvo svetimi. Argi ne 
protingiau visiems trims gyventi santaikoje? Ne, ne, kam tos 
kvailystės! Jos tik gadina ir taip jau nelengvą gyvenimą. Žo- 
džiu, nepaisant skolų, nepaisant ant kulnų lipančio skurdo, 
Žerveza būtų buvusi visiškai rami ir patenkinta, jei tik stog- 
dengys ir kepurininkas būtų rečiau ant jos sprando joję ir ma- 
žiau Irėke. 

Rudeniop reikalai pradėjo eiti ddr prasčiau. Lantjė tikino, 
kad ėmė liesėti, ir kasdien vaikščiojo nuleidęs nosį. Jis niurz- 
gėjo dėl visko, pasišlykštėjęs raukėsi, kai tekdavo valgyti virtas 
bulves, girdi, šitos marmalynės jis negalįs nė į burną imti, nuo 
jos jam raižo vidurius. Dabar dėl mažiausio menkniekio kil- 
davo kivirčai, ir visi trys ne juokais susiimdavo kaltindami 
vienas kitą dėl užgriuvusių bėdų; susitaikyti būdavo ne taip 
paprasta, ir dažnai jie, kaip velnio apsėsti, lįsdavo į savo kam- 
pus miegoti surūgusiais veidais. Kai nebėr ėdesio, asilai juk 
spardosi, tiesa? Lantjė užuodė krachą; jis siuto, nes suprato, 
kad skalbykla žlugo, namuose kaip iššluota ir kad artėja die- 
na, kai jam teks krautis mantą ir ieškotis pastogės su maistu 
kitoje vietoje. O jis jau buvo čia apsipratęs, visi čia jam pa- 
taikavo — tikra palaima, niekur taip gera jam nebebus. Vieš- 
patie! Negalima gi lapnoti už keturis tikintis, kad tavęs visą 
gyvenimą ir lauks skaniausi kąsniai. Lantjė būtų turėjęs pykti 
ant savo pilvo, kadangi, kad ir kaip suktum, Žervezos skalbyk- 
lą jis pats ir pravalgė. Tačiau tokia mintis jam nė į galvą ne- 
atėjo; jis širdo ant visų kitų — esą per dvejus metus viską 
prašvilpė. Tikrai tie Kupo neturi jokio supratimo apie taupu- 
mą. Ir jis rėkė, kad Žerveza visai nemokanti šeimininkauti. 
Velniai griebtų! Kas dabar bus? Draugai apvilia jį kaip tik 
tada, kai jam žada vietą fabrike! Šeši tūkstančiai frankų al- 
gos! Už tokius pinigus jie galėtų puikiausiai gyventi nieko 
netrūkdami. 

Vieną gruodžio dieną jie liko be pietų. Namie nebuvo nė 
kriaukšlio duonos. Lantjė, juodas kaip debesis, paskutiniu me- 
tu jau rytą dingdavo iš namų ir šlaistėsi gatvėmis, ieškodamas 

kitos priebėgos, kur galėtų iki soties skaniai prisiraityti. Kar- 
tais valandų valandas prakiurksodavo prie krosnies ir kažką 
mąstė. Paskui nelauktai užsidegė begaliniu draugiškumu Puaso- 
nams. Jis nebesišaipė iš policininko, nebevadino jo Badengu, 
netgi buvo pasirengęs pripažinti, kad imperatorius, ko gero, 
visai šaunus vyrukas. Jis ypač gyrė Virginiją; girdi, tokia pro- 
tinga moteris, ji tai tikrai puikiai tvarkytųsi, jei turėtų savo 
verslą. Jis stengėsi įsiteikti abiem, ir tai buvo akivaizdu. Netgi 
buvo galima pamanyti, kad jis nori pas juos pereiti gyventi su 
visu išlaikymu. Tačiau jo smegeninėje veisėsi ir kitokios min- 
tys,— jas ne taip paprasta buvo perprasti. Kartą Virginija pri- 
sipažino Lantjė, kad norėtų atidaryti krautuvėlę, ir jis sukosi 
aplink ją tikindamas, kad tai nuostabi mintis. Tikra tiesa, ji 
tiesiog sukurta prekybai — aukšta, patraukli, aktyvi. Jai viskas 
eisis kaip sviestu patepta. Pinigų juk seniai turinti — teta pa- 
likusi. Virginija absoliučiai teisi: kiek čia uždirbsi siūdama suk- 
neles! Kur kas geriau imtis nuosavo biznio. Ir Lantjė kaip pa- 
vyzdį vardijo žmones, kurie turtėja tiesiog akyse; kad ir toji 
daržovių pardavėja ant gatvės kampo arba indų krautuvėlės 
išoriniuose bulvaruose savininkė; metas dabar pats tinkamiau- 
sias, kadangi išperka visokiausią šlamštą. Tačiau Virginija dve- 
jojo: ji norėtų išsinuomoti patalpą kur nors netoliese, tame pa- 
čiame kvartale. Dabar Lantjė dažnai pasivedėdavo ją į šalį ir 
ilgai pusbalsiu kažką aiškindavo. Atrodė, jis kažką primygtinai 
kala jai į galvą, o ji jau sutinka ir leidžia jam veikti. Tarp 
jų atsirado lyg kokia paslaptis, jie kažką buvo sumaneę, ir tai 
buvo matyti iš visko — iš užuominų, daugiareikšmių žvilgsnių, 
rankų paspaudimų. Nuo to laiko, kramtydamas kartu sų Kupo 
sausą duoną, kepurininkas slapta stebėjo abudu sutuoktinius; 
jis vėl pasidarė labai plepus ir užtrenkė ausis savo nepabaigia- 
mais skundais. Skurdas kasdien badė Žervezai akis, nes ke- 
purininkas netgi pasimėgaudamas be perstojo apie jį kalbėjo. 
Jis ne dėl savęs rūpinasi, gink, Dieve! Jis pasirengęs kartu su 
draugais mirti badu. Tik reikia blaiviai įvertinti savo - padėtį. 
Jie skolingi mažiausiai penkis šimtus frankų vien tik kvarta- 
le — kepyklos savininkui, anglininkui, bakalėjininkui ir kitiems. 
Ir už butą nemokėta jau pusė metų —tai dar du šimtai pen- 
kiasdešimt; namo savininkas Maresko jau grasina juos išmesiąs, 
jei iki metų pabaigos šito įsiskolinimo nesumokės. Daiktai jau 
persikraustė į lombardą — namie taip švariai viskas iššluota, 
kad už likusį šlamštą nebesurinktum nė trijų frankų; nebent 
dar sienose sukaltos vinys — jų bus ne mažiau kaip du svarai, 
po tris su už svarą. Sumišusi, suakmenėjusi, be galo prislėgta 

skolos dydžio, Žerveza pyko, .daužė kumščiu stalą arba kaip 
kvailė verkė. Vieną vakarą ji išrėkė: 

— Rytoj išbėgsiu!.. Tiek mane ir matys. Geriau miegoti 
patvory negu gyventi amžinai bijant. 

— Kur kas protingiau, — įkišo savo trigrašį Lantjė — kam 
nors perduoti nuomos sutartį, jei toks žmogus, žinoma, atsiras- 
tų... Aišku, jei nutarėte atsisakyti skalbyklos. 

— Nors ir dabar, nors ir tuojau pat!..— įsikarščiavusi šaukė 
Žerveza.— Kad tik jos atsikračius! 

Tuomet kepurininkas įrodė, koks jis praktiškas žmogus. Per- 
duodant nuomos sutartį, galima susitarti, kad naujieji gyven- 
tojai sumokėtų visą skolą už butą. Ir jis surizikavo paminėti 
Puasonus, lyg netyčia prisiminęs, kad Virginija ieško patalpos 
krautuvei; gal jai skalbykla kaip tik tiktų. Tikrai, tikrai, dabar 
prisiminė, kad ji ieškanti kažko panašaus. Bet, išgirdusi ViI- 
ginijos vardą, skalbėja iškart atvėso. Pagyvensim — pamatysim, 
įsikarščiavęs viską gali pasiųsti po velnių, o kai pagalvoji, 
supranti, kad ne taip paprasta. 

Nuo tos dienos Lantjė veltui varinėdavo savo litanijas. Žer- 
veza atsakydavo, kad jai yra tekę gyventi dar prasčiau, ir tai 
išsisukdavo. Kokia nauda prarasti skalbyklą? Iš ko tada gy- 
vens? Priešingai — ji verčiau pasisamdysianti darbininkių ir su- 
siieškosianti naujų klientų. Žerveza visa tai kalbėjo tik tam, 
kad atsikratytų Lantjė, kuris ją įtikinėjo, kad ji įklimpusi į sko- 
las ir šįkart nėra jokios vilties išsikapstyti. Tačiau jis padarė 
klaidą, vėl paminėjęs Virginijos vardą. Žerveza padūko ir ga- 
lutinai užsispyrė: ne, ne, nė už ką! Ji niekada nepasitikėjusi 
Virginija; jeigu toji norinti įsigyti skalbyklą, tai tik dėl to, 
kad ją, Žervezą, pažemintų. Ji greičiau jau sutiksianti perleis- 
ti pirmai sutiktai moteriai, tik ne šitai ištįsėlei, ne šitai dilbai, 
kuri, matyt, laukia nesulaukia jos žlugimo. Dabar jai viskas 
aišku! Ji suprantanti, kodėl šitos bjaurybės katiškose akyse 
žybsi geltonos kibirkštys: Virginija slepia pagiežą už tas muš- 
tynes skalbykloje, ji seniai laukia, kad galėtų atsikeršyti! Tegu 
verčiau patyli, jei nenori, kad vėl gerai gautų per užpakalį. 
Ilgai laukti neteksią, galinti jau dabar atsiplėšti sijoną! Atsa- 
kydamas į šitą srautą plūstamų žodžių, Lantjė pirmiausia apšau- 
kė Žervezą kvaile, sijonuotu žandaru, bukagalve ir taip įsilei- 
do, kad net stogdengį išvadino liurbiu: kam leidžiąs žmonai 
įžeidinėti jų bendrą draugę? Paskui atsitokėjo supratęs, kad 
piktumu gali viską sugadinti, ir prisiekė niekada į svetimus 
reikalus nesikišti, nes dėkingumo iš žmonių vis tiek nesulauk- 
si. Ir iš tikrųjų apie nuomos sutarties perdavimą jis daugiau 

nekalbėjo: matyt, laukė tinkamos progos vėl prabilti apie šitą 
reikalą ir išgauti skalbėjos sutikimą. 

Atėjo sausis, oras buvo šlykštus — drėgna ir šalta. Motušė 
Kupo, visą gruodį kosėjusi ir dususi, po Trijų Karalių galu- 
tinai atgulė. Taip būdavo kas žiemą, ir ji jau žinojo, kas jos 
laukia. Tačiau šįkart visi aplinkui kalbėjo, kad senikė išei- 
sianti iš savo kambario tik kojomis į priekį. Ir iš tikrųjų — 
senoji gargaliavo ir švokštė, atrodė, tuoj išleis paskutinį kva- 
pą, ir nors tebebuvo apvali ir riebulė, viena akimi nebematė, 
o pusė veido buvo persukta. Žinoma, jos vaikams nė į galvą 
nebūtų atėję ją pribaigti, tačiau ji taip ilgai gyvaliojosi ir taip 
trukdė artimiesiems, kad širdies gilumoje jie laukė jos mirties 
kaip išganymo. Ir jai pačiai taip būtų geriau, ji juk atgyveno 
savo. O kai žmogus atgyvena savo amžių, jo nėra ko gailėtis. 
Iškvietė daktarą, tasai atėjo, pasižiūrėjo ir daugiau nesirodė. 
Dėl šventos ramybės girdė senutę liepžiedžių arbata. Protar- 
'piais kuris nors užeidavo pažiūrėti, ar ji gyva. Motušė Kupo 
taip duso, kad nebegalėjo kalbėti, tačiau savo sveikąja akimi, 
gyva ir įžvalgia, ji įdėmiai sekiojo aplinkinius; daug ką ga- 
lėjai išskaityti šitos akies žvilgsnyje: liūdesį dėl praėjusios 
jaunystės, širdgėlą, kad savieji nori kuo greičiau ja atsikratyti, 
pyktį ant šitos mergiūkštės Nanos, kuri jau nebesivaržydama 
šokinėja naktimis iš lovos ir pusnuogė sėlina prie įstiklintų du- 
rų sekti savo motinos. 

Pirmadienio vakare Kupo grįžo gatavai nusitašęs. Nuo tada, 
kai jo motina atgulė mirties patalan, jis gyveno nesibaigian- 
čiame grauduly. Kai jis kurtinamai užknarkė, Žerveza dar kurį 
laiką neryžtingai trypinėjo po kambarį. Paprastai dalį nakties 
ji prabūdavo prie motušės Kupo. Beje, Nana visai nebijojo mie- 
goti šalia senelės ir pasižadėjo visus pažadinti, kai tik išgirs 
ją mirštant. Tą naktį mergaitė kietai miegojo, ir ligonė, atrodo, 
ramiai užsnūdo; tuomet Žerveza pasidavė Lantjė prašymui: jis 
prisispyręs kvietė ją kiek pailsėti jo kambaryje. Dėl viso pikto 
jie paliko ant grindų degančią žvakę. Apie trečią xalandą Žer- 
veza pašoko iš lovos, drebėdama iš nenusakomos baimės. Saky- 
tum į ją dvelktelėjo ledinis šaltis. Žvakigalis buvo sudegęs. 
Žerveza drebančiomis rankomis tamsoje apsimovė sijoną; jai 
svaigo galva. Kliuvinėdama už baldų, ji apčiuopomis prisikasė 
iki mažojo kambarėlio ir tik ten uždegė lempelę. Slegiančią 
nakties tylą trikdė tik garsus Kupo knarkimas. Nana gulėjo 
ant nugaros ir lygiai kvėpavo papūtusi putnias lūputes. Žer- 
veza nuleido lempą, nuo kurios ant sienos ėmė šmižinėti di- 
džiuliai šešėliai, ir pažvelgė į motušę Kupo. Senikės veidas 

buvo baltas, galva nusvirusi ant peties, akys atmerktos. Ji bu- 
vo mirusi. | 

Tyliai, net nešūktelėjusi, sustingusi iš siaubo, Žerveza ant 
pirštų galų grįžo pas Lantjė. Jis buvo spėjęs užmigti. Ji pasi- 
lenkė prie jo ir sušnibždėjo: 

— Paklausyk, viskas baigta, ji numirė. 

Lantjė niekaip nepajėgė prabusti. 

— Ko čia dabar prikibai? — nepatenkintas suburbėjo jis.— 
Gulk. Jei jau mirė, vis tiek nieko jai nebepadėsi.— Paskui pa- 
sirėmė ant alkūnės ir paklausė: — Kiek valandų? 

— Trys. 

— Tik trys- Eik tuojau gulti. Dar persišaldysi... Rytą pa- 
žiūrėsim. 

Bet ji jo neklausė — ėmė skubiai rengtis. Tuomet jis vėl 
užsitraukė antklodę, nusisuko į sieną ir ėmė keikti moterų už- 
sispyrimą. Ko gi čia taip skubėti apskelbti, kad namuose nu- 
mirėlis? Nieko čia malonaus, ypač vidury nakties. Jis buvo su- 
sierzinęs ir būgštavo, kad niūrios mintys neleis jam užsnūsti. 
Tuo tarpu Žerveza pernešė į Kupo kambarį visus savo daiktus, 
viską, net plaukų segtukus, atsisėdo ir ėmė garsiai raudoti, jau 
nebebijodama būti ųžklupta su kepurininku. Širdies gilumoje 
ji mylėjo motušę Kupo ir dabar nuoširdžiai jos gailėjo, nors 
pirmą akimirką nejautė nieko, tik išgąstį ir apmaudą: rado sei 
nė laiką pasimirti! Nakties tyloje Žerveza verkė garsiai ir grau- 
džiai, o stogdengys vis knarkė. Jis nieko negirdėjo, nors žmo- 
na jį šaukė, purtė už pečių; paskui nutarė palikti jį ramybėje: 
jei pabus, atsiras nauja bėda. Įėjusi pas velionę, Žerveza pa- 
matė, kad Nana sėdi ant lovos ir trina akis. Mergaitė viską 
suprato ir, išlenkusi kaklą, su godžiu smalsumu įrėmė akis į 
senelę. Nana tylėjo, jai buvo kiek baugu; ji stebėjosi ir kartu 
buvo patenkinta: pagaliau ji mato tą mirtį, kurios taip nekant- 
riai laukė jau dvi dienas, laukė kaip kažko nepadoraus, į ką 
vaikams draudžiama žiūrėti. Ji sprogino savo katės akis ap- 
žiūrinėdama baltą senolės veidą, išdžiovintą priešmirtinių kan- 
čių, ir jautė, kaip nugara bėga šiurpas, lygiai kaip tomis nak- 
timis, kai stovėdavo prispaudusi nosį prie stiklo ir stebėdavo 
tai, ko snarglėms matyti nederėjo. 

— Kelkis jau,—tyliai tarė motina.— Aš nenoriu, kad tu čia 
liktum. 

Nana nenorom išlindo iš lovos ir vis negalėjo atitraukti 
žvilgsnio nuo mirusiosios. Žerveza sutriko — kur dėti mergaitę 
iki ryto? Ji jau buvo beliepianti dukteriai apsirengti, kai ne- 
tikėtai pasirodė Lantjė — vienmarškinis, įsispyręs į šlepetes: jis 

nebegalėjo užmigti ir netgi kiek gėdijosi savo elgesio. Ir tuoj 
pat viskas susitvarkė. 

— Tegu eina į mano lovą, — sušnibždėjo jisai. — Ten jai vie- 
tos užteks. 

Nana pakėlė savo dideles skaisčias akis iį apsimetė kvaile- 
le, visai kaip tą Naujųjų metų naktį, kai kaulijo šokoladinių 
saldainių. Įkalbinėti jos nereikėjo — kur ten! Vienais marški- 
niais ji skubiai nutipeno vos liesdama basomis kojomis šaltas 
grindis, įšliaužė kaip gyvačiukė į dar šiltą guolį ir išsitiesė vi- 
dury, vos pastebima po stora antklode. Kiekvieną sykį, ko nors 
įėjusi į kambarį, motina matė, kaip nebyliame veidelyje kaž- 
kaip nesveikai blizga Nanos akys; mergaitė nemiegojo, nejudė- 
jo, skruostai liepsnojo ir, atrodė, ji galvoja apie kažką labai jai 
svarbaus. 

Tuo tarpu Lantjė padėjo Žervezai aprengti velionę, o tai 
buvo nelengva: motušė nemažai svėrė. Niekas nebūtų galėjęs 
ir įtarti, kad senutės kūnas toks riebus ir baltas. Jai užmovė 
kojines, Laltą apatinį sijoną, užvilko palaidinę, uždėjo kyką,— 
žodžiu, viską, ką ji turėjo geriausio. Kupo ir toliau knarkė — 
dviem natomis: viena bosine, kuri vis žemėjo, ir kita diskanti- 
ne, kuri vis kilo aukštyn, ir galėjai pamanyti, kad tai Didįjį 
penktadienį skamba bažnyčios vargonai. Kai velionė buvo ap- 
rengta ir kaip pridera paguldyta ant lovos, Lantjė išgėrė stikli- 
nę vyno — atsigauti, nes jo širdis buvo nukritusi. Žerveza rau- 
sėsi komodoje, ieškodama mažo varinio kryželio, atsivežto dar 
iš Plasano; paskui atsiminė, kad motušė Kupo pati jį pardavė. 
Netrukus abu su Lantjė užkūrė krosnį. Likusią nakties dalį 
prasėdėjo prie butelio vyno — mieguisti, nepatenkinti vienas 
kitu, tarytum visa tai būtų atsitikę dėl jų kaltės. 

Auštant, apie septintą valandą, Kupo pagaliau prabudo. 
Sužinojęs liūdną žinią, jis iš pradžių nepraliejo nė ašaros, tik 
kažką suburbėjo; matyt, pamanė, kad iš jo juokiasi. Paskui puo- 
lė ant kelių, prišliaužė prie velionės, ėmė ją bučiuoti, subliuvo 
kaip koks jautis, ašaros tekėte tekėjo drėkindamos paklodę, ku- 
ria jis šluostėsi veidą. Žerveza vėl pravirko giliai sujaudinta 
„vyro sielvarto, pasirengusi atleisti jam visas nuoskaudas; taip, 
jo širdis kur kas jautresnė ir tauresnė nei ji manė. Kupo galvą 
plėšė pagirios, ir tai dar labiau didino jo neviltį. Stogdengys 
neprabusdamas išmiegojo dešimt valandų, bet dar nebuvo visai 
išsiblaivęs — šiaušė visa letena plaukus ir sunkiai vertė liežuvį. 
Paskui, sugniaužęs kumščius, verkšleno. Dieve mano! Vargšė 
motulė, jis taip ją mylėjo! Ir štai jos nebėr! Ak, kaip jam skau- 
da galvą, tas skausmas jį visai pribaigs! Makaulė suspausta it 

replėmis, o čia dar širdis, plyštanti iš skausmo. Ne, likimas ne- 
gailestingas, už ką jis taip tyčiojasi iš žmogaus?! 

— Užteks, drauguži, reikia būti stipriam, — tarė Lantjė, kel- 
damas bičiulį. — Tvardykis! 

Jis įpylė jam stiklą vyno, tačiau Kupo atsisakė. 

— Kas čia man yra?! Skonis srėbtuvėje toksai, tarytum 
būčiau prisiėdęs vario... Tai vis dėl motušės — kai tik ją pa- 
mačiau, iškart pajutau vario skonį... Mama, Dieve mano! Ma- 
ma, Mama... 

Ir jis vėl pravirko kaip mažas vaikas. Paskui vis dėlto iš- 
gėrė vyno, kad užgesintų ugnį, deginančią vidurius. Lantjė 
netrukus išspruko pasiteisinęs, kad reikia eiti pasakyti gimi- 
naičiams ir pranešti apie mirtį merijai. Jis norėjo prasiblašky- 
ti. Ėjo neskubėdamas, rūkė papirosą ir mėgavosi spiginančiu 
ryto šaltuku. Išėjęs iš ponios Lera namų, užsuko į Batinjolio 
gatvės konditeriją, užsisakė puodelį karštos kavos ir gerą va- 
landą prasėdėjo prie stalelio kažką galvodamas. 

Devintą valandą visa giminė jau buvo skalbykloje, kurios 
langines tądien paliko uždarytas. Lorijė net ašaros neišspaudė, 
užėjo tik valandėlei ir, pasistumdęs tarp giminaičių su tam 
atvejui derama veido išraiška, grįžo namo, kur jo laukė sku- 
bus užsakymas. Ponios Lorijė ir Lera vis apkabinėjo Kupo bei 
Žervezą ir įnirtingai dėjo prie akių nosines, šluostydamos skur- 
džias ašaras. Tačiau, metusi skubrų žvilgsnį į velionę, ponia' 
Lorijė staiga pakėlė balsą: kur tai girdėta, kad šalia velionės 
statytų degančią lempą? Reikėjo žvakių, ir Naną tuojau pat 
pasiuntė nupirkti didesnių žvakių. Neduok Viešpatie numirti 
pas Šlubę, ji jus taip aptaisys, kad grabe apsiversi! Tai viš- 
telė, net nežino, kaip elgtis su mirusiuoju. Nejaugi niekad gy- 
venime nieko nėra laidojusi? Ponia Lera nuėjo pas kaimynus 
pasiskolinti nukryžiuotojo, tačiau vietoj mažo kryželio ji ati- 
tempė didžiulį juodmedžio kryžių su kartoniniu dažytu Kris- 
tumi; jis uždengė visą motušės Kupo krūtinę ir, atrodė, visu 
svoriu ją prislėgė. Paskui pradėjo ieškoti švęsto vandens, ta- 
čiau jo niekas neturėjo. Nanai vėl teko bėgti su buteliu į baž- 
nyčią; kambarėlis iškart pasikeitė: ant mažo stalelio degė žva- 
kė, o šalia, stiklinėje su švęstu vandeniu, buvo įmerkta buks- 
medžio šakelė. Dabar jau ir žmones priimti nebus gėda — 
viskas išrodo padoriai. Ir skalbykloje pusračiu sustatė kėdes 
lankytojams, 

Lantjė grįžo tik vienuoliktą valandą. Jis buvo nuėjęs pasi- 
teirauti į laidojimo biurą. 

— Karstas kainuoja dvylika frankų, —tarė jis.— Jei norite 

užsakyti mišias, teks primokėti dar dešimt. Na, o už katafalką 
mokama pagal tai, kaip jis papuoštas. 

— To visai nereikia, — sumurmėjo ponia Lorijė, nepatikliai 
ir neramiai apžvelgdama gimines.— Juk mamos vis tiek nesu- 
grąžinsime... Reikia žiūrėti savo piniginių. 

— Žinoma, aš irgi taip manau, — sutiko kepurininkas.— Ta- 
čiau dėl viso pikto kainų pasiteiravau... Sakykit, ko jūs pagei- 
daujate, ir po pietų viską sutvarkysiu. 

Kalbėjosi pusbalsiu skalbyklos prieblandoje, nes silpna die- 
nos šviesa prasimušė tik pro uždarytų langinių plyšius. Durys 
į mažąjį kambarėlį buvo atviros, iš jo dvelkė didi mirties ra- 
mybė. Iš kiemo sklido vaikų juokas: ten blyškioje žiemos sau- 
lėje mergaitės žaidė ratelį. Staiga pasigirdo skardus Nanos bal- 
selis — ji pabėgo iš Bošų, pas kuriuos buvo palikta. Mergaitė 
komandavo draugužėms, ir daugybė kulnelių mušė taktą į grin- 
dinį, o dainelės žodžiai skambėjo nelyginant įvairiabalsis paukš- 
čių čirenimas: 

Mūsų asilėliui 

Suskaudo kojytę. 

Jam madam ramentą 

Liepia padaryti. 

Ir žydrus bačiukus, kus, kus, 
Ir žydrus bačiukus! 


Žerveza, kiek padelsusi, tarė: 

— Žinoma, mes neturtingi, tačiau viską turime padaryti 
kaip dera... Tai kas, kad motušė mums nieko nepaliko. Negi 
dabar ją užkasime kaip kokį šunį... Ne, reikia užsakyti mišias 
ir kokį padoresnį katafalką... 

— O kas mokės? — grubiai paklausė ponia Lorijė— Tik ne 
mes — praėjusią savaitę ir taip turėjome nuostolių; juo labiau 
ne jūs — pas jus ir surūdijusio skatiko nerasi... O jau jums tai 
tikrai reikėtų žinoti, kur veda toks pūtimasis! 

Visi sužiuro į Kupo, tačiau tasai abejingai mostelėjo ran- 
ka, kažką neaiškaus sumurmėjo ir vėl užsnūdo ant kėdės. Po- 
nia Lera pažadėjo savo dalį sumokėti. Ji sutiko su Žervezos 
nuomone: reikia viską padaryti kaip dera. Tada abi moterys 
ant popiergalio suskaičiavo, kiek kainuos laidotuvės; iš viso 
išėjo devyniasdešimt frankų, kadangi po ilgų svarstymų nu- 
tarė užsakyti katafalką, papuoštą siauru lambrekenu. 

— Mes trise — baigdama tarė skalbėja,— vadinasi, iš kiek- 
vieno po trisdešimt frankų. Ubagais dėl tiek nenueisim. 

Bet ponia Lorijė pratrūko. 

— Iš manes jūs nieko negausite, taip, nieko! Ir ne dėl tų 
trisdešimt frankų. Man nebūtų gaila ir šimto tūkstančių, jei 
juos turėčiau ir jei tik jie galėtų prikelti motinėlę... Bet aš ne- 
galiu pakęsti pasipūtėlių. Jūs turite skalbyklą, pripratote riesti 
nosį prieš kaimynus. Čia mes jums ne draugai. Mes ne iš to- 
kių... Darykite, ką tik norite. Puoškite katafalką nors ir plunks- 
nomis, jei taip norite. 

— Man iš jūsų nieko nereikia,— pagaliau prabilo Žerve- 
za.-— Geriau pati parsiduosiu, bet darysiu taip, kad mano sąžinė 
būtų rami. Aš be jūsų pagalbos maitinau motušę, be jūsų ir 
palaidosiu... Kartą jums jau išdėjau visą tiesą: aš alkanas ka- 
tes priglobiu, o jau jūsų motinėlės tai tikrai nepaliksiu! 

Tuomet ponia Lorijė pravirko, ir Lantjė teko ją raminti, 
kad tik neišeitų. Įsiliepsnojo tokie ginčai, kad ponia Lera pra- 
dėjo garsiai visus tildyti ir ant pirštų galų nutipeno į mažąjį 
kambarėlį; ten ji su nerimu pažvelgė į velionę, tarytum bai- 
mindamasi, kad tik toji neatgytų ir neišgirstų šitų triukšmingų 
barnių. Tą valandėlę kieme mergaitės vėl uždainavo, o spie- 
giantis Nanos balselis nustelbė visas kitas: 


Mūsų asilėliui 

Pilvelį suskaudo. 

Jam mesjė šiltutį 

Antpilvį paduoda. 

Ir žydrus bačiukus, kus, kus, 
Ir žydrus bačiukus! 


— Dieve mano, kaip įkyrėjo šitie vaikai su tuo savo dai- 
navimu,— tarė Žerveza, kreipdamasi į Lantjė. Ją purtė šaltis, 
moteris vos neverkė iš nevilties ir apmaudo.— Nutildykite gi 
juos pagaliau! O Nanai užduokite per užpakalį ir nuveskite 
pas Bošus! 

Ponios Lera ir Lorijė išėjo pusryčiauti pažadėjusios tuoj 
grįžti. Sutuoktiniai Kupo irgi sėdo prie stalo ir kaip nesavais 
dantimis pačiaumojo dešros, bijodami net garsiau barkštelėti 
šakute. Jie buvo prislėgti, išmušti iš pusiausvyros, jautėsi taip, 
tarsi vargšė motušė Kupo būtų užgriuvusi ant jų pečių ir sa- 
vimi užpildžiusi visus kambarius. Viskas namuose apvirto aukš- 
tyn kojomis. Nuo pat ankstaus ryto visi be jokio reikalo blaš- 
kėsi, jautėsi sukiužę kaip po gerų išgertuvių. Lantjė tuojau pat 
išėjo į laidojimo iškilmių biurą, paėmęs trisdešimt ponios Lera 
ir šešiasdešimt Kupo frankų, kuriuos Žerveza pasiskolino iš 
kalvio, nulėkusi pas jį it patrakusi, išsidraikiusiais, neprideng- 

tais plaukais. Po pusryčių pradėjo rinktis kaimynės — jos ne- 
tvėrė savo kailyje iš smalsumo, jos kėlė į lubas akis, lingavo 
galvas, gailiai dūsavo, paskui, įtykinusios į senosios Kupo kam- 
barėlį, žegnojosi ir apžiūrinėjo velionę, šlakstydamos ją buks- 
medžio šakele, pamirkyta švęstame vandenyje; paskui sėdosi 
skalbykloje ir kaip užsuktos šnekėjo apie velionę, valandų 
valandas kartodamos vieną ir tą patį. Panelė Remanžu paste- 
bėjo, kad viena jos akis pramerkta, ponia Godron atkakliai tvir- 
tino, kad senikė pagal savo metus nuostabiai gerai atrodanti, 
o ponia Fokonjė niekaip negalėjo atsitokėti iš nuostabos: juk 
tik prieš tris dienas ji mačiusi, kaip motušė Kupo gėrė kavą 
su pienu. Ką čia ir kalbėti: mirtis nesiklausia, kada ateiti — 
žiūrėk, ir nukratai kanopas... Į vakarą Kupo šeimai viskas pra- 
dėjo įkyrėti. Kai mirusysis per ilgai guli namuose, pasidaro 
nepakeliamai sunku. Vyriausybė turėtų pakeisti laidotuvių įsta- 
tymą. Dar visas vakaras, ilgiausia naktis ir visas kitas rytas — 
šitam ir galo nebus! Kai nudžiūsta ašaros, skausmas pereina į 
susierzinimą, ir darosi nelengva tinkamai elgtis. Motušė gu- 
lėjo savo siauroje kamarėlėje nebyli, sustingusi ir, atrodė, kas 
valandą užima vis daugiau vietos ir slegia vis sunkesne našta. 
Ir giminės, patys to nepastebėdami, ėmėsi savo įprastų darbų 
mažindamį dėmesį velionei. 

— Užkąskime visi kartu, — pasiūlė Žerveza ponioms Lera ir 
Lorijė, kai tos vėl pasirodė.— Mums per daug liūdna vieniems, 
pabūkime kartu. 

Padengė ant lyginimo stalo. Žiūrėdami į lėkštes, visi prisi- 
minė tas puotas, kurios čia būdavo keliamos. Grįžo ir Lantjė. 
Atėjo ir Lorijė. Iš konditerijos ką tik atnešė pyragą: triūsti 
virtuvėje Žervezai nebuvo jokio ūpo. Vos spėjus susėsti, įėjo 
Bošas ir pasakė, kad ponas Maresko,; prašo leidimo įeiti. Namo 
savininkas, labai rimtas, su didžiulių ordinu surduto kilpelėje, 
tylėdamas nusilenkė susirinkusiems ir pasuko tiesiai į mažąją 
kamarėlę, kur atsiklaupė. Jis buvo labai tikintis: pasimeldė 
susikaupęs kaip kunigas, paskui peržegnojo velionę ir apšlaks- 
tė ją švęstu vandeniu. Visi susirinkusieji išėjo iš užstalės ir 
stovėjo be galo susijaudinę. Ponas Maresko, atlikęs, kas pri- 
dera, įėjo į skalbyklą ir kreipėsi į sutuoktinius Kupo: 

— Atėjau savo pinigų, jūs man skolingi už pusmetį. Ga- 
lėsite sumokėti? 

— Ne, pone, kol kas ne— išlemeno Žerveza, labai susierzi- 
nusi dėl to, kad pokalbis vyksta prie Lorijė.— Suprantate, mus 
ištiko tokia nelaimė... 

— Suprantu, tačiau kiekvienas turi savų bėdų,— tęsė šei- 

mininkas, skėstelėjęs savo galingomis rankomis.— Man labai 
nemalonu, tačiau ilgiau laukti nebegaliu. Jei neužmokėsite už 
butą poryt, teks išsikraustyti. 

Žervezos akyse pasirodė ašaros, ji tylėdama maldaujamai 
sudėjo rankas. Ryžtingai papurtęs didžiulę gumbuotą galvą, po- 
nas Maresko davė suprasti, kad visi maldavimai bus veltui. 
Be to, iš pagarbos mirusiajai netinka leistis į jokius ginčus. Ir 
jis, kupinas dievotumo, atatupstas ėmė kukliai trauktis prie 
durų. 

— Atleiskite, kad sutrukdžiau,— sumurmėjo jis.— Tai iki 
poryt, nepamirškite. 

Eidamas pro motušės Kupo kambarėlį, jis paskutinį kartą 
pagerbė velionę atsiklaupdamas priešais plačiai atvertas du- 
Tis. 

Iš pradžių valgė paskubom: kažkaip nesmagu buvo rodyti, 
kad valgis teikia malonumo. Tačiau sulaukę deserto, nustojo 
skubėti: labai jau norėjosi. ramiai pasmaguriauti. Retkarčiais 
Žerveza arba viena iš dviejų vyro seserų pakildavo pilna bur- 
na iš užstalės ir, neišleisdama iš rankų servetėlės, eidavo žvilg- 
telėti į gretimą kambarėlį. Kai toji grįždavo baigdama kram- 
tyti, kiti į ją žiūrėdavo klausiamai, tarytum norėtų sužinoti, 
ar viskas ten gerai. Paskui ponios ėmė vargintis vis rečiau iI 
rečiau, ir mMotušė Kupo tapo pamiršta. Išvirė pilną puodą labai 
stiprios kavos, kad lengviau būtų budėti naktį. Aštuntą atėjo 
Puasonai. Juos pakvietė išgerti kavos. Tada Lantjė, visą laiką 
stebėjęs Žervezą, nutarė pasinaudoti proga, kurios jis nuo pat 
ryto laukė. Kalba pakrypo apie šeimininkus, kurie kaip pasku- 
tiniai kiaulės ateina prašyti pinigų į tuos namus, kur guli nu- 
mirėlis. 

— Mat koks jėzuitas, koks niekšas, o vaizduoja tiesiog 
šventą!..— pasakė Lantjė.— Jumis dėtas aš, pasiųsčiau jį po vel- 
nių, jį ir šitą skylę. 

Išsikankinusi, susinervinusi Žerveza, apimta nevilties, atsa- 
kė: 

— Žinoma, negi lauksiu policijos... Kaip man viskas nusi- 
bodo, nebeturiu jėgų!.. - 

Abu Lorijė, vargiai sulaikydamį džiaugsmą, kad Šlubė ne- 
beturės skalbyklos, karštai jai pritarė. Ne juokai, kiek kainuo- 
ja tokią skalbyklą išlaikyti! Tegu ji, dirbdama pas kitus, už- 
dirbs ne daugiau kaip tris frankus, užtat ir išlaidų nebus, ir 
rizikos kur kas mažiau. Ir jie kumščiojo Kupo į šoną — ko dar 
laukia, tegu visa tai įkala į galvą savo žmonai; tačiau Kupo 
daug gėrė, visai ištižo ir patyliukais verkė įbedęs nosį į savo 

lėkštę. Pastebėjęs, kad Žerveza linkusi pasiduoti, Lantjė mirk- 
telėjo Puasonams. Tada į pokalbį įsikišo ilgšė Virginija. 

— Žinote, mes galėtume susitarti — maloniai pasiūlė ji.— 
Aš perimčiau nuomos sutartį ir sutvarkyčiau jūsų reikalus su 
šeimininku... Visgi jums būtų ramiau. 

— Ne, ačiū, — krūptelėjusi pareiškė Žerveza, kuri iškart ati- 
toko.— Aš gausiu pinigų, jei panorėsiu. Ačiū Dievui, rankas ko- 
jas turiu, kaip nors išsisuksiu. 

— Pakalbėsime apie tai vėliau, — paskubėjo įsiterpti kepu- 
rininkas.— Šiandien nepatogu užsiimti reikalais... Pakalbėsime * 
vėliau, gal rytoj. 

Tuo metu iš gretimo kambarėlio kažkas šūktelėjo. Tai po- 
nia Lera: nuėjo.pas motušę Kupo ir labai išsigando radusi žva- 
kę iki galo sudegusią ir užgesusią. Visi sujudo skubėdami už- 
degti naują ir lingavo galvas, tvirtindami, kad, tai blogas ženk- 
las: negerai, kai prie mirusiojo užgęsta žvakė. 

Prasidėjo budynės. Kupo atsigulė — jis nemiegosiąs, ne, tik 
truputį pamąstysiąs; tačiau po penkių minučių jis jau knarkė. 
Kai Naną nutarė išsiųsti pas Bošus, mergaitė pradėjo žliumbti: 
ji jau nuo pat ryto mėgavosi malonumu pamiegoti plačioje 
minkštoje savo gerojo draugužio lovoje. Puasonai išbuvo iki 
vidurnakčio. Galiausiai nutarė išgerti karšto vyno, pakaitinto 
salotinėje prancūzišku būdu, nes kava per daug veikė ponių 
nervus. Kalbos darėsi vis nuoširdesnės. Virginija prisiminė kai- 
mą: po mirties ji norinti būti palaidota kur nors miške, kad 
ant jos kapo žydėtų laukinės gėlės. Ponia Lera jau turinti spin- 
toje įkapes ir šalia jų laikanti puokštelę levandos. Kai užmig- 
sianti amžinu miegu, bent jau karste skaniai kvepės. Paskui 
nei iš šio, nei iš to policininkas papasakojo, kad šiandien rytą 
jis areštavo aukštą gražią merginą, apsivogusią dešrų krautuvė- 
je. Policijoje ją apieškojo ir rado dešimt dešrelių, kabojusių 
tiesiog ant nuogo kūno. Ponia Lorijė pasišlykštėjusi pareiškė, 
kad už jokius pinigus tokių dešrelių nevalgytų, ir pradėjo ki- 
kenti. Budynės pagyvėjo, nors ir buvo „stengiamasi išlaikyti 
rimtį. 

Kai jau baigė gerti prancūziškai paruoštą vyną, iš kamba- 
rėlio pasigirdo kažkoks keistas garsas, tarsi duslus čiurlenimas. 
Visi pakėlė galvas ir susižvalgė. 

— Nieko, nesijaudinkite,— ramiai pasakė Lantjė prislopin- 
tu balsu.— Ji tuštinasi. 

Šitas paaiškinimas kompaniją nuramino, ir kiekvienas, link- 
telėjęs galvą, padėjo ant stalo tuščią stiklinę. 


pasakęs, kad pernakvos pas draugą; tegu jo lova liekanti po- 
nioms — jos galės iš eilės po kokią valandą pailsėti. Lorijė 
užlipo miegoti vienas, pareiškęs, kad šitaip nuo vedybų dienos 
dar nebuvę. Žerveza ir abi vyro sėserys, likusios vienos su 
miegančiu Kupo, įsitaisė prie krosnelės, ant kurios stovėjo 
karšta kava. Jos susigūžė, palinko prie ugnies ir, sudėjusios 
rankas po prijuostėmis, gilioje jas gaubiančioje ramybėje ty- 
liai šnekučiavo. Ponia Lorijė skundėsi: ji neturinti juodos suk- 
nelės, o pirkti nenorėtų — jiems striuka su pinigais, labai striu- 
ka. Ir ji pradėjo Žervezą klausinėti, ar nėra to motušės juodo 
sijono, to paties, kurį jai padovanojo vardinėms. Žervezai teko 
eiti jo ieškoti. Įsiuvus per liemenį, gali tikti. Paskui ponia Lo- 
Iijė pareikalavo ir motinos baltinių, užsiminė apie lovą, spintą, 
dvi kėdes, akimis ieškodama kokių nors smulkmenų, kurias ga- 
lėtų pasidalyti. Vos nesusipyko. Tačiau ponia Lera jas sutai- 
kė — ji buvo teisingesnė už seserį: Kupo maitinę motiną, jiems 
ir turįs likti visas tas šlamštas. Ir visos trys vėl pradėjo no- 
simis knapsėti prie krosnies, retsykiais pratardamos kokį žodį. 
Naktis buvo be galo ilga. Kartais moterys išgerdavo kavos, 
užeidavo į gretimą kambarėlį, kur liūdna rausva šviesa degė 
žvakė: nuimti nuodagų nederėjo, ir liepsna tai geso, tai vėl 
imdavo gyvai pliūpčioti. Nepaisant karštai prikūrentos krosnies, 
paryčiui moterims pasidarė šalta. Liūdesys spaudė širdį, ilgai 
ra krito ant Lantjė lovos ir užknarkė bosu, kaip koks vyras. 
Žerveza ir ponia Lorijė užsnūdo prie krosnies, įkniaubusios 
galvas į kelius. Brėkštant prabudo drebėdamos iš šalčio. Žvakė 
prie motušės Kupo vėl užgeso. Ir kai prietamsyje pasigirdo 
jau pažįstamas tylus čiurlenimas, ponia Lorijė, save ramindama, 
garsiai ištarė: 

— Ji tuštinasi, — ir uždegė kitą žvakę. 

Laidotuvės turėjo prasidėti pusę vienuolikos. Na, ir ryte- 
lis jų laukia, 6-dar po nemiegotos nakties ir vakarykštės bu- 
dynių dienos! Žerveza, neturinti kišenėje nė su, su džiaugsmu 
būtų davusi šimtą frankų tam, kuris sutiktų išnešti motušės 
kūną trimis valandomis anksčiau. Kad ir koks brangus žmogus, 
o po mirties jis darosi našta, ir kuo labiau jį mylėjai, tuo grei- 
čiau norisi jo atsikratyti. 

Dar gerai, kad laidotuvių rytą nėra kada liūdėti. Užtektinai 
rūpesčių ir rengimosi. Pirmiausia reikėjo paduoti pusryčius. 
Paskui atėjo dėdulė Bazūžas, laidotuvių biuro tarnautojas iš 
septinto aukšto; jis atbogino karstą bei maišą sėlenų. Varg- 

šelis. nespėdavo išsipagirioti. Po vakarykščių išgertuvių aštun- 
tą valandą ryto jo galvoje tvarkos dar nebuvo. 

— Atrodo, čia pataikiau? — paklausė jis ir atrėmė į sie- 
ną karstą, kuris subraškėjo, kaip braška ką tik sukalta dė- 
žė. 

Tačiau, pamatęs priešais save Žervezą, jis numetė sėlenų 
maišą, išpūtė akis ir išsižiojo. 

— Atsiprašau, matyt, būsiu apsirikęs, — sumurmėjo jis.— 
Man sakė, kad tai jums. 

Jis jau norėjo pasiimti savo maišą, tačiau skalbėja sušų- 
ko: 

— Palikite, tai mums! 

— Kaip? Jums? Velniai griebtų! Reikia susigaudyti! — tarė 
jis, delnu pliaukštelėjęs per kaktą.— A-a, suprantu, tai seni- 
kei... | 

Žerveza išblyško. Pasirodo, dėdulė Bazūžas atnešė karstą 
jai. Jis ėmė pasakoti stengdamasis būti malonus ir dėl tokio 
'apsirikimo atsiprašyti: 

— Matote, vakar išgirdau, kad kažkas iš pirmo aukšto nu- 
mirė. Na, aš ir pamaniau... Juk mūsų amatas toks — pro vieną 
ausį įeina, pro kitą išeina... Aš džiaugiuosi dėl jūsų. Kuo vė- 
liau, tuo geriau, ar ne? Nors gyvenimas, tiesą sakant, ne toks 
jau saldus, oi ne! 

Žerveza jo klausėsi traukdamasi atatupsta, tarytum būtų 
bijojusi, kad jis sugriebs ją purvinomis letenomis, įkiš į tą dė- 
že ir išsineš. Kartą, vestuvių dieną, jis kalbėjo, kad pažįsta 
moterų, kurios būtų tik dėkingos, jei jis ateitų jų pasiimti. 
Ne! Jai dar ne taip blogai, vien tik pagalvojus apie mirtį, pa- 
gaugais nueina visas kūnas. Jos gyvenimas nenusisekė, tačiau 
vis tiek nenorėtų taip anksti su juo skirtis. Jai geriau metų 
metus gyventi stimpant iš bado nei va taip iš karto numirti. 

— Jis girtas, — sušnibždėjo ji su pasišlykštėjimu ir siaubu.— 
Kontora galėtų ir nesiųsti girtuoklių. Mokame ne taip jau ma- 
žai. 

Tada laidotojas suįžūlėjo ir pradėjo šaipytis: 

— Tai ką, motin, atidėsime kitam kartui? Visada mielai 
jums patarnausiu. Tik duokite ženklą. Juk aš geriausias ponių 
guodėjas... Ir nereikia į dėdulę Bazūžą spjaudyti — jo rankos 
čiupinėjo ir ne tokias ponias kaip tu, ir tos nesiskundė, kai jis 
guldė jas į patalėlį — patenkintos buvo, kad gali pailsėti am- 
žinoje tyloje. 

— Nutilkite, dėde Bazūžai! — rūsčiai ištarė Lorijė, atsira- 
dęs, kai tik išgirdo triukšmą.— Jūsų juokai čia nedera. Jei mes 

pasiskųsime, jus atleis... Tuojau pat išeikite — jūs nesilaikote 
taisyklių. 

Senis išėjo, bet dar ilgai iš gatvės sklido jo veblenimas: 

— Kokios ten taisyklės!.. Nėra jokių taisyklių, jokių... Yra 
tik garbingumas! 

Pagaliau išmušė dešimtą. Katafalkas vėlavo. Į skalbyklą jau 
rinkosi žmonės: draugai ir kaimynai, ponas Madinjė, Badmaišis, 
ponia Godron, panelė Remanžu. Ir kas minutę pro langinių 
plyšį ar pro plačiai atvertas duris pasirodydavo kieno nors 
galva: žiūrėjo, ar neatvažiuoja tas prakeiktas katafalkas. Gimi- 
nės, susigrūdę galiniame kambarėlyje, spaudė rankas atėjusie- 
siems. Tylą vis pertraukdavo skubrus šnabždesys; karštligišką 
nekantrumą galėjai justi ir garsiame ponios Lorijė sijono šna- 
rėjime, ir skubriuose ponios Lera žingsniuose — ji ieškojo, kur 
pasiskolinti maldaknygę. Kiekvienas ką tik įėjęs pirmiausia 
pamatydavo atidengtą karstą, stovintį vidury kambario priešais 
lovą; visi nesąmoningai skersakiavo į jį primesdami, kad ap- 
kūni motušė Kupo į tokį siaurą guolį niekaip netilps. Ir visų 
akyse buvo sustingęs tas nebylus klausimas, tačiau nė vienas 
nedrįso jo ištarti. Staiga gatvėje prie durų stovintys žmonės 
subruzdo: tarpdury pasirodė ponas Madinjė ir, pakėlęs ranką, 
iškilmingai pareiškė: 

— Atvažiavo. 

Tačiau tai buvo ne katafalkas: vienas paskui kitą įėjo ke- 
turi laidotuvių kontoros darbuotojai raudonais veidais ir įdir- 
žusiomis duobkasių rankomis, jų juodi susidėvėję surdutai bu- 
vo iki baltumo nuzulinti tose vietose, kur liesdavosi karstas. 
Priekyje žygiavo labai girtas, bet oriai nusiteikęs dėdulė Ba- 
zūžas: vos atsidūrus darbe, jam vėl grįždavo savitvarda. Jie 
nepratarė nė žodžio; palenkę galvas, jie iš akies nustatinėjo, 
kiek gali sverti velionė. Ir štai, nespėjus nė mirktelėti, vargšė 
senutė buvo įpakuota. Pats jauniausias, smulkutis žvairuojantis 
vaikinukas, išpylė į karstą sėlenas ir išlygino jas, paminkyda- 
mas tarytum tešlą. Kitas, aukštas ir liesas, iš pažiūros linksmų 
plaučių, ant viršaus užtiesė paklodę. O paskui sugriebė la- 
voną — du už galvos, kiti du už kojų —ir jį pakėlė. Greičiau 
nė blynas neapverčiamas. Žmonėms, kurie ištiese kaklus smak- 
sojo į juos, pasirodė, kad motušė Kupo pati įšoko į dėžę. Ji 
įsitaisė joje kaip savo namuose, dėžė jai buvo kaip tik, kaip 
tik jai, net pasigirdo, kaip šoninėmis karsto sienelėmis nučiu- 
žėjo jos suknelė. Atrodė nelyginant įrėmintas portretas. Kad ir 
suspausta, bet vis dėlto tilpo, ir visi negalėjo atsistebėti — 
greičiausiai apibliuško nuo vakardienos. Tuo tarpu laidotuvių 

biuro darbuotojai atsitiesė ir sustojo laukdami; žvairaakis pa- 
kėlė karsto dangtį, tarsi kviesdamas gimines atsisveikinti su ve- 
lione; dėdulė Bazūžas įsikando keletą vinių, pasiruošė plaktu- 
ką. Tuomet Kupo, jo seserys, Žerveza ir kiti puolė ant kelių ir 
ėmė bučiuoti į amžiną kelionę išeinančią motušę; visi verkė, 
karštos ašaros ritosi sustingusiais, šaltais it ledas motušės skruos- 
tais. Raudojimas vis netilo. Karsto viršus nusileido, tėtušis Ba- 
zūžas ėmė kalti vinis su stebėtinu mitrumu — po du smūgius į 
kiekvieną. Pakilęs bildesys — lyg taisytų baldus — užgožė gi- 
minių raudas. Viskas baigta. Metas kelionėn. 

— Jiems ir tokią valandą dar norisi kelti skiauterę! — su- 
šnibždėjo ponia Lorijė savo vyrui, pastebėjusi priešais duris 
stovintį laidotuvių vežimą. | 

Katafalkas sukėlė ant kojų visą gatvę. Prekiautoja žarno- 
kais pašaukė bakalėjininko parankinius, skriauznutis laikrodi- 
ninkas išbėgo į šaligatvį, kaimynai kaišiojo galvas per langus. ' 
Ir visi ėmė piktintis lambrekenu su baltų mezginių apvadais. 
Ai-ai! Jau verčiau Kupo būtų išsimokėję skolas! Teisūs Lorijė: 
kai jau žmonės pasikelia į puikybę, tu jų nesustabdysi. 

— Visai neturi gėdos! — tuo tarpu piktinosi Žerveza gran- 
dinėlių meistru ir jo žmona.— Tik pamanykit, šitie nagai net 
žibuoklių puokštelės savo motinai pagailėjo! 

Iš tiesų sutuoktiniai Lorijė atėjo tuščiomis rankomis. Po- 
nia Lera atnešė dirbtinių gėlių vainikėlį. Ant karsto padėjo 
sutuoktinių Kupo pirktą neužmirštuolių vainikėlį ir puokštę. 
Laidotuvių kontoros vyrams teko įtempti jėgas, kol uždėjo 
karstą ant katafalko. Laidotuvininkams ilgai nesisekė išsirikiuo- 
ti. Pagaliau gedulingoji procesija pajudėjo. Paskui karstą pirmi 
ėjo Kupo ir Lorijė — abu su surdutais, rankose laikė skrybė- 
les; stogdengys, visai nusilpęs iš graudulio ir nuo dviejų stik- 
linių baltojo vyno, išgerto ankstų rytą, įsikibo į svainio pa- 
rankę, jo kojos pynėsi, galva plyšo. Už jų žengė kiti vyrai: 
ponas Madinjė — orus, juodai apsirengęs, Badmaišis — užsime- 
tęs paltą ant darbo palaidinės, Bošas, kurio ryškiai geltonos 
kelnės traukė visų akis, Lantjė, Godronas, Didysis Kepsnys, 
Puasonas ir kiti. Paskui juos sekė moterys: ponia Lorijė, se- 
ginti greita ranka perkurptą velionės sijoną, ponia Lera, po ša- 
liku slepianti gedului netinkamą palaidinukę su alyvų spalvos 
apdaila, o už jų — Virginija, ponia Fokonjė, panelė Remanžu 
ir kitos. Katafalkas, kurį pamatę žmonės žegnojosi ir kėlė skry- 
bėles, su palyda lėtai pajudėjo Gut d'Oro gatve; laidotuvių 
biuro tarnautojai pasiskirstė: du ėjo priekyje, du — iš kata- 
falko šonų. Žerveza užtruko rakindama skalbyklą. Paskui, pa- 

prašiusi ponios Boš prižiūrėti dukterį, ji tekina pasivijo pro- 
cesiją; Nana, kurią durininkė laikė už rankos, stovėjo tarpu- 
vartėje ir išsproginusi akis žiūrėjo, kaip jos senelė lėtai tolsta 
gatve savo gražiame ekipaže. 

Tą valandėlę, kai uždususi skalbėja vijosi gedulingą pro- 
cesiją, pasirodė Gužė. Jis atsidojo prie vyrų, bet tuojau pat 
atsigręžė ir linktelėjo Žervezai; tame linktelėjime buvo tiek 
švelnumo, kad ji iškart pasijuto labai nelaiminga ir vėl ėmė 
verkti. Žerveza raudojo ne tik dėl motušės Kupo — ji apverkė 
ir kitą, kur kas didesnę netektį, nors ir nebūtų galėjusi įvar- 
dyti — kokią, tačiau šitoji netektis ją dusino ir varė į neviltį. 
Visą kelią ji laikė nosinę prispaudusi prie akių. Ponia Lorijė 
neverkė, jos skruostai degė, ji vis šnairakiavo į brolienę, lyg 
kaltindama ją apsimetinėjimu. 

Apgiedojimas pasibaigė greitai. Kiek iIgėliau truko mišios, 
kadangi kunigas buvo labai senas. Badmaišis ir Didysis Keps- 
nys buvo linkę likti gatvėje, kad išsisuktų nuo aukų. Ponas 
Madinjė visą laiką sekė mišių eigą ir dalijosi su Lantjė įspū- 
džiais: šitie fokusininkai kunigai taip ir žongliruoja lotyniškais 
žodžiais, o patys net nesupranta, ką kalba; širdyje jie neturi 
jokio jausmo, jiems tas pat — laidoti žmones, tuokti juos ar 
krikštyti. Paskui ponas Madinjė puolė peikti visą ritualą — 
degančias žvakes, gūdų giedojimą, visą tą prabangą, demonst- 
ruojamą velionio giminėms. Išeitų, kad artimųjų netenki du- 
kart: namie, o paskui dar bažnyčioje. Vyrai su juo sutiko. Ir 
iš tikrųjų, pasibaigus pamaldoms, atėjo sunki. valandėlė, kai 
laidotuvininkai, niurnėdami poterius, slinko vienas paskui ki- 
tą pro karstą, šlakstydami jį švęstu vandeniu. Laimei, kapinės 
buvo netoli— mažos Šapelio kapinaitės, vienu kraštu beveik 
atsirėmusios į Markadė gatvę. Gedulingas kortežas pasiekė jas 
pakrikai, žmonės šurmuliavo, aptarinėjo savo reikalus, trypė 
kojomis. Įšalusi žemė dundėjo; taip ir traukė pašokinėti, kad 
bent kiek apšiltum. Duobė, šalia kurios buvo pastatytas kars- 
tas, jau spėjo apledėti. Ji buvo panaši į gipso kasyklą, ir laido- 
tuvininkai, susigrūdę prie iškastos žemės kauburių, pajuto, 
kad ne taip jau linksma stovėti tokiame šaltyje ir spoksoti į 
tą žiojėjančią duobę. Pagaliau iš vieno namelio išėjo sutana 
apsirengęs kunigas; jis drebėjo nuo šalčio ir kaskart, kai tar- 
davo „De profundis“, iš jo burnos išvirsdavo debesėlis garų. 
Paskutinį kartą peržegnojęs, tuoj nuėjo: matyt, neturėjo jokio 
noro užtęsti gedulingų apeigų. Duobkasys čiupo kastuvą, ta- 
čiau žemė buvo taip įšalusi, kad jam teko laužti didžiulius 
grumstus, kurie vienas paskui kitą krito žemyn trenkdamiesi į 

antvožą, griaudėdami nelyginant patrankos; atrodė, dar akimir- 
ka, ir karstas išlakstys į šipulius. Kad ir koks bejausmis būtų 
žmogus, o nuo tokios muzikos širdį verte veria. Vėl prasidėjo 
verksmai. Laidotuvininkai jau išėjo į gatvę, o ta kanonada vis 
dar skambėjo jų ausyse. Badmaišis, pūsdamas sugrubusius pirš- 
tus, garsiai pratarė: 

— Po perkūnais! Vargšei motušei Kupo nebus per karš- 
ta! 

— Mielos ponios ir visi atėjusieji palydėti mano motušės,— 
kreipėsi stogdengys į keletą draugų, stoviniuojančių gatvėje 
kartu su velionės artimaisiais.— Leiskite pakviesti jus ko nors 
išgerti apšilimui. 

Ir jis pirmas įėjo į smuklę Markadė gatvėje, pavadintą 
„Kenčiančiųjų priebėga“. Žerveza prie durų sustojo ir pašaukė 
Gužė, kuris atsisveikindamas linktelėjo galva ir jau norėjo 
nueiti. Kodėl jis atsisakąs išgerti stiklą vyno? Ne, jis skubąs, 
turįs grįžti į kalvę. Ir jie tylėdami pažvelgė vienas kitam į 
akis. 

— Atleiskite man už tuos šešiasdešimt frankų, — pagaliau 
sušnibždėjo skalbėja.— Aš visai pamečiau galvą ir iškart pri- 
siminiau jus... 

— O! Neverta to prisiminti, aš nepykstu — pertraukė ją kal- 
vis.— Žinokite, jei jums atsitiktų kokia nelaimė, aš visada pa- 
sirengęs padėti... Tik nieko nesakykite mamai, ji kiek kitokios 
nuomonės, o aš nenoriu jai prieštarauti. | 

Žerveza: vis dar žvelgė į gerą, bet liūdną Gužė veidą, į jo 
gražią šviesią barzdą ir jau buvo beveik pasiryžusi priimti- aną 
kalvio pasiūlymą išvažiuoti, išvažiuoti kur nors toli ir pagaliau 
būti laiminga. Bet tuojau pat šitą mintį nuvijo kita, begėdiška, 
mintis — pasiskolinti iš jo pinigų ir užsimokėti šeimininkui. 
Drebėdama iš susijaudinimo, ji meilikaujamu balsu paklausė: 

— Juk mes nesusipykę, tiesa? 

Jis paputtė galvą. 

— Žinoma, ne, mes niekada nesipyksime... Tik, suprantate, 
dabar jau viskas baigta. 

Ir jis nuėjo plačiu žingsniu. Žerveza liko stovėti sukrėsta, 
stengdamasi įsisąmoninti tuos paskutinius žodžius, kurie gaudė 
jos ausyse nelyginant gedulo varpas. Kai ji žengė į smuklę, 
kas baigta! Tai ir man nėra ką šitame pasaulyje veikti, jei vis- 
kas baigta!“ Ji prisėdo prie stalo, prarijo kasnį duonos su sū- 
riu ir vienu mauku išgėrė pilną stiklinę vyno, kažkaip atsidū- 
rusią ties ja. 

Smuklė buvo įrengta pirmame aukšte. Ilgoje salėje žemomis 
lubomis ant dviejų didelių stalų stovėjo išrikiuoti buteliai, 
kriaukšliai duonos ir trys lėkštės su stambiais trikampiais su- 
pjaustytais sūrio bri gabalais. Kompanija užkandžiavo greito- 
siomis, be staltiesės ir įrankių. Salės gilumoje, prie ūžiančios 
krosnies, vaišinosi visi keturi laidotuvių kontoros darbuoto- 
jai. 

— Dieve mano! Ką dabar padarysi! — gražbyliavo ponas Ma- 
dinjė.— Visi ten būsim. Seniai užleidžia vietą jauniems... Kai 
grįšite namo, butas jums atrodys tuščias... 

“ — Žinote, brolis nori atsisakyti buto,— skubiai įsiterpė į 
pokalbį ponia Lorijė.— Šita skalbykla — tikra prapultis. 

Giminės, matyt, buvo spėję apdoroti Kupo. Visi įkalbinėjo 
jį perduoti nuomos sutartį. Net ponia Lera šnekėjo apie bank- 
rotą ir kalėjimą; jos širdį maloniai glostė mintis, kad tarp Vir- 
ginijos ir Lantjė užsimezgė flirtas, ir pastaruoju metu ji su jais 
susidraugavo. Stogdengys staiga užvirė, jo ašaringas graudulys, 

— Ei tu! —subliuvo jis į veidą savo žmonai.— Klausysi 
manęs ar ne? Tau kad ir galvą į sieną daužyk — vis tiek lai- 
kaisi savo. Bet šįkart bus taip, kaip aš noriu! Taip ir žinok! 

— Argi su ja geruoju susikalbėsi! — sušuko Lantjė.— Rei- 
kia į jos kvailą galvą kalte įkalti. , 

Ir abudu ėmė pulti Žervezą. Tačiau tai netrukdė darbuotis 
žandikauliais. Sūrio nespėjo pjaustyti, vynas tekėjo upėmis, 
Žervezos atkaklumas ėmė tirpti. Ji nieko nesakė, tik paskubom 
dideliais kąsniais rijo sūrį, tarytum būtų baisiausiai alkana. 
Kai Kupo ir Lantjė pavargo rėkauti, ji lėtai pakėlė galvą ir 
ištarė: 

+ — Gal užteks jums, ką? Man nusispjaut į skalbyklą! Jos 
man nebereikia... Aišku jums? Man į ją nusispjaut! Viskas 
baigta! 

Tuomet dar užsakė sūrio ir duonos, ir pokalbis pakrypo 
apie rimtus dalykus. Puasonai sutiko perimti nuomos sutartį ir 
užmokėti dvi uždelstas įmokas. Namo šeimininko vardu Bošas 
reikšmingu veidu pritarė šitam sandėriui ir tuojau pat išnuo- 
mojo Kupo laisvą butą septintame aukšte, viename koridoriuje 
su Lorijė. O Lantjė, ką gi, jis norėtų išlaikyti savo kambarį, 
žinoma, jei nevaržys Puasonų. Policininkas nusilenkė: žinoma, 
jis visai nevaržysiąs; su draugais visada galima sugyventi, ne- 
paisant politinių pažiūrų skirtumo. Lantjė, pagaliau vėl susi- 
tvarkęs savo gyvenimą, daugiau į pokalbį nesikišo; jis čiupo 
didžiulį gabalą duonos su sūriu ir, atsilošęs ant kėdės atkaltės, 

pasigardžiuodamas kramtė. Jo veidas nuo malonių minčių pa- 
raudo, o akys lakstė nuo Žervezos prie Virginijos. 

— Ei! Dėdule Bazūžai! — pašaukė Kupo.— Ateikite čia, iš- 
gerkite su mumis. Mes žmonės neišpuikę, mes irgi darbinin- 
kai. 

Ketvertas laidotojų buvo beišeiną, bet nuo slenksčio vėl 
grįžo susidaužti su kompanija. Tegu artimieji neįsižeidžia, bet 
velionė tikrai nemažai svėrė, ir jie iš tiesų nusipelnė po stik- 
linaitę vyno. Dėdulė Bazūžas. įdėmiai žiūrėjo į skalbėją, tačiau 
liežuvį laikė už dantų. Žerveza pasijuto kaip nesava ir išėjo 
palikusi vyrus bebaigiančius spangti. Kupo galutinai nusitašė 
ir vėl puolė į ašaras, tvirtindamas, kad verkia iš sielvarto. 

Atsidūrusi vakare namie, Žerveza krito ant kėdės, visiškai 
sutrikusi; kambariai jai pasirodė didžiuliai ir tušti. Ką ir sa- 
kyti, nuo jos pečių nusirito sunki našta. Tačiau ne vien motu- 
šę Kupo ji buvo palikusi mažose kapinaitėse Markadė gatvėje. 
Ji neteko ir pačių svarbiausių dalykų, geriausios savo gyveni-' 
mo dalies: ir skalbyklos, ir išdidaus supratimo, kad ji šeimi- 
ninkė, ir švelnesnių jausmų — viskas buvo palaidota tą pačią 
dieną. Taip, kambariai ištuštėjo, ištuštėjo ir Žervezos širdis. Vis- 
kas nuėjo niekais, ir ji pati tarytum nusirito į juodą kapo duo- 
bę. Žerveza jautėsi pernelyg pavargusi — ji susiims vėliau, jei 
įstengs, žinoma. 

Dešimtą valandą, ruošdamasi miegoti, Nana pravirko, ėmė 
trypti kojomis. Ji būtinai norėjo gultis į senelės lovą. Žerve- 
za gąsdino ją, tačiau ne pagal metus suaugusi Nana nebijojo 
numirėlių — jie kėlė jai tik begalinį smalsumą. Galiausiai mo- 
tina leido jai atsigulti į motušės Kupo lovą. Nana dievino pla- 
čias lovas, ji raičiojosi jose, vartėsi nuo vieno šono ant kito. 
Tą naktį mergaitė puikiai miegojo: plunksnų čiužinys ją ma+ 
loniai šildė ir truputį kuteno. 


X 


Naujasis Kupo butas buvo septintame aukšte, kai lipi „B“ 
laiptais. Priėjus panelės Remanžu kambarį, reikėjo sukti kori- 
doriumi į kairę. Paskui dar vienas posūkis. Už jo pirmos durys 
buvo pas Bižarus. Beveik priešais juos, tamsiame sandėliuke 
po palėpės laiptais, glaudėsi tėtušis Briu. Dar už dvejų durų 
gyveno Bazūžas. O priešais Bazūžą ir buvo Kupo butas — du 

maži kambarėliai kiemo pusėje. Toliau gyveno dar dvi šeimos, 
o paskutiniai koridoriuje — Lorijė. 

Kambarys ir sandėliukas — daugiau nieko. Čia ir įsikūrė 
Kupo. Tiesą sakant, kambarys buvo siauras kaip rankovė. O 
jame reikėjo ir valgyti, ir miegoti, ir šiaip tvarkytis. Sandėliu- 
ke vos tilpo Nanos lova; buvo taip ankšta, kad nusirengti mer- 
gaitei tekdavo pas tėvus, o kad neuždustų, duris nakčiai pa- 
likdavo atdaras. Žerveza pardavė beveik visus baldus Puaso- 
nams — vis tiek naujoje vietoje nebūtų tilpę. Įnešė lovą, stalą, 
keturias kėdes — ir kambarys pilnas. Be to, Žervezai širdis ne- 
leido išsiskirti su komoda, ir šitas griozdas užstojo pusę lango. 
Kambaryje pasidarė dar tamsiau ir niūriau. Kai. Žerveza no- 
rėdavo pažiūrėti į kiemą, jai neužtekdavo vietos atsiremti al- 
kūnėmis į palangę, tekdavo spraustis šonu ir kaip žąsiai tiesti 
kaklą. 

Pirmas kelias dienas skalbėja sėdėjo ir verkė. Jai atrodė 
neįmanoma gyventi taip susigrūdus, juk ji buvo pripratusi 
gyventi kur kas erdviau. Jai trūko oro, ji ištisas dienas iki 
skausmo strėnose stovėdavo prie lango, įsispraudusi tarp sie- 
nos ir komodos. Tik čia ji ir galėdavo kvėpuoti. Kiemas, beje, 
kėlė jai liūdesį. Saulėtoje pusėje ji matydavo tą langą šeš- 
tame aukšte, kuris kadaise taip jai patiko; ten ištemptas vir- 
veles kiekvieną pavasarį savo plonais stiebeliais apsivydavo 
kvapieji žirneliai. Žervezos kambarys buvo paunksnio pusėje, 
ir razetos, pasodintos ant palangės sustatytuose vazonėliuose, 
sunykdavo per savaitę. Taip, nelemtas jos gyvenimas! Ar apie 
tai ji svajojo? Užuot ramiai laukusi gėlėmis nubertos senatvės, 
ji murkdosi kažkokiame šlykščiame purve. Kartą, kai pažvel- 
gė pro langą į kiemą, Žervezą apėmė keistas jausmas: pasijuto 
taip, lyg stovėtų pavartėje, prie durininko kambarėlio, ir už- 
vertusi galvą pirmą kartą apžiūrinėtų namą; prisiminus, kas 
buvą prieš trylika metų, skausmas suspaudė širdį. Kiemas ne- 
buvo pasikeitęs, tik namo sienos kiek patamsėjo ir labiau ap- 
silupinėjo; vis taip pat dvokė nuo rūdžių išėstų paplavų kriauk- 
lių; ant ištemptų virvių džiūvo skalbiniai ir vėdinosi pridergti 
vystyklai; apačioje, ant ištrupėjusių kiemo plokščių, kaip ir 
anksčiau, gulė anglių dulkės iš šaltkalvio dirbtuvės, kėksojo 
stalių išneštos drožlės, o pačiamęą drėgniausiame kampe, šalia 
vandentiekio čiaupo, iš dažyklos pritekėjęs klanas buvo to- 
kios pat švelniai žydros spalvos. Tačiau moteris jautė, kad 
smarkiai pasikeitė, nuvyto ji pati. Ne, ji jau nestovėjo ten, 
apačioje, užvertusi galvą į dangų, linksma ir narsi, ji jau ne- 
besigviešė į gražius kambarius. Ne, dabar ji gyverio po pat 

stogu, pačioje šlykščiausioje skylėje, kur niekada neužklysta 
joks saulės spindulys. Ne veltui ji verkė — savo likimu jai tik- 
rai nebuvo ko džiaugtis. 

Tačiau kai Žerveza naujoje vietoje kiek apsiprato, viskas 
pasirodė ne taip beviltiška. Žiema ėjo pabaigop, nedidelė su- 
melė, gauta iš Virginijos už baldus, smarkiai pagelbėjo. Pas- 
kui, stojus gražiems orams, jiems netikėtai pasisekė: Kupo iš- 
važiavo dirbti į provinciją, į Etampą; ten jis išbuvo apie tris 
mėnesius ir per visą tą laiką nė karto nepasigėrė, sakytum 
kaimo oras jį būtų išgydęs. Girtuokliams labai naudinga pa- 
likti Paryžių, kur net gatvių oras prisigėręs alkoholio garų. 
Kupo grįžo šviežias, sveikas ir parsivežė keturis šimtus frankų: 
šitų pinigų labai reikėjo skolai namo šeimininkui — Puasonai 
buvo už juos laidavę, be to, kitoms neatidėliotinoms smul- 
kioms skoloms. Dabar Žerveza galėjo ramiai vaikščioti po dvi 
tris gatves, kur iki tol nedrįsdavo ir rodytis. Ji ėmė dirbti skal- 
bykloje padiene darbininke. Ponia Fokonjė — labai gera mo- 
teris, ypač mėgusi tuos, kurie jai pataikavo,— sutiko priimti 
ją lygintoja. Mokėjo Žervezai po tris frankus per dieną, pa- 
skyrė ją vyresniąja — juk, šiaip ar taip, ji yra buvusi skalbyk- 
los savininkė. Žodžiu, šeimos reikalai kiek pagerėjo. Žervezai 
net ėmė atrodyti, jog ateis diena, kai dirbdami ir taupydami 
jie išsimokės visas skolas ir pradės gyventi visai pakenčiamai, 
Tačiau tokios mintys ją užplūdo pagautą įkarščio, nudžiugintą 
tos pinigų sumos, kurią uždirbo vyras. Nurimusi moteris nu- 
tarė, kad gyvenimą reikia gyventi tokį, koks jis yra, ir žinoti, 
kad viskas, kas gera, neilgai trunka. 

Skaudžiausia sutuoktiniams Kupo buvo matyti, kaip jų skal- 
bykloje kuriasi Puasonai. Žerveza ir jos vyras iš prigimties 
nebuvo pavydūs, tačiau kaimynai tyčia juos erzino žavėda- 
miesi dabartinių savininkų naujovėmis; Bošai, o ypač Lorijė 
ta prasme buvo nepralenkiami, Jų pasiklausius,— gražesnės 
krautuvės iki šiol niekas nebuvo matęs. Ir jie ne be pasigar- 
džiavimo pasakojo, kiek iš skalbyklos teko išvežti purvo, esą 
vien tik patalpos išvalymas kainavęs trisdešimt frankų. Po ne- 
ilgų svarstymų Virginija nutarė atidaryti nedidelę konditerijos 
krautuvėlę ir prekiauti ne tik saldainiais, bet ir šokoladu, ka- 
va, arbata. Lantjė primygtinai patarinėjo imtis kaip tik tokios 
prekybos: iš saldumynų, girdi, nesunku prasigyventi. Krautu- 
vę išdažė rafinuotomis spalvomis: juoda su geltonomis juos- 
telėmis. Trys staliai dirbo visą savaitę rengdami vitrinas, pre- 
kystalį, spinteles ir lentynėles vazelėms, kad viskas būtų kaip 
tikroje konditerijoje. Puasonai savo nedidelį palikimą, matyt, 

kaip reikiant pakratė. Virginija triumfavo, ir Lorijė, padedami 
Bošų, pranešinėjo Žervezai apie kiekvieną naują spintelę, apie 
kiekvieną lentynėlę ir džiūgavo matydami jos rūgščią miną. 
Gali būti pats nepavydžiausias, bet kai matai, kad kitas lipa 
tau ant kojų, apsiavęs tavo paties batus, negali nesiusti. 

Prisidėjo dar ir meilės reikalai. Buvo kalbama, kad Lantjė 
metė Žervezą. Kaimynai nusprendė, kad taip jai ir reikia. Pa- 
galiau jų gatvėje įsigalėjo dora. Tas pašlemėkas kepurininkas 
sausas išlipo iš balos: jis vis dar buvo moterų numylėtinis. 
Žmonės nurodydavo netgi tam tikrų smulkmenų: girdi, Lantjė 
teko tą nedorėlę prilupti, kad ji pagaliau apsiramintų, antraip 
nebūtų nuo jo atstojusi. O kaip ten yra iš tikrųjų, niekas ne- 
žinojo; tie, kurie šį tą nutuokė, tylėjo, nes viskas atrodė per- 
nelyg paprasta ir nuobodu. Tiesą sakant, Lantjė tikrai pametė 
Žervezą ta prasme, kad jį jau nebepriklausė jam dieną ir nak- 
tį: o šiaip jis, matyt, apsilankydavo kamarėlėje po stogu, kai 
tik jos įsigeisdavo, nes panelė Remanžu ne kartą užčiupo jį iš- 
einantį iš Kupo pačiomis netinkamiausiomis svečiams valando- 
mis. Žodžiu, ryšys tęsėsi, bet tik pripuolamai, neteikdamas mei- 
lužiams ypatingo pasitenkinimo; veikė įpročio jėga, sakytum 
jie darė vienas kitam paslaugą ir nieko daugiau. Reikalai su- 
sikomplikavo dar ir dėl to, kad kvartale sušneko, jog Lantjė 
ir Virginija jau miega kartu. Čia kaimynai vėl per daug sku- 
bėjo. Be jokių abejonių, kepurininkas asistavo ilgšei Virgini- 
jai, kitaip ir negalėjo būti, juk krautuvėje ji visur kur pakei- 
tė Žervezą. Paėjo juokingos kalbos: girdi, vieną naktį Lantjė 
iš įpročio nuėjo Žervezos, o atsivedė Virginiją, bet kambaryje 
buvo taip tamsu, kad savo klaidą pastebėjo tik paryčiui. Isto- 
rija visus prajuokino. Tačiau iš tikrųjų Lantjė kol kas tedrįsda- 
jai girdint Lorijė net užspringdami pasakodavo apie Lantjė ir 
ponios Puason meilę, tikėdamiesi sukelti Šlubės pavydą. Bošai 
irgi tikino, kad niekada nėra matę tokios gražios poros. Keis- 
čiausia, kad Gut d'Oro gatvė šituo nauju trikampiu visai ne- 
sipiktino; ne, dorovės reikalavimai, tokie rūstūs Žervezos at- 
žvilgiu, pasirodė be galo švelnūs Virginijai. Gal tą atlaidumą 
galima paaiškinti tuo, kad šįkart vyras ne stogdengys, o poli- 
cininkas? 

Laimei, pavydas Žervezos nekankino. Lantjė neištikimybei ji 
buvo abejinga — jau seniai jų ryšys nebeveikė jos širdies. Ji 
žinojo, kad ir nesistengdama sužinoti, apie nešvarias kepuri- 
ninko istorijas su visokiom kekšėm, su pirmom pasitaikiusiom 
gatvinėm mergšėm; jai visa tai taip, mažai rūpėjo, kad ji net 

nesugebėjo rasti jėgų supykti ir nutraukti 'su juo ryšius. Bet 
naująjį Lantjė susižavėjimo objektą Žerveza priėmė ne taip 
jau ramiai. Virginija — kitas dalykas. Jie abu susimetė tik 
tam, kad iš jos pasityčiotų. Žervezai buvo nusispjaut į pačią 
neištikimybę, bet toks įžeidimas jai buvo nepakeliamas. Štai 
kodėl, girdėdama, kaip ponia Lorijė ir kitos pleputės įrodinėja, 
jog Puasonas nešioja tokius ilgus ragus, kad jau nebepralenda 
pro Sen Deni vartus, Žerveza blyško, širdį draskė skausmas. 
Ji kramtė lūpas stengdamasi susitvardyti — nenorėjo suteikti 
džiaugsmo priešams. Tačiau Žerveza, matyt, buvo užsipuolusi 
Lantjė: kartą vakare panelė Remanžu išgirdo trenkiant antau- 
sį; šiaip ar taip, meilužiai susipyko, ir Lantjė dvi savaites ne- 
kalbėjo su Žerveza; baigėsi tuo, kad jis pirmas atėjo susitai- 
kyti ir ryšys, atrodo, vėl atsinaujino, sakytum nieko ir nebu- 
vo atsitikę. Skalbėja nenorėjo be reikalo jaudintis; ji nesiren- 
gė tampyti už plaukų varžovės ir galutinai susigadinti gyve- 
nimo. Dabar jai ne dvidešimt metų ir ji jau nebe taip myli 
vyrus, kad dėl jų lįstų į muštynes ir rizikuotų netekti darbo. 
Vis dėlto tai skaudžiai draskė jos senas žaizdas. 

Kupo laidė liežuvį. Šitas geraširdis vyras, kuris taip atkak- 
liai nematė ragų ant nuosavos galvos, raitėsi iš juoko, kalbė- 
damas apie Puasono raguotumą. Jo šeimos tai neliečia, o ki- 
tose tokie dalykai verčia iš koto, ir jis nėrėsi iš kailio steng- 
damasis ką nors daugiau ištraukti iš kūmučių, nenuleidžiančių 
akių nuo Lantjė ir Virginijos. Na, ir liurbis tas Puasonas! O 
dar vaikšto su špaga ir stumdo gatvėse žmones! Ir Kupo taip 
suįžūlėjo, kad pradėjo traukti per dantį Žervezą. Tai bent ka- 
valierius! Ėmė ir pametė! Vargšelė! Kaip jai nesiseka: iš pra- 
džių neišdegė su kalviu, o dabar dar ir kepurininkas parodė 
nosį. Na ką, ji pati kalta, kad prasideda su tokiais nesolidžiais 
tipais! Kodėl nepasirinkus mūrininko! Mūrininkai — žmonės 
patikimi, pripratę tvirtai dėti plytas. Žinoma, Kupo visa tai 
sakė juokaudamas, tačiau Žerveza blyško sekiojama pilkų vy- 
ro akių; atrodė, jo skvarbus žvilgsnis taip ir gręžė ją, tarsi 
norėtų perverti kiaurai. Kai Kupo užvesdavo kalbą apie tuos 
dalykus, ji nieku gyvu negalėdavo suprasti, ar jis juokauja, 
ar kalba rimtai. Jei vyras neišsipagiriodamas geria, dažniausiai 
pasidaro puskvaišis; yra vyrų, dvidešimties metų buvusių la- 
bai pavydžių, kurie, sulaukę trisdešimties, taip nusigeria, kad 
į žmonos elgesį ima žiūrėti pro pirštus. 

Reikėjo tik matyti, kaip Kupo riečia nosį vaikštinėdamas 
Gut d'Oro gatve! Jis vadino Puasoną raguotuoju. Dabar jis už- 
čiaupsiąs snapus visiems plepiams! Ne jis nešioja ragus. Jis ne 

toks kvailys, kaip gali atrodyti. Jei jis ir apsimesdavęs kur- 
čias, tai tik todėl, kad negali pakęsti apkalbų. Kiekvienas pats 
žino savo šeimos narių silpnas vietas ir kasosi ten, kur jam 
niežti. O jam niekur neniežti, ir jis tikrai nesikasys kaimynų 
malonumui. Argi policininkas tikrai nieko nepastebi? Juk tai 
ne tušti plepalai — meilužius gi užčiupo nusikaltimo vietoje! 
Ir jis baisiausiai piktinosi, nes neįstengė suprasti, kaip gali vy- 
ras, o dar valstybės tarnautojas, pakęsti tokią gėdą. savo na- 
muose. Policininkas, matyt, mėgsta kitų išėdas, ne kitaip. Tačiau 
vakarais, kai Kupo darydavosi nuobodu dviese su žmona kiurk- 
soti pastogės lindynėje, jis eidavo ieškoti Lantjė ir vos ne jė- 
ga tempdavo jį pas save. Nuo to laiko, kai šalia nebebuvo bi- 
čiulio, šeimyninis gyvenimas jam atrodė be galo grasus. Ir jei 
tik pastebėdavo, kad jo žmonos ir Lantjė santykiai atšalę, steng- 
davosi juos sutaikinti. Velniai griebtų! Tegu žmonės plepa, ką 
tik nori, — jie vis tiek negali uždrausti kiekvienam linksmintis 
taip, kaip jam patinka. Jis juokavo, bet jo girtose, apdujusiose 
akyse įsižiebdavo keisti žiburėliai: atrodė, jis pasirengęs da- 
lytis su kepurininku viskuo, kad tik padarytų savo gyvenimą 
nors kiek linksmesnį. Ir ypač tokiais vakarais Žerveza visai 
nebesuprasdavo, ar jis juokauja, ar kalba rimtai. 

Nepaisant visų paskalų, Lantjė vaikščiojo aukštai iškelta 
galva. Jis elgėsi globėjiškai ir oriai. Keletą kartų net sutrukdė 
įsiliepsnoti barniams tarp Kupo ir Puasonų. Į jo planus įėjo 
darnus abiejų šeimų gyvenimas. Kepurininkas tiek Žervezai, 
tiek Virginijai dalijo švelnius ir kartu rūsčius žvilgsnius, kol 
abi moterys apsimetė, kad, kaip ir anksčiau, yra geros draugės. 
O jisai valdė blondinę ir brunetę su netrikdoma pašos ramybe 
ir vis storėjo, nelyginant parazitas. Šitas apsukruolis dar ne- 
buvo suvirškinęs Kupo, o jau ėmė ryti Puasonus. Kas kas, o 
jis nė kiek nesivaržė! Surijęs vieną verslą, jau ėmėsi kito. Ką 
ir sakyti, tik tokiems žmonėms ir sekasi gyvenime. 

Tų metų birželį Nana turėjo eiti pirmosios komunijos. Mer- 
gaitė įkopė į tryliktus metus, labai išstypo ir pasidarė įžūli ne 
pagal amžių. Praėjusiais metais ji taip blogai elgėsi, kad ją 
išvarė iš katekizmo pamokų; dabar klebonas leido Nanai pri- 
imti pirmąją komuniją tik dėl to, kad bijojo, jog ji daugiau 
į bažnyčią negrįš ir liks pagonė. Vien nuo minties apie baltą 
suknelę Nana šokinėjo iš džiaugsmo. Sutuoktiniai Lorijė pa- 
žadėjo savo krikštaduktei nupirkti suknelę ir šitai apskelbė 
visam namui; ponia Lera rengėsi padovanoti mergaitei šydą 
ir kepuraitę, Virginija — krepšelį, Lantjė — maldaknygę; taigi 
tėvams nebuvo ko nerimauti. Net vaišių ruošti neteks: Puaso- 

nai, matyt, kepurininko patarti, išrinko kaip tik tą dieną įkur- 
tuvėms. Jie pakvietė Kupo ir Bošus, kurių duktė tądien irgi 
ėjo pirmosios komunijos. Vakare visi pas juos susirinks, pa- 
sėdės, buvo numatytas avienos kepsnys ir dar šis bei tas. 

Iškilmių išvakarėse, kai sužavėta. Nana apžiūrinėjo ant ko- 
modos išdėliotas dovanas, Kupo grįžo namo baisiausiai girtas. 
Paryžius vėl įtraukė jį į savo pinkles. Jis iškart prikibo prie 
žmonos ir dukters, ėmė keikti jas šlykščiausiais žodžiais, tokią 
dieną visai netinkamais. Beje, nuolat girdėdama nešvankybes, 
Nana irgi to išmoko. Kai perpykdavo, jai nieko nereikšdavo 
apšaukti motiną rupūže ir karve. 

— Kur pietūs? — bliove stogdengys.— Neškite tuoj pat man 
sriubos, kumelės!.. Na ir bobos, nieko daugiau neveikia, tik 
skudurus čiupinėja. Ar dar ilgai reikės laukti? Imsiu ir nu- 
sišvilpsiu ant tų jūsų skudurų! 

— Kokia Dievo bausmė, kai nusigeria! — sumurmėjo nete- 
kusi kantrybės Žerveza.— Sriuba šyla, atstok tu nuo mūsų. 

Nana dėjosi kuklute, kadangi buvo įsitikinusi, kad šiandien 
jai šitai tinka. Mergaitė ir toliau spygsojo į dovanas, retkar- 
čiais nuleisdama akis ir apsimesdama nesuprantanti tėvo keiks- 
mų. Tačiau prisisprogęs stogdengys kibo prie visų. Pasilenkęs 
prie dukters, jis maurojo: 

— Aš tau parodysiu baltą suknelę! Vėl prisigrūsi po kor- 
sažu popierių, kaip aną sekmadienį?! Nori, kad papukai būtų 
didesni? Palauk tu man! Irgi mat sugalvojo užpakalį kraipyt! 
Jai neduok valgyt, tik leisk skudurintis! Snarglė!.. Pasitrauk, 
šėtono išpera! Kur tiesi savo letenas! Kišk viską į stalčių, nes 
gausi! 

Nana nuleido galvą ir vis dar nieko nesakė. Ji laikė mažą 
tiulio kepuraitę ir klausė motinos, kiek ji galėtų kainuoti. Ku- 
po ištiesė ranką, kad išplėštų kepuraitę, tačiau Žerveza pa- 
stūmė vyrą ir užriko: 

— Atstok pagaliau nuo vaiko! Ji gi nieko blogo nedaro. 

Tada stogdengys išdėjo viską, kas gulėjo ant širdies. 

— Ak, jūs bjaurybės! Abi geros, nėra ko nė vienos dėti į 
antį. Mergiotė eina šventos komunijos, o pati apie ką galvoja? 
Apie bernus! Tik drįsk pasakyti, kad aš meluoju, mažoji ne- 
vidone! Palauk, užmausiu ant tavęs maišą, tegu kiek pagrauš 
kailį! Taip, taip, maišą! Gal praeis noras paleistuvauti. Ir tau, 
ir tavo kunigams. Tik ir trūktų, kad- pradėtum ištvirkauti! Po 
velnių! Aš priversiu jus abi manęs klausyti! 

Persiutusi Nana staiga atsisuko į Kupo, o Žerveza, išskėtusi 
rankas, saugojo dukters drabužius, kuriuos tėvas grasino su- 

draskyti. Mergaitė atidžiai pažvelgė į tėvą ir, pamiršus: ku- 
nigo pamokymus, pro dantis iškošė: 

— Kiaulė! 

Suvalgęs savo pietus, jis tuoj pat užknarkė. Kitą dieną at- 
sibudo puikiausios nuotaikos. Girtumas dar buvo ne visai iš- 
garavęs, ir jis mielai bendravo su savo moterimis. Dalyvavo 
rengiant dukterį, susigraudino žvelgdamas į baltą rūbą ir pa- 
reiškė, kad užtenka šitą snarglę apvilkti švaresniu rūbeliu, ir 
ji atrodo kaip tikra panelė. Tokią iškilmingą dieną, sakė jis, 
kiekvienas tėvas didžiuotųsi savo dukterimi. O kokia miela 
buvo Nana su savo pernelyg trumpa suknele, kaip ji šypsojosi 
sumišusi tarsi jaunamartė! Kai mergaitė nulipo žemyn ir ant 
slenksčio pamatė durininko Poliną, irgi apsirengusią baltai, ji 
sustojo, apžvelgė ją nuo galvos iki kojų savo žėrinčiomis aki- 
mis ir, įsitikinusi, kad draugė apsirengusi prasčiau už ją ir at- 
rodo dramblota, pasidarė itin meili. Abi šeimos kartu patraukė 
į bažnyčią. Nana ir Polina tylėdamos žingsniavo pirmos su mal- 
daknygėmis rankose, prilaikydamos šydus, kurie plaikstėsi vė- 
jyje; mergaitės leipėjo iš malonumo matydamos, kaip nuo krau- 
tuvėlių durų žmonės spokso į jas, ir droviai nuleisdavo akis, 
kai praeiviai sakydavo: „Kokios širdutės!“ Ponios Boš ir Lo- 
rijė slinko iš paskos — joms reikėjo apšnekėti Šlubę, šitą iš- 
laidūnę, kurios duktė taip ir būtų likusi be pirmosios komuni- 
jos, jei iš pagarbos šventajam sakramentui giminės nebūtų 
sudovanoję jai viską, net naujus marškinius. Ponia Lorijė ypač 
rūpinosi savo dovanos — baltosios suknelės — likimu: ji apšauk- 
davo Naną kūtvėla kaskart, kai toji per daug priartėdavo prie 
parduotuvių vitrinų, sijono padurkais rinkdama dulkes. 

Bažnyčioje Kupo be perstojo verkė. Tai buvo kvaila, bet jis 
negalėjo susitvardyti. Jį graudino ir kunigas, plačiai skėsda- 
mas rankas, ir į angelus panašios mergaitės pamaldžiai sudė- 
tomis rankutėmis; vargonų muzika persismelkė iki pat vidurių, 
o ladano kvapas buvo toks malonus, kad stogdengys vis kvė- 
pė orą, tarytum po jo nosimi kas būtų pakišęs kvepiančią puokš- 
tę. Taigi sėdėjo jis apmirusia širdimi ir nebežinojo, kur esąs — 
žemėje ar jau danguje. Jam ypač patiko viena giesmė, kuri 
suskambo mergaitėms valgant Dievo kūną; melodija buvo to- 
kia alpulingai saldi, kad pati liejosi į sielą, o nugara lakstė 
šiurpuliukai. Beje, aplink jį sėdėję žmonės irgi išsitraukė no- 
sines. Dievaž puiki diena, gražiausia diena jo gyvenime! Ta- 
čiau išėjęs iš bažnyčios, Kupo kažko perpyko ir, gerdamas 
butelį su Lorijė, kuris nepraliejo nė vienos ašarėlės ir iš jo 
šaipėsi, pradėjo rėkti, jog šitie ilgaskverniai tyčia degina baž- 

nyčiose savo velniškas žoles, kad tik apkvaitintų žmones. Ko 
čia slėpti, jis apsiverkė, bet tai tik rodo, kad jo krūtinėje ne 
akmuo, o širdis. Ir jis užsakė dar po vieną. 

Vakare įkurtuvės pas Puasonus buvo labai linksmos. Nuo 
pat vakarienės pradžios iki pabaigos viešpatavo draugiškumas 
ir santarvė. Pasirodo, net ir pačiais sunkiausiais laikais pasi- 
taiko laimingų akimirkų, kai susitaiko patys didžiausi priešai. 
Lantjė, atsidūręs tarp Žervezos ir Virginijos, buvo vienodai 
meilus abiem ir stengėsi joms įsiteikti kaip tas gaidys, kuris 
nori savo vištidėje taikos. Priešais juos sėdėjo Puasonas, ramus. 
ir rimtas, kaip ir dera tvarkos sergėtojui, per ilgas budėjimo 
valandas pripratusiam apie nieką negalvoti ir žiūrėti nieko ne- 
matančiomis akimis. Tačiau šventės karalienės buvo abi mer- 
gaitės, Nana ir Polina, kurioms buvo leista nenusivilkti savo 
baltųjų suknelių. Jos sėdėjo bijodamos pajudėti, kad nesuteptų 
savo rūbelių, o suaugusieji joms vis šaukė labiau pasilenkti 
prie lėkštės ir kramtyti užsičiaupus. Šitai Nanai taip įkyrėjo, 
kad mergaitė tyčia purkštelėjo sau ant krūtinės gurkšnį vyno. 
Kilo sąmyšis, mergaitę nurengė ir bemat išplovė dėmę van- 
deniu. 

Valgydami desertą, pradėjo rimtai kalbėti apie vaikų atei- 
tį. Ponia Boš jau buvo nusprendusi įtaisyti dukterį į juvelyro 
dirbtuvę, kur ši išmoks apdoroti auksą ir sidabrą; tokioje vie- 
toje mergaitės uždirba po penkis šešis frankus per dieną. Žer- 
veza dar nieko nebuvo parinkusi, nes Nana neturėjo jokių po- 
mėgių. Ji mėgo tik siausti. O taip, šitą pomėgį ji turėjo, o 
-kitkam buvo atgrubnagė. 

— Jumis dėta, — tarė ponia Lera, — aš rengčiau ją į gėlinin- 
kes. Darbas švarus ir malonus. 

— Gėlininke? — sumurmėjo Lorijė— Jos visos paleistuvės. 

— Štai kaip! Vadinasi, ir aš? — pasipiktino ilgoji našlė, su- 
spaudusi lūpas.— Ką ir sakyti, jūs labai mielas. Žinokite, aš 
ne kokia kalė, kuriai tik sušvilpk —ir ji jau verčia letenas į 
viršų! 

Kompanija suklego: 

— Ponia Lera! Ką jūs čia kalbate?! — Ir akimis rodė į abi 
komunikantes, kurios subedė nosis į stiklines, kad tik nesu- 
prunkštų. 

Padorumo dėlei tą dieną net vyrai rūpestingai rinko žodžius. 
Tačiau ponia Lera nieko nenorėjo klausyti. Tai, ką ji pasakė, 
buvo girdėjusi kuo kilmingiausioje draugijoje. Nėra ko jos 
mokyti, kaip elgtis, dėl šito jai dažnai sakydavo komplimentus, 

ji galinti kalbėti prie vaikų apie viską, neperžengdama pado- 
rumo ribų. 

— Taip ir žinokite — šaukė ji —tarp gėlininkių yra labai 
padorių moterų. Žinoma, jos minkytos iš tos pačios tešlos kaip 
ir kitos ir nėra šventuolės. Tik moka save gerbti ir, jei jau 
sumano nusidėti, renkasi su skoniu... O skonį išugdo gėlės. Ir 
kaip tik šitas darbas išmokė mane padorumo, apsaugojo nuo 
pagundų... 

— Dieve mano, aš ne prieš gėles, — pertraukė ją Žerveza.— 
Svarbiausia, kad šitas darbas patiktų Nanai,— negalima versti 
vaikų daryti to, ko jie nenori... Neapsimetinėk kvaišele, Nana, 
ir atsakyk: ar tau patiktų būti gėlininke? 

Mergiūkštė, pasilenkusi prie savo lėkštės, šlapiu pirštuku 
rankiojo pyrago trupinius, o paskui kišo jį į burną. Ji nesku- 
bėjo atsakyti ir iš patykų kikeno. 

— Žinoma, mama, noriu,— pagaliau pareiškė ji. 

Ir reikalas buvo sutvarkytas. Kupo paprašė ponią Lera jau 
rytoj pasiimti Naną į dirbtuvę Kairo gatvėje. Ir kompanija ėmė 
kuo rimčiausiai samprotauti apie moters pareigas. Bošas pasakė, 
kad dabar, priėmusios pirmąją komuniją, Nana ir Polina tapo 
suaugusios. Puasonas pridūrė, kad jos turi išmokti virti, adyti 
kojines, tvarkyti namų ūkį. Buvo užsiminta net apie ištekėjimą 
ir apie vaikus, kurie vieną gražią dieną joms gims. Mergaitės 
kikendamos spaudėsi viena prie kitos, įraudusios ir sumišusios; 
jos sėdėjo su savo puošniomis suknelėmis pasipūtusios it po- 
vės: pagaliau jos irgi suaugusios! Tačiau labiausiai jų savimei- 
lę paglostė Lantjė, juokais paklausęs, ar jos jau turi kavalie- 
rius? Ir privertė Naną prisipažinti, kad ji neabejinga Viktorui 
Fokonjė, skalbėjos, pas kurią dirbo Žerveza, sūnui. 

— Štai ką pasakysiu,— pareiškė ponia Lorijė Bošams, kai 
svečiai išsiskirstė, — nors Nana ir mūsų krikštaduktė, bet, jei 
jie sumanė daryti iš jos gėlininkę, mes apie ją nieko nebeno- 
rime girdėti. Viena gatvine mergše bus daugiau, štai ir vis- 
kas... Nepraeis nė pusės metų, ir ji parodys jiems, kur pipirai 
auga! 

Lipdami į savo pastogę miegoti, sutuoktiniai Kupo pripa- 
žino, kad vakaras pavykęs ir kad Puasonai ne tokie jau blogi 
žmonės. Žerveza net pagyrė krautuvę. Ji būgštavo, kad bus 
sunku praleisti vakarą savo buvusiame bute, bet nieko, ji net 
nepajuto apmaudo naujiems šeimininkams. Nusirenginėdama Na- 
na paklausė motinos, kokią suknelę vilkėjo ta mergaitė iš tre- 
čio aukšto, kuri praėjusį mėnesį ištekėjo, ar irgi muslininę, 
kaip ir jos? 

Tai buvo paskutinė laiminga Kupo šeimos diena. Praėjo dve- 
ji metai, o jie vis giliau klimpo į skurdą. Ypač riesta būdavo 
žiemą. Vasarą dar turėdavo duonos, o kai prasidėdavo lietūs 
ir šalčiai, iš alkio jiems traukdavo vidurius, visi trys badmi- 
riaudavo savo šaltoje it Sibiras landynėje. Pasiutęs gruodis 
brovėsi pas juos pro visus plyšius, atsinešdamas visokiausių ne- 
gandų — šlapdribą, šaltį, bedarbystę, beviltišką skurdą ir pri- 
verstinį dykaduoniavimą. Pirmą žiemą jie retkarčiais dar uUžsi- 
kurdavo ugnį ir glausdavosi prie krosnies, pasirinkę verčiau 
alkį nei šaltį; antrą žiemą krosnies jau nė karto nekūrė, ji 
stūksojo gūdžiai nereikalinga, tartum koks ketaus stulpas, ir 
nuo to vaizdo kambaryje darėsi dar šalčiau. Tačiau labiausiai 
juos slėgė ir labiausiai kankino buto nuomos mokestis. Pamė- 
gink užmokėti už sausį, kai namuose kaip iššluota, o Bošai 
jau atnešė pranešimą! Vien pažvelgus į jį, darėsi dar šalčiau, 
tarytum gatvėje būtų siautusi šiaurės pūga. Tą pačią savaitę, 
šeštadienį, atėjo pats ponas Maresko — šiltu paltu, savo di- 
džiules letenas apmovęs vilnonėmis pirštinėmis; jam nuo lie- 
žuvio taip ir nenuslydo žodžiai apie iškeldinimą, o gatvėje 
krito sniegas, ruošdamas pavartėje minkštą baltą patalą var- 
guoliams. Kad galėtų užsimokėti už butą, jie buvo gatavi par- 
duoti savo kailį, šita lindynė suėsdavo jų duoną ir supleškin- 
davo jų anglis. Beje, dejonės kilo visame name. Visuose aukš- 
tuose girdėjosi verksmai, ir nuo šitos nelaimių muzikos gaudė 
laiptai bei koridoriai. Jei kiekviena šeima apraudotų po miru- 
sįjį, ir tuomet, ko gero, nebūtų tokio kraupaus koncerto. Iš tie- 
sų vargšams tai buvo paskutinio teismo diena, pasaulio pabai- 
ga, gilios nevilties protrūkis, pražūtis. Viena trečio aukšto gy- 
ventoja visą savaitę -siūlė save ant Beljomo gatvės kampo. 
Mūrininkas iš šešto aukšto apvogė savo šeimininką. 

Be abejo, Kupo neturėjo ką kaltinti, tik pačius save. Kad 
ir kaip kartais būna striuka, jei žmonės pripratę prie tvarkos 
ir taupumo, visada galima išsisukti; štai Lorijė — tie visada 
tvarkingai moka pinigus, įvynioję į .riebaluotus popiergalius; 
nors, žinoma, jie gyveno kaip godūs vorai ir vien savo išvaiz- 
da kiekvieną galėjo atbaidyti nuo darbo. Nana gėlių dirbtu- 
vėją dar nieko neuždirbdavo, tačiau savo reikalams išleisdavo 
nemažai, Žerveza dabar pas ponią Fokonjė turėjo prastos dar- 
bininkės vardą. Ji iš tikrųjų ėmė prarasti savo įgūdžius, dirbo 
atžagariomis rankomis, ir šeimininkė sumažino jai algą iki ke- 
turiasdešimt su — tiek mokama neprityrusiai lygintojai. Be to, 
Žerveza pasidarė labai ambicinga, įžeidi ir visiems įgriso kar- 
todama, kad ji pati anksčiau laikiusi skalbyklą. Ištisas dienas 

ji nesirodydavo darbe arba išeidavo, kada panorėjusi; kartą, 
įsižeidusi, kad ponia Fokonjė pasamdė ponią Piutua ir jai, Žer- 
vezai, teko stoti prie lyginimo stalo šalia savo buvusios dar- 
bininkės, ji nepasirodė dvi savaites. Po panašių išsišokimų 
Žervezą priimdavo atgal tik iš gailesčio, ir tai ją dar labiau 
siutino. Savaime aišku, savaitės gale alga nebūdavo labai di- 
delė, ir Žėrveza su kartėliu sakydavo — girdi, baigsis tuo, kad 
vieną šeštadienį jai dar teks šeimininkei primokėti. O Kupo 
kartais gal ir dirbdavo, bet, matyt, dovanodavo savo uždarbį 
vyriausybei, kadangi nuo to meto, kai stogdengys grįžo iš 
Etampo, Žerveza iš jo negavo nė vieno su. Kai algos dieno- 
mis jis grįždavo namo, ji jau nebežiūrėdavo į jo rankas su 
viltimi. Kupo atkepėstuodavo svyrinėdamas, tuščiomis kiše- 
nėmis, dažnai net be nosinės. Dieve mano! Kas čia tokio! Na, 
pametė snargliadėtį, o gal kuris iš jo juokdarių bičiulių iš- 
traukė. Iš pradžių jis dar mėgindavo pateikti ataskaitą ir pliur- 
pė visokias nesąmones: dešimt frankų tekę užmokėti pagal 
pasirašymo lapą, dvidešimt išslydo per kišenės skylę, penkias- 
dešimt tekę atiduoti kažkokių skolų. Netrukus jis visai liovėsi 
varžytis. Pinigai išgaruoja, ir viskas! Jie ne jo kišenėje, o pil- 
ve, tai ir atnešė juos šeimininkei. Ponios Boš patarta, Žerveza 
ne kartą tykojo vyro prie.kontoros durų, kad pagautų jo dar 
šiltus pinigėlius, bet iš to nieko neišeidavo: bičiuliai perspė- 
davo Kupo, ir jis susikišdavo algą į batus ar į kokią kitą slėp- 
tuvę. Ponia Boš šiame reikale turėjo ypatingą uoslę, kadangi 
vyras ne kartą mėgino nuo jos nuslėpti dešimtfrankę monetą, 
kad pavaišintų kepta triušiena savo mielas pažįstamas; ji iš- 
kedendavo pačias slapčiausias jo drabužių kerteles ir paprastai 
rasdavo trūkstamą monetą kepurėje, tarp snapelio ir pamušalo. 
Na, jau ne, stogdengys nesirengia turtinti savo skarmalų auk- 
su! Jis monetą pasiųsdavo tiesiai į skrandį. Juk negalėjo žmo- 
na imti žirklių ir perrėžti jam pilvo. 

Taip, sutuoktiniai Kupo patys buvo kalti, kad vis labiau 
skurdo. Bet argi žmonės tai pripažįsta, ypač jei atsiduria pa- 
čiame dugne?! Kupo manė, kad jiems tiesiog nepasisekė, kad 
pats Dievas ant jų užsirūstino. Dabar namie nesibaigdavo skan- 
dalai. Jie daugiau nieko nedarė, tik graužė vienas kitą. Tiesa, 
prie muštynių dar neprieidavo, tačiau kartais pykčio įkarštyje 
Ianka pati kildavo antausiui. Liūdniausia, kad visi geri jaus- 
mai išgaravo, išskrido, kaip dagilėliai iš praverto narvelio. 
Žmogiška šiluma, guodžianti draugiškas šeimas, kur tėvas, mo- 
tina ir vaikai tvirtai laikosi vienas kito, iš jų pasitraukė, ir 
dabar visi drebėjo iš šalčio — kiekvienas savo kampe. Kupo, 

Žerveza ir Nana buvo amžinai suirzę, ėdėsi dėl mažiausio menk- 
niekio, o jų akys degė neapykanta; atrodė, lyg būtų trūkusi 
kokia spyruoklė, sugedęs tas mechanizmas, kuris padeda, ir 
laimingose šeimose visų širdys plaka kaip viena. Ką ir kal- 
bėti, Žerveza jau nebesijaudino kaip kadaise, kai vyras dirb- 
davo prie pat stogo krašto, dvylikos penkiolikos metrų aukš- 
tyje nuo žemės. Pati jo žemyn, žinoma, nestumtų, bet jei ne- 
tyčia nukristų, ką gi, pasaulis būtų atsikratęs vieno tinginio! 
Kivirčų įkarštyje Žerveza ne kartą klausinėjo vyro: nejaugi 
jo niekada neatvilksią ant neštuvų? Ji laukianti nesulaukianti 
šitokios laimės! Kokia nauda iš tokio apsilakėlio? Jokios — tik 
virkdo, apėda, stumia ją į blogą kelią. Visus tokius veltėdžius 
reikia nieko nelaukus išvežti ir užkasti, o paskui dar ant jų 
kapo iš džiaugsmo ir palengvėjimo pašokti! Ir kai motina šau- 
kė: „Kad tu nusibaigtum!“, duktė patvirtindavo: „Kad tu nu- 
stiptum!“ Skaitant laikraščiuose apie nelaimingus atsitikimus, 
Nanai į galvą ateidavo bjaurios mintys. Na, ir sekasi gi jos 
tėvui: girtas pakliuvo po omnibusu ir net neišsiblaivė. Kada 
gi pagaliau nusikapanos tas bjaurybė! 

Girdint aplink save skurdžių aimanas, Žervezai dar sunkiau 
buvo vilkti tokią prakeiktą egzistenciją. Toje namo dalyje, kur 
glaudėsi Kupo šeima, gyveno paskutiniai bėdžiai, kokios trys 
keturios šeimos greičiausiai buvo davusios įžadus valgyti ne 
kiekvieną dieną. Kad ir atsidarydavo durys, virtuvės kvapų 
pro jas beveik neužuosdavai. Koridoriuose tvyrojo Mirtina ty- 
la, o padundinus sieną, pasigirsdavo skardus garsas, tarsi kas 
būtų dunksnojęs tuščią pilvą. Kartais už durų pasigirsdavo bruz- 
desys, moters verksmas, alkanų vaikų knerkimas, suaugusiųjų 
barniai; žmonės ėste ėdė vieni kitus, kad apgautų skrandžius. 
Čia visi virė savo sultyse, visi kaip vienas dejavo iš nevilties; 
atrodė, jog šitas mėšlungiškas klyksmas veržiasi iš vienos pla- 
čiai išžiotos gerklės. Žmonės keipo vien tik nuo šito oro, kur 
nesiveisė net musės — nebuvo maisto. Tačiau labiausiai Žerve- 
za gailėjo tėtušio Briu, gyvenusio kamarėlėje po laiptais. Jis 
įlindo ten kaip paliegęs šuo ir kiauras dienas gulėjo nejudė- 
damas šiaudų krūvoje, susirietęs į kamuolį, kad nebūtų taip 
šalta. Išginti iš namų jo nepajėgė net badas: kuriam galui 
vaikščiojant žadinti apetitą, jei žinai, kad niekas tavęs nepa- 
kvies valgyti. Kai tėtušis Briu nepasirodydavo tris keturias die- 
nas, kaimynai užeidavo pažiūrėti, ar jis dar gyvas. Taip, jis 
dar buvo gyvas, gyvybės kibirkštėlė dar ruseno jame, ir mir- 
tis jo vis dar nenorėjo imti. Kai Žervezai likdavo koks kriaukš- 
lis duonos, ji nešdavo senukui. Taip, ji pasidarė žiauri ir, gy- 

vendama su tokiu vyru, ėmė nekęsti visų žmanių, bet, kaip ir 
anksčiau, nuoširdžiai gailėjo gyvulėlių, o vargšas tėtušis Briu, 
kurį visi apleido ir paliko mirti iš bado, priminė jai seną, 
apsišėrusį šunį, nebereikalingą net šunlupiams. Žervezai spaudė 
širdį pagalvojus, kad jis gyvena čia, šalia, kitoje koridoriaus 
pusėje, apleistas Dievo ir žmonių, išdžiūvęs, pasidaręs mažas 
kaip vaikas, sunykęs, susiraukšlėjęs tarsi užsimetęs ant kros- 
nies apelsinas. 

Skalbėja labai kamavosi ir dėl kaimynystės su laidotoju 
Bazūžu. Jų kambarius teskyrė plona pertvara. Žerveza girdė- 
davo kiekvieną jo judesį. Kai Bazūžas grįždavo vakare namo, 
ji nesąmoningai gaudė menkiausią krebždesį: štai dusliai bump- 
telėjo ant komodos juoda odinė skrybėlė, sakytum žemės grums- 
tas, nusiritęs karsto dangčiu; štai jis pakabino savo juodą ap- 
siaustą, ir tas sučiužėjo palei sieną, it naktinio paukščio spar- 
nai; štai jis nusirengęs meta ant grindų nusitrynusį juodą 
kostiumą, ir kambarys iškart virsta laidojimo reikmenų krau- 
tuve. Įsiklausydama į tai, kas vyksta už pertvaros, Žerveza 
fiksavo kiekvieną Bazūžo judesį, krūpčiodavo, kai jis užkliūdavo 
už baldo ar tarškindavo indais. Šitas prasigėrėlis neišėjo jai 
iš galvos, kėlė neaiškią baimę, sumišusią su godžiu smalsumu. 
Senasis pašlemėkas visuomet buvo sotus ir girtas, o sekma- 
dieniais grįždavo vos ne keturiomis; jis kosėjo, spjaudėsi, dai- 
navo nešvankias dainuškas, blevyzgojo ir, prieš dribdamas į 
lovą, dar daužydavosi į sieną. Žerveza sėdėdavo perbalusi, dre- 
bėdama, nesuprasdama, ką jis ten veikia. Jai vaidenosi viso- 
kiausi košmarai ir kartais atrodydavo, kad serfis atsitempė nu- 
mirėlį ir bruka jį po lova. Viešpatie! Juk rašė laikraščiuose, 
jog vienas laidojimo kontoros tarnautojas nešdavosi namo 
karstelius su vaikų lavonais, kad paskui be jokio vargo visus 
vienu kartu nugabentų į kapines. Ką ir kalbėti, kai Bazūžas 
grįždavo namo, už pertvaros padvisdavo lavonu. Galėjai pa- 
manyti, kad gyveni šalia Per Lašezo kapinių, kurmių karalys- 
tėje. O kaip klaikiai tas žmogėnas pats vienas juokdavosi, ta- 
rytum laidotojo amatas būtų labai jau linksmas dalykas! Kai 
jis apsiraminęs pagaliau dribdavo į lovą ir užmigdavo, pasi- 
girsdavo toks siaubingas kriokimas, kad Žerveza iš baimės ap- 
mirdavo. Ji ištisas valandas gulėdavo įtempusi ausis, ir jai 
dingojosi, kad kaimyno kambaryje nepertraukiama grandine 
rieda laidojimo vežimai. 

Blogiausia buvo tai, kad, nepaisant begalinės baimės, Žer- 
vezą taip ir traukė pridėti ausį prie pertvaros ir pagaliau su- 
prasti, kas ten darosi. Bazūžas ją traukė taip, kaip gražuoliai 

vyrai traukia garbingas moteris: jos nori pažinti juos arčiau, 
tačiau nesiryžta — neleidžia išsiauklėjimas. Jei nebūtų taip bai- 
su, būtų įdomu pažinti mirtį, pažiūrėti, kokia ji. Žerveza da- 
rydavosi tokia keista, ypač kai, sulaikiusi kvapą, klausydavo, 
kas vyksta Bazūžo kambaryje, ir tarsi bandydavo įminti ją 
kankinusią paslaptį, kad Kupo juokdamasis klausdavo, ar tik 
jo žmona nebus galvos pametusi dėl duobkasio. Žerveza širdo, 
tikino, kad reikia iš čia išsikraustyti — tokia kaimynystė ją 
šiurpinanti; bet kai tik senis grįždavo namo, parsinešdamas 
kapinių kvapus, ji vėl puldavo klausytis, jos veide atsispindė- 
davo susijaudinimas ir neryžtingumas — taip atrodo moteris, 
kuri rengiasi sulaužyti ištikimybę savo vyrui. Juk Bazūžas jau 
dukart siūlėsi ją pasiimti ir išnešti ten, kur miegas toks gilus, 
kad bemat užmiršti visus vargus. Galbūt ten iš tiesų labai ge- 
ra? Pagunda darėsi vis stipresnė, vis dažniau ji nedavė mo- 
teriai ramybės. Kad taip pamėginus kokioms dviem savaitėms 
arba mėnesiui. Kaip būtų gera! Išmiegoti visą mėnesį, ypač 
žiemą, kai nėra iš ko mokėti už butą ir kiti gyvenimo nepri- 
tekliai baigia išvaryti iš proto. Bet, deja, tai neįmanoma: jei 
jau užmigsi valandai, teks miegoti visą amžinybę, ir mintis, 
kad kapas reikalauja amžinos ir rūsčios ištikimybės, jai sting- 
dė kraują. 

Vieną sausio vakarą Žerveza neištvėrusi ėmė daužyti kumš- 
čiais į pertvarą. Praėjusi savaitė buvo baisi, negandos pylėsi 
viena po kitos, kišenėje nė su, ir moteris puolė į neviltį. Tą 
vakarą ji blogai jautėsi, krėtė drugys, prieš akis šoko lieps- 
nos. Tačiau Žerveza nepuolė per langą, kaip troško jos širdis, 
o iš visų jėgų pradėjo daužyti sieną: 

— Dėdule Bazūžai! Dėdule Bazūžai! 

Laidotojas movėsi batus ir dainavo „Trys gražuolės ten gy- 
veno“. Greičiausiai tą dieną jis neblogai uždirbo ir buvo la- 
biau nei paprasta: nusitašęs. 

— Dėdule Bazūžai! Dėdule Bazūžai! — dar garsiau šaukė 
Žerveza. | 

Nejaugi jis negirdi? Ji buvo pasirengusi — tegu jis ima ją 
glėbin nors ir dabar, tegu velka ten, kur išneša kitas moteris, 
neturtingas ir turtuoles, ten, kur jos randa atilsį. Jai buvo 
skaudu klausyti dainelės „Trys gražuolės ten gyveno“: atrodė, 
kad iš jos trykšta panieka moterims, panieka vyro, kuris ne- 
gali atsigintį moterų dėmesio. 

— Kas yra? Kas yra? — sumurmėjo Bazūžas.— Kas nors ne- 
gerai?.. Einu, einu, mieloji! 

Išgirdusi šitą užkimusį balsą, Žerveza atitoko iš košmaro. 
Ką ji padarė? Nejaugi kvietėsi Bazūžą? Tarytum kas būtų tren- 
kęs vėzdu per galvą, keliai iš baimės sulinko, ir ji paėjo ata- 
tupsta įsivaizdavusi, kaip didžiulės duobkasio rankos tiesiasi 
per sieną ir griebia ją už plaukų. Ne ne, ji nenori, ji dar ne- 
pasirengusi! Jei ji ir stuktelėjo, tai netyčia, užkliudė alkūne, 
visai to nenorėdama. Ir siaubas sukaustė jos kūną įsivaizda- 
vus, kaip kaimynas tempia ją, sustingusią, baltu kaip lėkštė 
veidu. 

— Ei, kas ten? — vėl pasigirdo balsas tyloje.— Palaukite, 
tuoj, visada esu pasirengęs padėti damoms! 

— Ne, nieko,— pagaliau ištarė slopiu balsu Žerveza.— Man 
nieko nereikia. Ničnieko. Ačiū. 

Kol laidotojas, kažką burbėdamas sau po nosimi, migdėsi, 
Žerveza sunerimusi klausė nedrįsdama nė pajudėti: Bazūžas 
gali pamanyti, kad jį vėl šaukia. Ir ji prisiekė sau, jog dabar 
bus atsargesnė. Kad ir kaip jai būtų bloga, ji nebesišauks kai- 
myno pagalbos. Žerveza tikino save, kad reikia nusiraminti, 
reikia susiimti: mat kartais, nepaisant baimės, kažkokia -nepa- 
aiškinama jėga ją traukė prie Bazūžo. 

Tačiau ją supančiame skurde, kasdieniuose savo ir kitų 
rūpesčiuose Žerveza sugebėjo pastebėti ir gražų stiprybės pa- 
vyzdį. Aštuonmetė kaimynų Bižarų Lali, mergytė kaip nykš- 
tys, tvarkė visą namų ūkį ne blogiau už suaugusius. O buvo 
ne taip paprasta: ant jos rankų liko broliukas Žiulis ir sesutė 
Anrietė — du mažyliai trejų ir penkerių metukų; jų vienų ne- 
paliksi nė valandėlei, o reikėjo ir virti, ir plauti indus, ir šluoti 
kambarį. Nuo tos dienos, kai Bižaras užmušė savo žmoną ko- 
jos spyriu į pilvą, Lali pasidarė namų šeimininkėlė. Tylėdama, 
tarsi kitaip nė negalėtų būti, mergaitė stojo velionės motinos 
vieton; ir dabar išsigimėlis tėvas daužė ją taip pat negailes- 
tingai, kaip kadaise daužydavo žmoną. Kai jis grįždavo girtas, 
jam būtinai reikėdavo ką nors aptalžyti. Net nepastebėdamas, 
kad Lali dar visai maža, mušdavo ją kaip suaugusią. Jo lete- 
na uždengdavo visą Lali veiduką, o mergaitės oda buvo dar 
tokia gležna, kad jo pirštų atspaudai išsilaikydavo mažiausiai 
dvi dienas. Tai buvo žiaurūs, nepelnyti smūgiai. Kaip pasiutęs 
vilkas puldavo Bižaras dukterį, o ši priimdavo smūgius nuolan- 
kiai, nesiskųsdama, ir buvo panaši į baugštų, meilų kačiuką, 
bet tokį liesą, kad net nepatogu į jį žiūrėti. Ne, Lali niekuomet 
nesiskundė. Tik žvelgdavo į tėvą savo didelėmis nuolankiomis 
akimis ir nuleisdavo galvą, kad apsaugotų veidą; ji niekuomet 
nerėkė, nes bijodavo, kad gali sukelti ant kojų kaimynus. O 

kai tėvas pavargdavo spardydamas mergytę kojomis, svaidy- 
damas iš kampo į kampą, ji, sukaupusi paskutines jėgas, atsi- 
keldavo nuo grindų; paskui vėl imdavosi darbo, prausė vai- 
kus, virė sriubą ir taip tvarkė kambarį, kad niekur nebūtum 
radęs nė dulkelės. Būti daužomai įėjo į jos kasdienes pareigas. 

Žerveza labai prisirišo prie savo mažosios kaimynės. Ji su 
ja bendravo kaip su sau lygia, suaugusia moterimi, daug gy- 
venime patyrusia. Lali veidukas buvo išblyškęs ir labai rimtas, 
nuo jo niekada nedingdavo senės išraiška. Kai išgirsdavai ją 
kalbant, galėdavai duoti visus trisdešimt metų. Ji puikiausiai 
sugebėdavo apsipirkti, adyti, tvarkyti namų ūkį ir taip išmin- 
tingai kalbėdavo apie vaikus, tarytum jai pačiai ne kartą būtų 
tekę gimdyti. Girdėdami tokias kalbas iš aštuonmetės lūpų, 
žmonės iš pradžių šypsodavosi, paskui jų akys priplūsdavo 
ašarų ir jie nueidavo, kad nepravirktų. Žerveza nuolat vesda- 
vosi Lali pas save, duodavo jai visko, ko galėjo,— pavalgyti, 
senų rūbų. Kartą, matuodama mergaitei seną Nanos palaidinu- 
kę, ji pamatė liesutę, mėlynėmis nusėtą nugarėlę, krauju pa- 
da užspaudė gerklę. Viešpatie! Dėdulė Bazūžas gali ruošti kars- 
telį — mergaitė neilgai trauks! Tačiau Lali priprašė skalbėjos 
neskųsti tėvo. Ji nenorėjo, kad jis dėl jos turėtų nemalonumų. 
Mergaitė gynė savo tėvą, tikino, kad jis nebūtų toks piktas, 
jei negertų. O kai pasigeria, pameta protą ir nebežino, ką da- 
ro. Ji jam atleidžia, juk bepročiams viską reikia atleisti. 

Nuo to laiko Žerveza, išgirdusi Bižaro žingsnius, skubėda- 
vo Lali į pagalbą. Dažniausiai ir jos daliai kliūdavo keletas 
niuksų. Užsukusi pas juos dieną, ji ne kartą rado Lali pririštą; 
išeidamas šaltkalvis pririšdavo dukterį prie geležinės lovos ko- 
jos — nesuvokiama iškvaišusio nuo degtinės girtuoklio užgaida 
kankinti mergaitę net jam nesant. Visą dieną Lali tekdavo 
stovėti išsitempusiai, nutirpusiom kojom — tarytum prie gėdos 
stulpo. O kartą ji taip išstovėjo kiaurą naktį, kadangi Bižaras 
ją pamiršo ir negrįžo namo. Kai pasipiktinusi Žerveza pasi- 
siūlė mergaitę atrišti, ši maldavo neliesti virvės: tėvas pasius, 
jei ras kitaip suraišiotus mazgus. Tikrai jai ne taip ir blogai: 
ji ilsisi; ir mergaitė šypsojosi, o jos mažos it angelo kojelės 
buvo ištinusios ir nutirpusios. Ji jaudinosi dėl kitko: visi dar- 
bai stovi, ūkis apleistas, o ji riogso čia, nieko neveikdama. 
Geriau jau tėvas ką nors kita sugalvotų. Ir vis tiek ji įsigud- 
rindavo prižiūrėti vaikus, vertė juos jos klausyti, liepdavo tai 
Anrietei, tai Žiuliui prieiti, kad galėtų nušluostyti nosį. Jos ran- 
kos būdavo laisvos, ir ji mezgė nenorėdama veltui gaišti laiko, 

kol grįš tėvas. Sunkiausia būdavo, kai Bižaras ją atrišdavo,— 
mergaitė gerą ketvirtį valandos šliaužiodavo žeme negalėdama 
atsistoti, nes kojos būdavo visai negyvos. |. 

Šaltkalvis susigalvojo dar vieną pramogą. Jis iki raudonu- 
mo įkaitindavo krosnyje varines monetas ir dėdavo jas ant 
židinio atbrailos. Paskui siųsdavo Lali pirkti duonos. Nieko 
nenujausdama, mergaitė imdavo monetas, surikdavo ir išmes- 
davo jas, kratydama nudegintą delniuką. Tuomet tėvas persius- 
davo. Na ir netikša! Kas ją ir užkorė ant jo vargšės galvos! 
Tik įsivaizduokit — pinigus mėto! Ir jis grasindavo nudirsiąs 
jai kailį, jei tuojau pat nesurinksianti pinigų. Kai Lali delsė, 
ji gaudavo perspėjimą — tokį antausį, kad kibirkštys iš akių 
lėkė. Paplūdusi ašaromis, mergaitė tylėdama čiupdavo monetą 
ir išbėgdavo pamėtydama ją delne, kad atvėstų. 

Ne, net įsivaizduoti sunku, kokios žiaurios mintys gali gim- 
ti girtuoklio smegeninėje. Vieną pavakarę, baigusi visus dar- 
bus, Lali žaidė su vaikais. Langas buvo praviras, ir skersvėjis 
nedrąsiu stuktelėjimu atidarydavo ir vėl priverdavo duris, ve- 
dančias į bendrą. koridorių. 

— Tai princas Vėjas, — aiškino mergaitė.— Įeikite, prince, 
sveiki! Teikitės pagaliau įeiti. 

Ir ji darė reveransus priešais duris, sveikindama vėją. An- 
rietė ir Žiulis stovėjo už jos, taip pat lankstėsi ir leipo juo- 
kais, tarytum juos kas būtų kutenęs. Lali net skruosteliai pa- 
raudo matant, kad vaikai iš visos širdies linksminasi, ir pati 
ji įsitraukė į žaidimą, o tai atsitikdavo ne taip dažnai. 

— Sveiki gyvi, prince! Kaip gyvenate? 

Tačiau duris pastūmė grubi ranka, įėjo tėvas Bižaras. Iš- 
kart viskas pasikeitė: Anrietė ir Žiulis klestelėjo ant grindų, 
o Lali, sustingusi iš siaubo, taip ir liko stovėti neužbaigusi 
reveranso. Šaltkalvis rankoje laikė naujutėlį šikšninį botagą 
ilgu baltu kotu. Jis pastatė pirkinį šalia Iovos net neapdova- 
nojęs Lali įprastiniu spyriu, kurio laukdama mergaitė susi- 
gūžė ir atsuko tėvui nugarą. Bižaras buvo labai linksmas, la- 
bai girtas ir šiepė pajuodusius dantis nuo kažkokios jį smagi- 
nančios minties. 

— Na, nal Vadinasi, paikioji, bjaurybe! Aš jau apačioj 
girdėjau, kaip tu čia šoki... Na, eikš prie manęs! Arčiau, ar- 
čiau, po perkūnais! Atsisuk gi veidu, man nereikia tavo už- 
pakalio. Ko čia drebi kaip avies UocEkas Negi liečiu tave? 
Numauk batus. 

Lali, persigandusi, kad negavo įprastos porcijos niuksų, iš- 
balo ir priėjusi nuavė jam batus. Tėvas atsidrėbė ant lovos 

krašto net nenusirengęs ir ėmė sekioti mergaitę akimis. O ši, 
persekiojama jo žvilgsnio, judėjo po kambarį kaip nesava ir 
taip drebėjo, kad galiausiai sudaužė puodelį. Tada, net nepa- 
sikeldamas, jis paėmė botagą ir parodė jai. 

— Pažiūrėk į šitą daikčiuką, avele! Čia dovana tau. Taip, 
išleidau tau dar penkiasdešimt su... Su šituo žaisliuku nebe- 
reiks paskui tave lakstyti, dabar -tu niekur nuo manęs nepa- 
sislėpsi. Nori pamėginti? Tai ką, puodelius daužai? Na, op-lia! 
Pašok, daryk dabar reveransus savo princui! 

Drybsodamas lovoje, jis ėmė pliauškinti savo ilguoju bo- 
tagu tarytum vežėjas, ragindamas arklius. Paskui iš visų jėgų 
trenkė Lali, šikšna apsivijo jos kūnelį, ir mergytė pradėjo 
suktis it vilkelis. Paskui ji pargriuvo, mėgino nuropoti, tačiau 
jis vėl pliaukštelėjo jai, ir Lali pašoko ant kojų. 

— Op-lia! Op-lia! — baubė Bižaras.— Tai bent linksma!.. Ge- 
ras dalykėlis — ypač žiemą, rytais. Guliu sau šiltam patale ir 
čaižau botagu avelę, karšiu iš tolo, net rankų nereikia teptis. 
Nori pasislėpti tame kampe? Pasiekiau bjaurybę. Aname? Irgi 
pasiekiau. Aha, palindai po lova, na, tai pavaišinsiu botkočiu... 
Op! Op! Gyviau! Gyviau! 

Ant jo lūpų susiplakė putos, geltonos akys vos neiššoko 
iš juodų akiduobių. Pakvaitusi iš baimės, Lali vaitodama lakstė 
po kambarį, raičiojosi ant 'grindų, spaudėsi prie sienų, bet ilgas 
botagas pasiekdavo ją visur, jis kurtinamai švilpė virš galvos 
ir lyg liepsna nutvilkydavo kūną. Na ir šokis! Tikrų tikriau- 
sias cirko Žvėrelio dresiravimas. Gražu žiūrėti, kaip sukasi tas 
vargšas kačiukas! Lali strykčiojo taip aukštai, lyg būtų šoki- 
nėjusi per virvutę. Ji duso, atšokdavo nuo grindų kaip gu- 
minis sviedinukas ir, sumaitota, netekusi nuovokos, pati pa- 
sisukdavo po botagų. O kankintojas tėvas triumfavo, vadino 
ją bjaurybe ir klausinėjo, ar dar negana, ar ji pagaliau supra- 
tusi, kad vis tiek nėra kur pasislėpti. 

Išgirdusi mergaitės klyksmą, įbėgo Žerveza. Pamačiusi tai, 
kas čia darėsi, ji pratrūko: 

— Šlykštynė, niekšas! Nustokite tuojau pat, bandite! Jei 
ne, pranešiu policijai! 

Bižaras suurzgė tarytum šuo, iš kurio atėmė kaulą. Ir su- 
kriokė: 

— O tu, sukata, kreivašone, verčiau rūpinkis savo reika- 
lais! Negi manai, kad turėčiau užsimauti baltas pirštines, kai 
noriu ją pamokyti? Čia dėl tvarkos, supranti? Tegu žino, kad 
mano ranka ją visur pasieks. 

Ir jis dar kartą rėžė Lali botagu. Smūgis kliuvo į veidą, iš 
perskeltos viršutinės lūpos pliūptelėjo kraujas. Žerveza pa- 
čiupo kėdę ir jau norėjo pulti šaltkalvį, tačiau Lali maldauja- 
mai ištiesė rankas, ėmė tikinti, kad tai niekai, kad jau viskas 
pasibaigė. Prijuostės krašteliu ji nusišluostė kraują ir nura- 
mino vaikus, kurie klykė taip, lyg šita smūgių kruša būtų kliu- 
vusi jiems. | 

Žerveza nebedrįso dejuoti, nes vis prisimindavo Lali. Ji 
norėjo būti tokia pat narsi kaip ta aštuonmetė mažylė, kuri 
iškentėjo daugiau nei visos kaimynės kartu paėmus. Mergytė 
mėnesiais maitinosi tik duonos kriaukšliais, ir tai ne iki so- 
ties, ir taip sulyso, nusilpo, kad vaikščiojo laikydamasi sienų. 
Ir kai skalbėja slapčia atnešdavo mėsos likučių, jos širdis ap- 
sipildavo krauju: vargšelė valgė tylėdama, mažais kąsneliais — 
susiaurėjusi nuo badavimo gerklė trukdė praeiti maistui,— ir 
stambios ašaros ritosi jos liesučiais skruosteliais. Tačiau ji vi- 
suomet buvo tokia nuolanki, pasišventusi mažyliams ir ne pa- 
gal metus atkakliai nešė sunkią motinystės naštą, motinystės, 
taip anksti prabudusios jos gležnoje vaikiškoje širdelėje. Žer- 
veza stengėsi imti pavyzdį iš Lali, iš šito kankinamo vaiko, ir 
išmokti taip pat nuolankiai nešti savo kryžių ir atleisti. Mer- 
gaitė nemokėjo skųstis, ji tik žiūrėdavo savo didelėmis juodo- 
mis akimis, kurių gilumoje slypėjo užslėptas skausmas. Nie- 
kada nė žodžio — tik nuolankus šitų plačiai atvertų akių žvilgs- 
nis. 

„spąstų“ gėralas vedė į pražūtį ir Kupo šeimą. Skalbėja 
matė, kad netoli ta diena, kai ir jos vyras paims botagą kaip 
Bižaras ir privers ją šokti. Ta pačiai Žervezai gresianti nelaimė 
darė ją dar jautresnę Lali. Taip, Kupo sveikata smarkiai su- 
šlubavo. Jau praėjo tie laikai, kai nuo degtinės jis tik raudo. 
Dabar Kupo jau nebegalėjo pagyrūniškai ploti sau per pilvą 
ir sakyti, kad nuo šito velnio gėralo jis storėjąs; stogdengys 
sudžiūvo, veidas pažaliavo kaip skenduoėlio, pūvančio nešva- 
riame vandenyje. Apetitas taip pat dingo. Pamažu jam dingo 
noras valgyti duoną ir net nuo kepsnio ėmė sukti nosį. Pats 
skaniausias kąsnis strigo skersai gerklės, o žandikauliai atsisa- 
kė kramtyti. Kad kaip nors išsilaikytų, jam reikėjo butelio 
degtinės per dieną: tai buvo jo racionas, jo valgis ir gėrimas, 
degtinė buvo vienintelis maistas, kurį priimdavo jo skrandis. 
Rytais jis gerą pusvalandį sėdėdavo susirietęs ant lovos, ko- 
sėdavo, tirtėdavo nuo šalčio ir, griebdamasis rankomis už gal- 
vos, krenkšdavo, kol išspjaudavo dusinusius karčius kaip pe- 
lynai skreplius; paskui jam visada darydavosi bloga — nors 


280 


iš anksto statyk antį. Į žmogų panašus tapdavo tik išgėręs stik- 
linę paguodos gėrimo — savo vienintelio vaisto, kuris ugnimi 
pridegindavo vidurius. Tačiau dieną prasidėdavo naujos bė- 
dos. Iš pradžių Kupo pajusdavo dilgčiojimus rankose ir kojo- 
se, tarytum kažkas būtų jį kutenęs; jis juokavo sakydamas, kad 
jį kirkina kokios gražuolės arba žmona į patalą bus pribėrusi 
šerių. Paskui kojos sunkėjo, dilgčiojimai pereidavo į klaikų 
mėšlungį, kuris it replėmis suspausdavo blauzdas. Tai tikrai 
nebuvo linksma! Kupo jau nebesijuokė, jis sustodavo kaip 
įbestas vidury gatvės, ausyse ūžė, iš akių pylėsi kibirkštys. 
Aplinkui viskas jam atrodė geltona, namai svyravo, o jis sto- 
vėdavo linguodamas ir bijodavo žengti žingsnį, kad neišsi- 
tiestų. Kartais jis pajusdavo, kaip nugara perbėga ledinė sro- 
vė, nors sėdėdavo pačioje saulės atokaitoje. Visų labiausiai 
Kupo kamuodavo rankų virpėjimas; ypač tirtėjo dešinė, tary- 
tum būtų padariusi kokį juodą darbą ir dabar dreba iš siaubo. 
Po perkūnais! Vyras jis ar jau nebe vyras? Nejaugi darosi 
panašus į seną bobą? Stogdengys nirtulingai įtempdavo rau- 
menis, suspausdavo kumštyje stiklinę ir įtikinėdavo, kad ran- 
ka nė nevirptels, gulės kaip marmurinė; tačiau, nepaisant visų 
jo pastangų, stiklinė šoko savo keistą šokį, ji šokčiojo tai į 
dešinę, tai į kairę ir nė valandėlei nesiliovė virpėjusi — smul- 
kiai ir tolygiai. Tuomet Kupo užsiversdavo ir ištuštindavo ją 
piktai šaukdamas, kad išlaks tuziną stiklinių, o jau tada galės 
laikyti visą statinę — nesuvirpės nė vienas pirštas. Žerveza įti- 
kinėjo vyrą liautis gėrus — antraip jis niekuomet nenustos dre- 
bėti. Tačiau Kupo siuntė ją velniop, gėrė litrais ir siusdavo 
kaltindamas omnibusus, esą jie pravažiuodami viską namuose 
drebina. 

Vieną kovo mėnesio vakarą Kupo grįžo permirkęs iki pas- 
kutinio plaukelio; drauge su Badmaišiu jiedu pėsčiom parėjo 
iš Monružo, kur iki soties prisikirto ungurių sriubos. Liūtis 
juos užčiupo prie Furno užkardos ir nesiliovė iki pat Puason- 
jero, taigi nemažą kelio gabalą. Tą pačią naktį stogdengį pra- 
dėjo kankinti kosulys; jis gulėjo raudonas, išmuštas karščio, 
sunkiai kvėpavo ir gergždė lyg įtrūkusios dumplės. Paryčiui 
Bošai iškvietė daktarą; tasai paklausė Kupo, pakraipė galvą ir, 
pasivedęs žmoną į šalį, liepė jai nedelsiant vežti vyrą į ligo- 
ninę — jam plaučių uždegimas. | 

Žerveza, aišku, nesipriešino. Kadaise ji greičiau būtų lei- 
dusis sukapojama į gabalus negu sutikusi patikėti savo vyrą 
tiems nemokšoms. Kai jis nukrito nuo stogo tada, Nacijų gat- 
vėje, ji išleido visas santaupas, kad tik galėtų jį slaugyti na- 

muose. Bet jei žmogus virsta gyvulių, gražūs jausmai jam 
dingsta. Ne, ne, ir taip gana rūpesčių. Tegu tik jį paima, gali 
ir nebegrąžinti — dar ačiū pasakytų, Tačiau kai atnešė neštu- 
vus ir paguldė ant jų nejudantį ligonį, Žerveza . išblyško ir 
sukando dantis; moteris, kaip ir anksčiau, tikino save, kad 
taip jam ir reikia, bet širdis kalbėjo ką kita, ir jeigu jos ko- 
modoje būtų buvę bent dešimt frankų, ji nebūtų leidusi jo 
išnešti. Ji palydėjo savo vyrą iki Laribuazjero ligoninės ir 
matė, kaip sanitarai paguldė jį didžiulės salės gale, kur ilgo- 
mis eilėmis gulėjo ligoniai — išblyškę kaip numirėliai; pamatę 
naują atvykstantįjį, jie kilstelėjo galvas nuo pagalvių ir pa- 
lydėjo akimis. Smarvė čia buvo tokia, kad netrukt uždusti, o 
nuo džiovininkų kosulio ir sveikam žmogui galėjo išversti vi- 
durius; be to, palata sų baltų lovų eilėmis išilgai sienų labai 
panėšėjo į Per Lašezą — tikra kapinių alėja. Kupo gulėjo pas- 
likas; Žerveza taip ir išėjo nesugalvojusi, ką pasakyti vyrui; 
jos kišenėje buvo tuščia, ir ji niekuo negalėjo jam padėti. Gat- 
vėje skalbėja atsigręžė ir užmetė akį į didžiulius ligoninės 
korpusus. Ji atsiminė anas dienas, kai Kupo, įsitaisęs prie pat 
šito stogo krašto, derino cinko lakštus ir dainavo nušviestas 
saulės. Tada jis negirtuokliavo ir jo oda buvo skaisti kaip 
mergaitės. Žerveza ieškodavo jo akimis pro savo langą „Ge- 
rosios širdies“ viešbutyje, galiausiai pastebėdavo aukštai dan- 
guje, ir abu imdavo mosuoti nosinėmis siųsdami vienas kitam 
sveikinimus. Kai Kupo čia dirbo, tikrai nemanė, kad rengia 
vietą sau. Dabar jis jau nebelakstė po stogus, kaip linksmas 
peštukas žvirblis; jis gulėjo apačioje, išsekęs, apžėlęs šiurkš- 
čiais šeriais, pats sau įsirengęs pastogę ligoninėje ir atėjęs 
čia nusibaigti. Dieve, koks tolimas atrodo šiandien tas auksi- 
nis jų meilės metas! 

Kitą dieną Žerveza atėjo aplankyti vyro, bet lovą rado 
tuščią. Gailestingoji seselė paaiškino, kad jos vyrą pervežė į 
psichiatrinę ligoninę —į Šv. Onos prieglaudą, nes vakar jis 
pradėjęs nusikalbėti. Matyt, protas jam visai pasimaišė, nes 
taip daužęs galvą į sieną, taip staugęs, kad nedavė miegoti 
kitiems ligoniams, Tikriausiai dėl visko kaltas alkoholis. Ir tik 
alkoholis sugraužė Kupo organizmą; kai jis nusilpo nuo plau- 
čių uždegimo, jo pairę nervai neišlaikė. Skalbėja grįžo namo 
kaip nesava. Vadinasi, jos vyras išprotėjo! Tai bent gražus 
gyvenimas jų laukia, jei jį išleis! Nana šaukė, kad jį reikia 
visiems laikams uždaryti ligoninėje, antraip jis jas abi pa- 
pjaus. 

Į Šv. Onos psichiatrinę ligoninę Žerveza išsirengė tik sek- 
madienį. Tai buvo tikras žygis. Laimei, omnibusas, važinėjęs 
nuo Rošešuaro bulvaro iki Glasjero, stojo visai netoli ligoni- 
nės. Žerveza išlipo Santė gatvėje ir nupirko du apelsinus, kad 
netektų eiti tuščiomis rankomis. Ji vėl pamatė niūrų pastatą 
su ilgais kiemais, nesibaigiančiais koridoriais, prisigėrusiais gai- 
žių vaistų kvapų, kurie nežadėjo nieko gero. Tačiau kai Žer- 
vezą įvedė į palatą, Kupo ji rado kuo puikiausios nuotaikos. 
Jis kaip tik sėdėjo „soste“ — ant labai švarios medinės dėžės, 
nuo kurios nė kiek nedvokė, ir jie abu skaniai pasijuokė, kad 
jį užtiko dirbantį tokį darbą. Ką darysi, jei esi: ligonis, nėra ko 
norėti kitų patogumų. Jis sėdėjo išdidus, nelyginant Romos po- 
piežius, ir laidė liežuvį. Jeigu susitvarkė viduriai, vadinasi, 
jis sveiksta. 

— O plaučių uždegimas? — paklausė skalbėja. 

— Su juo viskas! Kaip ranka nuėmė. Dar pakosčiu, bet tai 
vieni juokai. 

Kupo nulipo nuo dėžės ir, lįsdamas į patalą, vėl pajuo- 
kavo: 

— Tu šaunuolė, net nesusiraukei nuo tokios dozės kve- 
palų! 

Ir jie dar labiau pralinksmėjo. Tikrai abudu buvo paten- 
kinti. Įvairiausi juokeliai —tai būdas be skambių žodžių iš- 
reikšti savo džiaugsmą. Reikia patirti pačiam, kitaip nesuprasi, 
kaip malonu matyti, kad tau brangus ligonis sveiksta ir jo 
reikalai visomis prasmėmis eina geryn. 

Kai Kupo atsigulė į lovą, ji padavė jam apelsinus, ir vyras 
susigraudino. Nuo to laiko, kai pradėjo gerti tik vaistus ir 
neberamstė alkūnių į smuklių bufetus, jis pasidarė vėl mie- 
las. Įsitikinusi, kad jis toks kaip anais gerais laikais, Žerveza 
išdrįso prabilti apie jį ištikusį priepuolį. 

— Taip, tik įsivaizduok,— tarė jis, šaipydamasis iš savęs, — 
aš pliurpiau visokias nesąmones!.. Man vaidenosi žiurkės, aš 
jas keturpėsčias vaikiausi — norėjau užpilti joms ant uodegos 
druskos! O tu šaukeisi mano pagalbos: kažkokie žmonės no- 
rėjo tave nugalabyti. Žodžiu, vidury baltos dienos vaidenosi 
visokios kvailystės, visokios šmėklos... Dabar viskas praėjo, 
tiesa, naktimis kartais kliedžiu ir matau košmarus, bet taip vi- 
siems pasitaiko. 

Žerveza išsėdėjo prie vyro iki pat vakaro. Šeštą valandą 
prasidėjo gydytojų vizitacija, ir į jų palatą užėjęs studentas 
medikas liepė ligoniui ištiesti rankas: jos beveik nedrebėjo, 
tik pirštų galais perbėgo vos pastebimas virpulys. Tačiau, ar- 

tėjant nakčiai, Kupo ėmė nerimauti. Jis pakilo iš lovos, apžiū- 
rėjo grindis ir tamsius palatos kampus. Staiga kad užsimos, 
kad trenks ranka per sieną, lyg traiškydamas kažkokį gyvį. 

— Kas tau? — išsigandusi paklausė Žerveza. 

— Žiurkės, žiurkės...— sumurmėjo jis. 

Stojo tyla, atrodė, jis užsnūdo, tačiau netikėtai vėl ėmė 
daužytis lovoje, šaukdamas trūkinėjančiu balsu: 

— Po velnių! Jos mane graužial.. Oil Šlykštynės!.. Laiky- 
kis! Pasikaišyk sijoną! Atsargiai! Viena bjaurybė už tavęs! Ga- 
tava! Užvertė kojas!.. O šitie niekšai ko čia žvengia?.. Niek- 
šai!.. Bjaurybės!.. Plėšikai! 

Jis mosavo ore kumščiais, paskui čiupo antklodę, suglam-. 
žė ją ir prispaudė prie krūtinės, lyg gindamasis nuo kažkokių 
barzdotų vyrų. Išgirdęs triukšmą, atbėgo sargas, ir Žerveza 
išėjo sukrėsta matytos scenos. Tačiau, atėjusi po kelių dienų, 
ji rado Kupo visiškai pasitaisiusį. Košmarai dingo, jis miegojo 
kaip kūdikis po dešimt valandų iš eilės ir net nepajudėdavo. 
Žervezai leido jį pasiimti namo. Atsisveikinant studentas davė 
Kupo keletą gerų patarimų ir prisakė gerai juos apsvarstyti. 
Jei jis vėl pradės gerti, atkris ir netruks ištiesti kojas. Taip, 
viskas priklauso tik nuo jo. Juk jis pats matąs, koks pasi- 
darė linksmas ir žvalus, kai nustojo gerti. Žodžiu, namuose jis 
turi gyventi taip pat protingai kaip Šventojoje Onoje; tegu 
įsivaizduoja, kad sėdi užrakintas ir Kad smuklių nebėra. 

— Tas ponas teisus, — tarė Žerveza, kai jie važiavo om- 
nibusų Gut d'Oro gatve. 

— Be abejo, teisus,— atsakė Kupo. Paskui, kiėk pasvars- 
tęs, pridūrė: — Na, retkarčiais išmesti vieną kitą burnelę ne- 
pakenks, nuo to dar niekas nenumirė, o ir skrandžiui gerai. 

Ir tą patį vakarą jis išgėrė stiklinę degtinės — kad geriau 
virškintų. Pirmą savaitę jis dar laikėsi. Apskritai Kupo buvo 
nemažas bailys, ir jam anaiptol nesinorėjo baigti dienas be- 
protnamyje. Tačiau pražūtingoji aistra nugalėjo: po pirmos 
stiklinės ėjo antra, po antros — trečia ir ketvirta, o po dviejų 
savaičių Kupo grįžo. prie įprastinės porcijos ir vėl perdien iš- 
tuštindavo butelį karčiosios. Iš apmaudo Žerveza buvo gatava 
jį aptalžyti. Kokia ji kvailė: vėl ėmė svajoti apie dorą gyve- 
nimą, patikėjo, kad vyras ligoninėje susitvarkė. Žlugo dar vie- 
na viltis, ir dabar, matyt, paskutinė. Na ką, jei niekas jo ne- 
gali atvesti į protą, net mirties baimė, ji nesidraskys — tegu 
viskas eina vėjais, jai vis tiek! Žerveza nutarė, kad ir ji 'gy- 
vens tik savo malonumui. Ir vėl prasidėjo tas pats nykus 
egzistavimas, tas pats murkdymasis skurde, tik jau -be jokios 

vilties sulaukti geresnių laikų. Kai kartą Kupo trenkė Nanai 
antausį, mergaitė persiutusi pradėjo rėkti: kaip gaila, kad šitas 
žvėris nenudvėsė ligoninėje! Palaukite, štai pradėsianti užsi- 
dirbti pinigų ir tyčia jam pirksianti degtinę, kad tik greičiau 
nusikapanotų! Kartą, kai Kupo ėmė priekaištauti Žervezai, gai- 
lėtis, kad tokią vedė, Žerveza taip pat neteko kantrybės. Ak, 
štai kaip, vadinasi, jam liko išėdos? Jis. paėmė ją iš gatvės? 
Vadinasi, ji suviliojo jį, vaizduodama šventąją? Na ir niekšas! 
Kiek žodžių, tiek melo! Tais laikais ji ir pažinti jo nenorėjo, 
štai kur teisybė. Jis šliaužiojo prie jos kojų ir maldavo, o ji 
patarinėjo gerai pagalvoti. Ir jei dabar tektų pradėti viską iš 
naujo, ji tvirtai visiems laikams pasakytų: „Ne!“ Geriau jau 
leistų ranką nukirsti negu tekėtų už tokio netikėlio. Taip, ji 
nebuvo nekalta mergaitė, kai su juo susipažino, taip, ji turėjo 
meilužį, bet visi ją žinojo kaip darbščią, padorią moterį; ji kur 
kas vertesnė už savo dykaduonį vyrą, karčemose prageriantį 
savo ir šeimos garbę. Tądien Kupo namuose prasidėjo mušty- 
nės; jie luposi su tokiu nirtuliu, kad sulaužė seną skėtį ir 
šluotą. 

Ir Žerveza laikėsi sau duoto žodžio. Ji dar labiau apsilei- 
do, vis dažniau neateidavo į darbą, o atėjusi be nustojimo 
plepėjo, viskas jai krisdavo iš rankų, o to iškrituso daikto ji 
nė nesirengė pakelti. Žerveza visai aptingo, sakytum būtų bi- 
jojusi suliesėti. Apleido namus, šluotos imdavosi tik tada, kai 
per šiukšles nebebuvo galima perlipti. Eidami pro Kupo duris, 
Lorijė pirštais užsispausdavo nosį: „Dar kokia infekcija įsi- 
mes!“ Jie gyveno nulindę į patį koridoriaus galą ir nenorėjo 
nė girdėti aplinkui sklindančių skurdo dejonių; visą laiką tu- 
pėjo užsirakinę, nes bijojo, kad tik kas nors neimtų maldauti 
paskolinti dvidešimt su. Ką ir kalbėti, geraširdžiai, malonūs, 
paslaugūs kaimynai! Pamėgink pabelsti ir paprašyti degtukų 
arba žiupsnelio druskos, arba stiklinės vandens, ir durys, vos 
vos prasivėrusios, žaibiškai užsitrenks prieš pat prašytojo no- 
sį. O kokie gyvatiški jų liežuviai! Jie gyrėsi niekuomet nesi- 
kišą į kitų reikalus — taip, tada, kai reikia padėti savo arti- 
mui! Bet jei tik pasitaikydavo proga kam nors įkąsti, jie mie- 
lai tuo užsiimdavo — nuo ryto iki vakaro! Užšovę velke duris 
ir pakabinę ant durų antklodę, kad uždengtų rakto skylutę ir 
visus plyšius, sutuoktiniai pasiskanaudami liežuvavo, nė va- 
landėlei neišleisdami iš rankų auksinės vielos. Ypač juos džiu- 
gino Šlubės nuopuolis, ir jie kiauras dienas apie ją kalbėjo 
murkdami iš pasitenkinimo kaip glostomi katinai. Tik pama- 
nykit, kaip nusirito, kaip apsileido! Jie patykodavo Žervezą 

grįžtančią iš krautuvės ir šaipydavosi iš jos: na ir mažą duonos 
skiauberį neša Šlubelė po savo prikyšte. Jie skaičiuodavo die- 
nas, kai ji eina miegoti tuščiu skrandžiu. Lorijė žinojo, koks 
dulkių storis jos kambaryje, kiek guli neplautų lėkščių, paste- 
bėdavo kiekvieną naują jos nusigyvenimo ir aplaidumo ženk- 
lą. O jos suknelės?! Šlykštūs skarmalai, kurių nepriimtų net 
sendaikčių supirkėjas. Viešpatie tu mano! Smarkiai nusišėrė 
šita gražuolėlė, šita pasileidėlė, kuri, būdavo, taip ir kraipo 
užpakalį savo dangiškai žydroje skalbykloje. Štai kuo baigėsi 
skudurų, gėrimų ir apsirijimų pomėgis! Žerveza įtarė, kad Lo- 
rijė iš jos tyčiojasi; kartais, nusimovusi kurpes, ji prisėlindavo 
prie jų durų ir priglausdavo ausį, tačiau stora antklodė slo- 
pino garsus. Tik kartą išgirdo, kaip jie pavadino ją didpape.— 
beje, nepaisant blogo maisto, jos krūtys iš tiesų buvo putnios. 
Žodžiu, Lorijė jai buvo kaip reikiant įsiėdę. Ji ir toliau su 
jais kalbėdavosi, nors ir' žinojo, kad iš šitų sukčių nieko, iš- 
skyrus visokias bjaurastis, nesulauksi; ji tiesiog neturėjo jėgų 
pasiųsti juos šunims šėko pjauti ir galutinai su jais susirieti. 
Kita vertus, ar ne tas pats? Ji norėjo gyventi savo malonu- 
mui, nieko neveikti, o jei ką daryti, įtai tik tam, kad paten- 
kintų savo įgeidžius, ne daugiau. 

Vieną šeštadienį Kupo pažadėjo nuvesti ją į cirką. Va čia 
tai yra dėl ko jaudintis! Pamatys ant arklių jojančias ir per 
aptrauktus popieriumi lankus šokinėjančias moteris! Kupo bu- 
vo ką tik gavęs dviejų savaičių uždarbį ir žadėjo nepašykš- 
tėti keturiasdešimt su. Jie net rengėsi pavakarieniauti restora- 
ne dviese, kadangi Nana iki vėlumos dirbs — šeimininkas gavo 
skubų užsakymą. Tačiau atėjo septinta valanda, o Kupo vis 
dar nebuvo, nebuvo jo ir aštuntą. Žerveza persiuto. Tas apsi- 
lakėlis, žinoma, kokioje kvartalo smuklėje su savo draugeliais 
tuoj prapils dviejų savaičių uždarbį, o ji šitaip stengėsi: nuo 
pat ryto skalbė kyką, adė savo seną suknelę, kad tik pado- 
riau atrodytų. Apie devintą — alkana, pažaliavusi iš pykčio — 
Žerveza nulipo žemyn paieškoti Kupo aplinkinėse vyninėse. 

— Ar tik ne vyro ieškote? — paklausė durininkė, pastebė- 
jusi jos pykčio iškreiptą veidą.— Jis pas tėtušį Kolombą. Bo- 
šas ką tik su juo gėrė vyšninę. 

Žerveza padėkojo. Ji bėgte pasileido į „Spąstus“, tvirtai 
nutarusi išdraskyti Kupo akis. Dulkė lietus, ir nuo to eiti ne- 
tapo maloniau. Atsidūrusi prie „Spąstų“, Žerveza sustojo: min- 
tis, kad jai pačiai atsirūgs, jei įsiutins Kupo, ją iškart atšaldė. 
Smuklės langai liepsnojo balta dujinių ragelių šviesa, žilpino 
akis, butelių ir grafinų atšvaitai ant sienų gulė įvairiaspalvė- 

mis dėmėmis. Žerveza akimirką sustingo prispaudusi prie stik- 
lo kaktą ir pro tarpelį tarp dviejų butelių užmatė Kupo: jis 
sėdėjo su bičiuliais prie mažo cinkuoto stalelio salės gilumoje, 
ir tamsios figūros nuo melsvų tabako dūmų buvo neryškios; 
negirdint jų balsų, keista buvo matyti, kaip jie skeryčioja ran- 
komis ir, išsproginę akis, purto galvas. Dieve mano, kaip šitie 
vyrai gali palikti savo žmonas, savo šeimas ir valandų valan- 
das kiurksoti tokioje skylėje, kur nėra kuo kvėpuoti?! Lietaus 
čiurkšlelės pylėsi jai už kaklo; Žerveza atsitiesė ir, nedrįsdama 
įeiti, susimąsčiusi nuslinko bulvarų link. Oi kliūtų jai nuo 
Kupo, jeigu ją pamatytų, — jis nepakenčia, kai jį sekioja. Be 
to, ten ne vieta garbingai moteriai. Tačiau bulvare buvo šla- 
pia, netrukus ją ėmė purtyti drebulys, ir ji išsigando, kad ga- 
li susirgti... Porą kartų dar grįžo ir, sustojusi prie vitrinos, 
vėl prisispaudė kakta prie stiklo; kaip apmaudu, tie prakeikti 
prasilakėliai sėdi sau šilumoje, laido gerkles ir geria. Ryški 
„Spąstų“ šviesa atsispindėjo klanuose, verdančiuose smulkiais 
lietaus burbulėliais. Kaskart, kai smuklės durys atšidarydavo 
ir vėl užsitrenkdavo, Žerveza atšokdavo nuo vitrinos tiesiai į 
balą. Galiausiai ji išvadino save kvaile, ryžtingai pastūmė du- 
ris ir pasuko tiesiai prie Kypo stalelio. Kas čia ypatingo? Ji 
atėjo pasiimti vyro, ji turi teisę, juo labiau kad pats Kupo 
pažadėjo ją vakare nusivesti į cirką. Kas bus, tas! Ji neturi 
jokio noro ištirpti lietuje, tarytum koks muilo gabalas. 

— Žiūrėk tu man! Tai tu, mano senute! — šūktelėjo stog- 
dengys, springdamas iš juoko.— Na ir juokai, garbės žodis! 
Sprogsiu! Tikri juokai! 

Ir visi juokėsi — Badmaišis, Didysis Kepsnys, Plačiagerklis. 
Taip, jiems tai atrodė labai juokinga, o kodėl —ir patys ne- 
žinojo. Žerveza stovėjo kiek sutrikusi. Kupo atrodė gerai nu- 
siteikęs, ir ji išdrįso paklausti: 

— Tai gal eikim? Reikia paskubėti. Mes dar suspėtume ką 
nors pamatyti. 

— Žinai, aš negaliu atsikelti, prilipau, garbės žodis! — at- 
sakė Kupo, vis tebesijuokdamas.— Pabandyk, jei netiki, pa- 
trauk mane už rankos, iš visų jėgų, po velnių! Stipriau, sa- 
kau gi tau! Matai, tas pašlemėkas Kolombas prisuko mane prie 
suolo. | 

Žerveza įsitraukė į žaidimą; kai ji paleido vyro ranką, bi- 
čiuliams taip patiko ta pramoga, kad jie supuolė į krūvą, griu- 
vo vieni ant kitų, stumdėsi ir bliovė kaip asilai, kai juos va- 
lo gramdykle. Stogdengys garsiai kvatojo išsižiojęs iki ausų. 

— Kvaiše! — galiausiai ištarė jis— Ko gi tau neprisėdus 
valandėlei? Čia kur kas geriau nei mirkti lietuje... Taip, aš 
pavėlavau, turėjau reikalų. Nėra ko raukytis, nieko nepadės... 
O jūs pasislinkite! 

— Gal ponia norėtų sėstis man ant kelių? — maloniai pa- 
siūlė Badmaišis, kreipdamasis į Žervezą.— Čia jums būtų minkš- 
čiau! 

Nenorėdama atkreipti į save dėmesio, Žerveza pasiėmė kė- 
dę ir atsisėdo per tris žingsnius nuo stalelio. Ji pažiūrėjo, ką 
geria vyrai: geltonas skystis auksu švietė stiklinėse; ant stalo 
patekėjusiame klanelyje Alkanoji Koserė, arba Plačiagerklis, 
dažė pirštą ir kalbėdamas stambiomis raidėmis vedžiojo vardą 
Eulalija. Žerveza pastebėjo, kad Didysis Kepsnys visai susi- 


pražydo nelyginant pilnaviduris jurginas. Visi keturi buvo ap- 
skretę, pasišiaušusios lipnios barzdos priminė išviečių kuopėjų 
šluotas, palaidinės — purvini draiskalai, rankos baisiausiai ne- 
švarios, gedulingos panagės. Ir vis dėlto jų kompanija dar pa- 
kenčiama, tiesa, jie gėrė nuo šeštos valandos, tačiau dar ne- 
buvo pametę proto ir visi keturi palyginti gerai laikėsi. Šalia 
bufeto Žerveza matė kitus du girtuoklius — šitie jau buvo 
taip nusitašę, kad nebepataikydavo į burną — stiklinių turinį 
pylė į užantį. Storulis tėtušis Kolombas, ištiesęs stambias ran- 
kas, kurių pavydėtų kiekvienas mušeika, ramiai pilstė gėrimus. 
Buvo labai karšta, pypkių dūmai kilo į viršų ir akinančioje 
dujinių ragelių šviesoje kaupėsi tirštu rūku, pamažu gaubian- 
čiu lankytojus; iš tos dūmų uždangos sklido neaiškus gaus- 
mas — kimūs balsai, stiklinių skimbčiojimas, keiksmai ir kumš- 
čių smūgiai į stalą, panašūs į griaustinio dundėjimą. Žerveza 
raukėsi: toks vaizdas nelabai malonus, ypač moteriai, kuri prie 
to nepratusi; jai trūko oro, akys ašarojo, nuo alkoholio garų, 
prisotinusių visą salę, apsunko galva. Staiga Žervezą užplūdo 
kažkoks nerimas, nemaloni nuojauta — tarytum už nugaros jos 
tykotų nelaimės. Moteris atsigręžė ir pamatė distiliavimo in- 
dą, tą pragarišką girdymo mašiną, kuri dirbo visu pajėgumu 
ir dusliai gaudė po stikliniu siauro priestato stogu, lyg kokia 
velnių virtuvė. Vakare gyvatukai atrodė dar niūresni nei die- 
ną, tik varinių vamzdelių linkiuose žiburiavo didžiulės raus- 
vos žvaigždės; mašinos šešėlis krito ant galinės sienos, ir Žer- 
vezai ėmė vaidentis visokiausi siaubai — uodeguotos figūros, 
baidyklės pražiotais nasrais, grasinančios praryti lankytojus. 

— Ko čia susiraukei, šarka tu! — riktelėjo Kupo.— Žinai, 
mums čia nereikia susiraukusių snukių!.. Ką gersi? 

— Nieko,— atsakė skalbėja.— Aš nuo ryto nevalgiusi. 

— Tai juo labiau reikia išgerti: išmesi taurelę, ir paleng- 
vės. 

Matydamas, kad Žerveza vis dar raukosi, Badmaišis vėl 
ėmė dėtis galantišku kavalierium. 

— Poniai tikriausiai patinka saldūs vynai? — paklausė jis. 

— Man patinka žmonės, kurie negirtuokliauja,— piktai at- 
sakė ji. — Ir dar man patinka, kai parneša namo algą ir lai- 
kosi žodžio. 

— Aha, tai štai kas tau prie širdies! — tarė stogdengys, vis 
car juokdamasis.— Tu nori gauti savo dalį. Ko tada atsisakai 
vaišių?.. Gerk, nuskriausta neliksi! 

-Žerveza įdėmiai, labai rimtai pažvelgė į vyrą, jos kaktą 
perrėžė gili raukšlė. Ir ji atsakė lėtai tardama žodžius: 

— Ką gi, tu teisus, neblogai sumanei. Jei jau taip, algą 
pragersime kartu. 

Didysis Kepsnys nuėjo užsakyti stiklo anyžinės. Žerveza 
prisitraukė kėdę prie staliuko. Siurbčiodama anyžinę, ji staiga 
atsiminė, kad prieš daugelį metų, kai Kupo jai meilinosi, jie 
sėdėjo tuose pačiuose „Spąstuose“, kamputyje už durų, ir abu 
gurkšnojo slyvinę. Tada ji suvalgė tik slyvą, o svaiginančias 
sultis paliko stiklinėje. Dabar jau imasi užpiltinių. Taip, ji sa- 
ve pažįsta, valios ji neturi nė per nago juodymą. Užtenka 
kiek stumtelėti, ir ji ims ristis į pakalnę, tiesiai į girtuoklystės 
liūną. Beje, anyžinė jai patiko, gal kiek per saldi, net šleikš- 
toka. Ji mažais gurkšneliais siurbčiojo savo porciją ir klausė, 
ką Alkanoji Koserė, arba Plačiagerklis, pasakoja apie savo 
meilužę — storulę Eulaliją, apie tą pačią, kuri gatvėje prekiau- 
ja žuvimi; tai pasiutusi boba: stumia vežimėlį, o pati per my- 
lią užuodžia, kurioje vyninėje užsibuvo jos draugelis; kad ir 
kaip sugėrovai jį slėpdavo ir saugodavo, Eulalija vis tiek jį 
užčiupdavo; o vakar į veidą netgi paleido plekšnę, kad pri- 
simintų, jog nedera lakstyti iš darbo.: Vienas juokas! Didysis 
Kepsnys ir Badmaišis juokėsi net susiėmę už šonų, plojo per 
petį Žervezai; ji galiausiai taip pat pralinksmėjo. Vyrai pata- 
rinėjo jai imti pavyzdį iš storulės Eulalijos: tegu atsineša lai- 
dynę ir čia pat, smuklėje, ant cinkuoto stalelio, išlygina Kupo 
ausis, Ž 
Tai bent! — šūktelėjo Kupo apversdamas ką tik Žerve- 
zos ištuštintą stiklinaitę anyžinės.— Žiūrėkite, bičiuliai, išlai- 
žė iki pat dugno! Šaunuolė, nė nemirktelėjo! 

— Gal norėtumėte pakartoti, ponia? — paklausė Alkanoji 
Koserė, arba Plačiagerklis. 

Ne, jai visko gana. Tačiau ji abejojo. Nuo anyžinės ją kiek 
pykino. Gerai būtų išgerti ko nors stipresnio, gal nuramintų 
skrandį. Ir ji vis dėbčiojo į tą klaikią girdymo mašiną užpa- 
kaly savęs. Šitas prakeiktas puodas, apvalus, kaip gerai pri- 
kimštas pilvas, ir jo ilgas ringiuotas straublys ją baugino ir 
kartu traukė — net visą kūną nukratė virpulys. Sakytum tai 
būtų buvusios varinės žarnos kokios nors baidyklės, kokio 
raganiaus, kuris lašas po lašo iš savo vidurių varvina ugninį 
skystį. Tikras nuodų šaltinis, klaikus gėralas, kurį verčiąu jau 
virtų kur nors rūsyje — taip šlykščiai jis atrodė. Bet Žerveza 
vis tiek norėjo prieiti arčiau, pauostyti, kuo tai atsiduoda, 
paragauti to bjauraus gėralo, kad ir apsidegintų liežuvį, kad 
ir oda nuo jo nusimautų kaip pirštinė. 

— Ką jūs čia geriat? — paklausė ji vyrų, sužavėta auksinės 
jų stiklinėse šviečiančio gėrimo spalvos. 

— Čia, mano senute, tėtušio Kolombo kamparas... Nesivai- 
pyk, tuoj duosime ir tau jo paragaut. 

O kai jai atnešė stiklą naminės, kuri po pirmo gurkšnio 
surakino žandikaulius, stogdengys suriko plekšėdamas sau per 
šlaunį: 

— Ką, akys ant kaktos išsivertė?! O tu praryk vienu mau- 
ku. Naudingas daiktas! Išgersi stiklinaitę, ir daktarui . mokėti 
nereikės, šeši frankai liks kišenėje. 

Po antros porcijos Žerveza nebejautė kankinusio ją alkio. 
Dabar ji jau nebepyko -ant Kupo, pamiršo ir tai, kad jis ne- 
tesėjo žodžio. Į cirką jie nueis kitą kartą; kai pagalvoji, ne 
taip jau ir įdomu žiūrėti į fokusininkus ir šuoliais lekiančius 
arklius. Pas tėtušį Kolombą gera, nelyja, žinoma, pinigėliai 
po truputį tirpsta, užtat jie virsta gėrimu — skaidriu, žėrinčiu, 
gražiu kaip lydytas auksas — ir bėga tiesiai į skrandį. Ak, te- 
gu eina visi skradžiai! Ji gyvenime patyrė ne tiek jau daug 
džiaugsmo; be to, šiaip ar taip, algą jie leidžia kartu su Kupo. 
Jai čia gera, tai ar verta kur nors eiti? Tegu kad ir iš patran- 
kų šaudo, ji nepajudės — čia jai gera. Ir Žerveza mėgavosi 
šiluma, suknelė prilipo prie nugaros, kūnas nuo saldaus nuo- 
vargio suglebo. Ji sėdėjo pasirėmusi alkūnėmis į stalą ir kike- 
no žvalgydamasi į šalis; ypač ją linksmino prie gretimo sta- 
lelio sėdėję lankytojai — storas žalga ir skriauznas striukis, 
kurie bučiavosi įsisiurbę lūpomis, taip jie buvo nusikaušę. Ji 
smaginosi ,Spąstuose“, juokėsi iš žibančios nuo riebalų apva- 
lios kaip mėnulis tėtušio Kolombo makaulės, iš lankytojų, ku- 
rie papsėjo savo cibukus, rėklojo ir spjaudėsi, jai buvo smagu 
žiūrėti į ryškią dujinių ragelių šviesą, atsispindinčią veidro- 

džiuose ir likerio buteliuose. Alkoholio garai jai jau nebėtruk- 
dė, priešingai — jie maloniai kuteno nosį, ir net atrodė, kad 
čia skaniai kvepia; akys pačios savaime merkėsi, ji kvėpavo 
lygiai, nors ir sunkiai, ir buvo taip saldu pasinerti į ramų snau- 
dulį. Po trečio stiklo ji pasidėjo galvą ant rankų ir jau nieko 
nebematė, tik Kupo ir jo sugėrovus;. ji prisitraukė prie jų vi- 
sai arti, nosis prie nosies, ant savo skruostų jautė karštą jų 
kvėpavimą ir įdėmiai apžiūrinėjo jų suskretusias barzdas, ta- 
Iytum norėdama suskaičiuoti visus jų plaukus. Dabar vyrai 
buvo mirtinai nusitvoję. Badmaišis sėdėjo su pypke dantyse 
apsiseilėjęs — bukas ir rimtas, nelyginant snaudžiantis jautis. 
Didysis Kepsnys vis gyrėsi, kad sugeba vienu kartu išmaukti 
butelį, užsivertęs jį dugnu į viršų. Tuo tarpu Alkanoji Ko- 
serė, arba Plačiagerklis, atsinešė nuo bufeto ruletę ir ėmė lošti 
su Kupo, kuriam statyti. 

— Du šimtai!.. Na ir sekasi tau! Kaskart iškrenta dideli nu- 
meriai! | . 

Ruletės rodyklė girgždėjo, paveikslėlis su Fortūna — stam- 
bia moterimi raudonu rūbu — žaibiškai sukosi susiliedamas į 
vieną raudoną dėmę, sakytum kas būtų papylęs vyno. 

— Trys šimtai penkiasdešimt!.. Gal tu pats įlindai į vidų, 
sukčiau tu?! Viskas, aš nebežaidžiu. 

Žerveza taip pat susidomėjo rulete. Ji maukė be saiko ir 
dabar Badmaišį jau vadino sūneliu. Už nugaros toji pragaro 
mašina vis netilo ir tyliai šniokštė it požeminis šaltinis; Žer- 
vezai pasidarė klaiku, kad ji negali jos nei sustabdyti, nei iki 
dugno išsemti; ją užvaldė nirtulys, norėjosi šokti ant didžiu- 
lio distiliavimo indo kaip ant šlykštaus žvėries, trypti tol, kol 
jo besotis pilvas sprogs. Galvoje jai viskas maišėsi, atrodė, 
kad mašina jau tiesia į ją savo varines letenas, o gėralo srovė 
liepsna degina jos vidurius. 

Paskui visa salė ėmė siūbuoti, ir dujiniai rageliai nuskrido 
kažkur į tamsą, lyg krintančios žvaigždės. Žerveza buvo vi- 
siškai girta. Ji girdėjo, kaip Plačiagerklis ir tas kiaulė Kolom- 
bas riejasi. Na ir plėšikas — vietoj vieno butelio skaičiuoja 
keturis! Bet mes ne ant vieškelio, nesiduosim plėšiami! Ir stai- 
ga prasidėjo stumdynės, pasigirdo riksmai, griūvančių stalų 
trenksmas. Tai tėtušis Kolombas, nieko nelaukęs, ėmė grūsti 
visą kompaniją lauk. Gatvėje bičiuliai daužė užtrenktas duris 
ir paskutiniais žodžiais plūdo šeimininką. Lietus vis dar nesilio- 
vė, pūtė ledinis vėjas. Žerveza pametė Kupo, susirado jį, bet 
vėl kažkaip išsiskyrė. Ji norėjo namo, slinko laikydamasi vit- 
rinų, kad nepaklystų. Staigiai užėjusi tamsa ją labai stebino. 

Ant Puasonjė gatvės kampo ji šlioptelėjo į vandens nutekė- 
jimo griovį ir nusprendė, kad atėjo į skalbyklą. Nuo kliokian- 
čio lietaus jai kvaito „galva, ji vos vos laikėsi nevėmusi. Ga- 
liausiai prisikasė iki namų ir šmurkštelėjo pro durininko ka- 
marėlę; Lorijė ir Puasonai, sėdėję prie stalo pas Bošus, su 
pasibjaurėjimu susiraukė pamatę ją taip atrodančią. 

Ji ir pati nežinojo, kaip užsiropštė į septintą aukštą. Vir- 
šuje, koridoriuje, prie jos pribėgo mažoji Lali: mergaitė pa- 
žino Žervezos žingsnius ir meiliai ištiesė į ją rankutes. 

— Ponia Žerveza,— tarė ji šypsodamasi, — šiandien tėtė ne- 
grįžo, eime, pažiūrėkite, kaip miega mano vaikeliai... Jie to- 
kie mieli! | 

Bet, pamačiusi beprasmį, buką skalbėjos žvilgsnį, ji ženg- 
telėjo atatupsta ir ėmė drebėti. Ji pažinojo tą degtinės tvaiką, 
tas drumzlinas akis, konvulsiškai perkreiptas lūpas. Žerveza, 
netarusi nė žodžio, klupdama praėjo pro Lali, o mažylė sto- 
vėjo ant slenksčio ir tylėdama sekė moterį savo juodomis rim- 
tomis. akimis. 

Nana buvo velnio nešta ir pamesta. Penkiolikos metų ji 
išsivertė kaip ant mielių ir pasidarė putnutė, apvalutė kaip 
bandelė. Taip, jau penkiolika, sveiki dantukai ir jokių korsetų. 
Dailus snukutis, kaip sakoma, kraujas su pienu, aksominė it 
persikas oda, išdykėliška nosiukė, raudonos lūpos, o akys žė- 
rėjo taip skaisčiai, kad vyrams norėjosi nuo jų pridegti sa- 
vo papirosus. Prinokusių kviečių spalvos plaukų kupeta ir 
mažytės strazdanos ant skruostų, atrodančios tarsi aukso dul- 
kelės, nusėdusios nuo plaukų — saulės vainiko. Graži lėlytė, 
sakė Lorijė: visai dar mergaitė, dar nosies išsišnirpšti kaip rei- 
kiant neišmoko, o pečiai jau apvalūs, kaip nulieti, ir visa elg- 
sena lyg subrendusios moters. 

Dabar Nana nebekišo už korsažo popieriaus gniužulėlių. 
Ji jau turėjo tikras krūtis — porelę naujutėlaičių krūtų, ap- 
temptų baltu odos atlasu. Ir tai jos nė kiek nevaržė, priešin- 
gai, ji norėjo, kad jos būtų didelės dideliausios, ji svajojo 
turėti žindyvės krūtis,— štai kokia godi ir neprotinga jaunystė. 
Nana buvo įpratusi iškišti tarp baltų dantukų liežuvio galą: 
matyt, žiūrėdama į veidrodį, nutarė, kad tai jai tinka, ir ,da- 

bar, kiauras dienas demonstruodama savo grožį, nesučiaupdavo 
burnos. 

— Slėpk tą savo melagį! — šaukdavo jai motina. 

Dažnai įsikišdavo ir tėvas. 

— Tuojau pat įtrauk tą savo raudoną skudurą! — rėkdavo 
jis, daužydamas kumščiais į stalą. 

Nana buvo nepataisoma koketė. Ji ne visada mazgodavosi 
kojas, užtat nešiojo tokius siaurus batelius, kad, avėdama jais, 
kentėjo tiesiog kankinių kančias; kartais ji net pažaliuodavo 
iš skausmo, ir kai jos klausdavo, kas atsitiko, atsakydavo, kad 
suka vidurius — mergaitė nenorėjo prisipažinti savo koketiš- 
kumo. Kai namie ne visada būna duonos, sudėtinga vaikščioti 
išsipuošusiai. Tačiau Nana sugebėjo daryti stebuklus: iš dirb- 
tuvės parsinešdavo kaspinų ir susikurpdavo puikiausių apdarų, 
savo senas purvinas sukneles apsiuvinėjusi kokardomis ir spur- 
geliais. Vasara būdavo jos triumfo metas. Apsirengusi pigią 
perkelio suknelę, kiaurus sekmadienius ji išbūdavo gatvėse, 
nušviesdama Gut d'Oro kvartalą savo grožio spindesiu. Taip, 
ją pažinojo visi — ir aplinkiniuose bulvaruose, ir įtvirtinimuose, 
ir Klinjankūro plente, ir didžiojoje Šapelio gatvėje — ir vadino 
cipuke; tikrai ji buvo tokia šviežia ir švelni — kaip tikras viš- 
čiukas. 

Ypač nuostabiai jai tiko viena suknelė. Balta, rausvais Žir- 
neliais, visiškai paprasta, be jokių papuošimų. Iš po trumpoko 
sijono švysčiodavo blauzdos, ilgos, plačios rankovės vos siekė 
alkūnes, o iš širdelės formos iškirptės grakščiai kyšojo baltas 
kaklas, akį traukė auksinis šešėlis tarp krūtų, Nana tą savo 
iškirptę slapčiomis, nes bijodavo tėvo niuksų, dar padidinda- 
vo — prisegiodavo ją smeigtukais tamsiame laiptų kampe. Štai 
ir visas tualetas, nieko daugiau, nebent dar rausvas, šviesius 
plaukus juosiantis kaspinėlis, kurio galai plaikstėsi vėjuje. Su 
šita suknele Nana buvo nuostabi, nelyginant gėlelė. Nuo jos 
dvelkė jaunyste, vaiko ir kartu moters kūnu. 

Sekmadieniai jai tapo susitikimų su gatvės minia diena, 
susitikimų su vyrais, kurie, eidami pro šalį, ryte rijo ją aki- 
mis, metu. Ji laukdavo šitų susitikimų visą savaitę, jai taip ir 
knietėdavo išlėkti iš dirbtuvės, kur ji duso, į laisvę, vaikščioti 
saulėje, grūstis šventinėje priemiesčio maišalynėje. Sekmadie- 
niais ji imdavo puoštis nuo pat ankstyvo ryto ir valandų va- 
landas vienmarškinė išstovėdavo prie veidrodžio šukės, kabo- 
jusios virš komodos; pro langą ją galėjo matyti visas namas, 
ir Žerveza piktai klausinėjo, ar ilgai dar ji čia stypsos pus- 
nuogė. O Nana ramių ramiausiai suko ant kaktos garbanėles, 

drėkindama jas pasaldytu vandeniu, persiuvinėjo batelių sa- 
gutes arba triūsė prie suknelės — basa, su naktinukais, išdri- 
kusia garbanotų plaukų.-kupeta. „Na, ir gražuolė! — šaipėsi iš 
dukters Kupo.— Tikra atgailaujanti Magdalena! Ją galima ro- 
dyti už du su balagane, kaip laukinę!" Ir galiausiai užrikdavo: 
„Slėpk pagaliau savo mėsą, žiūrėti šlykštu!“ Ji iš tiesų buvo 
žavinga skaisčiaodė, gražutė, vešlia auksinių plaukų ševeliū- 
ra! Ji. nedrįsdavo prieštarauti tėvui, tik raudo iš pykčio ir 
nirtulingai nukąsdavo siūlą, o nuo to galvos krestelėjimo šok- 
telėdavo ir jos stangri, mergaitiška krūtinė. 

Prarijusi pusryčius, ji strimgalviais lėkdavo į kiemą. Na- 
mas, paskendęs šiltoje sekmadienio ramybėje, dar miegadavo; 
apačioje dirbtuvės uždarytos; gyvenamieji kambariai žiojėjo 
atidarytų langų akiduobėmis; kai kur buvo matyti vakarui pa- 
dengti stalai — laukė grįžtant gyventojų, kurie šeimomis vaikš- 
tinėjo prie senųjų įtvirtinimų ir išalkdavo kaip vilkai; viena 
moteris ketvirtame aukšte visą dieną tvarkėsi: plovė grindis, 
atitraukinėjo lovą, stumdė baldus ir gailiu balseliu ištisas va- 
landas dainavo vis tą pačią dainelę. Sekmadieninėje tyloje, 
tuščiame, aidžiame kieme, Nana, Polina ir kitos mergaitės žai- 
dė kamuoliukais. Jų buvo penkios ar šešios, kartu augusios, 
jos ir dabar karaliavo kieme, dalydamosi vyrų susižavėjimo 
žvilgsniais. Kai pro šalį eidavo koks vyras, pasigirsdavo skar- 
dus juokas, ir krakmolytų sijonų šlamesys praūždavo sutrikdy- 
toje kiemo tyloje nelyginant vėjo gūsis. Oras buvo tvankus; 
įkaitęs, tarsi apsunkęs nuo tingaus alpulio ir blyškiai baltas 
nuo daugybės kojų sukeltų dulkių. | 

Tačiau žaidimas kamuoliukais būdavo tik dingstis išlėkti. 
Staiga kieme stodavo visiška tyla: išsprūdusios iš kiemo, mer- 
gaitės jau. vaikščiodavo išoriniais bulvarais. Susiėmusios už 
rankų, užtverdavo visą alėją ir puikavosi savo šviesiomis suk- 
nelėmis bei besiplaikstančiais plaukuose kaspinais. Jos šaudė 
į šalis akutėmis iš po nuleistų blakstienų, ir jų skubrūs vy- 
lingi žvilgsniai viską pastebėdavo; mergaitės nuolat garsiai 
juokėsi užvertusios galvas ir rodydamos švelnius kaklus. Ma- 
tydamos kokį nors kuprių ar senutę, laukiančią prie stulpo 
savo šuns, jos pratrūkdavo kvatoti, jų greta sutrūkdavo — vie- 
nos atsilikdavo, kitos veržėsi pirmyn; jos kraipė klubus, trūk- 
čiojo pečiais, sūpavosi — kad tik patrauktų į save dėmesį, ir 
taip įtempdavo suknelių korsažus, kad puikiausiai išryškėdavo 
užgimstančių krūtų formos. Gatvė priklausė joms: čia jos už- 
augo, čia su trumpais sijonėliais lakstė palei krautuves; jos ir 
dabar, taisydamosi keliaraištį, užplėšdavo padurkus aukščiau ke- 

lių. Visas šitas tuntas lėkdavo nuo Rošešuaro užkardos iki Sen 
Deni, stumdydamasis begaliniame žmonių sraute, lėtai judan- 
čiame po geibiais bulvarų medžiais; jos gyvatėle rangėsi mi- 
nioje ir atsisukusios kažką šaukė garsiai kvatodamos. Jų besi- 
plaikstančios suknelės praskriedavo palikdamos akiplėšiškos 
jaunystės žavesį; ryškioje dienos šviesoje šios nutrūktgalvės 
demonstravo save visai gatvei — įžūlios ir padykusios, lyg ko- 
kie gatvės padaužos, švelnios ir geidžiamos, lyg nekaltos mer- 
gelės, lipančios iš upės drėgnais po maudynių plaukais. 

Nana su savo rausva suknele, taip ir liepsnojančia saulėje, 
visada įsitaisydavo vidury. Ji laikė už parankės Poliną, ant 
kurios baltos suknelės irgi liepsnelėmis pliūpčiojo geltonos gė- 
lės. Juodvi buvo pačios aukščiausios, suaugusios ir įžūliausios, 
todėl ir vadovavo visam būriui, prisiimdamos sau praeivių 
žvilgsnius ir komplimentus. Kitos mergaitės buvo dar visai 
vaikai, bet stengėsi nuo jų neatsilikti ir pūtėsi, kad atrodytų 
suaugesnės. Nana ir Polina žinojo begalę sudėtingiausių koke- 
tavimo gudrybių. Jos nieko nedarydavo šiaip sau: jei bėgda- 
vo kiek neša kojos, tai tik dėl to, kad parodytų savo baltas 
kojines ir ilgus kaspinus plaukuose. O jei sustodavo apsime- 
tusios, kad užduso, užversdavo galvas, įtempdamos virpančią 
krūtinę, — vadinasi, netoliese pasirodė koks pažįstamas berniu- 
kas, ir jų eisena darydavosi sakytum ilgesinga ir lėta; jos 
šnibždėdavosi ir juokdavosi slapčia sekdamos jį akimis. Jos ir 
iš namų lėkdavo daugiausia dėl šitų atsitiktinių susitikimų vi- 
mis skrybėlėmis jas sustabdydavo prie vandens nutekėjimo 
griovio palaidyti liežuvių, pajuokauti, o kartais ir pamėginti 
apkabinti. Dvidešimtmečiai darbininkai pilkomis suskretusiomis 
palaidinėmis, sukryžiavę rankas, ramiai šnekučiavo su mergai- 
tėmis, pūsdami joms į veidą pigaus tabako dūmus. Tuo viskas 
ir baigdavosi — juk vaikinai augo kartu su jomis. Tačiau mer- 
gaitės jau buvo išsirinkusios savuosius. Polina dažnai susitik- 
davo su vienu iš ponios Godron sūnų, septyniolikmečiu sta- 
liumi, 'vaišinančiu ją obuoliais. Nana jau iš tolo, net kitame 
gatvės gale, pažindavo Viktorą Fokonjė, skalbyklos šeiminin- 
kės sūnų, su kuriuo bučiuodavosi tamsiuose kampuose. Bet tik 
bučiuodavosi: mergaitės per daug žinojo, kad prisidarytų kvai- 
lysčių. Tik žodžių jos visai nesivaržydavo, laidė liežuvius taip, 
kad klausantis ausys linko. 

Vėliau, leidžiantis saulei, didžiausias šitų išdykėlių džiaugs- 
mas buvo gatvių vaidinimai. Fokusininkai ir akrobatai, užsi- 
tempę panešiotus triko, ištiesdavo bulvare ant žemės nusitry- 

nusius kilimus. Prisirinkdavo daug žioplių, ir jie žiedu apjuos- 
davo klajojančius artistus, kurie rodydavo vikrumo ir jėgos 
stebuklus. Nana ir Polina valandų valandas išstypsodavo pa- 
čioje minios tirštumoje. Jų švarios suknelės trynėsi į rieba- 
luotas palaidines ir paltus, kol -pabaigop susiglamžydavo ir 
nutįsdavo. Dvokiantis vyrų kvėpavimas siekė jų plaukus, ap- 
nuogintas rankas ir kaklus, ore tvyrojo vyno ir prakaito tvai- 
kas. Tačiau tai joms nebuvo atgrasu — priešingai, jos džiugiai 
kvatodavo, skruostai kiek parausdavo, šitas purvas mergaitėms 
buvo įprastas ir savas. Aplink girdėjosi keiksmažodžiai, pa- 
gėrę vyrai blevyzgojo, laidė nešvankybes. Mergaitės mokėjo 
šitą kalbą nuo vaikystės, suprato kiekvieną žodį, jos ramiai, 
be jokio susidrovėjimo šypsodavosi, ir nė menkiausios rau- 
donis neužliedavo jų atlasinių skruostų. 

Vienintelis dalykas, sukeldavęs joms apmaudą,— tai susiti- 
kimas su tėvais, ypač kai tie jau pagėrę. Mergaitės dairydavo- 
si į šalis ir viena kitą perspėdavo. 

— Saugokis, Nana! — šaukė Polina.— Tėtušis Kupo! 

— Nieko sau, vos velkasi! — susierzinusi sakydavo Nana.— 
Reikia mauti, nes klius... Žiūrėk, kaip tėškėsi! Viešpatie! Pa- 
daryk taip, kad jis kuo greičiau nusisuktų sprandą! 

Kartais Kupo tarytum iš po žemių išdygdavo — bėgti ne- 
bebūdavo kada; tuomet Nana pritūpusi sušnibždėdavo: 

— Slėpkite greičiau! Jis manęs ieško, grasino kailį nudirti, 
jei dar sykį pamatys besitraifiojančią mieste. 

Kai tik girtuoklis praeidavo, ji atsistodavo, ir visos, prunkš- 
damos iš juoko, sekdavo paskui jį. Tikros slėpynės! Ras ar. 
neras? Vis dėlto kartą Bošas sučiupo Poliną už ausies ir par- 
sitempė namo, 6 Kupo parvijo Naną iš gatvės spyriais į už- 
pakalį. 

Diena slinkdavo vakarop, ir mergaitės paskutinį kartą ap- 
eidavo bulvarą; paskui grįždavo namo, prieblandoje brauda- 
mosi pro išvargusią minią. Dulkės būdavo taip tirštai prisodri- 
nusios orą, kad dangus atrodė sunkus ir blandus. Tokiu metu 
Gut d'Oro gatvė būdavo panaši į provinciją: tarpduriuose ple- 
pėjo kūmutės, ir tik jų skardūs balsai trikdė tylą, tarytum 
minkšta vata apgaubusią kvartalą, kur jau neužklysdavo joks 
ekipažas. Mergaitės valandėlei stabtelėdavo kieme, susirink- 
davo savo kamuoliukus ir dėdavosi, kad visą dieną iš čia ne- 
buvo nė kojos iškėlusios. Paskui traukdavo namo, pakeliui 
sukūrusios kokią nors istoriją, kurios taip ir neprireikdavo — 
tėvai būdavo pernelyg užsiėmę: pliekėsi dėl persūdytos ar ne- 
pakankamai išvirusios sriubos. 

Dabar Nana buvo jau darbininkė; ji, tiesa, kaip mokinė, 
gaudavo keturiasdešimt su ponios Titrevil dirbtuvėje Kairo 
gatvėje. Sutuoktiniai Kupo nenorėjo jos iš ten atsiimti — dirb- 


laikrodį su gegute, motina pasakydavo, kiek laiko, ir Nana 
išeidavo viena — tokia gerutė mergytė, įsispraudusi į per siau- 
rą ir per trumpą juodą suknelę, jau spėtą išaugti; ponia Lera 
turėjo stebėti, kada ji prisistato pas ponią Titrevil, ir pranešti 
apie tai Žervezai. Nuo Gut d'Oro gatvės iki dirbtuvės, Kupo 
manymu, Nanai turėjo užtekti dvidešimt minučių — juk šita 
mergiotė tikra stirnakojė. Jei Nana ir atlėkdavo laiku, tai bū- 
davo tokia įraudusi ir uždususi, kad tapdavo aišku: mergaitė 
atskuodė per dešimt minučių, o likusį laiką kažkur žioplinėjo. 
Bet dažniausiai ji ateidavo septynias aštuonias minutes pavė- 
lavusi ir iki pat vakaro gerindavosi tetulei, žiūrėdama į ją 
maldaujančiomis akimis: gal pasigailės ir nepasakys motinai. 
Ponia Lera, kuri suprato jaunus žmones, meluodavo Nanos tė- 
vams, o giminaitei skaitė ilgiausius pamokslus, primindavo sa- 
vo atsakomybę už ją, perspėdavo apie pavojus, kurie tyko 
mergaitės Paryžiaus gatvėse. Dieve tu mano, kiek ji turėjusi 
jaunystėje bėdos dėl nuolatinių kibimų! Ir tetulė nenuleisdavo 
nuo Nanos akių, kuriose švietė beveik nesveikas smalsumas: 
tik pamanykit — jai pavesta saugoti šitos vargšės katytės- ne- 
kaltybę! | į 

— Supranti, tu turi man viską pasisakyti — kartojo ji— 
Aš tau per daug nuolaidi, ir jei atsitiktų kokia nelaimė, man 
nieko kito neliktų, kaip tik pulti į Seną... Klausyk, mano ka- 
tyte, jei vyrai ims tave kalbinti, persakyk man viską, žodis 
žodin... Na, prisipažink, ar dar niekas prie tavęs nekibo? Pri- 
siek! 

Klausydama tetos, Nana juokėsi, ir jos lūpos valiūkiškai 
virpčiojo. Ne, ne, vyrai jos nekalbina. Ji labai greitai eina, 
Be to, ką jie gali jai pasakyti. Ką ji turi su jais bendro? Ir 
Nana apsimesdavo kvailute: na taip, ji pavėlavo, nes žiūri- 
nėjo paveikslėlius, išstatytus vitrinose, arba lydėjo Poliną, ku- 
ri pasakoja labai įdomias istorijas. Jeigu kas ja netiki, tegu 
paseka: ji net nepereina į kitą gatvės pusę, lekia taip greitai, 
kad pralenkia kitas darbininkes. Tačiau kartą ponia Lera už- 
tiko ją Pti Karo gatvėje su trimis tokiomis pačiomis vėjavai- 
kėmis: užvertusios galvas, visos juokėsi smaksodamos į vyriš- 
kį, kuris skutosi prie atviro lango; Nana karštai prisiekinėjo 
ėjusi į tą kampinę duoninę nusipirkti raguolio. 

Kupo.— Galva atsakau už Naną. Tegu tik koks "A iš- 
drįsta ją paliesti, turės reikalų su manimi! 

Ponios Titrevil gėlių dirbtuvė užėmė visą didelį kambarį 
antresolėje. Jo viduryje ant ožių buvo įtaisytas didžiulis sta- 
las. Išilgai plikų sienų, apklijuotų purvinai pilkais, jau api- 
plyšusiais apmušalais, stovėjo etažerės, o jose, nugultos storo 
dulkių sluoksnio, mėtėsi senos kartono dėžutės, kažkokie ry- 
šulėliai ir iš mados išėjusių gėlių pavyzdžiai. Ant lubų juo- 
davo didelis suodžių apskritimas, likęs nuo dujinės lempos. 
Du platūs langai buvo į gatvę, ir darbininkės, nepakildamos 
nuo stalo, puikiausiai matydavo, kaip kita gatvės puse plaukia 
virtinės Žmonių. 

Norėdama rodyti pavyzdį, ponia Lera visada ateidavo pir- 
moji. Paskui kokį ketvirtį valandos be perstojo trinksėdavo 
durys, vieną po kitos įleisdamos jaunutes gėlininkes, kurios 
įlėkdavo sukaitusios nuo skubėjimo, išsidraikiusiais plaukais. 
Vieną liepos rytą Nana įbėgo paskutinė, kaip, beje, buvo įpra- 
tusi. 

— Ak, neblogai būtų turėti nuosavą ekipažą! — atsiduso ji. 

Net nenusiėmusi juodos skrybėlaitės, kurią ji vadino ke- 
pure ir kurią nuolat perdirbinėjo, mergaitė pribėgo prie lango 
ir persisvėrusi apsižvalgė. 

— Ką tu ten nori pamatyti? — įtariai paklausė ponia Le- 
ra.— Tave atlydėjo tėvas? 

— Ką jūs! — ramiai atsakė Nana— Aš nieko nenoriu pa- 
matyti... Žiūriu, kad labai šutina. Tokiame karštyje gali ir su- 
sirgti, ypač jei reikia taip bėgti iškišus liežuvį. 

Nors buvo dar ankstyvas metas, tačiau nuo karščio nebe- 
buvo kuo kvėpuoti. Mergaitės nuleido žaliuzes ir pro plyšelius 
žvilgčiojo į gatvę; pagaliau jos įsitaisė iš abiejų stalo pusių 
ir ėmėsi darbo; joms vadovavo stalo gale sėdinti ponia Lera. 
Prieš kiekvieną iš aštuonių mergaičių stovėjo indelis klijų, 
pincetas, repliukės ir gofravimo rutulėlis. Ant stalo mėtėsi 
viela, ritės, gniutulai vatos, žalias ir rudas popierius, lapeliai 
ir žiedlapiai, iškirpti iš šilko, atlaso ir aksomo. Kambario vi- 
duryje aukštame grafine stirksojo nuvytusių gėlių puokštelė, 
kurią vakar už du su buvo pirkusi viena gėlininkė ir visą die- 
ną nešiojo prisisegusi prie suknelės. 

— O žinote, — tarė gražutė brunetė Leoni, gofruodama ro- 
žės žiedlapius, — mūsų vargšė Karolina visai nusikamavo dėl 
to bernelio, taip, dėl to, kuris kas vakarą jos čia laukdavo. 

Nana, siauromis juostelėmis karpydama žalią popieriaus la- 
pą, šūktelėjo: | 

— Verčiau pasiųstų jį velniop! Tas žmogėnas lenda po si- 
jonu kiekvienai pasitaikiusiai, | 

Dirbtuvėje pasigirdo kikenimas, o ponia Lera griežtai pa- 
žvelgė į Naną. 

— Ką tu kalbi, vaike mano? Gražu, nėra ko ir sakyti! — 
suraukusi nosį, ištarė ji.— Jei praneščiau tėvui, kažin ar tai 
jam patiktų? 

Nana išpūtė žandus, atrodė, dar akimirka, ir pratrūks kva- 
toti. Ką! Tėvas? Jis dar ne taip kalba! 

—- Tyliau! Šeimininkė! — greitakalbe šnipštelėjo Leoni. 

Iš tikrųjų tarpdury pasirodė ponia Titrevil. Paprastai - ji sė- 
dėdavo apačioje, krautuvėje. Darbininkės jos labai bijojo — 
ši moteris juokų nemėgo. Ji lėtai apėjo stalą, prie kurio, pa- 
lenkusios galvutes, stropiai darbavosi visos staiga pritilusios 
merginos. Vieną iš jų apšaukusi žiople ir liėpusi jai perda- 
ryti ramunę, šeimininkė išėjo — tokia pat tiesi ir rūsti. 

— Škic! Škic! — kartojo Nana, o kitos choru prunkštė. 

— Panelės, bijokite Dievo, panelės! — ramino ponia Lera, 
stengdamasi išlaikyti rimtį. — Teks imtis priemonių... 

Tačiau niekas jos neklausė — mergaitės savo meistrės visai 
nebijojo. Ji buvo labai atlaidi, jai labai patikdavo stebėti ši- 
tas žavias padaužas; ji pasivedėdavo kurią nors mergaitę į 
šalį norėdama išklausinėti apie garbintojus, o kartais, atlais- 
vinusi kraštelį stalo, netgi burdavo joms kortomis. Ta karei- 
viškos išvaizdos kūmutė tiesiog alpdavo iš malonumo, kai tik 
kalba imdavo suktis apie meilės paslaptis. Tiesa, riebūs žode- 
lyčiai ją žeisdavo, tačiau jų vengiant prie jos būdavo galima 
kalbėti apie viską, visiškai apie viską. 

Ką ir kalbėti, dirbtuvėje Nana tik papildė savo turėtą iš- 
silavinimą! Blogų polinkių jai ir taip netrūko, o bendravimas 
su būriu merginų, jau pagadintų skurdo ir ydingos aplinkos, 
juos dar sustiprino. Jos kasdien buvo drauge, ankštai „susi- 
kimšusios, ir viena kitą užkrėsdavo visomis bjaurastimis — 
panašiai kaip vienas supuvęs obuolys pintinėje užkrečia visus 
ten sudėtus. Be abejo, prie žmonių mergaitės elgėsi „padoriai: 
jos stengėsi nuslėpti savo grubumą ir susilaikyti nuo nešvan- 
kių žodžių, dėjosi išauklėtomis panelėmis. Užtat pakampėse 
šnibždėjo viena kitai į ausį neįtikėtinas šlykštybes. Užtekdavo 
susieiti dviem, ir jos tuojau pat imdavo leipti iš juoko ir 
pliurpti visokiausias kvailystes. Vakarais jos viena kitą lydė- 
davo; čia prasidėdavo tokie prisipažinimai, tokios istorijos, 

kad, jų pasiklausius, kiekvienam plaukai piestu atsistotų; gė- 
lininkės ilgai stoviniuodavo ant šaligatvių, žmonių stumdomos, 
ir niekaip neįstengdavo skirstytis — taip jas įaudrindavo jų 
pačių pasakojimai. O tokias mergaites kaip Nana, kurios dar 
nebuvo išklydusios iš kelio, tvirkino pats dirbtuvės oras, iš- 
gertuvių ir toli gražu ne šventai praleistų naktų kvapai, ku- 
riuos paleistuvaujančios darbininkės atsinešdavo paskubomis 
susmeigtuose kudduose ir taip suglamžytuose sijonuose, lyg 
jos būtų miegojusios nenusirengusios. Saldus nuovargis po 
audringos nakties, įkritusios akys su juodais ratilais, kuriuos 
ponia Lera iškilmingai vadindavo meilės mėlynėmis, vangi 
eigastis ir užkimęs balsas — visa tai liudijo ištvirkimą, kurio 
tvaikas sklandė prie darbo stalo su ryškiomis ir gležnomis 
dirbtinėmis gėlėmis. Nana gerte gėrė šitą kvapą ir tiesiog svai- 
go nuo jo, jai labai patiko sukiotis greta šilto ir šalto mačiusių 
merginų. Ji jau senokai vis prisėsdavo prie ilgšės Lizos, apie 
kurią kalbėjo, esą ji nėščia, ir slapčia apžiūrinėdavo savo kai- 
mynę blizgančiomis akimis, tarsi laukdama, kad štai toji išsi- 
pūs ir staiga sprogs. Naną apšviesti būtų buvę nelengva — 
nenaudėlė jau viską žinojo, visko buvo mačiusi besitrainio- 
dama Gut d'Oro gatve. Dirbtuvėje ji tik stebėjo, kaip elgiasi 
kitos, ir jai vis labiau knietėjo pasukti savo bičiulių keliu. 

— Galima uždusti — staiga sumurmėjo Nana ir priėjo prie 
lango, lyg norėdama pakelti žaliuzes. 

“Ji vėl iškišo galvą ir apsidairė į abi puses. Staiga Leoni, 
stebėjusi kitoje gatvės pusėje stovintį vyrą, šūktelėjo: 

— Ko čia reikia tam seniui? Jis ten stypso ir mus seka jau 
gerą ketvirtį valandos. 

— Koks nors bobišius— tarė ponia Lera.— Nana, sėsk į sa- 
vo vietą! Aš tau draudžiu stovėti prie lango! 

Nana vėl ėmė sukti žibuoklių stiebelius, o visos kitos puo- 
lė tyrinėti tą vyriškį Tai buvo kokių penkiasdešimties metų 
ponas blyškaus, labai rimto ir oraus veido, rūpestingai pakirp- 
ta žilstelėjusia barzda, apsirengęs elegantišku paltu. Jis visą 
valandą prastovėjo šalia žolininkės krautuvės ir vis žvilgčiojo 
į nuleistas dirbtuvės žaliuzes. Gėlininkės kikeno, bet jų juoką 
slopino gatvės triukšmas; stropiai palinkusios prie savo darbo, 
Jos Vis šnairavo į langą, kad tik nepamestų iš akių to seno 
pono. | 

— Žiūrėk tu man, jis net lornetą turi — pasakė Leoni— 
Efektingas vyras... Tikriausiai Ogiustinos laukia... 

Tačiau Ogiustina, aukšta negraži blondinė, apmaudžiai at- 
rIėžė negalinti pakęsti senių. Ponia Lera palingavo galvą, žais- 

mingai nusišypsojo ir su jai būdinga dviprasmiška užuomina 
pasakė: | 

— Ak, jūs klystate, mano biangioji, seniai švelnesni už 
jaunus! 

Tuo metu Leoni kaimynė, maža putnutė Sofi kažką pasakė 
jai į ausį; Leoni atsilošė ant kėdės atkaltės springdama iš juo- 
ko, po to užtekdavo jai žvilgtelėti į vyriškį, ir vėl išsiverždavo 
juoko pliūpsnis. 

— Taigi, taigi, gerai sakai!.. Ak, jau šita Sofi, na ir begė- 
dė! — vapėjo ji. 

— Ką ji pasakė? Ką ji pasakė? — nesitverdamos smalsumu, 
viena per kitą klausinėjo darbininkės. 

Leoni tylėdama šluostėsi ašaras, netrukus kiek aprimo ir 
vėl ėmėsi darbo. | 

— Šito negalima pakartoti, — pasakė ji. 

Mergaitės neatstojo nuo Leoni, bet ji tik purtė galvą ir 
prunkštė. Tada Ogiustina, jos kaimynė iš kairės, puolė pra- 
šyti, kad ji pasakytų tai pašnibždomis. Galiausiai Leoni pasi- 
davė ir kažką pašnibždėjo jai į pačią ausį. Dabar Ogiustina 
atvirto ant kėdės ir pradėjo raitytis iš juoko. Paskui ji tą patį 
pakartojo kaimynei, ir žodžiai, tariami prunkščiant ir pakike- 
nant, ėmė eiti iš ausies į ausį. Kai Sofi pasakyta šlykštybė 
apėjo visą stalą, merginos susižvalgė ir prapliupo juoktis kar- 
tu, kiek paraudusios ir susidrovėjusios. Tik ponia Lera nieko 
nežinojo. Ji pasijuto įžeista. 

— Labai nemandagu tai, ką jūs čia darote,— pareiškė ji.— 
Nepadoru prie žmonių šnibždėtis... Tikriausiai kokie nepado- 
rūs žodžiai? Oi, kaip negražu! 

Poniai Lerai mirtinai norėjosi sužinoti, kokią nešvankybę 
pasakė Sofi, tačiau nedrįso prašyti, kad ir jai pakartotų. Sė- 
dėjo nuleidusi galvą, dėjosi įsižeidusi ir pasimėgaudama klau- 
sėsi darbininkių plepėjimo. Užtekdavo vienai jų ką visai ne- 
kalto pasakyti, ką nors, susijusio su darbu, kai kitos tuos 
žodžius bemat iškreipdavo; jos iškraipydavo pačius papras- 
čiausius žodžius, suteikdamos jiems šlykščią prasmę, visur 
įžvelgdamos nepadorias užuominas. Jei viena iš mergaičių iš- 
tardavo: „Mano žnyplelės pertrūko“ arba: „Kas lindo į mano 
puodelį?" — kitos tuojau pat šituos žodžius priskirdavo tam 
pagyvenusiam ponui, kaip stulpas stovinčiam gatvėje,— visos 
kalbos sukosi apie jį. Tai turėtų žagsėti vargšelis! Jos taip 
norėjo pasijuokti, kad pradėjo pliurpti visokiausius niekus. 
Tačiau naujas žaidimas joms labai patiko, jos įsiaudrinusios 
kvatojo, akys karštligiškai žibėjo, o liežuviai nebežinojo jokio 

saiko. Ponia Lera neturėjo dėl ko pykti: nebuvo ištarta nė 
vieno nešvankaus žodžio. Ir pati ji taip prajuokino mergaites, 
kad tos tiesiog raitėsi. 

— Panele Liza, mano ugnis užgeso — esa ji. — Būk ge- 
Iutė, perduok man savo. 

— Ponios Lera ugnis užgeso! —suklego vienu balsu mer- 
gaitės. 

Meistrė mėgino leistis į aiškinimus: 

— Kai būsite mano metų, panelės... 

Tačiau jos niekas neklausė, darbininkės siūlėsi pakviesti 
tą poną, kad tasai uždegtų ponios Lera ugnį. 

Reikėjo tik pamatyti, kaip šitoje visuotinėje linksmybėje 
kvatojo Nana! Ji nepraleisdavo nė vienos dviprasmybės, be 
to, ir pati išknisdavo tokių žodelių, kad tik laikykis. Tarp „ydų 
ir palaidumo ji jautėsi kaip žuvis vandeny. Kad ir springda- 
ma iš juoko, ji be atokvėpio vyniojo žibuoklių kotelius. -Dar- 
bavosi pavydėtinai vikriai — vikriau nei prityręs rūkalius su- 
sisuktų papirosą. Vienas skubrus rankos judesys, ir siaura ža- 
lio popieriaus juostelė tarytum pati savaime užsisuka ant 
žalvario vielos; lašelis klijų kaptelėdavo ant viršutinio jos 
galo, ir žalias kotelis gatavas — jis išeidavo toks šviežias ir 
toks dailus, kad tik imk ir sek jį prie damos korsažo. Kiek 
elegancijos buvo Nanos rankose — plonuose, švelniuose ir 
lanksčiuose, sakytum bekauliuose pirštuose! Tik to ji ir išmo- 
ko dirbtuvėje. J ai vienintelei ir leisdavo daryti kotelius — 

Tuo tarpu ponas 1 nuo šaligatvio galiausiai pasitraukė. Mer- 
ginos pamažu aprimo ir darbavosi su įkarščiu, nepaisydamos 
tvankumos. Kai išmušė vidurdienį ir atėjo pietų metas, visos 
sukruto. Nana prišoko prie lango ir tuoj pasisiūlė draugėms 
nubėgti ko nors nupirkti. Leoni užsakė krevečių už du su, 
Ogiustina — maišelį keptų bulvių, Liza — ridikėlių, Sofi — deš- 
relių. Nana jau lipo laiptais, kai ponia Lera, žirgliodama savo 
ilgomis kojomis, prisivijo mergaitę; tetai šiandien pasirodė 
įtartinas toks lakstymas prie lango. 

— Palauk, aš eisiu su tavim, ir man šį tą reikia nusipirkti, 

Vos išėjus į gatvę, ponia Lera pamatė tą pagyvenusį po- 
ną — jis stovėjo tiesus kaip žvakė, bet mirktelėjo praeinančiai 
Nanai. Mergaitė nukaito. Tetulė trūktelėjo ją už rankos ir nu- 
sitempė, o nepažįstamasis puolė paskui jas. Vadinasi, šitas ka- 
valierius laksto paskui Naną! Nuo penkiolikos su puse metų 
prasidėti su vyrais! Nieko sau! Ir ponia Lera tuojau pat ėmėsi 
tardyti. Viešpatie tu mano! Nana ir pati nieko nežinanti: jis 

ją persekioja jau penkta diena, ji negalinti nosies į gatvę iš- 
kišti, kad neužsirautų ant šito Žmogaus; atrodo, jis komersan- 
tas, sako, kad turi kaulinių sagų fabriką. Šitie žodžiai poniai 
Lera padarė stiprų įspūdį. Ji atsisuko ir akies krašteliu ap- 
žvelgė vyriškį. 

— Taip, iškart matyti, kad pinigingas,— sušnibždėjo ji— 
Klausyk, mano kačiųk, tu turi man viską papasakoti. Tau nėra 
ko manęs bijoti. 

Kalbėdamosi jos lakstė po krautuves, užėjo į dešrinę, pas 
daržovių pardavėją, pas mėsininką. Paketėlių krūva vis augo. 
Nešti juos buvo nepatogu, tačiau tetulė ir dukterėčia buvo 
puikios nuotaikos, jos kraipė klubus, garsiai juokėsi ir vis mes- 
davo žibančių akių žvilgsnį atgal. Ponia Lera irgi koketavo, 
vaizdavo jauną merginą — viskas buvo skirta sagų fabrikantui, 
kuris vis dar ėjo joms iš paskos. 

— Atrodo labai padoriai, — pareiškė ji, prieidama dirbtu- 
vę.— Jei tik jo ketinimai būtų kilnūs... 

Paskui, jau lipant laiptais, tarytum netyčia atsiminusi, pa- 
klausė: 
jo? Na, žinai, tą Sofi bjaurastį? | 

Nana nesirengė išsisukinėti. Ji apglėbė ponią Lera už kak- 
lo, privertė du laiptelius palypėti ir kažką pasakė jai į ausį; 
tikrai šito garsiai negalima ištarti net ir ant laiptų! Tai buvo 
taip nepadoru, kad tetulė tik palingavo galvą, išpūtusi akis 
ir perkreipusi burną. Pagaliau ji sužinojo, ir smalsumas jos 
nebekankino. 

Gėlininkės užkandžiavo. pasidėjusios maistą ant kelių, kad 
neišterliotų darbo stalo. Valgyti buvo nuobodu; jos skubėjo 
"Iyti ir imtis kur kas įdomesnių dalykų: žiūrėti pro langą į pra- 
eivius arba kamputyje pakuždom dalytis paslaptimis. Šįkart 
jos spėliojo, kur dingo tas ponas, visą rytą stovėjęs priešais 
jų langus. Ponia Lera ir Nana susižvalgydavo, tačiau liežuvį 
laikė už dantų. Jau buvo dešimt minučių antros, o merginos 
vis dar neskubėjo imtis žnyplelių; staiga Leoni sušnypštė: 
„Š-š-š!“ — taip dažytojai susišaukia statybose, — tai buvo sig- 
nalas, kad artėja šeimininkė: Merginos akimirksniu atsidūrė 
savo vietose ir įbedė nosis į darbą. Pasirodžiusi ponia Titrevil 
apėjo stalą, svaidydama rūsčius žvilgsnius. 

Dabar ponia Lera pasimėgaudama dalyvavo pirmame duk- 
terėčios meilės nuotykyje. Ji nė per žingsnį nepalikdavo mer- 
gaitės vienos, lydėjo ją rytą ir vakare, be perstojo kaišiodama 
savo atsakomybę. Žinoma, Nanai tai buvo įkyru, tačiau sa- 

vimeilę glostė žinojimas, kad ji saugoma kaip brangenybė; 
o pokalbiai su tetule gatvėje, kai sagų fabrikantas eina iš pas- 
kos, kaitino jos kraują ir skatino ryžtingam šuoliui. O! Tetulė 
nusimanė širdies reikaluose! Sagų fabrikantas jai žadino švel- 
nų graudulį: toks pagyvenęs, išauklėtas ponas, o meilė, šiaip 
ar taip, tokiame amžiuje giliai įleidžia šaknis. Tačiau teta bu- 
vo budri. Taip, jam tektų -peržengti jos lavoną — tik tada pa- 
siektų mažytę. Kartą vakare ji priėjo prie fabrikanto ir tiesiai 
pareiškė, kad jis netinkamai elgiasi. Šis mandagiai nusilenkė 
netaręs nė žodžio,— tikriausiai senas mergišius jau įpratęs prie 
tėvų priešinimosi. Bet argi ji galėjo pykti ant žmogaus su ši- 
tokiomis geromis manieromis?! Prasidėjo begaliniai pokalbiai 
su Nana meilės temomis — praktiniai patarimai, kaip elgtis, 
užuominos apie vyrų klastingumą, istorijos apie merginas, ku- 
rioms teko karčiai gailėtis savo nuopuolio. Nana, klausydama 
tetos, darydavosi vis jaudresnė, o akys blyškiame veide pra- 
dėdavo nesveikai blizgėti. 

"Bet štai vieną dieną Fobūr Puasonjero gatvėje sagų fabri- 
kantas prakišo galvą tarp dukterėčios ir tetulės ir išdrįso pa- 
šnibždėti tokių dalykų, kad ir pakartoti gėda. Persigandusi 
ponia Lera pareiškė, kad nuo šiol ji nebegali būti rami net 
dėl savęs, ir viską išdėjo broliui. Ir reikalai pasisuko kitaip. 
Kupo šeimoje kilo baisus skandalas. Pirmiausia stogdengys iš- 
lupo Naną. Argi ji taip buvo auklėta! Pasirodo, šita bjaurybė 
prasideda su seniais! Tegu tik pamėgina leistis į pažintis gat- 
vėje, jis jai galvą nutrauks, taip, taip, be jokių kalbų! Kur tai 
matyta, kad snarglė užtrauktų gėdą visai šeimai! Ir jis purtė 
dukterį už pečių — priversiąs ją vaikščioti kaip stygą, nuo šiol 
jis pats seksiąs ją, velniai ją griebtų! Kai Nana grįždavo na- 
mo, jis tiesiog prisispyręs ją apžiūrinėdavo, įdėmiai stebėdavo 
veidą, lūpas, stengdamasis atspėti, ar niekas jos nebučiavo, Jis 
ją uostinėjo, sukiojo, vieną vakarą vėl iškaršė kailį už dė- 
melę ant kaklo. Šita begėdė dar drįsta sakyti, kad tai ne nuo 
bučinių! Dar sako, kad čia tik mėlynė, girdi, paprasčiausia 
mėlynė, kurią jai netyčia įdėjo Leoni. Jis jai pridarys mėlynių, 
rankas kojas sulaužys, tegu tik ima paleistuvauti! Kai Kupo 
būdavo geros nuotaikos, jis tyčiodavosi iš dukters, šaipyda- 
vosi iš jos. Ką ir kalbėti — skanus kąsnelis vyrams: plokščia 
kaip lenta, o prie kaklo, prie raktikaulių, tokios duobės, kad 
galėtum kumštį įbrukti! Nana, kurią tėvas negailestingai mu- 
šė už tai, ko nebuvo padariusi, ir kurią paskutiniais žodžiais 
plūdo kaltindamas šlykščiausiais dalykais, tyliai kentė ir dė- 
josi klusni it užguitas žvėrelis, nors jos viduje viskas virė. 

— Palik tu ją pagaliau ramybėje! — tramdė jį blaivesnio 

proto Žerveza.— Tu tiek apie tai kalbi, kad jai iš tiesų užeis 
noras. 
“Nėra ko slėpti: noras iš tikrųjų nedavė mergaitei ramy- 
bės! Tiksliau sakant, ją taip ir traukė pasprukti iš namų ir 
„Dupulti“, kaip sakė jos tėvas. Jis tiesiog vertė ją nuolat apie 
tai galvoti — net pačiai doriausiai mergaitei jau būtų užkaitęs 
kraujas. Iš rėkiančio tėvo ji sužinojo tokių dalykų, kurių dar 
nebuvo girdėjusi, ir tai ją labai nustebino. Ir palengva ji įgi- 
jo naujų įpročių. Vieną rytą tėvas pastebėjo, kad Nana, iš- 
vyniojusi popiergalį, kažkuo barsto savo snukelį. Pasirodo, tai 
ryžių pudra, kurią mergiščia iš kvailumo lipdė prie savo švel- 
nios, šilkinės odos. Kupo tuo popieriumi vos nenubruožė jai 
veido ir išvadino malūnininko mergše. Kitą kartą Nana iš dirb- 
tuvės atsinešė galą raudono kaspino, kad atnaujintų tą savo 
juodą skrybėlaitę, dėl kurios taip gėdijosi. Tėvas piktai pa- 
klausė, iš kur ji šitą kaspiną gavusi: ar tik jo neužsidirbo 
drybsodama ant nugaros? O gal kur nušvilpė? Paleistuvė ar 
vagilė? O gal jau ir viena, ir kita? Keletą kartų jis matė pas 
dukterį įvairiausių papuošalų: karneolio žiedelį, porą rankoga- 
lių iš nėrinių, paauksuotą širdutę, kokią paprastai merginos 
nešioja pasikabinusios, kad, kabaliuodama tarp krūtų, vestų 
į pagundą vyrus. Kupo grasino viską suversiąs į krūvą ir su- 
trypsiąs, tačiau duktė karštai gynė savo turtą: tai jos daik- 
tai — kai ką jai padcvanojo klientės, kai ką ji išsikeitė su 
draugėmis dirbtuvėje. O štai širdelę rado Abukiro gatvėje. 
Kai tėvas bato kulnu tą širdelę sutraiškė, Nana taip ir liko 
kiek, ir ji būtų puolusi savo tėvą ir išdraskiusi jam akis. Iš- 
tisus dvejus metus vargšelė svajojo apie tokią širdutę, o jis 
štai ją sutraiškė! Ne, šito jau per daug, toliau taip tęstis ne- 
gali! 

Kupo, stengdamasis savo dukterį prigriebti ir neleisti jai 
išklysti iš doros kelio, galutinai ją nukamavo. Neteisingi tėvo 
išpuoliai kėlė mergaitės įniršį. Baigėsi tuo, kad ji liovėsi eiti 
į dirbtuvę; kartą, kai stogdengys savo papratimu ją aptvatino, 
ji nusijuokė tėvui tiesiai į veidą ir pareiškė, kad daugiau pas 
ponią Titrevil neis — ten ją sodina šalia Ogiustinos, kuriai 
taip dvokia iš burnos, tarytum būtų prisirijusi kokios dvėse- 
lienos. Tada stogdengys pats nuvedė Naną į Kairo gatvę ir 
paprašė šeimininkės už bausmę tyčia sodinti ją šalia Ogiusti- 
nos. Kupo nepatingėjo dvi savaites iš eilės lydėti dukterį nuo 
Puasonjero užkardos iki dirbtuvės durų. Jis net pastovėdavo 

penketą minučių gatvėje, norėdamas įsitikinti, kad Nana įėjo. 
Tačiau vieną rytą, užtrukęs su bičiuliu pas vynininką Sen Deni 
gatvėje, jis pamatė, kaip jo begėdė dukrelė, kraipydama klu- 
bus, dumia gatve žemyn. Pasirodo, abi tas savaites Nana jį 
maustė: užlipusi į trečią aukštą, ji neidavo pas ponią Titrevil,. 
o, atsisėdusi ant laiptelio, palaukdavo, kol tėvas nueis. Tada 
Kupo užsipuolė ponią Lera, tačiau sesuo be jokių užuolankų 
pareiškė, kad ji nenori girdėti jo pamokslų; ji dukterėčiai pa- 
sakiusi apie vyrus viską, ką turėjusi pasakyti, ir ne jos kaltė, 
jei mergiščia taip ir limpa prie šitų ištvirkėlių; dabar ji nu- 
siplaunanti rankas ir prisiekianti niekur nebesikišti, kadangi ji 
irgi šį bei tą žino, girdėjo, kokias paskalas skleidžia jos mieli 
giminaičiai; taip, taip, jie kalba, esą ji suvedžiotoja, kad jai 
smagu matyti, kaip jos akyse giminaitė klysta iš doros kelio. 
Beje, Kupo iš Nanos šeimininkės sužinojo, kad mergaitę tvir- 
kina kita gėlininkė, ta begėdė Leoni, kuri metė darbą ir be 
jokios gėdos ištisai paleistuvauja. Lakstydama gatvėmis, Na- 
na kol kas gviešiasi tik saldumynų ir nekaltų linksmybių, mer- 
gaitę dar galima išleisti už vyro su pomarančiaus žiedų vai- 
niku ant galvos. Bet, velniai griebtų, tėvams reikia paskubėti, 
jei jie nori atiduoti ją vyrui sveiką, švarią ir nesugadintą, 
žodžiu, tokią, kokia turi būti kiekviena padori mergina. 

Namuose Gut d'Oro gatvėje apie senąjį Nanos gerbėją bu- 
vo kalbama kaip apie visiems labai gerai žinomą žmogų. O 
taip, labai mandagus ponas, net gal drovokas, tačiau velniškai 
užsispyręs ir atkaklus, laksto paskui mergiūkštę nuolankus kaip 
koks šuo. Kartais jis net užeidavo į kiemą. O vieną vakarą 
ponia Godron sutiko jį trečio aukšto laiptų aikštelėje: jis sto- 
vėjo panarinęs galvą, prisispaudęs prie turėklų ir atrodė su- 
sijaudinęs ir baikštus. Lorijė grasino išsikelsią iš to buto, jei 
jų ištvirkusi giminaitė nenustos tampyti paskui save kava- 
lierių; kokia šlykštynė, ant laiptų pilna vyrų, negali išeiti iš 
kambario nesusidūrus su jais, jie stypso ant kiekvieno laipte- 
lio, kažką uostinėja ir laukia; iš tiesų, sakytum šunys, kurie 
vaikosi po namus kalę. Bošai verkavo dėl nelaimingo pono 
likimo: tik pamanykit, toks garbingas žmogus, o taip įsimylėjo 
šitą mažąją paleistuvę! Juk jis komersantas, jie matę jo sagų 
fabriką Vijeto bulvare; pasitaikytų jam padori mergina, ga- 
lėtų padaryti ją laimingą, gerai aprūpinti. Dėl durininko ir jo 
žmonos paskleistų žinių visa gatvė ir net sutuoktiniai Lorijė 
su didžiausia pagarba žiūrėjo į senąjį fabrikantą, į jo mirtinai 
išblyškusį veidą ir rūpestingai apkirptą barzdą, kai jis, atki- 
šęs apatinę lūpą, slinkdavo paskui Naną. 

Pirmą mėnesį Nana iki valiai prisityčiojo iš to senio. Jūs 
tik pažiūrėkit, kaip jis limpa prie jos! Tikras mergišius! Spūs- 
tyje graibsto ją už minkštos vietos, o pats kaip niekur nieko 
dairosi aplinkui. O jo kojos! Tikri degtukai! Makaulė plika 
kaip delnas, tik ant pakaušio užsukti keturi gyvaplaukiai, taip 
ir knieti jo paklausti, kur dirba tas kirpėjas, kuris skiria jam 
sklastymą. Koks nupezęs seniokas! Matyt, visai iš proto išsi- 
kraustė. 

Tačiau nuolat matydama senį, Nana priprato, jis nebeat- 
rodė toks juokingas. Jis tik kėlė jai neaiškią baimę, ir jeigu 
būtų priėjęs arčiau, ji būtų ėmusi rėkti. Kartais, kai mergaitė 
sustodavo priešais juvelyro vitriną, staiga už nugaros išgirs- 
davo jį šnibždant visokiausius dalykus. Ir jis viską atspėdavo: 
ji be galo norėjo turėti auksinį kryželį, užvertą ant akso- 
minės juostelės, arba koralo auskarus, visai mažyčius — it krau- 
jo lašeliai. Taip, ką jau kalbėti apie papuošalus, drabužiai juk 
dar svarbiau, ji negali amžinai vaikščioti taip apiplyšusi! Jai 
nusibodo perdarinėti savo skarmalus, tempti iš gėlių dirbtuvės 
ta juoda skrybelšė, ant kurios gėlės, pavogtos iš ponios Titre- 
vil, atrodė taip juokingai, lyg varpeliai ant juokdario užpa- 
kalio. Kai ji šlepsėdavo per purvyną ekipažų taškoma ir žė- 
rinčių parduotuvių vitrinų akinama, ją apimdavo neįveikiamas 
troškimas gerai rengtis, valgyti restoranuose, eiti į teatrą, tu- 
rėti savo kambarį ir gražius baldus. Ji sustodavo išblyškusi, 
kone alpdama, ir jausdavo, kaip nuo Paryžiaus šaligatvių kyla 
ir griebia ją už širdies begalinis noras patirti nors dalį tų 
džiaugsmų, nuo kurių ji nustumta žiaurioje miesto sumaištyje. 
Ir kaip tik tą valandėlę atsirasdavo ištikimasis senis ir šnibž- 
dėdavo jai visokius pasiūlymus. Ak, su kokiu džiaugsmu ji bū- 
tų sukirtusi su juo rankas, jei tik nebūtų taip jo bijojusi! Ta- 
čiau, pagalvojus apie vyriškį, apie tą nežinomybę, kuri jos 
laukia, jai gyslos sustingdavo iš siaubo, ir, nepaisant viso jos 
sugedimo, ji piktai ir su pasišlykštėjimu jį atstumdavo. 

Atėjo žiema. Gyvenimas Kupo šeimoje darėsi nepakelia- 
mas. Nana kas vakarą gaudavo pylos. Jei tėvas pavargdavo ją 
mušdamas, šį darbą tęsdavo motina — reikia gi mokyti mer- 
gaitę gerai elgtis. Dažnai imdavo pliektis visa šeima: kai vie- 
nas pradėdavo mergaitę tvarkyti, kitas puldavo ginti, ir baig- 
davosi tuo, kad visi suvirsdavo į krūvą ir pampino vienas ki- 
tą šliaužiodami tarp sudužusių indų. Be to, jie gyveno 
pusalkaniai ir kentė šaltį. Jeigu mergaitė nusipirkdavo kokį 
niekutį — kaspinėlį ar rankogalių sagutes, tėvai atimdavo pir- 

kinį ir tuojau pat pragerdavo. Nana turėjo teisę tik Į savo 
įprastą porciją niuksų, po kurių įsiknisdavo į patalą ir visą 
naktį stirendavo po suplyšusia paklode ir juodu sijonėliu, at- 
stojusiu jai antklodę. Ne, toks prakeiktas gyvenimas nebepa- 
kenčiamas, ji nustips šitoje lindynėje. Kupo ji jau seniai ne- 
paisė: tėvas, kuris nieko daugiau neveikia, tik girtuokliauja,— 
jau ne tėvas, o purvina kiaulė, kuria norėtųsi kuo greičiau 
atsikratyti. Pastaruoju metu Nana atšalo ir motinai, kuri taip 
pat gėrė. Ji dažnai eidavo pas tėtušį Kolombą ieškoti vyro, 
bet tai buvo tik priedanga gauti taurelę naminės. Žerveza jau 
nebesuko nosies nuo gėrimo kaip pirmąkart, o mielai prisitrauk- 
davo kėde arčiau stalelio, plempė stiklinę po stiklinės ir va- 
landų valandas išsėdėdavo smuklėje. Kai Nana eidavo pro 
„Spąstus“ ir užmatydavo ten motiną, įmerkusią nosį į tuos vel- 
nio lašus ir beklausančią vyrų blevyzgų, ji persiusdavo — juk 
jaunystė ieško kitų gardumynų, jaunystė nesupranta, kaip ma- 
lonu gerti. Ką ir sakyti, tokiais vakarais namie jos laukdavo 
gražus vaizdas: girtas tėvas, girta motina, nekūrentas, alkoho- 
lio garų prisigėręs kambarys ir dar nė trupinio duonos. Dievaž, 
čia neištvertų nė pati didžiausia šventuolė! Ką gi! Jeigu ji 
išneš kudašių iš čia, tėvams nieko neliks, tik kaltinti save — 
jie patys ją privertė palikti namus. 

Vieną šeštadienį, grįžusi namo, Nana rado savo tėvus bai- 
sius. Kupo, išsidrėbęs skersai lovos, knarkė. Žerveza sėdėjo 
išsikėtusi ant kėdės, galva tabalavo į šalis, o drumstos, plačiai 
atvertos akys bukai stebeilijo į tuštumą. Ji pamiršo pašildyti 
pietus — vakarykščio ragu likutį. Žvakė, kurios nuodagų nie- 
kas nekarpė, blausiai apšvietė nežmonišką šitos landynės skur- 
dą, 

— Parsivilkai, plevėsa?! — suvebleno Žerveza— Palauk, tė- 
vas prikirps tau uodegą! 

Nana išblyško ir, netardama nė žodžio, apžvelgė šaltą kros- 
nį, tuščią stalą, dairėsi po niūrų kambarį, kurį tie du apduję 
girtuokliai darė dar šlykštesnį. Nenusiėmusi skrybėlaitės, ji 
pavaikščiojo po kambarį, sukando dantis ir vėl atidarė du- 
ris. 

— Išeiniė — paklausė motina, neturėdama jėgų pasukti gal- 
vos. | 

— Taip, kai ką pamiršau. Greitai grįšiu... Iki pasimaty- 
mo. 

Tačiau ji negrįžo. Kitą dieną prasiblaivę tėvai susipliekė 
kaltindami vienas kitą dėl Nanos pabėgimo. Taip, dabar ji jau 
toli, jos nepavysi! Reikėtų, kaip sakoma, užberti, kaip tam 

zuikiui, druskos ant uodegos, kitaip, ko gero, nepagausi. Šis 
smūgis galutinai pribaigė Žervezą. Kad ir atbukusi nuo deg- 
tinės, ji aiškiai suprato, jog Nanos nuopuolis — be jokių abe- 
jonių, dabar mergaitė pradės eiti per rankas — išmušė jai iš 
po kojų paskutinę atramą, ji liko viena, nebeturi dukters, ku- 
rios, šiaip ar taip, r=*kėjo paisyti — telieka ristis žemyn. Taip, 
šita bjaurybė savo purvinuose padurkuose išsinešė paskutinį 
jos padorumo trupinį. Ir Žerveza tris dienas iš eilės girtuok- 
liavo, įsiutusi gniaužė kumščius ir siuntė prakeiksmus šitai 
paskutinei paleistuvei. Kupo aplakstė visus aplinkinius bulva- 
rus, apžiūrėjo visas praeinančias gatvines, o paskuį nusirami- 
no ir vėl ėmė dūmyti savo pypkę — šaltas kaip teisuolis. Ret- 
karčiais, pašokęs nuo stalo, kėlė rankas į viršų, mojavo peiliu 
ir bliovė, kad jam užtraukė gėdą, bet netrukus vėl sėsdavosi 
į savo vietą ir ramiausiai baigdavo valgyti sriubą. 

Name, kur gyveno Kupo, Nanos pabėgimas nieko nenuste- 
bino: mergaitės nuolat iš ten išskrisdavo kaip dagilėliai 
iš praverto narvelio. Užtat Lorijė triumfavo. Argi jie nesakė, 
kad mergiotė dar parodysianti tėvams, kad pridarysianti jiems 
bėdos! Šito ir reikėjo laukti: visos gėlininkės blogai baigian- 
čios. Bošai ir Puasonai irgi šaipėsi ir su ypatingu įkarščiu į 
padanges kėlė moters dorumą. Vienintelis Lantjė užstojo Na- 
ną. Na, žinoma, sakė jis puritonišku tonu, savaime suprantama, 
kad mergaitė, bėganti iš namų, pažeidžia visus įstatymus — ir 
Dievo, ir žmonių, bet — velniai rautų — pridurdavo užsidegusiu 
žvilgsniu, Nana per daug žavinga, kad visą jaunystę laidotų 
tokiame skurde. 

— Žinote naujieną? — kartą paklausė ponia Lorijė, sėdėda- 
ma Bošų kamarėlėje, kur visa kompanija gėrė kavą.— Šlubė 
pardavė savo dukterį — tai aišku kaip dieną... Taip, pardavė, 
turiu net įrodymų! Atsimenate tą pagyvenusį poną, kurį rytą 
vakarą galėdavai matyti laiptinėje? Tai va, jis jau tada ei- 
davęs pas motiną ir iš anksto mokėjęs jai už dukterį. Tai tie- 
siog akivaizdu. O vakar juodu drauge matė Ambigiu — gra- 
žuolėlę ir tą seną kelmą... Garbės žodis! Aiškus dalykas, dabar 
ji pas jį! | 

Gėrė kavą ir svarstė šitą įvykį. Ką gi, tai visiškai įmano- 
ma, būna ir blogesnių dalykų. Galiausiai net patys garbingiau- 
si kvartalo žmonės ėmė kalbėti, kad Žerveza pardavusi- duk- 
terį. 

Žerveza šiaip taip vertėsi ir buvo viskam abejinga. Jeigu 
ją vidury gatvės būtų apšaukę vagile, ir tai ji nebūtų net at- 
sigręžusi. Štai jau mėnuo, kai ji nebedirbo pas ponią Fokon- 

jė —ši, vengdama nemalonių kalbų, ją išvarė. Nuo to laiko 
Žerveza pakeitė aštuonias vietas; neišbuvusi nė trijų dienų 
vienoje skalbykloje, ji būdavo atleidžiama — taip blogai, ne- 
rūpestingai dirbo, buvo pasidariusi paskutinė nevala ir tokia 
atbukusi, kad visai pamiršo savo įgūdžius. Pati supratusi, kad 
nebemoka lyginti, Žerveza nusisamdė padieniam skalbimui Nau- 
josios gatvės skalbykloje. Mirkti muiluotam vandeny, trinti 
svetimą purvą, atlikti sunkiausią, užtat patį paprasčiausią dar- 
bą — na ką, tai buvo dar viena pakopa į galutinį nuopuolį. 
Reikia pasakyti, toks darbas grožio jai tikrai nepridėjo. Kai 
ji išeidavo iš skalbyklos nešvari, šlapia, pamėlusi, būdavo pa- 
naši į nusmurgusį šunėką. Beje, nepaisant skurdo, ji vis sto- 
rėjo, o šlubuoti pradėjo taip smarkiai, kad šalia jos jau buvo 
nebeįmanoma eiti: atrodė, ims ir išvers pakeleivį iš kojų... 
Ką ten ir kalbėti, kai moteris taip apsileidžia, dingsta ir 
visas jos išdidumas. Žerveza nusispjovė į savo išvaizdą, pado- 
rumą, išdidumą, pagarbą, meilę —į viską, ką anksčiau taip 
vertino. Dabar ją buvo galima spardyti ir trypti kojomis, ji 
visai to nejuto — tokia buvo abejinga ir atbukusi. Lantjė ga- 
lutinai ją paliko ir net dėl akių negnybtelėdavo; o Žerveza 
tarytum ir nepajuto, kad šitas ilgas ryšys baigėsi nutrūkęs 
pats savaime, kai abudu įkyrėjo vienas kitam. Vienu lažu liko 
mažiau, štai ir viskas! Net Lantjė ir Virginijos santykiai jos 
nė kiek netrikdė: ji buvo absoliučiai abejinga visoms toms 
kvailystėms, kurias anksčiau taip imdavo į širdį. Jeigu jie bū- 
tų panorėję, ji būtų kuo ramiausiai palaikiusi prie jų lovos 
žvakę. Dabar jau niekam nebuvo paslaptis, kad kepurininkas 
ir bakalėjininkė užmezgė meilės -romaną. Jiems buvo labai pa- 
togu: tas raganosis Puasonas kas trečią dieną eidavo į naktinį 
budėjimą, ir, kol jis iš šalčio drebėdavo tuščiuose šaligatviuo- 
se, jo žmona šildėsi kaimyno pataluose ir tikrai nešalo! O, jų 
nė kiek nejaudino lėtų jo žingsnių garsas, artėjantis tamsia, 
tuščia gatve prie pat krautuvės, jie net nosies neiškišdavo iš 
po šiltos antklodės. Juk policininkui tik pareigos galvoje, ar 
kitų nuosavybę, Lantjė iki pat ryto ramiausiai naudodavosi 
jo nuosavybe. Visa Gut d'Oro gatvė šaipėsi iš šitos komiškos 
istorijos. Visiems atrodė juokinga, kad valdžios atstovas ne- 
šioja ragus. Beje, Lantjė buvo užkariavęs šitą šiltą vietelę: 
juk krautuvė ir krautuvės savininkė — tai vienas ir tas pats. 
Lantjė, sužlugdęs skalbėją, dabar ėmėsi bakalėjininkės; eilės 
laukė galanterininkės, kanceliarininkės, modistės — Lantjė žan- 
dikauliai buvo galingi, jam nieko nereiškė jas sudoroti. 

Niekam dar nebuvo tekę matyti žmogaus, kuris taip saldžiai 
gyventų! Lantjė neblogai sugalvojo pataręs Virginijai atida- 
ryti konditerijos krautuvėlę. Jis, kaip tikras provansietis, die- 
vino saldumynus ir būtų galėjęs ištisas dienas čiulpti mėtines 
pastiles, dražė, ledinukus ir šokoladą. Ypač jis mėgo dražė, 
kuriuos vadindavo cukruotais migdolais, vien juos pamačius, 
jam imdavo tekėti seilės. Štai jau metai, kai Lantjė gyveno pus- 
damas saldainius. Kai Virginija paprašydavo pasaugoti krau- 
tuvę, jis traukiojo stalčius, atidarinėjo dėžutes ir vienas pats 
puotavo. Dažnai, matant penkiems šešiems pirkėjams, jis nu- 
imdavo dangtelį nuo vazos, padėtos ant prekystalio, įkišdavo 
ten ranką ir kalbėdamas triauškino saldainius; vaza likdavo 
neuždengta ir palengva tuštėjo. Visi taip priprato prie jo „„ma- 
nijos“, kaip jis tai vadindavo, kad niekas nebekreipė dėme- 
sio.. Paskui jis ėmė teigti sergąs chronišku peršalimu, be to, 
jam nuolat perštinti gerklė, kurią būtinai reikia suminkštinti. 
Jis vis dar nedirbo, užtat jo planai buvo grandioziški: dabar 
jis priartėjęs prie nuostabiausio išradimo — skrybėlės, kuri, 
iškritus pirmiesiems lietaus lašams, tiesiog ant galvos pavirstų 
skėčiu; jis žadėjo Puasonui pusę būsimo pelno, o kol kas sa- 
vo eksperimentams skolinosi iš jo po dvidešimt frankų. Tuo 
tarpu krautuvė tiesiog tirpo ant Lantjė liežuvio; jam tiko ir 
šokolodiniai cigarai, ir raudonos cukrinės pypkės. Kai, apsi- 
rijęs saldumynų, Lantjė švelnumo priepuoly kokiam kampe 
myluodavo šeimininkę, ši jausdavo, kad jis visas primirkęs 
cukraus, o lūpos visai kaip karamelės. Vienas malonumas bu- 
čiuoti tokį vyriškį! Dievaži, iš jo taip ir sunkiasi saldynė! Bo- 
šai tvirtino, kad tereikia Lantjė įkišti pirštą į stiklinę kavos, 
ir ji pasidarys gryniausias sirupas. 

Susijausminęs nuo šito nepabaigiamo deserto, su Žerveza 
Lantjė elgėsi tėviškai švelniai. Jis duodavo jai patarimų, pa- 
bardavo už tai, kad nebemėgsta darbo. Velniai griebtų! Jos 
amžiaus moteris turėtų mokėti suktis. Jis kaltino ją, kad visa- 
da esą buvusi smaližė. Tačiau savo artimui juk reikia padėti, 
net jeigu jis to ir nenusipelnęs, ir Lantjė stengėsi surasti jai 
kokio nors smulkaus uždarbio. Jis prikalbino Virginiją kartą 
per savaitę kviestis Žervezą plauti krautuvės ir kambario; 
terliotis su šiukšlėmis — kaip tik jai tinkamas darbas! Už va- 
lymą Žerveza gaudavo trisdešimt su. Kiekvieną šeštadienio ry- 
tą Žerveza ateidavo su kibiru ir šepečiu; atrodė, jog jai nė 
motais, kad tenka kuopti tą pačią patalpą, kur kadaise kara- 
liavo ji — graži, šviesiaplaukė skalbyklos šeimininkė. Tai buvo 
paskutinis pažeminimas, jos moteriško išdidumo krachas. 

Vieną šeštadienį buvo ypač daug darbo. Tris dienas iš ei- 
lės pliaupė lietus, ir galėjai pamanyti, kad pirkėjai sunešė 
ant puspadžių visą purvą, kiek tik jo buvo kvartale. Virginija, 
dailiai susišukavusi, tamsia suknele su mezginių apykakle bei 
rankogaliais, sėdėjo už prekystalio, dėdamasi tikra dama. Ša- 
lia jos, ant siauros kušetės, apmuštos raudonų moleskinu, šei- 
mininkiškai įsitaisęs tysojo Lantjė; jis atsainiai kaišiojo ranką 
į vazą su mėtinėmis pastilėmis ir iš įpratimo triauškino jas. 

— Klausykit, ponia Kupo,— šūktelėjo Virginija, suspausto- 
mis lūpomis sekusi valytojos darbą.— Jūs prastai plaunate. 
Žiūrėkit, kas ten, aname kampe, dedasi. Patrinkit ten geriau! 

Žerveza klusniai grįžo atgal ir ėmė plauti tą kampą iš nau- 
jo. Atsiklaupusi purvino vandens klane, ji taip susilenkė, kad 
atrodė, lyg būtų kuprota. Rankos išpurto ir paraudo, senas si- 
jonas permirko ir lipo prie šlaunų. Žerveza priminė krūvą ant 
grindų nudrėbtų skarmalų, jos plaukai buvo išsidraikę, pro 
suplyšusią palaidinę kyšojo nuogas kūnas, kai stipriau patrin- 
davo grindų šepečiu, pro skyles šviečiantys suglebę riebalai 
krūpčiojo ir šokinėjo, veidas apsipylė stambiais prakaito la- 
šais. 

— Nepaprakaituosi — neblizgės,— pamokomai ištarė Lantjė 
pastilių prikimšta burna. 

Atsidrėbusi ant kėdės atkaltės, Virginija iš po- primerktų 
blakstienų sekė valytojos darbą ir retkarčiais mesdavo kokią 
pastabą. 

— Dar kiek dešiniau. Dabar gerai nuvalykite grindjuos- 
tes. Žinote, aną šeštadienį aš buvau nepatenkinta. Ten mačiau 
dėmių. 

Ir abudu, kepurininkas ir bakalėjininkė, vis labiau pūtėsi, 
nelyginant didžiausi ponai, o Žerveza šliaužiojo purve prie jų 
kojų. Virginija tuo, matyt, itin mėgavosi, jos katiškose akyse 
akimirką blykstelėjo geltonos kibirkštys, ir, gudriai šyptelė- 
jusi, ji pažvelgė į Lantjė. Pagaliau ji atsikeršijo už tą kadai- 
se skalbykloje patirtą pralaimėjimą — to ji visus tuos metus 
niekaip negalėjo pamiršti! 

Kai tik Žerveza nūstodavo trynusi grindis, iš galinio kam- 
bario pasigirsdavo tylus pjūklelio zyzimas. Pro atviras duris 
blyškioje lango šviesoje buvo matyti Puasono profilis: laisva- 
laikiu jis dirbo savo mėgstamą darbą — meistravo dėžutes. Vy- 
riškis sėdėjo prie stalo ir nepaprastai atsidėjęs pjaustė įmantrų 
ornamentą iš cigarų dėžės išluptoje raudonmedžio lentelėje. 

— Klausykit, Badengai! — sušuko Lantjė, iš draugiškumo 

vėl pradėjęs jį vadinti šita pravarde.— Palikit šitą dėžutę man, 
aš noriu ją padovanoti vienai panelei. 

Virginija jam gnybtelėjo, tačiau kepurininkas, vis šypso- 
damasis, galantiškai pakuteno jai po prekystaliu kelį ir kuo 
natūraliausiai atitraukė ranką, kai tik vyras, atidėjęs darbą, 
pakėlė savo papilkėjusį veidą, ant kurio SBrESPIo rudi ūsai ir 
espanjolė. 

— Aš kaip tik rengiausi jums ją padovanoti, Ogiustai — 
tarė policininkas.— Vardan mūsų draugystės. 

— Na, tada aš šito daiktelio niekam neduosiu! — juokda- 
masis pasakė Lantjė.— Įsiversiu kaspinėlį ir nešiosiu ant kak- 
lo. 

Paskui, tarytum šitie žodžiai jam būtų kažką priminę, jis 
šūktelėjo: 

— Beje, vakar vakare buvau sutikęs Naną! 

Ši naujiena taip pritrenkė Žervezą, kad ji šleptelėjo į kla- 
ną purvino vandens ir liko sėdėti ant grindų su šepečiu ranko- 
se — suprakaitavusi, uždususi. 2 

— O! — vos girdimai ištarė ji ir nutilo. £ 

— Taip, ėjau Kankinių gatve ir atkreipiau dėmesį į vieną 
mažytę, strikinėjančią priekyje manęs už parankės su kažkokiu 
seniu. Lyg ir pažįstama vištelė, pamaniau sau ir paskubinau 
žingsnį, o paskui atsisukau ir nosis nosin susidūriau su ta ne- 
dorėle Nana... Patikėkite, nėra ko jos gailėti! Gyvena ji tikrai 
neblogai: gera vilnonė suknelė, ant kaklo auksinis kryželis ir 
tokia išdykėliška, nerūpestinga išraiška. 

— O! — dar tyliau pakartojo Žerveza. 

Lantjė pabaigė pastiles ir iš kitos vazos išsitraukė kara- 
melę. 

— Tai valiūkė! — tęsė Lantjė.— Įsivaizduojate, ji man da- 
vė ženklą sekti iš paskos, ir dar su tokiu aplombu! Netrukus 
savo senį kažkur pasiuntė, atrodo, į kavinę... O seniokas — 
kaip išspausta citrina!.. Ji tuojau pribėgo prie manęs: laukiau 
jos pavartėje. Tokia gražutė! Tikra gyvačiukė: taip ir vejasi 
aplink kaklą! O laižosi kaip koks kačiukas! Taip, taip, ji mane 
pabučiavo, išklausinėjo apie visus... Žodžiu, buvau labai pa- 
tenkintas, kad ją sutikau. 

— O! — trečią kartą ištarė Žerveza. 

Ji visai nusmurgo, bet Vis dar laukė: argi jos duktė nieko 
neprašė jai perduoti? Stojo tyla. Vėl pasigirdo Puasono pjūk- 
lelis. Lantjė pralinksmėjo ir net pačepsėdamas čiulpė kara- 
melę. 

— Jei ją sutiksiu, tuojau pat pereisiu į kitą gatvės pu- 

sę,— pareiškė Virginija, dar smarkiau įgnybusi kepurininkui.— 
Iš gėdos numirčiau, jei bent viena iš tokių mergšių su manimi 
pasisveikintų gatvėje... Neįsižeiskite, ponia Kupo, bet jūsų duk- 
tė tikra atmata. Puasonas kasdien gatvėje prirenka nė kiek 
ne blogesnių už ją paleistuvių. . 

Žerveza neištarė nė žodžio, net nesujudėjo, sėdėjo įbedusi 
akis į vieną tašką. Paskui ji lėtai papurtė galvą, tarytum at- 
sakydama į savo mintis. 

— Tokios atmatos kiekvienas norėtų paragauti — tarė ap- 
silaižydamas Lantjė.— Švelni kaip viščiukas... 

Tačiau bakalėjininkė taip baisiai žvilgtelėjo į jį, kad jis 
nutarė verčiau patylėti ir nuraminti ją pamalonindamas. Jis 
atsigręžė ir, „įsitikinęs, kad policininkas vėl užsiėmė savo dė- 
žute, įkišo Virginijai į burną ledinuką. Ji patenkinta sukikeno. 
Užtat visą siutą išliejo ant grindų plovėjos. 

— Gal kiek paskubėtumėt! Jei taip sėdėsit sudribusi, dar- 
bas į priekį tikrai neis... Na, pasijudinkit, aš nesirengiu iki va- 
karo braidyti po purvynę.— Ir tyliau piktai pridūrė: — Ne aš 
kalta, kad jūsų duktė pradėjo paleistuvauti. 

Žerveza šitų žodžių, matyt, neišgirdo. Ji vėl ėmė brūžinti 
grindis; susikūprinusi, beveik. prisiplojusi prie žemės, šliaužiojo 
lėtai, tarytum pamušta varlė. Įsitvėrusi abiem rankomis į še- 
petį, ji ginė priešais save murziną vandenį, ir juodi purslai 
tiško jai net ant plaukų. Dar reikėjo suimti liaukotą purviną 
pliurzę ir išversti ją į griovį, o paskui perplauti grindis šva- 
Iiu vandeniu. 

Lantjė pabodo tylėti.; 

— Žinote, Badengai,— kreipėsi jis į Puasoną,— vakar Rivo- 
li gatvėje mačiau jūsų patroną. Jis velniškai susinešiojęs! Be- 
je, nieko keisto, kai taip netvarkingai gyvena. Duok Dieve, 
kad kokį pusmetį dar pratemptų... 

Lantjė kalbėjo apie imperatorių. Policininkas, nepakelda- 
mas galvos, sausai atsakė: 

— Jeigu jūs būtumėt valstybės galva, irgi nebūtumėt toks 
įmitęs. 

— Na, mano mielas, jei aš būčiau vietoj jo, patikėkite, 
reikalai kur kas geriau eitųsi — tęsė Lantjė, iškart surimtė- 
jęs.— Imkim kad ir užsienio politiką!.. Ji kiekvieną gali iš- 
vesti iš kantrybės! Pakliūtų man koks doras žurnalistas, aš jam 
mestelėčiau šiokių tokių minčių... 

Suvalgęs ledinuką, Lantjė atidarė stalčių su marmeladu 1T, 
rydamas jį, ėmė dar karščiau gestikuliuoti rankomis. 

— Viskas labai paprasta... Pirmiausia atstatyčiau Lenkiją ir 

sukurčiau stiprią Skandinavijos valstybę, kurių prisibijotų šiau- 
rinė meška... Paskui visas smulkias germanų valstybėles su- 
jungčiau į vieną respubliką... O Anglijos nėra ko bijoti: tegu 
tik ima šokinėti — tuoj siunčiu šimtą tūkstančių karių į Indi- 
ją... Paskui, grasindamas ginklu, išvaryčiau sultoną į Meką, o 
popiežių — į Jeruzalę... Na kaip? Europoje tuojau pat įvesčiau 
tvarką. Štai žiūrėkite, Badengai... 

Jis paėmė penkis ar šešis marmelado gabalėlius. 

— Sutvarkyti visus tuos politinius reikalus netruktų ilgiau 
kaip praryti va šituos, — tarė jis ir vieną po kito susimetė mar- 
meladinius saldainius į burną. 

— Imperatoriaus kiti planai, — pasakė policininkas, gerokai 
pagalvojęs. | 

— Na ką jūs! — griežtai pertraukė jį kepurininkas.— Žinom 
mes tuos jo planus. Visa Europa juokiasi iš mūsų... Kasdien 
Tiuilri rūmų padlaižiai ištempia jūsų patroną girtą iš po stalo; 
kur jis voliojasi su aukštuomenės kekšėmis... 

-Tačiau Puasonas atsistojo. is priėjo prie Lantjė ir, pridė- 
jęs ranką prie širdies, ištarė: 

— Jūs mane įžeidinėjate, Ogiustai. Ginčykitės, bet nelieski- 
te asmenybių. 

Tada įsiterpė Virginija ir paprašė jų nutilti. Visi tie gin- 
čai apie Europą jai šuniu pasmirdo. Kur tai matyta: gyvena du 
žmonės kartu, viskuo dalijasi ir amžiais pjaunasi dėl politikos! 
Vyrai dar valandėlę kažką nepatenkinti burbėjo. Paskui poli- 
cininkas nutarė parodyti, kad jis nepyksta, ir atnešė ką tik 
baigtą dėžutės dangtelį, ant kurio buvo rūpestingai išraižyta: 
„Ogiustui, ilgam atminimui nuo draugo.“ Pamalonintas Lantjė 
atsilošė ir taip išsidrėbė ant kušetės, kad jau vos negulėjo 
ant Virginijos kelių. O vyras abejingai žiūrėjo į juos, ir nieko 
nebuvo galima įžvelgti nei žemės spalvos veide, nei drumsto 
pilkumo akyse, tik tarpais jo rudų ūsų šeriai kažkaip keistai 
šiaušėsi, ir tai galėjo sukelti nerimą kiekvienam ne taip pasiti- 
kinčiam savimi kaip Lantjė. 

Nenaudėlis Lantjė turėjo ypatingo įžūlumo, kuris taip pa- 
tikdavo moterims. Kai tik Puasonas nusisuko, kepurininkui 
atėjo juokinga mintis pakštelėti Virginijai į kairę akį. Papras- 
tai jis būdavo atsargesnis, tačiau po ginčų apie politiką jam 
užėjo noras rizikuoti, nepaisyti policininko ir atsigriebti ant 
jo žmonos. Šitais godžiais bučiniais, taip įžūliai išvogtais iš 
pat Puasono panosės, jis keršijo jam už Imperiją, pavertusią 
Prancūziją viešnamiu. Bet tąkart jis pamiršo, kad dar yra Žer- 
veza. Ji ką tik perplovė ir iššluostė grindis ir stovėjo prie 

prekystalio, laukdama savo trisdešimties su. Į Lantjė bučinį 
ji visai nereagavo, tarsi tai būtų buvęs savaime suprantamas 
dalykas ir, be to, visai jos neliečiantis. Tačiau Virginijai pa- 
sidarė truputį nejauku. Ji numetė pinigus ant prekystalio. Bet 
Žerveza net nekrustelėjo ir laukė drebėdama iš nuovargio, šla- 
pia ir atstumianti, nelyginant šuo, išlindęs iš kanalizacijos 
vamzdžio. 

— Tai ji jums nieko nepasakė? — galiausiai vargšė moteriš- 
kė paklausė kepurininko. 

— Kas? A-a, Nana!.. Ne, nieko ypatingo. Na ir švelnumas 
šelmės lūpučių, tiesiog saldainėlis! 

Ir Žerveza išėjo suspaudusi saujoje monetas. Jos nukleip- 
tos kurpės žliugsėjo nelyginant sena katarinka, palikdamos ant 
šaligatvio plačius šlapius pėdsakus. 

Žervezos draugeliai visiems aiškindavo, kad ji gerianti no- 
rėdama paskandinti skausmą dėl dukters nuopuolio. Ir ji pati, 
siurbdama prie „Spąstų“ bufeto naminę, tragiškų veidu sa- 
kydavo norinti kuo greičiau nusibaigti nuo šito nuodo. Tomis 
dienomis, kai grįždavo namo nusilakusi kaip kiaulė, ji veb- 
lendavo, kad geria iš sielvarto. Tačiau garbingi žmonės tik 
traukė pečiais: girdėta dainelė — savo nenorą atsitraukti nuo 
butelio suversti sielvartui; kaltas ne sielvartas, o palaidumas. 
Žinoma, iš pradžių jai buvo sunku susitaikyti su Nanos pa- 
bėgimu. Visa, kas joje dar buvo likę padoraus, sukildavo vien 
tai prisiminus: kuriai motinai būtų malonu žinoti, kad gal net 
šią valandėlę pirmas sutiktas vyriškis maigo jos dukterį. Ta- 
čiau Žerveza pernelyg atbuko, jos mintys buvo miglotos, o 
širdis visiškai suniokota, ką jau čia kalbėti apie kančią dėl 
šitos nešlovės. Užeina skausmas ir vėl praeina — ką dabar da- 
rysi. Ji savaitėmis neatsimindavo savo begėdės dukters; bet 
kartais staiga, girtą, o sykiais ir blaivią, ją užplūsdavo begali- 
nė meilė ar nirtulys, nesulaikomas noras pabučiuoti Naną į 
kokią iš vaikystės pamėgtą vietelę arba kaip reikiant ją ap- 
lupti — žiūrint, kokia nuotaika. Galiausiai mintys apie dukters 
nepadorumą ėmė blėsti. Tačiau Nana juk jos nuosava duktė. 
Na, o jei turi nuosavybę, kam gi norisi jos netekti? 

Kai apnikdavo tokios mintys, Žerveza žandaro žvilgsniu 
dairydavosi į šalis. O! Kad tik pamatytų tą savo nenaudėlę, 
bemat parsitemptų namo! Tais metais kvartalas buvo pertvar- 
komas. Tiesė du naujus bulvarus — Mažentos ir Ornano, todėl 
nugriovė senąją Puasonjero užkardą ir išrausė išorinį bulva- 
rą: Čia viskas taip pasikeitė. Dalį Puasonjė gatvės nugriovė. 
Dabar .iš Gut d'Oro vėrėsi plačios, saule užlietos erdvės; O 

vietoje skurdžių lūšnų dabartiniame Ornano bulvare buvo 
pastatytas didžiulis septynaukštis namas, panašus į šventyklą, 
kurio platūs, šviesūs langai, siuvinėtos užuolaidos — viskas by- 
lojo apie prabangą. Tas akinamai baltas namas gatvės gale sa- 
vo šviesų anfilada nutvieksdavo viską aplinkui. Jis pasidarė 
kasdieninių Lantjė ir Puasono ginčų objektas. Kepurininkas be 
galo piktinosi Paryžiaus griovimu; jis kaltino imperatorių, esą 
tasai norįs pristatyti rūmų, o darbininkus iškeldinti į provin- 
priešingai, imperatorius pirmiausia rūpinasi darbininkais ir pa- 
siryžęs nušluoti nuo žemės paviršiaus visą Paryžių, kad tik“ 
juos aprūpintų darbu. Žerveza irgi piktinosi šitomis naujovė- 
mis: dingo suklypusios, pajuodusios priemiesčio lūšnos, prie 
kurių ji buvo taip pripratusi. Bet svarbiausia jos nepasiten- 
kinimo priežastis buvo kita: kvartalas augo, kas valandą gra- 
žėjo, o ji pati vis ritosi žemyn, darydamasi griuvena. Žmogus, 
kuris kapstosi purvyne, nemėgsta ryškios šviesos. Štai kodėl 
Žerveza tiesiog persiusdavo, kai, ieškant dukters, jai tekdavo 
perlipti lentas, apeiti plytų rietuves ar bristi negrįstomis gat- 
vėmis. O užvis labiausiai ją siutino gražusis pastatas Ornano 
bulvare. Panašūs namai lyg tyčia statomi tokioms kekšėms kaip 
Nana. 

Tuo tarpu ją Vis pasiekdavo žinios apie dukterį. Juk vi- 
suomet atsiranda geradarių, kuriems taip ir niežti liežuvį pra- 
nešti nemalonią naujieną. Taip, jai papasakojo, kad Nana jau 
metė savo senį: tai buvo lengvabūdiškas neturinčios patirties 
merginos poelgis. Ji gerai gyveno pas tą poną: jis ją lepino 
ir dievino, ir, jei būtų buvusi gudresnė, būtų galėjusi turėti ir 
laisvę. Tačiau jaunystė paika, ir Nana pabėgo su kažkokiu 
piemengaliu, o su kuo konkrečiai, niekas nežinojo. Buvo ži- 
noma tik viena: kartą vakare, Bastilijos aikštėje, Nana papra- 
šė savo senuko trijų su: atseit norinti užeiti atlikti gamtos rei- 
kalą; sako, tasai iki šiol jos vis dar laukiąs. Padorioje kom- 
panijoje tai vadinasi „nusiplauti angliškai“. Kiti dievagojosi 
matę Naną „Beprotybės salone“ Šapelio gatvėje beraitančią 
kankaną. Tada Žerveza nutarė apeiti visas artimiausias links- 
mybių vietas. Ji nepraleido nė vieno viešo baliaus, užsukdavo 
į kiekvieną šokių salę. Kupo ją lydėjo. Iš pradžių jie domėjo- 
si tik ten besikraipančiomis mergšėmis. Kartą vakare, kai Ku- 
po turėjo kiek pinigų, jie atsisėdo prie stalelio ir išgėrė vy- 
no — šiaip, atsigaivinti ir palaukti, gal užeis Nana. Po mėne- 
sio jie užmiršo dukterį ir vaikščiojo į šokius savo malonumui: 
jiems buvo gera žiūrėti į šokančius žmones. Kiauras valandas 

sėdėdavo pasirėmę alkūnėmis į stalą, kvaito nuo nesibaigiančio 
kojų trypimo ir ne be pasitenkinimo savo drumstomis akimis 
sekė pigias kekšes, kurios sukosi tvankumoje, apšviestos raus- 
vų lempų. 

Vieną lapkričio vakarą jie nusliūkino į „Beprotybės salo- 
ną“ sušilti. Lauke ledinis vėjas taip ir čaižė veidą. Salė buvo 
sausakimša. Žmonių ten knibždėte knibždėjo; jie sėdėjo aplipę 
staliukus, užtvenkę praėjimus, kažkieno rankos ir kojos šmė- 
žavo Ore — tikras skruzdėlynas. Taip, mėgėjai pasistumdyti 
kamšatyje jautėsi čia gana neblogai. Porą kartų apėję salę ir 
neradę nė vienos laisvos vietos, Žerveza su vyru nutarė pa- 
stovėti ir palaukti, kol atsilaisvins koks nors stalelis. Kupo su 
murzina palaidine, ant paties pakaušio atsmaukta sena rieba- 
luota gelumbės kepure su nuplėštu snapeliu mindžikavo nuo 
vienos kojos ant kitos. Stogdengys užstojo praėjimą, ir kažkoks 
liesas vaikinukas, netyčia stumtelėjęs jį alkūne, ėmė valytis 
savo palto rankovę. š 

— Ei tu! — užriko Kupo, išsitraukęs iš burnos pypkę, ku- 
rią spaudė pajuodusiais dantimis.— Gal bent atsiprašysi? Irgi 
mat — nepatinka, kad žmogus nešioja darbo palaidinę! 

Atsisukęs jaunuolis įžūliai nužvelgė stogdengį. 

— Įsidėk sau į makaulę, snargly, kad palaidinė — gražiau- 
sias rūbas, darbininko rūbas!.. Palauk, aš tau parodysiu šluos- 
tinėtis, užsidirbsi tu man porą gerų antausių... Kur tai matyta, 
kad koks pienburnis įžeidinėtų garbingą darbo žmogų! 

Žerveza veltui bandė raminti vyrą. Jis daužė kumščiu į krū- 
tinę ir bliovė: 

— Po šita palaidine plaka tikro vyro širdis! 

Tuo metu vaikinas dingo minioje sumurmėjęs: 

— Ko čia pristojai, murzinas valkata! 

Kupo norėjo jį vytis: tik ir trūko, kad kiekvienas snarglys 
jį įžeidinėtų! Iš visko matyti — dykaduonis. Atėjo čia, kad vel- 
tui pasičiuptų kokią vištą. Kad tik pagavus tą geltonsnapį, o 
paskui jis jau mokės priversti jį atsiklaupti prieš darbo pa- 
laidinę. Tačiau per tokią spūstį buvo neįmanoma prasibrauti. 
Žerveza ir Kupo lėtai sukosi aplink šokančiuosius; žiūrovai 
stovėjo susispaudę trigubu žiedu — įraudę, įkaitę — ir garsiai 
gageno, kai koks vyras šleptelėdavo ant grindų arba kai ko- 
kia moteris, atsismaukus sijonui, rodydavo nuogas šlaunis; ka- 
dangi sutuoktiniai nebuvo aukšto ūgio, jiems teko ištempti kak- 
lus, bet ir tada tematė šokinėjančius šinjonus ir skrybėles. 
Plyšojo dūdų orkestras, grodamas kadrilį; netikslių, tžūkinėjan- 
čių garsų audra drebino salę, šokėjai trypė kojomis keldami 

dulkes, nuo kurių duso dujinių ragelių liepsna. Karštis buvo 
nepakeliamas. 

— Žiūrėk ten! — staiga šūktelėjo Žerveza. 

— Kas gi? 

— Ten, su aksomo skrybėlaite... 

Jie pasistiebė. Į kairę nuo jų sūpavosi juoda skrybėlaitė 
su dviem apsišėrusiom plunksnom — tikras katafalko pliuma- 
žas. Kad ir kaip stengėsi, daugiau nieko, išskyrus šitą skrybėlę, 
jiedu negalėjo įžiūrėti; o skrybėlė šoko kažkokį šėtonišką šo- 
kį, sukosi, dingdavo ir vėl išnirdavo. Kupo ją tai pamesdavo 
patrakusioje žioplių maišalynėje, tai vėl surasdavo, kai tik 
toji stryktelėdavo aukštyn ir vėl sulinguodavo virš žiūrovų 
galvų — taip juokingai ir valiūkiškai, kad visi, žiūrėdami į 
šokančią skrybėlaitę, kvatojo, net nežinodami, kam ji pri- 
klauso. 

— Na ir kas? — paklausė stogdengys. 

— Argi tu neatpažįsti šitų plaukų? — paklausė Žerveza pri- 
slėgtu balsu.— Duodu galvą kirsti — tai ji! 

Kupo ryžtingai nusiyrė per minią. Po velnių! Tikrai Nana! 
O kaip atrodo! Nešvari, po kabaretus nutampyta šilkinė suk- 
nelė, karantys volanų draiskalai, nė mažiausio šaliko ant pečių, 
kad bent kiek pridengtų atsisegusį korsažą su išlaksčiusiomis 
sagomis. Tik įsivaizduokit, šita bjaurybė metė malonų, rūpes- 
tingą senioką ir susidėjo su kokiu nors katinu, kuris greičiau- 
siai ją dar ir plumpina! Ir vis dėlto ji tokia pat šviežutė ir vi- 
liojanti, papurgalvė kaip pudelis, o jos rausvas snukelis tie- 
siog spindėjo po didele valiūkiška skrybėle. 

— Palauk, tu man dar pašoksi! — sumurmėjo Kupo. 

Nana, aišku, nieko nenujautė. Ir ji šoko, ak, kaip ji šoko! 
Kiekviena jos gyslelė virpėjo! Kraipė užpakalį, pritūpdavo su- 
silenkdama vos ne iki žemės ir, trinktelėjusi vieną koją į ki- 
tą, pasiųsdavo ją tiesiai prie partnerio veido — atrodydavo, 
ims ir perplyš pusiau. Žiūrovai apstojo ją ratu, plojo, ir mer- 
giotė visai įsiaudrino: susiglobusi sijonus, atsiplėšusi juos iki 
kelių, sukosi vietoje kaip vilkelis, paskui, šoktelėjusi į šoną, 
išžergdavo kojas vos neliesdama kūnu grindų ir tuojau pat 
pereidavo į kuklų šokį, mušdama smulkų taktą kulneliais, la- 
bai grakščiai kraipydama klubus ir pečius. Taip ir magėjo 
nutempti ją į kokį kampą ir negyvai užbučiuoti. 

Tuo tarpu Kupo, pačiame kadrilio įkarštyje įsigrūdęs tarp 
šokančiųjų, sumaišė pradėtą figūrą, ir jį ėmė koneveikti iš 
visų pusių. 

"-— Sakau gi jums, tai mano duktė! — šaukė jis.— Leiskite 
prieiti! 

Nana išsilenkusi šokio žingsneliu atatupsta artėjo tiesiai 
prie jo, šluodama grindis skrybėlės plunksnomis; ji atstatė už- 
pakaliuką ir šiek tiek jį virpino, kad atrodytų dar labiau gun- 
danti. Stiprus spyris koja pataikė kaip tik į gerą vietą. Nana 
atsitiesė ir pabalo pažinusi tėvus. Na ir nemalonus susitiki- 
mas! 

— Lauk iš čia! — baubė publika. 

Tačiau Kupo, pamatęs dukters kavalierių, atpažino, kad tai 
tas pats skriauznas jaunikaitis, ir į kitus jam buvo nusispjaut. 

— Taip, tai mes! — urzgė jis.— Ką, matyt, nelaukei? Tai 
štai kur mes tave sučiupome, ir dar su šituo geltonsnapiu, ku- 
ris mane įžeidinėja! 

Žerveza, sukandusi dantis, atstūmė vyrą. 

— Nutilk!.. Nėra čia ką taip ilgai aiškinti — tarė ji. 

Ir, priėjusi prie dukters, tėškė du sodrius antausius. Po 
pirmojo nusmuko į šoną skrybėlė, o antrasis ant balto kaip 
marška skruosto paliko raudoną žymę. Nustėrusi Nana neverkė, 
nesispyriojo. 

Orkestras toliau grojo, publika piktinosi ir persiutusi Iė- 
kė: 

— Lauk iš čia! Lauk! 

— Na, paskubėk! — tęsė Žerveza.— Eik prieky! Ir nemėgink 
pasprukti, nes teks nakvoti kalėjime. 

Jaunasis nugeibėlis dingo. Tada Nana — tiesi it styga, dar 
nepajėgdama atgauti kvapo nuo tokios nelaimės — nuėjo pir-. 
ma tėvų. Jei tik pamėgindavo sukti į šoną, smūgis į sprandą 
nukreipdavo durų linkui. Jie išėjo trise, lydimi minios juoke- 
lių ir patyčių, o orkestras, baigdamas groti kadrilį, taip griau- 
dė trombonais, kad atrodė, jog salėje šaudo iš patrankų. 

Gyvenimas vėl įėjo į vėžes. Išmiegojusi neprabusdama dvy- 
lika valandų savo kamarėlėje, Nana visą savaitę elgėsi labai 
padoriai. Ji susikurpė kuklią suknelę ir kepuraitę, surišamą kas- 
pinais po kuodeliu. Pagauta stropumo, ji net pareiškė, kad 
dirbs namie: taip naudingiau, uždarbis priklauso tik nuo pačios, 
be to, nereikėsią dirbtuvėje klausytis įvairiausių šlykštybių; ir 
ji iš tiesų susirado darbo, išdėliojo ant stalo reikiamus įran- 
kius ir pirmomis dienomis keldavo penktą ryto vynioti žibuok- 
lių kotelių. Tačiau, pristačiusi jų keletą grosų, aptingo, ėmė 
išsisukinėti nuo darbo, rankos iš nuovargio nebeklausė — mer- 
gaitė po pusės metų laisvės ir gryno oro buvo atpratusi dirbti 
ir duso tarp keturių sienų. Klijai išdžiūvo, žiedlapiai ir žalias 

popierius apsinešė riebiomis dulkėmis, šeimininkas triskart bu- 
vo užėjęs pas Kupo ir kėlė skandalą reikalaudamas grąžinti 
medžiagas. Nana slampinėjo nieko neveikdama, kentė įprasti- 
nius tėvo niuksus, nuo ryto iki nakties riejosi su motina; abi 
moterys svaidėsi klaikiausiais įžeidinėjimais. Ilgai trukti šitai 
negalėjo, ir dvyliktą dieną šelmė dingo apsitaisiusi savo kuk- 
lia suknele ir kaspinais surišta kepuraite. Lorijė, nemaloniai 
nustebinti Nanos atgailos, raitėsi iš juoko: antras tos pačios 
komedijos veiksmas, antras dingimas, panelė rieda vežime tie- 
siai į Sen Lazarą! Gali sprogti iš juoko. Nanos nereikia moky- 
ti, kaip geriau išnešti kudašių! Jei tėvai taip nori išlaikyti ją 
namie, turėtų kai ką jai užsiūti! 

Prie pašalinių Kupo apsimetinėjo, kad jie net patenkinti 
pagaliau nusikratę tos bjaurybės. O iš tikrųjų jie siuto. Ta- 
čiau ir siutas praeina. Netrukus jie išgirdo, kad Nana trainio- 
jasi čia pat, kvartale. Žerveza aiškino, kad Nana tyčia daro 
gėdą tėvams, todėl ji nenorinti nieko girdėti — ji aukščiau vi- 
so to purvo. Jei dabar sutiktų savo gražuolę, nebeteptų į ją 
rankų! Ji dedanti tašką, viskas, tegu toji stimpa patvory al- 
kana ir sušalusi — ji praeisianti ir net neprisipažinsianti, kad 
tą bjaurybę nešiojusi po širdimi. O Nana tapo visų apylinkės 
balių siela. Ją visur pažinojo — nuo „Baltosios karalienės“ iki 
„Beprotybės salono“. Kai ji pasirodydavo „Monmartre“, žmonės 
lipdavo ant stalų pažiūrėti, kaip ta- mergiūkštė kraipo užpa- 
kaliuką trypdama kadrilį. Ją jau porą kartų buvo išviję iš 
„Raudonosios pilies“, ir dabar .ji tik slampinėdavo ten prie 
durų, lūkuriuodama pažįstamų. „Juodasis rutulys“ bulvare ir 
„Didysis turkas“ Puasonjė gatvėje buvo laikomi padoriais ka- 
fešantanais, ir Nana ten eidavo tik tada, kai būdavo su apati- 
niais baltiniais. Tačiau iš visų pasilinksminimo vietų ją la- 
biausiai traukė „Ermitažas“ — užeiga drėgname, tamsiame kie- 
me ir „Roberas“ — Kadrano akligatvyje; tai buvo nedidelės 
apšnerkštos patalpos, menkai teapšviestos, kur lankytojai jau- 
tėsi laisvai, linksminosi iš visos širdies ir galėjo nesivaržydami 
bučiuotis pakampėse. Nanos reikalai klostėsi labai netolygiai: 
tarytum stebuklinga lazdele mostelėjus, ji pasirodydavo tai 
puošnia suknele, kaip tikra dama, tai skarmaluota, kaip pas- 
kutinė suskretėlė. Nieko sau gyvenimėlis! 

Ne kartą sutuoktiniai Kupo matė dukterį, jų supratimu, to- 
li gražu ne pačiose padoriausiose vietose. Jie nusisukdavo ir 
pereidavo į kitą pusę, kad tik nereikėtų su ja susidurti. Jie 
nė nemanė tapti visos salės pajuokos objektu tik dėl to, kad 
tą bjaurybę parvarytų namo. Tačiau vieną vakarą, apie de- 

šimtą valandą, kai jie jau rengėsi miegoti, kažkas kumščiu 
pabeldė į duris. Tai buvo Nana — ji ramiausiai grįžo namo 
pernakvoti. Viešpatie, kaip ji atrodė! Susivėlusi, apiplyšusi, 
numintais bateliais, — žodžiu, nuskurėlė, kurios vieta elgetyne. 
Pirmiausia ji, aiškus dalykas, gavo pipirų, o paskui puolė prie 
juodos duonos kriaukšlių ir užmigo kaip užmušta, nebaigusi 
kramtyti paskutinio kąsnio. Ir vėl viskas prasidėjo iš pradžių. 
Užteko mergiščiai kiek atsigauti, kai vieną rytą ji vėl išgara- 
vo. Dingo kaip į vandenį — paukštelis išskrido! Ėjo savaitės, 
mėnesiai, atrodė, Nana prapuolė visiems laikams, ir staiga ji 
vėl atsirasdavo — neaišku, iš kur: kartais apdaužyta, kruvina 
ir tokia purvina, kad prie jos būdavo šlykštu net prisiliesti, o 
retsykiais atslinkdavo puošnia suknele, bet taip nusivariusi po 
puotų ir paleistuvavimo, kad vos laikydavosi ant kojų. Tė- 
vams teko priprasti ir prie šito. Mušimas nieko nedavė. Kad 
ir kiek ją tvatino, Nana namus telaikė užeiga, kur galima iki 
valiai atsimiegoti. Ji žinojo, kad už nakvynę teks mokėti — 
ją vėl primuš, tad iš anksto su tuo susitaikydavo, jei nerasda- 
vo kitos išeities. Tačiau nusibosta ir mušti. Tėvas ir motina 
galiausiai susitaikė su nelauktais dukters pasirodymais. Ar ji 
ateina, ar neateina — tas pats, kad tik nepaliktų atvirų durų. 
Dieve mano, žmogus prie visko pripranta, pripratimas — ant- 
ras prigimimas. 

Vienintelis dalykas baisiausiai erzindavo Žervezą: ji nepa- 
kentė, kai duktė pasirodydavo apsivilkusi suknelėmis sų šlei- 
fu ir užsidėjusi skrybėles, papuoštas plunksnomis. Ne, šitokiai 
prabangai čia ne vieta! Tegu Nana ištvirkauja, jei kitaip ne- 
gali, bet tegu grįžta pas motiną apsirengusi kaip dera kukliai 
darbininkei. Suknelės su šleifu drumstė viso namo ramybę: abu 
Lorijė šaipėsi; Lantjė užsidegęs sukosi aplink Naną ir uosti- 
nėjo jos gerus kvepalus; Bošai uždraudė Polinai užeidinėti pas 
tą kekšę ir apžiūrinėti jos skudurus. Žervezą nervino dar ir 
tai, kad po eilinio savo rujojimo 'Nana miegodavo iki vidur- 
dienio kaip užmušta — sumaigyta, susivėlusi, net neištraukusi 
iš plaukų segtukų ir taip išblyškusi, vos bekvėpuojanti, galė- 
jai pamanyti, kad guli numirėlė. Rytais motina kokį penketą 
ar šešetą kartų bandydavo pribakštinti Naną, grasindama iš- 
pilti jai ant pilvo ąsotį vandens, jei nesikels. Žervezą vedė į 
pasiutimą šita graži, jauna, nuo tinginystės ir paleistuvavimo 
riebėjanti pusnuogė mergšė, kuri po savo audringų naktų nie- 
kaip negalėjo prabusti — atrodė, kad ji guli apgirtusi nuo mei- 
lės. Nana pramerkdavo vieną akį, bet tuoj vėl ją užmerkdavo, 
dar plačiau išsikėtodama patale. 

Kartą Žerveza nebeišlaikė ir, išgėdijusi dukterį dėl jos ne- 
doro gyvenimo, paklausė, ar tik Nana nemieganti su visom 
kareivinėm, jei rytais taip ilgai kirmija? Ir, nieko nelaukusi, 
išpildė savo grasinimą — aptaškė šaltu vandeniu krūtinę. Duk- 
tė įsiuto ir, susisupusi į paklodę, šaukė: 

— Užteks, motin, girdi? Nustok pliurpti apie vyrus, ge- 
riau patylėk. Tu gyvenai kaip norėjai, dabar netrukdyk man 
gyventi kaip aš noriu. 

— Ką?.. Ką tu čia šneki? —-suvebleno Žerveza. 

— Taip, aš niekad apie tai nekalbėjau — koks mano reika- 
las?! Bet dabar noriu tau priminti: tu nė kiek nesivaržei, aš 
daug kartų mačiau tave ten, apačioje; kai tik tėvas užknark- 
davo, tu ir išlėkdavai vienais marškiniais... Dabar tau šitai ne- 
bepatinka, bet gal kitoms patinka. Ir duok man ramybę, ne- 
reikėjo pavyzdžio rodyti! 

Žerveza išblyško, rankos pradėjo drebėti, sutrikusi ji ėmė- 
be jokio reikalo trepinėti po kambarį; tuo tarpu Nana įsitaisė 
kniūpsčia ir, apkabinusi rankomis pagalvę, vėl pasinėrė į sun- 
kų miegą. 

Kupo tik burnojo; jam ir minties nekildavo mušti dukterį. 
Jis visiškai atbuko. Ir iš tiesų, jo net blogu tėvu laikyti ne- 
buvo galima, kadangi gėrimas jau buvo atėmęs jam nuovoką, 
kas gerai ir kas blogai. 

Dabar viskas ėjo kaip iš rašto. Kupo gėrė neišsipagirioda- 
mas pusę metų, po to susirgdavo, ir jį gabendavo į Šv. Onos 
ligoninę — tai buvo jam savotiškas atokvėpis, tarytum kelionė 
į kaimą. Lorijė pasišaipydami mėgdavo sakyti, esą ponas gra- 
fas Lakalas vėl išvyko į savo dvarą. Po mėnesio jis išeidavo 
iš ligoninės atsigavęs, pasitaisęs ir netrukus vėl imdavosi sa- 
vo senų įpročių, kol vieną gražią dieną vėl prireikdavo re- 
monto. Per trejus metus jis septynis kartus buvo Šv. Onos li- 
goninėje. Kaimynai tvirtino, kad jis netgi turi ten nuolatinę 
palatą. Bet blogiausia buvo tai, kad Kupo darėsi vis didesnis 
griuvena, ir jau artėjo paskutinioji, kai šita vyno statinė sprogs 
nuo viršaus iki apačios, kadangi jos lankai vienas po kito poš- 
kėjo. 

Liga nepuošė Kupo: jis pasidarė tikra šmėkla! Gėralas jį 
gerai apdorojo. Stogdengio kūnas, permirkęs alkoholyje, susi- 
traukė it tie gemalai, laikomi spirite stikliniuose induose pas 
vaistininkus. Jis taip išdžiūvo, kad pasidarė kaip giltinė. Skruos- 
tai įkrito, iš akių varvėjo pūliai, sakytum nuo apgargėjusių 
bažnyčios žvakių būtų lašėjęs vaškas; vidury pragerto veido 
žydėjo nosis — išpampusi ir raudona kaip bijūnas. Žmonės, ži- 

noję, kad jam vos per keturiasdešimt, šiurpo, kai pamatydavo 
jį slenkant susikūprinusį, linguojantį, pilku kaip žemė veidu. 
Rankos drebėjo vis smarkiau, ypač šokinėjo dešinioji, ją pur- 
tė tarsi pagautą karštinės; būdavo dienų, kai, norėdamas prie 
lūpų prinešti stiklinę, Kupo turėdavo sugriebti ją abiem ran- 
komis. Ak, tas prakeiktas drebulys! Tai vienintetis dalykas, 
kuris dar jį jaudino, o visa kita buvo nesvarbu! Jis įniršęs 
keikė savo rankas. Kartais valandų valandas nenuleisdavo nuo 
jų akių, tylėdamas stebėdavo, kaip jos, nelyginant varlės, šo- 
kinėja; stogdengys jau net nebeširdo, atrodė, troško perprasti, 
koks vidinis mechanizmas verčia jas šokti. Kartą vakare Žer- 
veza užtiko vyrą kaip tik tuo užsiėmusį ir pamatė, kaip dvi 
stambios ašaros nusirito jo susiraukšlėjusiais "skruostais. 

Paskutinę vasarą, kai Nana dar atsivilkdavo pas tėvus iš- 
simiegoti, Kupo visai sukriošo. Nepažįstamai pasikeitė jo bal- 
sas, atrodė, kad naminė išdegino jam gerklę. Vieria ausimi jis 
apkurto. Paskui; per kelias dienas, nusilpo regėjimas: kad ne- 
nusiristų nuo laiptų, jam tekdavo laikytis turėklų. Taigi svei- 
kata jį visiškai paliko. Kupo kamavo klaikūs galvos skausmai 
ir svaigulys; tuomet viskas jo akyse sukdavosi ir dvejindavosi. 
Paskui mėšlungis pradėjo traukti rankas ir kojas, iš skausmo 
jis blykšdavo, puldavo ant kėdės ir kelias valandas išsėdėdavo 
kaip apdujęs;: po vieno tokio priepuolio jo ranka visą dieną 
buvo lyg paraližuota. Keletą kartų jam teko net gulti į lovą; 
susirietęs į kamuolį, sukosi į antklodę ir kvėpavo garsiai, su 
pertrūkiais, tarytum sergantis gyvulys. Paskui imdavo šėlti kaip 
Šv. Onos ligoninėje. Neramus, pilnas įtarinėjimų, jis kliedėda- 
vo, voliodavosi iš nirtulio ant grindų, plėšdavo nuo savęs dra- 
bužius, mėšlungiškai kramtydavo baldus. Kitais kartais krisda- 
vo į ašaringą graudulį, verkšlendavo kaip mergiūkštė, raudo- 
davo ir dejuodavo, kad jo niekas nemyli. Kartą, drauge 
grįžusios namo, Žerveza ir Nana nerado jo lovoje. Jo vietoje 
gulėjo susuktas čiužinys. Galiausiai aptiko jį įsispraudusį pa- 
lovėj; Kupo iš siaubo kaleno dantimis ir tikino, kad kažkokie 
niekšai grasinę jį nužudyti. Moterims teko jį paguldyti ir ra- 
minti lyg vaiką. 

Kupo „pripažino vienintelį vaistą: susipilti į gerklę butelį 
naminės; degtinė, kaip lazdos smūgis, pastatydavo jį ant kojų. 
Kasryt tokiu būdu jis gydėsi nuo kosulio. Atmintis jau seniai 
buvo atbukinta, makaulė visai tuščia, bet užtekdavo vos vos 
tvirčiau pasijusti, ir jis pradėdavo iš savo ligos tyčiotis. Ką 
jūs, jis savo gyvenime dar nėra sirgęs! Žodžiu, jis jau visai 
galavosi, bet nesiliovė tvirtinti, kad yra sveikas kaip jautis. 

Jis ėmė net nusišnekėti. Kai, nežinia kur prasivalkiojusi, Na- 
na po pusantro mėnesio grįždavo namo, Kupo atrodydavo, kad 
ji kokiu reikalu buvo išėjusi pusvalandžiui. Paskui dar gražiau. 
Sutikęs dukterį gatvėje su kokiu kavalieriumi, jis jos nepa- 
žindavo, ir mergiotė šaipėsi jam tiesiai į akis. Dabar jai tėvas 
buvo tuščia vieta. 

Stojus pirmiesiems šalčiams, Nana vėl pabėgo pasakiusi, 
kad eina į krautuvę nusipirkti keptų kriaušių. Ji jautė žiemos 
artėjimą, ir jai visai nesinorėjo kalenti dantimis žiūrint į ne- 
kūrentą krosnį. Tėvai ją apšaukė kiaule, bet tik dėl to, kad 
nesulaukė keptų kriaušių. Mergiščia dar grįš, juk aną žiemą 
ji pirko pakelį tabako ištisas tris savaites. Tačiau ėjo mėnesiai, 
o Nana nesirodė. Matyt, toli nurisnojo. Atėjo birželis — ji ne- 
grįžo ir atšilus. Viskas baigta, ji tikriausiai bus radusi pastogę 
ir valgį. Ir vieną dieną, kai jiems buvo ypač striuka, jie par- 
davė už šešis su geležinę dukters lovą, o pinigus Sent Uene 
pragėrė. Dievaži, toji lova tik trukdė. 

Vieną liepos rytą Virginija pasišaukė praeinančią Žervezą 
ir paprašė padėti suplauti indus: vakar Lantjė vaišino du sa- 
vo bičiulius. Kai Žerveza vargo su riebalais apaugusiais in- 
dais, kepurininkas, trainiojęsis po krautuvę, staiga jai šūk- 
telėjo: 

— Žinote, motinėle, aš aną dieną mačiau Naną! 

Virginija, sėdėjusi už prekystalio ir niūriai žvelgusi į tuš- 
tėjančius stalčius bei vazas, piktai papurtė galvą. Ji dar tvar- 
dėsi, kad ko per daug nepasakytų, tačiau tie jo susitikimai 
jau darėsi įtartini: Lantjė per dažnai pradėjo matyti Naną. O! 
Ji už jį galvos nedėtų — jei tokiam bobišiui įstrigs į galvą 
koks sijonas, visko gali atsitikti. Tą valandėlę įėjo ponia Le- 
ra; pastaruojų metu ji labai susidraugavo su Virginija, kuri 
jai atverdavo visą širdį. 

— Naną? įIš tolo ar iš arti ją matėte? — kaip visada žais- 
mingai paklausė našlė. 

— O! Žinoma, iš tolo,— atsakė kepurininkas, juokdamasis 
ir sukdamas ūsus.— Ji važiavo karietoje, o aš minkiau pur- 
vą... Tikrai, prisiekiu! Jos taip lengvai nebepasieksi! Dabar ji 
turi reikalų tik su turtuolių sūneliais. Tikri laimės kūdikiai, ką 
ir kalbėti! | 

Jo akys sužibėjo, ir, atsisukęs į Žervezą, kuri krautuvės ga- 
le šluostė lėkštę, jis tęsė: 

* — Ji važiavo karietoje, apsitaisiusi prabangiausiais drabu- 
žiais!.. Iš pradžių aš jos nepažinau: tikra aukštuomenės dama! 
Snukutis šviežias kaip gėlelė, o dantukai taip ir šviečia bal- 

tumu. Ji pati man pamojavo pirštinaite... Sako, kad ji pasigavo 
vikontą. Taip, aukštai ji pakilo! Dabar jai į mus visus nusi- 
spjaut, pasisekė nenaudėlei... Bet kokia ji žavinga! Ne, jūs net 
įsivaizduoti negalite, kokia ji lėlytė! 

Žerveza vis trynė tą pačią lėkštę, nors ši seniai blizgėjo 
kaip veidrodis. Virginija sėdėjo labai susirūpinusi: ji nežino- 
jo, kaip reikės apmokėti dvi sąskaitas, kurių mokėjimo laikas 
baigiasi rytoj; tuo tarpu Lantjė, storas ir baltas, tarytum būtų 
permirkęs cukrumi, ir toliau putojo entuziazmu išsipusčiusioms 
gražuolėms, jo balsas nerūpestingai aidėjo apytuštėje krautu- 
vėje, iš kurios jau dvelkė žlugimu. Taip, kepurininkui dar li- 
ko praryti keletą mėtinių pastilių, sučiulpti keletą ledinukų, 
ir Puasonų prekybai ateis galas. Staiga Lantjė kitoje gatvės pu- 
sėje pamatė policininką: jis ėjo tarnybą — žingsniavo iki kak- 
lo užsisagstęs, ant šlaunies kabaravo špaga. Tai dar labiau pra- 
linksmino Lantjė: £ 

— Na ir atrodo šiandien Badengas! — tarė jis Virginijai, 
rodydamas į jos vyrą.— Atsargiai! Vaikšto per daug suspaudęs 
užpakalį. Gal jam ten įstatė žiūronus, kad matytų, kas vyksta 
už jo nugaros. 

Kai Žerveza grįžo namo, Kupo sėdėjo ant lovos krašto, įbe- 
dęs sustingusias akis į grindis. Po vieno priepuolio jis visai 
pakvaišo. Ji atsidrėbė ant kėdės, pribaigta nuovargio, rankos 
bejėgiškai nusviro žemyn, išilgai baisiausiai nešvaraus sijono. 
Kokį ketvirtį valandos ji tylėdama sėdėjo priešais vyrą. 

— Aš išgirdau naujieną, — pagaliau sumurmėjo ji.— Žmonės 
matė tavo dukterį... Taip, tavo duktė išsipuošusi kaip tikra 
ponia, jai mūsų nereikia. Ji laiminga, štai kaip jai pasisekė... 
Dieve mano! Kažin ką atiduočiau, kad galėčiau atsidurti jos 
vietoje. 

Kupo tebežiūrėjo į grindis. Paskui pakėlė girtuoklystės nu- 
niokotą veidą ir idiotiškai išsiviepė. 

— Paklausyk, ožkyte, aš tavęs nelaikau... Kai nusiprausi, 
tu dar ne tokia prasta. Žinai, kaip sako, ir prasčiausia prekė 
randa pirkėją... Pabandyk, gal pataisysi savo reikalus! 

„Tai atsitiko turbūt šeštadienį, praėjus buto nuomos mokes- 
Člo terminui, apie sausio dvyliktą ar tryliktą dieną, — Žerveza 

tiksliai nežinojo. Jos galvoje viskas susimaišė, kadangi ištisą 
amžinybę burnoje neturėjo jokio karštimo. Na ir pragariška 
pasitaikė savaitė! Namie buvo tuščia kaip iššluota — dviejų 
duonos kepalų, pirktų antradienį, užteko iki ketvirtadienio, už- 
vakar Žerveza dar rado užsimetusią plutą, bet štai beveik dvi 
paros, kai burnoje neturėjo nė trupinio ir beviltiškai ieškojo 
bufete ko nors valgomo. Ji tvirtai žinojo viena: kad lauke šu- 
niškas oras, kad šaltis skverbėsi iki pat kaulų, o dangus juo- 
das kaip .keptuvė, bet niekaip nepratrūksta sniegu. Kai ateina 
žiema ir žarnas sutraukia badas, gali veržti diržą, gali neverž- 
ti — sotesnis vis tiek nebūsi! ' — 

O gal vakare Kupo parneš pinigų? Lyg sakė, kad dirba. Gal 
ir taip. Nors Žerveza daug kartų buvo užkibusi ant šito kab- 
liuko, vis dėlto ir šįkart su viltimi ėmė laukti pinigų. Ji tu- 
rėjo tiek nemalonumų su klientais, kad dabar jai nebepatikė- 
davo skalbti net pašluosčių; viena pagyvenusi ponia, pas ku- 
rią ji dirbo padiene darbininke, neseniai išvijo ją dėl to, kad 
išmaukė visas jos gėrimų atsargas. Ji tapo niekam nebereika- 
linga, taip sakant, buvo nurašyta, ir širdies gilumoje dėl šito 
nė kiek nesigraužė, kadangi buvo pasiekusi tokią ribą, kai 
lengviau nustipti badu nei pajudinti pirštą. Na ką gi, jei Kupo 
parneš atlyginimą, jie suvalgys ko nors karšto. Laukdama vy- 
IO, ji gulėjo ant čiužinio; iki vidurdienio dar toli, o kai guli, 
ne taip šalta ir ne taip norisi valgyti. 

Savo paklotą Žerveza vadino čiužiniu; iš tikrųjų tai buvo 
šiaudų krūva, suversta kampe. Lova ir patalai senokai nuke- 
liavo pas sendaikčių supirkėją. Pirmiausia ji praardė čiužinį 
ir, kai pasidarydavo labai striuka, saujomis traukdavo iš jo vil- 
ną, kišdavo po prijuoste ir eidavo į Beliomo gatvę pardavinė- 
ti po dešimt su už svarą. Išmėsinėjusi čiužinį, vieną rytą ji 
pardavė ir jo užvalkalą, o už gautus trisdešimt su nusipirko 
kavos. Po čiužinio iškeliavo pagalvės. Liko tik medinė lova, 
kurią išnešti kliudė Bošai: pastebėję, kad pardavinėjami bal- 
dai — namo savininko garantija, jie būtų sukėlę ant kojų vi- 
sus gyventojus. Ir vis dėlto kartą vakare, nutaikę minutę, kai 
Bošai turėjo svečių, Kupo tylutėliai ištempė lovą dalimis: ga- 
lus, kojas, rėmą. Gavę dešimt frankų, jie tris dienas šiaip taip 
sukosi. Drobinis maišas iškeliavo paskui čiužinį; taip jie par- 
davė paskutinį savo daiktą, ant kurio miegodavo, užtat po pa- 
ros badavimo iki soties prisikirto duonos. Dabar jie sustūmė 
į kampą šiaudgalius, ir šitas pakraikas buvo nė kiek ne pras- 
tesnis už čiužinį. 

Šitoje šiaudų krūvoje Žerveza ir gulėjo — apsirengusi, su- 

sirietusi, rankas sukišusi po suplyšusiu sijonu, kad tik būtų 
bent kiek šilčiau. Akys. išplėstos, galvoje sukosi niūrios min- 
tys. Ne, velniai griebtų, gyventi be maisto negalima! Alkio ji, 
tiesa, nebejautė — skrandyje buvo sunku, tarytum pripilta švi- 
no, o makaulė net spengė nuo tuštumo. Žinoma, tokia elge- 
tiška lindynė tikrai negalėjo žadinti linksmų minčių. Tikra 
šuns būda, kurioje ne kiekvienas šuo užsibūtų, antai levrečių, 
taip oriai su gūnelėmis vaikščiojančių gatvėse, čia ir pririštų 
neišlaikytum. Išblukusios Žervezos akys klaidžiojo po plikas 
sienas. Lombardas jau seniai viską prarijo. Teliko komoda, sta- 
las ir kėdė; beje, komodos stalčiai ir marmurinis viršus buvo 
išgaravę paskui lovą. Kambario sienos buvo kaip po gaisro: 
ištirpo visos smulkmenos, net kišeninis laikrodis, kainavęs dvy- 
lika frankų, net šeimos fotografijos, kurių rėmelius nupirko 
"viena skudurininkė, šauni moterėlė, kuriai Žerveza sunešė vi- 
sokią smulkmę — puodus, laidynę, šukas ir, gavusi nuo dviejų 
iki penkių su, grįždavo namo su duonos gabalu rankoje.- Liko 
tik sulūžusios žnyplės žvakių dagčiui nugnybti, už kurias nie- 
kas nedavė nė vieno su. O kad atsirastų šiukšlių, dulkių ir at- 
matų supirkėjas! Žerveza kaipmat atidarytų krautuvę — put- 
vo kambaryje per akis! Voratinkliai užtraukė visas kertes. Tie- 
sa, ji buvo girdėjusi, kad voratinklį gerai dėti ant žaizdų, ta- 
čiau dar nė vienas komersantas jų nesuperka. Pametusi viltį 
ką nors parduoti, Žerveza nusisuko į langą ir dar labiau su- 
sirietė ant šiaudų; jau verčiau žiūrėti į apniukusį, sniego pri- 
tvinkusį dangų, nors vien nuo jo vaizdo šaltis smelkiasi iki 
pat kaulų smegenų. 

Ak, kiek galvos kvaršinimo! Beje, kuriam galui taip jau- 
dintis ir kimšti į smegeninę visokius niekus?! Kad taip galėtų 
kiek pasnausti! Tačiau niekaip nepavyko nuginti minties apie 
skolą už butą. Savininkas Maresko pats vakar buvo užėjęs ir 
grasino išmesti juos į gatvę, jei per savaitę neužmokės. Kupo 
buvo skolingi už pusmetį. Na ir tegu meta, vargu ar pavar- 
tėje bus blogiau! Tikras niekšas: pats vaikšto su šiltu paltu ir “ 
vilnonėmis pirštinėmis, o iš skurdžių reikalauja nuomos mo- 
kesčio, lyg kiekvienas turėtų slepiamų santaupų. Velniai grieb- 
tų! Jei tik turėtų pinigų, ji čia nesismaugtų badu, o kaipmat 
prikimštų pilvą kokio ėdesio! Tikrai tas storapilvis per daug 
sau leidžia, jis jai va kaip įsiėdęs. Eina jis po velnių! Ne ką 
geresnis ir tas gyvulys Kupo — nespėja uždaryti durų, o jau 
puola ją kumščiais. Ir ji pasiuntė savo vyrą paskui šeiminin- 
ką. Reikia manyti, velnyne vietos yra užtektinai, mat ji ten 
siųsdavo be išimties visus — tiek jai įkyrėjo ir žmonės, ir pats 

gyvenimas. Ji pasidarė tikras atpirkimo ožys. Kupo įsitaisė 
lazdą, kurią vadino vytine asilėms pakabinti. Kad kas būtų 
mates, kaip jis vaikydavo savo šeimininkę! Žerveza po tos 
pirties būdavo visa šlapia. Beje, ir ji nebuvo tokia jau klusni 
avelė — draskėsi ir kandžiojosi iš paskutiniųjų. Jie taip tva- 
tydavosi tuščiame kambaryje, kad atmušdavo vienas kitam net 
norą valgyti. Tačiau galiausiai ji liovėsi kreipti dėmesį į mu- 
šimą, kaip, beje, ir į visa kita. Kupo galėdavo kiauras savaites 
dykinėti, neišsipagiriodamas girtuokliauti, o paskui vanoti jai 
kailį iki sąmonės netekimo — ji prie wisko priprato ir laikė 
vyrą ne blogesniu už įkyrią musę. Ji tik pasiųsdavo :jį vel- 
niop. Taip, velniop, šitą purviną kiaulę velniop! Velniop ir 
Lorijė,-ir Bošus, ir Puasonus! Velniop kaimynus, kurie ją nie- 
kina! Velniop Paryžių! Ji su didžiausiu abejingumu nusisuko 
nuo visko ir nuo visų, jautėsi patenkinta ir net atsikeršijusi. 
Žmogus prie visko pripranta, deja, dar niekas nėra pripra- 
tęs išsiversti be maisto. Badas — vienintelis dalykas, kuris dar 
jaudino Žervezą. Į visa kita jai buvo nusispjaut — na ir kas, 
kad pasidarė paskutinė iš paskutinių, kad nusirito į patį dug- 
ną ir žmonės, praeidami pro ją, su pasidygėjimu nusisuka. Žmo- 
nių pažeminimai, grubumas jos nežeidė, tačiau nepakenčiamai 
gurgė pilvas. Ji jau seniai nesigviešė skanėstų, rijo viską, kas 
tik pasitaikydavo. Dabar ji susirengdavo tikrą puotą tą dieną, 
kai galėdavo už keturis su nusipirkti svarą mėsos atraižų, spė- 
jusių apdžiūti ir patamsėti ant mėsinės prekystalio; pridėjusi 
kuo daugiau bulvių, ji viską troškindavo gilioje keptuvėje. 
Arba iš jaučio širdies marmalindavo bjaurią buzą ir su pasi- 
gardžiavimu šveitė. Kartais pasitaikydavo turėti vyno, ir ji, 
pritrupinusi į jį duonos, valgė šitą mutinį, tinkantį nebent pa- 
pūgai. Nusipirkti už du su itališko sūrio, saiką pigių obuolių 
ar stiklinę džiovintų pupelių, kurias ji virdavo vandeny, — to- 
kio malonumo ji negalėdavo dažnai sau leisti. Žerveza netgi ei- 
davo į įtartinas landynes, kur už vieną sų nusipirkdavo krūvą 
žuvies kaulų, sumaišytų su pašvinkusios mėsos liekanomis. Ji 
nusirito dar žemiau — prašinėdavo gailestingesnių restoranų 
savininkų duonos plutgalių, o namie juos šutindavo 'ant kai- 
myno viryklės. Galiausiai ji prisigyveno iki to, kad rytais, 
prieš pasirodant šiukšlininkams, rausdavosi kartu su šunimis 
atmatų dėžėse prie turtingų prekybininkų durų; kartais pakliū- 
davo išėdų nuo jų „stalo — papuvęs melionas, pašvinkusios 
skumbrės arba muštas kotletas, kurio kaulelį Žerveza rūpestin- 
gai ištyrinėdavo — ar nesiraito kirmėlės. Taigi štai kaip ji nu- 
sirito. Aišku, delikatiems žmonėms šlykštu apie tai ir pagal- 

voti, tačiau įdomu, ką jie užgiedotų, jei kokias tris paras tek- 
tų pabadauti? Greičiausiai pasitursintų keturpėsti ir imtų raus- 
tis šiukšlyne. O! Tas lėtas skurdžių merdėjimas, tos tuščio 
skrandžio kančios, kai žmogus, kaip išbadėjęs vilkas, puola 
bet kokį grobį, net dvėselieną, ir viskas vyksta didžiuliame, 
auksu žėrinčiame Paryžiuje! Sunku patikėti, kad kadaise Žer- 
veza ne kartą persivalgydavo riebios žąsienos! Dabar jai teli- 
ko apsilaižyti tai prisiminus. Kartą Kupo nukniaukė iš jos dvi 
monetas, atidėtas duonai, ir jas pragėrė; Žerveza buvo tokia 
alkana, kad, netekusi kąsnio, klaikiai persiuto ir vos nenudo- 
bė vyro kastuvu. 

Žerveza ilgai žvelgė į blankų dangų ir galiausiai užmigo 
sunkiu, neramiu miegu. Ji sustiro, ir jai prisisapnavo, kad pra- 
trūko debesys ir sniegas pasipylė tiesiai ant jos. Staiga mo- 
teris pašoko pažadinta neaiškaus nerimo. Viešpatie! Nejaugi 
jau miršta? Drebėdama, apdujusi, ji pamatė, kad lauke dar 
šviesu. Negi taip ir nesutems? Kaip lėtai slenka laikas, kai 
burnoje nė aguonos grūdo! Alkis irgi prabudo ir vėl ėmė ją 
kankinti. Nudribusi ant kėdės, nuleidusi galvą, ji sukišo ran- 
kas tarp kelių, kad bent kiek sušiltų, ir ėmė galvoti apie bū- 
simus pietus. Ji jau leido Kupo nešamus pinigus. Ji pirks vi- 
są kepalą duonos, litrą vyno, dvi porcijas skrandžio, paruošto 
lionietiškai... Dėdulės Bazūžo laikrodis su! gegute sukukavo tris 
kartus. Tik trys valandos! Žerveza pravirko. Ne, jai neužteks 
jėgų laukti iki septynių. Ji visu kūnu siūbavo kaip maža mer- 
gytė, kuri stengiasi užliūliuoti savo pirmą didelį skausmą, ir, 
susilenkusi dvilinka, rankomis spaudė pilvą, kad ne taip jaus- 
tų alkį. Taip, lengviau gimdyti negu badauti! Alkis neatlėgo; 
ji pašoko ir ėmė greitai vaikščioti iš kampo į kampą, tikėda- 
masi numaldyti jį, nelyginant verkiantį kūdikį. Gerą pusva- 
lantį ji blaškėsi po tuščią kambarį. Paskui sustojo kaip įbesta, 
įsmeigė akis į vieną tašką. Buvę nebuvę! Ji pasirengusi Lorijė 
net padus bučiuoti, kad tik, paskolintų dešimt su. 

Žiemą toje laiptinėje, kur gyveno Žerveza, vargetų laipti- 
nėje, badmiriautojai nuolat skolinosi -vieni iš kitų tai dešimt, 
tai dvidešimt su ir kaimyniškai vieni kitiems kiek galėdami 
padėdavo. Bet jie greičiau būtų mirę iš bado negu kreipęsi į 
Lorijė, kadangi tų šykštuolių jokia svetima bėda nesuminkš- 
tinsi. Žervezai teko sukaupti visas jėgas, kol įsidrąsino prieiti 
prie jų durų. Koridoriuje jai buvo taip baisu, kad pasibeldusi 
jau pajuto palengvėjimą — kaip žmogus, pagaliau išdrįsęs pa- 
skambinti į dantisto duris. | 

— Įeikite! — pasigirdo šaižus grandinėlių meistro balsas. 

Kaip pas juos gera! Liepsnojo žaizdras, ir jo ryški šviesa 
apšvietė siaurą dirbtuvę, kur ponia Lorijė grūdino aukso vie- 
lą. Išprakaitavęs Lorijė litavo grandinėlės žiedelius. Kambary- 
je kvepėjo kopūstų sriuba, kuri marmėjo ant viryklės; iš puo- 
do sklido toks skanus kvapas, kad Žervezai vos nepasidarė 
bloga. 

— A-a, tai jūs, — burbtelėjo ponia Lorijė, net nepakvietusi 
sėsti. — Ko jums? 

Žerveza tylėjo. Šią savaitę jokių didelių nesusipratimų su 
Lorijė neturėjo. Tačiau kai prie krosnies pamatė patogiai įsi- 
taisiusį ir su šeimininkais plepantį Bošą, prašymas paskolinti 
dvidešimt su taip ir įstrigo gerklėje. Šitas niekšelis visada at- 
rodo taip, lyg iš visų šaipytųsi. Snukis apvalus kaip užpakalis, 
burna primena skylę, o skruostai taip išsipūtę, kad net nosies 
nematyti — sėdynė, ir tiek! 

— Ko jums? — pakartojo klausimą ponas Lorijė. 

— Ar jūs nematėte Kupo? — pagaliau išvebleno Žerveza— 
Pamaniau, gal pas jus... 

Šeimininkai ir durininkas sukrizeno. Na, žinoma, jie ne- 
matę Kupo. Jie jam retai pastatą gėralo, ir Kupo pas juos už- 
eiti nemėgsta. Žerveza sukaupė paskutines jėgas ir mikčioda- 
ma kalbėjo toliau: . 

— Jis žadėjo grįžti... Jis turi parnešti pinigų... Man būti- 
nai reikia kai ką nusipirkti... 

Stojo sunki tyla. Ponia Lorijė įnirtingai pūtė žaizdre ugnį; 
jos vyras įbedė nosį į grandinėlę, kuri tarp jo pirštų vis il- 
gėjo; o Bošas išsiviepė lyg mėnulis, jo burna taip suapvalėjo, 
kad norėjosi įkišti į ją pirštą — šiaip, iš smalsumo. 

— Man užtektų dešimties su,— vos girdimai sušnibždėjo 
Žerveza. 

Jokio garso. 

— Ar negalėtumėte paskolinti dešimt su?.. Tikrai aš jums šį 
vakarą grąžinsiu! 

Ponia Lorijė atsisuko ir įdėmiai pažvelgė į ją. Na ir gud- 
ruolė, tikisi taip lengvai juos apgauti! Šiandien išgaus dešimt 
su, rytoj — dvidešimt, ir nebus galo prašinėjimams. Tai jau 
ne, nieko nepeš! 

— Bet jūs žinote, mano brangioji, kad mes neturime pini- 
gų! — sušuko ji.— Galiu išversti kišenes. Nors pati mane ap- 
ieškokite... Žinoma, mes mielai duotume... 

— Mielai duotume,— sumurmėjo ir Lorijė— O kai nėr, nie- 
ko nepadarysi. 

Zerveza nusižeminusi linksėjo galvą, tačiau vis dar nėjo. 

Ji vogčiomis žvilgčiojo į auksą — į aukso vielelės ryšelius, 
kabančius ant sienos, į aukso siūlą, kurį iš visų jėgų traukė 
„per tempimo prietaisą ponia Lorijė, į aukso grandinėlės nare- 
lius, slystančius per gumbuotus meistro pirštus. Jai toptelėjo 
mintis, kad geriems pietums šito nekenčiamo juosvo metalo 
reikėtų visai nedaug. Kad ir kaip tądien dirbtuvė buvo nešva- 
ri — pilna anglių dulkių, alyvos dėmių ir visur besimėtančių 
geležgalių, ji Žervezai pasirodė turtinga ir nuostabi, kaip mai- 
neivos krautuvė. Ji įsidrąsino tyliai pakartoti: 

— Aš jums juos grąžinsiu, tikrai grąžinsiu... dešimt su ne 
taip daug, jūs nenuskursite. 

Ji nenorėjo prisipažinti, kad nuo vakardienos nieko neval- 
giusi, ir dėl to ant širdies buvo dar sunkiau. Pakirto kojas, ir 
ji nutilo bijodama pravirkti. 

-— Būkite tokie geri..— vėl sušnibždėjo ji— Jūs nežinote, 
jūs negalite žinoti... Štai prie ko priėjau. Dieve mano! Prie 
ko!.. , 

Tuomet vyras ir žmona Lorijė kietai sučiaupė lūpas ir reikš- 
mingai susižvalgė.. Tai Šlubė jau elgetauja! Gražiau nė būti 
negali! O šito tai jie jau nepakęs! Jei būtų žinoję, būtų papras- 
čiausiai nejsileidę: su elgetautojais reikia būti budriam, jie 
ateina sugalvoję kokią dingstį, o paskui išmauna pasigriebę 
kokį vertingą daiktą. Juo labiau kad pas juos yra ką kniaukti. 
Kyštelėsi šen ten pirštus ir išsineši saujoje aukso, ir turi tris- 
dešimt keturiasdešimt frankų be jokio vargo. Jie jau ne kartą 
įtarė kažką negera, pastebėję, koks keistas pasidaro Žervezos 
veidas, kai ji spokso į auksą. Šįkart jie neišleis jos iš akių. 
Ir, matydamas, kad Žerveza priėjo dar arčiau ir atsistojo ant 
medinių grotelių, grandinėlių meistras, neatsakydamas į jos 
prašymą, piktai suriko: 

— Ei, atsargiau jūs ten! Vėl ant padų išsinešite aukso plau- 
šelių... Tikrai, sakytum, tyčia jie ištepti riebalais — viskas prie 
jų taip ir limpa. 

Žerveza lėtai atsitraukė. Akimirką atsirėmė į etažerę ir, pa- 
mačiusi, kad ponia Lorijė apžiūrinėja jos rankas, ji išskėtė 
pirštus ir ištarė tingiai, nė kiek nesumišusi, tarsi seniai pripra- 
tusi prie įžeidimų: 

— Aš. nieko nepaėmiau, galite pažiūrėti. 

Ir Žerveza išėjo, kadangi nuo stipraus kopūstienės kvapo 
ir malonios kambario šilumos jai pasidarė bloga. 

Lorijė, žinoma, jos nelaikė: Laimingos kelionės! Tegu juos 
perkūnas trenkia, jei -dar kartą jai atidarys! Jie gana prisi- 
žiūrėjo į jos snukį ir neturi jokio noro matyti svetimo skur- 

do, ypač jei šitas skurdas visiškai pelnytas. Ir Lorijė salo nuo 
piktdžiugiškos minties: jie štai sėdi šiltai prikūrentame kam- 
baryje, o ant viryklės klega skani sriuba... Bošas dar patogiau 
atsidrėbė ir taip išpūtė žandus, -kad jo juokas pasidarė tiesiog 
nepadorus. Visi trys jautėsi atsikeršiję už buvusį Šlubės iš- 
puikimą, už jos žydrą skalbyklą, už baliukus ir visa kita. Taip 
jai ir reikia! Štai puikus pavyzdys, kuo baigiasi rajumas. Po 
paraliais visus smagurius, tinginius ir paleistuves! 

— Kur tai matyta! Vaikšto ir prašinėja dešimt su! — į Žer- 
vezos pusę šūktelėjo ponia Lorijė.— Taip aš jai ir duosiu de- 
šimt su — išgrauš! Kad pragertų?! 2 

Žerveza vos vilkosi koridoriumi — nusilpusi, nusiminusi, su- 
gniužusi. Pasiekusi savo duris, ji delsė įeiti — kambarys ją 
baugino. Be to, judant ne taip šalta ir laikas greičiau eina. 
Eidama pro sandėliuką po laiptais, kur glaudėsi tėtušis Briu, 
žvilgtelėjo vidun — ten dar vienas, kuriam žarna žarną ryja, 
dar vienas vargšelis, jau tris dienas nieko nevalgęs; tačiau jo 
ten nebuvo, ir Žerveza pajuto pavydą: matyt, kas nors bus jį 
pasikvietęs. Paskui, susilyginusi su Bižarų durimis, netikėtai 
išgirdo aimanas; ji įėjo, kadangi raktas visada kyšodavo durų 
spynoje. | " 

— Kas atsitiko? — paklausė ji. 

Kambaryje buvo labai švaru. Matyt, Lali dar rytą buvo iš- 
šlavusi grindis ir viską sutvarkiusi. Bižarų namuose iš -visų 
jėgų siautėjo vargas, išnešė paskutinius skarmalus, stengėsi 
užgriozdinti kampus krūvomis šiukšlių, tačiau Lali vaikščioda- 
vo iš paskos ir be perstojo viską valė, plovė, trynė, ir kam- 
baryje darėsi netgi jauku — nepaisant skurdo, visur jautėsi rū- 
pestingos šeimininkės ranka. Tą dieną abu jos vaikeliai, An- 
rietė ir Žiulis, buvo susiradę senų paveikslėlių ir ramiausiai 
juos karpė kampe. Tačiau Žerveza nustėro pamačiusi, kad Lali 
guli savo siauroje sudedamojoje lovelėje išbalusi kaip drobė, 
iki pat smakro užsitraukusi antklodę. Lali lovoje?! Vadinasi, 
ji ne juokais susirgo. 

— Kas tau? — sunerimusi paklausė Žerveza. 

Lali nebedejavo. Lėtai pakėlė bekraujus vokus ir pamė- 
gino nusišypsoti, tačiau lūpos tik konvulsiškai- virptelėjo. 

— Nieko, — vos girdimai ištarė ji, — tikrai nieko! — Paskui 
užsimerkė ir, sukaupusi jėgas, pridūrė: — Aš taip pavargau 
per šitas dienas ir štai, matote, tinginiauju, vartausi lovoje. 

Ir jos vaikiškas melsvomis dėmėmis išpiltas veidelis įgavo 
tokią skausmingą išraišką, kad Žerveza pamiršo visas savo bė- 
das ir, sudėjusi rankas, puolė ant kelių prie mergaitės love- 

lės. Visą mėnesį Lali vaikščiojo laikydamasi sienų ir neatsi- 
tiesdama nuo kosulio — iškart buvo matyti, kad ji jau viešnia 
šioje ašarų pakalnėje. Dabar Lali nebegalėjo net kosėti, ji tik 
žagtelėjo, iš burnos pliūptelėjo kraujas ir dviem srovelėmis 
nutekėjo smakru. 

— Aš nekalta, visai nebeturiu jėgų, — tarytum su palengvė- 
jimu sušnibždėjo mergaitė.— Rytą atsikėliau, truputį apsitvaI- 
kiau... Kambaryje juk švaru, tiesa?.. Norėjau dar išvalyti lan- 
gus, bet, va, pakirto kojas. Kaip kvaila! Dabar baigiau darbus, 
galima ir pagulėti. " 

Ir, kiek patylėjusi, paprašė: 

— Pažiūrėkit, ar nesusižeidė žirklėmis mano vaikeliai? 

Lali nutilo, sudrebėjo ir įsiklausė į sunkius žingsnius ant 
laiptų. Bižaras tūžmingai atlapojo duris. Buvo įkaušęs kaip 
paprastai, ir akys degė lyg pasiutusio žvėries. Užmatęs dukte- 
rį lovoje, išsiviepė, plekštelėjo delnu per šlaunį ir nukabino 
nuo sienos ilgąjį botagą. | 

— Ė-hė! Kur tai, po velnių, matyta! Dabar tai pasilinksmin- 
sim! Tik pamanykit, šita karvė atsidrėbė ant šiaudų vidury 
baltos dienos!.. Juokini žmones, ką?.. Na, gyviau! Op! Krapšty- 
kis iš migio! 

Ir ėmė pliaukšėti botagu virš lovelės, bet mergaitė maldau- 
jamai šnibždėjo: 

— Ne, tėte, nereikia, prašau IsSė5, nereikia... Tu paskui 
gailėsies... Nemušk manęs. 

— Kelkis! — subaubė jis garsiau — Nes paglostysiu tau šon- 
kaulius! Na, kelkis, bjaurybe tu! 

Tada ji tyliai ištarė: 

— Negaliu, supranti?.. Aš mirštu. 

Žerveza puolė Bižarą ir mėgino ištraukti botagą. Apstulbęs 
jis sustingo prie lovelės. Kokius niekus čia paisto šita snarg- 
lėė Argi jos metuose mirštama, ir dar nė karto nesirgus?! 
Matyt, apsimeta, kad pasilepintų! Jis sužinos, kaip čia yra iš 
tikrųjų, ir jeigu ji meluoja... 

— Pamatysi, tai tiesa, — įtikinėjo mergaitė— Kol turėjau 
jėgų, nenorėjau jūsų visų skaudinti... O dabar... būk geras, tė- 
te, ir atsisveikink su manimi. 

Bižaras tylėdamas čiupinėjo nosį: bijojo apsigauti. Tačiau 
mergiūkštė iš tiesų atrodė keistai — veidas ištįsęs, rimtas, visai |, 
kaip suaugusios. Mirties dvelksmas jį prablaivino. Jis apsi- 
žvalgė, tarytum prabūdęs iš ilgo miego, pamatė tvarkingą kam- 
barį, nupraustus vaikus, kurie žaidė ir juokėsi. Tada sudribo 
ant kėdės murmėdamas: 

— Mūsų šeimininkėlė, mūsų motinėlė... 

Jis daugiau nerado, ką pasakyti, tačiau ir šitie žodžiai La- 
li pasirodė labai švelnūs — ji niekada nebuvo taip lepinama. 
Mergaitė ėmė guosti tėvą. Tik gaila, kad tenka palikti vaike- 
lius dar neužaugintus. Bet jis juk pasirūpins jais, ar ne? Ir 
silpstančiu balseliu Lali ėmė aiškinti, kaip jais rūpintis, kaip 
juos prausti, kaip rengti. O jisai, apdujęs nuo alkoholio, tik 
purtė galvą ir išpūtęs akis spoksojo į mirštančią dukterį. Jo vi- 
duje kažkas sukirbėjo, tačiau taip ir nesugebėjo išspausti jo- 
kio žodžio; verkti jau nebemokėjo — jo širdis buvo pernelyg 
surambėjusi. 

— Ir dar,— kiek patylėjusi, tęsė Lali. — Mes skolingi duo- 
nos pardavėjui keturis frankus ir septynis su — reikės atiduo- 
ti... Pas ponią Godron mūsų laidynė, tu ją atsiimk... Šįvakar 
nebegalėjau išvirti sriubos, bet liko duonos, pašildysi bul- 
ves... 
Iki paskutinio atodūsio ši vargšė mergaitė liko visos šei- 
mos motinėlė. Taip, kitos tokios nerasi! Jai tenka mirti dėl 
to, kad per anksti prabudo jos motiniški jausmai ir gležna 
vaikiška krūtinėlė neišlaikė sunkigs motinystės naštos. Ir štai 
tas žvėris tėvas netenka tokio lobio, bet jis pats ir kaltas. Spy- 
riu į pilvą užmušė savo žmoną, paskui mirtinai užkankino duk- 
terį. Savo geruosius angelus pasiuntė į aną pasaulį, ir jam te- 
liko viena: nustipti kur nors patvory it šuniui. 

Žerveza vos laikėsi nepravirkusi. Ji troško nors kiek pa- 
Rengvinti Lali kančias; pamačiusi, kad suskarusi antklodė slys- 
ta, ji panoro pataisyti patalą ir atklojo vargšės merdinčios mer- 
gaitės kūnelį. O Viešpatie! Į ją buvo kraupu ir skaudu žiūrė- 
ti! Akmuo, ir tas būtų pravirkęs! Petukus vos dengė senos 
palaidinės draiskalai, atstoję Lali naktinius marškinius; taip, 
ji gulėjo nuoga, bet tas nuogumas buvo panašus į kraujuojan- 
tų ir kenčiantį kankinės nuogumą. Ne kūnas, o tik kauleliai, 
aptempti oda. Šonkauliai pažymėti siaurais violetiniais dry- 
žiais, kurie leidosi iki pat kelių — tėvo botago kirčiai. Ranke- 
lės plonos kaip degtukai, ant kairiosios matėsi tamsi dėmė, lyg 
kas būtų ją suspaudęs replėmis. Ant dešinės kojos žiojėjo ne- 
užsitraukusi žaizda: jai taip ir nebuvo kada užgyti — juk varg- 
šelei neužtekdavo laiko nė prisėsti. Nuo kojų iki galvos ne- 
buvo sveikos vietos — vienos mėlynės. Kas gali būti baisiau 
už vaikų kankinimą, už sunkias vyriškas letenas, žalojančias 
silpnutes būtybes, už .bejėgio kūdikio, sugniužusio po tokio 
kryžiaus svoriu, kančias! Bažnyčiose meldžiamasi prie kankinių 
paveikslų, o jų nuogumas kur kas mažiau šventas! Žerveza vėl 

pasilenkė prie Lali, pamiršusi ją užkloti, iki sielos gelmių pri- 
blokšta šito pasliko gulinčio kūnelio, ir jos drebančios lūpos 
stengėsi tarti maldos žodžius. 

— Ponia Kupo, užklokite... prašau — sušnibždėjo mergaitė. 

Savo silpnomis rankutėmis ji mėgino užsitraukti antklodę, 
jai buvo gėda dėl tėvo. Bižaras sėdėjo apdujęs, nenuleisdamas 
akių nuo mirštančio dėl jo kaltės vaiko ir Vis mataravo galva 
kaip gyvulys, kurį kandžioja musės. 

Apklojusi Lali, Žerveza pajuto, kad nebeturi jėgų čia pa- 
silikti. Mirštančioji visai nusilpo, jau nebekalbėjo, tik juodos 
jos akys vis dar mąsliai ir nuolankiai žvelgė į abudu vaikus, 
karpančius paveikslėlius. Kambaryje pamažu temo. Pakvaitęs 
nuo agonijos reginio, Bižaras sėdėjo girtame keipuly. Ne, ne, 
gyvenimas pernelyg baisus! Ak! Kokia šlykštynė! Kokia šlykš- 
tynė! Žerveza it paklaikusi išlėkė iš kambario ir nubėgo laip- 
tais žemyn; mintys pynėsi, viskas pasaulyje „taip įgriso, kad 
troško. pulti po omnibusu ir užbaigti šitą bjaurų gyvenimą. 

Ji pasileido gatve, keikdama žiaurųjį likimą, ir netikėtai 
atsidūrė priešais dirbtuvę, kurioje sakėsi dirbąs Kupo. Kojos 
pačios atvedė čia, o skrandis vėl pradėjo savo graudžią melo- 
diją, nesibaigiančią alkio raudą, kurią suspėjo išmokti minti- 
nai. Jei pavyktų sučiupti Kupo prie durų, ji atimtų iš jo pi- 
nigus ir nupirktų ko nors valgyti. Laukti liko ne ilgiau kaip 
valandą — kaip nors iškentės, ji jau apsišarvavusi kantrybe 
nuo pat vakar dienos. 

Dirbtuvė buvo įsikūrusi Šarbonjero ir Šartro gatvių sankry- 
žoje; šitame šlykščiame kryžgatvyje į visas keturias puses švil- 
pavo vėjai. Bjauru! Nelabai šilta čia vaikštinėti. Jei turėtų 
kailinukus! Dangus tebebuvo kraupios švino spalvos, ir snie- 
gas, susitvenkęs debesyse, dengė miestą lediniu kupolu. Ne- 
krito nė viena snaigė, tačiau ore tvyrojo įtempta tyla, kuri 
Paryžiui pranašavo naują rūbą — gražią vakarinę suknelę, bal- 
tą ir švarią. Žerveza kėlė akis į dangų ir maldavo Viešpaties 
Dievo dar kiek palaukti, neskubėti nuleisti muslino užuolai- 
dos. Ji trepseno kojomis ir niekaip negalėjo atplėšti akių nuo 
bakalėjininko krautuvės, įsikūrusios priešais dirbtuvę, galiau- 
siai pasisuko į ją nugara — kuriam galui tuščiai save erzinti? 
Kryžgatvis nesiūlė jokių reginių. Slėpdami nosis šerpėse, pra- 
skuodė keli praeiviai, ir viskas; savaime aišku, kam ateis į 
galvą mintis stypsoti gatvėje, kai šaltis smelkiasi iki pat kau- 
lų. Tačiau Žerveza pastebėjo, kad prie stogdengio dirbtuvės 
stoviniuoja dar kelios moterys. Matyt, irgi vargšės žmonos, 
tykančios vyrų, nes tie gali palikti pas vynininką visą atlygi- 

nimą. Viena ilgšė su žandaro fizionomija prisispaudė prie sie- 
nos, pasirengusi pulti vyrą, kai tik tas išeis per duris. Kita, 
maža juodukė, liesutė ir pažiūrėti drovi, vaikštinėjo kita gat- 
vės puse. Trečioji, nerangi storulė, atsitempė ant rankų du 
mažylius, kurie verkė ir drebėjo nuo šalčio. Žerveza, kaip ir 
kitos nelaimės draugės, vaikščiojo pirmyn atgal; jos pašnai- 
ruodavo viena į kitą, tačiau nesikalbėjo. Malonus susitikimas, 
ką ir kalbėti! Joms nėra jokio reikalo susipažinti, jos ir taip 
žino, kokia visoms teko dalia. Jos visos panašios varguolės. 
Ir žiūrint, kaip jos vaikštinėja pirmyn atgal, kaip susitinka ir 
be žodžių prasilenkia, tą žvarbų sausio vakarą darėsi dar šal- 
čiau. 

Tačiau iš dirbtuvės nesirodė jokia gyva dvasia. Pagaliau iš- 
ėjo vienas darbininkas, paskui du, paskui dar trys; bet šie, 
matyt, buvo dori žmonės, garbingai nešę algas namo; ne vel- 
tui jie, pastebėję prie dirbtuvės tykančius šešėlius, apgailes- 
taudami palingavo galva. Ilgšė tiesiog prisiplojo prie sienos; 
staiga ji kaip erelis puolė mažą išblyškusį žmogelį, atsargiai 
kišantį nosį laukan. Su juo buvo susitvarkyta bematant. Žmona 
jį apieškojo ir atėmė visus pinigus. Įkliuvo! Neliko nė su — 
už ką gi eis pasišildyti? Ir žmogeliukas, įžeistas ir puolęs į 
neviltį, nusekė paskui savo žandarą, verkšlendamas tarsi ma- 
žas vaikas. O darbininkai vis ėjo; pamatęs prie durų storulę 
kūmutę su dviem pypliais, aukštas, sukto veido brunetas grei- 
tai apsisuko ir grįžo perspėti jos vyro, o kai tasai iškrypavo 
pro duris, batuose buvo paslėpęs dvi naujutėlaites penkiafran- 
kes monetas. Jis paėmė vieną mažylį ant rankų ir nuėjo pasa- 
kodamas žmonai nebūtus dalykus, o ši visą kelią jį keiksnojo. 
Tarp darbininkų buvo ir linksmuolių: jie vienu šuoliu atsi- 
durdavo gatvėje ir nukaukšėdavo prašvilpti pinigėlių su bi- 
čiuliais. Buvo ir liūdnų veidų: vietoj dvisavaitinio uždarbio 
jie mėšlungiškai spaudė kumštyje varganą atlygį už tris ke- 
turias dienas, vadino save tinginiais ir prisiekinėjo, kad dau- 
giau niekada nebegers. Tačiau baisiausia buvo droviosios juo- 
dukės neviltis: jos vyras, gražus vaikinukas, pabėgo iš pat 
jos panosės, ir dar taip, kad vos neparmušė jos ant grindinio; 
apsipylusi ašaromis, svirduliuodama iš nevilties, ji slinko pro 
krautuves namo viena. 

Galiausiai darbininkų ėmė retėti. Stovėdama vidury gatvės, 
Žerveza nenuleido nuo durų akių. Ji pradėjo nerimauti. Išėjo 
dar du susivėlavusieji, tačiau Kupo vis nebuvo. Kai jį užklau- 
sė apie jį šių dviejų iš pažiūros padorių žmonių, jie juokda- 
miesi atsakė, kad Kupo su Lantimešu išėjo pro užpakalines 

duris varnų skaičiuoti. Žervėza suprato: vyras vėl pamelavo — 
laukti nebėra ko. Tada ji nugūrino Šarbonjero „gatve, lėtai 
vilkdama į skylėtus, iškleiptus batus įkištas kojas. Pietūs vis 
tolo nuo jos, ir jai atrodė, kad jie dingsta garuodami tirštė- 
jančiose gelsvose -sutemose. Šįkart viskas baigta. Jokios pro- 
švaistės, jokios vilties — tik tamsa ir bado kančia. Ir graži gi 
jos laukia naktis, taip šlykščiai gulanti ant pečių! 

Ji sunkiai vilkosi Puasonjė gatve ir staiga išgirdo Kupo 
balsą. Taip, jis buvo čia, „Svogūnėlyje“, ir Badmaišis vaišino 
jį degtine. Šitas plevėsa Badmaišis į vasaros pabaigą vedė; ir 
įsigudrino vesti tikrą damą, nors ir pabuvusią, bet dar išlai- 
kiusią buvusio grožio pėdsakų. Taip, tai buvo ponia iš Kankinių 
gatvės, o ne kokia priemiesčio valkatėlė. Šitas rajūnas tikrai 
buvo laimingiausias iš mirtingųjų — jis gyveno kaip buržua, 
vaikštinėjo „susikišęs rankas į kišenes, gerai rengėsi ir iki so- 
ties valgė. Jį sunku net pažinti — toks nutukęs. Bičiuliai tiki- 
no, kad į Badmaišio žmoną dar daugelis vyrų kreipia dėmesį. 
Tokia žmona ir dar namas kaime — ar begalima norėti daugiau? 
Ir Kupo susižavėjęs žvilgčiojo į draugą. Tik pamanykit, šitas 
apsukruolis net aukso žiedą ant mažojo piršto nešioja! 

Kai Kupo išėjo iš smuklės, Žerveza uždėjo jam ant peties 
ranką. 

— Klausyk, aš laukiu... Aš alkana. Duok nors pavalgymui. 

Tačiau Kupo kaip kirviu nukirto. 

— Alkana? Čiulpk savo leteną! O kitą palik. rytdienai! 

Ko čia kelia prie žmonių triukšmą?! Na ir kas, kad jis ne- 
dirbo? Pamanykit, anokia čia bėda! Ar tik ji nelaiko jo pien- 
burniu, kurį galima visokiais niekais sūgraudinti. 

— Tai tu nori, kad eičiau vogti? — slopiu balsu ištarė ji. 

Badmaišis iš lėto glostinėjo savo smakrą. 

— Ne, tai uždrausta, — taikiai tarė jis.— Bet kai moteris su- 
geba suktis... 

Kupo pertraukė jį ir, susižavėjęs jo žodžiais, suriko: „Bra- 
vo!“ Taip, moteris turi gebėti suktis. Tačiau jo žmona visada 
buvo ištižėlė, netikša. Ir jeigu jie nustips ant šiaudų, kalta 
bus tik ji. Ir stogdengys vėl įniko žavėtis Badmaišiu. Na ir 
žaltys, mat kaip išsifrantinęs! Tikras savininkas! Balti marški- 
niai, nauji batai, ir dar kokie! Taigi! Čia ne juokai! Yra ko 
pavydėti — Badmaišio moteris supranta gyvenimą ir moka suk- 
tis! 

Vyrai pašuko išorinio bulvaro link. Žerveza slinko iš pas- 
kos. Patylėjusi sušuko Kupo pavymui: 

— Aš alkana, supranti!.. Aš laukiau algos... Duok ko nors 
užvalgyti. 

Jis nieko neatsakė, ir Žerveza kupinu nevilties balsu pa- 
kartojo: 

— Tai tu man nieko neduosi? 

— Po perkūnais! Aš gi nieko neturiu! — įsiutęs subaubė 
jis.— Atstok nuo manęs arba trenksiu! 

Ir Kupo jau kėlė kumštį. Ji atsitraukė ir, atrodė, kažką nu- 
sprendė. i 

— Gerai, atstosiu! Rasiu ir be tavęs vyriškį... 

Stogdengys nusikvatojo. Jis apsimetė, kad žmonos "žodžius 
palaikė juokais, o pats ėmė nepastebimai ją kurstyti. Ką gi, 
tiesiog nuostabi mintis! Vakare, neryškioje žibintų šviesoje, 
ji dar galėtų ką nors suvilioti. Jei koks kavalierius užkibtų, 
tegu tempiasi jį į „Kapucino“ restoraną, ten atskiri kabinetai 
ir maitina puikiai. Ir kai Žerveza, iš pasiutimo perbalusi, nuėjo 
bulvaru, jis dar šūktelėjo: 

— Klausyk, parnešk ko skanaus, aš labai mėgstu pyragė- 
lius... O jei pasitaikytų turtingas, išprašyk mano daliai kokį 
panešiotą paltą — ir man bus naudos. 

Žerveza ėjo greitai, lyg vejama šitų šlykščių vyro juoke- 
lių. Atsidūrusi viena spūstyje, sulėtino žingsnį. Ji tvirtai ap- 
sisprendė. Jei tenka rinktis vagystę ar šitą reikalą, geriau ši- 
tai, bent jau niekam blogo nepadarys. Juk ji naudosis tik tuo, 
ką turi. Be abejo, tai nelabai dora, tačiau jos galvoje viskas 
susijaukė, ji nebeskyrė, kas dora, o kas nelabai; kai stimpi iš. 
bado, nėra kada samprotauti — imi ir valgai tokią duoną, ko- 
kia pasitaiko. Ji priėjo Klinjankūro prospektą. Vis dar nebuvo 
kaip reikiant sutemę. Laukdama nakties, Žerveza lėtai žings- 
niavo bulvarais —lyg padori moteris, išėjusi prieš vakarienę 
pasivaikščioti. 

Kai Žervezai pasitaikydavo šitomis“ vietomis eiti, jai visa- 
da darydavosi gėda — taip gražu ir erdvu buvo aplinkui. Skur- 
džios, viena prie kitos prilipusios lūšnelės ties senąja užkar- 
da buvo nugriautos, o vietoj jų iškilo Mažento ir Ornano bul- 
varai — du platūs, dar šviečiantys kalkių baltumu prospektai: 
pirmasis ėjo į Paryžiaus širdį, antrasis vėrėsi į užmiesčio to- 
lius; ir tik šonuose išliko Fobūr Puasonjero ir Puasonjė gat- 
velės — kreivos, vingiuotos ir tamsios, lyg požeminės perėjos. 
Išoriniai bulvarai jau seniai pasikeitė — taip, nuo tada, kai 
buvo nugriauta miesto siena; jų šonuose nutiesti platūs pros- 
pektai, o vidury — pėsčiųjų alėjos, apsodintos dviem jaunų 
platanų eilėmis. Ir šitos pilnos žmonių gatvės, prospektai, bul- 

varai skendo naujų statybų chaose, veržėsi tolyn, migloto ho- 
rizonto link. Tačiau šalia aukštų naujų namų stirksojo ir lūš- 
nų, tarp fasadų lipdinių žiojėjo juodi plyšiai, o apgriuvusios 
trobelės, panašios į šuns būdas, dėbsojo į praeivius blandžiomis 
savo langų akimis. Iš po prabangos, atėjusios iš Paryžiaus, 
paviršiun lindo priemiesčio skurdas ir gadino greitosiomis pa- 
statytą naują miestą. 

Įsimaišiusi tarp žmonių, Žerveza kėblino išilgai jaunų pla- 
tanų, jausdamasi vieniša ir visų apleista. Užmetus akį į pros- 
pektų erdves, jai darėsi bloga iš alkio. Savaime aišku, tame 
sraute yra žmonių, kuriems nieko netrūksta, bet nė viena šiI- 
dis net nenujaučia jos padėties, niekas neįspraudžia jai į saują 
nė dešimt su! Taip, viskas aplink buvo pernelyg erdvu, per 
daug gražu, ir jai imdavo suktis galva vos tik pažvelgus į 
beribį pilko dangaus kupolą, gaubiantį tą plačią erdvę. Oras 
buvo nusidažęs Paryžiaus sutemoms būdinga purvinai gelzga- 
na spalva, nuo kurios apima neaiškus liūdesys ir kyla noras 
tuoj pat numirti — toks šlykštus atrodo šitaip apšviestas pa- 
saulis. Temo, toliai išskydo ištirpdami juosvose pilkumose. Žer- 
veza kaip tik pateko į grįžtančių namo darbininkų tirštumą. 
Šita vyrų ir moterų, dar išblyškusių nuo dirbtuvių oro, pro- 
cesija, šita nesibaigianti prasčiokų banga siūbtelėjo užlieda- 
ma puošnias damas ir elegantiškai apsirengusius ponus, grei- 
čiausiai gyvenančius tuose naujuose namuose. Iš Mažento bul- 
varo ir Fobūr Puasonjero gatvės plūdo žmonės, užduųsę nuo 
ėjimo stačia įkalne. Darbo palaidinės ir striukės užtvenkė gat- 
vę, kuria dusliai dundėjo omnibusai ir ekipažai, skubiai rie- 
dėjo tušti furgonai ir vežėčios. Su kabliais ant pečių slinko 
krovėjai. Tarytum lenktyniaudami, skubiai žingsniavo du dar- 
bininkai, jiedu garsiai kalbėjosi ir mostagavo rankomis, ne- 
žiūrėdami viens į kitą; vieni darbininkai — su paltais, užsismau- 
kę ant akių kepures — vilkosi panarinę galvas šaligatvio pa- 
kraščiu, kiti žingsniavo žąsele arba grupėmis po penkis šešis; 
susikišę rankas į kišenes, jie ėjo tylėdami, žvelgdami išblė- 
susiu pavargusių akių žvilgsniu. Kai kurių dantyse kioksojo 
užgesusios pypkės. Keturi mūrininkai važiavo bendrai pasisam- 
dytoje karietoje, kurios dugne šokinėjo tuščios skiedinio dė- 
Žės, o pro langus kyšojo kalkėmis išterlioti darbininkų veidai. 
Dažytojai ėjo mosuodami kibirėliais, kur dar b.-vo likę kiek 
dažų; stogdengys tempė ilgas kopėčias, kurios galėjo užgauti 
praeivius; susivėlinęs vandentiekininkas, ant nugaros tįsinda- 
mas instrumentų dėžę, dūdele grojo dainelę apie gerąjį kara- 
lių Dagoberą; šita liūdna melodija vakaro migloje taip ir smel- 

kėsi į pačią širdį. Kokia liūdna muzika! Ji labai derėjo prie 
trepsenančios žmonių bandos — akompanavo tiems išsekintiems 
darbiniams gyvuliams, kurie vilkosi namo ilsėtis. Baigėsi dar 
viena diena. Dievaži, diena tęsiasi per ilgai, o rytas ateina per 
greitai: vos spėji užvalgęs kiek nusnausti, ir jau vėl švinta, 
ir vėl tenka mautis pavalkus. Bet buvo ir tokių, kurie žings- 
niavo energingai kaukšėdami kulnais ir linksmai švilpiniuo- 
dami — jų nosys jau uodė vakarienę. Žerveza nesipriešino ši- 
tam srautui, ją stumdė ir iš kairės, ir iš dešinės, bet ji ne- 
Ieagavo į niuksus — vyrams nerūpi galantiškumas, kai jie mir- 
tinai nusivarę darbe ir badas veja juos namo. 

Netikėtai pakėlusi akis, skalbėja tiesiai prieš save pama- 
tė „Gerosios širdies“ viešbutį. Vienu metu čia veikė įtartina 
landynė, paskui policija ją uždarė, ir dabar namiūkštis stovėjo 
apleistas, langinės apklijuotos skelbimais, žibintas sudaužy- 
tas, sienos nuo drėgmės trupėjo ir puvo, jų bjaurus murzinai 
raudonos spalvos tinkas tarytum apaugo pelėsiais. Aplink, ro- 
dos, niekas ir nepasikeitė. Kaip ir anksčiau, dirbo kanceliarijos 
ir tabako krautuvėlės. Už jų, virš žemų pastatų, vis dar kėk- 
sojo senojo šešiaaukščio namo apsilupinėję korpusai. Nebe- 
buvo tik „Didžiosios galerijos“: šioje salėje su kadaise ryškiai 
švietusiais dešimčia langų dabar buvo įsikūręs cukraus pjaus- 
tymo cechas, iš kurio girdėjosi įkyrus pjūklo džeržgimas. Taip, 
kaip tik čia, šitoje „(Gerosios širdies“ skylėje, ir prasidėjo jos 
prakeiktas gyvenimas Paryžiuje. Žerveza sustingo vietoje, įsi- 
žiūrėdama į antro aukšto langą su karančia nuplėšta langine; 
Ji nesąmoningai prisiminė savo jaunystę su Lantjė, jų pirmuo- 
sius kivirčus ir tai, kaip šlykščiai jis ją pametė. Nesvarbu, juk 
tada ji buvo jauna, ir dabar, iš metų nuotolio, ankstesnis gy- 
venimas jai atrodė šviesus ir linksmas. Tik dvidešimt metų. 
Dieve mano! Ir štai kaip ji nusirito — ji gatvėje! Bežiūrint į 
viešbutį, pasidarė negera, ir ji pasileido bulvaro įkalne, Mon- 
martro link. 

Tirštėjančiose sūtemose, ant smėlio krūvos, tarp suolelių 
dar žaidė vaikai. O darbininkų srautas vis nesiliovė, moterys 
ėjo skubėdamos, kad atsigriebtų už sugaištą prie vitrinų lai- 
ką; aukšta mergina stovėjo prie durų su ją lydinčiu vaikinu 
ir niekaip negalėjo atsisveikinti ir ištraukti savo rankos; kitos 
darbininkės, skirdamosi su kavalieriais, skyrė jiems pasimaty- 
mus „Beprotybės salone“ arba „Juodajame rutulyje“. Pro mi- 
nią brovėsi siuvėjai su rūbų ryšulėliais po pažastimi. Vienas 
krosnius, tempęs vežimėlį, vos nepakliuvo po omnibusu. Pra- 
Ietėjusioje minioje galėjai matyti skubančias vienplaukes mo- 

teris: jos jau buvo spėjusios užkurti namuose virykles ir da- 
bar, stumdydamos praeivius, lėkė į duonos ar dešros krautu- 
vę, paskui nė nestabtelėdamos skubėjo atgal su pirkiniais 
rankose. Tėvų pasiųstos, iš krautuvės tipeno kokių aštuonerių 
metų mergaitės, apkabinusios, nelyginant lėles, keturių svarų 
auksaspalves bandas, beveik tokio -pat didumo kaip jos pa- 
čios; retkarčiais jos sustodavo priešais vitrinas, kuriose išsta- 
tyti paveikslėliai, ir sustingdavo priplojusios veiduką prie di- 
džiulio kepalo. Žmonių srautas seko, vis rečiau pasirodydavo 
grupelės: darbo liaudis jau išsiskirstė po namus, ir ryškioje 
dujinių žibintų šviesoje, tarsi atsvara dienos maišačiai, padvel- 
kė tingumu ir palaidumu. 

Taip, Žervezos diena taip pat artėjo pabaigop. Ji jautėsi 
labiau išsekusi nei visi tie darbo žmonės, į kurių srovę buvo 
pakliuvusi. Jai teliko gultis tiesiog čia, ant grindinio, ir nu- 
sibaigti: jos darbo niekam nereikėjo, be to, per savo amžių 
ji gana lenkė nugarą, tad turėjo teisę pasakyti: „Kieno eilė? 
Kam jau gana!“ Tokį metą visi žmonės vakarieniavo. Diena 
baigėsi, saulė užpūtė savo šviestuvą, naktis bus be galo ilga. 
Viešpatie, kad taip patogiai išsitiesus ir daugiau nesikėlus ži- 
nant, jog esi nusipelnęs poilsio ir gali visą amžių tinginiauti. 
Kaip būtų: gera po dvidešimties metų jungo pailsėti! Ir, tam- 
poma skrandžio spazmų, Žerveza vieną po kitos ėmė prisiminti 
visas geras dienas, šventes ir vaišes, visas linksmas išgertuves, 
kokios tik buvo jos gyvenime. Ypač įsiminė šaunus pasilinks- 
minimas vieną ketvirtadienį, trečią gavėnios savaitę, kai buvo 
velniškai šalta. Tuomet ji buvo labai miela, tokia baltapūkė 
ir šviežia. Dirbo skalbykloje, Naujojoje gatvėje, ir draugės, ne- 
paisydamos šlubumo, išrinko ją karaliene. Visą dieną jos va- 
žinėjosi bulvarais pasisamdžiusios fiakrus, papuoštus žalumy- 
nais, o aplink buvo daugybė išsidabinusių ponų, kurie taip ir 
Irijo akimis. Vyrai net kėlė prie akių lornetus, tarsi pro šalį 
iš tiesų būtų važiavusi karalienė. O vakare jos surengė tikrą 
puotą ir linksminosi iki pat ryto. Taip, karalienė, ji buvo tik- 
ra karalienė — su karūna ant galvos ir juosta per petį, ir tai 
truko ištisą parą — du pilnus laikrodžio rodyklės apsisukimus! 
Ir nebepavilkdama kulnų, išsekinta alkio, moteris žiūrėjo į že- 
mę, tarytum būtų ieškojusi to griovio, kur pametė savo bu- 
vusią didybę. 

Žerveza vėl pakėlė akis. Ji stovėjo priešais skerdyklą, ku- 
rią buvo pradėję griauti; už išversto fasado matėsi tamsūs, 
dvokiantys kiemai, dar drėgni nuo kraujo. Žerveza grįžo bul- 
varu atgal ir pamatė aukštą pilką sieną, už kurios vėduokle 

sklaidėsi niūrūs Laribuazjero ligoninės korpusai su ilgomis ei- 
lėmis langų; durys, iškirstos sienoje, šiurpindavo visą kvarta- 
lą: iš čia paprastai nešė lavonus, šios galingos, ąžuolinės, be 
menkiausio plyšelio durys atrodė rūsčios ir nebylios — nelygi- 
nant antkapinis akmuo. Vengdama' į jas žiūrėti, Žerveza nu- 
slinko toliau ir atsidūrė prie geležinkelio tilto. Aukštas storos 
kaltos geležies parapetas slėpė bėgius; žiburiais žėrinčio Pa- 
ryžiaus fone tesimatė plataus stoties stogo lopinėlis, apneštas 
juodomis anglių dulkėmis; iš tolimų švytinčių platumų sklido 
garvežių švilpukai, girdėjosi ritmingas grįžračių džeršgėjimas — 
didžiulio ir nematomo darbo gaudesys. Iš Paryžiaus pajudėjo 
traukinys, ir kas akimirką vis aiškiau girdėjosi jo šniokštavi- 
mas ir ratų bildesys. Paties traukinio ji taip ir nepamatė, tik. 
virš parapeto pakilo baltas dūmų sultonas ir bemat dingo mig- 
lose. Tiltas sudrebėjo, ir Žerveza liko stovėti, pati suvirpinta 
tokio greičio. Ji pasuko galvą, lyg norėdama pasekti, kaip tols- 
ta traukinys, bet teišgirdo ratų dundesį, tilstantį tamsoje. Jai 
vaidenosi, kad ten, už aukštų namų, bet kaip išmėtytų abie- 
jose kelio pusėse, už jų netinkuotų, pageltusių nuo garvežio 
suodžių sienų, nukabinėtų milžiniškais reklamų skydais, atsi- 
veria laukai ir pievos, ir švarus, gilus dangus. O! Jeigu ji ga- 
lėtų išvažiuoti toli, iš šito skurdo ir kančių miesto! Galbūt ji 
dar galėtų pradėti gyvenimą iš naujo. Paskui ji sugavo save 
bukai beskaitančią skelbimus, užklijuotus ant parapeto. Kokių 
tik spalvų ten nebuvo. Vienas ryškiai žydros spalvos lape- 
lis žadėjo penkiasdešimt frankų atlyginimą tam, kuris suras 
dingusį šunį. Bet ir turėjo šeimininkas jį mylėti! 

Žerveza kiūtino toliau. Tirštėjančioje dūmų užsklandoje už- 
sidegė dujiniai žibintai, ir ilgos alėjos, nugrimzdusios į tamsą 
ir pasidariusios juodos, vėl išniro, sužėrėjo šviesomis, atrodė 
dar pailgėjusios ir skrodė naktį iki pat tamsybėse skendinčio 
horizonto. Čia, šiame Paryžiaus priemiestyje, dvelkė plačiomis 
erdvėmis, o gatvių žibintų grandinėlės sakytum rėmėsi į mil- 
žinišką, nemėnesėtą dangų. Atėjo valanda, kai nuo vieno iki 
kito bulvarų galo linksmai užsidega restoranų, smuklių ir vy- 
ninių langai, o viduje pakyla klegesys, lydimas pirmųjų stik- 
lelių ir pirmųjų šokių. Tą didžiosios algos dieną gatves užplū- 
do lėbaujantys darbininkai. Ore tiesiog dvelkė geros išgertu- 
vės, tačiau kol kas viskas buvo ramu — tik girto šėliojimo 
pradžia, ne daugiau. Restoranėlių gilumoje žmonės kimšo pil- 
vus: pro apšviestus langus buvo matyti, kaip jie valgė ir kva- 
tojo pilna burna, nespėję net nuryti kąsnio. Vyninėse girtuok- 
lėliai jau sėdėjo rėkalodami ir mosuodami rankomis. Per tą 

pragarišką triukšmą ir nenutrūkstamą kojų trepsenimą ant ša- 
ligatvio tarpais pasigirsdavo šaižūs arba užkimę balsai: „Ei tu, 
gal eime užkramtyti?.. Paskubėk, tinginy, šiandien aš statau 
butelį! Žiūrėk! Atėjo Polina! Tai bent bus juoko!“ Garsiai trink- 
sėjo durys, pro jas plūdo vyno kvapai ir korneto su vožtu- 
vėliais kaukimas. Prie tėtušio Kolombo „Spąstų“, apšviestų ne- 
lyginant katedra iškilmingų mišių valandą, išsirikiavo visa ei- 
lė latrų. Po velnių, tikrai buvo galima pamanyti, kad ten 
vyksta kokia nors šventė; sugėrovai dainavo choru, išpūtę žan- 
dus ir atkišę pilvus — sakytum bažnyčios choristai. O, pasi- 
rodo, jie garbino šventąją Algą, maloningąją šventąją, kuri ir 
rojuje tikriausiai sėdi prie kasos. Matydami, kaip karštai pra- 
sidėjo šventė, rantjė, oriai vaikštinėdami už parankės su savo 
žmonomis, linguodami galvas kalbėjo, kad šiąnakt Paryžiaus 
gatvėse bus daugybė girtų. O virš šito šurmulio tvyrojo labai 
tamsi, labai niūri ir šalta naktis, ją kiek gyvino tik bulvarų 
šviesų juostos, besišakojančios į visas keturias puses. 

Žerveza stovėjo priešais „Spąstus“ ir svarstė. Jeigu ji tu- 
rėtų bent du su, galėtų užeiti ir išmesti burnelę. Degtinė tik- 
riausiai užmuštų alkį. Kiek stiklelių ji buvo išmetusi per savo 
amžių! Tikrai degtinė neblogas dalykas! Ir Žerveza iš tolo ste- 
bėjo pragarišką girdymo mašiną, jausdama, kad nuo to pra- 
sidėjo visos jos nelaimės, ir kartu svajodama nusigerti iki są- 
monės netekimo, kai tik turės už ką. Bet netrukus ji ėmė dre- 
bėti iš šalčio ir pamatė, kad jau tamsi naktis. Jau metas. Jei 
nenori nustipti šitoje aplink tvyrančioje linksmybėje, turi su- 
siimti, pasidaryti maloni ir linksma. Juk žiūrint, kaip kemša 
kiti, jos pilvas neprisipildys. Žerveza sulėtino žingsnį ir apsi- 
žvalgė. Po medžiais sutemos atrodė dar tirštesnės. Žmonių bu- 
vo nebedaug, ir tie skubėdami beveik bėgte kirsdavo bulvarą. 
Po jo plačioje alėjoje, tamsioje ir tuščioje, kur geso aplinkinių 
gatvių šurmulys, stovėjo moterys ir kantriai laukė. Stovėjo ne- 
judėdamos, sakytum suskurdę platanų medeliai; paskui jos lė- 
tai pašliauždavo vilkdamos kojas apledėjusia žeme, ir, paėju- 
sios kokią dešimtį žingsnių, vėl apmirdavo, tarsi prie jos pri- 
šalusios. Viena jų buvo dramblota, sunkiu užpakaliu, plonomis 
kaip voro rankomis ir kojomis; jos apdribusi krūtinė veržėsi 
iš juodos šilkinės suknelės draiskanų, galva buvo aprišta gel- 
tona šerpe; kita — liesa kaip kartis, vienplaukė, užsijuosusi pri- 
kyštę, nelyginant virėja; tarp senių su nutinkuotais veidais 
galėjai pamatyti ir jaunų kekšių, tačiau tokių apskretusių, to- 
kių apgailėtinų, kad net skudurininkas jomis turėtų bodėtis. 
Žerveza nežinojo, nuo ko pradėti, ir stengėsi daryti taip, kaip 

jos. Gerklę užspaudė jaudulys, ji drebėjo, bet nė pati nesu- 
prato, ar gėda jai, ar ne, ir judėjo lyg klaikiame sapne. Kokį 
ketvirtį valandos ji stovėjo nejudėdama. Vyrai, net nepasukę 
galvų, skubiai praeidavo. Tada ji neryžtingai prislinko prie 
vieno vyro, kuris ėjo susikišęs rankas į kišenes ir švilpinia- 
vo. 

— Pone, klausykite...— sušnibždėjo ji slopiu balsu. 

Vyriškis permetė ją žvilgsniu ir nuėjo dar garsiau švilpi- 
niuodamas. ' 

Žerveza pamažu išdrąsėjo. Ši atšiauri medžioklė, šios alka- 
no pilvo viltys sugauti gerus pietus vertė ją pamiršti gėdą. 
Ilgai dar ji slampinėjo — praradusi laiko ir vietos nuovoką. Ne- 
bylios tamsios grobio tykančių moterų figūros lėtai judėjo po 
medžiais pirmyn ir atgal, nelyginant žvėrys narve. Jos lėtai 
išnirdavo iš tamsos panašios į vaiduoklius, patrypinėdavo ryš- 
kioje žibinto šviesoje, kur išryškėdavo jų nupudruoti veidai, 
ir vėl dingdavo migloje, ištirpdamos paslaptingame nakties ža- 
vesyje, ir tik balti apatinių sijonų apvadai šmėsčiojo tamsoje. 
Vyrai kartais sustodavo, pajuokaudavo su kekšėmis ir kvato- 
dami nueidavo. Kiti susidrovėję, sumišę sekė moterį per de- 
šimtį žingsnių atsilikę nuo jos, bijodami būti pastebėti. Girdė- 
josi garsus šnibždesys, prislopinti besiginčijantys balsai, karš- 
tas derėjimasis, :paskui vėl viskas nugrimzdavo į gilią tylą. 
Žerveza mėgino eiti tolyn, bet visur tamsoje matė moterų fi- 
gūras — jos kaip sargybiniai stovėjo išilgai bulvarų. Per ko- 
kius dvidešimt žingsnių nuo vienos būtinai pamatydavo kitą. 
Nebuvo galo šitai grandinei, sakytum visas Paryžius būtų jų 
saugomas. Tačiau Žervezos niekas nenorėjo, ir ji pyko, keitė 
stovėjimo vietą ir galiausiai ėmė marširuoti tarp Klinjankūro 
prospekto ir Šapelio gatvės. 

— Pone, klausykite... 

Tačiau vyrai net neatsisukdavo. Ji ėjo pro skerdyklos griu- 
vėsius, dvokiančius krauju. Vėl žvilgsniu apmetė buvusį ,„(Ge- 
rosios širdies“ viešbutį — užkaltais langais ir be galo niūrų. 
Praėjo pro Laribuazjero ligoninę ir nesąmoningai skaičiavo jos 
korpusų „langus, skleidžiančius blandžią ir minkštą šviesą — 
taip šviečia naktinė lempelė prie mirštančiojo lovos. Ji per- 
ėjo geležinkelio tiltą, drebantį po traukinių ratais — jie dun- 
dėdami lėkė tolyn, plėšydami orą savo švilpukų nevilties klyks- 
mais. Kaip nykiai visa tai atrodė naktį! Paskui grįžo atgal, 
žvilgsnis klaidžiojo tais pačiais namais, ta pačia moterų gran- 
dine tame pačiame alėjos gale; ir taip dešimt dvidešimt kartų 
nesustodama, nė karto neprisėdusi ant suolo. Ne, jos niekam 

nereikia. Nuo tokio pažeminimo gėdos jausmas vis stiprėjo. 
Ji vėl pasuko nuokalnėn, ligoninės kryptimi, ir vėl kilo sker- 
dyklos link. Taip, štai jos paskutinis pasivaikščiojimas — nuo 
krauju permirkusių kiemų, kur žudo galvijus, iki blankiai ap- 
šviestų ligoninės palatų, kur mirtis užklumpa žmones valdiš- 
kame patale. Visas jos gyvenimas prabėgo čia. 

— Pone, klausykite... 

Ir staiga Žerveza pamatė ant žemės savo šešėlį. Kai priėjo 
žibintą, blankus šešėlis pasidarė labai ryškus, milžiniškas, kres- 
nas ir juokingas — Žerveza iš tikrųjų buvo sudribusi storulė. 
O šešėlyje pilvas, krūtinė, klubai dar ir Kretėjo, virpėdamos 
tos kūno dalys lipo viena ant kitos. Ji taip smarkiai šlubavo, 
kad šešėlyje sulig kiekvienu žingsniu atrodė virstanti kūliais — 
tikras pajacas, daugiau nieko! Toldamas nuo žibinto, pajacas 
išaugo iki milžino, užpildė visą bulvarą ir, viena koja daryda- 
mas reveransus, bedė nosį tai į medžius, tai į namų sienas. 
Viešpatie, kokia ji pasidarė juokinga ir klaiki! Niekuomet dar 
Žerveza nebuvo taip aiškiai suvokusi, kaip ji išplero. Dabar 
pati nebegalėjo atplėšti akių nuo savo šešėlio ir tyčia slinko 
arčiau žibintų, kad galėtų stebėti jo šokį. Kokia šlykšti kekšė 
sliūkino šalia jos! Na ir išvaizda! Koks vyras gali gvieštis to- 
kios gražuolės?! Visiškai sutrikusi ir nusižeminusi, ji vebleno 
praeiviams: 7 

— Pone, klausykite... 

Turėjo būti labai vėlu. Kvartale -darėsi gūdu. Smuklės užsi- 
darė. Dujinių žibintų šviesa vyninėse apsiblausė, iš ten skli- 
do užkimę girti balsai. Linksmybės virto kivirčais ir muštynė- 
mis. Aukštas driskius baubė: „Palauk, aš tave į miltus sumal- 
siu, kaulų nesurinksi!“ Prie smuklės durų viena merga susi- 
kibo su meilužiu, vadino jį suskiu ir kiaule, o jis vis kartojo: 
„Ko čia prikibai, atstok!“ Girtų siautėjimas veržėsi lauk, pli- 
to gatvėmis kartu sų alkoholio tvaiku ir troškimu žudyti, o 
reti praeiviai skubėjo kuo greičiau šalin, perbalę ir sukandę 
dantis. Prasidėjo muštynės, vienas girtuoklis nudribo ir užver- 
tė kojas, o kitas, išsigandęs, kad pribaigė „sugėrovą, puolė 
bėgti garsiai bildėdamas sunkiais batais. Persigėrusios kom- 
panijos bliovė šlykščias dainuškas, paskui ilgam įsivyravo ty- 
la, tik retkarčiais pertraukiama girto žagsulio ir duslaus krin- 
tančio kūno žnektelėjimo. Girtuokliavimas pusės mėnesio algos 
garbei. Visuomet taip baigdavosi: vynas upėmis tekėdavo nuo 
šeštos valandos vakaro, o paryčiais užliedavo gatves. Ant ša- 
ligatvių telkšojo klanai vėmalų, kuriuos susivėlinę praeiviai 
pasišlykštėdami peršokdavo, kad neįliptų į tą šlykščią glitę. 

Na ir -bjaurastis aplink! Ką ir sakyti, gerus įspūdžius 1š Pary- 
žiaus išsivežtų užsienietis, patekęs čia prieš rytinį šlavimą! 
Tačiau šią valandą girtuokliai čia jautėsi kaip namie, o į Eu- 
ropą jiems nusispjaut. Dabar buvo traukiami peiliai — šventė 
baigdavosi kraujo nuleidimu. Moterys greitino žingsnius, vy- 
rai šmižinėjo degančiomis it vilkų akimis, naktis tamsėjo, da- 
rėsi vis baisiau. | 

O Žerveza dar klaidžiojo, smarkiai šlubčiodama, lipo įkal- 
nėn, vėl grįžo bulvaru žemyn su vienintele mintimi: nesusto- 
ti. Linguojantis ėjimas šlubčiojant ją migdė; paskui, staiga 
atitokusi iš snaudulio, ji su nuostaba pamatydavo, kad buvo 
mechaniškai nuėjusi gerus šimtą žingsnių. Kojos skylėtose kur- 
pėse nutirpo, ji buvo taip išvargusi ir sugniužusi, kad nebe- 
jautė savo kūno. Šmėstelėjo ryški mintis apie Naną, tą neti- 
kusią dukterį, kuri, ko gero, šią valandėlę mėgaujasi austrė- 
mis. Paskui viskas galvoje susijaukė, ji vis ėjo atmerktomis 
akimis, tačiau galvoti jau negalėjo — nebeturėjo jėgų. Ir vie- 
nintelis pojūtis, likęs toje nebūtyje, buvo velniško šalčio po- 
jūtis, spiginančio ir mirtino šalčio, kokio ji dar niekuomet ne- 
buvo jutusi. Tikriausiai ir numirėliams po žemėmis nebūna 
šalčiau. Ji sunkiai pakėlė galvą, ir į veidą tvokstelėjo ledinis 
gūsis. Tai buvo sniegas, pagaliau pabiręs iš padūmavusio dan- 
gaus, tirštas sniegas, kurį nusičiupo ;vėjas ir įtraukė į savo 
šokį. Ištisas tris dienas jo negalėjo sulaukti. Ir štai ėmė snigti, 
kaip tik laiku. 

Sniego gūsis Žervezą pažadino iš sustingimo, ji paspartino 
žingsnį. Žmonės bėgo, skubėjo namo, o jų pečiai jau baltavo 
nuo sniego. Užmačiusi vyriškį, lėtai slenkantį palei medžius, ji 
priėjo arčiau ir vėl pakartojo: 

— Klausykite, pone... 

Žmogus sustojo. Atrodė, neišgirdo jos žodžių. Ištiesė ran- 
ką ir tyliai sumurmėjo: 

„ — Paaukokite, dėl Dievo meilės... paaukokite... 

Jie pažvelgė vienas į kitą. Viešpatie, prie ko prieita! Tė- 
tušis Briu prašo išmaldos, ponia Kupo parsiduoda! Jie kaip 
įbesti stovėjo vienas priešais kitą. Dabar jiedu galėjo paspaus- 
ti vienas kitam ranką. Visą vakarą senasis darbininkas slan- 
kiojo gatvėmis nesiryždamas prašyti išmaldos, ir pirmas žmo- 
gus, į kurį jis kreipėsi, pasirodė toks pat elgeta kaip ir jis pats. 
Viešpatie, kur teisybė?! Išdirbti penkiasdešimt metų ir vaikš- 
čioti su ištiesta ranka? Būti geriausia Gut d'Oro kvartalo skal- 
bėja ir atsidurti gatvėje?! Jie ilgai žiūrėjo vienas į kitą. Pas- 

kui, netarę nė žodžio, patraukė kiekvienas savo keliu, genami 
sniego krušos. 

Pūga ne juokais įsisiautėjo. Smulkus sniegas taip ir sukosi, 
o ant šitų kalvų, neužstatytose dykvietėse, vėjas, atrodė, švil- 
pia iš visų keturių pusių. Už dešimties žingsnių nieko nebuvo 
matyti, visur sūkuriavo baltos sniego dulkės. Namai dingo, 
bulvaras atrodė išmiręs, tarytum vėjo gūsis būtų užmetęs ant 
jo baltą sniego maršką, kuri slopino girtų šūkaliojimus ir žag- 
sulius. Žerveza iš paskutiniųjų yrėsi pirmyn — sniego uždrėb- 
tomis akimis, klydinėdama iš kelio. Kad nepaklystų, laikėsi me- 
džių. Priešais išnirdavo dujiniai žibintai, panašūs į smilkstan- 
čius fakelus, vos mirksinčius tirštoje migloje. Tačiau kryžkelėse 
išnykdavo netgi toji blyški šviesa; Žervezą įtraukdavo ledinis 
sūkurys, ir ji sukosi vietoje, nieko nematydama, nebežinoda- 
ma, kaip vėl rasti kelią. Baltuojanti žemė slydo iš po kojų. 
Pilkos sienos mėgino ją uždaryti. Ir kai pasimetusi /ji susto- 
davo ir atsigręždavo, už sniego užuolaidos tik spėdavo besi- 
driekiančius į tolį bulvarus ir gatves su nesibaigiančiomis du- 
jinių žibintų girliandomis — visą juodą ir tuščią miegančio Pa- 
ryžiaus begalybę. 

Atsidūrusią toje vietoje, kur išoriniai bulvarai kertasi su 
Mažento ir Ornano bulvarais, Žervezą apėmė noras išsitiesti 
čia tiesiog ant žemės. Staiga vėl išgirdo žingsnius. Ji puolė 
bėgti, tačiau sniegas lipino akis, o žingsniai aiškiai tolo, ir 
sunku buvo suprasti, į kurią pusę. Pagaliau ji pamatė plačius 
vyriškio pečius, tamsia dėme šmėžuojančius migloje. Šito tai 
jau tikrai nepaleis! Ir pasileido bėgti greičiau, pagaliau prisi- 
vijo ir, sugriebusi už palaidinės, sumurmėjo: 

— Pone, pone, Klausykite... 

Vyriškis atsisuko. Priešais stovėjo Gužė. 

Tai štai ką ji prisivijo! Kuo ji nusikalto gerajam Dievu- 
liui, kad taip ją kankina? Tai buvo paskutinis smūgis. Dides- 
nio pažeminimo nebegalėjo būti: ji pristojo prie kalvio kaip 
paskutinė gatvės kekšė, pamėlynavusi iš šalčio, maldaujanti 
padėti. Ir viskas įvyko po pat žibintu, ji matė savo beformį 
šešėlį, kuris. bjauriai, kaip karikatūra, darkėsi ant sniego. At- 
rodė, kad Žerveza girta. Nejaugi jis pamanė ją esant girtą? O 
juk ji nė neuosčiusi vyno ir dvi paras apskritai burnoje ne- 
turėjusi nė trupinio! Bet Gužė, aišku, pirmiausia į galvą atėjo 
mintis, kad ji per daug išgėrė sir dabar kimba prie praei- 
vių. 

O Gužė vis žiūrėjo į ją, ir snaigių žvaigždutės krito ant jo 

gražios šviesios barzdos. Paskui, matydamas, kad Žerveza, pa- 
narinusi galvą, atatupsta traukiasi, tarė: 

— Eime. 

Ir nuėjo pirmas. Žerveza sekė paskui. Jiedu perėjo nebylų 
kvartalą, tyliai slinkdami palei namų sienas. Vargšė ponia Gu- 
žė mirė spalį nuo aštraus reumatizmo priepuolio. Gužė niū- 
rus ir vienišas tebegyveno tame pačiame Naujosios gatvės na- 
melyje. Tą vakarą jis vėlai grįžo namo, nes užsisėdėjo pas 
susižeidusį bičiulį. Gužė atrakino duris, uždegė lempą ir at- 
sisuko į Žervezą, nuolankiai sustojusią laiptų aikštelėje. 

— Įeikite,— labai tyliai tarė jis, tarytum dar būtų galėju- 
si išgirsti motina. 

Ponios Gužė kambaryje viskas likę taip, kaip seniau: gerb- 
damas velionės atmintį, sūnus čia nieko nejudino. Prie lan- 
go, šalia gilaus krėslo, sakytum vis dar laukusio senosios mez- 
ginių nėrėjos, ant kėdės gulėjo apvalūs spręstuvai. Lova buvo 
paklota, ir senutė būtų galėjusi atsigulti, jei tik būtų buvę 
įmanoma palikti kapus ir ateiti praleisti vakaro su sūnumi. 
Kambarys buvo išsaugojęs susikaupimo, dorumo ir gerumo 
dvasią. 

— Įeikite,— garsiau pakartojo kalvis. 

Žerveza baimingai peržengė slenkstį — lyg gatvės mergšė, 
patekusi į padorius namus. Gužė buvo išblyškęs ir drebėjo — 
jis pirmąkart į velionės motutės kambarį įleido moterį. Jie 
pirštų galais perėjo jį, tarytum bijodami, kad kas nors išgirs. 
Praleidęs ją į savo kambarį, jis uždarė duris. Čia jis buvo 
namie. Žerveza atsidūrė gerai jai pažįstamoje, ankštoje kaip 
celė kamarėlėje su siaura geležine lova. Tik dar daugiau pa- 
veikslėlių prikarpyta iš žurnalų, dabar jais nuklijuota siena 
iki pat lubų. Žerveza tokioje švarybėje nedrįso ir pajudėti, 
traukėsi kuo toliau nuo degančios lempos. Netardamas nė žo- 
džio, Gužė priėjo prie jos ir, pagautas jausmų protrūkio, no- 
rėjo griebti ją ir uždusinti glėbyje. O ji, visai nusilpusi, šnibž- 
dėjo: 

— - Dieve mano!.. Dieve mano!.. 

Ugnis krosnelėje, apneštoje anglių dulkėmis, dar smilko, ir 
katilėlyje, paliktame prie pakuros, garavo ragu, kurį kalvis 
buvo palikęs vakarienei. Žerveza, atšilusi gerai prikūrentame 
kambaryje, būtų galėjusi ropoti keturpėsčia ir ryti tiesiai iš 
katilėlio. Alkis pasirodė stipresnis už ją; skrandis tiesiog ply- 
šo iš skausmo, ir ji, sunkiai atsidususi, pasilenkė. Tačiau Gužė 
suprato. Padėjo ragu ant stalo, atpjovė duonos ir įpylė vyno. 

— Ačiū! Ačiū! — murmėjo ji. — Koks jūs geras! Ačiū! 

Žerveza vos tarė žodžius — liežuvis jos nebeklausė. Ji taip 
drebėjo, kad iš rankų iškrito šakutė. Nuo kvaitinančio alkio 
jai tarsi šimtametei senei kretėjo galva. Teko valgyti pirštais. 
Įbrukusi į burną bulvę, ji pravirko. Stambios ašaros riedėjo 
skruostais ir lašėjo ant duonos. Ji valgė nesustodama, godžiai 
gurkė duoną, sudrėkintą ašaromis, garsiai traukė orą, o veidas 
mėšlungiškai trūkčiojo. Kad neužspringtų, Gužė privertė ją 
išgerti vyno, ir kai Žerveza gėrė, dantys kaleno į stiklinės 
kraštą. | 

— Ar dar norite duonos? — pusbalsiu paklausė jis. 

Žerveza verkė, sakė „ne“, sakė „taip“ — sutrikusi, pati ne- 
bežinodama, ką kalba. O Viešpatie! Kokia palaima RavalBy), 
kai miršti iš bado, ir kartu kaip tai skaudu! 

O jis stovėjo ir žiūrėjo į ją. Dabar, ryškioje lempos švie- 
soje, jis gerai ją matė. Kaip ji paseno ir suprastėjo! Nuo jos 
drabužių ir plaukų tirpo sniegas ir upeliais sroveno ant grin- 
dų. Kretanti galva pabalusi, į visas puses styro vėjo išdraikytų 
žilų plaukų sruogos. Kaklas įtrauktas į pečius, visa išdribusi, 
pasidariusi tokia stora ir bjauri, kad, žiūrint į ją, tiesiog no- 
rėjosi verkti. Ir Gužė prisiminė jų meilės dienas, kai Žerveza 
išraudusi darbavosi su laidynėmis, o jos kaklą juosė gražutė 
raukšlelė, kokią turi tik putnūs kūdikiai. Tais laikais jis ga- 
lėdavo valandų valandas gėrėtis skalbėja ir džiaugėsi jau vien 
tuo, kad ją mato. Vėliau“ ji pati pradėjo ateidinėti į kalvę, 
kur jiems būdavo taip gera dviese: jis daužė į priekalą, o ji 
neatitraukdama akių žiūrėdavo į jo rankose šokantį kūjį. Kiek 
kartų, būdavo, jis naktimis kandžiodavo pagalvę ir troško, kad 
Žerveza būtų čia, šalia jo, ir jam visa priklausytų. Jis taip 
karštai jos geidė, kad, atrodė, būtų sutraiškęs ją savo glėbyje. 
Ir štai dabar ji gali būti jo, jis gali ją paimti. Žerveza baigė 
valgyti duoną, ir stambios tylios ašaros vis dar ritosi jos skruos- 
tais ir krito į tuščio katilėlio dugną. 

Ji atsistojo. Baizė valgyti ir, nuleidusi galvą, apmirė ne- 
žinodama, ar jis jos nori. Paskui jai pasirodė, kad jo akys su- 
žibo, ir ji atsisegė viršutinę palaidinės sagą. Tačiau Gužė at- 
siklaupė ir, suėmęs abi jos rankas, tyliai ištarė: 

— Aš myliu jus, Žerveza, aš jus vis dar myliu, nepaisant 
visko, prisiekiu jums! 

— Nekalbėkite taip, pone Gužė! — šūktelėjo ji, sukrėsta, 
kad mato jį prie savo kojų.— Ne, nekalbėkite taip, man per 
daug skaudu jūsų klausyti! 

O jis vis kartojo, kad nebegalės pamilti kitos, ir Žerveza 
puolė į dar didesnę neviltį. 

— Ne, ne, nebereikia, man per daug gėda... Dėl Dievo mei- 
lės, stokite! Tai aš turėčiau gulėti prie jūsų kojų. 

Jis atsistojo ir visas drebėdamas, trūkinėjančiu balsu tarė: 

— Leiskite man jus pabučiuoti. | | 

Žerveza buvo tokia susijaudinusi, kad nerado, ką atsakyti, 
ir tik linktelėjo galvą. Viešpatie! Ji priklauso jam, jis gali 
su ja daryti viską, ką tik nori. Tačiau Gužė tik pasilenkė prie 
ios. 

— Mums užteks ir bučinio, Žerveza,— sušnibždėjo jis.— Čia 
visa mūsų draugystė, ar ne? > Gi 

Jis pabučiavo ją į kaktą, lūpomis prisiliesdamas prie žilų 
plaukų sruogos. Nuo to laiko, kai mirė jo motina, jis nebu- 
vo bučiavęs nė vienos moters. Jo gyvenime teliko vienintelis 
artimas žmogus — jo brangi draugė Žerveza. Su didžiausia pa- 
garba ją pabučiavęs, jis ėmė trauktis atatupstas ir krito ant 
lovos, stengdamasis sutramdyti kūną purtančią raudą. Žerveza 
ilgiau „čia likti negalėjo: buvo pernelyg skaudu, peinelyg bai- 
su susitikti štai tokioje situacijoje su mylimu ir mylinčiu žmo- 

— Aš myliu jus, pone Gužė, aš taip pat jus myliu!..— su- 
šuko ji — Tai neįmanoma, aš suprantu... Sudie, sudie, man gali 
„širdis plyšti. 

Ji perbėgo ponios Gužė kambarį ir vėl atsidūrė gatvėje. Ji 
atsitokėjo tik paskambinusi prie namo Gut d'Oro gatvėje. Bo- 
šas ją įleido. Namas skerdėjo tamsoje. Žerveza įėjo kaip į 
kapą. Tą nakties valandą apšiurusi tarpuvartė panėšėjo į pra- 
žiotus nasrus. Sunku patikėti, kad Žerveza kadaise svajojo gy- 
venti viename tų bjaurių kareivinių narve. Nejaugi tuomet ji 
buvo tokia kurčia, kad neišgirdo anapus sienų nevilties ir 
skausmo aimanų? Nuo tos dienos, kai ji persikėlė čia, jos gy- 
venimas pradėjo ristis žemyn. Taip, kai žmonės gyvena pra- 
keiktuose darbininkų namuose, vienas kitam ant galvos, tai 
atneša jiems nelaimes: čia siaučia baisi skurdo epidemija. Tą 
naktį namas atrodė lyg išmiręs. Dešinėje knarkė Bošai, kairėje 
Lantjė ir Virginija murkė kaip katės, kurios ne miega, o tik 
mėgaujasi šiluma užsimerkusios. Įėjusi į kiemą, pasijuto kaip 
kapinėse: sniegas balta marška užklojo kiemą; aukštos, švino 
pilkumo namo sienos be jokio žiburėlio languose buvo pana- 
šios į griuvėsius — nei aimanos, nei dejonės, sakytum visa, kas 
gyva, čia išmirė nuo šalčio ir bado. Žerveza peržengė juodą 
garuojantį dažyklos upelį, kuris purvina vaga bėgo per baltą 
neliestą sniegą. Šito vandens juodumas atitiko jos mintis. Taip, 

jau seniai nutekėjo tie gražieji švelniai žydri ir švelniai raus- 
vi upeliai. 

Paskui, tamsoje kopdama į septintą aukštą, ji neištvėrė ir 
karčiai nusijuokė, ir nuo to juoko jai pasidarė be galo skau- 
du. Moteris prisiminė savo seną svajonę: ramiai dirbti, visa- 
da turėti kąsnį duonos ir kokį švaresnį kampą gyventi, išau- 
ginti vaikus, nebūti mušamai, mirti savo lovoje. Dievaži, kaip 
juokinga: viskas išėjo atvirkščiai! Dabar ji nebedirba, neturi 
ką valgyti, miega purve, duktė valkiojasi nežinia kur, vyras 
daužo iki sąmonės netekimo; jai teliko nustipti gatvėje, tik 
štai trūksta drąsos iššokti per savo kambario langą. Ar ji ka- 
da nors meldė Dievo trisdešimt tūkstančių frankų rentos ar 
aukštos padėties? Juk ne! Et, kad ir kiek save varžytum, vis 
tiek nieko nebus! Nei sotaus duonos kąsnio, nei normalaus 
stogo virš galvos — tokia visų dalia. Ir ji dar karčiau susijuo- 
kė prisiminusi savo gražiuosius planus: kokius dvidešimt metų 
padirbėti skalbykloje, paskui važiuoti į kaimą. Na, ką pi, kai- 
me ji tikrai atsidurs: Per Lašezo kapinėse pavėsingas kampelis 
jai visada atsiras. 

Kai Žerveza įsuko į savo koridorių, atrodė kaip beprotė, 
labai svaigo galva. Užvis skaudžiausia buvo tai, kad ji am- 
žiams atsisveikino su kalviu. Dabar tarp jų viskas baigta, jie 
niekada nebepasimatys. Paskui ją užplūdo kitos niūrios min- 
tys, draskyte draskančios nelaimingą širdį. Praeidama pro Bi- 
žarus, žvilgtelėjo pro praviras duris ir pamatė mirusią Lali; ji 
gulėjo tokia rami ir patenkinta galėdama pagaliau išsitiesti ir 
niekuomet neprabusti. Dievaži, vaikai laimingesni už suaugu- 
sius, jiems lengviau mirti! Virš dėdulės Bazūžo durų pro ply- 
šį smelkėsi šviesa, ir ji ryžtingai įėjo pagauta beprotiško noro 
iškeliauti ten, kur ir mažoji Lali. 

Senas ūžautojas tąnakt buvo prisigėręs daugiau nei papras- 
tai. Jis buvo taip prisilupęs, kad, nepaisant šalčio, drybsojo 
tiesiog ant grindų ir knarkė, matyt, sapnuodamas kažką labai 
gražaus, kadangi buvo iki pat ausų išsišiepęs ir be garso kva- 
tojo. Pamirštas užgesinti žvakigalis apšvietė jo skarmalus, kam- 
pe nusviestą juodą skrybėlę ir juodą apsiaustą, kuriuo buvo 
apsiklojęs kojas. 

Pamačiusi Bazūžą, Žerveza taip garsiai sudejavo, kad senis 
prabudo. 

— Po velnių! Uždarykite duris! Na ir šaltis!.. Ką, čia jūs? 
Kas atsitiko? Ko jums reikia? 

Tada Žerveza, ištiesusi rankas, ėmė karštai maldauti, pati 
nebesuprasdama, ką murma: 

— Paimkite mane! Aš nebegaliu, aš noriu mirti... Nepyki- 
te. Juk aš nežinojau... Dieve mano! Niekada nesupranti, kol 
neprieini galo... Taip, ateina diena, kai atsisveikinti su pasau- 
liu atrodo didžiausia laimė... Paimkite mane, paimkite, ir aš 
jums pasakysiu ačiū! 

Žerveza puolė ant kelių — drebėdama, perbalusi, be galo 
trokšdama mirti. Ji dar niekuomet neklūpojo prie vyro kojų. 
Dėdulės Bazūžo girta marmūzė, jo perkreipta burna ir sugaI- 
gėjusi oda su įsiėdusiomis kapinių žemėmis, — viskas jai atrodė 
gražu, net švytėjo. Tačiau senis, dar ne visai prabudęs, nutarė, 
kad iš jo nori pasišaipyti. 

— Na, žinote,— suniurnėjo jis — su manimi nėra ko juokau- 
til 

— Paimkite mane! — karštai prašė Žerveza.— Prisimenat, 
vieną vakarą aš pabeldžiau jums į sieną? O paskui išsigandau, 
tada buvau dar kvaila... Dabar nebebijau. Ištieskite rankas! 
Paimkite mane, noriu užmigti; pamatysite, aš net nekrūpte- 
lėsiu... Ak! Aš tik šito ir noriu! Būsiu jums taip dėkinga! 

Bazūžas, visuomet galantiškas su poniomis, nutarė, kad ne- 
galima storžieviškai atstumti moters, kuri, atrodo, bus jį įsi- 
mylėjus. Jos galvelė ne visai normali, kalbasi su anuo pasau- 
liu, bet ji dar visai nieko, ypač kai taip įsikarščiuoja. 

— Kas teisybė, tai teisybė,— tvirtai įsitikinęs pritarė jis.— 
Štai šiandien tris bobeles supakavau, ir jos tikriausiai nebūtų 
pagailėjusios arbatpinigių, jei tik būtų galėjusios įkišti ranką 
į kišenę... Bet, motin, taip paprastai viskas nesidaro... 

— Paimkite mane, paimkite! — tebešaukė Žerveza.— Aš no- 
Iiu mirti... | 

— Po perkūnais! Bet prieš tai dar reikia kai ką padaryti... 
Žinote, štai taip! 

Ir jis gurktelėjo, tarytum prarydamas liežuvį. Paskui, paten- 
kintas savo sąmojumi, nusikvatojo. 

Žerveza lėtai atsikėlė. Vadinasi, ir jis negali jai padėti? Ji 
grįžo į savo kambarį apdujusi ir nudribo ant šiaudų, apgailes- 
taudama, kad gavo valgyti. Taip, nieko nepadarysi, nuo skurdo 
ne taip ir lengva nusibaigti. 

Visą tą naktį Kupo pragirtuokliavo. Kitą dieną Žerveza ga- 
vo dešimt frankų iš savo sūnaus Etjeno, kuris dirbo geležinke- 
lio mechaniku. Berniukas žinojo, kad namuose ne itin riebu, 
ir retkarčiais atsiųsdavo motinai šimtą su. Ji išvirė mėsiškos 
sriubos -ir pati viską suvalgė, kadangi tas niekšas Kupo ne- 
grįžo ir rytojaus dieną. Nepasirodė jis nei pirmadienį, nei ant- 
radienį. Taip praėjo- visa savaitė. Kaip būtų puiku, jei Kupo 
būtų priglaudusi kokia gražuolė! Tačiau sekmadienį Žerveza 
paštu gavo popierių, kuris iš pradžių ją išgąsdino,— pamanė, 
kad iš policijos. Paskui nusiramino: buvo pranešama, kad jos 
girtuoklis vyrelis stimpa Šv. Onos ligoninėje. Žinoma, tai bu- 
vo parašyta kur kas mandagiau, tačiau esmė tokia. Taip, Kupo 
iš tiesų pasigrobė dama, ir tos damos vardas — Užmerktakė, 
paskutinė prasigėrėlių draugužė. 

Tiesą sakant, Žerveza dėl tos žinios nesuko sau galvos. Jis 
gerai žino kelią ir grįš iš ligoninės pats; Kupo jau tiek kartų 
išgydė, kad, reikia manyti, gydytojai vėl iškrės piktą pokš- 
tą — pastatys jį ant kojų. Tą patį rytą Žerveza sužinojo, kad 
visą praėjusią savaitę žmonės matydavo Kupo prisiputusį kaip 
kiaulę: jis šliaužiojo po visas Belvilio vynines kartu su Bad- 
maišiu; pasirodo, šis finansavo Kupo — matyt, buvo įkišęs 1e- 
teną į savo pačios taupyklę ir dabar leido jos pinigėlius, tie- 
sa, nesunku įspėti, kaip uždirbtus. Taigi draugeliai gėrė už 
nešvarius pinigus, nuo kurių gali užsikrėsti visomis bjauriau- 
siomis ligomis! Kupo dabar surietė, bet taip jam ir reikia! 
Žervezą ėmė siutas vien pagalvojus, kad šitiems prakeiktiems 
kiaulėms net į galvą neatėjo pasikviesti ją ir pastatyti stiklą 
vyno. Kur tai girdėta? Užauti visą savaitę ir net neatsiminti 
savo žmonos! Kai vienas geria, tegų vienas ir stimpa, štai 
kaip! 

Tačiau pirmadienį Žerveza turėjo sočią vakarienę — liku- 
sias pupeles ir puslitrį vyno — ir įtikino save, jog būtinai rei- 
kia išeiti pasivaikščioti, kad paskui skaniau valgytųsi. Laiškas 
iš ligoninės, numestas ant komodos, vis krisdavo jai į akis. 
Sniegas nutirpo, oras buvo apniukęs ir minkštas, tačiau jau- 
tėsi gaivus šaltukas. Ji išėjo iš namų vidurdienį, kadangi ke- 
lias buvo netrumpas — ligoninė kitame Paryžiaus gale, o jos 
šluba koja vis labiau nesuspėdavo su sveikąja. Gatvėse zujo 
devynios galybės žmonių; jai patiko žvalgytis į praeivius, tai 
nė nepamatė, kaip atsidūrė prie ligoninės. Kai ten pasisakė 

savo pavardę, ją iškart pribloškė žinia: pasirodo, Kupo išžve- 
jojo iš vandens, jis puolė nuo Naujojo tilto į upę — mat žmo- 
gui pasirodė, kad kelią jam pastojo klaikus barzdočius. Nieko 
sau šuolis! O kaip Kupo atsidūrė ant Naujojo tilto, jis ir pats 
nežinojo. 

Tarnautojas nuvedė Žervezą į palatą pas vyrą. Lipdama 
laiptais, ji išgirdo baubimą, nuo kurio kraujas ėmė stingti gys- 
lose. m 
— Girdite? Nebloga muzika! — tarė tarnautojas. 

— Kas tai? 

— Jūsų vyras! Jis taip rėkloja jau trečia diena. Ir dar šo- 
ka. Pati pamatysite. 

Viešpatie mieliausias, koks vaizdas! Ji sustojo kaip įbesta. 
Sienos nuo viršaus iki apačios buvo apkaltos minkštu audek- 
lu; ant grindų dviem eilėmis gulėjo šiaudiniai dembliai, kam- 
pe pamestas čiužinys ir pagalvė, daugiau palatoje visiškai nie- 
ko nebuvo. Štai čia ir šoko, ir rėkė Kupo. Jis atrodė kaip 
karnavalo persirengėlis, tačiau persirengėlis ne juokingas, o 
tikrai klaikus — skarmaluotas, mėšlungiškai besitampančiomis 
kojomis ir rankomis. Ne, jis tikrai nebuvo juokingas, tikrai 
ne! O nuo jo klaikaus šokio plaukai piestu stojosi. Ir atrodė 
jis kaip ateivis iš-ano pasaulio! Velnias, kokie šuoliai! Jis at- 
sitrenkdavo į dembliu užtiestą langą, šliaužė atatupstas, ran- 
komis mušdamas taktą ir taip nežmoniškai jas kratydamas, 
tarsi būtų norėjęs jas nutraukti ir šveisti tau į fizionomiją. Kar- 
čemose gali pamatyti juokdarių, mėgstančių pamėgdžioti šį 
šokį, tačiau mėgdžioja jie nevykusiai, — reikia pamatyti, ką iš- 
darinėja alkoholikas, ištiktas baltosios karštinės priepuolio! Ir 
muzika jų taip patį yatinga — nenutrūkstamos aimanos, tarsi kar- 
navalinės rietynės arba užkimęs riaumojimas, primenantis trom- 
bono kliegimą, kai valandų valandas pučiama plačiai prasižio- 
jus. O Kupo staugė kaip šuo, kuriam sutraiškyta letena. Žo- 
džiuų, pirmyn, orkestre, kavalieriai, kvieskite damas! 

— Viešpatie, kas jam?.. Kas jam? — kartojo pasibaisėjusi 
Žerveza. 

Studentas medikas, rausvaskruostis, šviesiaplaukis storulis 
baltu chalatu, ramiai sėdėjo ant kėdės ir kažką rašė. Atvejis 
buvo įdomus, ir studentas nesitraukė nuo ligonio. 

— Pabūkite čia kiek, jei norite — pasiūlė jis skalbėjai— 
Tik stovėkite ramiai... Pamėginkite užkalbinti, tik vargu ar jis 
jus pažins. 

Iš tikrųjų Kupo savo žmonos, atrodo, net nepastebėjo. Jį 
taip traukė, kad iškart ji negalėjo jo kaip reikiant apžiūrėti. 

Bet kai pamatė iš arčiau, jai apmirė širdis. Ar gali būti, kad 
jos vyro toks klaikus veidas, krauju pasruvusios akys ir su- 
kepusios lūpos? Jei nebūtų pasakę, ji tikrai nebūtų jo paži- 
nusi. Be to, neaišku, kodėl jis be perstojo išdarinėjo grimasas: 
vaipėsi, raukė nosį, įtraukinėjo žandus — ne veidas, o tikras 
žvėries snukis. Jis buvo taip sukaitęs, kad nuo jo tiesiog ėjo 
garas, oda blizgėjo kaip lakuota, o prakaitas žliaugė čiurkšlė- 
mis. Jis šoko, bet buvo matyti, kad jam bloga, kad galva sun- 
ki,-o rankas ir kojas skauda. 

Žerveza priėjo prie studento mediko, kuris pirštais į kėdės 
atkaltę beldė kažkokį motyvą. 

— Sakykite, pone, šįkart jis rimtai serga? 

Tasai tylėdamas linktelėjo galvą. 

— O ką jis ten niurna?.. Girdite? 

— Jis šneka apie tai, kas jam vaidenasi,— sušnibždėjo stu- 
dentas.— Tyliau, netrukdykite man klausyti. 

Kupo kažką vebleno trūkinėjančiu balsu. Tačiau jo akyse 
šokinėjo šelmiškos kibirkštys. Jis sukinėjo galvą ir vaikštinėjo 
po palatą lyg po Venseno mišką. 

— Mat kaip čia miela, čia tiesiog prabangu...— kalbėjo jis 
pats su savimi.— Visur balaganai — kaip mugėje. Ir kokia smar- 
ki muzika! O-lia! Tai linksmybės, tai pokylis! Jie ten tiesiog 
galvomis eina... Nieko sau! Žiū, ir iliuminacijos! Kyla raudoni 
balionai, lekia vis toliau ir aukščiau!.. Oho! Kiek medžiuose 
žiburių!.. Kaip čia gera! Iš visur trykšta vanduo, fontanai, kas- 
kados... Vanduo dainuoja kaip vaikeliai bažnyčioje... Nuosta- 
bu! Ak, kaskados! 

Ir jis ištempė kaklą, tarsi norėdamas geriau įsiklausyti į 
tylų vandens čiurlenimą, ir su malonumu giliai kvėpė orą, mė- 
gaudamasis įsivaizduojamų fontanų gaiviomis vandens dulkė- 
mis. Tačiau palengva jo veidas vėl įgavo siaubo išraišką. Jis 
pasilenkė ir ėmė skubiai bėgti palei palatos sienas, kažkam 
po nosimi grasindamas. 

— Vėl čia šita gauja!.. Aš taip ir maniau... Tylėkit, niek- 
šai! Nutarėt pasityčioti iš manęs! Jūs čia puotaujate ir rėkau- 
Jate su savo šliundromis norėdami man pakiaulinti.. Aš jus 
sutrinsiu į miltus, visą jūsų balaganą!.. Duokit man ramybę, 
velniai prakeiktieji! 

Jis suspaudė kumščius, paskui kimiu balsu riktelėjo ir pa- 
sileido bėgti dar greičiau — net prikritęs prie žemės. Ir, ka- 
lendamas iš siaubo dantimis, vebleno: | 

— Norite, kad aš nusižudyčiau? Ne, aš nesiskandinsiu!.. 
Prileido čia vandens... Ne, į vandenį nepulsiu. 

Bangos, jam priartėjus, atsitraukdavo, bet kai tik jis grįž- 
davo atgal, vanduo vėl puldavo jį. Staiga jis apsidairė buku 
žvilgsniu ir vos girdimai sušnibždėjo: 

— Taip bent, sunkų patikėti, jie nuteikė prieš mane visus 
daktarus! 

— Aš išeinu, pone, iki pasimatymo! — tarė Žerveza studen- 
tui.— Nebegaliu, ateisiu kitąkart. 

Ji iš tiesų stovėjo išbalusi kaip popierius. O Kipas apsi- 
pylęs prakaitu, nusikamavęs, vis dar lakstė nuo lango prie 
čiužinio, nuo čiužinio prie lango. Žerveza Nnebeiškentusi išbė- 
go. Ji kiek kojos įkerta dūmė laiptais žemyn, bet iki pat apa- 
čios ją persekiojo beprotiško vyro aimanos. Viešpatie, kaip 
gera lauke! Pagaliau galima įkvėpti oro! 

Vakare visas namas Gut d'Oro gatvėje pleškėjo apie keistą 
Kupo ligą. Bošai, kurie Šlubės jau seniai žmogumi nelaikė, šį- 
kart užsikvietė ją į durininko kamarėlę ir pavaišino serbentų 
užpiltine, norėdami išpešti kuo daugiau smulkmenų. Atėjo po- 
nia Lorijė, užsuko ir Puason. Kalboms nebuvo galo. Bošas pa- 
žinojęs vieną girtuoklį stalių, kuris nuogas išlėkė į Sen Mar- 
teno gatvę ir šoko ten polką tol, kol krito negyvas. Tasai ger- 
davo absentą. Moterys raitėsi iš juoko: nors ir labai liūdna, 
jas tai vis tiek be galo juokino. Susirinkusieji nelabai įsivaiz- 
davo Kupo ligą. Tada Žerveza sušuko, kad atlaisvintų jai vie- 
tos, ir čia pat, visų akivaizdoje, ėmė blaškytis, vaitoti, šoki- 
nėti, skeryčiotis ir išdarinėti siaubingiausias grimasas. Garbės 
žodis, tai buvo stulbinamai panašu! Žiūrovai buvo pritrenkti: 
negali būti! Žmogus ilgiau kaip tris valandas tokio šokio ne- 
galėtų ištverti! Tačiau Žerveza dievagojosi, kad Kupo nesu- 
stodamas šitaip šėlioja jau nuo vakar, taigi trisdešimt šešias 
valandas iš eilės! O jei kas netiki, tegu nueina ir pats pasi- 
žiūri. Bet ponia Lorijė pareiškė, kad nieku gyvu tenai neisian- 
ti: ačiū, ji jau kartą yra buvusi Šv. Onos ligoninėje ir savo 
vyro ten irgi neleisianti, o Virginija, kurios reikalai krautu- 
vėje ėjo vis prastyn, tik liūdnai sušnibždėjo, kad gyvenimas 
ne visada sėkmingai klostosi, dievaž ne visada! Kai baigė ger- 
ti užpiltinę, Žerveza visiems palinkėjo labos nakties ir išėjo. 
Grįžusi namo,. ji įbedė akis į vieną tašką ir žiūrėjo nemirksė- 
dama, kaip beprotė. Greičiausiai jai vaidenosi šiurpus vyro 
šokis. Rytą prabudusi nutarė, kad daugiau į ligoninę kojos ne- 
kels. Kuriam galui? Ji nenori išsikraustyti iš proto, kaip Kupo. 
Tačiau kaip reikiant atsigauti taip ir negalėjo, vis nugrimzdavo 
į apmąstymus, kaip sakoma, buvo nesava. O vis dėlto būtų 
įdomu žinoti, ar jos vyras iki šiol tebesuka ratus? Kai išmušė 


357 


vidurdienį, Žerveza jau visai negalėjo nusėdėti vietoje; nė pati 
nepastebėjo, kaip pasiekė ligoninę, — baimė įr smalsumas, ką 
ten ras, buvo ją visiškai užvaldę. 

Jai neteko klausti, kaip jaučiasi Kupo. Dar laiptų apačioje 
išgirdo jo koncertą. Tas pats klyksmas, tas pats šokinėjimas. 
Tarsi ji nė nebuvo pasitraukusi. Vakarykštis tarnautojas, kurį 
ji sutiko koridoriuje nešantį vaistus, jai maloniai mirktelėjo. 

— Tai vis taip pat? — paklausė Žerveza. 

— Taip pat,— atsakė jis. 

Įėjusi į palatą, Žerveza sustoja prie durų, kadangi pas Ku- 
po buvo žmonių. Raudonskruostis studentas medikas stovėjo 
šalia kėdės, kurią buvo užleidęs pagyvenusiam plikiui su ordi- 
nu atlape ir kiaunės snukelį primenančiu veidu. Tikriausiai tai 
vyriausiasis gydytojas, nes taip ir gręžė visus žvilgsniu. Taip 
žiūri visi tie ponai, kurie lobsta iš ligų ir mirčių. 

Bet Žerveza čia ėjo ne dėl šito pono; ji pasistiebė ir pro 
jo plikę įbedė akis į Kupo. Šitas pasiutėlis šoko ir bliovė dar 
smarkiau nei anąkart. Jai, beje, yra tekę matyti, kaip per Už- 
gavėnių karnavalus stiprūs skalbyklos vaikinai šokdavo visą 
naktį, tačiau niekuomet gyvenime ji nebūtų patikėjusi, kad 
žmogus gali taip linksmintis ištisas dvi paras. Beje, žodis „links- 
mintis“ čia netinka: anoks čia džiaugsmas šokinėti kaip žuviai, 
ištrauktai iš vandens. Kupo buvo šlapias nuo prakaito, nuo jo 
garavo dar smarkiau. Jis taip ilgai rėkė, kad jo burna, atrodė, 
perplyšo iki pat ausų. O! Nėščia moteris, užmačiusi tokį vaiz- 
dą, imtų čia pat gimdyti. Jis tiek daug lakstė dembliu, kad 
tarp lango ir čiužinio pratrempė takelį. 

Taip, reginys ne iš maloniųjų, ir susijaudinusi Žerveza pati 
stebėjosi — ko ji čia atėjo? Tik pamanykit! Dar vakar pas Bo- 
šus niekas ja nepatikėjo. O ji ir pusės visko jiems neparodė! 
Šiandien ji geriau įsižiūrėjo, ką išdarinėja Kupo, ir visiems 
laikams tai įsimins. Tuo tarpu jos ausis pasiekė studento ir 
gydytojo pokalbio nuotrupos. Vyrukas pasakojo, kaip praėjo 
naktis, tačiau kalbėjo tokiais žodžiais, kurių ji nesuprato. Bet 
esmė buvo aiški: jos vyras per visą naktį rėkė ir lakstė po 
palatą. Pagyvenęs plikasis ponas — beje, ne itin mandagus — 
pagaliau atkreipė dėmesį į Žervezą; kai studentas pasakė, kad 
ji ligonio žmona, gydytojas ėmė priekabiai, nelyginant poli- 
cijos komisaras ją tardyti. 

— Sakykit, ar jūsų vyro tėvas gėrė? 

— Taip, pone, išgėrinėdavo, kaip ir kiekvienas darbo žmo- 
gus... Jis užsimušė nusiritęs nuo stogo po vienų išgertuvių. 

— O jo motina gėrė? 

— Dieve mano! Gėrė, kaip ir visi.. Vieną kitą taurelę... 
Tačiau jų šeima buvo labai padori!.. Jis turėjo dar vieną bro- 
lį, kuris labai jaunas mirė nuo traukulių... 

Gydytojas -persmelkė ją savo aštriu žvilgsniu. Paskui griež- 
tai paklausė: 

— Jūs taip pat geriate? - 

Žerveza ėmė gintis, jog negerianti — uždėjusi ranką ant šir- 
dies, kad būtų įtikinamesni jos žodžiai. | 

— Žinoma, geriate! Saugokitės — matote, kuo baigiasi gir- 
tuoklystė. Anksčiau ar vėliau nusibaigsite tokia pat mirtimi. 

Žerveza nieko neatsakė, tik nedrąsiai prisispaudė prie sie- 
„nos. Gydytojas atsuko jai nugarą ir pritūpė nesirūpindamas, 
kad savo surduto skvernais renka dulkes; jis ilgai stebėjo, 
kaip šėlioja Kupo, žvilgsnis lydėjo kiekvieną jo žingsnį. Li- 
goniui jau drebėjo ir kojos, tarytum drebulys į jas būtų per- 
sidavęs iš rankų; tikras pajacas; daugiau nieko: patrauki už 
virvutės, rankos kojos ima tampytis, o liemuo lieka nejudrus, 
kaip medinis. Kupo darėsi vis blogiau. Atrodė, lyg po jo oda 
būtų įtaisytas koks mechanizmas: kas tris keturias sekundes jį 
įjungia, ir kūnu perbėga virpulys, paskui viskas aprimsta ir 
tuoj vėl prasideda — šitaip žiemą pavartėje dreba benamis su- 
žvarbęs šuo. Dabar Kupo pilvas ir pečiai taip pat kretėjo. Vis 
dėlto keista liga — nuo jos mirštama besiraitant kaip mergai, 
kuri bijosi kutulio. 

Tuo tarpu Kupo dusliai dejavo kažkuo skųsdamasis. Matyt, 
kankinosi kur kas labiau nei vakar. Iš jo nerišlių žodžių ga- 
lėjai suprasti; kad jam labai bloga. Visą kūną bado tūkstančiai 
adatų. Pečius užgulė nepakeliamas sunkumas; šaltas, slidus žvė- 
riūkštis šliaužioja apie šlaunis ir aštriais dantimis siurbiasi į 
kūną. O kitos bjaurastys kabinasi iš užpakalio ir drasko jo 
nugarą nagais. 

— Gerti, noriu gerti! — be perstojo kartojo jis. 

Studentas medikas paėmė nuo lentynos puodelį limonado ir 
ištiesė Kupo. Šis sugriebė jį abiem rankomis ir, pusę išlaistęs 
ant savęs, godžiai pridėjo prie lūpų. Tačiau, gurkštelėjęs gė- 
rimo, pasišlykštėjęs ėmė spjaudyti ir įtūžęs šaukė: 

— Velniai jus griebtų! Čiagi degtinė! 

Tada, gydytojui davus ženklą, studentas pamėgino pats pa- 
girdyti ligonį vandeniu iš grafino. Kupo nurijo gurkšnį, tačiau 
vėl suriaumojo, tarsi būtų prarijęs kamuolį ugnies. 

— Čia degtinė, velniai jus rautų! Degtinė! 

Nuo vakardienos viskas, ką jis gėrė, jam rodėsi degtinė. 
Troškulys kankino vis labiau, o gerti negalėjo — visoks skystis 

degino ugnimi. Atnešė sriubos, tačiau jis ėmė šaukti, kad jį 
nori nunuodyti — sriuba atsiduodanti sieros rūgštimi. Duona 
jam buvo karti ir apsitraukusi pelėsiais; aplink viskas apnuo- 
dyta; palata dvokė siera. Kupo net apkaltino daktarus, girdi, 
jie tyčia prie pat jo nosies brauko degtukus — nori apnuodyti 
orą, kuriuo jis kvėpuoja. 

Gydytojas pakilo nuo kėdės ir ėmė atidžiai klausytis, ką 
bamba Kupo,— jam vėl vaidenosi. Jis ryškiai matė nuo lubų 
tįstantį voratinklį — didžiulį, kaip burė. Paskui tas voratink- 
lis virto žvejų tinklu, kurio akys tai plėtėsi, tai vėl traukėsi. 
Na ir keistas žaislelis! Tinkle vartėsi juodi rutuliai, iš pradžių 
nedidukai, bet tuojau pat jie išdidėdavo iki patrankos sviedi- 
nio dydžio. Svarbiausia — jie pūtėsi ir bliuško tyčia, kad tik jį 
apkvailintų. Staiga Kupo užbliovė ne savo balsu: 

— Žiurkės! Oi, Žiurkės! 

Rutuliai virto žiurkėmis. Tie šlykštūs gyvūnai jo akyse au- 
go, landžiojo pro tinklo akis, šmirinėjo dembliu užtiestomis 
grindimis ir po to išnykdavo. Buvo čia ir beždžionė; ji išlįs- 
davo iš sienos, prislinkdavo prie pat Kupo, norėdama nukąsti 
nosį, o kai jis pasitraukdavo, ji vėl dingdavo sienoje. Staiga 
viskas aplinkui vėl pasikeitė — Kupo, apimtas įtūžio ir siaubo, 
be paliovos kartojo: 

— Ai, ai, purtykite mane, kiek jums lenda, man nusispjaut!.. 
Oi, siena! Oi, griūva!.. Skambinate varpais, prakeikti ilgaskver- 
niai, vargonuojate, kad policija negirdėtų mano balso? Aš vis 
tiek pakviesiu! Niekšai! Jie pastatė pragaro mašiną! Ji pūkš- 
čia už sienos, tuoj mes visi išlėksime į orą... Degame, po vel- 
nių, degame! Gaisras! Viskas liepsnoja!.. Kaip šviesu! Kaip 
šviesu! Dega visas dangus, liepsnos raudonos, liepsnos žalios, 
geltonos... Gelbėkit! Padėkite! . Gaisras! | 

Šie šauksmai virto kimiomis dejonėmis. Dabar jis kažką be 
ryšio murmėjo, ant lūpų susiplakė putos, smakru tįso seilės. 
Gydytojas kasėsi tarpuakį, matyt, tai buvo įprastas gestas su- 
sidūrus su sunkiais ligoniais. Jis atsisuko į studentą ir pusbal- 
siu paklausė: 

— Temperatūra vis dar laikosi? Keturiasdešimt? 

— Taip, pone. 

Gydytojas nepatenkintas susiraukė. Jis „dar porą minučių 
pastovėjo nenuleisdamas nuo Kupo akių. Paskui palingavo gal- 
va ir pasakė: ' 

— Gydymas tas pats: sultinys, pienas, limonadas, silpnas 
chinino tirpalas... Nuo ligonio nesitraukite, jei kas, iškvieski- 
te mane. 

Ir išėjo. Žerveza išsekė paskui jį, norėdama paklausti, ar 
dar yra vilties. Tačiau gydytojas taip oriai žengė koridoriumi, 
kad ji nedrįso prie jo prieiti. Bijodama grįžti į palatą, kiek 
pastypčiojo vietoje. Jai jau gana to siaubo. Moteris vėl išgir- 
do Kupo šauksmą: jis vėl skundėsi, kad limonadas dvokia deg- 
tine. Žerveza nebeiškentusi išbėgo: šiandien jai visko gana! 
Gatvėje dundėjo ekipažai, kaukšėjo arklių kanopos, ir mote- 
riai vaidenosi, kad ją vejasi visi Šv. Onos ligoninės bepročiai. 
Ir dar tas daktaras jai grasina! Tikrai, atrodo, kad ji jau ser- 
ga Kupo liga. 

Bošai ir kiti Gut d'Oro gatvės kaimynai Žervezos, be abe- 
jo, jau laukė. Vos tik ji pasirodė prie namo vartų, ją užkvietė 
pas durininkę. Na kaip? Tėtušis Kupo dar gyvas? Viešpatie, 
žinoma, kad gyvas. Bošą šita žinia nemaloniai nustebino: jis 
susilažino iš litro vyno, kad Kupo netrauks iki vakaro. Nejau- 
gi dar gyvas? Visi stebėjosi ir plekšnojo sau per šlaunis. Na 
ir stiprumėlis! Ponia Lorijė paskaičiavo, kiek valandų tęsiasi 
priepuolis: trisdešimt šešios plius dvidešimt keturios — iš viso 
šešiasdešimt valandų! Šaunuolis! Šešiasdešimt valandų be su- 
stojimo rėkloja ir spardosi! Kur tai matyta! Tačiau Bošas bu- 
vo labai susierzinęs dėl to, kad prakišo litrą, ir ėmė priekabiai 
klausinėti Žervezą, ar ji įsitikinusi, kad, jai išėjus, Kupo ne- 
nusistagaruos. Ne, negali būti, jis per daug šauniai šokinėjo! 
Tuomet Bošas paprašė, kad Žerveza dar kartą parodytų, kaip 
Kupo kratosi. Taip, taip, dar kartelį, visi taip prašo! Labai no- 
risi pažiūrėti, juo labiau kad specialiai atėjo dvi kaimynės, ku- 
rios vakarykščio pavaizdavimo nebuvo mačiusios. Durininkas 
pareikalavo, kad susirinkusieji padarytų vietos, ir žiūrovai, ne- 
tverdami smalsumu, atlaisvino vidurį kambario; dabar jie sto- 
vėjo glaudžiu žiedu ir, virpėdami iš nekantrumo, kumščiojo 
vienas kitą alkūnėmis. Tačiau Žerveza vis žemiau lenkė galvą. 
Taip, ji bijojo pati susirgti. Bet, norėdama parodyti, kad ji 
nesiprašydina, moteris lengvai du ar tris kartus šoktelėjo; bet 
ji atrodė labai keistai ir tuoj pat pasitraukė prie sienos: gar- 
bės žodis, ji negali! Pasigirdo nepasitenkinimo murmesys: kaip 
gaila, vakar ji taip puikiai mėgdžiojo! Na, bet jei negali, ką 
čia dabar padarysi! Kompanija bemat pamiršo Kupo ir, pasi- 
naudojusi tuo, kad Virginija išėjo, ėmė karštai aptarinėti Puaso- 
nų reikalus. Virginijos reikalai ne kažin kokie: vakar buvo 
atėjęs teismo antstolis aprašyti turto; policininkas tikriausiai 
neteks vietos. O nedorėlis apsukruolis Lantjė jau sukasi apie 
padavėją iš gretimo restorano, putnią moterį, kuri rengiasi pra- 
"dėti prekiauti žarnokais. Juokas, daugiau nieko! Vietoj saldainių 

dabar krautuvėje pasirodys žarnokai — daiktas kur kas sotesnis 
už saldumynus. Koks juokingas visoje šitoje istorijoje raguo- 
tasis Puasonas! Kur girdėta, kad policininkas, kuris privalo 
viską pastebėti, buvo toks asilas savo namuose. Staiga visi 
nutilo pamatę, kad Žerveza, į kurią jau niekas nebekreipė dė- 
mesio, tylutėliai bando mėgdžioti Kupo, visu kūnų kratydama- 
si kambario kampe. Bravo! Kaip tik to iš jos ir reikia! Bet ji 
staiga apmirė įsistebeilijusi į vieną tašką, lyg prabusdama iš 
gilaus miego. Paskui skubiai nuslinko prie durų. Gero vakaro 
visai kompanijai! O ji lips namo ir mėgins užsnūsti. 

Kitą vidurdienį, kaip ir anas dvi dienas, Žerveza išsirengė 
į ligoninę. Einant pro durininkės kambarėlį, Bošai palinkėjo 
jai sėkmės. Šįkart net Šv. Onos koridorius drebėjo nuo Kupo 
kauksmo ir. trypimo. Lipdama laiptais, Žerveza jau girdėjo, 
kaip jis staugia: | 

— Blakės! Kiek jų čia!.. Tik pamėginkite lįsti, visas sutraiš- 
kysiu! O-o! Jos nori mane užkandžioti! Oi, blakės!., Palaukit, 
jums nepavyks! Šalin, velniop visas! 

Žerveza valandėlę pastovėjo prie durų. Atrodė, kad Kupo 
kariauja su visa armija. Įėjusi pamatė, kad reikalai visai pras- 
ti. Vyras buvo panašus į beprotį, ištrūkusį iš Sarantono. Jis 
šėlo vidury palatos, tvatino kumščiais save, sienas, grindis, 
vertėsi kūliais, šokinėjo, boksavo tuštumą, norėjo atidaryti lan- 
gą, nuo kažko slėpėsi, gynėsi, šaukėsi pagalbos, pats sau at- 
sakinėjo ir viską darė be jokios atvangos, atrodė kaip žmo- 
gus, užspeistas į kampą, tarytum jį būtų persekioję devynios 
galybės priešų. Žerveza suprato, kad jis įsivaizduoja stovįs ant 
stogo ir dengiąs jį skarda. Kupo pūtė žandus, tarsi tai būtų 
buvusios dumplės, darbavosi lituokliu, klaupėsi ir vedžiojo 
nykščiu demblio kraštą, manydamas, jog lydo lakštą skardos. 
Prieš galą Kupo prisiminė savo amatą; jis keikėsi, kabinosi už 
karnizo — ir visa tai tik dėl to, kad visokie suskiai trukdė jam 
gerai dirbti. Ant visų gretimų stogų sėdėjo dykaduoniai ir iš 
jo šaipėsi. Šitie niekšai užleido ant jo galybę žiurkių. Prakeik- 
tos šlykštynės, jos vaidenosi jam visur! Kad ir kiek jis jas 
traiškė iš visų jėgų trypdamas kojomis, išlįsdavo vis nauji 
tuntai, nuo jų juodavo visas stogas. O čia dar vorai! Jis iš 
visų jėgų veržė kelnes, delnu daužė save, stengdamasis sutraiš- 
kyti milžiniškus nariuotakojus, kurie šliaužiojo jo nuogų kū- 
nu. Prakeikimas! Jis niekuomet nebaigs darbo, jį nori pražu- 
dyti, šeimininkas pasiųs jį į Mazasą, pasodins už grotų. Staiga 
jis sukruto, jam pasivaideno, kad jo pilve pūkščia garo ma- 
šina; jis plačiai išsižiojo, iš burnos ėmė virsti tirštas garas, jo 

tumulai užpildė palatą ir veržėsi pro langą; vis tebepūškuoda- 
mas, Kupo susilenkęs kėpsojo į gatvę, ir jam vaidenosi, kad 
dūmų stulpas auga, kyla į dangų ir uždengia saulę. 

— Žiūrėk! — staiga suklykė jis.— Čia visa gauja iš Klin- 
jankūro prospekto! Jie užsitraukę lokio kailius su skamba- 
lais!.. 

Jis tebetupėjo priešais langą, sakytum nuo stogo būtų ste- 
bėjęs šventinę procesiją, žygiuojančią gatve. 

— Va, šokinėja liūtai, panteros ir dar vaiposi... Vaikeliai 
persirengę šunimis ir katėmis... Ir ilgšė Klemansa čia, jos gar- 
banos pilnos plunksnų. Tai velnias, išsitiesė vidury gatvės ir 
išstatė viską, ką tik turi!. Paklausyk, ožkele, mes galėtume 
susitarti... Ei jūs, prakeikti šnipai, nedrįskite jos liesti... Ne- 
šaukite, po perkūnais! Nešaukite... 

Kupo rėkė vis garsiau, jo užkimusiame balse girdėjosi siau- 
bas, jis lenkėsi prie grindų, tvirtindamas, kad policininkai ir 
kareiviai susigrūdo apačioje ir taikosi į jį. Be to, sienoje styro 
pistoleto vamzdis, atkreiptas tiesiai jam į krūtinę. Visi tie žmo- 
nės atėjo atimti jo merginos. 

— Nešaukite, po velnių! Nešaukite!.. 

Aplinkui ėmė griūti namai, ir jis staugė ir daužėsi imituo- 
damas griūvančių sienų trenksmą. Paskui viskas išsilakstė, vis- 
kas dingo. Bet jis neturėjo laiko atsipūsti — nauji vaizdai už- 
plūdo jo sąmonę, nepaprastu greičiu keisdami vieni kitus. Jam 
nedavė ramybės kankinamas noras kalbėti, žodžiai patys ver- 
žėsi, liežuvis pynėsi, gerklė tiesiog gargaliavo. Jis šaukė vis 
garsiau: 

— Tai čia tu? Sveika!.. Na, baik juokauti! Nekutenk manęs 
savo plaukais. 
kus, kad jie nelįstų į burną. 

„— Ką jūs matote? — paklausė studentas. 

— Savaime aišku, žmoną! 

Tačiau jis žiūrėjo į šviesą, atsukęs Žervezai nugarą. Žer- 
vezos širdis apmirė, ir ji taip pat įbedė akis į sieną, ieškodama 
ten pati savęs. O Kupo vis plepėjo: 

— Tu manęs kvailiu nelaikyk... Nenoriu, kad mane pririš- 
tų... Žiūrėk tu man, kad išsipuošė, kokia prašmatni suknelė! Iš 
kur gavai šitą rūbą, paleistuve? Kur uodegą -vizginai, kekše? 
Palauk, aš tau parodysiu!.. A-a, tu slepi savo kavalierių už si- 
jono! Kas jis toks? Pasitrauk, duok pažiūrėti. Būkite prakeikti, 
čia vėl jis! 

Ir Kupo iš visų jėgų trenkėsi galva į sieną, tačiau stori ap- 

mušalai sušvelnino smūgį. Buvo girdėti, kad ligonio kūnas, 
dusliai dunkstelėjes, krito ant čiužinio. 

— Ką jūs matote? — vėl paklausė studentas. 

— Kepurininką! Kepurininką! — užbliovė Kupo. 

Vyrukas pradėjo klausinėti Žervezą, tačiau ji tik neaiškiai 
kažką pramurmleno: ši scena jai priminė pačius bjauriausius 
jos gyvenimo momentus. Stogdengys darbavosi kumščiais. 

— Na, tai stokim vienas prieš vieną, drauguži! Atėjo metas 
su tavimi atsiskaityti! O! Tu atsivedei už parankės šitą bjau- 
rybę, nutarei prie visų iš manęs pasišaipyti! Pasmaugsiu, pli- 
kom rankom pasmaugsiu, taip, taip!.. Baik girtis... Va tau per 
snukį! Duok jam, duok, duok!.. 

Jis plakė kumščiais orą. Jį pagavo siutas. Eidamas atžaga- 
riom, atsitrenkė į sieną ir įsivaizdavo, kad jis užpultas iš už- 
pakalio. Atsisuko ir kaip patrakęs įniko tvatinti sieną, šoki- 
nėjo iš kampo į kampą, atakuodamas savo priešą pilvu, šonu, 
pečiu, raičiojosi po žemę ir vėl kėlėsi. Jo kaulai traškėjo, kū- 
nas žneksėjo į grindis nelyginant glėbys šlapių plovinių. Ir 
viską lydėjo klaikūs grasinimai, kimūs laukiniai klyksmai. Ta- 
čiau kova, aiškiai, krypo ne jo naudai, kadangi Kupo kvėpa- 
vo vis tankiau, akys išsprogo, palengva jį apėmė vaikiška bai- 
mė. 

— Gelbėkite, žudo!.. Mane žudo!.. Nešdinkitės abudu! Ak, 
jie dar šaiposi iš manęs! Dabar šita šliundra drybso kepšes už- 
vertusi... Taip ir yra... Niekšas, jis gi ją galabija! Jis jai 
pjauna vieną kinką, kita jau guli ant žemės, pilvas perrėžtas, 
kraujas tiesiog fontanu trykšta... Dieve mano... Dieve mano... 

Baisus, apsipylęs prakaitu, styrančiais ant kaktos plaukais, 
jis traukėsi atbulas, įsikarščiavęs mosavo rankomis, tarytum 
vydamas nuo savęs kraupų vaizdinį. Staiga jis porą kartų šai- 
žiai suriko ir kluptelėjęs parkrito aukštielninkas ant čiužinio. 

— Pone, pone, jis mirė? — paklausė Žerveza, sugniaužusi 
rankas. 

Studentas medikas priėjo prie Kupo ir pertempė jį į čiuži- 
nio vidurį. Ne, nemirė. Jį nuavė, basos kojos gulėjo viena ša- 
lia kitos ir skubriai trūkčiojo, tarytum mušdamos taktą. 

Tą minutę įėjo gydytojas. Jis atsivedė du savo kolegas — 
vieną liesą, kitą stambų, kurie, kaip ir jis, buvo su ordinais. 
Visi trys pasilenkė ir, netardami nė žodžio, ėmė apžiūrinėti 
ligonį, paskui pusbalsiu greitakalbe. kažką tarėsi. Jie išrengė 
Kupo iki pusės, ir pasistiebusi Žerveza pamatė nuogą vyro kū- 
ną. Dabar drebulys iš galūnių persimetė į visą stuomenį, jis 
irgi pradėjo tampytis laukiniu ritmu. Tikrai Kupo visas trūk- 

čiojo, tarsi pagautas beprotiškos linksmybės, šonai išsipūtė kaip 
dumplės, o pilvas vos nesprogą nuo begarsio juoko. Kiekviena 
kūno ląstelė krūpčiojo, raumenys traukėsi ir vėl atsileisdavo, 
oda virpėjo, tarsi būtų ištempta ant būgno, plaukai ant krūti- 
nės stojosi piestu. Žodžiu, čia buvo panašu į paskutinį šokį, 
į baigiamąjį galopą, kai, auštant rytui, visi šokėjai susiima už 
rankų ir šoka, vis treptelėdami kulnais. 

— Jis užsnūdo,— sušnibždėjo vyriausiasis gydytojas ir pa- 
siūlė savo kolegoms atkreipti dėmesį į ligonio veidą. 

„Kupo akys buvo užmerktos, bet visas veidas mėšlungiškai 
krūpčiojo. Miegodamas jis atrodė dar klaikiau: bejėgis, atvė- 
pusiu apatiniu žandikauliu, kaip numirėlis, kurį ir aname pa- 
saulyje vis dar persekioja košmarai. Gydytojai susidomėjo ko- 
jomis ir pasilenkė prie ligonio. Kojos nesiliovė tampytis. Nors 
Kupo miegojo, jo kojos šoko! Pats jų šeimininkas galėjo pūs- 
ti į ūsą kiek tik širdis geidžia, jų tai nelietė: jos tęsė savo 
darbą ir šoko kaip ir anksčiau — nei lėčiau, nei greičiau. Tik- 
ros mechaninės kojos, kurios tamposi nieko nepaisydamos — 
reikia tik užsukti. 

Pamačiusi, kad gydytojai čiupinėja jos vyrą, Žerveza pa- 
noro ir pati jį paliesti. Ji tyliai priėjo prie jo, uždėjo ranką 
ant peties ir akimirką apmirė. Viešpatie, kas darėsi jo viduje! 
Ten viskas virpėjo; atrodė, kaulai, ir tie šokinėjo. Drebulys 
atsirasdavo nežinia iš kur, jis subanguodavo po oda nelygi- 
nant upė. Truputėlį spustelėjusi ranka, ji pajuto, kad visas jo 
kūnas virpa iš skausmo. Juo perbėgo lengvutės konvulsijos, 
tarytum upės paviršiumį vėjo genami ribuHai, tačiau viduje, 
matyt, vyko kažkas labai baisaus. Ten tikriausiai darbavosi šė- 
tonas. Panašiai kurmiai rausiasi po žemėmis. Prakeiktas „Spąs- 
tų" gėralas prisodrino visą Kupo kūną ir netrukus užbaigs 
savo darbą: grauš it siaubs savo auką, ir toji, raitydamasi ir 
tąsoma traukulių, iškeliaus * kitą pasaulį. 

: Gydytojai išėjo. Po valandėlės Žerveza, likusi viena su stu- 
dentu, tyliai pakartojo klausimą: | 

-— Pone, pone, jis mirė? 

Tačiau vyrukas, atidžiai stebėjęs ligonio kojas, papurtė gal- 
vą. Nuogos kojos vis dar šoko. Jos buvo nelabai švarios, il- 
gais juodais nagais. Laikas ėjo. Staiga kojos išsitiesė ir sustin: 
go. Tada studentas atsisuko į Žervezą ir tarė: 

— Baigta. 

Tik mirtis sustabdė šitą klaikų šokį. Ė 

Grįžusi į Gut d'Oro gatvę, Žerveza rado pas Bošus krūvą 

kūmučių, kurios neužsičiaupdamos gyvai tarškėjo. Ji pamanė, 
kad jos, kaip ir vakar, laukia naujienų apie Kupo. 

:— Nusibaigė,— ramiai tarė ji, atidarydama duris. Jos vei- 
das buvo iškankintas, atbukęs. 

Tačiau niekas jos neklausė. Visas namas buvo sukilęs iš 
jaudulio dėl kitų priežasčių. Tik pamanykit! Puasonas užčiupo 
savo žmoną su Lantjė. "Tiksliai dar nieko nebuvo žinoma — 
kiekvienas šitą istoriją pasakojo savaip. Žodžiu, Puasonas at- 
sirado tą valandėlę, kai jie to visai nesitikėjo. Tam tikras de- 
tales ponios perdavinėjo viena kitai pašnibždomis, kone su- 
čiauptomis lūpomis. Tai, ką Puasonas pamatė, netgi jį išvedė 
iš kantrybės. Šis tylus žmogus, kuris visada vaikščiojo išsi- 
tempęs, tarsi mietą prarijęs, ėmė staugti ir blaškytis it tigras. 
Paskui viskas nutilo. Lantjė, matyt, išsiaiškino su vyru. Ta- 
čiau toliau taip tęstis nebegalėjo. Ir Bošas pareiškė, kad pa- 
davėja iš gretimo restorano nutarė išsinuomoti Virginijos 
krautuvę ir pradėti joje prekybą žarnokais. Tas plevėsa kepu- 
rininkas dievino žarnokus. 

Pamačiusi, kad pas durininkę atėjo abi Kupo seserys, Žer- 
veza tingiai pakartojo: 

— Nusibaigė... Viešpatie! Jis ištisas keturias dienas šėlio- 
jo ir staugė... 

Tuomet seserims nebeliko nieko kito — tik išsitraukti nosi- 
nes. Brolis turėjo daugybę trūkumų, ką čia ir kalbėti, tačiau 
vis tiek jis buvo brolis! Bošas patraukė pečiais ir Ti 
kad visi girdėtų: 

— Cha! Vienu girtuokliu bus mažiau! 

Nuo tos dienos Žervezai dažnai kažkas suskambėdavo gal- 
voje, ir ji linksmindavo visą namą vaizduodama Kupo. Pra- 
šyti jos nebereikėdavo; ji mielai rengdavo tą vaidinimą: trūk- 
čiojo rankomis ir kojomis, šūkčiojo pati to nepastebėdama. 
Matyt, užsikrėtė Šv. Onos ligoninėį<: tikriausiai pernelyg ilgai 
žiūrėjo į vyrą. Tačiau Žervezai nesisekė taip greitai kaip Ku- 
po nusikapanoti. Ji tik vaipydavosi, kaip iš zoologijos sodo 
pabėgusi beždžionė, ir berniūkščiai apmėtydavo ją kopūstko- 
čiais. 

"Žerveza dabar gyveno apgailėtinai. Ji ritosi vis žemiau, pa- 
virdavo vis skaudesnių pažeminimų ir merdėjo iš bado. Vos 
tik kišenėje suskambėdavo keturi su, ji juos pragerdavo ir 
grįždavo namo graibydamasi sienų. Kaimynai jai duodavo pa- 
ties nešvariausio darbo. Kartą jie susilažino, kad Žerveza ne- 
galės praryti kažkokios šlykštynės, tačiau ji už dešimt su kaip 
niekur nieko viską sudorojo. Ponas Maresko nutarė išmesti ją 

iš to kambariūkščio septintame aukšte. Kadangi tėtušis Briu 
mirė, šeimininkas leido Žervėzai užimti jo palėpę po laiptais. 
Dabar ji glaudėsi toje skylėje ir, gulėdama ant supuvusių šiau- 
dų, kaleno dantimis iš alkio ir šalčio. Matyt, žemė nenorėjo 
jos priglobti. Ji visai sukvailėjo, jai net į galvą neatėjo min- 
tis, kad galima iššokti pro langą į kiemą, ir viskas būtų baig- 
ta. Mirtis palengva slinko prie jos, po truputį sekino jėgas, 
tačiau jai buvo lemta iki galo nueiti tuo prakeiktu takeliu, į 
kurį buvo įsukusi. Nuo ko ji mirė, taip niekas ir nesužinojo. 
Kalbėjo, kad nuo karštligės. Iš tikrųjų ji žuvo nuo skurdo, 
purvo, nuo nuovargio — nuo savo pražudyto gyvenimo sunku- 
mo. Ji nusibaigė dėl to, kad visai sugyvulėjo,— taip tvirtino 
sutuoktiniai Lorijė. Vieną rytą gyventojai pajuto, kad korido- 
rius kažkuo dvokia, ir atsiminė, kad jau porą dienų nebema- 
tė Žervezos; pravėrę kamarėlės duris, rado jau pradėjusį pūti 
lavoną. 

Jos paimti atėjo pats dėdulė Bazūžas su grabu vargšams. 
Kaip paprastai, tądien jis buvo gerokai pakaušęs ir linksmas, 
tarsi būtų kregždės lizde gimęs. Jis iškart pažino kaimynę ir, 
imdamasis savo nesudėtingo darbo, leidosi į filosofinius ap- 
mąstymus: | 

— Visi ten būsime... Nėra ko grūstis, vietos užteks vi- 
siems... Ir kvaila skubėti, greičiau vis tiek nepavyks... Aš vi- 
sada laimingas, kai galiu kam padaryti malonumą. Bet vieni 
nori, kiti spiriasi. Pamėgink visiems įtikti... Štai ji, pavyzdžiui, 
iš pradžių nenorėjo, o paskui įsigeidė. Tada jai teko luktelė- 
ti... Na, va, viskas gerai, ji tikrai neapsigavo! Na, pirmyn, links- 
miau! O 

Ir, apglėbęs Žervezą savo stambiomis pajuodusiomis leteno- 
mis, dėdulė Bazūžas susigraudino: švelniai pakėlė moterį, kuri 
taip seniai prie jo veržėsi. Paskui su tėvišku rūpestingumų pa- 
guldė ją į karstą ir žagsėdamas sumurmėjo: 

— Žinai... Paklausyk... Matai, čia aš, Bibi Linksmuolis, da- 
mų guodėjas... Tu dabar laiminga. Miegok ramiai, mano gra- 
žuole, liūlia, liūlia! 

